(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΣΤ΄

Δευτέρα, 12 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Αγρινίου και από το 4ο Γενικό Λύκειο Τρίπολης, σελ.
3. Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α'/ 24.6.1987) και Μέρος Β' (ΦΕΚ 51 Α'/ 10.4.1997), όπως ισχύουν», σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εθνικής Οικονομίας και Οικονομικών:
 i. με θέμα: «Επείγουσα ανάγκη παρέμβασης για τις προθεσμίες εγκατάστασης και τις καταχρηστικές χρεώσεις συναλλαγών μέσω POS», σελ.
 ii. με θέμα: «Οι τράπεζες ευημερούν χωρίς να επιτελούν το πιστωτικό τους έργο», σελ.
 β) Προς τον Υπουργό Ναυτιλίας και Νησιωτικής Πολιτικής με θέμα: «Ναυάγιο της Πύλου. Αιτίες και παραλείψεις που οδήγησαν στο τραγικό ναυάγιο», σελ.
 γ) Προς τον Υπουργό Εθνικής Άμυνας:
 i. με θέμα: «Αποσπάσεις Ιατρών του 424 Γενικού Στρατιωτικού Νοσοκομείου Εκπαιδεύσεως (ΓΣΝΕ)», σελ.
 ii. με θέμα: «Συμφωνία με τις ΗΠΑ για παράδοση Στρατιωτικού Υλικού στην Ουκρανία», σελ.
 δ) Προς την Υπουργό Κοινωνικής Συνοχής και Οικογένειας, με θέμα: «O νόμος της αναδοχής και υιοθεσίας καταστρατηγείται συστηματικά, ο θεσμός της αναδοχής υποβαθμίζεται και ακυρώνεται στην πράξη η αποϊδρυματοποίηση», σελ.
 ε) Προς τον Υπουργό Κλιματικής Κρίσης και Πολιτικής Προστασίας, με θέμα: «Θα μονιμοποιηθούν οι οκτακόσιοι εβδομήντα έξι πυροσβέστες που προσλήφθηκαν ως πενταετούς υποχρέωσης το 2019; Θα ανανεωθούν οι εποχικοί; Ή θα αφήσετε το Πυροσβεστικό Σώμα να μείνει με χιλιάδες κενά εν μέσω αντιπυρικής περιόδου;», σελ.
 στ) Προς τον Υπουργό Υγείας:
 i. με θέμα: «Απών ο ΕΟΔΥ από τη δίκη για τις 22 παράνομες προσλήψεις στο ΚΕΕΛΠΝΟ», σελ.
 ii. με θέμα: «Για τα οξυμένα προβλήματα στο Κέντρο Υγείας Χάρακα του Δήμου Αρχανών-Αστερουσίων, στην περιφερειακή ενότητα Ηρακλείου Κρήτης», σελ.
 iii. με θέμα: «Αναθεώρηση της άρσης απαγόρευσης των παράλληλων εξαγωγών εκατόν τριάντα επτά σκευασμάτων ζητά ο Φαρμακευτικός Σύλλογος Θεσσαλονίκης από το Υπουργείο Υγείας και τον ΕΟΦ», σελ.
 ζ) Προς την Υπουργό Εργασίας και Κοινωνικής Ασφάλισης με θέμα: «Συμβασιούχοι έργου e-ΕΦΚΑ», σελ.
 η) Προς τον Υπουργό Αγροτικής Ανάπτυξης & Τροφίμων με θέμα: «Εθνικό Πρόγραμμα Χαλαζικής Προστασίας για την Χαλκιδική», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 12-2-2024 πρόταση νόμου: «Υγιή συνεργατικά σχήματα και λοιπές διατάξεις - Τροποποίηση διατάξεων του νόμου 4673 (ΦΕΚ Α' 52/11-3-2020) ?Αγροτικοί Συνεταιρισμοί και λοιπές διατάξεις?», σελ.
2. Κατάθεση Εκθέσεως Διαρκών Επιτροπών:
 i. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για την φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης», σελ.
 ii. H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της επί του σχεδίου νόμου του Υπουργού Επικρατείας κ. Χρήστου?Γεωργίου Σκέρτσου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», σελ.

ΟΜΙΛΗΤΕΣ

Α. Επί της τροποποίησης διατάξεων του Κανονισμού της Βουλής:
 ΑΘΑΝΑΣΙΟΥ Μ. , σελ.
 ΒΕΣΥΡΟΠΟΥΛΟΣ Α. , σελ.
 ΓΕΡΟΒΑΣΙΛΗ Ό. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΚΑΖΑΜΙΑΣ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΦΙΛΗΣ Α. , σελ.
 ΤΑΣΟΥΛΑΣ Κ. , σελ.
 ΤΖΑΝΑΚΟΠΟΥΛΟΣ Δ. , σελ.

Β. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΟΛΑΚΗΣ Π. , σελ.
 ΤΑΣΟΥΛΑΣ Κ. , σελ.
 ΦΩΤΙΟΥ Θ. , σελ.

Γ. Επί των επικαίρων ερωτήσεων:
 ΑΘΑΝΑΣΙΟΥ Μ. , σελ.
 ΑΥΛΩΝΙΤΗΣ Α. , σελ.
 ΒΑΤΣΙΝΑ Ε. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΙΑΔΗΣ Σ. , σελ.
 ΖΑΧΑΡΑΚΗ Σ. , σελ.
 ΘΕΟΧΑΡΗΣ Θ. , σελ.
 ΚΑΤΡΙΝΗΣ Μ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΝΑΣ Α. , σελ.
 ΠΟΛΑΚΗΣ Π. , σελ.
 ΡΟΥΝΤΑΣ Γ. , σελ.
 ΣΤΑΜΕΝΙΤΗΣ Δ. , σελ.
 ΣΤΥΛΙΑΝΙΔΗΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΟΥΡΝΑΣ Ε. , σελ.
 ΤΣΑΚΛΟΓΛΟΥ Π. , σελ.
 ΦΩΤΙΟΥ Θ. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΖ΄

Τρίτη 13 Φεβρουαρίου 2024

Αθήνα, σήμερα στις 13 Φεβρουαρίου 2024, ημέρα Τρίτη και ώρα 10.06,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα µε την από 12-2-2024 εξουσιοδότηση του Σώματος επικυρώθηκαν µε ευθύνη του Προεδρείου τα Πρακτικά της ϟΣΤ΄ συνεδριάσεώς του, της Δευτέρας 12-2-2024 σε ό,τι αφορά την ψήφιση στο σύνολο της πρότασης του Προέδρου της Βουλής: **«**Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/ 24.6.1987) και Μέρος Β΄ (ΦΕΚ 51 Α΄/ 10.4.1997), όπως ισχύουν**»**.)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Η Διάσκεψη των Προέδρων αποφάσισε στη συνεδρίασή της στις 8 Φεβρουαρίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Παρακαλώ να ανοίξει το σύστημα της ηλεκτρονικής εγγραφής.

Τον λόγο έχει η εισηγήτρια της Νέας Δημοκρατίας, κ. Μαρία - Ελένη Σούκουλη - Βιλιάλη για δεκαπέντε λεπτά.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε. Καλημέρα σε όλες και όλους.

Κυρίες και κύριοι συνάδελφοι, εισάγουμε προς συζήτηση και ψήφιση στην Ολομέλεια του ελληνικού Κοινοβουλίου το σχέδιο νόμου με τίτλο «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Ένα σχέδιο νόμου που αποσκοπεί στη βελτίωση του νομοθετικού πλαισίου σε διάφορα πεδία εφαρμοσμένης αγροτικής πολιτικής. Ένα σχέδιο νόμου που υποδεικνύει ότι τα υπαρκτά προβλήματα των αγροτών μας επιλύονται με μεθοδικότητα, με σοβαρότητα κι όχι με ανέξοδες υποσχέσεις ή πολιτικούς θεατρινισμούς.

Κυρίες και κύριοι συνάδελφοι, η σημασία της έγκαιρης και διαρκούς επικαιροποίησης και βελτίωσης του νομοθετικού πλαισίου αποτελεί κομβική προϋπόθεση για την αποτελεσματική απόκριση στις σύγχρονες προκλήσεις που αντιμετωπίζει ο πρωτογενής τομέας. Ένας τομέας όπου η ευμεταβλητότητα αποτελεί δομική παράμετρο στη λειτουργία της αγροτικής παραγωγικής διαδικασίας. Και εμείς οφείλουμε να τους προσφέρουμε αποτελεσματικά εφόδια, προκειμένου να προσαρμοστούμε στο σήμερα με το βλέμμα στραμμένο στο αύριο και φυσικά αφήνοντας στο περιθώριο τους μάγους της Αντιπολίτευσης που είναι έτοιμοι με το μαγικό τους ραβδί να εξαφανίσουν την κλιματική αλλαγή, την ενεργειακή, την αγροδιατροφική ακόμα και τη γεωπολιτική κρίση ίσως με ένα νόμο κι ένα άρθρο.

Το σχέδιο νόμου αποτελείται από έξι μέρη συνολικά και περιγράφονται στον σκοπό και στο αντικείμενο του πρώτου μέρους στα άρθρα 1 και 2. Συγκεκριμένα επικαιροποιούμε και βελτιώνουμε το καθεστώς λειτουργίας σε σημαντικούς τομείς της αγροτικής παραγωγής, όπως είναι η κτηνοτροφία, η αλιεία και οι υδατοκαλλιέργειες. Ρυθμίζουμε περαιτέρω το νομοθετικό πλαίσιο προστασίας της ποιότητας τροφίμων, ενισχύοντας την εποπτεία και τις κυρώσεις για τα βιοκτόνα προϊόντα, προστατεύοντας το πλαίσιο της φυτοϋγείας.

Ξεπερνάμε εμπόδια που κωλύουν την άμεση και αποτελεσματική στήριξη των αγροτών μας, που αντιμετωπίζουν τις συνέπειες της κλιματικής κρίσης. Στηρίζουμε τα συλλογικά μας σχήματα όπως είναι οι ομάδες παραγωγών. Και τέλος σηματοδοτούμε την ανάγκη διασύνδεσης του αγροτικού κόσμου με τον κόσμο του επιχειρείν, ώστε να υπάρχει η απαραίτητη ώσμωση σε θέματα τομεακής πληροφόρησης, εκπαίδευσης και κατάρτισης, διατομεακής συνεργασίας αλλά και επενδυτικών ευκαιριών.

Στο δεύτερο μέρος στο πρώτο κεφάλαιο και στα άρθρα 3, 4 και 5 έχουμε ρυθμίσεις για την ενίσχυση της πρότυπης κτηνοτροφίας με την πρόσθεση ορισμών για την κτηνοτροφική ζώνη, τα κτηνοτροφικά πάρκα και τους ομαδικούς χώρους σταυλισμού. Οριοθετούμε, δηλαδή, τη κτηνοτροφική ζώνη σε περιοχές όπου θα επιτρέπεται η λειτουργία κτηνοτροφικών εγκαταστάσεων με χωροταξική μελέτη οργάνωσης για την δημιουργία κτηνοτροφικών πάρκων, ενώ ιδιαίτερα για τον ομαδικό χώρο σταυλισμού προβλέπεται καταστατικό λειτουργίας, ώστε να πληρούνται προϋποθέσεις που θα επιτρέψουν τις βέλτιστες συνθήκες αύξησης της κτηνοτροφικής παραγωγικότητας με καλύτερη διασφάλιση του ποιοτικού ελέγχου και εν τέλει τη δημιουργία καλύτερου πλαισίου για την αύξηση της υπεραξίας στην πώληση των κτηνοτροφικών μας προϊόντων.

Στο άρθρο 6, προβλέπεται η προθεσμία εντός της οποίας οι κτηνοτροφικές εγκαταστάσεις που λειτουργούν χωρίς άδεια λειτουργίας ή άδεια εγκατάστασης, να προβούν στις απαραίτητες εγκρίσεις.

Στο τέλος του πρώτου κεφαλαίου και στα άρθρα 7 και 8, τροποποιούμε την διαδικασία εκπόνησης διαχειριστικών σχεδίων βόσκησης και δίνεται η δυνατότητα στο Υπουργείο Αγροτικής Ανάπτυξης και Τροφίμων να έχει την ευχέρεια επιτάχυνσης της διαδικασίας, αναθέτοντας μεν την εκπόνησή του στις οικείες περιφέρειες σε διάστημα ενός μηνός μετά τη σύναψη της προγραμματικής σύμβασης, αλλά και σε αντίθετη περίπτωση αναλαμβάνοντας το ίδιο το Υπουργείο μετά από γνώμη της αρμόδιας δασικής αρχής την ευθύνη ανάρτησης καθώς και τη διαδικασία εκπόνησης και σύναψης της σύμβασης.

Στο δεύτερο κεφάλαιο και στα άρθρα 9 έως 14, προχωρούμε σε επικαιροποίηση και τροποποίηση του αλιευτικού κώδικα, με στόχο την επιτάχυνση της διαδικασίας προσφυγών για την έγκαιρη εξέταση τόσο των μελλοντικών προσφυγών όσο και των συσσωρευμένων παρελθουσών. Συγκεκριμένα προχωρούμε στη σύσταση ενός τριμελούς συμβουλίου εξέτασης αλιευτικών προσφυγών, ενώ καθορίζονται με απόφαση του Υπουργού Αγροτικής και Τροφίμων η σύνθεση και η θητεία του και γενικότερα κάθε άλλο οργανωτικό και λειτουργικό θέμα.

Στο τελευταίο κεφάλαιο του δεύτερου μέρους και στα άρθρα 15 έως 19, ενισχύουμε νομοθετικά τους φορείς μονάδων υδατοκαλλιέργειας, ώστε να μπορούν να επεκτείνουν τη δραστηριότητά τους σε νέες μορφές τουριστικών υπηρεσιών, όπως η θαλάσσια περιήγηση, ενώ εξορθολογίζουμε και το νομοθετικό πλαίσιο που δρουν οι επιχειρήσεις και παρουσιάζονται χρόνιες διοικητικές δυσλειτουργίες.

Συγκεκριμένα δίνεται η δυνατότητα σε φορείς μονάδων υδατοκαλλιέργειας που επιθυμούν να ασκήσουν δραστηριότητες αλιευτικού τουρισμού, να χρησιμοποιούν τα βοηθητικά σκάφη για τη μεταφορά επισκεπτών και τουριστών τους. Προβλέπονται οι απαιτούμενες γνώμες για την ίδρυση, επέκταση ή μετεγκατάσταση μονάδων εντός περιοχών οργανωμένης ανάπτυξης υδατοκαλλιεργειών, προκειμένου να υπάρχει η πληρέστερη προστασία του αιγιαλού με τη συμμετοχή περισσοτέρων συναρμόδιων Υπουργείων.

Στο τρίτο μέρος του σχεδίου νόμου προβλέπονται ρυθμίσεις που αφορούν έναν βασικό δείκτη για την αύξηση της ανταγωνιστικότητας του πρωτογενούς τομέα, την ποιότητα των προϊόντων μας. Στο πρώτο κεφάλαιο τα άρθρα 20 έως 24 αναφέρονται στην προστασία της φυτοϋγείας με επικαιροποίηση των κυρώσεων για τη μη συμμόρφωση με την κείμενη νομοθεσία. Παράλληλα, προβλέπεται η δυνατότητα του θιγόμενου να ασκήσει ενδικοφανή προσφυγή κατά της απόφασης επιβολής προστίμου, ενώ τέλος καθορίζεται και η διαδικασία είσπραξης και απόδοσης των προστίμων.

Στο δεύτερο κεφάλαιο και στα άρθρα 25 έως 27 σχετικά με τον έλεγχο των βιοκτόνων προϊόντων καθορίζονται οι τεχνικές διαδικασίες για την επιβολή διοικητικών προστίμων για παραβάσεις σε θέματα δραστικών ουσιών βιοκτόνων προϊόντων αλλά και κατεργασμένων αντικειμένων με βιοκτόνα προϊόντα αρμοδιότητας του Υπουργείου Αγροτικής Ανάπτυξης και Τροφίμων. Ο Υπουργός θα μπορεί να καθορίζει τους όρους και τις προϋποθέσεις για να λάβουν έγκριση, σύμφωνα με την εθνική νομοθεσία, και τυχόν μελλοντικοί τύποι βιοκτόνων.

Στο τελευταίο κεφάλαιο του τρίτου μέρους και στα άρθρα 28 μέχρι 30, εξασφαλίζεται περαιτέρω η προστασία κατά ορισμένων αθέμιτων εμπορικών πρακτικών, συστήνεται η σχολή επαγγελμάτων κρέατος στην Κρήτη με έδρα το Ηράκλειο, ενώ τέλος ορίζεται η Γενική Διεύθυνση Γεωργίας ως αρμόδια αρχή για τη μικροβιακή ασφάλεια στα τρόφιμα φυτικής προέλευσης στο στάδιο πριν και κατά τη διάρκεια της συγκομιδής τους.

Στο τέταρτο μέρος του νομοσχεδίου έχουμε διατάξεις για την αναδιάρθρωση και στήριξη της αναπτυξιακής αγροτικής διαδικασίας αλλά και την αποτελεσματικότερη αντιμετώπιση των συνεπειών της κλιματικής κρίσης. Στο πρώτο κεφάλαιο του συγκεκριμένου μέρους και στα άρθρα 31 έως 35, έχουμε ρυθμίσεις θεμάτων του ΕΛΓΑ σχετικά με τις ζημιές από τα ακραία καιρικά φαινόμενα Daniel και Ηλείας και τις πυρκαγιές του Ιουλίου και του Αυγούστου του 2023, με σκοπό την ολοκλήρωση σε σύντομο χρονικό διάστημα του απαιτητικού έργου της στήριξης των πληγέντων.

Συγκεκριμένα: Προβλέπεται ότι το ποσό των αποζημιώσεων δύναται να ανέρχεται στο 100% της προϋπολογιζόμενης αξίας τους. Πλέον εξασφαλίζεται ότι οι ενισχύσεις του άρθρου 47 του ν.5035/2023 είναι αφορολόγητες, ακατάσχετες και ανεκχώρητες στα χέρια του δημοσίου η τρίτων κατά παρέκκλιση κάθε άλλης γενικής ή ειδικής διάταξης, ώστε να αξιοποιηθούν αποκλειστικά από τους δικαιούχους τους για τους οποίους προορίζονται.

Παράλληλα, σε σχετική κοινή απόφαση των Υπουργών Εθνικής Οικονομίας και Οικονομικών και Αγροτικής Ανάπτυξης και Τροφίμων καθορίζεται και η χρονική διάρκεια, πέραν της διαδικασίας και του τρόπου καταβολής είσπραξης και απόδοσης των «ΕΛΓΟ-«ΔΗΜΗΤΡΑ» της εισφοράς στο γάλα, ενώ αντιμετωπίζεται το ζήτημα της αποκομιδής και υγειονομικής ταφής ζώων με πρόβλεψη για ορισμό και λειτουργία χώρων υγειονομικής ταφής των ζώων σε κάθε δήμο, στο πλαίσιο προστασίας της δημόσιας υγείας.

Στο δεύτερο μέρος του τέταρτου κεφαλαίου στα άρθρα 36 μέχρι 42, έχουμε διαδικαστικές διατάξεις, όπου ρυθμίζονται μεταξύ άλλων οι προϋποθέσεις για εγκατάσταση μονάδων ανανεώσιμων πηγών ενέργειας, αυτό που λέμε αγρο - φωτοβολταϊκά συστήματα, επικαιροποιείται ο ορισμός της αγροτικής εκμετάλλευσης προκειμένου να συμπεριλαμβάνονται και τα μέλη των ομάδων παραγωγών, επιχειρείται όσες ομάδες παραγωγών υλοποιούν επενδύσεις ή παρέχουν υπηρεσίες προς όφελος των μελών τους, να αντιμετωπίζονται ως γεωργική εκμετάλλευση, προκειμένου να μπορούν να αποκομίσουν τα συγκεκριμένα οφέλη των αγροτικών εκμεταλλεύσεων.

Παρατείνεται η προθεσμία εντός της οποίας οι αγροτικοί συνεταιρισμοί υποχρεούνται να προσαρμόσουν τα καταστατικά τους στον ν.4673/2020, ώστε να μη διαγραφούν από το EMAS. Θεσπίζεται μηνιαία ελεγκτική αποζημίωση στους επιθεωρητές-ελεγκτές και τέλος μεταβιβάζονται στον Δήμο Νεάπολης - Συκεών ακίνητα του ΥΠΑΑΤ άνευ ανταλλάγματος.

Στο άρθρο 43, προβλέπεται η καταβολή ενισχύσεων ήσσονος σημασίας de minimis στους νόμιμους κληρονόμους του αποβιώσαντα δικαιούχου και στο άρθρο 44, δημιουργείται μια ηλεκτρονική εφαρμογή μια ψηφιακή πλατφόρμα, και θεσπίζεται η υποχρέωση υποβολής αιτημάτων που σχετίζονται με τα δημόσια ακίνητα που διαχειρίζεται το Υπουργείο Αγροτικής Ανάπτυξης και Τροφίμων.

Τέλος, στο τρίτο κεφάλαιο του τέταρτου μέρους και στο άρθρο 45, συστήνεται για την εύρυθμη λειτουργία του Ταμείου Ανάκαμψης και Ανθεκτικότητας στο ΥΠΑΑΤ, Μητρώο Ελεγκτών Επαληθευτών με στόχο την αρωγή της Υπηρεσίας Διαχείρισης Έργων Ταμείου Ανάκαμψης στο ελεγκτικό της έργο.

Στο πέμπτο μέρος του νομοσχεδίου, προχωράμε σε τροποποιήσεις για την οργάνωση του ΓΕΩΤΕΕ αλλά και τη δυνατότητα ίδρυσης αγροτικών τμημάτων στα επιμελητήρια.

Στο πρώτο κεφάλαιο και στα άρθρα 46 έως 49, ορίζεται ως έδρα του περιφερειακού παραρτήματος Αιγαίου, η Μυτιλήνη έναντι της Σύρου, κάτι που προήλθε από ομόφωνη απόφαση και της συνέλευσης του ΓΕΩΤΕΕ. Εξειδικεύεται η έννοια του πειθαρχικού παραπτώματος των μελών, προσδιορίζοντας τις επιμέρους συμπεριφορές που τιμωρούνται πειθαρχικώς στο πλαίσιο μιας ενδεικτικής και όχι αποκλειστικής απαρίθμησης.

Τέλος, στο δεύτερο κεφάλαιο του πέμπτου μέρους και στα άρθρα 50 έως 54, περιλαμβάνεται η δυνατότητα δημιουργίας αγροτικών τμημάτων μέσα στα επιμελητήρια καθώς και το πλαίσιο λειτουργίας τους, ρυθμίζοντας θέματα όπως ο αριθμός επιχειρήσεων ή αγροτών που απαιτείται για τη σύστασή τους ή και τον τρόπο εκπροσώπησής τους στο διοικητικό συμβούλιο του επιμελητηρίου.

Επιπλέον προβλέπεται η δυνατότητα ανάθεσης στα επιμελητήρια με απόφαση του Υπουργού Αγροτικής Ανάπτυξης και Τροφίμων, της σύστασης μητρώου αγροτών και αγροτικών εκμεταλλεύσεων.

Κυρίες και κύριοι συνάδελφοι, η Κυβέρνηση και ο Πρωθυπουργός θα συνεχίσουν να μιλάνε τη γλώσσα της αλήθειας απέναντι στους αγρότες μας, γι’ αυτά που μπορούμε να κάνουμε και γι’ αυτά που δεν μπορούμε να κάνουμε.

Θα συνεχίσουμε από κοινού μαζί τους να βρίσκουμε λύσεις στα υπαρκτά προβλήματά τους. Δεν είναι εύκολος ο δρόμος μπροστά μας, αλλά έχουμε αποδείξει -και το έχουμε αποδείξει με πράξεις όχι με αερολογίες και φωτογραφίες πάνω σε τρακτέρ- ότι είμαστε εδώ πάντα για τον αγροτικό κόσμο με ειλικρίνεια και τεκμηρίωση. Και ναι θα τα καταφέρουμε, γιατί άλλος δρόμος δεν υπάρχει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Το λόγο τώρα έχει ο εισηγητής από τον ΣΥΡΙΖΑ, κ. Γεώργιος Παπαηλιού.

Παρακαλώ κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η συζήτηση και ψήφιση του νομοσχεδίου αρμοδιότητας του Υπουργείου Αγροτικής Ανάπτυξης και Τροφίμων, συμπίπτει με τις αγροτικές κινητοποιήσεις. Ο αγροτικός και κτηνοτροφικός κόσμος είναι σε αναβρασμό. Οι αγροτικές κινητοποιήσεις έχουν εξελιχθεί και εξελίσσονται σε πανελλαδική αλλά και πανευρωπαϊκή κλίμακα και συντονισμένα, «γιατί ο κόμπος έχει φτάσει στο χτένι».

Είναι ζήτημα επιβίωσης για τον αγροτικό και κτηνοτροφικό κόσμο, είναι ζήτημα επιβίωσης για την ύπαιθρο. Η Κυβέρνηση, αφού αρχικά προσέβαλε τους αγρότες χαρακτηρίζοντάς τους υποκινούμενους, υπό την πίεση των πραγμάτων ανταποκρίνεται ή μάλλον σύρεται στη δικαιολογημένη απαίτησή τους για συνάντηση με τον Πρωθυπουργό. Βέβαια, αιφνιδίως εμφανίζονται δύο συναντήσεις. Προφανώς η Κυβέρνηση επιδιώκει να ισορροπήσει το «παιχνίδι» και να επιχειρήσει τη διάσπαση των αγροτών που βρίσκονται σε κινητοποίηση, αλλά και για λόγους εντυπώσεων. Φοβάμαι ότι οι συναντήσεις αυτές αφορούν σε δήθεν διάλογο, χωρίς να αφήνονται περιθώρια συνεννόησης, αφού η –Κυβέρνηση- επικαλείται υποκριτικά την οικονομία και τη δημοσιονομική σταθερότητα, την έλλειψη «λεφτόδεντρων» που βέβαια υπάρχουν για τα μεγάλα και ισχυρά συμφέροντα και για τους διαπλεκόμενους κομματικούς ημετέρους.

Αμφισβητεί μάλιστα έμμεσα την εκπροσώπηση των αγροτών. Είπε ο Κυβερνητικός Εκπρόσωπος: Αναμένεται «να δούμε ποιους θα συναντήσει ο Πρωθυπουργός και ποιους αυτοί εκπροσωπούν». Και, βέβαια, η Κυβέρνηση προσπαθεί να ενεργοποιήσει τον κοινωνικό αυτοματισμό για να φέρει τους αγρότες σε αντιπαράθεση με άλλες κοινωνικές ομάδες και τους εμπαίζει με ημίμετρα ψίχουλα. Οι «μεταρρυθμίσεις» που προβλέπονται στο νομοσχέδιο είναι αέρας κοπανιστός.

Το νομοσχέδιο πάντως, δεν επιλαμβάνεται των ζεόντων θεμάτων, των θεμάτων που καίνε τον αγροτικό και κτηνοτροφικό κόσμο. Είναι ένα νομοσχέδιο εκτός τόπου και χρόνου. Δεν προβλέπει ρυθμίσεις για τη μείωση του υπέρογκου κόστους παραγωγής και εκτροφής ζώων που θα δώσει ανάσα ζωής στον αγροτικό και κτηνοτροφικό κόσμο. Τη ρύθμιση χρεών των αγροτών και κτηνοτρόφων. Την κανικοποίηση της πληρωμής των ενισχύσεων από τον ΟΠΕΚΕΠΕ μετά το φιάσκο που οδήγησε και στην αποπομπή της διοίκησης του την οποία βέβαια η Κυβέρνηση είχε επιλέξει και διορίσει. Την καταπολέμηση των ελληνοποιήσεων και της νοθείας και το πρόβλημα με την κατασπάραξη, την απώλεια του ζωικού κεφαλαίου των κτηνοτρόφων από άγρια ζώα.

Την πλήρη και χωρίς καθυστέρηση καταβολή των αποζημιώσεων από τον ΕΛΓΑ και τη συμπερίληψη στον κανονισμό του νέων ασφαλιστικών κινδύνων που συνδέονται και με την κλιματική κρίση και όχι μόνο. Την εκ μέρους της Κυβέρνησης ομολογημένη ανάγκη αλλαγής της νέας ΚΑΠ και κατά συνέπεια του Εθνικού Στρατηγικού Σχεδίου που μειώνουν τα αγροτικά εισοδήματα και με τη μεταφορά πόρων από τον πυλώνα 1 στον πυλώνα 2 που είναι αποκλειστική ευθύνη της Κυβέρνησης της Νέας Δημοκρατίας, του κ. Μητσοτάκη.

Βάσει αυτών, η μείωση κατά περίπου 20% στην καταβολή της βασικής ενίσχυσης στο πλαίσιο της νέας ΚΑΠ είναι προϊόν διαπραγμάτευσης του ίδιου του Πρωθυπουργού ο οποίος είπε: «Το θυμάμαι πολύ καλά, γιατί εγώ έκανα τις διαπραγματεύσεις», επιμένοντας ότι όλα είναι καλώς καμωμένα, ενώ ο Υπουργός Αγροτικής Ανάπτυξης και Τροφίμων λέει ότι τα προβλήματα έχουν προκύψει από την κακή διαπραγμάτευση της ηγεσίας του Υπουργείου κατά την περίοδο του 2021. Διαλέγετε και παίρνετε από την Κυβέρνηση που εμφανίζεται ως επιτελική.

Εν τέλει η Κυβέρνηση κρύβεται πίσω από τη διοίκηση του ΟΠΕΚΕΠΕ την οποία απέπεμψε καθώς και άλλες τρεις προηγούμενες παρ’ ότι η ίδια τις είχε διορίσει.

Επομένως -το επαναλαμβάνω- το νομοσχέδιο είναι εκτός τόπου και χρόνου και πάντως δεν έχει αρχή, δηλαδή μία κεντρική ιδέα-κατεύθυνση στην οποία να κατατείνουν οι διατάξεις του. Ακόμα και αν θεωρηθεί «ερανιστικό», όπως ελέχθη κατά τη συζήτηση των επιτροπών, που περιλαμβάνει ρυθμίσεις οι οποίες αποσκοπούν στην επίλυση επιμέρους θεμάτων, στις ρυθμίσεις και στα επιμέρους θέματα δεν περιλαμβάνονται τα ζέοντα ζητήματα, τα αιτήματα των αγροτών και κτηνοτρόφων.

Κυρίες και κύριοι συνάδελφοι, θα αναφερθώ σε τέσσερα κεφάλαια του νομοσχεδίου που θεωρούνται σημαντικά και στα οποία αποτυπώνεται η κυβερνητική φιλοσοφία.

Πρώτον, στην ίδρυση κτηνοτροφικών πάρκων. Η εφαρμογή ομαδικών χώρων σταβλισμού προϋποθέτει υποχρεωτικά την προηγούμενη εκπόνηση των διαχειριστικών σχεδίων βόσκησης, ώστε να καθοριστούν ανά δήμο οι βοσκήσιμες γαίες, η βοσκοικανότητά τους, η βοσκοφόρτωση, η κατανομή στους κτηνοτρόφους και, βέβαια, η παρουσία των απαραίτητων υποδομών,- αγροτική οδοποιία, ποτίστρες κ.λπ..- Η εκπόνηση των διαχειριστικών σχεδίων βόσκησης είχε ανατεθεί και ανατίθεται στις περιφέρειες στις οποίες τίθεται προθεσμία για την ολοκλήρωσή τους μέχρι τις 31-12-2025, όμως, χωρίς τη συμμετοχή και σύμπραξη των κτηνοτροφικών οργανώσεων.

Η ρύθμιση για τη δημιουργία κτηνοτροφικών πάρκων θα μπορούσε και είναι προς τη σωστή κατεύθυνση, αλλά πρακτικά θα μείνει ανεφάρμοστη, καθώς, όπως είπα, απαραίτητη προϋπόθεση είναι η ολοκλήρωση της εκπόνησης των διαχειριστικών σχεδίων βόσκησης, τα οποία είχαν θεσπιστεί το 2015 επί διακυβέρνησης ΣΥΡΙΖΑ και η εκπόνησή τους καθυστερεί αδικαιολόγητα. Το θέμα των κτηνοτροφικών πάρκων είχε τεθεί και στο παρελθόν. Εφαρμόστηκε άτυπα και εν τέλει εγκαταλείφθηκε. Και αυτό διότι από τη γειτνίαση κτηνοτροφικών εγκαταστάσεων διαπιστώθηκε ότι η εξάπλωση ασθενειών είναι εξαιρετικά εύκολη. Χρειάζονται ιδιαίτερη προσοχή και αυστηρότατοι όροι, αποστάσεις και έλεγχοι.

Προφανώς πρόκειται για διατάξεις που δημιουργούν κατ’ αρχάς θετική εντύπωση. Όμως η πραγματικότητα είναι πολύ διαφορετική καθώς η κυβερνητική πολιτική τα τελευταία χρόνια έχει οδηγήσει τους κτηνοτρόφους της χώρας σε μια κατάσταση η οποία είναι για αυτούς καταστρεπτική. Και αυτό διότι δεν προσεγγίζεται στρατηγικά.

Ένα δεύτερο σημείο αφορά στην εγκατάσταση μονάδων ανανεώσιμων πηγών ενέργειας σε γεωργική γη υψηλής παραγωγικότητας. Είναι γνωστό ότι στην πατρίδα μας έχει δημιουργηθεί ένα άνευ προηγουμένου μπάχαλο στην ύπαιθρο με τα φωτοβολταϊκά, που φυτρώνουν όπου και όπως να ‘ναι, ενώ οι αγρότες δεν βρίσκουν χώρο στο ηλεκτρικό δίκτυο.

Με τις διατάξεις του νομοσχεδίου διατηρείται ο ποσοτικός περιορισμός του ανώτατου ορίου εγκατάστασης ΑΠΕ 1% σε αγροτεμάχια γης υψηλής παραγωγικότητας ανά περιφερειακή ενότητα, ενώ εισάγεται νέος περιορισμός για την εγκατάσταση φωτοβολταϊκών σταθμών μέγιστης ισχύος 1MW.

Η προστασία της γης υψηλής παραγωγικότητας πρέπει να είναι προτεραιότητα και να αποφεύγεται κάθε αλλαγή χρήσης της. Το κατάλληλο έδαφος για τη γεωργική παραγωγή αποτελεί φυσικό πόρο που δεν αντικαθίσταται. Η κατ’ εξαίρεση εγκατάσταση μονάδων ανανεώσιμων πηγών ενέργειας μέχρι ποσοστού 1% πρέπει να χρησιμοποιείται με φειδώ, με την τήρηση όλων των προϋποθέσεων της εξαίρεσης και, βέβαια, τον έλεγχο της μη υπέρβασης αυτού του ποσοστού.

Η εγκατάσταση ΑΠΕ έχει και αυτή, ανάλογα με τον τύπο, επιπτώσεις στο φυσικό περιβάλλον. Γι’ αυτό ειδικότερα η εξαίρεση του 1% πρέπει να χρησιμοποιείται για να είναι ωφέλιμη στις εκμεταλλεύσεις των αγροτών, των κτηνοτρόφων για τη μείωση του κόστους ενέργειας και συνεπώς της παραγωγής και της διασφάλισης εισοδήματος στους κατοίκους της υπαίθρου που ασχολούνται με τη γεωργική παραγωγή. Θα μπορούσε να λεχθεί ότι μόνον οι διαθέτοντες καλλιεργούμενα αγροτεμάχια σε τέτοιου είδους γη θα μπορούσε να επιτραπεί να εγκαθιστούν μονάδα ΑΠΕ. Πάντως, η διάταξη εισάγεται χωρίς να υπάρχουν έστω και πειραματικά δεδομένα από τα ερευνητικά ιδρύματα και τα πανεπιστήμια της χώρας για τις κατάλληλες συνθήκες υπό τις οποίες κάποιες καλλιέργειες μπορούν να συνδυαστούν με την εγκατάσταση φωτοβολταϊκών σταθμών.

Συμπερασματικά, για την εγκατάσταση μονάδων ΑΠΕ πρέπει να προκρίνονται άλλες περιοχές εκτός της γης υψηλής παραγωγικότητας.

Τρίτο σημείο στις αναφορές μου για τα κυριότερα σημεία του νομοσχεδίου, είναι η ίδρυση αγροτικών τμημάτων στα επιμελητήρια. Με το νομοσχέδιο προωθείται η ίδρυση αγροτικών τμημάτων στα επιμελητήρια. Προκαλείται σύγχυση, η οποία είναι απόρροια του γράμματος και του πνεύματος του συγκεκριμένου κεφαλαίου: Δεν είναι σαφές αν στα αγροτικά τμήματα θα εγγράφονται αγρότες παραγωγοί ή μόνον μεταποιητές και τυποποιητές. Η δήλωση-διευκρίνιση-αναδίπλωση του Υπουργού ότι δεν θα εγγράφονται αγρότες παραγωγοί παρά μόνον μεταποιητές δεν προσθέτει κάτι νέο, κάτι διαφορετικό, αφού αυτοί ως βιοτέχνες είχαν τη δυνατότητα ούτως ή άλλως να είναι μέλη των επιμελητηρίων. Μάλιστα, η σύγχυση επιτείνεται από τη ρύθμιση του άρθρου 53 του νομοσχεδίου, που αναφέρει ότι μπορεί να ανατεθεί στα επιμελητήρια η σύσταση, η λειτουργία και η διαχείριση ηλεκτρονικού μητρώου αγροτών με σκοπό την καταγραφή των επαγγελματιών αγροτών και των αγροτικών εκμεταλλεύσεων προς τον σκοπό της υποστήριξης της χάραξης της αγροτικής πολιτικής της χώρας.

Αλήθεια, διερωτώμεθα θα υποστηρίζεται η χάραξη της αγροτικής πολιτικής της χώρας ερήμην των αγροτών, στο πλαίσιο της λειτουργίας των επιμελητηρίων στα οποία οι αγρότες δεν θα είναι μέλη;

Είναι προφανές ότι πραγματικός σκοπός της διάταξης είναι η καταγραφή της αγροτικής παραγωγής και των αγροτικών εκμεταλλεύσεων, ώστε να είναι σε γνώση και υπό τον πλήρη έλεγχο των εμπορικών καρτέλ που αισχροκερδούν, αυξάνοντας δύο και τρεις φορές την τιμή των αγροτικών κτηνοτροφικών προϊόντων από το χωράφι στο ράφι. Έτσι συμπιέζεται και θα συμπιεστεί ακόμα περισσότερο το εισόδημα των παραγωγών, εξαφανίζοντας ραγδαία τον αριθμό των αγροτικών εκμεταλλεύσεων και, βέβαια, καθιστώντας απαγορευτική την κατανάλωση αγροτικών και κτηνοτροφικών προϊόντων, -γαλακτοκομικών, λαχανικών, φρούτων- από τη μέση και τη λαϊκή οικογένεια.

Από πλευράς μας, θα μπορούσε να προταθεί και να συμφωνηθεί η ίδρυση αυτοτελών αγροτικών επιμελητηρίων, στα οποία να μετέχουν οι αγρότες παραγωγοί.

Ένα τέταρτο σημείο αφορά στη δυνατότητα άσκησης αλιευτικού τουρισμού από βοηθητικά σκάφη υδατοκαλλιέργειας. Είναι γνωστό ότι ο αλιευτικός τουρισμός αποτελεί ένα σημαντικό συμπληρωματικό μέσο βιοπορισμού για τους αλιείς καθώς μπορεί να συνεισφέρει, να συμβάλλει στην αύξηση του εισοδήματός τους. Η ισχύουσα νομοθεσία παρέχει τη δυνατότητα άσκησης αυτής της ειδικής μορφής τουρισμού σε αλιευτικά σκάφη και επαγγελματίες αλιείς οι οποίοι έχουν τις απαιτούμενες γνώσεις.

Ως κύρια προϋπόθεση ορίζεται η ύπαρξη άδειας επαγγελματικής παράκτιας αλιείας για τα προς αδειοδότηση σκάφη, πράγμα που δεν υφίσταται για τα βοηθητικά σκάφη των ιχθυοκαλλιεργειών. Η προσθήκη στη ρύθμιση των βοηθητικών σκαφών των υδατοκαλλιεργειών δεν λαμβάνει υπ’ όψιν την επίτευξη των στόχων της βιώσιμης αλιείας και της προστασίας του περιβάλλοντος. Κυρίως, όμως, η χορήγηση άδειας σε βοηθητικά σκάφη υδατοκαλλιεργειών για την άσκηση αλιευτικού τουρισμού οδηγεί σε αθέμιτο και άνισο ανταγωνισμό με την αντίστοιχη δραστηριότητα των παράκτιων αλιέων και σε αφαίρεση, σε απομείωση του εισοδήματός τους. Είναι προφανές ότι οι παράκτιοι αλιείς τίθενται στο στόχαστρο υπέρ μεγάλων και ισχυρών συμφερόντων όπως εξάλλου γίνεται σε όλα τα πεδία άσκησης πολιτικής από τη σημερινή Κυβέρνηση.

Κυρίες και κύριοι συνάδελφοι, η κτηνοτροφία, εν γένει ο πρωτογενής τομέας μπορούν και πρέπει να αποτελέσουν σημαντικό πυλώνα για την οικονομική ανάπτυξη της χώρας. Μέσω αυτών μπορεί να διασφαλιστεί η διατροφική επάρκεια και η περιφερειακή ανάπτυξη η οποία αποτελεί όρο για τον περιορισμό των περιφερειακών και ενδοπεριφερειακών ανισοτήτων και εν τέλει για την ανασυγκρότηση της υπαίθρου η οποία βρίσκεται στο περιθώριο της όποιας ανάπτυξης «στην απέξω».

Προϋπόθεση για αυτήν την ανασυγκρότηση της υπαίθρου αποτελεί η στήριξη και ενίσχυση του πρωτογενούς τομέα σε πρώτη φάση με συγκεκριμένα βραχυπρόθεσμα και μεσοπρόθεσμα μέτρα για την ανακούφιση των γεωργών και κτηνοτρόφων, όπως παραδείγματος χάριν η κανονικοποίηση της πληρωμής των ενισχύσεων από τον ΟΠΕΚΕΠΕ μετά το γνωστό φιάσκο στο οποίο αναφέρθηκα προηγουμένως, η μείωση του κόστους παραγωγής και εκτροφής ζώων, η ανάπτυξη δημόσιων αγροτικών υποδομών.

Επιπροσθέτως, απαιτούνται ο ανασχεδιασμός του Εθνικού Στρατηγικού Σχεδίου της νέας ΚΑΠ και ο αναπροσανατολισμός των πολιτικών για τον πρωτογενή τομέα σε σύνδεσή τους με τη μεταποίηση και την παροχή τουριστικών υπηρεσιών και βέβαια η ανακατεύθυνση των πόρων στο πλαίσιο του «Ταμείου Ανάκαμψης και Ανθεκτικότητας».

Τέλος, θέλω να αναφερθώ -γιατί ελέχθη και στη διάρκεια της συζήτησης στις επιτροπές, ότι ο ΣΥΡΙΖΑ - Προοδευτική Συμμαχία δεν έχει προτάσεις και μάλιστα τεκμηριωμένες και κοστολογημένες- σε τέσσερις τροπολογίες τις οποίες καταθέσαμε και οι οποίες έχουν σκοπό την αντιμετώπιση του κόστους παραγωγής στη γεωργία και την κτηνοτροφία και η τέταρτη με σκοπό την ενίσχυση της αποτελεσματικότητας του ΕΛΓΑ. Οι τέσσερις τροπολογίες…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, τις τροπολογίες αν θέλετε να τις αναφέρετε στη δευτερολογία σας. Παρακαλώ να κλείσετε την τοποθέτησή σας.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε. Πέντε κουβέντες ακόμα έχω να πω.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν αρκεί ο χρόνος για να αναφερθείτε στις τροπολογίες, στις προτάσεις σας. Μετά τα δεκαεπτά λεπτά δεν ξεκινούν οι προτάσεις. Παρακαλώ, στη δευτερολογία σας οι προτάσεις. Ολοκληρώστε τη φράση σας.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, θα ήθελα πέντε κουβέντες να πω.

**ΠΡΟΕΔΡΕΥΩΝ (Γεώργιος Γεωργαντάς):** Να είναι πέντε, πραγματικά, κουβέντες!

**ΓΕΩΡΓΙΟΣ ΠΑΠΑΗΛΙΟΥ:** Πέντε κουβέντες!

Προβλέπονται στις τροπολογίες, πλαφόν στο αγροτικό ηλεκτρικό ρεύμα με τη θεσμοθέτηση ειδικής έκπτωσης στη διάθεση του ρεύματος που ορίζεται στο 50% της εκάστοτε τελικής βασικής τιμής, η θέσπιση κάρτας πετρελαίου του αγρότη με σκοπό την κάλυψη του αυξημένου κόστους για την αγορά πετρελαίου κίνησης, πλαφόν κέρδους στα αγροεφόδια για τη γεωργία και την κτηνοτροφία και η διμερής χρηματοδότηση του ΕΛΓΑ ο συμψηφισμός εισφορών και αποζημιώσεων η χορήγηση προκαταβολών και αποζημίωση 100%, που αποσκοπούν στην ενίσχυση της ρευστότητας, της φερεγγυότητας και της αξιοπιστίας του ΕΛΓΑ, ώστε να εκπληρώνει την αποστολή του.

‘Όλα αυτά πρέπει να γίνουν, διότι διαφορετικά το πρόβλημα του κόστους παραγωγής θα επανακάμψει δριμύτερο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννιά μαθήτριες και μαθητές και δύο συνοδοί εκπαιδευτικοί από το 20ο Γενικό Λύκειο Θεσσαλονίκης.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 14 Φεβρουαρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 695/8-2-2024 επίκαιρη ερώτηση της Βουλευτού Πέλλης της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Πρωτοφανής καθυστέρηση αποζημιώσεων στους αγρότες της Πέλλας και της Ημαθίας από τον ΕΛΓΑ».

2. Η με αριθμό 704/9-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Φραγκίσκου Παρασύρη προς την Υπουργό Εργασίας και Κοινωνικής Ασφάλισης, με θέμα: «Συντάξεις Αποστράτων Ενόπλων Δυνάμεων και Σωμάτων Ασφαλείας».

3. Η με αριθμό 694/7-2-2024 επίκαιρη ερώτηση του Προέδρου της Κοινοβουλευτικής Ομάδας «ΝΙΚΗ» και Βουλευτή Α΄ Θεσσαλονίκης κ. Δημήτριου Νατσιού προς την Υπουργό Πολιτισμού, με θέμα: «Απαράδεκτη η σειρά του NETFLIX για τον Μέγα Αλέξανδρο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 702/9-2-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Ποια είναι η θέση του Υπουργού Μεταφορών για την επίμαχη μετάταξη του σταθμάρχη Λάρισας μετά το πόρισμα της επιτροπής εμπειρογνωμόνων και την άσκηση ποινικών διώξεων;»

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής, ο κ. Εμμανουήλ Χνάρης.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την τοποθέτησή μου για το επίμαχο νομοσχέδιο και εν αναμονή των αποτελεσμάτων της συνάντησης των εκπροσώπων των αγροτών με τον Πρωθυπουργό, δεν γίνεται να μην αναφερθούμε στα αίτια των κινητοποιήσεων.

Τόσο το παρόν νομοσχέδιο όσο και οι εξαγγελίες σας δεν έχουν ικανοποιήσει ούτε κατ’ ελάχιστον τον αγροτικό κόσμο, που μετά από πέντε χρόνια διακυβέρνησης της Νέας Δημοκρατίας βρίσκεται πλέον σε απόγνωση και αδιέξοδο. Με την ανύπαρκτη αγροτική σας πολιτική εξαναγκάσατε τους αγρότες να βγουν στον δρόμο γιατί τους έχετε στερήσει ίσως το πιο σημαντικό αγαθό, τη δυνατότητά τους να συνεχίσουν την παραγωγική διαδικασία. Είναι ολοφάνερο πως δεν έχετε κανέναν σχεδιασμό και κανένα όραμα για την άσκηση αγροτικής πολιτικής. Είναι ολοφάνερο πως κάνετε απλά διαχείριση πολιτικού κόστους.

Κύριοι της Κυβέρνησης, είναι πλέον αποδεδειγμένο ότι έχετε απαξιώσει εντελώς τον πρωτογενή τομέα και τον έχετε αφήσει στην τύχη του.

Ως ΠΑΣΟΚ αφουγκραζόμαστε τις ανάγκες των αγροτών. Άλλωστε είμαι και εγώ ένας από αυτούς. Οι αγωνίες τους είναι και δικές μου αγωνίες. Η παράταξή μας με υπευθυνότητα, δυναμισμό και όραμα στέκεται δίπλα τους, αναλαμβάνοντας πρωτοβουλίες, έτσι ώστε ο δίκαιος αγώνας τους να ευοδωθεί και να ικανοποιηθούν τα αιτήματά τους.

Πολλές φορές τόσο από αυτό εδώ το Βήμα όσο και με τις κοινοβουλευτικές μας παρεμβάσεις έχουμε τονίσει την ανυπαρξία ενός συγκροτημένου και στοχευμένου σχεδίου για τη χάραξη μιας μακροπρόθεσμης αναπτυξιακής πολιτικής σε έναν από τους κρισιμότερους τομείς ανάπτυξης αφ’ ενός της ελληνικής περιφέρειας, αφ’ ετέρου της ελληνικής οικονομίας. Επανειλημμένα έχουμε τονίσει ότι η επίλυση των βασικών προβλημάτων του αγροτικού κόσμου δεν θα προέλθει μέσα από νομοθετικές πρωτοβουλίες ήσσονος σημασίας, όπως είναι η παρούσα που τακτοποιεί διοικητικά κυρίως ζητήματα και δευτερευούσης σημασίας θέματα, αλλά μέσα από τις εκ βάθρων αλλαγές σε πρωτεύουσας σημασίας προβλήματα που ταλαιπωρούν τον αγροτικό κόσμο της χώρας.

Αναλυτικότερα αναφέρω την αποτελεσματική αντιμετώπιση του δυσβάστακτου πλέον κόστους παραγωγής, την ουσιαστική και στοχευμένη τροποποίηση της νέας Κοινής Αγροτικής Πολιτικής, τον εκσυγχρονισμό του ΕΛΓΑ, τη διαχείριση «κόκκινων» δανείων και προστασία της αγροτικής γης, την αντιμετώπιση της πρακτικής των ελληνοποιήσεων και της νοθείας των αγροτικών προϊόντων και την οριστική και αποτελεσματική διευθέτηση του ζητήματος των εργατών γης.

Το κόστος παραγωγής το οποίο επιτάθηκε από την ενεργειακή και ρωσοουκρανική κρίση είναι πλέον δυσβάσταχτο για τους αγρότες.

Κύριοι της Κυβέρνησης, σας βλέπουμε να παρακολουθείτε με ιδιαίτερη απάθεια την αύξηση του κόστους παραγωγής και συγχρόνως την αύξηση του κόστους διαβίωσης των πολιτών χωρίς τη λήψη των ενδεδειγμένων μέτρων. Από τα επίσημα στοιχεία της ΕΛΣΤΑΤ προκύπτει ότι το κόστος της αγροτικής παραγωγής το χρονικό διάστημα 2021 - 2023 αυξήθηκε κατά 25%. Πώς αποτυπώνεται η αύξηση αυτή; Για λιπάσματα η αύξηση αγγίζει το 62,5%, για αναλώσιμα το 28%, για ενέργεια και λιπαντικά το 38,5% και για ζωοτροφές το 26,5%. Σε ποιες ενέργειες προβήκατε για την αποτροπή της αύξησης αυτής; Ποια είναι τα αποτελέσματά τους;

Όσον αφορά τα μέτρα που αναγκάστηκε να εξαγγείλει κατόπιν εορτής ο Πρωθυπουργός το προηγούμενο διάστημα, άνθρακες ο θησαυρός. Η εξαγγελία περί επιστροφής ειδικού φόρου κατανάλωσης πετρελαίου, 82 εκατομμυρίων ευρώ δεν αποτελεί επιδότηση αλλά φόρο τον οποίο τον έχει ήδη πληρώσει ο αγρότης.

Πάγια θέση και πρόταση της παράταξής μας αποτελεί η κατάργηση του συγκεκριμένου φόρου στους κατ’ επάγγελμα αγρότες και η δημιουργία ενεργειακών κοινοτήτων αγροτών υπό την προϋπόθεση ότι μέχρι την υλοποίησή τους θα έχει εξασφαλιστεί για τον παραγωγό χαμηλή τιμή ρεύματος, έτσι ώστε να συμβάλλουν καταλυτικά στη μείωση του κόστους παραγωγής.

Κύριε Υπουργέ, πόσους αγρότες θεωρείτε ότι αφορά το πρόγραμμα «Φωτοβολταϊκά στο χωράφι» με τη χρηματοδότηση ύψους 30 εκατομμυρίων ευρώ; Σίγουρα περιορισμένο αριθμό αποδεκτών ο οποίος δεν ικανοποιεί κανέναν. Θεωρώ ούτε και σας.

Ένα ακόμη μέτρο χωρίς αντίκρισμα αποτελεί και η έκπτωση 10% στο αγροτικό ρεύμα από τον Μάιο μέχρι τον Σεπτέμβριο χωρίς αντίστοιχη πρόβλεψη για τους χειμερινούς μήνες που η παραγωγή είναι επίσης αυξημένη.

Η ανικανότητα του επιτελικού κράτους συνεχίστηκε και με το φιάσκο των αγροτικών ενισχύσεων. Όπως ανέδειξε το ΠΑΣΟΚ, το έτος 2023 ήταν ιστορικά η χειρότερη χρονιά πληρωμών κατά την εφαρμογή της νέας Κοινής Αγροτικής Πολιτικής στη χώρα μας. Τα λάθη και οι αστοχίες όμως συνεχίστηκαν και κατά την πληρωμή της βασικής και αναδιανεμητικής ενίσχυσης καθώς και του εθνικού αποθέματος.

Το ίδιο συμβαίνει και με τα οικολογικά σχήματα. Η πολυπλοκότητα και το κατ’ ουσίαν πρακτικό ανεφάρμοστό τους, το οποίο αφορά το 25% της άμεσης ενίσχυσης ποσού 425 εκατομμυρίων ευρώ, μεταθέτει την πληρωμή τους για το επόμενο έτος επιβεβαιώνοντας την αποτυχία τους. Επίσης, αδιάθετα παραμένουν τα 245 εκατομμύρια των συνδεδεμένων ενισχύσεων και τα 92 εκατομμύρια περίπου της ενιαίας ενίσχυσης. Επομένως, ένα συνολικό ποσό περίπου 750 εκατομμυρίων ευρώ των ενισχύσεων του 2023 θα καταβληθεί το 2024.

Επιπλέον, ενώ η πραγματοποίηση της εσωτερικής σύγκλισης προβλεπόταν σταδιακά το 2027 εφαρμόστηκε από τον πρώτο χρόνο. Αλήθεια, έχουμε το περιθώριο να αφήνουμε αδιάθετους πόρους; Υπάρχουν περιθώρια για λάθη και αστοχίες; Η μετατόπιση της ευθύνης μόνο στον ΟΠΕΚΕΠΕ δεν γίνεται από κανέναν πιστευτή, δεδομένου ότι ΟΠΕΚΕΠΕ δεν νομοθετεί. Είναι πρωτάκουστο στα πέντε έτη διακυβέρνησής σας να μετράμε ήδη τέσσερις Υπουργούς και πέντε προέδρους του ΟΠΕΚΕΠΕ.

Τα παραπάνω καταδεικνύουν, πέρα από την προχειρότητα και τη διαχειριστική ανεπάρκεια της Κυβέρνησης και την αδυναμία σας να εφαρμόσετε αυτά που οι ίδιοι έχετε εγκρίνει.

Εξαγγείλατε ότι έχει ήδη κατατεθεί τροποποιημένο σχέδιο στη νέα ΚΑΠ το οποίο μάλιστα ανεπίσημα όπως ισχυρίζεστε έχει εγκριθεί από την Ευρωπαϊκή Επιτροπή. Για ακόμα μία φορά οι προτάσεις σας δεν αποτέλεσαν αντικείμενο έστω στοιχειώδους διαβούλευσης με τους αγρότες και τους αρμόδιους φορείς.

Ποιες είναι όμως αυτές και γιατί δεν τις καταθέσετε για να λάβουμε και εμείς γνώση; Για το ΠΑΣΟΚ αναγκαία σημεία τροποποίησης της νέας ΚΑΠ αποτελούν πρωτίστως η απλοποίηση των διαδικασιών των οικολογικών σχημάτων για τη συνολική απορρόφηση των ενισχύσεων, ο καθορισμός λιγότερων και στοχευμένων συνδεδεμένων ενισχύσεων στα προϊόντα που συνιστούν, πραγματικά, προτεραιότητα και η κατάθεση των δηλώσεων ΟΣΔΕ στην αρχή κάθε έτους για να καθίσταται εφικτή η πληρωμή τους στο τέλος της χρονιάς.

Επισημαίνεται ότι το κόστος στην πράσινη μετάβαση δεν μπορεί να γίνει εις βάρος μόνο του παραγωγού και πολύ περισσότερο εις βάρος της επισιτιστικής επάρκειας της χώρας. Προς όφελος του αγροτικού κόσμου θα αποβεί και ο εκσυγχρονισμός του συστήματος του ΕΛΓΑ. Απαιτείται να συμπεριληφθούν και νέα αίτια που η εξελισσόμενη κλιματική κρίση έχει προκαλέσει και μέχρι τώρα δεν καλύπτονται -ακαρπία, εντομολογικές και μυκητολογικές προσβολές-, ενώ κρίσιμης σημασίας είναι και η στελέχωσή του με επιστημονικό προσωπικό για την άμεση καταγραφή των ζημιών και την τάχιστη αποζημίωση των παραγωγών.

Απλοί θεατές για χρόνια έχετε παραμείνει και στο φαινόμενο των ελληνοποιήσεων και της νοθείας ΠΟΠ ελληνικών αγροτικών προϊόντων. Η μόνιμη αυστηροποίηση και εντατικοποίηση των ελέγχων στην αγορά, καθώς επίσης και η ενίσχυση των αρμόδιων ελεγκτικών υπηρεσιών θα έπρεπε να είναι το αυτονόητο και όχι το ζητούμενο. Τα κατόπιν εορτής και εν μέσω σφοδρών πιέσεων ληφθέντα μέτρα αποδεικνύουν την έλλειψη πολιτικής βούλησης από μέρους της Κυβέρνησης και την ανεπάρκειά της να διαχειριστεί την κατάσταση.

Επιπλέον, το ίδιο απαθείς είστε και με τη διασφάλιση της αγροτικής γης και της ρύθμισης των κόκκινων αγροτικών δανείων. Πάγια θέση της παράταξής μας καταγεγραμμένη και στο πρόγραμμά μας αποτελεί η διασφάλιση του αφορολόγητου, ακατάσχετου και ανεκχώρητου του συνόλου των ενισχύσεων, ανεξαρτήτως ποσού.

Για το φλέγον ζήτημα των εργατών γης, εκτός από τη νομιμοποίηση των παράτυπα διαμενόντων, την οποία και εμείς στηρίξαμε εξαρχής, προτεραιότητα αποτελεί η στελέχωση των αρμόδιων υπηρεσιών αποκεντρωμένες διοικήσεις, πρεσβείες- για την εφαρμογή των σχετικών διατάξεων για τις μετακλήσεις.

Αναφορικά τώρα με το εν λόγω νομοσχέδιο, πρόκειται για ένα νομοσχέδιο που αν και στον τίτλο του μιλάει για ενίσχυση του πρωτογενούς τομέα, ωστόσο ρυθμίζει δευτερεύοντα ζητήματα και δεν περιλαμβάνει ουσιαστικά μέτρα για τους παραγωγούς. Στην πραγματικότητα πρόκειται για αποσπασματικές διατάξεις με κενά και ασάφειες.

Θα επικεντρωθώ, κυρίως, στο άρθρο 36 για τη γη υψηλής παραγωγικότητας που η προστασία της θα έπρεπε να συνιστά προτεραιότητα. Υπάρχουν πολλές ασάφειες. Είναι σημαντικό να μην αποτελέσει αντικείμενο άλλων επιδιώξεων και παράλληλα να εξασφαλιστεί ο απαραίτητος χώρος ηλεκτρικής ενέργειας για τους αγρότες. Είναι γνωστό ότι ένας κατ’ επάγγελμα αγρότης χάνει την αγροτική του ιδιότητα όταν ξεπεράσει τα 500ΚW, ενώ παράλληλα εσείς δίνετε τη δυνατότητα στους αγρότες για την κατασκευή φωτοβολταϊκών μονάδων έως 1MW σε γη υψηλής παραγωγικότητας. Προφανώς απευθύνεστε σε λίγους, δεδομένου ότι ένας μέσος αγρότης αδυνατεί να ανταποκριθεί σε μια τέτοια επένδυση. Σε ποιους απευθύνεστε λοιπόν; Όσον αφορά την πρότασή σας η δυνατότητα αυτή θα έπρεπε να αφορά αποκλειστικά και μόνο ομάδες παραγωγών και συνεταιρισμούς.

Ασάφειες συνεχίζουν να υπάρχουν και στις διατάξεις για την ίδρυση των αγροτικών τμημάτων στα επιμελητήρια. Δεν θεωρούμε ότι υπάρχει καμμία αναγκαιότητα ίδρυσής τους, δεδομένου ότι από το 2011 τηρείται Μητρώο Αγροτών και Αγροτικών Εκμεταλλεύσεων από το Υπουργείο σας. Επιπλέον, εμμένουμε στην πρότασή μας να διατυπωθεί καθαρά ότι το τμήμα επιμελητηρίων θα αφορά μόνο αγροτικές, εμπορικές, μεταποιητικές επιχειρήσεις, που ήδη είναι μέλη άλλων τμημάτων στα επιμελητήρια της χώρας και όχι τους απλούς αγρότες.

Επιπλέον, στο κεφάλαιο για τη διοργάνωση ομαδικών χώρων σταβλισμού και βόσκηση γαιών δεν μας λέτε ούτε τον φορέα διαχείρισης του κτηνοτροφικού πάρκου ούτε τι περιλαμβάνει, τη σταβλισμένη, την ημιεκτατική ή την εκτακτική κτηνοτροφία.

Θεωρούμε ότι δεν είναι νομικά ορθό ουσιώδη ζητήματα όπως τα παραπάνω να μην έχουν συμπεριληφθεί στον νόμο και να αποτελούν εκ των υστέρων αντικείμενο νομοθετικής εξουσιοδότησης. Ανεξάρτητα από το ποιος θα αναλάβει τα διαχειριστικά σχέδια βόσκησης, το ζητούμενο είναι να έχουν ολοκληρωθεί στις 31-12-2025, καθώς επίσης και να ληφθούν υπ’ όψιν οι προτάσεις των κτηνοτροφικών φορέων. Από τις διατάξεις του που αφορούν τον αλιευτικό Κώδικα και τις υδατοκαλλιέργειες διαπιστώσαμε ότι δεν αποτελούν προτεραιότητα της Κυβέρνησης, δεν επιλύονται χρόνια προβλήματα τους όπως είναι η επαναφορά των ερασιτεχνικών αδειών αλιείας, ο καθορισμός επαγγελματικών κριτηρίων και άλλα.

Ειδικότερα το άρθρο 18 περί ίδρυσης, επέκτασης ή μετεγκατάστασης μονάδων υδατοκαλλιέργειας έχει προξενήσει αρκετές αντιδράσεις για τον αποκλεισμό, κυρίως, των δήμων και των τοπικών κοινωνιών από τη σχετική διαδικασία.

Ζητήματα δημιουργεί και η διάταξη για την αποκομιδή και υγειονομική ταφή ζώων. Είναι απαραίτητη προϋπόθεση η πρόβλεψη στον σχεδιασμό για τη στήριξη των δήμων κατά την ανάληψη της συγκεκριμένης αρμοδιότητας.

Συνοψίζοντας, όπως ήδη έχω τονίσει, οι αγρότες με τις κινητοποιήσεις τους προσπαθούν ουσιαστικά να διαφυλάξουν την ύπαρξή τους. Το ΠΑΣΟΚ στέκεται δίπλα στον αγροτικό κόσμο και στα δίκαια αιτήματά τους. Η παράταξή μας έχει ήδη καταθέσει ένα ολοκληρωμένο σχέδιο ανασυγκρότησης του πρωτογενούς τομέα που αποσκοπεί στη βιώσιμη παραγωγή για τον αγρότη, σε συνδυασμό με τη διασφάλιση της κοινωνικής συνοχής της υπαίθρου. Στόχος μας είναι ο επανασχεδιασμός του με εξωστρέφεια και η διασύνδεσή του με τον τουρισμό, τη μεταποίηση, καθώς και η χορήγηση κινήτρων για την παραμονή των επαγγελματιών στο επάγγελμα, αλλά και στον τόπο τους.

Τέλος, το παρόν νομοσχέδιο είναι το δεύτερο του Υπουργείου σας που δεν αντιμετωπίζει κανένα από τα προαναφερθέντα προβλήματα του πρωτογενούς τομέα. Σε μια δύσκολη συγκυρία για τον αγροτικό κόσμο της χώρας, που είναι πλέον ζητούμενο η αυτονόητη επιβίωσή του, αποτελεί χαρακτηριστική υποκρισία η επιλογή της Κυβέρνησης να φέρει στη Βουλή διατάξεις που κατά κύριο λόγο διεκπεραιώνουν αποσπασματικές διοικητικές εκκρεμότητες του Υπουργείου Αγροτικής Ανάπτυξης. Σε συνδυασμό με την ανυπαρξία σοβαρού σχεδιασμού αγροτικής πολιτικής, καθίσταται αυτονόητη από πλευράς του ΠΑΣΟΚ η καταψήφιση επί της αρχής του παρόντος νομοσχεδίου. Όσον αφορά στα άρθρα θα τοποθετηθούμε συγκεκριμένα κατά την ψήφιση του καθενός από αυτά ψηφίζοντας θετικά όσα είναι προς τη σωστή κατεύθυνση.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από το Κομμουνιστικό Κόμμα της Ελλάδας ο ειδικός αγορητής κ. Βασίλειος Μεταξάς.

Παρακαλώ, κύριε συνάδελφε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κύριε Πρόεδρε.

Όπως είπαμε και τις προηγούμενες ημέρες, στον τίτλο του νομοσχεδίου αναφέρεται ανάμεσα στα άλλα ότι αφορά διατάξεις για την τόνωση της αγροτικής ανάπτυξης και θα περίμενε κανείς ότι αυτή την περίοδο που σε όλη τη χώρα οι αγρότες βρίσκονται στον δρόμο με τα μαζικά μπλόκα, τις κινητοποιήσεις και τις μορφές πάλης που επιλέγουν,ότι η Κυβέρνηση θα έφερνε μια νομοθετική ρύθμιση να ικανοποιήσει τα δίκαια αιτήματά τους ή τουλάχιστον τις τροπολογίες που έφερε τελευταία στιγμή.

Βέβαια η εισηγήτρια της Νέας Δημοκρατίας στην ομιλία της στην επιτροπή είπε «το να υποσχόμαστε στους αγρότες τα πάντα όλα δεν είναι λύση». Βέβαια αν τα πάντα όλα είναι το αφορολόγητο πετρέλαιο, το πλαφόν στο ρεύμα στα 7 λεπτά, η αποζημίωση, ώστε να μπορέσουν οι αγρότες να σπείρουν, να δουλέψουν και τα υπόλοιπα αιτήματα που θέτουν για την επιβίωσή τους οι αγρότες σε όλη την Ελλάδα, τότε πρέπει να απαντήσετε, κύριοι της Κυβέρνησης, γιατί δίνετε, πραγματικά, τα πάντα όλα στους μεγάλους επιχειρηματικούς ομίλους και για τις δικές τους ανάγκες. Δίνετε 8,5 δισεκατομμύρια για τα F-35, 50 δισεκατομμύρια δίνει η Ευρωπαϊκή Ένωση στον Ζελένσκι για να συνεχιστεί ο πόλεμος ΝΑΤΟ - Ρωσίας στην Ουκρανία, και δεν μπορείτε να δώσετε ούτε ένα δισεκατομμύριο για τους αγρότες! Ποιος ξέρει πόσο θα στοιχίσει, πέρα από ανθρώπινο αίμα, η νέα επικίνδυνη περιπέτειά σας για λογαριασμό του εφοπλιστικού κεφαλαίου στην Ερυθρά Θάλασσα, στοχοποιώντας μάλιστα τη Θεσσαλία και τη Λάρισα, λες και δεν έφταναν τα άλλα βάσανα του λαού της περιοχής μετά τις πλημμύρες!

Τσακίσατε τον λαό με πάνω από 57 δισεκατομμύρια φόρους το 2023, ενώ οι μεγάλοι επιχειρηματικοί όμιλοι έδωσαν μόλις 4 δισεκατομμύρια. Καμαρώνετε για το πρωτογενές πλεόνασμα από την φοροαφαίμαξη του λαού, που είναι 3,7 δισεκατομμύρια. Μόνο οι εισηγμένες στο Χρηματιστήριο εταιρείες είχαν κέρδη το 2023 πάνω από 9 δισ. κι εσείς εξαγγείλατε φόρο σε πολυεθνικές και ομίλους μόλις 80 εκατομμύρια, δηλαδή κατά μέσο όρο 84.000 ευρώ ανά εταιρεία. Αυτά είναι τα πάντα όλα.

Αλλά η αδυναμία σας να δώσετε λύση έστω και στα στοιχειώδη -πριν λίγες μέρες Βουλευτής σας σε πάνελ είπε ότι «τα αιτήματα αυτά θυμίζουν Οκτωβριανή Επανάσταση», που είναι μια παραλλαγή του «τα πάντα όλα» που είπατε και στην επιτροπή- φανερώνει τελικά πως ταυτόχρονα και μέσα στους αγώνες τώρα, στους αγρότες μαζί με τον αγώνα επιβίωσης εμείς το λέμε ότι πρέπει να ανοίξει η συζήτηση τώρα, στις κινητοποιήσεις, να δυναμώσει η κουβέντα για την πολιτική πρόταση που προτείνει το ΚΚΕ για τον άλλο δρόμο ανάπτυξης, για ένα κράτος, μια οικονομία που θα βάζει στο επίκεντρο την κάλυψη των κοινωνικών αναγκών καταργώντας το καπιταλιστικό κέρδος.

Τα λεγόμενά σας λοιπόν, κύριοι της Κυβέρνησης για ενίσχυση του πρωτογενούς τομέα αφορούν την ενίσχυση των εμποροβιομηχάνων, των καπιταλιστικών αγροτικών επιχειρήσεων που λυμαίνονται την αγροτική παραγωγή. Καμμία σχέση δεν έχουν οι ρυθμίσεις σας -και στο παρόν νομοσχέδιο- με την επιβίωση των βιοπαλαιστών γεωργών, κτηνοτρόφων, μελισσοκόμων και ψαράδων που συνθλίβονται από την πολιτική σας.

Ταυτόχρονα τα επιχειρήματά σας, οι τακτικισμοί σας, η προσπάθεια συκοφάντησης, η καταστολή, η προσπάθειά σας να στρέψετε άλλα τμήματα του λαού απέναντι στους αγρότες και στις κινητοποιήσεις τους, μέθοδοι βέβαια γνωστές όχι μόνο σε εσάς αλλά και σε όλες τις κυβερνήσεις των προηγούμενων χρόνων, όλη αυτή η προσπάθεια έχει πέσει στο κενό. Η Κοινή Αγροτική Πολιτική που πίνετε όλοι νερό στο όνομά της, η στρατηγική της πράσινης ανάπτυξης και οι άλλες στρατηγικές της Ευρωπαϊκής Ένωσης και των κυβερνήσεων, δεξιών, κεντροδεξιών, κεντροαριστερών, αριστερών της Ευρώπης, δηλαδή οι σύγχρονοι δρόμοι για την ενίσχυση της κερδοφορίας των μεγάλων επιχειρηματικών ομίλων αμφισβητούνται στον δρόμο και αυτό είναι που σας ανησυχεί. Γιατί από τη μεριά σας εσείς είστε προσηλωμένοι στην προώθηση αυτής της βάρβαρης πολιτικής και δεν μπορείτε να κάνετε αλλιώς, καθώς η καπιταλιστική ανάπτυξη περνάει μόνο μέσα από την καταστροφή πρώτα και κύρια των εργαζομένων, των αγροτών, γενικότερα των παραγωγών του πλούτου, και γι’ αυτό λέμε ότι το σύστημά σας δεν παίρνει γιατρειά παρά μόνο ανατροπή.

Η προσήλωσή σας φαίνεται και στο παρόν νομοσχέδιο τα άρθρα του οποίου αναλύσαμε στις συνεδριάσεις στην επιτροπή. Κίνητρό σας είναι η καπιταλιστική ανάπτυξη, η ακόμα μεγαλύτερη συγκέντρωση της παραγωγής για λογαριασμό των μεταποιητικών και εμπορικών μονοπωλίων και η εξασφάλιση σε αυτά ακόμα φθηνότερων πρώτων υλών από το ξεζούμισμα των αγροτών. Αυτή είναι η βιωσιμότητα που ευαγγελίζεσθε. Και αποδεικνύετε με τις πράξεις σας ότι οι αγρότες σάς έχουν απέναντι όπως είχαν απέναντι τις προηγούμενες κυβερνήσεις του ΠΑΣΟΚ, της Νέας Δημοκρατίας, του ΣΥΡΙΖΑ με τα στελέχη της Νέας Αριστεράς στην κοινή σας στρατηγική αυτή που μόλις πρόσφατα ανανεώσατε τους όρκους πίστης στις Βρυξέλλες, στο Στρασβούργο, όταν ψηφίζατε όλοι μαζί, μαζί με την Ελληνική Λύση, στην Ευρωβουλή το 2020 τη νέα Κοινή Αγροτική Πολιτική της Ευρωπαϊκής Ένωσης που έχει βγάλει στον δρόμο όχι μόνο τους αγρότες της χώρας μας αλλά και τους αγρότες άλλων ευρωπαϊκών χωρών.

Όμως πλέον έχει κυλήσει νερό στο αυλάκι. Κάθε κατεργάρης έχει μπει στον πάγκο του από τη Νέα Δημοκρατία και το ΠΑΣΟΚ που για τριάντα και πλέον χρόνια φόρτωναν στον αγροτικό κόσμο τον έναν ευρωπαϊκό κανονισμό μετά τον άλλον, τους φλόμωναν στο ψέμα ότι έρχονται καλύτερες μέρες, περισσότερα χρήματα, μεγαλύτερες αγορές, ενώ τάιζαν τις μεγάλες εκμεταλλεύσεις και τα μονοπώλια του αγροδιατροφικού τομέα σε βάρος των χιλιάδων βιοπαλαιστών αγροτών, μέχρι τον ΣΥΡΙΖΑ που από τις καρότσες των τρακτέρ κατέληξε όταν έγινε κυβέρνηση να κάνει τα ίδια και χειρότερα με τους προηγούμενους, υλοποιώντας με χέρια και πόδια τη στρατηγική της Ευρωπαϊκής Ένωσης και φυσικά την Κοινή Αγροτική Πολιτική. Και ήταν τουλάχιστον αστεία η προσπάθεια εκ μέρους του ΣΥΡΙΖΑ να σηκώσετε κουρνιαχτό τις προηγούμενες μέρες στην επιτροπή σε μια ψευτοαντιπαράθεση με τη Νέα Δημοκρατία για το αγροτικό με επίκεντρο, για παράδειγμα, το αφορολόγητο, λες και δεν γνωρίζουν οι αγρότες πως έχουν κερδισμένο αφορολόγητο, όπως οι μισθωτοί, που περιλαμβάνει το καθαρό αγροτικό εισόδημα συν τη βασική ενίσχυση, συν την «πράσινη» και συνδεδεμένη πάνω από 20.000. Έως 20.000 ευρώ η «πράσινη» και η συνδεδεμένη είναι αφορολόγητες.

Αυτό το κέρδισαν με μπλόκα σαράντα δύο ημερών και κάθοδο τρακτέρ στην Αθήνα το 2016. Ήταν τότε που ο ΣΥΡΙΖΑ ως κυβέρνηση πήγε να εφαρμόσει τον νόμο της κυβέρνησης Σαμαρά - Βενιζέλου, δηλαδή Νέας Δημοκρατίας - ΠΑΣΟΚ, για φορολόγηση των αγροτών και των επιδοτήσεών τους από το πρώτο ευρώ και ξεσηκώθηκε θύελλα αντιδράσεων που ανάγκασε την κυβέρνηση τότε του ΣΥΡΙΖΑ σε υποχώρηση.

Αφήστε, λοιπόν, στην άκρη τους ψευτοκαβγάδες σας. Μαζί για χρόνια πουλούσατε το παραμύθι της «πράσινης» γεωργίας που θα εξασφάλιζε τάχα ποιοτικότερες καλλιέργειες και καλύτερο εισόδημα για τους αγρότες μέσα από τη λεγόμενη ορθολογικότερη διαχείριση της γης και των άλλων πόρων όπως το νερό. Όμως γρήγορα αποκαλύφθηκε το πραγματικό νόημα όλων αυτών, με τα διάφορα «πράσινα» χαράτσια και τα μεγαλύτερα κόστη στην παραγωγή που μετακυλίονται και εδώ στην κατανάλωση, με τους χονδρεμπόρους και τα μονοπώλια του αγροδιατροφικού τομέα να θησαυρίζουν σε βάρος των βιοπαλαιστών αγροτοκτηνοτρόφων και της μεγάλης λαϊκής πλειοψηφίας. Τώρα ανακαλύψατε όλοι σας την ΚΑΠ ότι είναι η αιτία για τον ξεσηκωμό των αγροτών! Όταν την ψηφίζατε με νύχια και με πόδια δεν είχατε τότε ενημέρωση ή όταν την υλοποιούσατε από κυβερνητικές θέσεις σάς κοροϊδεύανε τότε! Μόνο αυτό δεν έχετε πει γιατί κατά τα άλλα δίνετε ρέστα! Μέχρι και άχρηστους βγάλατε τους Υπουργούς που τη διαπραγματεύτηκαν. Αν ισχύει βέβαια αυτό, τότε όλοι οι Υπουργοί της Ευρωπαϊκής Ένωσης είναι άχρηστοι. Εμείς λέμε ότι δεν είναι καθόλου άχρηστοι, χρήσιμοι μια χαρά είναι για την εξυπηρέτηση των συμφερόντων των μονοπωλίων.

Σε συνεδρίαση της επιτροπής ο Υπουργός απαντώντας στο ΚΚΕ για το ζήτημα αυτό προσπάθησε να υπερθεματίσει για την Κοινή Αγροτική Πολιτική, με τη γνωστή «καραμέλα» για τα χρήματα που φέρνει στη χώρα. Βέβαια μπορούμε εδώ να ανατρέξουμε στο παρελθόν και να θυμηθούμε τις επιδοτήσεις για το θάψιμο των οπωροκηπευτικών, τις ποσοστώσεις στο γάλα, στη ζάχαρη, μια σειρά άλλους περιορισμούς σε προϊόντα. Έτσι χτυπήθηκαν ολόκληροι κλάδοι στην Ελλάδα, όπως η παραγωγή ζάχαρης και η τευτλοκαλλιέργεια, που και υποδομές υπήρχαν και τεχνογνωσία και ένα μεγάλο ποσοστό των αναγκών καλυπτόταν από την παραγωγή, ενώ οι δυνατότητες ανάπτυξής της ήταν σημαντικές. Αλλά και η αγελαδοτροφία, που φτάσαμε σήμερα οι ανάγκες σε αγελαδινό γάλα -ένα βασικό προϊόν διατροφής για τα λαϊκά στρώματα και συστατικό για τα γαλακτοκομικά- να καλύπτονται σχεδόν αποκλειστικά από εισαγωγές καθώς έχουν απομείνει ελάχιστες, στην πλειοψηφία τους καπιταλιστικές, εκμεταλλεύσεις ενώ το κτηνοτροφικό κεφάλαιο έχει μειωθεί κάθετα. Είπαμε και συγκεκριμένα στοιχεία και στις επιτροπές.

Πείτε, λοιπόν, για τους στόχους της Κοινής Αγροτικής Πολιτικής, για το πού καταλήγουν τελικά αυτά τα χρήματα. Διότι τα χρήματα αυτά, τα δισεκατομμύρια, πάνε στα «αρπακτικά» της «πράσινης» ανάπτυξης, με αποτέλεσμα το ρεύμα στη χονδρεμπορική να πουλιέται 0,03 λεπτά και ο αγρότης να το παίρνει 0,15 λεπτά την κιλοβατώρα. Τα χρήματα αυτά πάνε έμμεσα και άμεσα στους μεγαλέμπορους, στις βιομηχανίες τροφίμων, με αποτέλεσμα να πληρώνει ο λαός στο ράφι τα προϊόντα 400% και 500% πάνω από την τιμή παραγωγού. Απαντήστε.

Πείτε, λοιπόν, ποιανού είναι τελικά τα χρήματα και από πού προέρχονται, ποιος πληρώνει τον λογαριασμό, και άρα τι είδους εργαλείο είναι η Κοινή Αγροτική Πολιτική, αλλά και ποιες είναι τελικά οι λύσεις που ψάχνετε να βρείτε στις Βρυξέλλες και τις αποφασίζετε. Τα μέτρα της Κομισιόν για την αγρανάπαυση;

Η Κομισιόν που δίνει 50 δισεκατομμύρια ευρώ στην Ουκρανία, περιγελά τους αγρότες ότι δήθεν τους απαλλάσσει για έναν ακόμη χρόνο από το μέτρο της αγρανάπαυσης. Βέβαια σε αυτό ήσασταν λαλίστατοι. Όπου βγείτε κι όπου σταθείτε μιλάτε για την αγρανάπαυση. Σιωπή όμως στα άλλα.

Ψάχνετε, βέβαια, υποκριτικά και λέτε ότι ψάχνετε να βρείτε τρόπους να μειωθεί το κόστος παραγωγής των αγροτών ή να πετύχουν καλύτερες τιμές οι αγρότες. Σπέρνετε αυταπάτες ότι στην αγορά που κουμάντο κάνουν τα μονοπώλια μπορεί ο αγρότης, έστω και μέσα από τα λεγόμενα συνεργατικά σχήματα, ομάδες παραγωγών κ.λπ., να τα βάζει με τα μεγαθήρια, κρύβοντας ότι στόχος σας με αυτά τα συνεργατικά σχήματα είναι να συγκεντρώσετε μια ώρα αρχύτερα την παραγωγή και να την παραδώσουμε πιο εύκολα στις μεγάλες καπιταλιστικές εκμεταλλεύσεις και να ξεκληρίσετε τους βιοπαλαιστές αγρότες μια ώρα αρχύτερα.

Λέμε ξανά ότι το κόστος παραγωγής δεν εξαρτάται από τους αγρότες, ελέγχεται από τα μονοπώλια, όπως τα μονοπώλια της ενέργειας που εξασφαλίζουν φθηνό ρεύμα, έχοντας βάλει ανανεώσιμες πηγές ενέργειας σε κάθε ραχούλα της Ελλάδας και πουλάνε πανάκριβα ακόμα και στους αγρότες, όπως είπα πριν, το ρεύμα.

Άρα, το κόστος εξαρτάται και από το κράτος το μονοπωλίων, δηλαδή το κράτος που διαχειρίζεστε εσείς το οποίο, για παράδειγμα, επιβάλλει 0,41 λεπτά φόρο στους αγρότες για τον ειδικό φόρο κατανάλωσης στο πετρέλαιο. Από το 1,60 που πληρώνουν σήμερα το πετρέλαιο, πάνω από τα 0,50 λεπτά είναι οι φόροι του κράτους σας, την ώρα που εφοπλιστές και αεροπορικές εταιρείες πληρώνουν μηδέν φόρο κατανάλωσης.

Μάλιστα το εντυπωσιακό είναι ότι πάνω σε αυτόν τον φόρο βάζετε κι άλλον έναν φόρο, δηλαδή πάνω στα 0,41 λεπτά του ειδικού φόρου κατανάλωσης μπαίνει και ΦΠΑ 24% και η μεγάλη παροχή που ανακοινώσαμε είναι 10% έκπτωση στο ρεύμα στους αγρότες. Εδώ, πραγματικά, ντρέπεται και η ντροπή.

Στο παρόν νομοσχέδιο μέχρι και γι’ αυτές τις αποζημιώσεις των υπαλλήλων του Υπουργείου και των εποπτευόμενων φορέων, με τον τρόπο που της δίνετε στο άρθρο 40, επιχειρείτε την κατηγοριοποίηση των εργαζομένων, γιατί τελικά το δίνετε επιλεκτικά και όχι σε όλους τους εργαζόμενους τόσο στους ελεγκτές υπηρεσιών όσο και σε εκείνους που υποστηρίζουν το ελεγκτικό έργο.

Λέτε ότι θα δώσετε στους αγρότες 82 εκατομμύρια για πετρέλαιο, λίγο παραπάνω από τα 76 που τους δώσατε πέρυσι και τα 70 πρόπερσι, όταν το κονδύλι για επιστροφή στον ειδικό φόρο κατανάλωσης, πριν το κόψετε με το τρίτο μνημόνιο όλοι σας που ψηφίσατε μαζί, Νέα Δημοκρατία, ΠΑΣΟΚ, ΣΥΡΙΖΑ, ξεπερνούσε τα 180 εκατομμύρια και τότε το ντίζελ είχε τιμή κάτω από 1 ευρώ και όχι 1,60 που είναι τώρα και έχει φτάσει και 2 ευρώ.

Προσπαθείτε να κινήσετε τον κοινωνικό αυτοματισμό ότι δήθεν δίνετε στους αγρότες, σε αυτούς, βέβαια, που δίνετε είναι καπιταλιστές, αυτούς ταΐζετε από τον κρατικό προϋπολογισμό και όχι τους αγρότες των οποίων ρουφάτε κι εσείς το αίμα. Πάνω από 500 εκατομμύρια ευρώ τον χρόνο είναι οι απαλλαγές από τον ειδικό φόρο κατανάλωσης που έχουν οι εφοπλιστές, οι μεγαλοκλινικάρχες, βιομήχανοι και άλλοι «αναξιοπαθούντες» της κοινωνίας μας. Και κοροϊδεύετε, κυρίως, τους μη αγρότες που δεν έχουν γνώση, όταν χιλιοανακοινώνετε για παράδειγμα τις μειώσεις του ΦΠΑ σε εφόδια κ.λπ., μιας και είναι ένα ουδέτερο μέτρο αφού η πλειοψηφία των αγροτών κάνει συμψηφισμό του ΦΠΑ.

Εκεί, βέβαια, που δίνετε τα ρέστα σας, κύριοι της Κυβέρνησης, είναι ο ΕΛΓΑ. Και τι δεν έχουμε ακούσει αυτές τις μέρες! Ότι δίνετε λεφτά του κόσμου στους αγρότες, ότι ο ΕΛΓΑ έδωσε την περίοδο της διακυβέρνησής σας πάνω από ένα δισεκατομμύριο και τα μισά μάλιστα είναι χρήματα των πολιτών. Κουνούσε το δάχτυλο μάλιστα ο Πρωθυπουργός στη Βουλή, προσπαθώντας με τέτοια τερτίπια να συκοφαντήσει τους αγρότες.

Γιατί δεν λέτε όμως την αλήθεια; Γιατί δεν μιλάτε με τα στοιχεία; Γιατί και εδώ αποκαλυφθήκατε. Από το 2019 που κυβερνάτε μέχρι το 2023 οι αγρότες έχουν καταβάλει με τις εισφορές 170 εκατομμύρια τον χρόνο επί πέντε χρόνια πάνω από 850 εκατομμύρια. Εσείς τι δώσατε; Δώσατε αυτό που προβλέπει ο νόμος που έχετε ψηφίσει, ότι κάθε χρόνο θα δίνονται από τον κρατικό προϋπολογισμό γύρω στα 35 εκατομμύρια για τα λειτουργικά έξοδα του ΕΛΓΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό.

Αυτά δώσατε αναδρομικά από το 2011 -σας αποκάλυψε και ο Πρόεδρος του ΕΛΓΑ στην ακρόαση των φορέων -γιατί την περίοδο 2011 - 2019 οι κυβερνήσεις διαδοχικά του ΠΑΣΟΚ, η δική σας με πρωθυπουργό τον Σαμαρά και του ΣΥΡΙΖΑ μετά, δεν έδιναν ούτε αυτά τα ελάχιστα και οι λειτουργικές δαπάνες του ΕΛΓΑ καλύπτονταν από τις εισφορές των αγροτών.

Επί εννέα χρόνια οι αγρότες πλήρωναν για τη λειτουργία του ΕΛΓΑ και τώρα κουνάτε το δάχτυλο, επειδή δώσατε τα χρήματα που χρωστούσατε εσείς; Ουσιαστικά είναι χρήματα των αγροτών που επί εννιά χρόνια πλήρωναν για τη λειτουργία μιας κρατικής υπηρεσίας, αλλά έτσι γεμίζει ο προϋπολογισμός του κράτους.

Εμείς, λοιπόν, λέμε ότι είναι πολύ χαμηλή η κρατική χρηματοδότηση του ΕΛΓΑ, ότι πρέπει να αυξηθεί, να μειωθούν τα ασφάλιστρα στους αγρότες και να καλύπτονται όλες οι ζημιές σε αγροτική παραγωγή, αγροτικό και πάγιο κεφάλαιο.

Είναι απαράδεκτο να μην καλύπτετε με κρατική χρηματοδότηση και να θεσμοθετείτε με το νομοσχέδιο την αξιοποίηση των εισφορών των αγροτών για το 2024 για να πληρώσετε τις ζημιές του 2023. Και τις ζημιές του 2024 πώς θα τις πληρώσετε;

Κλείνοντας, κύριοι της Κυβέρνησης, δεν σας άρεσε στην επιτροπή αλλά εμείς το επαναλαμβάνουμε. Έχετε έναν δρόμο: Υλοποιήστε τις διεκδικήσεις των αγροτών για μέτρα πραγματικής ανακούφισης με βάση τα αιτήματά τους για το αφορολόγητο πετρέλαιο στην αντλία για όλους τους αγρότες, αντί να το δίνετε σε εφοπλιστές, μεγαλοκλινικάρχες κ.λπ., για να εξασφαλιστεί γενναία μείωση στην τιμή του αγροτικού ρεύματος με πλαφόν τα 0,07 λεπτά, για επιδότηση ζωοτροφών, κατάργηση του ΦΠΑ στα αγροτικά εφόδια και μηχανήματα και ασφαλώς, για πλήρεις αποζημιώσεις στο 100% της ζημιάς σε παραγωγή και αγροτικό κεφάλαιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 8ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Να ξεκινήσω την ομιλία μου, λέγοντας ότι έχουμε ζητήσει από τον Πρωθυπουργό εδώ και πάρα πολύ καιρό μια σοβαρή συζήτηση μεταξύ των Αρχηγών κομμάτων σε σχέση με την αγροτική, κτηνοτροφική, αλιευτική και μελισσοκομική οικονομία. Αναμένουμε την απάντηση.

Βέβαια έχω καταθέσει τέσσερις επίκαιρες ερωτήσεις στον κύριο Πρωθυπουργό, δεν έρχεται ποτέ να απαντήσει όχι γιατί απαξιώνει εμάς αλλά γιατί απαξιώνει τους αγρότες, κτηνοτρόφους, αλιείς και συνολικά ο φόβος του για την έλλειψη οικονομικής πολιτικής και σωστής διαχείρισης στα ζητήματα των αγροτών τον αναγκάζει να φυγομαχεί. Θα καταθέσω εκ νέου, λοιπόν, την πρόταση για τη συζήτηση Αρχηγών κομμάτων στα Πρακτικά της Βουλής.

Πάμε τώρα στην Κυβέρνηση. Εγώ θα καταγγείλω την Κυβέρνηση ότι κάνει προσωπική πολιτική αγροτική με τους «γαλάζιους» αγρότες. Δεν με ενδιαφέρει αν ενοχλούνται κάποιοι, αλλά θα μιλήσω με συγκεκριμένα παραδείγματα. Αγρότες στο κανάλι «OPEN» και περιμένω από τον κ. Αυγενάκη και τον Υφυπουργό να μου απαντήσει αν ισχύουν. Ξόδεψαν ένα δισεκατομμύριο ευρώ για «γαλάζιους αγρότες» σε ανύπαρκτα ΑΦΜ; Έξι χιλιάδες ΑΦΜ.

Συνδικαλιστές αγρότες το κατήγγειλαν για ανύπαρκτες χορτολιβαδικές εκτάσεις για τις οποίες πληρώθηκαν αυτοί οι αγρότες. Αλλά πώς τους επέλεξαν; Τους επέλεξαν επειδή ήταν «γαλάζιοι». Όλοι οι υπόλοιποι αγρότες δεν είναι αγρότες, είναι άλλοι αγρότες. Μάλιστα δήλωναν, λέει, ανύπαρκτα χωράφια στη Μύκονο, τη Νίσυρο, τη Σαντορίνη. Και ρωτώ, λοιπόν, τους Υπουργούς: Όλες αυτές οι καταγγελίες ισχύουν, ναι ή όχι; Εδώ να μας απαντήσουν.

Υπάρχει ένας κύριος με ψευδώνυμο, λοιπόν, «φραπές» -μη γελάτε, αυτή είναι επώνυμη καταγγελία συνδικαλιστή αγρότη- που έχει κομβικό ρόλο στην υπόθεση. Σύμφωνα με τις καταγγελίες ο κύριος αυτός κουμπάρος δύο Υπουργών στρατολογεί δήθεν αγρότες, τους δίνει ΑΦΜ, τους κάνουν με εικονικούς βοσκότοπους αγρότες, παίρνουν επιδοτήσεις και παίρνει προμήθεια ο ίδιος 50%. Μιλάμε για απίστευτα πράγματα.

Υπάρχει το USB των έξι χιλιάδων ονομάτων στους οποίους δόθηκαν και μάλιστα τα μπλόκαραν στην αρχή τα λεφτά και τα άνοιξαν μετά, ναι ή όχι; Να μας πει ο Υπουργός.

Πάμε, λοιπόν, στα άλλα. Τι υποσχέθηκε ο Πρωθυπουργός στους Έλληνες αγρότες; Δήλωση Μητσοτάκη προεκλογικά: «Αποτελεί προτεραιότητα για μας να στηρίξουμε την ανταγωνιστικότητα του πρωτογενούς τομέα και το αγροτικό εισόδημα και γι’ αυτό θα ξύσουμε τον πάτο του βαρελιού».

Ο Πρωθυπουργός ξύνει τον πάτο του βαρελιού μόνο όταν αφορά τα πλατιά λαϊκά στρώματα, τους εργάτες, τους κτηνοτρόφους, τους αγρότες. Όταν είναι να μιλήσει για εφοπλιστές, κολλητούς και φίλους ολιγάρχες, το βαρέλι είναι γεμάτο. Πώς γίνεται αυτό το πράγμα;

Δεν χρειάζεται να ξύσει κανέναν πάτο βαρελιού ο Πρωθυπουργός. Θα αρκούσε να μην κάνει λάθος στη διαπραγμάτευση για την ΚΑΠ αφαιρώντας 240 εκατομμύρια ευρώ, με το λάθος που έκανε, από το εισόδημα των αγροτών.

(Χειροκροτήματα από την πτέρυγα της Ελληνικής Λύσης)

Γιατί ο Πρωθυπουργός μαζί με τα υπόλοιπα κόμματα, γιατί έκαναν και τα υπόλοιπα κόμματα λάθη, το ΠΑΣΟΚ ο ΣΥΡΙΖΑ -ακούστε λίγο- χαϊδέψατε τους τραπεζίτες, τους κάνατε όλα τα χατίρια. Τους δώσαμε δισεκατομμύρια ευρώ για να υπάρχουν αυτοί οι τραπεζίτες, τα λαμόγια.

Σε λίγο θα σας κάνω μια αποκάλυψη για να καταλάβετε συγκριτικά. Υπουργεύετε, κύριε Υπουργέ. Θα τη δώσω τώρα την είδηση. Ξέρετε ότι οι servicers δεν έχουν ΑΦΜ ελληνικό; Πείτε μου ποιος μπορεί να δραστηριοποιηθεί στην Ελλάδα χωρίς να έχει ελληνικό ΑΦΜ; Οι εταιρείες διαχείρισης των κόκκινων δανείων. Σε λίγο,τα έγγραφα εδώ για να καταλάβετε σε ποια Ελλάδα ζείτε. Ακούστε, δεν φορολογείτε ποτέ τα υπερκέρδη των τραπεζών: 3,2 δισεκατομμύρια το 2022, 4 δισεκατομμύρια το 2023. Είναι των τραπεζών υπερκέρδη!

Επίσης, μόνο η ΔΕΗ θα έχει 1 δισεκατομμύριο ευρώ κέρδη. Από πού τα έχει η ΔΕΗ -να σας πω εγώ- ή οι πάροχοι ενέργειας; Από τον αγρότη, τον κτηνοτρόφο, τον μελισσοκόμο, τον κάθε Έλληνα που πληρώνει κάθε μήνα το ρεύμα πανάκριβα αισχροκερδώντας οι πάροχοι ενέργειας.

Δεν καταπολεμήσατε τα καρτέλ ποτέ. Το λαθρεμπόριο πετρελαίου, ποτέ. Να οι λύσεις αλλά για να δώσεις αυτές τις λύσεις δεν πρέπει να έχεις εξαρτήσεις. Είστε μια εξηρτημένη Κυβέρνηση από κάθε καρτέλ.

(Χειροκροτήματα από την πτέρυγα της Ελληνικής Λύσης)

Σήμερα θα συναντήσει λέει ο Πρωθυπουργός τους αγρότες σε δύο ραντεβού. Ακούστε την ειρωνεία. Σε πρώτη φάση, μία ώρα ολόκληρη, κάποιους εκπροσώπους, και σε δεύτερη φάση έναν πρόεδρο, δικός τους γαλάζιος είναι αυτός, φίλος του Άδωνι Γεωργιάδη ο πρόεδρος. Δηλαδή, θέλει να μας πει ο Πρωθυπουργός ότι πέντε χρόνια δεν μπόρεσε να λύσει κανένα πρόβλημα και σε μία ώρα θα τα λύσει όλα. Ούτε Χουντίνι δεν το κάνει αυτό κανένας.

Εγώ θα πω κάτι στους αγρότες, κτηνοτρόφους, αλιείς, μελισσοκόμους. Δεν μπορεί να δώσει λύση η Κυβέρνηση. Δεν μπορεί να λύσει τον γόρδιο δεσμό της εξάρτησής της από τα καρτέλ, και όταν δεν λύνεται ο γόρδιος δεσμός κόβεται.

(Χειροκροτήματα από την πτέρυγα της Ελληνικής Λύσης)

Θα έρθουν οι ευρωεκλογές τον Ιούνιο και θα ηττηθείτε οικτρά. Και η νίκη θα είναι των Ελλήνων και της Ελληνικής Λύσης.

Τι κάναμε εμείς; Θα πω στον Υπουργό τι κάναμε εμείς στην Ευρωβουλή με έναν ευρωβουλευτή. Μιλήσαμε στην Κομισιόν και απαντήθηκε από την Κομισιόν για τους δασμούς που έπληξαν το ελληνικό ροδάκινο στις Ηνωμένες Πολιτείες. Πετύχαμε να πάρουμε μια επιστολή όπου μπορούσε η Κυβέρνηση να την εκμεταλλευτεί αυτή την επιστολή, -όπως η Κομισιόν μας απάντησε για τους πληγέντες στη Θεσσαλία- πως μπορούν να πάρουν μέχρι 200.000 ευρώ. Απάντηση από την Κομισιόν. Την έδωσα στον Πρωθυπουργό, την έστειλα με επιστολή, με κοινοποίηση. Δεν μου απάντησε ποτέ. Η Κομισιόν. Τι κάναμε; Βρήκαμε πόρους για την Κυβέρνηση με βάση την απάντηση της Κομισιόν, που δεν τους απορρόφησε ποτέ, ώστε να γίνονται έλεγχοι στα τελωνεία και ό,τι εκτελωνίζεται. Ούτε αυτό έχει γίνει. Βρήκαμε μέτρα πρόληψης στην Ευρωβουλή με τον Ευρωβουλευτή μας για την αιγοτροφία για την φύτευση με τροφο-δάση. Κάναμε παρεμβάσεις συγκεκριμένες.

Ακούστε τι άλλο βρήκαμε, κύριε Υπουργέ, για να καταλάβετε πώς μια μικρή δύναμη του 4,5% με έναν Ευρωβουλευτή μπορεί να πετύχει πολλά πράγματα.

Πετύχαμε να χαλαρώσουν μαζί με την ομάδα που είμαστε ενταγμένοι, οι έλεγχοι και τα εμπορικά μέτρα των Αμερικανών και έτσι μπορέσαμε να στείλουμε και στις Ηνωμένες Πολιτείες τη φέτα, πολύ πιο εύκολα απ’ ότι δεν έκανε η Κυβέρνηση. Πετύχαμε και αυτό είναι το σημαντικό και το άλλο ένα προς ένα. Για το γιαούρτι, κάναμε αγώνα για το ΠΟΠ, το γιαούρτι το ελληνικό, αλλά όταν εμείς αγωνιζόμαστε να έχουμε ΠΟΠ ονομασία προέλευσης γάλακτος, να είναι ελληνικό το γάλα και εσείς αφήνετε από τη Βουλγαρία να μπαινοβγαίνουν τα φορτηγά γεμάτα με κρέμα γάλακτος, δεν μπορούμε να κάνουμε κάτι παραπάνω.

Κάντε μας κυβέρνηση να δώσουμε τη λύση, Έλληνες. Αυτή είναι η λύση.

(Χειροκροτήματα από την πτέρυγα της Ελληνικής Λύσης)

Άλλη καταγγελία, δεν θα πω το όνομα, γιατί περιμένω να έχει το θάρρος ο Βουλευτής που σήμερα μπορεί να είναι εδώ, μπορεί να μην είναι, να μου απαντήσει. Προεκλογικά, ως Βουλευτής στο δικό του νομό, έδωσε ανεξέλεγκτα αποζημιώσεις στους γαλάζιους αγρότες ναι ή όχι; Σε άλλο νομό, χωρίς έλεγχο. Αυτό καταγγέλθηκε στο «MEGA» από συνδικαλιστή της βορείου Ελλάδος, όταν οι υπόλοιποι δεν έχουν πάρει ούτε ένα ευρώ. Δηλαδή τώρα είναι κράτος αυτό, στο οποίο ο Βουλευτής που μπορεί να είναι Υπουργός ή Υφυπουργός δίνει στους δικούς του τα λεφτά και άλλοι πεινούν;

Τα χρήματα είναι όλων των Ελλήνων. Δώστε τα, κύριοι Υπουργοί, της Νέας Δημοκρατίας, γιατί αυτό που κάνετε είναι απαράδεκτο.

Θα δώσω ένα παράδειγμα. Ακούστε, κύριε Κατρίνη, να γελάσετε. Υπάρχει αγρότης, ο οποίος δήλωσε βοσκοτόπι στη Νίσυρο, ότι έχει ρόκα και ταΐζει τα ζωντανά του. Στη Νίσυρο, που είναι ηφαίστειο, κύριε Υπουργέ. Ηφαίστειο! Δηλαδή, εκεί δεν μπορείς να φυτέψεις τίποτα. Αυτά είναι αδιανόητα πράγματα για ένα κράτος σοβαρό.

Εγώ δεν λέω ότι το κάνετε επειδή είναι γαλάζιοι μόνο, υπάρχει μια τσαπατσουλιά, μια ανοργανωσιά, το καταλαβαίνω. Αλλά πόσα χρόνια χρειάζεται η Νέα Δημοκρατία για να κάνει τα αυτονόητα; Πέντε, δεκαπέντε, πενήντα πέντε, εκατόν πενήντα πέντε, τριακόσια πενήντα πέντε; Ε, φύγετε, λοιπόν, να ησυχάσει η Ελλάδα και οι Έλληνες, εάν δεν μπορείτε!

(Χειροκροτήματα από την πτέρυγα της Ελληνικής Λύσης)

Θέλετε προτάσεις; Γιατί άκουσα την εισηγήτρια να λέει ότι όλα τα κόμματα λένε τα δικά τους. Ακούστε, λοιπόν, μια πρόταση. Τρία εκατομμύρια τόνοι υπολειμματικής βιομάζας, απόβλητα από αγροτοκτηνοτροφικές μονάδες, παραμένουν αναξιοποίητα. Βιομάζα αναξιοποίητη. Θα μπορούσαν να καλύψουν, σύμφωνα με το πρόγραμμα των ειδικών εμπειρογνωμόνων, το 20% των ενεργειακών αναγκών της χώρας. Το ξέρετε αυτό; Εάν το ξέρετε, γιατί δεν κάνουμε κάτι; Γιατί δεν κάνετε πέντε χρόνια κάτι και περιμένετε από τον πάροχο της ΔΕΗ, από την «PROTERGIA», από όλες αυτές τις εταιρείες, να κονομάνε εις βάρος των αγροτών; Γιατί;

Και να πω και το εξής. Αγρότες και κτηνοτρόφοι με τη βιομάζα μπορούν να κερδίσουν και λεφτά. Είναι αμφίσημο το κέρδος. Έτσι είναι αμφίδρομο. Άρα, λοιπόν, γιατί δεν τα κάνετε αυτά;

Ακούστε τώρα το έγκλημα. Η παραγωγή ηλεκτρικής ενέργειας στην Ελλάδα από βιομάζα είναι 1%. Μπορεί να είναι 20%. Δεν τα κάνετε όχι γιατί δεν μπορείτε, αλλά γιατί τους παρόχους ενέργειας υπηρετείτε. Αυτή είναι η αλήθεια, για να κονομάνε δισεκατομμύρια ευρώ και όχι να έχουν τζάμπα ρεύμα, τζάμπα πετρέλαιο οι κτηνοτρόφοι και οι αγρότες. Δεν θέλατε εξορύξεις, θέλατε φουρφουράκια, δεν πειράζει.

Πάμε στο πιο απλό ερώτημα απ’ όλα. Έχω κουραστεί να ακούω το εξής, ότι δεν μπορούμε να δώσουμε στους αγρότες αφορολόγητο καύσιμο. Το αντιλαμβάνομαι, είναι μια δικαιολογία του αποτυχημένου. Δηλαδή, ο εφοπλιστής δικαιούται αφορολόγητο πετρέλαιο, δεν έχει λεφτά, είναι κρίμα ο άνθρωπος, είναι φτωχός ο εφοπλιστής –να το ακούσουν και τα παιδάκια από πάνω. Οι εφοπλιστές, με τις βιλάρες, μπορούν να δικαιούνται αφορολόγητο πετρέλαιο. Ο αγρότης, ο κτηνοτρόφος, ο αλιέας, ο μελισσοκόμος που μας ταΐζει δεν το δικαιούται. Αυτό είναι κράτος μη δικαίας συμπεριφοράς. Είναι ένα άδικο κράτος. Εμείς θα το κατεδαφίσουμε και θα φτιάξουμε ένα τίμιο, έντιμο, ειλικρινές κράτος.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Και βέβαια να πω το εξής, όταν ακούω Έλληνες εφοπλιστές είναι το καλύτερο ανέκδοτο. Να σας πω γιατί. Στείλαμε καράβι, λέει, στο Σουέζ και στην Ερυθρά Θάλασσα για να προστατεύσει τους Έλληνες πλοιοκτήτες. Πολύ σωστά λένε για πλοιοκτήτες, γιατί το καράβι έχει σημαία άλλη, η εταιρεία ανήκει στο City του Λονδίνου, το πλήρωμα δεν είναι ελληνικό, έναν καπετάνιο Έλληνα έχει και είναι ελληνικό. Δεν μας ενδιαφέρουν αυτοί οι εφοπλιστές. Μας ενδιαφέρουν οι Έλληνες εφοπλιστές, με ελληνικό πλήρωμα, με ελληνική σημαία, με ελληνικά γραφεία. Κρατήστε τους ξενόδουλους, αφήστε τους Έλληνες να εργαστούν.

(Χειροκροτήματα από την πτέρυγα της Ελληνικής Λύσης)

Αυτή είναι η διαφορά μας σε σχέση με τη Νέα Δημοκρατία. Δεν είμαστε εναντίον του κεφαλαίου, όχι. Είμαστε υπέρ της δίκαιης οικονομικής πολιτικής, με ισοβαρές, το τονίζω, ισοσκελισμένο σε επίπεδο συμπεριφοράς, καθεστώς.

Δυστυχώς, είστε μονομερείς και εξυπηρετείτε κυρίως τους ολιγάρχες και τα καρτέλ. Φτάσαμε εδώ.

Εγώ δεν θα πω ότι φταίει η Νέα Δημοκρατία. Όχι. Δεν φτάσαμε εδώ τυχαία. Δεν φταίει ούτε ο Υπουργός, ούτε ο άλλος από δίπλα. Ποιοι ψήφισαν την αντιαγροτική πολιτική στην Ευρωβουλή; Ποια κόμματα; Θα σας πω εγώ: ΣΥΡΙΖΑ, ΠΑΣΟΚ, Νέα Δημοκρατία. Ποιοι θέλουν την πράσινη ανάπτυξη; Τι σημαίνει πράσινη ανάπτυξη; Σημαίνει μείωση της αγροτικής παραγωγής, σημαίνει μείωση της κτηνοτροφίας, σημαίνει μείωση της μελισσοκομίας. Ποιοι ψήφισαν στην Ευρωβουλή και είναι οπαδοί των πυροφυλακίων, των ανεμογεννητριών; Ποιοι είπαν ότι πρέπει να γίνουμε πράσινη χώρα; Αυτοί οι κύριοι που θέλουν να μαραθεί ο αγροτικός τομέας. ΠΑΣΟΚ, Νέα Δημοκρατία και ΣΥΡΙΖΑ ψήφισαν στην Ευρωβουλή να μειωθεί η αγροτική παραγωγή με συνέπεια να μειωθεί και το εισόδημα των Ελλήνων αγροτών, κτηνοτρόφων, αλιέων και μελισσοκόμων. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Ακόμη και τώρα ακούω τον κ. Ανδρουλάκη, ακούω τον κ. Φάμελλο, ακούω τον κ. Μητσοτάκη να μιλούν για πράσινη ανάπτυξη και πράσσειν άλογα». Όχι πράσινα άλογα, παιδιά μου, «πράσσειν άλογα» είναι το σωστό. Για να ξέρουμε τι λέμε, γιατί δεν έχετε πολιτική. Ό,τι σας λένε από τις Βρυξέλλες έρχεστε και το εφαρμόζετε στραβά.

Ξέρετε ότι στη Γερμανία ο Υπουργός Γεωργίας στο πλαίσιο της βιώσιμης ανάπτυξης που επικαλείται το ΠΑΣΟΚ, η Νέα Δημοκρατία και ο ΣΥΡΙΖΑ επέβαλε φόρο κατανάλωσης στο κρέας; Το μάθατε;

Από τον επόμενο μήνα, κύριε Υπουργέ.

Κύριε Υπουργέ, θα δεσμευτείτε ότι δεν θα επιβληθεί φόρος στο κρέας στην Ελλάδα; Ξεκίνησε πιλοτικά στη Γερμανία. Το δημοσίευμα είναι από τον γερμανικό Τύπο. Φόρος στο κρέας! Φόρος στο κρέας για να μειωθεί –λέει- η παραγωγή κρέατος ότι πέρδεται η αγελάδα και μολύνει το περιβάλλον. Αυτά τα λένε ήδη. Θα τα εφαρμόσουν και εδώ.

Ποιος ψήφισε, λοιπόν, την αντικατάσταση στην Ευρωβουλή και τις οδηγίες για να τρώμε σκουλήκια; Είναι οδηγία κοινοτική. Είναι οδηγία. Δεν το λέω εγώ. Είναι οδηγία, ευρωπαϊκή οδηγία να μεταφέρουμε την τροφή μας σε πρωτεΐνη, σε σκουλήκια. Για πείτε μου. Ποιοι ψήφισαν; Ποιοι; Νέα Δημοκρατία, ΠΑΣΟΚ και ΣΥΡΙΖΑ. Αφού μεταποιείτε την τροφή, δεν θέλετε ούτε σιτάρι ούτε κριθάρι ούτε κρέας ούτε γάλα. Αυτή είναι η αλήθεια. Πείτε την αλήθεια στους αγρότες. Πείτε την αλήθεια στους αγρότες. Θα τρώμε ό,τι βρίσκεται σε έντομο. Αυτή είναι η πραγματικότητα. Ακούγεται εξωπραγματικό, ακούγεται απίστευτο κι όμως, υπάρχει οδηγία στην Ευρωπαϊκή Ένωση. Αυτό σημαίνει τι; Θάνατος της αγροτικής, κτηνοτροφικής, αλιευτικής, μελισσοκομικής οικονομίας. Τελεία και παύλα.

Πάμε και στην αποκάλυψη, κύριε Υπουργέ. Επειδή έχω μάθει να μην έχω φίλους τραπεζίτες ούτε εφοπλιστές, ένας πολύ καλός φίλος έστειλε στην ΑΑΔΕ μια επιστολή ζητώντας από την ΑΑΔΕ να πει εάν υποχρεούνται οι servicers, αυτοί που αρπάζουν τα σπίτια των Ελλήνων, να έχουν ΑΦΜ. Θα σας απαντήσω σε λίγο. Οι τέσσερις, λοιπόν, συστημικές τράπεζες, που εμείς οι Έλληνες φορτώσαμε με 200 και πλέον δισεκατομμύρια εγγυήσεις, τους τα δώσαμε, που παίρνουν τα σπίτια των Ελλήνων, έκαναν συμβάσεις πώλησης των κόκκινων δανείων και μεταβίβασης προς εταιρείες ειδικού σκοπού στην Ιρλανδία, τα γνωστά υποfunds που λένε.

Ακούστε λίγο το σκεπτικό. Ψάξαμε να βρούμε τις εταιρείες στην Ιρλανδία. Ανύπαρκτες διευθύνσεις, ανύπαρκτα πρόσωπα, δεν υπάρχουν. Είναι φαντάσματα οι εταιρείες. Πρώτον, αυτές οι εταιρείες –έχω τις συμβάσεις εδώ, όλες τις συμβάσεις- για να δείτε ότι το μόνο κόμμα που κάνει δουλειά εδώ μέσα είναι η Ελληνική Λύση και τα βάζει με τους τραπεζίτες. Οι συμβάσεις μεταξύ, λοιπόν, των ελληνικών τραπεζών και των funds στα Πρακτικά της Βουλής.

(Χειροκροτήματα από την πτέρυγα της Ελληνικής Λύσης)

Ρωτάμε την ΑΑΔΕ: Είναι υποχρεωτική η λήψη ΑΦΜ από τις φορολογικές αρχές για εταιρείες ειδικού σκοπού; Αυτές θα έπρεπε να έχουν φορολογικό εκπρόσωπο στην Ελλάδα; Αυτές σε περίπτωση που οι εταιρείες αυτές τυγχάνουν κάποιων φορολογικών απαλλαγών είναι νόμιμο να μην έχουν ΑΦΜ; Απαντάει η ΑΑΔΕ εδώ. Θα τα δείξουμε για να καταλάβει ο κόσμος: Κάθε φυσικό πρόσωπο ή νομικό ή οντότητα που δεν διαθέτει φορολογική διεύθυνση στην Ελλάδα υποχρεούται να ορίσει φορολογικό αντιπρόσωπο. Το λέει ο Πιτσιλής, ΑΑΔΕ.

Λοιπόν, ούτε ΑΦΜ έχουν ούτε φορολογικό εκπρόσωπο έχουν και κλέβουν τα σπίτια των Ελλήνων και δεν ντρέπεται η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Και δεν ντρέπεστε όλοι σας. Έπρεπε να παραιτηθείτε τώρα.

(Χειροκροτήματα από την πτέρυγα της Ελληνικής Λύσης)

Αποδείξεις εδώ. Να η ΑΑΔΕ για να καταλάβετε πού ζούμε. Εδώ είναι η απάντηση: Να παίρνουν σπίτια εταιρείες που δεν έχουν ΑΦΜ στην Ελλάδα ούτε φορολογούνται τίποτα; Κανείς δεν μπορεί να τα βάλει με τους τραπεζίτες; Ποιοι είναι αυτοί οι κύριοι; Πείτε μου εσείς. Ποιοι είναι αυτοί οι κύριοι που έχουν πάρει όλα τα δάνεια των Ελλήνων;

Και κάνουν κι άλλη μπίζνα. Εδώ θα ακούσετε ονόματα. Ακούστε. Πραγματικά δεν μπορώ να καταλάβω τι κάνουμε εδώ μέσα, τι κάνουμε σε αυτό το Κοινοβούλιο. Αφήνουμε έρμαιο των λύκων, της ύαινας, του τσακαλιού, του τραπεζίτη τους Έλληνες πολίτες; Πού θα προστατευθεί ο Έλληνας;

Για όσους χάνουν, λοιπόν, τα σπίτια τους άκουγα τον Άδωνι Γεωργιάδη πριν χρόνια: Τι θα τα κάνουν τα σπίτια οι τράπεζες; Θέλουν οι τραπεζίτες να πάρουν σπίτια; Έτσι έλεγε το 2012, 2013, 2014 και τώρα απεδείχθη ότι κάνουν και άλλη κομπίνα.

Άλλη κομπίνα τώρα, δεύτερη: Πήραν τα δάνεια τα κόκκινα, τα μόχλευσαν, τα έκαναν τιτλοποίηση, κύριε Υπουργέ μου, τίτλους. Έχουν πεντακόσια σπίτια που κάνουν 50 εκατομμύρια ευρώ μόχλευση, τιτλοποίηση, βγαίνει ένα χαρτί και λέει ότι είναι 50.000.000 εκατομμύρια αυτό. Και τι έκαναν; Μπήκαν στην εναλλακτική αγορά στο Χρηματιστήριο Αθηνών.

Μεγάλη κομπίνα είναι, κύριε Υπουργέ, μεγάλα λαμόγια οι τύποι. Είναι λαμόγια, κλέφτες κανονικοί. Ακούστε. Η διακράτηση κ.λπ., ποιες είναι οι εταιρείες αυτές;

Η «CAIRO MEZZD» δημιουργήθηκε στο πλαίσιο της μεγάλης τιτλοποίησης CAIRO ύψους 7,5 δισεκατομμυρίων της Eurobank, κατέχει το 75% των ομολογιών B2 - σκουπίδια ουσιαστικά- και 44,9% των ομολογιών C2, ενώ η συνολική αποτίμηση της εταιρείας ανέρχεται στα 57,8 εκατομμύρια ευρώ. Αποτίμηση 57 έχει ομόλογα 7,5 δισεκατομμύρια με 57 εκατομμύρια 7,5 δισεκατομμύρια. Μέτοχοι είναι η «FAIRFAX» του Πραμ Γουάτσα, αυτός που τρώει και πήγε ο Πρωθυπουργός που πήγε σε ένα ξενοδοχείο και έκαναν παρέα αγκαλιά. Αυτός είναι η ύαινα, αυτός είναι το κοράκι και οι «WATERWHEEL CAPITAL» 10,42%.

Η «GALAXY MEZZ» ιδρύθηκε τον Απρίλιο του 2022. Αφορά την Alpha Bank, «GALAXY COSMOS». Μέτοχοι είναι η «SCHOONER CAPITAL», ΤΧΣ -το ΤΧΣ είναι μέσα με 8,99%- John Paulson 5,61%. Είναι μεγάλος επενδυτής με ένα portfolio και εκτείνεται σε επενδύσεις σε εταιρείες στην Ελλάδα Έγινε γνωστός από την επένδυσή του στην Τράπεζα Πειραιώς.

Η «SUNRISE MEZZ» ιδρύθηκε το 2022. Αφορά τιτλοποιήσεις της «SUNRIZE» 1 2 δισεκατομμύρια και 2,7 δισεκατομμύρια της Τράπεζας Πειραιώς. Μιλάμε για Τράπεζα Πειραιώς πάλι. Μέτοχοι είναι το ΤΧΣ, η «JOHN PAULSON», HELICON. Πρόκειται για ιταλoιρλανδικό fund που κατέχει το 5% της ΔΕΗ. Παράγοντες της αγοράς που έχουν μπει στο «HELICON» το περιγράφουν ως ένα hedge fund υψηλού ρίσκου. Τι κάνουν αυτοί, λοιπόν; Σορτάρουν σας λέω με λεφτά που δεν υπάρχουν από τιτλοποιήσεις. Έκαναν τα ακίνητα των Ελλήνων τίτλους, τα έκαναν λεφτά άυλα, δεν υπάρχει χρήμα και πάνε και παίζουν στο Χρηματιστήριο και σορτάρουν. Και το Χρηματιστήριο το εναλλακτικό, το παράλληλο συνεχώς άνοδο έχει. Φούσκα είναι. Θα σκάσει αυτό το πράγμα. Δεν το καταλαβαίνετε; Πώς θα προστατευτεί ο Έλληνας;

«PHOINIX MEZZ». Ιδρυτής είναι η Τράπεζα Πειραιώς, η «VEGA» ύψους 7 δισεκατομμυρίων. Μέτοχοι είναι η «JOHN PAULSON», «ARISTOTELIS MISTAKIDIS», ο γνωστός Έλληνας που θα έπαιρνε και τον ΠΑΟΚ κατά το παρελθόν με 3 δισεκατομμύρια περιουσία και τέσσερις εταιρείες. Απαρτίζονται από Κύπριους δικηγόρους. Ακούστε: Κύπριοι δικηγόροι, δηλαδή μαϊμού - εταιρείες. Τέσσερις εταιρείες έχουν τη διεύθυνση Βασιλίσσης Φρειδερίκης 33. Δηλαδή την ίδια διεύθυνση έχουν τέσσερις εταιρείες.

Καλά αυτά δεν τα βλέπει το κράτος; Δεν τα βλέπει κανένας, κύριε Υπουργέ; Κανένας; Μιλάμε για δισεκατομμύρια κομπίνα. Κομπίνα είναι αυτό, σορτάρισμα, που σημαίνει και τα σπίτια πήραν, και τίτλους έβγαλαν και λεφτά βγάζουν και απομυζούν το Ελληνικό Χρηματιστήριο από κάποιους που μπορεί να γνωρίζουν και πάνε και παίζουν πάλι.

Εδώ ακριβώς λέω ότι είστε η νέα «σημιτοκρατία». Ό,τι έκανε ο Σημίτης κάνετε τώρα στο Χρηματιστήριο. Είστε η νέα «σημιτροκρατία» και όχι η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Σας το λέω γιατί ξέρω ότι δεν είστε τέτοιος εσείς. Εσείς προσωπικά δεν είστε τέτοιος. Ο άλλος την κοπάνησε. Ξέρει τι κάνει. Άκουσε για τα έξι χιλιάδες ΑΦΜ και έφυγε. Ξέρει τι κάνει ο κ. Αυγενάκης. Γνωρίζει. Δεν με ενδιαφέρει το πού είναι. Να μου απαντήσει.

Εδώ έχουμε αποκαλύψεις, κύριε Χήτα, για τόσα πράγματα και θα κοιτάω τον χρόνο εγώ; Σοβαρά μιλάμε.

Όλα τα χρόνια, λοιπόν, εμείς φωνάζαμε. Τι πετύχατε; Αυτές οι εταιρείες να φοροδιαφεύγουν νόμιμα, να παίρνουν τα σπίτια των Ελλήνων και να θησαυρίζουν. Αν αυτό λέγεται χρηστή διοίκηση και χρηστή διακυβέρνηση, να πάτε στον Παπασταύρου που είναι ειδικός σε αυτά ο Παπασταύρου, ξέρει πώς να μαγειρεύει. Και offshore μαγειρεύει και το ένα μαγειρεύει και το άλλο μαγειρεύει. Τα ξέρει καλά. Ξέρει καλά το παιχνίδι. Τον ξέρω προσωπικά. Ε, λοιπόν, πηγαίνετε να σας πει τι γίνεται ακριβώς.

Εσείς δεν ξέρετε. Οι επαρχιώτες όλα τα κορόιδα δεν ξέρετε για τα λαμόγια των Αθηνών πέντε – δέκα - δεκαπέντε πώς κονομάνε. Όλοι οι επαρχιώτες είμαστε άσχετοι από αυτά. Όμως, είστε υποχρεωμένοι αφού είστε εδώ -άσχετοι εννοώ με το αντικείμενο- να ορθώσετε ανάστημα ως εκείνη η παράταξη του Κωνσταντίνου Καραμανλή και να πείτε «μέχρι εδώ, μέχρι εδώ η λεηλασία του πλούτου του ελληνικού λαού, μέχρι εδώ το κλέψιμο από τα λαμόγια».

(Χειροκροτήματα από την πτέρυγα της Ελληνικής Λύσης) (XR)

Άλλο παράδειγμα τώρα. Κύριε Υπουργέ, πείτε μας η ΑΑΔΕ, ο κ. Πιτσιλής έχει μια ιστοσελίδα. Είναι δυνατόν στην ιστοσελίδα αυτή να έχει διαφήμιση εταιρεία με POS, με μηχανήματα;

Τα ακούτε αυτά παιδιά; Ανοίγεις την ιστοσελίδα της ΑΑΔΕ, και μόλις την ανοίγεις βλέπεις μια εταιρεία POS –δεν θα πω το όνομά της, θα κάνω και διαφήμιση κιόλας. Διαφημίζει μία εταιρεία POS. Συμπτωματικά, η Κυβέρνηση υποχρεώνει να πάρουμε POS όλοι και η ΑΑΔΕ έχει διαφήμιση εταιρεία με POS. Δηλαδή, πόσο μυαλό κουβαλάτε; Πόσο μυαλό κουβαλάτε, πού να πάρει και να σηκώσει; Δεν μπορεί να είναι μόνο λάθη αυτά, αυτά είναι εγκληματική αμέλεια, εγώ θεωρώ ότι είναι αμέλεια. Ακούσιο, αλλά είναι έγκλημα. Είναι δυνατόν; Λέτε ψέματα συνεχώς.

Ήρθε εδώ ο Πρωθυπουργός και μας είχε πει το παράδειγμα των συναλλαγών του AEPS. Το θυμάστε, κύριε Υπουργέ; Εδώ ήταν και έλεγε ότι για πρώτη φορά μέχρι 500 ευρώ οι Έλληνες θα συναλλάσσονται και δεν θα πληρώνουμε ούτε ευρώ. Και ξαφνικά πληρώνουμε δύο ευρώ. Ποιος λέει ψέματα; Ποιος κοροϊδεύει τον Έλληνα. Πείτε μου εσείς, μέχρι πότε θα τον κοροϊδεύουμε τον Έλληνα και θα περιμένουμε στο τέλος να κάνουμε τι; Για πείτε μου. Για πείτε μου! Άγνοια.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, σας παρακαλώ ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω εδώ. Ευχαριστώ για την ανοχή σας, κύριε Πρόεδρε.

Κύριε Υπουργέ, θα μιλήσω τώρα για την ιστορία με τον σέρβερ. Χθες τινάχτηκαν στον αέρα οι εξετάσεις. Πήγαν κάποιοι δολιοφθορείς, γιατί εσείς τινάξατε στον αέρα την παιδεία, βάλατε φωτιά σε ένα θέμα που δεν έπρεπε βάλετε τώρα. Αυτό που έγινε χθες -θα το πω ωμά- ισοδυναμεί με κατάλυση του κράτους. Αυτό είναι. Δεν κρίνω το σωστό ή το λάθος τώρα, λέω ότι έτσι καταλύθηκε το κράτος. Μπήκαν για να μη γίνουν εξετάσεις και ρήμαξαν τον σέρβερ. Αν αυτούς τους τύπους τους έλεγες πάμε μέχρι την Άγκυρα ή μέχρι τη Βουλγαρία να κάνουμε μια δουλειά 100 ευρώ, 500 ευρώ παρόμοια, δεν θα πηγαίναν. Αυτό δείχνει, αν θέλετε, ότι δεν φτιάξετε κράτος, είναι κράτος παρωδία.

Και να πω και το εξής: Το χειρότερο δε, είναι ότι νομοθετείτε παράνομα, κύριε Υπουργέ, λειτουργείτε παρανόμως. Θέλετε απόδειξη; Νομοθετείτε για φίλους και ολιγάρχες.

Ιδιωτικά πανεπιστήμια. Εμείς εκφράσαμε τις επιφυλάξεις μας. Υπάρχει απόφαση του Σ.τ.Ε., εδώ την έχω, που απαγορεύει λειτουργία ιδιωτικών πανεπιστημίων. Ξέρετε πότε βγήκε η απόφαση αυτή; Αυτό δεν το ξέρει ο Πρωθυπουργός; Βγήκε το 2023, τώρα. Βγήκε από το Σ.τ.Ε. το 2023 και λέει: «Ο δημόσιος χαρακτήρας της ανώτατης εκπαίδευσης είναι αδιαπραγμάτευτος και ότι η ανώτατη εκπαίδευση μπορεί να παρέχεται μόνο από νομικά πρόσωπα δημοσίου δικαίου και δη ελληνικά».

Τι πάτε να κάνετε; Δηλαδή, νομοθετείτε την παρανομία; Έχετε νομοθετήσει πάρα πολλές φορές υπέρ της παρανομίας. Νομοθετείστε και μια φορά υπέρ της νομιμότητος. Νομοθετείστε!

(Χειροκροτήματα από την πτέρυγα της Ελληνικής Λύσης)

Νομοθετείστε, έλεος!

Πάμε και στο θέμα των ΛΟΑΤΚΙ. Θα πω μια αλήθεια. Η Κυβέρνηση ψεύδεται. Δεν υπάρχει καμμία νομική υποχρέωση και από κανέναν να φέρει τον νόμο, πουθενά, ούτε από την Ευρωπαϊκή Ένωση, ακόμη ο Άρειος Πάγος, το ίδιο το Ευρωπαϊκό Δικαστήριο Δικαιωμάτων του Ανθρώπου δεν θεωρεί ότι η μη θεσμοθέτηση γάμου μεταξύ ομοφυλοφίλων, αποτελεί παραβίαση του ανθρώπινου δικαιώματος. Απόφαση 1428 του Αρείου Πάγου του 2017: «Δεν υπάρχει καμμία νομική δέσμευση υποχρέωσης της χώρας μας». Και ρωτώ, λοιπόν: Γιατί το κάνετε αυτό; Γιατί διχάζετε τον ελληνικό λαό; Ποιος είναι ο λόγος να μας φέρετε το θέμα αυτό;

Και κλείνοντας, θα πω το εξής: Εμείς, ως Ελληνική Λύση ανοίξαμε τον δρόμο για να γίνει ονομαστική ψηφοφορία. Εμείς όλοι στην Ελληνική Λύση παρακαλέσαμε όλα τα υπόλοιπα κόμματα να υπογράψουν ένα κείμενο, για να γίνει η ονομαστική ψηφοφορία και να αποδείξουμε ότι και αυτοί, οι πατριώτες Βουλευτές της Νέας Δημοκρατίας, δεν συμφωνούν. Δεν ξέρω πόσοι έχουν απομείνει στο τέλος, γιατί ό,τι τους πει ο Σημίτης κάνουν -συγγνώμη, ο Μητσοτάκης κάνουν. Μπερδεύομαι καμμιά φορά με τον Σημίτη και τον Μητσοτάκη. Έχω ένα μπέρδεμα, γιατί το ίδιο πράγμα είναι.

Γιατί θέλουμε ονομαστική; Γιατί δεν θέλετε ονομαστική στη Νέα Δημοκρατία; Θα έπρεπε όλοι οι Βουλευτές να θέλουν ονομαστική ψηφοφορία. Να σας πω γιατί; Διότι ο κάθε Βουλευτής εδώ μέσα όταν ψηφίζει, δεν πρέπει να ντρέπεται. Ψηφίζει γιατί το νιώθει. Ψηφίζει γιατί αισθάνεται περήφανος, άρα ονομαστική ψηφοφορία για να δηλώσουμε την περηφάνια μας για το ναι ή το όχι.

(Χειροκροτήματα από την πτέρυγα της Ελληνικής Λύσης)

Γιατί το κρύβετε, λοιπόν; Γιατί κρύβεστε πίσω από τεχνάσματα του Πρωθυπουργού περί αποχής;

Και κάτι τελευταίο. Κύριε Μπιμπίλα, σας άκουσα με πολύ προσοχή προχθές εδώ. Ζητήσατε να αποκαλύψει η Εκκλησία πόσοι ιερείς είναι ομοφυλόφιλοι.

**ΣΠΥΡΙΔΩΝ ΜΠΙΜΠΙΛΑΣ:** Δεν ζήτησα αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό, μισό λεπτό. Δεν είναι ανάγκη. Να σας πω κάτι. Θα το επεκτείνω, δεν είναι για εσάς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ, και να μην το επεκτείνετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω, λοιπόν, το εξής με κομψό τρόπο. Αφού ο κ. Μπιμπίλας είπε να μας πουν οι ιερείς αν έχουν ομοφυλόφιλους, να πω το εξής και είναι το πιο απλό από όλα εδώ μέσα. Γιατί δεν ρωτάμε εδώ μέσα, κύριε Μπιμπίλα, πόσοι είναι ομοφυλόφιλοι, ώστε να ξέρουμε πόσοι ψηφίζουν και πώς ψηφίζουν.

Διότι άλλο να είμαι εγώ ολιγάρχης και να είμαι Βουλευτής και να ψηφίζω νόμο υπέρ των ολιγαρχών και άλλο να είμαι εργαζόμενος και να ψηφίζω υπέρ των ολιγαρχών. Να ξέρουμε, δηλαδή, αν ψηφίζουμε υπέρ των δικαιωμάτων των δικών μας μόνο, των δικών μας προτεραιοτήτων ή όχι του ελληνικού λαού.

Δηλαδή, αν ψηφίζουμε υπέρ των προσωπικών επιθυμιών μας, υπέρ των προσωπικών μας θέσεων, διότι έτσι φαίνεται η διαπλοκή μας. Αν εγώ, δηλαδή, είμαι για παράδειγμα ολιγάρχης εφοπλιστής και νομοθετήσω με άλλους εκατόν πενήντα δύο εδώ, ατέλεια και αφορολόγητο στους εφοπλιστές, αυτό είναι μια διαπλοκή. Καταλάβατε; Ας βγουν, λοιπόν, όλοι επισήμως και να πουν: «Εγώ δηλώνω αυτό, άρα ψηφίζω γιατί είμαι αυτό, αυτό». Να ξέρουμε γιατί ψηφίζει ο καθένας εδώ μέσα και τι ψηφίζει. Διασταλτική ερμηνεία του ό,τι είπατε.

(Χειροκροτήματα από την πτέρυγα της Ελληνικής Λύσης)

Και κλείνοντας, θα πω το εξής: Επειδή τώρα τελευταία πολλοί συνάδελφοί σας, κύριε Μπιμπίλα, δυστυχώς, όχι Βουλευτές, ηθοποιοί, ξεπερνούν τα εσκαμμένα, δεν σέβονται την Ορθοδοξία. Άκουσα τον κ. Καπουτζίδη, τον οποίο εγώ δεν ήξερα -από το 50 - 70, πώς λεγόταν εκείνο το σίριαλ, που κάποτε κοιτούσαν οι Έλληνες, εγώ δεν το είδα ποτέ μου- να λέει το εξής: «Λένε ότι ο Θεός έφτιαξε τον Αδάμ και την Εύα. Ήσουν εκεί να το δεις, πίσω από μία φραουλιά;». Θα τολμούσε ποτέ αυτό να το πει για τον Μωάμεθ και το Ισλάμ, ο κ. Καπουτζίδης; Όχι! Και καλά θα έκανε να μην το πει. Ποτέ!

Εμένα με ενοχλεί κάτι άλλο. Είναι πολύ εύκολο, ξέρετε, να λοιδορείτε την Ορθοδοξία -όχι εσείς, γενικά- να υβρίζεται το έθνος, να διαπομπεύεται η πίστη των υπολοίπων, αλλά μόλις μιλήσεις για την επιλογή κάποιων, ορμάνε τα πιράνχας τα τηλεοπτικά να σε κατασπαράξουν. Αυτό εμείς, ως Ελληνική Λύση, το λέμε ελληνοφοβία και ρατσισμό έναντι των Ελλήνων.

(Χειροκροτήματα από την πτέρυγα της Ελληνικής Λύσης)

Αυτά, λοιπόν, τα θέματα είναι πολύ σοβαρά για να τα περνάμε επιπόλαια. Να πάμε σε μια ονομαστική ψηφοφορία και ο κάθε κατεργάρης στον πάγκο του. Γιατί πρέπει να είναι περήφανοι οι Βουλευτές για το τι ψηφίζουν, τι επιλέγουν, τι θέλουν, τι υλοποιούν. Αν δεν είναι η λύση, είναι το πρόβλημα. Η λύση, λοιπόν, είναι αυτή που λέμε εμείς. Η Ελληνική Λύση.

Ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΠΥΡΙΔΩΝ ΜΠΙΜΠΙΛΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Μπιμπίλα, ένα λεπτό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν -με υπομονή- από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το δημοτικό σχολείο
«Ιορδανάκειο, Σύγχρονα Εκπαιδευτήρια».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μπιμπίλα, το θέμα το οποίο αναφέρθηκε είναι θέμα μιας πολιτικής θέσης, την οποία θα έχετε την ευκαιρία να την απαντήσετε στη συνέχεια. Κατά την εκτίμηση του Προεδρείου, δεν τίθεται προσωπικό ζήτημα. Παρακαλώ να προχωρήσουμε στους ειδικούς αγορητές.

**ΣΠΥΡΙΔΩΝ ΜΠΙΜΠΙΛΑΣ**: Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μπιμπίλα, δεν υπάρχει θέμα προσωπικής σας προσβολής.

Ακούστε λίγο. Θέλω να ξεκαθαρίσουμε λίγο κάτι και απευθύνομαι σε όλο το Σώμα. Η δυνατότητα του επί προσωπικού είναι συγκεκριμένη. Είναι όταν προσβάλλεται το ίδιο το πρόσωπο και όταν αναφέρεται μία πολιτική θέση, η οποία μπορεί να έχει μια πολιτική ανταπάντησε απολύτως εύλογα.

**ΣΠΥΡΙΔΩΝ ΜΠΙΜΠΙΛΑΣ**: Δεν δικαιούμαι ένα λεπτό να το θέσω;

**ΠΡΟΕΔΡΕΥΩΝ (Γεώργιος Γεωργαντάς):** Δικαιούστε ένα λεπτό και θα παρακαλούσα να το θέσετε σε ένα λεπτό, στο πλαίσιο που προβλέπει ο Κανονισμός.

Παρακαλώ, κύριε Μπιμπίλα, για ένα λεπτό.

**ΣΠΥΡΙΔΩΝ ΜΠΙΜΠΙΛΑΣ**: Σέβομαι τον κ. Βελόπουλο και τις απόψεις του και έχει δικαίωμα ο κάθε άνθρωπος εδώ να έχει διαφορετικές απόψεις. Εγώ, όμως, δεν το είπα από το Βήμα αυτό, έγινε μέσα σε ένα κλίμα έντασης στην επιτροπή, η συγκεκριμένη φράση που είπα, και χρησιμοποιείται παντοιοτρόπως για να χτυπηθώ εγώ και η Πλεύση Ελευθερίας και αυτό είναι απαράδεκτο.

Επίσης οι ηθοποιοί έχουν δικαίωμα να λένε τις απόψεις τους, επίσης έχουν δικαίωμα οι Έλληνες να είναι και άθρησκοι, διότι υπάρχουν άνθρωποι άθρησκοι και το ίδιο πατριώτες με τον κ. Βελόπουλο. Αυτή η αναφορά ότι η αθρησκεία είναι και μη πατριωτικό, για μας δεν ισχύει. Είμαι άθρησκος, αλλά το ίδιο Έλληνας με τον κ. Βελόπουλο και θα υπερασπιστώ την πατρίδα μου μέχρι την τελευταία ρανίδα του αίματός μου. Γι’ αυτό σας παρακαλώ να προσέχετε τι λέτε.

**ΠΡΟΕΔΡΕΥΩΝ (Γεώργιος Γεωργαντάς):**  Η δυνατότητα σας δόθηκε να ακουστείτε.

Εγώ υποχρεούμαι να πω -για να το ακούν όλοι οι συνάδελφοι- ότι παρά ταύτα το συγκεκριμένο ζήτημα και η συγκεκριμένη τοποθέτηση σας, ενώ κατανοώ την ανάγκη να το πείτε ως πολιτική θέση, επί προσωπικού δεν είναι.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, θα πάρετε πρώτος τον λόγο από τους Κοινοβουλευτικούς Εκπροσώπους. Είναι επί προσωπικού η παρέμβασή σας;

**ΜΙΧΑΗΛ ΚΑΤΡΙΝΗΣ:** Όχι δεν είναι προσωπικό.

**ΠΡΟΕΔΡΕΥΩΝ (Γεώργιος Γεωργαντάς):** Παρέμβαση πριν ολοκληρώσουν οι εισηγητές τώρα;

Ακούστε λίγο έχω ζητήσει από τον Πρόεδρο στην επόμενη Διάσκεψη των Προέδρων να τεθεί το εξής θέμα, να μην παρεμβαίνει κανένας ανάμεσα στους εισηγητές και ειδικούς αγορητές. Πρέπει να ακούγονται οι θέσεις των κομμάτων και μετά να γίνεται συζήτηση επί ενός νομοσχεδίου. Δεν μπορώ να καταλάβω πως ενώ δεν έχουν τοποθετηθεί οι εισηγητές, παρεμβαίνει ο οποιοσδήποτε σε μια συνεδρίαση η οποία ουσιαστικά δεν έχει ξεκινήσει. Ξεκινάει όταν τελειώσουν οι εισηγητές και οι αγορητές.

Σας δίνω τον λόγο για ένα λεπτό, αλλά να ξέρετε έχω θέσει το θέμα να μην παρεμβαίνει κανείς κατά τη διάρκεια της τοποθέτησης των εισηγητών.

**ΜΙΧΑΗΛ ΚΑΤΡΙΝΗΣ:** Εγώ συμφωνώ και προσυπογράφω και δεν θα έπαιρνα τον λόγο. Όμως, δεν ξέρω αν έκανα λάθος, αν άκουσα τον Πρόεδρο της Ελληνικής Λύσης να δηλώνει εδώ στη Βουλή ότι αν κάποιος Βουλευτής είναι ομοφυλόφιλος να το δηλώσει και να το δηλώσει γιατί τεκμαίρεται ότι έχει έννομο συμφέρον για το νομοσχέδιο, όπως αν ήταν εφοπλιστής θα έφερνε ένα νομοσχέδιο για τους εφοπλιστές.

Θα πρέπει να ενημερώσει το Προεδρείο και τον Πρόεδρο της Ελληνικής Λύσης και τους συναδέλφους ότι εδώ υπάρχουν κάποιες ελευθερίες που είναι κατοχυρωμένες κι ότι δεν έχει κανένας το δικαίωμα να παίρνει τον λόγο και να θεωρεί ότι στιγματίζει συνάδελφο και να τον προκαλεί να δηλώσει είτε το θρησκευτικό του ιδεώδες είτε την προσωπική του ελευθερία.

Και νομίζω ότι αυτό πρέπει, κύριε Πρόεδρε, επειδή προεδρεύετε εσείς τώρα, να του ζητήσετε να διαγραφεί από τα Πρακτικά και να ανακαλέσει γιατί ο άνθρωπος δεν καταλαβαίνει σε ποια Αίθουσα βρίσκεται κι ότι δεν είναι όλα για πολιτική εκμετάλλευση.

Σας παρακαλώ πολύ να τον ανακαλέσετε στην τάξη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):**  Έχει ζητήσει τον λόγο ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, είμαστε υπεύθυνοι γι’ αυτά που λέμε και όχι αυτά που καταλαβαίνουν οι άλλοι. Και είναι πολιτικό θράσος από τον Κοινοβουλευτικό Εκπρόσωπο του ΠΑΣΟΚ να απευθύνεται με αυτό τον ιταμό τρόπο σε έναν Πρόεδρο κόμματος.

Κύριε Κατρίνη, δεν ευθυνόμαστε εμείς για το τι αντιλαμβάνεστε εσείς. Δείτε το λίγο το τι αντιλαμβάνεστε. Και θα μιλάτε καλύτερα και θα είστε πιο προσεκτικός όταν απευθύνεστε στον Πρόεδρο της Ελληνικής Λύσης και σε οποιονδήποτε άλλο Πρόεδρο. Όπως σας σεβόμαστε εμείς, παρά τα όργια τα πολιτικά που έχετε κάνει τόσα χρόνια και τόσα κάνετε και λέτε, δεν αντιδρούμε και χρησιμοποιούμε πάντα πολιτικό λόγο. Άρα, λοιπόν, θα είστε πιο προσεκτικός.

Δεύτερον, θα έχετε μεγαλύτερη αντίληψη για να αντιλαμβάνεστε αυτά που λέει ο ομίλων κι όχι αυτά που θέλετε να ακούσετε εσείς.

Τρίτον τέτοια πρεμούρα του ΠΑΣΟΚ του πατριωτικού για το γάμο των ομοφυλοφίλων; Πραγματικά θα σας κρίνει ο κόσμος. Ίσως αυτή η στασιμότητα η δημοκοπική σας έχει επηρεάσει λίγο.

Είπε το εξής, λοιπόν, να το ξαναπούμε άλλη μια φορά: Δεν είναι δυνατόν να ψηφίζει ένας Βουλευτής ή να νομοθετεί ανάλογα με το με το θέλω το δικό του. Δηλαδή αν εξυπηρετούσε λέμε τώρα, παράδειγμα, σχήμα λόγου, ένα fund, μια επιχείρηση, εφοπλιστές ή οτιδήποτε άλλο ή αν ο ίδιος είναι ομοφυλόφιλος και λέει με βολεύει, με συμφέρει αυτό, θα το ψηφίσω. Αυτό είπε. Δεν είπε κάτι άλλο.

Όμως, πραγματικά την ίδια πρεμούρα και ενδιαφέρον να δείχνετε και για τα υπόλοιπα θέματα για τους αγρότες τώρα που τους χτυπάτε την πλάτη ενώ είστε συμμέτοχοι στο έγκλημα της αγροτικής πολιτικής, θα ήταν πολύ διαφορετικά.

Κύριε Μπιμπίλα, δικαίωμα δεν είναι τα πάντα. Με τη λογική τη δική σας έχει το δικαίωμα να πει κάποιος, δεν είμαι και πατριώτης. Έχω δικαίωμα να είμαι άθρησκος, έχω δικαίωμα να μην είμαι πατριώτης ,έχω δικαίωμα οτιδήποτε. Δεν είναι έτσι. Εδώ είναι η Βουλή των Ελλήνων.

**ΣΠΥΡΙΔΩΝ ΜΠΙΜΠΙΛΑΣ:** Δεν είναι έτσι.

**ΚΩΝΣΤΑΝΤΙΝΟΣ ΧΗΤΑΣ:** Πώς δεν είναι έτσι; Άρα το να μην είσαι πατριώτης, είναι δικαίωμα. Αυτό μου λέτε τώρα. Το να μην είσαι πατριώτης είναι δικαίωμα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, παρακαλώ να απευθύνεστε προς το Προεδρείο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο τι έχω να πω εγώ. Όλες αυτές οι τοποθετήσεις που προηγήθηκαν, είναι εκτός της σημερινής συνεδρίασης. Με μια τήρηση του Κανονισμού δεν έπρεπε να ειπωθεί τίποτα απ’ ό,τι ειπώθηκε.

Έχουμε ένα συγκεκριμένο νομοσχέδιο που συζητείται. Έχουμε τριάντα πέντε συναδέλφους που έχουν εγγραφεί για να μιλήσουν, έχουμε τους εισηγητές που δεν ολοκλήρωσαν, έχουμε τους Υπουργούς που περιμένουν να τοποθετηθούν και εμείς ασχολούμαστε με ένα νομοσχέδιο που θα συζητηθεί μετά από δυο μέρες εδώ. Νομίζω ότι τον Κανονισμό της Βουλής όταν το διένειμαν στην αρχή δεν τον διένειμαν απλά για να τον έχουμε. Ο Κανονισμός της Βουλής λέει ότι πρέπει να επικεντρωνόμαστε κατά βάση επί του θέματος, το οποίο συζητείται. Παράκληση, λοιπόν, σε όλους γι’ αυτή την αυτοσυγκράτηση και αυτή τη συμμόρφωση με ένα Κανονισμό που έχει ψηφίσει το δικό μας Σώμα, η Ολομέλεια.

Τον λόγο έχει ο ειδικός αγορητής από τη Νέα Αριστερά ο κ. Ζεϊμπέκ Χουσεΐν.

Παρακαλώ, κύριε συνάδελφε.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βεβαίως, αυτά που ακούστηκαν πριν από λίγο μας στενοχωρούν ιδιαίτερα.

Ο καθένας έχει το δικαίωμα να πιστεύει και να νιώθει αυτό που είναι. Βέβαια είμαι ένας Βουλευτής που δέχτηκα πολλά χτυπήματα μέσα σε αυτή την Αίθουσα. Όμως οφείλουμε, τουλάχιστον τα κόμματα του δημοκρατικού τόξου, να υπερασπιστούμε τη δημοκρατία. Νομίζω το κάνουμε. Δεν πρέπει να ακούγονται τέτοιες φωνές στον ναό της δημοκρατίας.

Και έρχομαι στο νομοσχέδιο. Ο αγώνας των αγροτών είναι δίκαιος, γιατί αφορά το μέλλον του τόπου και των ανθρώπων του. Αφορά στην επιβίωση της ελληνικής υπαίθρου στον πρωτογενή τομέα στην περιφέρεια της χώρας. Αυτά είναι τα δεδομένα πάνω στα οποία θα έπρεπε να ξεκινάει η οποιαδήποτε συζήτηση.

Σήμερα με τους αγρότες στα μπλόκα και στον δρόμο του αγώνα, θα έπρεπε να συζητάμε για το νέο αναπτυξιακό παραγωγικό μοντέλο που μεσοπρόθεσμα θα δώσει διέξοδο απέναντι στην ερημοποίηση της υπαίθρου απέναντι στο στρατηγικό αδιέξοδο, στο οποίο έχουν βυθιστεί οι παραγωγοί. Αυτό όμως απαιτεί ένα σχέδιο.

Η Κυβέρνηση σήμερα αρνείται να κάνει το παραμικρό για να τιθασεύσει το τεράστιο κόστος παραγωγής. Επιτρέπει αγρότες και παραγωγοί να συνθλίβονται ανάμεσα στα παιχνίδια αισχροκέρδειας, στις παράνομες ελληνοποιήσεις, στο μειωμένο αγροτικό εισόδημα, στις κατασχέσεις γης από τα κοράκια των funds. Δεν δέχεται το φτηνό αγροτικό πετρέλαιο και τη σταθερή τιμή στο αγροτικό ρεύμα στα επίπεδα προ των αυξήσεων, όπως ζητούν οι παραγωγοί.

Οι αγρότες με τον αγώνα τους απαίτησαν και εν τέλει επέβαλαν τη σημερινή συνάντηση με τον Πρωθυπουργό. Ευελπιστούμε να μη δούμε τον κ. Μητσοτάκη να τους αντιμετωπίσει περίπου ως επαίτες ή να επιδίδεται στο αγαπημένο του σπορ, αυτό της επικοινωνιακής διαχείρισης, μοιράζοντας για μια ακόμη φορά καθρεφτάκια.

Φέρατε σήμερα ένα νομοσχέδιο. Το έχετε ονομάσει, μεταξύ άλλων, «για την ενίσχυση της πρότυπης κτηνοτροφίας και την τόνωση της αγροτικής ανάπτυξης». Τι ζητούν σήμερα οι κτηνοτρόφοι; ζητούν άμεσα και δραστικά μέτρα μείωσης του κόστους παραγωγής. Ζητούν προστασία των τιμών παραγωγού από τις αθέμιτες εμπορικές πρακτικές που μειώνουν την τιμή του παραγωγού και αυξάνουν τις τιμές του καταναλωτή. Απαιτούν τη νομοθέτηση της προστασίας της πρώτης κατοικίας και των στατικών εγκαταστάσεων. Απαιτούν μηδενικό ΦΠΑ σε βασικά είδη διατροφής, όπως το γάλα, το κρέας και το ελαιόλαδο, κυρίως για να ωφεληθεί ο καταναλωτής. Ολοκλήρωση από το Υπουργείο της διαδικασίας των ελεγκτικών μηχανισμών με το «ΑΡΤΕΜΙΣ 2». Ζητούν την άμεση υλοποίηση μέτρων για την πλήρη αποζημίωση των πληγέντων αγροτών και κτηνοτρόφων από τις πλημμύρες στη Θεσσαλία και τις φωτιές στον Έβρο, δύο σημαντικών κέντρων κτηνοτροφικής και γεωργικής παραγωγής της χώρας.

Ειδικά γι’ αυτές τις αποζημιώσεις και συγκεκριμένα για το μέτρο 5,2 του προγράμματος αγροτικής ανάπτυξης καταθέσαμε ερώτηση στη Βουλή οι Βουλευτές της Νέας Αριστεράς, διότι παρ’ ό,τι υποσχεθήκατε μήνες πριν και στους κτηνοτρόφους της Θεσσαλίας και στον Έβρο πως θα τους χρηματοδοτήσετε στο 100% για την αντικατάσταση ζωικού κεφαλαίου και δωρεάν ανακατασκευής στάβλων και κτηνοτροφικών εγκαταστάσεων που λειτουργούσαν με άδεια, εντούτοις μέχρι και σήμερα δεν έχετε κάνει το παραμικρό.

Κωλυσιεργείτε αδικαιολόγητα στην έκδοση της σχετικής ΚΥΑ. Θέλουμε σήμερα εδώ να δεσμευτείτε για το ακριβές χρονοδιάγραμμα υλοποίησης του μέτρου. Εμπαίζετε τους παραγωγούς που έχουν πληγεί ανεπανόρθωτα και επιζητούν να κάνουν μια νέα αρχή με την πολιτεία αρωγό δίπλα τους.

Είναι ντροπή και κυρίως δεν προβλέπεται τίποτα για όλα τα παραπάνω στο νομοσχέδιο που φέρνετε σήμερα, το οποίο επικεντρώνεται στον ορισμό κτηνοτροφικών πάρκων και ζωνών.

Κυρίες και κύριοι της Πλειοψηφίας, το νομοσχέδιο σας από την πρώτη στιγμή το χαρακτηρίσαμε ανεπίκαιρο και μακριά από τις πραγματικές ανάγκες αγροτών παραγωγών και κτηνοτρόφων. Αντί να συζητάμε σήμερα την ανάγκη άμεσης αναθεώρησης του εθνικού στρατηγικού σχεδίου για την εφαρμογή της νέας ΚΑΠ, με μέτρα που θα υπηρετούν ένα σχέδιο στήριξης της παραγωγής, συζητάμε για το πώς θα μπουν φωτοβολταϊκά σε γεωργική γη υψηλής παραγωγικότητας.

Τέτοιες είναι οι ρυθμίσεις που φέρνετε προς ψήφιση, όπως το άρθρο 36. Αντί να συζητάμε για την άμεση αλλαγή του κανονισμού του ΕΛΓΑ, ώστε να καλύπτονται και τα νέα δεδομένα της κλιματικής κρίσης με γενναία αύξηση της κρατικής χρηματοδότησης, συζητάμε για το πώς θα παραδώσουμε τον αλιευτικό τουρισμό στα συμφέροντα των υδατοκαλλιεργειών.

Εμείς ζητάμε την αύξηση της κρατικής επιχορήγησης στον Οργανισμό Ελληνικών Γεωργικών Ασφαλίσεων με βάση και το παράδειγμα της Κύπρου, όπου όσες είναι οι ασφαλιστικές εισφορές, τόση είναι και η κρατική συμμετοχή. Αντί να συζητάμε για φτηνό αφορολόγητο αγροτικό πετρέλαιο για τους αγρότες, όπως δίνεται στις μεγάλες ναυτιλιακές ή τι θα γίνει για το μέλλον τον ΓΟΕΒ και ΤΟΕΒ που εσείς οι ίδιοι πνίξατε στα χρέη με τους υπέρογκους λογαριασμούς ρεύματος, σας ανέφερα στην επιτροπή συγκεκριμένα παραδείγματα. Φέρνετε προς ψήφιση μέτρα άχρωμα και άοσμα, μακριά από τις πραγματικές ανάγκες των παραγωγών.

Επιτρέψτε μου λίγο να αναφερθώ και στη λειτουργία των κτηνοτροφικών πάρκων και στον ομαδικό σταβλισμό. Σωστά παραχωρείται η αρμοδιότητα στις περιφέρειες. Πρέπει να δούμε, όμως, τι έχει γίνει μέχρι σήμερα με τα διαχειριστικά σχέδια βόσκησης. Ειδικά για τον ομαδικό σταβλισμό, επειδή ιδιαίτερα οι κτηνοτρόφοι της Θράκης έχουν κατά το παρελθόν απειληθεί με ζωονόσους και επειδή με βάση την κοινοτική ρύθμιση εάν ένα ζώο νοσήσει, τότε αυτομάτως θα πρέπει να θανατωθεί όλο το κοπάδι, θα πρέπει εδώ ο νομοθέτης να είναι εξαιρετικά προσεκτικός.

Κυρίες και κύριοι συνάδελφοι. ο Νομός Ξάνθης, από τον οποίο προέρχομαι, είναι ένας αγροτικός νομός. Στα μέρη μου έχουμε τον ποιοτικότερο μυρωδικό καπνό παγκοσμίως, τον μπασμά, ο οποίος δυστυχώς χάνεται, γιατί οι καπνοπαραγωγοί αδυνατούν να τα βγάλουν πέρα. Είναι αδιανόητο η ίδια η πολιτεία, το ίδιο το κράτος να μη στηρίζει τους παραγωγούς, την ίδια την παραγωγή, την καινοτομία, την ευφυή γεωργία.

Αντίθετα, βλέπουμε την Κυβέρνηση να εγκαταλείπει ένα τόσο σημαντικό συγκριτικό πλεονέκτημα που διαθέτουμε ως χώρα, με αποτέλεσμα σήμερα η ύπαιθρος να ερημώνει. Ελάχιστο είναι το ποσοστό των νέων αγροτών που εμπλέκονται σήμερα στη παραγωγή, μόλις το 2,6%, ένα από τα χαμηλότερα στην Ευρώπη.

Θα κάνουμε κάτι για όλα αυτά; Πώς ακριβώς θεωρείτε ότι θα αποτρέψετε τη δημογραφική συρρίκνωση της περιφέρειας της χώρας, όταν με τις πολιτικές που ακολουθείτε, αναγκάζετε τους παραγωγούς να εγκαταλείπουν τη γη, τα κοπάδια τους και την ίδια την παραγωγή;

Τα ίδια ακριβώς θα διαπιστώσει κανείς και με τους δασοκόμους. Τους έχετε εγκαταλείψει αβοήθητους. Ακούστε την κραυγή αγωνίας που σας στέλνουν.

Οι ελαιοπαραγωγοί στο νότιο Έβρο, στον ιστορικό ελαιώνα της Μάκρης, τους έχετε έξι μήνες μετά τις πυρκαγιές χωρίς να έχουν λάβει ούτε καν την ελάχιστη προκαταβολή της αποζημίωσης που δικαιούνται.

Κυρίες και κύριοι συνάδελφοι, τους δύο μήνες ύπαρξης της Κοινοβουλευτικής Ομάδας της Νέας Αριστεράς έχουμε αποδείξει πως ο αγροτικός κόσμος, ο πρωτογενής τομέας, το μέλλον των αγροτών, των κτηνοτρόφων και των παραγωγών αποτελούν για εμάς απόλυτη προτεραιότητα. Ο αγροτικός κόσμος κάνει σιγά-σιγά τα βήματά του, διεκδικώντας τον ανασχεδιασμό των πολιτικών. Αντιλαμβάνομαι, όμως, ότι συνεταιριστικά οχήματα, ένα νέο συνεταιριστικό κίνημα, είναι μονόδρομος για την επιβίωσή του.

Θα έπρεπε σήμερα να συζητάμε για εκείνα τα μέτρα, τον στρατηγικό ανασχεδιασμό που απαιτείται, για να προστατέψουμε τον αγρότη και τις καλλιέργειες από τις συνέπειες της κλιματικής κρίσης. Θα πρέπει να συζητάμε για την επισιτιστική μας ασφάλεια ως χώρα, για τη μείωση της εξάρτησης από τις εισαγωγές σε ενέργεια, σε τρόφιμα, σε εφόδια.

Η Νέα Δημοκρατία έχει επιλέξει, προσκολλημένη σε πρακτικές και λογικές του παρελθόντος, να οδηγήσει τον πρωτογενή τομέα στην απαξίωση και τα αδιέξοδα. Εξυπηρετούν συγκεκριμένα συμφέροντα.

Στη Νέα Αριστερά είμαστε βέβαιοι ότι αυτό σύντομα θα αλλάξει, γιατί η ελληνική ύπαιθρος και οι δυνάμεις της δημιουργίας στην περιφέρεια της χώρας αξίζουν και μπορούν κάτι καλύτερο.

Εμείς, επειδή, πιστεύουμε ότι αυτό το νομοσχέδιο δεν λύνει τα βασικά προνόμια των αγροτών, γι’ αυτό το καταψηφίζουμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα επτά μαθήτριες και μαθητές και τρεις συνοδοί εκπαιδευτικοί από το ιδιωτικό γυμνάσιο «Ιορδανάκιο - Σύγχρονα Εκπαιδευτήρια».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από την Κοινοβουλευτική Ομάδα των Σπαρτιατών ο ειδικός αγορητής κ. Ιωάννης Δημητροκάλλης.

Κύριε συνάδελφε έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τις προηγούμενες ημέρες ακούγαμε τα κυβερνητικά στελέχη να δηλώνουν πως δεν υπάρχει αγροτικό μέτωπο και τελικά, ο κ. Μητσοτάκης πραγματοποιεί αυτή την ώρα συνάντηση με εκπροσώπους των αγροτών, επιβεβαιώνοντας πως το μέτωπο των αγροτών υπάρχει τελικά.

Θα δηλώσουμε για ακόμα μία φορά πως στηρίζουμε τα δίκαια αιτήματα των αγροτών που αγωνίζονται για τις εργασίες τους και τις οικογένειές τους. Η Κυβέρνηση πρέπει να νομοθετήσει άμεσα, ώστε να μειωθεί το κόστος παραγωγής και να ικανοποιήσει τα μέτρα που ζητούν οι αγρότες, όπως θεσμοθέτηση αγροτικού αφορολόγητου πετρελαίου, πλαφόν 0,7 λεπτά του ευρώ ανά κιλοβατώρα στο αγροκτηνοτροφικό ρεύμα, επιδότηση μέσων εφοδίων και ζωοτροφών και κατάργηση του ΦΠΑ και να μην εφαρμοστεί και να επαναδιαπραγματευθεί η νέα ΚΑΠ.

Πέρα, όμως, από το αυξημένο κόστος παραγωγής έχουμε και αυξημένο κόστος στέγασης. Σχετικά με τα όσα ανακοίνωσε ο κ. Μητσοτάκης στο Tik Tok για τη στεγαστική κρίση, θεωρούμε πως πετάει απλά τη μπάλα στην εξέδρα, χωρίς να δίνει καμμιά πειστική απάντηση στις αιτίες που δημιουργούν αυτό το πρόβλημα. Το ίδιο, μάλιστα, επισημαίνουν και οι άνθρωποι της αγοράς.

Κύριοι της Νέας Δημοκρατίας, κάνετε λόγο για τα κλειστά ακίνητα ιδιοκτητών, τα οποία όλοι γνωρίζουν πως δεν πρόκειται να ανοίξουν με ευκαιριακά μέτρα. Με τα σπίτια, όμως, που έχουν στην κατοχή τους οι τράπεζες και τα funds τι θα γίνει; Γνωρίζει το αρμόδιο Υπουργείο πόσα τέτοια ακίνητα είναι κλειστά και πόσο επηρεάζουν την αγορά; Μήπως πρέπει να εστιάσουμε εκεί, ώστε να βρεθεί λύση στο στεγαστικό πρόβλημα;

Και για να συνεχίσω με το σχέδιο νόμου που μας φέρατε, σήμερα καλούμαστε να ψηφίσουμε ένα νομοσχέδιο που πραγματεύεται διατάξεις για τον πρωτογενή τομέα, ο οποίος μονοπωλεί την επικαιρότητα τις τελευταίες εβδομάδες, τόσο στην Ελλάδα όσο και στην Ευρωπαϊκή Ένωση γενικότερα. Όμως, το περιεχόμενο των άρθρων δεν ακουμπάει τους πραγματικούς λόγους, για τους οποίους αγρότες, κτηνοτρόφοι κ.λπ. είναι αυτή τη στιγμή στα μπλόκα και κλείνουν τον ένα κεντρικό δρόμο μετά τον άλλον.

Οι αγρότες, κύριοι, δεν είναι εξαγριωμένοι επειδή δεν υπήρχαν αγροτικά τμήματα στα επιμελητήρια, τα οποία συγκροτούνται τώρα με το άρθρο 51 ή επειδή δεν μπορούσαν να τοποθετήσουν φωτοβολταϊκά σε εκτάσεις γης υψηλής παραγωγικότητας, όπως φαίνεται στο άρθρο 36. Αντιμετωπίζουν κάθε μέρα όλο και μεγαλύτερη απειλή να σταματήσουν εντελώς τις δραστηριότητές τους. Ανέφερα και στην επιτροπή πως η Κυβέρνηση αρνείται να δει τους «ελέφαντες στο δωμάτιο», που αποτελούν τις πηγές της μη βιώσιμης κατάστασης του πρωτογενή τομέα της χώρας, που θα έπρεπε να αποτελεί στυλοβάτη στην οικονομική ανάπτυξη.

Το μόνο πράγμα που ακούμε από τους κυβερνητικούς αξιωματούχους είναι πως η ακρίβεια και όλα τα δεινά του κόσμου είναι εισαγόμενα και αποτελούν πανευρωπαϊκό φαινόμενο, όποτε εκείνοι δεν έχουν καμμία ευθύνη.

Εμάς δεν μας καλύπτει, κύριε Υπουργέ, η δικαιολογία αυτή. Δεν θα κρύβεστε πίσω από τις συλλογικές, οικονομικά αυτοκτονικές αποφάσεις που λαμβάνουν τα ευρωπαϊκά κράτη, για να εξυπηρετούν ξένα συμφέροντα και ατζέντες τύπου παγκοσμίου οικονομικού φόρουμ του Νταβός.

Ο αγρότης σήμερα αντιμετωπίζει τέσσερις βασικούς κινδύνους. Πρώτον, υψηλό κόστος ενέργειας. Δεύτερον, κυνηγητό από τα funds για την κατάσχεση της περιουσίας του.

Τρίτον, αισχροκέρδεια μεσαζόντων και σούπερμαρκετ.

Και τέταρτον, ληστρική φορολόγηση και μείωση επιδοτήσεων.

Πείτε μας ένα άρθρο -ένα άρθρο!- του παρόντος νομοσχεδίου, με το οποίο η πολιτεία αντιμετωπίζει ουσιαστικά τους κινδύνους αυτούς. Να σας πω εγώ; Κανένα! Μάλιστα, τίποτα από αυτά δεν αποτελεί εισαγόμενο. Και εξηγούμαι: Το κόστος της ενέργειας, όπως όλοι ξέρουμε, αυξήθηκε, από τη στιγμή που οι σοφοί της Ευρωπαϊκής Ένωσης αποφάσισαν να δημιουργήσουν τα λεγόμενα «Χρηματιστήρια Ενέργειας». Έπειτα, ο ΣΥΡΙΖΑ το πέρασε στη Βουλή -αν θυμάμαι καλά, τον Ιούλιο του 2018- και είναι ακόμα και σήμερα σε λειτουργία, με αποτέλεσμα έξι, επτά εταιρείες πολυεθνικές μέσω ενός καρτέλ να κερδοσκοπούν εναντίον όλων μας.

Άρα εσείς ευθύνεστε για το ότι η τιμή της κιλοβατώρας είναι πολλές φορές παραπάνω από το κοντινό παρελθόν και το κόστος του αγρότη είναι μη βιώσιμο.

Επιπλέον, ποιος έφερε τα αρπακτικά κοράκια, τα λεγόμενα funds, στην Ελλάδα για να υφαρπάξουν τις περιουσίες των Ελλήνων με νόμο; Η ίδια συνταγή, κύριοι. Ο ΣΥΡΙΖΑ θεσπίζει το σχέδιο «ΗΡΑΚΛΗΣ», η Νέα Δημοκρατία το υλοποιεί. Ποιος ευθύνεται, που το 2021 το σιτάρι οι παραγωγοί το έδιναν 0,38 ευρώ το κιλό, ενώ σήμερα το δίνουν 0,23 ευρώ το κιλό και ταυτόχρονα, η φρατζόλα το ψωμί διαχρονικά αυξάνεται, η τιμή της είναι σε επίπεδα μεγαλύτερα από 1,2 ευρώ ανά τεμάχιο;

Αυτή η αισχροκέρδεια είναι αποτέλεσμα εισαγόμενης κρίσης, κύριε Υπουργέ; Γιατί εγώ την αποδίδω στην παντελή έλλειψη ελέγχου στην αγορά. Όταν βλέπουμε τον δείκτη τιμών λιανικής να μεταβάλλεται πολύ πιο γρήγορα από τον αντίστοιχο δείκτη χονδρικής, κάποιος μας κλέβει, κύριοι και αυτοί δεν είναι ούτε οι αγρότες ούτε οι κτηνοτρόφοι.

Θέλω ακόμα να σταθώ στο θέμα των επιδοτήσεων και της φορολόγησης.

Συνέλληνες αγρότες, κτηνοτρόφοι και λοιποί απασχολούμενοι στον πρωτογενή τομέα και στη μεταποίηση -τα λέω εδώ για να τα ακούσετε- οι μειωμένες επιδοτήσεις που λάβατε δεν είναι αποτέλεσμα κάποιου λάθους ή μίας ξαφνικής κατάστασης που δημιουργήθηκε. Οι ηγέτες των ευρωπαϊκών χωρών ταξίδεψαν με τα πρωθυπουργικά τους αεροσκάφη, τα οποία καίνε τόνους κηροζίνης, στις Βρυξέλλες και αποφάσισαν ότι οι δικές σας δραστηριότητες επιβαρύνουν το περιβάλλον λόγω εκπομπής αερίων του θερμοκηπίου, οπότε η νέα ΚΑΠ που υπογράφτηκε από τον Πρωθυπουργό Κυριάκο Μητσοτάκη, ο οποίος δήλωνε πως βρίσκεται στο πλευρό των αγροτών -φανταστείτε δηλαδή και να μη βρισκόταν!- προέβλεπε μείωση των επιδοτήσεων κατά 25% έως 30% μέχρι και το 2027.

Και σε αυτή την κατάσταση πρέπει να συμπεριλάβουμε και τη ληστρική φορολόγηση την οποία αντιμετωπίζουν οι αγρότες, ένα θέμα το οποίο δεν λαμβάνει τη σοβαρότητα που αναλογεί. Είχα πρόσφατα μία συνομιλία με έναν παραγωγό εσπεριδοειδών και μου ανέφερε το παράπονό του, πως ενώ καταφέρνει να βγάλει 40.000 ευρώ εισόδημα, στο τέλος τού μένει κάτι παραπάνω από 20.000 ευρώ εξαιτίας φόρων, εισφορών και κρατήσεων. Και εύλογα συμπλήρωσε, «τι έχει κάνει το κράτος για μένα; Τι μου προσφέρει, για να μου παίρνει σχεδόν τα μισά χρήματα; Και αξίζει κάποιος να είναι όλη τη μέρα στα χωράφια, πρωί, βράδυ, με καύσωνα, με παγετό, σαββατοκύριακα, γιορτές, για να βγάλει 20 χιλιάρικα, με τα οποία θα πρέπει να ζήσει την οικογένειά του, να ανταποκριθεί στους λογαριασμούς του και να πληρώσει τα μεροκάματα;».

Όλη αυτή η εικόνα που περιγράφω, κύριε Υπουργέ, είναι κάθε άλλο παρά φιλική προς τους αγρότες. Η άποψή μου είναι πως η Κυβέρνηση, ευρισκόμενη στην ίδια γραμμή με ξένα κέντρα εξουσίας, έχει ανοίξει μέτωπο εναντίον τους, όπως και τα υπόλοιπα κράτη της Ευρωπαϊκής Ένωσης και γι’ αυτό βλέπουμε εικόνες σαν αυτές στο Βέλγιο, στη Γερμανία, στη Γαλλία και αλλού.

Η Ευρωπαϊκή Ένωση αποφάσισε να πετάξει ακόμα 50 δισεκατομμύρια ευρώ στην Ουκρανία, εξυπηρετώντας αμερικάνικα συμφέροντα, αντί να κοιτάξει τα προβλήματα των πολιτών της. Αυτό είναι το τίμημα τού να κυβερνάνε πολιτικοί νάνοι.

Καλούμε τους αγρότες να αντισταθούν σθεναρά και δηλώνουμε πως είμαστε μαζί τους στις δράσεις τους, γιατί χωρίς αυτούς δεν υπάρχει τροφή, δεν υπάρχει ζωή. Καλούμε την Κυβέρνηση, έστω και σε αυτή την ύστατη ώρα, να σκύψει πάνω στα πραγματικά προβλήματα των αγροτών και να μην προσπαθεί, όπως κάνει με το παρόν σχέδιο νόμου, να φέρνει αποσπασματικά μπαλώματα για να καλύψει τα χρόνια προβλήματα των αγροτών, που η ίδια με τις πολιτικές της έχει δημιουργήσει. Και όπως λέει και ο θυμόσοφος λαός μας, «να σε κάψω Γιάννη, να σε αλείψω λάδι».

Εν πάση περιπτώσει, εμείς δεν βρισκόμαστε εδώ για να κάνουμε αντιπολίτευση για την αντιπολίτευση. Όποιο άρθρο κρίνουμε ότι έχει θετικό πρόσημο για τους αγρότες, ότι θα τους βοηθήσει ώστε να συνεχίσουν το λειτούργημά τους -γιατί λειτούργημα κάνουν αυτοί οι άνθρωποι, αλλιώς θα είχε ερημώσει η επαρχία- εμείς θα το ψηφίσουμε.

Ας φροντίσει, λοιπόν, και η Κυβέρνηση να ακούσει αυτούς τους ανθρώπους, αν δεν θέλει να είναι αυτή που διανύουμε η τελευταία γενιά αγροτών που ασχολείται με τη γη. Εδώ, λοιπόν, πεδίον δόξης λαμπρό, ώστε ο Πρωθυπουργός να κάνει αυτό που πρέπει, να δώσει κίνητρα και σε νέες γενιές Ελλήνων να ασχοληθούν με τον πρωτογενή τομέα.

Είναι ευκαιρία, κύριε Υπουργέ, κατά τη διάρκεια αυτού του σχεδίου νόμου, μέχρι τη λήξη της ψηφοφορίας, να έχει έρθει σε σύγκλιση ο Πρωθυπουργός με τους αγρότες και να μας φέρετε -έστω και την τελευταία στιγμή- σήμερα τις τροπολογίες εκείνες οι οποίες θα συμπλέουν με τα αιτήματα των αγροτών. Εμείς θα είμαστε εδώ να τις υπερψηφίσουμε και περιμένουμε από εσάς να κάνετε το επόμενο βήμα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης, ο κ. Δελβερούδης.

Ορίστε, κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εν μέσω πανευρωπαϊκών και πανελλαδικών αγροτικών κινητοποιήσεων, με αιτήματα όσον αφορά την Ελλάδα το αφορολόγητο πετρέλαιο, τη μείωση του κόστους ρεύματος στα 7 λεπτά ανά κιλοβατώρα, την επιδότηση των εφοδίων και των ζωοτροφών, την αποζημίωση 100% και την αναπλήρωση του χαμένου εισοδήματός τους στα προϊόντα από φυσικές καταστροφές και τον τερματισμό των παράνομων ελληνοποιήσεων αγροτικών προϊόντων, η Κυβέρνηση φέρνει προς ψήφιση την εν λόγω πρόταση νόμου, χωρίς να τοποθετεί καμμία ουσιαστική λύση στα διαχρονικά προβλήματα των αγροτών.

Έτι περαιτέρω, η Κυβέρνηση αγνοεί πλήρως την κρισιμότητα της παρούσας χρονικής συγκυρίας, όπου οι αλυσίδες τροφοδοσίας παγκοσμίως έχουν διαταραχθεί. Μεγάλο ποσοστό των ναυλωτών που διακινούν εμπορεύματα και κοντέινερ διά μέσου του Σουέζ έχουν αναστείλει τη μεταφορά τους και πολλές βασικές πρώτες ύλες οι οποίες καταλήγουν στα βορειοευρωπαϊκά λιμάνια δεν αφικνούνται πλέον. Τα ανωτέρω έχουν άμεση σχέση με την Ελλάδα, δεδομένου ότι εισάγουμε σε μεγάλο ποσοστό βασικά διατροφικά προϊόντα, όπως χοιρινό, βόειο κρέας, γάλα, τυριά και τα λοιπά από την Ολλανδία και Γαλλία, οι οποίες αποτελούν για εμάς βασικές χώρες εισαγωγής.

Οι μνημονιακές κυβερνήσεις και ιδιαίτερα η σημερινή της Νέας Δημοκρατίας, η οποία κυβέρνησε αθροιστικά δεκαεπτά χρόνια από το 1989 ως σήμερα, όχι μόνο δεν μερίμνησε για την επίτευξη στοιχειώδους διατροφικής αυτάρκειας, αλλά τα τελευταία χρόνια διακυβέρνησής της δεν έχει να παρουσιάσει παρά κατάρρευση των βασικότερων δεικτών της γεωργίας και κτηνοτροφίας.

Συγκεκριμένα, όσον αφορά τη γεωργία και την κτηνοτροφία μας, τα ποσοστά αυτάρκειας σε βόειο κρέας μειώθηκαν το 2022 έναντι του 2010 από 30,7% σε 12,6%, του χοιρινού κρέατος από 38% σε 23%, του αγελαδινού γάλακτος από 61% σε 40%. Η γεωργική γη μειώθηκε για τις αροτραίες καλλιέργειες, την κηπευτική γη τις μόνιμες καλλιέργειες και τις αναπαύσεις από τριάντα έξι χιλιάδες στρέμματα σε είκοσι οκτώ χιλιάδες στρέμματα το 2021, ήτοι μείωση 22,6%. Ο αριθμός των αιγών μειώθηκε κατά 26% μεταξύ των ετών 2015 και 2022, των προβάτων κατά 16% και των χοίρων κατά 13%. Οι κτηνοτροφικές εκμεταλλεύσεις από εκατόν δέκα χιλιάδες το 2014, μειώθηκαν σε εβδομήντα εννέα χιλιάδες το 2018. Και όλα αυτά ενώ από το 2014 έως το 2021 μοιράστηκαν μέσω της κοινής αγροτικής πολιτικής στην Ελλάδα συνολικά 21,3 δισεκατομμύρια ευρώ.

Η Κυβέρνηση της Νέας Δημοκρατίας, αλλά και του ΣΥΡΙΖΑ δεν στάθηκαν ούτε στοιχειωδώς δίπλα στον Έλληνα αγρότη. Αντ’ αυτού φορολόγησαν τους κτηνοτρόφους από το πρώτο ευρώ των ενισχύσεων, αύξησαν τους συντελεστές φορολογίας, υπερδιπλασίασαν τις ασφαλιστικές εισφορές και αύξησαν την προκαταβολή φόρου και την εισφορά αλληλεγγύης, ενώ κατάργησαν την επιστροφή του ειδικού φόρου κατανάλωσης.

Τι, λοιπόν, έχει να επιδείξει διαχρονικά η αγροτική πολιτική της Κυβέρνησης, όταν οι εξαγωγές αγροτικών προϊόντων της Ελλάδας δεν ξεπερνούν τα 8,5 δισεκατομμύρια ευρώ το 2022, ενώ της Ολλανδίας, με έκταση λίγο μεγαλύτερη από την Πελοπόννησο, ξεπερνούν τα 100 δισεκατομμύρια ευρώ το 2022. Επιπλέον το γεωργικό παραγόμενο προϊόν σε αξία ανά στρέμμα για την Ολλανδία ανέρχεται σε 1.700 ευρώ, για το Ισραήλ, που έχει μόλις έξι εκατομμύρια στρέμματα καλλιεργειών σε 1.290 ευρώ και για την Ελλάδα μόνο σε 190 ευρώ ανά στρέμμα.

Στην Ελλάδα η ανάλυση του Reporter United έδειξε ότι από το 2014 έως και το 2021 μοιράστηκαν, όπως αναφέραμε και προηγουμένως, μέσω της κοινής αγροτικής πολιτικής 21,3 δισεκατομμύρια ευρώ. Ανάμεσα στους δέκα δικαιούχους που εισέπραξαν τα περισσότερα χρήματα, μόνο δύο δικαιούχοι είναι φυσικά πρόσωπα. Οι υπόλοιποι δικαιούχοι είναι κρατικοί οργανισμοί και εταιρείες του δημοσίου, ενώ και στις επόμενες θέσεις σπάνια συναντά κανείς αγρότες. Τα μεγαλύτερα ποσά των επιδοτήσεων έλαβε η «Κοινωνία της Πληροφορίας Μονοπρόσωπη Α.Ε.» υπό την επίβλεψη του Υπουργείου Ψηφιακής Διακυβέρνησης, μία ΜΚΟ, η Μονάδα Οργάνωσης της Διαχείρισης Αναπτυξιακών Προγραμμάτων του Ευρύτερου Δημόσιου Τομέα, η Ειδική Υπηρεσία Δημοσίων Έργων/ΟΣΥΕ κ.λπ..

Μπορεί το Υπουργείο Αγροτικής Ανάπτυξης να μας ενημερώσει τι έργα εκπονήθηκαν από τους ανωτέρω οργανισμούς, ποιο το ποσοστό προόδου της ψηφιοποίησης και το πολλαπλασιαστικό αποτέλεσμα για την αγροτική μας παραγωγή;

Ρωτάμε επιπλέον το Υπουργείο Αγροτικής Ανάπτυξης γιατί απαιτείται να κατευθυνθούν και νέα κεφάλαια από το Ταμείο Ανάκαμψης και Ανθεκτικότητας στους ήδη επιδοτηθέντες και χρηματοδοτηθέντες τομείς της ψηφιοποίησης, της πράσινης μετάβασης στη μεταποίηση κ.λπ.. Μετά από τόσες επιδοτήσεις ο αγροτικός τομέας χαρακτηρίζεται από διαρθρωτικές αδυναμίες, μικρές γεωργικές εκμεταλλεύσεις και την έλλειψη συνεργατικών σχημάτων με ποσοστό μόλις 20%, όταν στην Ευρώπη είναι 40%. Μεγάλη παθογένεια επίσης είναι και η χαμηλή χρηματοδότηση στην έρευνα και τεχνογνωσία με 44 ευρώ δαπάνη ανά δέκα στρέμματα στην Ελλάδα, όταν στην Ευρώπη είναι 132 ευρώ.

Όσον αφορά το εν λόγω νομοσχέδιο, οι έννοιες της κτηνοτροφικής ζώνης και του κτηνοτροφικού πάρκου απασχόλησαν την πολιτεία και την επιστημονική κοινότητα πολλές φορές τα τελευταία είκοσι χρόνια. Ωστόσο δεν έτυχαν εφαρμογής, γιατί από τη φύση τους συνδέονται με τις βοσκήσιμες γαίες, τα λιβάδια δηλαδή, οι οποίες ακόμη δεν έχουν αποτυπωθεί ούτε κατηγοριοποιηθεί. Για να υπάρξουν κτηνοτροφικές ζώνες και τα κτηνοτροφικά πάρκα στην ελληνική ύπαιθρο, θα πρέπει να προηγηθεί η σύνταξη των διαχειριστικών σχεδίων βόσκησης, από τα οποία θα προκύψουν η έκταση του βοσκήσιμων γαιών ανά δήμο, οι λιβαδικοί τύποι, η παραγωγικότητά τους, δηλαδή η βοσκοϊκανότητα, το ζωικό κεφάλαιο που τις αξιοποιεί, η βοσκοφόρτωση δηλαδή, η διανομή τους σε κτηνοτρόφους βάσει των ζωικών μονάδων που διαθέτουν, καθώς και οι απαιτούμενες βελτιώσεις της βλάστησης για αύξηση της βοσκοϊκανότητας και της βοσκησιμότητας αυτών και τα αναγκαία έργα υποδομής, όπως είναι οι δρόμοι, οι ποτίστρες και τα στέγαστρα.

Όσον αφορά τα άρθρα για τον αλιευτικό τουρισμό, η ιδιαιτερότητα του αλιευτικού τουρισμού ως εναλλακτικής μορφής τουρισμού στην Ελλάδα πρέπει να διατηρήσει το παραδοσιακό στοιχείο του τρόπου ζωής και διαβίωσης του Έλληνα αλιέα στον χώρο της εργασίας του, το καΐκι του. Αυτός είναι άλλωστε ο σκοπός της ενασχόλησης των αλιέων με τον τουρισμό, η μείωση της πίεσης στα ιχθυαποθέματα της άγριας πανίδας της θάλασσάς μας και η εξασφάλιση ενός συμπληρωματικού εισοδήματος από τις υπηρεσίες τουρισμού που προσφέρουν τα επαγγελματικά αλιευτικά σκάφη.

Η τροποποίηση του άρθρου προκειμένου βοηθητικά σκάφη ιχθυοκαλλιέργειας να διενεργούν αλιευτικό τουρισμό είναι το λιγότερο καταχρηστική και προσβάλλει τα δικαιώματα των επαγγελματιών αλιέων, που διενεργούν αλιευτικό τουρισμό διότι:

Πρώτον, τα επαγγελματικά αλιευτικά σκάφη διαθέτουν άδεια επαγγελματικής αλιείας καταχωρισμένη σε ιπποδύναμη και χωρητικότητα από την Ευρωπαϊκή Ένωση. Τα βοηθητικά σκάφη δεν διαθέτουν, καθώς υπάρχουν μόνον ως βοηθητικά σκάφη ιχθυοκαλλιέργειας, μεταφοράς προσωπικού στις μονάδες είτε ως ρυμουλκά για τα κλουβιά είτε για το τάισμα των ψαριών.

Δεύτερον, τα επαγγελματικά αλιευτικά σκάφη τα κυβερνούν οι ίδιοι οι ιδιοκτήτες αλιείς που φέρουν πλήρη ευθύνη για τους επιβάτες και είναι εφοδιασμένοι με ατομική επαγγελματική άδεια αλιείας και δίπλωμα κυβερνήτη αλιευτικού σκάφους. Τα βοηθητικά σκάφη ιχθυοκαλλιέργειας μπορεί να τα κυβερνήσει ο οποιοσδήποτε έχει άδεια χειριστή ταχύπλοου ή χειριστή ιδιωτικού σκάφους για δύο έτη.

Τρίτον, κάθε επαγγελματικό αλιευτικό σκάφος έχει ηλεκτρονικό ημερολόγιο καταγραφής των αλιευμάτων που καταχωρίζονται στον ΟΣΠΑ, το Ολοκληρωμένο Σύστημα Πληροφοριών Αλιείας. Εκεί καταγράφονται τα αλιεύματα και από τον αλιευτικό τουρισμό. Τα βοηθητικά σκάφη ιχθυοκαλλιέργειας δεν τηρούν ηλεκτρονικά ημερολόγια καταγραφής αλιευμάτων.

Για τους πιο πάνω λόγους δεν πρέπει να τροποποιηθεί ο νόμος του αλιευτικού τουρισμού για να ενταχθούν στις ίδιες διατάξεις με τα επαγγελματικά αλιευτικά σκάφη τα βοηθητικά σκάφη ιχθυοαλλιέργειας προς εξυπηρέτηση των εταιρειών που διαχειρίζονται τις ιχθυοκαλλιέργειες για την τουριστική εκμετάλλευση των ενάλιων και χερσαίων εγκαταστάσεών τους.

Επομένως, πρώτον, όλα τα σκάφη των ιχθυοκαλλιεργειών πρέπει να μπορούν να χαρακτηριστούν τουριστικά με βάση τον νόμο και τις διατάξεις των επαγγελματικών τουριστικών σκαφών. Δεύτερον, τα σκάφη των ιχθυοκαλλιεργειών να μεταφέρουν τουρίστες στις εγκαταστάσεις των μονάδων ιχθυοκαλλιέργειάς τους και μόνο. Τρίτον, τα σκάφη των ιχθυοκαλλιεργειών να μη δύνανται να αλιεύουν ψάρια ανοικτής θάλασσας και να έχουν περιορισμένους πλόες από το λιμάνι απόπλου στις εγκαταστάσεις ιχθυοκαλλιέργειας και κατάπλου στο λιμάνι από όπου απέπλευσε. Τέταρτον, να μπει πλαφόν στον αριθμό σκαφών που μπορούν οι ιχθυοκαλλιέργειες να εκμεταλλευτούν ως τουριστικά μέχρι δύο ανά μονάδα, διότι σε περίπτωση ανεξέλεγκτου αριθμού σκαφών θα εργάζονται παράνομα ως ημερόπλοια.

Η προστασία της γης υψηλής παραγωγικότητας πρέπει να είναι προτεραιότητα και να αποφεύγεται κάθε αλλαγή της χρήσης της. Το κατάλληλο έδαφος για τη γεωργική παραγωγή αποτελεί φυσικό πόρο που δεν αντικαθίσταται. Η κατ’ εξαίρεση εγκατάσταση μονάδων ανανεώσιμων πηγών ενέργειας κατά μέγιστο στο 1% της γης υψηλής παραγωγικότητας πρέπει να χρησιμοποιείται με την τήρηση όλων των προϋποθέσεων της εξαίρεσης και φυσικά του ελέγχου της μη υπέρβασης σε κάθε περιοχή του 1%.

Η εγκατάσταση ΑΠΕ έχει και αυτή ανάλογα με τον τύπο επιπτώσεις στο φυσικό περιβάλλον. Γι’ αυτό ειδικότερα η εξαίρεση του 1% σε γη υψηλής παραγωγικότητας πρέπει να χρησιμοποιείται για εγκατάσταση μονάδων που θα είναι ωφέλιμες στις εκμεταλλεύσεις των αγροτών, των κτηνοτρόφων και των συνεταιρισμών για τη μείωση του κόστους ενέργειας και συνεπώς παραγωγής και διασφάλισης του εισοδήματος στους κατοίκους της υπαίθρου που ασχολούνται με τη γεωργική παραγωγή.

Για την εγκατάσταση μονάδων ΑΠΕ πρέπει να προκρίνονται περιοχές χαμηλής παραγωγικότητας στις οποίες δεν είναι εύκολη η άσκηση γεωργίας και κτηνοτροφίας. Η χρήση των εκτάσεων όπου εγκαθίστανται μονάδες ανανεώσιμων πηγών ενέργειας μόνο για άσκηση γεωργικής δραστηριότητας της παραγωγής ΑΠΕ, είναι ορθή. Τέτοιου είδους παρεμβάσεις και επενδύσεις θα πρέπει να πραγματοποιούνται κατά διάκριση, ώστε να περιορίζονται οι τυχόν αρνητικές επιπτώσεις.

Ειδικότερα, θα πρέπει να απαγορεύεται πλήρως η εγκατάσταση ΑΠΕ σε περιοχές υψηλής γεωργικής παραγωγικότητας, πλην εξαιρέσεων, ή σε περιοχές που ανήκουν σε ζώνες οίνων ΠΟΠ, προστατευόμενης ονομασίας προέλευσης. Τούτο διότι η καλλιεργήσιμη γη θα πρέπει να παραμείνει προς όφελος του πρωτογενούς τομέα τόσο ως προς την έκτασή της όσο και ως προς την ποιότητά της, τα οποία κινδυνεύουν από την εγκατάσταση ΑΠΕ.

Η εγκατάσταση φωτοβολταϊκού σταθμού επηρεάζει επίσης την αισθητική ποιότητα των φυσικών τοπίων, γεγονός που ενδεχομένως έχει επίπτωση γενικότερα στο περιβάλλον. Ιδιαίτερα σε άλλα οινοπαραγωγικά κράτη της Ευρωπαϊκής Ένωσης, όπως η Γαλλία και η Ιταλία, τέτοιες αποφάσεις απαιτούν προηγούμενη διαβούλευση με τους ενδιαφερόμενους παραγωγούς, μέσω των Ομάδων Διαχείρισης και Προστασίας της ΠΟΠ.

Τέλος, η τοποθέτηση φωτοβολταϊκών πάνελ, ειδικότερα πάνω από τα αμπέλια, συνιστά ειδική αμπελουργική πρακτική και θα πρέπει να επιτρέπεται για λόγους συλλογικής προάσπισης της ΠΟΠ και προστασία του υγιούς ανταγωνισμού από τον τεχνικό φάκελο και για τον λόγο αυτό θα πρέπει οι οινοπαραγωγοί να μπορούν να εκφράσουν τη θέση τους επί τέτοιων σχεδίων.

Οι αγρότες τώρα -να περάσουμε στο τελευταίο Μέρος- θα πρέπει να ανήκουν σε αγροτικό επιμελητήριο και όχι σε τμήματα των κατά τόπους επιμελητηρίων. Τα επιμελητήρια εποπτεύονται από το Υπουργείο Ανάπτυξης. Τα αγροτικά επιμελητήρια θα πρέπει να εποπτεύονται από το Υπουργείο Αγροτικής Ανάπτυξης, όπως και το Ξενοδοχειακό Επιμελητήριο από το Υπουργείο Τουρισμού. Ανάμεσα στα αντικείμενα που θα στόχευε ένα αγροτικό επιμελητήριο θα μπορούσαν ίσως να περιληφθούν: συγκέντρωση στοιχείων διαμόρφωσης πολιτικής και στρατηγικών στον αγροτικό τομέα, ενημερωτικές διαδικασίες για όλες τις σύγχρονες εξελίξεις που σχετίζονται με τον αγροτικό τομέα, προώθηση συνεργασιών για τη συμβολή του αγροτικού τομέα στη σύγχρονη οικονομία και την τοπική ανάπτυξη, υποστήριξη εφαρμοσμένης έρευνας, τεχνολογίας και καινοτομίας στον αγροτικό τομέα, παροχής υπηρεσιών σε όλους τους εμπλεκόμενους στην αγροτική παραγωγή και στον αγροδιατροφικό, αγροτουριστικό τομέα.

Το Μητρώο Αγροτών και Αγροτικών Εκμεταλλεύσεων θεσπίστηκε με τον ν.3874/2010, όπως επίσης τροποποιήθηκε και με τον ν.5035/2023 και ήδη λειτουργεί για πάνω από δέκα χρόνια. Σύμφωνα με τον νόμο, στο εν λόγω μητρώο εγγράφονται υποχρεωτικά όλα τα ενήλικα φυσικά πρόσωπα και τα νομικά πρόσωπα που ασκούν στην επικράτεια αγροτική δραστηριότητα ή κατέχουν αγροτική εκμετάλλευση. Επομένως η διασύνδεση του αρχείου του ΟΠΕΚΕΠΕ όπου καταχωρούνται κατ’ έτος όλες οι δηλώσεις καλλιέργειας με το αρχείο του Υπουργείου Αγροτικής Ανάπτυξης και Τροφίμων όπου υπάρχουν τα δεδομένα του μητρώου θα δώσει τη δυνατότητα, χωρίς καμμία γραφειοκρατική διαδικασία και κυρίως χωρίς κανένα κόστος για τους αγρότες, να επικαιροποιούνται από τα τηρούμενα αρχεία. Επίσης, ήδη το Υπουργείο Ανάπτυξης χάρη στη βελτίωση των μηχανογραφικών του υπηρεσιών χορηγεί μηχανογραφημένα, άμεσα, χωρίς κόστος τη σχετική βεβαίωση εγγραφής στο μητρώο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ μόνο, κύριε Πρόεδρε.

Επίσης, η διασύνδεση με το αρχείο της ΑΑΔΕ παρέχει τη δυνατότητα διασταύρωσης των εισοδηματικών στοιχείων για τον προσδιορισμό του κατ’ επάγγελμα αγρότη, δυνατότητα που ήδη αξιοποιείται για την καταβολή του ειδικού φόρου κατανάλωσης.

Επομένως η παραχώρηση της δυνατότητας τήρησης των αρχείων του Μητρώου Αγροτών και Αγροτικών Εκμεταλλεύσεων στα επιμελητήρια είναι άνευ αντικειμένου και θα επιβαρύνουν οικονομικά τους αγρότες, ενώ τώρα παρέχεται ως υπηρεσία δωρεάν από το κράτος. Θα πρέπει να προσέξει η Κυβέρνηση ότι κινδυνεύει να κατηγορηθεί ότι ενισχύει οικονομικά τα επιμελητήρια, σε βάρος των αγροτών, με αντάλλαγμα να δεχτούν αυτά με τη σειρά τους να λειτουργήσουν τα αγροτικά τμήματα και να κάμψουν την άρνησή τους που με προηγούμενη απόφαση της γενικής συνέλευσης των προέδρων εκφράστηκε.

Συμπερασματικά και εν κατακλείδι, δεν μπορούμε να υπερψηφίσουμε σχέδιο νόμου που κατ’ επίφαση προσπαθεί να επιλύσει παθογένειες που παρουσιάζει η πρωτογενής παραγωγή σε όλους τους τομείς της, τη στιγμή που όλη η Ευρώπη αλλά και η πατρίδα μας είναι ανάστατες από τις κινητοποιήσεις των ανθρώπων του μόχθου, που απασχολούνται και ζουν από αυτή.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και πέντε συνοδοί εκπαιδευτικοί από το 1ο ιδιωτικό δημοτικό σχολείο «Αριστοτέλειο Κορινθιακό Εκπαιδευτήριο».

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει -και ολοκληρώνουμε τον κύκλο των εισηγητών και ειδικών αγορητών- από την Κοινοβουλευτική Ομάδα της Πλεύσης Ελευθερίας ο ειδικός αγορητής κ. Καζαμίας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα καλούμαστε να ψηφίσουμε ένα νομοσχέδιο εμβαλωματικού χαρακτήρα, με αποσπασματικές και επιφανειακές ρυθμίσεις για τον πρωτογενή τομέα της οικονομίας, εν μέσω μιας κλιμακούμενης αγροτικής κρίσης. Δυστυχώς τη στιγμή που οι αγρότες της χώρας κάνουν συμβολικά μπλόκα με τα τρακτέρ στις εθνικές οδούς και προσήλθαν πριν από λίγη ώρα στην κρίσιμη συνάντησή τους με τον Πρωθυπουργό, η Βουλή συζητά ένα νομοσχέδιο για την πρωτογενή παραγωγή που δεν έχει καμία απολύτως σχέση με τα αιτήματα που θέτουν οι αγρότες στην Κυβέρνηση.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Πώς φτάσαμε σε αυτή τη θλιβερή συγκυρία μιας ακραίας αναντιστοιχίας ανάμεσα στην κυβερνητική πολιτική αφ’ ενός και στην οικονομική πραγματικότητα του πρωτογενή τομέα αφ’ ετέρου, αυτό είναι ένα ζήτημα που χρήζει μιας άλλης τάξεως συζήτηση και αφορά τον γενικότερο αποπροσανατολισμό της οικονομικής πολιτικής της Κυβέρνησης όχι μόνο στον πρωτογενή τομέα, αλλά σε κάθε όψη της καθημερινής ζωής των ανθρώπων του μόχθου και της εργασίας.

Στη συγκεκριμένη περίπτωση η έντονη αναντιστοιχία ανάμεσα στην κυβερνητική πολιτική και στην πραγματικότητα του πρωτογενή τομέα της οικονομίας φάνηκε σήμερα λόγω μιας απλής σύμπτωσης. Το νομοσχέδιο που συζητάμε κατατέθηκε στη διαβούλευση από το Υπουργείο Αγροτικής Ανάπτυξης στις 5 με 19 Ιανουαρίου, δηλαδή λίγο προτού αρχίσουν οι κινητοποιήσεις των αγροτών στην Ελλάδα. Αυτό υπήρξε άκρως αποκαλυπτικό, διότι όποιος διαβάσει τις διατάξεις του νομοσχεδίου μπορεί να καταλάβει το τεράστιο χάσμα που χωρίζει τη σκέψη του Υπουργείου Αγροτικής Ανάπτυξης από τα θέματα που απασχολούν τους αγρότες της χώρας.

Για να πάρουν οι πολίτες μια αίσθηση αυτής της αναντιστοιχίας θα συγκρίνω τους τίτλους των Μερών του νομοσχεδίου με τα έξι αιτήματα που υποβάλλει η επιτροπή των μπλόκων αυτή τη στιγμή στον Πρωθυπουργό.

Τα βασικά αιτήματα των αγροτών είναι: αφορολόγητο αγροτικό πετρέλαιο, η κιλοβατώρα ρεύματος στα 7 λεπτά, επιδοτήσεις σε εφόδια και ζωοτροφές, ακύρωση και επαναδιαπραγμάτευση της νέας κοινής αγροτικής πολιτικής, όχι στις παράνομες ελληνοποιήσεις, και αποζημιώσεις 100% και αναπλήρωση χαμένου εισοδήματος στα προϊόντα.

Ελάτε τώρα να δούμε τους τίτλους των κεφαλαίων του νομοσχεδίου που συζητάμε:

Οργάνωση ομαδικών χώρων σταυλισμού.

Τροποποίηση του Αλιευτικού Κώδικα.

Ενίσχυση των υδατοκαλλιεργειών.

Διατάξεις για τη φυτοϋγεία, τα βιοκτόνα προϊόντα και την ποιότητα τροφίμων.

Διατάξεις για την εύρυθμη λειτουργία του Ταμείου Ανάκαμψης.

Οργάνωση του Γεωτεχνικού Επιμελητηρίου και των αγροτικών τμημάτων και επιμελητηρίων.

Με άλλα λόγια, καμμία σχέση με τα βαθιά και άμεσα προβλήματα του πρωτογενούς τομέα.

Οι μόνες διατάξεις που σχετίζονται με τα προβλήματα αυτά είναι εκείνες των άρθρων 31 και 32, που αφορούν την αντιμετώπιση των συνεπειών των ακραίων καιρικών φαινομένων, εκ των οποίων το δεύτερο άρθρο προστέθηκε καθυστερημένα, μετά τη λήξη της διαβούλευσης στις 19 Ιανουαρίου, προφανώς κάτω από την πίεση των αγροτικών κινητοποιήσεων.

Δυστυχώς όμως ακόμη και τώρα που οι κινητοποιήσεις των αγροτών ξύπνησαν απότομα την Κυβέρνηση και την Ευρωπαϊκή Ένωση από τον βαθύ τους λήθαργο η στάση της Νέας Δημοκρατίας απέναντι στις κινητοποιήσεις των αγροτών διέπεται από περισσότερη ανησυχία και καχυποψία παρά από κατανόηση και αυτοκριτική. Κι όμως, αν δεν υπήρχαν οι δυναμικές κινητοποιήσεις των προηγούμενων ημερών, δεν θα είχαμε καμμία δυνατότητα βελτίωσης των συνθηκών για τους αγρότες της χώρας και της Ευρωπαϊκής Ένωσης, των οποίων ο αγώνας, παρ’ ότι σε αρκετά σημεία διαφορετικός λόγω των ιδιαίτερων εθνικών συνθηκών σε κάθε χώρα, παραμένει στη βάση του ο ίδιος σε όλη την Ευρώπη. Η πράσινη μετάβαση, η νέα ΚΑΠ, οι μεσάζοντες που αυξάνουν τις τιμές στα τρόφιμα και η άνοδος στο κόστος του ρεύματος και του πετρελαίου είναι όλα κοινά ευρωπαϊκά προβλήματα.

Την ίδια στιγμή, όμως, βλέπουμε μια διάθεση δαιμονοποίησης της διαμαρτυρίας των αγροτών. Υπάρχει ένα υπερβολικό άγχος να μείνουν ανοιχτοί οι δρόμοι, να μη στηθούν τα μπλόκα και ούτω καθεξής, τη στιγμή όμως που οι πάντες αναγνωρίζουν ότι τα αιτήματα των αγροτών είναι δίκαια. Θα πρέπει όλοι να καταλάβουμε ότι οι άνθρωποι αυτοί δεν έχουν άλλο τρόπο να διαμαρτυρηθούν. Πρέπει, με άλλα λόγια, να καταλάβουμε ότι εκείνος που φταίει για τα μπλόκα και για το κλείσιμο των δρόμων δεν είναι οι αγρότες, αλλά η αδιαφορία αυτής και της προηγούμενης κυβέρνησης, καθώς και της Ευρωπαϊκής Ένωσης, που αναγκάζει τους αγρότες να μην έχουν πλέον άλλον τρόπο να ακουστούν, παρά τις αλλεπάλληλες εκκλήσεις τους, εκτός από το να βγουν και να απειλήσουν ότι θα κλείσουν τους δρόμους. Οι κυβερνήσεις είναι εκείνες που φταίνε για το γεγονός ότι η κατάσταση για τους αγρότες είναι αδιέξοδη.

Τις προηγούμενες μέρες η Πλεύση Ελευθερίας συναντήθηκε με τους αγρότες της Θεσσαλίας και της βόρειας Ελλάδας και άκουσε προσεκτικά τη φωνή τους. Όλοι οι καλλιεργητές της γης που συναντήσαμε εξέφρασαν μεγαλόφωνα την αγανάκτησή τους απέναντι στην πολυετή κυβερνητική αδιαφορία που αντιμετωπίζουν.

Αυτοί λοιπόν οι άνθρωποι που βγήκαν τις περασμένες τρεις εβδομάδες στους δρόμους αναγκάζονται να πουλούν τα προϊόντα τους σε τιμές κάτω του κόστους, τη στιγμή που οι τιμές των αγροτικών προϊόντων στα ράφια των σουπερμάρκετ έχουν εκτιναχθεί στα ύψη λόγω της αισχροκέρδειας και των παρεμβάσεων των μεσαζόντων. Αυτό είναι ένα τεράστιο και διαχρονικό πρόβλημα, το οποίο δυστυχώς δεν αγγίζει το νομοσχέδιο του Υπουργείου Αγροτικής Ανάπτυξης που έχουμε μπροστά μας.

Ταυτόχρονα, πολλοί από τους αγρότες που υπέστησαν μεγάλες καταστροφές από τις πλημμύρες και τις πυρκαγιές του καλοκαιριού ακόμη δεν έχουν αποζημιωθεί και δεν μπορούν να πάνε να δουλέψουν στις καλλιέργειές τους, τα χωράφια τους είναι ακόμη κατεστραμμένα ή μπαζωμένα από φερτά υλικά, ενώ εκείνοι ακόμα περιμένουν να λάβουν τις ενισχύσεις από την Κυβέρνηση για να τα καθαρίσουν και να μπορέσουν να τα καλλιεργήσουν ξανά.

Οι συνθήκες είναι τόσο δύσκολες και θλιβερές ώστε κάποιοι από αυτούς που συναντήσαμε μάς είπαν πως έπρεπε να είχαν στείλει τα παιδιά τους να μεταναστεύσουν στο εξωτερικό, διότι είναι πλέον αδύνατο γι’ αυτά να συνεχίσουν τη δουλειά των γονιών τους, όπως συνέβαινε παραδοσιακά στο παρελθόν. Τόσο απόλυτο είναι για κάποιους αγρότες το οικονομικό αδιέξοδο.

Τα σφάλματα της κυβερνητικής πολιτικής και της διαρκώς συρρικνούμενης κοινής αγροτικής πολιτικής της Ευρωπαϊκής Ένωσης έχουν συσσωρευτεί τόσο πολύ, ώστε όλο και περισσότερα νέα παιδιά φεύγουν από την ύπαιθρο και από τον πρωτογενή τομέα και κύρια μέριμνά τους είναι να φύγουν εντελώς από τη χώρα, να πάνε στο εξωτερικό προς αναζήτηση καλύτερης τύχης.

Γι’ αυτά τα σοβαρά προβλήματα το νομοσχέδιο του Υπουργείου Αγροτικής Ανάπτυξης δυστυχώς δεν προβλέπει απολύτως τίποτα. Η Κυβέρνηση λέει ότι ο προϋπολογισμός έχει όρια και ότι αυτό είναι ο ρεαλισμός της. Ρεαλισμός λέμε εμείς είναι να βλέπετε κατάματα τα προβλήματα των ανθρώπων της παραγωγής και του μόχθου.

Μέσα σε αυτό το κοινωνικό και οικονομικό πλαίσιο της κρίσης που δεσπόζει στον πρωτογενή τομέα της χώρας, το παρόν νομοσχέδιο δυστυχώς δεν διέπεται από οποιοδήποτε στρατηγικό σχέδιο ή πρόγραμμα που να παρέχει μέλλον και προοπτική στους καλλιεργητές της γης, τους αλιείς και τους κτηνοτρόφους, παρά το γεγονός ότι οι κινητοποιήσεις των αγροτών τις τελευταίες εβδομάδες θα έπρεπε να είχαν προκαλέσει μέσα στην Κυβέρνηση έναν σοβαρό προβληματισμό αυτού του είδους.

Επίσης, κανείς δεν μπορεί να ισχυριστεί σοβαρά ότι υπάρχει στο νομοσχέδιο αυτό κάποια μεταρρυθμιστική λογική που να αγγίζει τις δομές της πρωτογενούς παραγωγής στη χώρα. Το μόνο που επιχειρεί είναι ένα επιδερμικό ψευδονοικοκύρεμα κάποιων προβλημάτων, όπως παραδείγματος χάριν της σύστασης αγροτικών τμημάτων στα επιμελητήρια της χώρας, μέσα από επιμέρους διορθωτικές ρυθμίσεις, που είναι κατά κύριο λόγο επιφανειακές.

Κατά την άποψή μας, η καρδιά του προβλήματος του πρωτογενούς τομέα της ελληνικής οικονομίας, ιδίως σε μια χώρα που προσφέρεται για υψηλής ποιότητας παραγωγή στα αγροτικά προϊόντα στην αλιεία και στην κτηνοτροφία συνίσταται στο εξής: στη διαμόρφωση μιας περιβαλλοντικά βιώσιμης και ανταγωνιστικής πρωτογενούς παραγωγής, ικανής να επιφέρει ένα αξιοπρεπές εισόδημα στον Έλληνα παραγωγό, μακριά από την εκμετάλλευση των μεσαζόντων και μέσα από εργασιακές συνθήκες σταθερότητας και ασφάλειας για τον ίδιο και την οικογένειά του.

Η Πλεύση Ελευθερίας θεωρεί ότι το νομοσχέδιο αυτό δεν συμβάλλει με κανέναν ουσιαστικό τρόπο προς την κατεύθυνση αυτή και ότι στο σύνολό του αποφεύγει να αντιμετωπίσει τα τεράστια δομικά προβλήματα του πρωτογενή τομέα της χώρας. Αντιθέτως, σε κάποιες περιπτώσεις ενδεχομένως να εντείνει τα προβλήματα αυτά, λόγω της προσπάθειάς του να ικανοποιήσει κάποια αιτήματα επιμέρους κλάδων της πρωτογενούς παραγωγής.

Αυτό συμβαίνει, για παράδειγμα, στα άρθρα του νομοσχεδίου που αφορούν την επέκταση του αλιευτικού τουρισμού στις υδατοκαλλιέργειες. Αφού θεσμοθετήθηκε με κάποια επιτυχία μετά το 2015, ο αλιευτικός τουρισμός βελτίωσε το εισόδημα κάποιων αλιέων, που είδαν τις τύχες τους να συμπιέζονται στα χρόνια της κρίσης. Με τα άρθρα 15 ως 19 του νομοσχεδίου επιχειρείται τώρα η επέκταση του αλιευτικού τουρισμού πέρα από τους αλιείς και στις ιχθυοκαλλιέργειες.

Τόσο στη διάρκεια της διαβούλευσης αυτές οι διατάξεις έλαβαν δεκάδες σχόλια, ως επί το πλείστον κριτικά, ενώ στη διάρκεια της ακρόασης φορέων στην αρμόδια επιτροπή η πρόεδρος του Πανελλήνιου Σωματείου Αλιευτικού Τουρισμού και ο πρόεδρος της Ένωσης Πλοιοκτητών Παράκτιας Αλιείας και Αλιευτικού Τουρισμού Ελλάδας εξέφρασαν έντονες αντιθέσεις στην επέκταση του αλιευτικού τουρισμού στις ιχθυοκαλλιέργειες.

Τόνισαν ότι τα βοηθητικά σκάφη στις υδατοκαλλιέργειες, στα οποία το νομοσχέδιο επεκτείνει τον αλιευτικό τουρισμό, δεν έχουν, είπαν, καμμία ομοιότητα με τα παραδοσιακά επαγγελματικά αλιευτικά σκάφη, αφού πρόκειται για ρυμουλκά ιχθυοκλωβών ή σκάφη για το τάισμα των ψαριών.

Οι φορείς υπογράμμισαν επίσης ότι με τον τρόπο αυτό επιχειρείται να επιδοτηθούν οι υδατοκαλλιέργειες από κρατικά και ευρωπαϊκά κονδύλια και εξέφρασαν την ανησυχία ότι με τις ρυθμίσεις, που φέρνει το νομοσχέδιο θα σημάνει το τέλος του αλιευτικού τουρισμού και της μελλοντικής εξέλιξής του στη χώρα. Εμείς στην Πλεύση Ελευθερίας συμμεριζόμαστε αυτές τις ανησυχίες και γι’ αυτό θα καταψηφίσουμε τα σχετικά άρθρα.

Εκφράσαμε επίσης ενστάσεις για τα άρθρα 20 ως 24 του νομοσχεδίου με τίτλο «προστασία της φυτοϋγείας». Αυτά συνίστανται στην αναθεώρηση των προστίμων που υπάρχουν από το 1952 σε παλαιές δραχμές για όσους παραγωγούς δεν συμμορφώνονται με τις υποχρεώσεις προστασίας της φυτοϋγείας.

Επειδή η μη συμμόρφωση με τη νομοθεσία για τα τρόφιμα και την υγεία των ζώων και των φυτών είναι σοβαρά κοινωνικά ζητήματα που επηρεάζουν την υγεία των καταναλωτών, θεωρούμε ότι το κατώτερο όριο του επιβαλλόμενου προστίμου, που πολλές φορές ορίζεται στα 300 ή στα 1.000 ευρώ είναι πολύ χαμηλό.

Για τη μη επικόλληση φυτοϋγειονομικού διαβατηρίου, που σημαίνει πώληση συσκευασιών χωρίς νόμιμα έγγραφα, το πρόστιμο ξεκινά μόνο από 300 ευρώ. Για την εισαγωγή φυτικών προϊόντων από τρίτη χώρα κατά παράβαση του Κανονισμού της Ευρωπαϊκής Ένωσης 2031 του 2016, τα οποία πιθανόν να περιέχουν και μεταλλαγμένα προϊόντα, το πρόστιμο ξεκινά από μόλις 1.000 ευρώ. Αυτά τα πρόστιμα είναι τόσο χαμηλά ώστε στέλνουν το μήνυμα σε όσους σκέπτονται να παρανομήσουν ότι θα έχουν ήπια μεταχείριση αν τολμήσουν να πάρουν το ρίσκο. Θεωρούμε ότι το Υπουργείο Αγροτικής Ανάπτυξης χαϊδεύει τους παραβάτες με τα πρόστιμα αυτά.

Ανησυχία μας προκαλεί, επίσης, το άρθρο 36 για την εγκατάσταση φωτοβολταϊκών σε γεωργική γη υψηλής παραγωγικότητας μέχρι και στο 0,8% της έκτασής της. Στη διάρκεια των συζητήσεων στην αρμόδια επιτροπή, ακούσαμε σοβαρές επιφυλάξεις από ειδικούς, όπως ο πρόεδρος του Γεωτεχνικού Επιμελητηρίου που είναι γεωπόνος και τόνισε ότι -το διαβάζω- «Πάγια θέση του Γεωτεχνικού Επιμελητηρίου εδώ και μια δεκαετία είναι ο πλήρης αποκλεισμός ανάλογων εγκαταστάσεων από γεωργική γη υψηλής παραγωγικότητας».

Ο ίδιος, επίσης, αναφέρθηκε στους κινδύνους της εκπέμπουσας ακτινοβολίας από τα πάνελ φωτοβολταϊκών. Ανάλογες επιφυλάξεις διατύπωσε, επίσης, ο πρύτανης του Γεωπονικού Πανεπιστημίου Αθηνών, ο οποίος αναφέρθηκε και σε αρκετές αντιδράσεις που έχει λάβει από αμπελουργούς. Και αυτές οι σοβαρές παρατηρήσεις αγνοήθηκαν από το Υπουργείο στη διάρκεια της συζήτησης.

Εδώ πρέπει να επισημάνω τη χρήσιμη συμβολή της Επιστημονικής Υπηρεσίας της Βουλής, η οποία στη σελίδα 7 της έκθεσής της που κυκλοφόρησε σήμερα σημειώνει πως εκκρεμεί το ζήτημα συνταγματικότητας της εν λόγω ρύθμισης, σε σχέση με το άρθρο 24 του Συντάγματος, καθώς και συμμόρφωσης με την οδηγία 2001/42 της Ευρωπαϊκής Ένωσης, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων.

Έρχομαι, τέλος, στα άρθρα 31 και 32 για τις αποζημιώσεις των αγροτών για τις πλημμύρες και τις πυρκαγιές του καλοκαιριού. Κατ’ αρχάς, έχουν περάσει πέντε μήνες και ακόμη δεν έχουν διευθετηθεί τα ζητήματα των αποζημιώσεων για τις καταστροφές του καλοκαιριού. Γι’ αυτή την αδιαφορία και την αδυναμία διαχείρισης της κατάστασης, η Πλεύση Ελευθερίας όλο το καλοκαίρι σάς ασκούσε κριτική και σας προειδοποιούσε.

Επίσης, τα άρθρα αυτά κάνουν λόγο για αποζημιώσεις μέχρι και 100%, αλλά δεν προσδιορίζουν με σαφήνεια τα κριτήρια βάσει των οποίων θα δίνονται οι αποζημιώσεις. Αυτό είναι ένα σοβαρό ζήτημα, διότι το «μέχρι 100%» μπορεί να σημαίνει και 50% και 60% και 70% και όχι απαραιτήτως 100%, που είναι ένα από τα αιτήματα των αγροτών.

Το ύψος των αποζημιώσεων, επομένως, θα εξαρτάται από τις αποφάσεις κάποιων υπαλλήλων που θα εξετάσουν τις αιτήσεις αποζημιώσεων και κανείς δεν ξέρει με ποια κριτήρια.

Κλείνοντας, κυρία Πρόεδρε, η Πλεύση Ελευθερίας επαναλαμβάνει ότι οι παρεμβάσεις του νομοσχεδίου, δυστυχώς, κινούνται σε εντελώς αντίθετη κατεύθυνση από τα πραγματικά προβλήματα των καλλιεργητών, των αλιέων και των κτηνοτρόφων.

Στο σύνολό του το νομοσχέδιο αποφεύγει να αντιμετωπίσει με οποιονδήποτε ουσιαστικό τρόπο τα τεράστια δομικά προβλήματα του πρωτογενή τομέα της χώρας. Πολλά από αυτά αφορούν τα δίκαια αιτήματα που υποβάλλουν οι εκπρόσωποι των αγροτών αυτή τη στιγμή στον Πρωθυπουργό και την εγκατάλειψή του στο έλεος των γραφειοκρατικών διαδικασιών του ελληνικού κράτους και της Ευρωπαϊκής Ένωσης.

Η Πλεύση Ελευθερίας, θεωρεί το νομοσχέδιο ανεπαρκές, αποσπασματικό και σε μεγάλο βαθμό ξεκομμένο από την πραγματικότητα των ανθρώπων του πρωτογενή τομέα. Γι’ αυτό θα το καταψηφίσουμε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα θα ξεκινήσει ο κατάλογος των ομιλητών με πρώτο ομιλητή τον κ. Βασίλειο Γιόγιακα, Βουλευτή της Νέας Δημοκρατίας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν είχατε ζητήσει τον λόγο, κύριε Μπούμπα πριν. Είχε μιλήσει ο Πρόεδρός σας, γι’ αυτό περίμενα να ενημερώσετε.

Επομένως μετά τον κ. Γιόγιακα, θα λάβετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, τόσο η Κυβέρνηση με δηλώσεις του Πρωθυπουργού και της πολιτικής ηγεσίας του Υπουργείου Αγροτικής Ανάπτυξης όσο και οι Βουλευτές, ιδιαίτερα όσες και όσοι είμαστε από αγροτικές περιοχές, έχουμε πει και έχουμε δείξει επανειλημμένα ότι και καταλαβαίνουμε και συμμεριζόμαστε τα προβλήματα του αγροτικού κόσμου. Προβλήματα που τα τελευταία χρόνια έχουν γίνει πιο πιεστικά, πιο έντονα λόγω του αυξημένου ενεργειακού κόστους, της ανόδου των τιμών σε πρώτες ύλες και τα ολοένα συχνότερα ακραία καιρικά φαινόμενα. Σε αυτά, μάλιστα, ήρθε να προστεθεί η μετάβαση στη νέα ΚΑΠ, στις νέες απαιτήσεις της πράσινης μετάβασης και τις γνωστές καθυστερήσεις που προκλήθηκαν στις πληρωμές των κοινοτικών ενισχύσεων.

Και επειδή, ακριβώς, η Κυβέρνηση κατανοεί τα προβλήματα του αγροτικού κόσμου αντέδρασε άμεσα. Είναι για παράδειγμα τα έξι μέτρα για τη μείωση του κόστους της αγροτικής παραγωγής που ανακοίνωσε ο Πρωθυπουργός από αυτό εδώ το Βήμα.

Είναι το χρονοδιάγραμμα του ΟΠΕΚΕΠΕ για να πληρωθούν ενισχύσεις του 2023 που εκκρεμούν μαζί σε αυτές και τα οικολογικά σχήματα και είναι θετικό, κύριε Υπουργέ, ότι άμεσα θα εξεταστούν για να προχωρήσουν ένας προς ένας οι δέκα έξι χιλιάδες ΑΦΜ δικαιούχων, για τους οποίους έχει γίνει δέσμευση του ποσού ενίσχυσης. Χιλιάδες αγρότες που δεν μπορούν να προγραμματίσουν τις υποχρεώσεις τους ή αντιμετωπίζουν πρόβλημα ρευστότητας, επειδή οι έλεγχοι δεν ολοκληρώθηκαν, όπως θα έπρεπε, πλην τις πληρωμές του 2023.

Είμαστε, λοιπόν, μαζί με τους αγρότες, δίπλα στους αγρότες. Είμαστε εδώ να συζητήσουμε γι’ αυτά που μπορεί να γίνουν με ειλικρίνεια, δίνοντας όσα περισσότερα επιτρέπουν οι δυνατότητες της οικονομίας και γιατί μας ενδιαφέρουν λύσεις που θα φέρουν αποτέλεσμα με διάρκεια, όχι πυροτεχνήματα της στιγμής.

Αυτόν τον σκοπό έχει, άλλωστε, η πρόταση έξι τροποποιήσεων στο νέο στρατηγικό σχέδιο της ΚΑΠ που έχει καταθέσει η χώρα μας στην Ευρωπαϊκή Ένωση και η οποία υποστηρίζεται από την άτυπη συμμαχία των εννέα κρατών-μελών του νότου, να επιφέρει δηλαδή αλλαγές στις διαδικασίες, ώστε και να μη χάνονται χρήματα και αυτά να πληρώνονται έγκαιρα στους αγρότες μας. Καταλαβαίνουμε, συζητάμε, δίνουμε λύσεις, στο μέτρο του δυνατού με το βλέμμα και στα επόμενα χρόνια.

Αυτή η στάση της Κυβέρνησης, κυρίες και κύριοι συνάδελφοι, εκφράζεται μέσα από το νομοσχέδιο που συζητάμε σήμερα εδώ, γιατί τι φέρνει το νομοσχέδιο αυτό; Βελτιώνει το ρυθμιστικό πλαίσιο με σκοπό να στηρίξει τη μείωση του κόστους παραγωγής, την αύξηση της παραγωγικότητας, τη δημιουργία πηγών πρόσθετου εισοδήματος, τη σωστή χρήση των φυσικών πόρων.

Από τις διάφορες ρυθμίσεις, θα αναφερθώ ενδεικτικά σε ορισμένες, οι οποίες έχουν ιδιαίτερο ενδιαφέρον και για τη Θεσπρωτία.

Είναι πρώτα από όλα οι νέες προβλέψεις των κτηνοτροφικών πάρκων και των ομαδικών χώρων σταβλισμού, μέσα στους οποίους θα μπορούν να εγκαθίστανται και να οργανώνουν τις δραστηριότητές τους ομάδες κτηνοτρόφων και κτηνοτροφικοί συνεταιρισμοί. Αυτή η ομαδοποίηση έχει σκοπό να οδηγήσει σε οικονομίες κλίμακας με μείωση του κόστους παραγωγής, αύξηση των εισοδημάτων, μεγαλύτερη απόδοση και παραγωγή εξαιρετικά ποιοτικών προϊόντων, βοηθώντας, κυρίως τους μικρότερους κτηνοτρόφους, τις πιο μικρές εκμεταλλεύσεις να δουλέψουν σε κατάλληλες εγκαταστάσεις και σε καλύτερες συνθήκες.

Ένα δεύτερο σημείο είναι ότι διευκολύνεται η υλοποίηση των διαχειριστικών σχεδίων βόσκησης, μιας ολοκληρωμένης καταγραφής, αξιολόγησης και κατηγοριοποίησης των βοσκοτόπων σε ολόκληρη τη χώρα. Γνωρίζετε, κύριε Υπουργέ, ότι η Περιφέρεια Ηπείρου είχε προχωρήσει μόνη μαζί με την Περιφέρεια Δυτικής Μακεδονίας σε προκήρυξη για την Ήπειρο, η οποία ακυρώθηκε ύστερα από προσφυγές εταιρειών και απόφαση της Ενιαίας Αρχής Δημοσίων Συμβάσεων.

Θεωρούμε ότι μετά την ψήφιση του νομοσχεδίου θα δοθεί το πράσινο φως από το Υπουργείο, ώστε να βγει νέα πρόσκληση από την Περιφέρεια Ηπείρου και να μπορέσει να ολοκληρωθεί το διαχειριστικό σχέδιο το συντομότερο δυνατό, πάντως πολύ πριν τη λήξη της προθεσμίας που παρατείνεται μέχρι το τέλος του 2025.

Καλωσορίζουμε, επίσης, τη δυνατότητα που δίνεται σε επιχειρήσεις υδατοκαλλιέργειας να χρησιμοποιούν βοηθητικά σκάφη για να προσφέρουν υπηρεσίες αλιευτικού τουρισμού.

Επίσης, οι κυρώσεις για παραβάσεις που αφορούν μισθώσεις και εγκρίσεις αδειών μονάδων υδατοκαλλιέργειας αναμένεται να ενισχύσουν τον υγιή ανταγωνισμό στον κλάδο ενώ στην προστασία του περιβάλλοντος θα συμβάλλει η συμμετοχή περισσότερων Υπουργείων στη γνωμοδότηση της ίδρυσης, εγκατάστασης και λειτουργίας μονάδων σε περιοχές οργανωμένης ανάπτυξης υδατοκαλλιεργειών.

Ακόμη στηρίζονται οι ομάδες παραγωγών, οι οποίες στο εξής θα συμπεριλαμβάνονται στις αγροτικές εκμεταλλεύσεις, προκειμένου να μπορούν να απολαμβάνουν τα φορολογικά και άλλα οφέλη που προβλέπονται για αυτές. Από την άλλη προωθείται μια ισορροπία μεταξύ της προστασίας της γης υψηλής παραγωγικότητας και της εγκατάστασης φωτοβολταϊκών σταθμών, η οποία επιτρέπεται με αυστηρές προϋποθέσεις και όχι σε βάρος της καλλιεργητικής δραστηριότητας.

Αξίζει να αναφερθεί τέλος, η δυνατότητα που δίνεται στα επιμελητήρια να ιδρύουν αγροτικό τμήμα, το οποίο θα εξυπηρετεί όσους κατά επάγγελμα αγρότες, συνεταιρισμούς και ομάδες παραγωγών είναι ήδη εγγεγραμμένοι και έχουν μεταποιητική και εμπορική δραστηριότητα.

Κυρίες και κύριοι συνάδελφοι, παρά την προσπάθεια μερίδας της Αντιπολίτευσης να υποβαθμίσει τη σημασία του, το νομοσχέδιο αυτό έρχεται να λύσει υπαρκτά προβλήματα με σκοπό να στηρίξει τη δουλειά και το εισόδημα του αγροτικού κόσμου. Σε κάθε περίπτωση η Κυβέρνηση αποδεικνύει ότι τα θέματα των αγροτών βρίσκονται ψηλά στην ατζέντα της, κάτι που άλλωστε θα φανεί και τους επόμενους μήνες με διάφορες νομοθετικές πρωτοβουλίες του Υπουργείου Αγροτικής Ανάπτυξης, μεταξύ αυτών, όπως έχει ανακοινώσει ο κ. Υπουργός, τον νέο Κανονισμό του ΕΛΓΑ.

Είμαστε, λοιπόν, εδώ για τους αγρότες μας πάντα με ρεαλισμό, με υπευθυνότητα και ευαισθησία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Οι Βουλευτές του ΣΥΡΙΖΑ - Προοδευτική Συμμαχία, ο κ. Γιάννης Σαρακιώτης, ο κ. Χάρης Μαμουλάκης, ο κ. Μιλτιάδης Ζαμπάρας και η κ. Κατερίνα Νοτοπούλου, αιτούνται άδειας προκειμένου να παραστούν σε εκδήλωση που διοργανώνει ο Ευρωβουλευτής Κώστας Αρβανίτης στο Ευρωπαϊκό Κοινοβούλιο από 13 Φεβρουαρίου έως 15 Φεβρουαρίου.

Το Σώμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τις ζητηθείσες άδειες. Επόμενος ομιλητής είναι ο κ. Μπούμπας, ειδικός αγορητής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πάρα πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, έρχεται ένα ακόμη νομοσχέδιο σε ότι αφορά τον πρωτογενή τομέα, μάλιστα, σε μία περίοδο πάρα πολύ δύσκολη για τους αγρότες, τους κτηνοτρόφους και τους αλιείς, γενικότερα για τον πρωτογενή παραγωγικό ιστό της χώρας.

Βέβαια, είναι ένα νομοσχέδιο το οποίο είναι -θα λέγαμε- εκτός των προβλημάτων που αυτή την ώρα θα τεθούν στην ατζέντα, στη συνάντηση με την ηγεσία του Υπουργείου Αγροτικής Ανάπτυξης και κυρίως με τον Πρωθυπουργό, αλλά για την ταμπακιέρα δεν έχουμε μιλήσει όλα αυτά τα χρόνια, γιατί φτάσαμε σε αυτό το σημείο, το αίτιο, το αιτιατό, αλλά και τι θα γίνει την επόμενη μέρα.

Αυτό θέλουν οι αγρότες. Οι αγρότες θέλουν στον κρατικό προϋπολογισμό τους να υπάρχει ένα κονδύλιο για το αγροτικό πετρέλαιο.

Οι αγρότες θέλουν μείωση των ζωοτροφών που ορθά πράξατε, κύριε Υπουργέ, από τη μία. Από την άλλη, όμως, θέλουν μείωση του ΦΠΑ και στην παράδοση του γάλακτος γιατί δεν συνάδει οικονομικά αυτό ως εμπορικό ισοζύγιο από τη μία 6% και από την άλλη 13% για να μην μπαίνουν σε περιπέτειες.

Θέλουν, λοιπόν, έναν φυτοϋγειονομικό έλεγχο, αν δείτε στα αιτήματά τους, για τις παράνομες ελληνοποιήσεις. Θέλουν την ιχνηλασιμότητα και την επισκοπική στο μέλι οι μελισσοκόμοι, όπου σε αυτό το νομοσχέδιο εμείς ως Ελληνική Λύση προτείναμε και με χαρά είδαμε ότι αποδεχτήκατε την πρόταση που σας κάναμε να μιλήσουν οι μελισσοκόμοι γιατί η επικονίαση, δηλαδή αυτό το μαγικό έντομο που μετά από έξι μήνες, αν χαθεί, δεν θα υπάρχει ζωή στον πλανήτη, σχετίζεται με την κτηνοτροφία. Άρα, έπρεπε να συμπεριληφθούν οι μελισσοκόμοι και είναι χαρά μας που αποδεχτήκατε αυτή την πρόταση της Ελληνικής Λύσης σε ό,τι αφορά την ακρόαση φορέων να μιλήσουν οι μελισσοκόμοι, διότι δώσαμε και μια μεγάλη μάχη στα έδρανα της γηραιάς στο Ευρωκοινοβούλιο με τον Ευρωβουλευτή μας, τον Μανώλη το Φράγκο, για το θέμα του εργαστηρίου μελιού και για την ονομασία προέλευσης και ταυτοποίησης σε ό,τι αφορά το μέλι της Ευρώπης.

Και, από κει και πέρα, μέσα σε αυτά τα συσσωρευμένα προβλήματα, πέρα από την αύξηση, αν δείτε, που την τελευταία τριετία είναι περίπου 82% στο ηλεκτρικό ρεύμα, η αύξηση σε λιπάσματα και γεωργικά εφόδια έχει πάει περίπου στο διπλάσιο.

Όμως, τα πιο επίμαχα άρθρα για εμάς είναι το άρθρο 32, το άρθρο 33 και το άρθρο 39. Γιατί το λέμε αυτό; Σε ό,τι αφορά για τις αποζημιώσεις μέσω ΕΛΓΑ θα μας βρείτε σύμφωνους 100%. Πρέπει να αποζημιώνονται για τη ζημία που υπέστησαν οι αγρότες, αλλά το θέμα είναι πότε θα δοθούν, δηλαδή ένα αυστηρό χρονικό πλαίσιο προκειμένου να καταβάλλονται οι αποζημιώσεις και σε ποιους. Θα θέλαμε, δηλαδή, να υπάρχει ένα πιο διευκρινιστικό πλάνο.

Σε ό,τι αφορά, βεβαίως, και το άρθρο 33 που αφορά το αφορολόγητο των επιδοτήσεων, συμφωνούμε και εμείς ότι οι επιδοτήσεις πρέπει να είναι αφορολόγητες για να μπορέσουν να ορθοποδήσουν οι αγρότες. Είναι μέσα στα αιτήματά τους.

Τώρα το άρθρο 42 για την στέγαση του ΕΠΑΛ στις Συκιές Θεσσαλονίκης είναι άσχετο με το νομοσχέδιο, αλλά είναι καλό διότι θα επιλύσει ένα στεγαστικό πρόβλημα σε ό,τι αφορά τα παιδιά εκεί στη Θεσσαλονίκη.

Για το άρθρο 39 σε ό,τι αφορά τους συνεταιρισμούς υπάρχουν οι αμαρτίες και οι ατασθαλίες στο συνεταιριστικό κίνημα. Αυτό είναι αλήθεια.

Όμως, με το να φέρνουμε κάθε φορά διαφορετικό νομοθετικό πλαίσιο δεν στηρίζεται έτσι το συνεταιριστικό κίνημα, γιατί εδώ που φτάσαμε, κύριοι, είναι η διάλυση του συνεταιριστικού κινήματος που μας έφερε ως εδώ. Είχαμε την ΠΑΣΕΓΕΣ, είχαμε μεγάλες αγροτοενώσεις. Έχουν μείνει κάποιες εν Ελλάδι, όπως είναι η Νάξος, τα Πεζά της Κρήτης, το Λουτράκι που έχουν ένα θετικό πρόσημο, αλλά δεν γίνεται κάθε τρεις και λίγο να βγαίνει ένα καινούργιο καταστατικό. Αυτή είναι σισύφειος προσπάθεια. Πάλι ανακυκλώνεται το θέμα. Εδώ πρέπει να μπει ένα νομοθετικό πλαίσιο, που θα κατοχυρώνει τους συνεταιρισμούς γιατί και εμείς ως Ελληνική Λύση είμαστε υπέρ του συνεργάζεσθαι. Είμαστε υπέρ της συνέργειας. Αυτή είναι και η φιλοσοφημένη, θα λέγαμε, τακτική του συνεργατικού κινήματος. Δεν μπορεί να διαπραγματευτεί ο αγρότης αν δεν έχει ένα ισχυρό συνεταιριστικό κίνημα.

Πρέπει να καταλάβουμε ότι ο αγρότης, κύριοι, δεν είναι επιχειρηματίας. Ο αγρότης είναι παραγωγός. Πρέπει να τον στηρίξουμε με μια οργανωμένη παραγωγική διαδικασία στο πλαίσιο μιας έξυπνης γεωργίας, εναρμονισμένης στις απαιτήσεις των καιρών, για να μπορέσει να ανταπεξέλθει. Αν δεν έχει, όμως, ισχυρούς συνεταιρισμούς, ευέλικτους συνεταιρισμούς -αυτό που ζητούμε στην Ελληνική Λύση- κατά τα ισπανικά, πορτογαλικά και ιταλικά πρότυπα, που μπορούμε από εκεί να παραδειγματιστούμε, δεν θα μπορέσει να έχει τις τιμές που απαιτούνται. Εννοείται ότι θα είναι έρμαιο, όμηρος, δέσμιος μεγάλων οικονομικών trust και συμφερόντων.

Και όταν εσείς στη Νέα Δημοκρατία, κύριε Υπουργέ, έχετε ψηφίσει, για να ξέρουν οι αγρότες τους συνεταιρισμούς, να μπορεί ένας ιδιώτης, ο οποίος μπορεί να έχει μια εμπορική δραστηριότητα που σχετίζεται με τον αγροτικό τομέα -και καλά κάνει ο άνθρωπος- αλλά του δίνετε το δικαίωμα με την ψήφο του να καθορίζει αποφάσεις διοικητικού συμβουλίου συνεταιρισμών. Τι δουλειά έχει ο ιδιώτης μέσα σε ένα ΔΣ συνεταιρισμού; Δεν γίνεται έτσι δουλειά. Πρέπει να στηριχθεί το συνεταιριστικό κίνημα, γιατί δίνεται συνέχεια παρατάσεις ,παρατάσεις -στο άρθρο 39 αναφέρομαι- αλλά δεν είναι πανάκεια. Δεν είναι η λύση το να δίνουμε συνέχεια παρατάσεις.

Σήμερα κτήρια, εγκαταστάσεις των συνεταιρισμών, κύριοι, είναι δεσμευμένα στην πρώην Αγροτική Τράπεζα, την οποία τη διαλύσαμε, όταν η Τουρκία έχει μεγάλη αγροτική τράπεζα, τη Ziraat. Η Ziraat. της Τουρκίας είναι αγροτική τράπεζα. Όταν η Γαλλία έχει την Agricola France, τη μεγαλύτερη συνεταιριστική της τράπεζα, η οποία προσπαθεί να κρατήσει τιμές, εμείς διαλύσαμε την Αγροτική και υπάρχουν σήμερα δεσμευμένα κτήρια αγροτοενώσεων στην πάλαι ποτέ κραταιά Αγροτική Τράπεζα. Αυτό το θέμα δεν έχει επιλυθεί.

Τώρα αν μιλήσουμε γι’ αυτό που λέτε, για τα αγροτικά επιμελητήρια, ακούγεται καλό. Εμείς ως Ελληνική Λύση θέλουμε ένα καθαρό αγροτικό επιμελητήριο. Ο κ. Αυγενάκης σε αυτή την εισήγηση που κάναμε στις επιτροπές είπε ότι αυτό είναι χρονοβόρο ή κοστοβόρο. Ναι, αλλά εδώ ελλοχεύει ο κίνδυνος τώρα να μεταλλάξουμε την αγροτική τυποποίηση μέσα στα βιομηχανικά επιμελητήρια, να χαθούν κάποια συνδικάτα αγροτών, να μη μιλούν οι αγρότες και να εναπόκειται μόνο στην αύξηση εισφορών ως μελών των επιμελητηρίων. Βέβαια, λέτε ότι δεν θα μπαίνουν απλοί αγρότες στον παραγωγικό ιστό, αλλά θα μπαίνουν μέσα στα αγροτικά επιμελητήρια, που θα είναι τμήματα συγχωνευόμενα μέσα στα εμποροβιομηχανικά μόνο κάποιες μονάδες τυποποίησης, επεξεργασίας και εμπορίας αγροτοκτηνοτροφικών προϊόντων. Καλό ακούγεται, αλλά το ιδεατό, αν θέλουμε να στηρίξουμε τον πρωτογενή τομέα, είναι να δημιουργηθούν καθαρόαιμα αγροτικά επιμελητήρια.

Σήμερα, λοιπόν, που ο κ. Μητσοτάκης θα πάει να συναντηθεί με τους αγρότες, θα πρέπει να τους πει την αλήθεια κατάματα ότι και η χώρα μας -θα το επαναλάβω- έχει ψηφίσει την περιβόητη συνθήκη GAΤΤ αυτό που οι αγγλοσάξονες ονομάζουν αν δείτε μέσα General Agreement on Tariffs and Trade. Δηλαδή, είναι η Γενική Συνέλευση Δασμών και Εμπορίου. Τι κάναμε, λοιπόν, εμείς; Να το ξέρουν οι αγρότες. Η Ελλάδα όταν βρίσκει τα λεμόνια στην Τουρκία φθηνότερα, τον μαϊντανό στην Τανζανία ή στη Μαδασκάρη -δεν ξέρω-, γίνονται αθρόες εισαγωγές από τρίτες χώρες. Ποιο είναι το αποτέλεσμα; Να μένουν αδιάθετες οι ελληνικές παραγωγές. Γι’ αυτό ο στρατός μας ή τα νοσοκομεία παίρνουν πατάτες από την Ασία και οι ελληνικές πατάτες στο Νευροκόπι Δράμας, στη Νάξο, στην ορεινή Άνω Βροντού Σερρών μένουν στις αποθήκες και σαπίζει το προϊόν. Άντε τώρα να ορθοποδήσει ο αγρότης.

Μιλάτε μέσα ότι θα στηρίξετε με ηλεκτρικό ρεύμα τους τοπικούς οργανισμούς εγγείων βελτιώσεων. Καλό ακούγεται. Αν είχαμε, όμως, αυτό που είχε προτείνει και στο παρελθόν με τον επικεφαλής τον Κυριάκο τον Βελόπουλο να λέει «πάρτε το σύστημα του Ισραήλ όπου στα υψώματα του Γκολάν σε ξερικές εκτάσεις καταφέραν οι Ισραηλίτες την άρδευση να επιλύσουν».

Δεν γίνεται σήμερα ο αγρότης, κύριοι, να ποτίζει με το παραδοσιακό καρούλι από σαράντα μέτρα και να χάνεται το νερό. Αυτό, μιας και μιλάμε για την πράσινη ανάπτυξη, θα μπορέσουμε να έχουμε μια συνεισφορά στο κλίμα, όταν δεν γίνεται λελογισμένη διαχείριση των υδάτων; Δηλαδή, από τη μια ο κ. Μητσοτάκης μιλάει για το αποτύπωμα του διοξειδίου του άνθρακα, τη ρήτρα αναπροσαρμογής, την πράσινη κυκλική οικονομία -ωραία όλα αυτά- και να έχουμε το νερό το οποίο χάνεται; Να περνάει ο Στρυμόνας, να περνάει ο Αγγίτης, ο Αλιάκμονας, ο Αξιός, ο Αχελώος και να ποτίζει ο αγρότης με καρούλι και να μην έχει τη δυνατότητα άρδευσης, όταν είμαστε μία εύφορη γη;

Να δοθούν τώρα εκτάσεις του δημοσίου οι οποίες αυτή τη στιγμή είναι σε αγρανάπαυση ξερικές. Ξαφνικά τώρα θυμηθήκαν κι όλοι οι υπόλοιποι Ευρωπαίοι εταίροι ότι θα δοθούν εκτάσεις προς αγρανάπαυση για αύξηση της καλλιεργήσιμης γης. Αυτό δεν το είχαν σκεφτεί;

Έτσι, λοιπόν, οι αγρότες είναι στους δρόμους σήμερα γιατί δεν ξέρουν πραγματικά τι τους ξημερώνει. Έχουμε μια συρρίκνωση του αγροτικού πληθυσμού, μια συσσώρευση αγροτικής γης σε κάποιες πολυεθνικές που πάλι μιλάτε για φωτοβολταϊκά. Να θυμίσω ότι το 2003 οι αγρότες πήραν 5.000 ευρώ δάνειο για να κάνουν φωτοβολταϊκά. Ξεκίνησαν κάποιοι, χρεώθηκαν και 10.000 -έγιναν και στον νομό μου, τον Νομό Σερρών- και ξαφνικά έρχεται ο ΔΕΔΔΗΕ και λέει ότι «δεν μπορώ να πάρω από τους αγρότες διότι μεγάλες εταιρείες πολυεθνικές μέσω των φωτοβολταϊκών μου έδωσαν το απαραίτητο ηλεκτρικό ρεύμα». Άρα, οι αγρότες έμειναν με τα δάνεια στο χέρι.

Μιλάτε μέσα για τους νέους αγρότες και με χαρά και στην πρόταση που σας κάναμε ως Ελληνική Λύση τους αποδεχθήκατε. Ο νόμος τι λέει; Νέος αγρότης σήμερα θεωρείται αυτός που είναι ηλικίας μέχρι τριάντα εννιά ετών παρά ένα σαράντα. Ναι, τους υποσχεθήκατε άτοκα δάνεια και εσείς και οι προηγούμενοι που ήταν και εσείς που ήσασταν κυβέρνηση παλαιότερα και εν τις πήραν, όπως τις σταυλικές εγκαταστάσεις.

Μιλάτε για πρότυπα κτηνοτροφικά πάρκα. Ωραία μέχρι εδώ. Όταν ο κάθε κτηνοτρόφος είναι στα πρώτα άρθρα -από το 1 μέχρι το 8 αυτά στο νομοσχέδιο- θα είναι υπεύθυνος για τη λειτουργία της κτηνοτροφικής μονάδας, πρέπει να μας πουν.

Εδώ είναι σε εκκρεμότητα, κύριε Υπουργέ, ακόμη τα σχέδια βελτίωσης βοσκοτόπων. Δεν ξέρουμε, δηλαδή, ακόμη τη χαρτογράφηση των βοσκοτόπων στην Ελλάδα, όπως και των δασικών χαρτών. Και τα δύο λιμνάζουν.

Και σε επίκαιρη ερώτηση της Ελληνικής Λύσης στην προηγούμενη κοινοβουλευτική θητεία από τον προκάτοχό σας, είχαμε μια υπόσχεση ότι το λεγόμενο πρασίνισμα εν Ελλάδι, θα πηγαίνει με τα ιδιαίτερα χαρακτηριστικά της κάθε περιφερειακής ενότητας. Είναι άλλες οι ανάγκες της Κρήτης και άλλες οι ανάγκες της Θράκης και της Μακεδονίας. Δεν μπορεί a priori συλλήβδην να τα βάζουμε όλα στο ίδιο καζάνι.

Τώρα, μιλάτε όλοι για την αναδιάρθρωση της νέας ΚΑΠ. Πείτε μου, εσείς είστε ικανοποιημένος με τη συμβασιοποίηση σε ιδιωτική εταιρεία που εκπόνησε τη νέα ΚΑΠ με 800.000 ευρώ και έχουμε από τις πολυπλοκότερες ΚΑΠ στην Ευρώπη και φτάνουμε σε σημείο κάθε βδομάδα να βγάζετε μια τροποποιητική διευκρινιστική εγκύκλιο για να δούμε τι λέει η νέα ΚΑΠ;

Οι αγρότες σήμερα που είναι στους δρόμους, είδαν στα βιβλιάρια τους 20% μειωμένες τις λεγόμενες επιδοτήσεις. Γιατί; Γιατί το πρασίνισμα, άλλαξε o Μανωλιός και τώρα λέγεται «αντιδιανεμητική», είναι και δύσκολη η λέξη, θα κάνεις σαρδάμ. Αυτά όλα είναι επινόηση και της Ευρώπης, που εμείς την αποδεχόμαστε a priori για να μη χάσουμε, λέει, τα 2,6 δισ., αλλά πρέπει να εναρμονιστούμε στη λεγόμενη πράσινη ανάπτυξη.

Ακούστε, κύριοι, δείτε τα στατιστικά τι λένε. Αν η Ευρώπη κέρδιζε περισσότερο από την μη κλιματική αλλαγή, δεν έχει και τόσο μεγάλη ευαισθησία για το περιβάλλον. Απλά τα χρήματα που βγάζει η ενωμένη Ευρώπη από τη λεγόμενη κλιματική κρίση, δεν είναι λίγα.

Έχουμε ένα πρόγραμμα, το έλεγα και στην επιτροπή, μαλλιάζει η γλώσσα μας στην Ελληνική Λύση να το λέμε συνέχεια. Είμαστε στο 2024, τρέχει ένα πρόγραμμα από το «HORIZON EUROPE», η αγροδιατροφή «Από το αγρόκτημα στο πιάτο», για τυποποίηση ελληνικών αγροτικών πτηνοτροφικών και αλιευτικών προϊόντων, με εξαγώγιμο πρόσημο και μια γενναία επιδότηση. Η Ευρώπη καλά το δίνει. Είμαστε έτοιμοι να εκπονήσουμε μελέτες, να προετοιμαστούμε κατάλληλα, για να είμαστε έτοιμοι μην εκπνεύσει η καταληκτική ημερομηνία του 2027 και υπερκεράσουμε το χρόνο; Κάναμε κάποια προετοιμασία; Πείτε μου, διότι στο προηγούμενο ΕΣΠΑ, το εθνικό αυτό περιβόητο στρατηγικό πλαίσιο περιφερειακής ανάπτυξης, απωλέσαμε κονδύλια. Δεν φταίει για όλα η Ευρώπη.

Για το θέμα της οδοποιίας. Γι’ αυτό έτρεχε η κυβέρνηση από την προηγούμενη κυβέρνηση του ΣΥΡΙΖΑ να δει τι υπόλοιπα υπάρχουν για να αποπερατωθεί η Ιόνια Οδός. Καταλάβατε τώρα τι γίνεται; Όσοι βγαίνουν και λένε και από το Υπουργείο -τα ξέρει ο κόσμος- ότι το συγκοινωνιών, οδοποιίας ότι θα κάνουμε δρόμους είναι ψέματα. Δεν υπάρχουν λεφτά για δρόμους, ό,τι προλάβαμε προλάβαμε. Τώρα τρέχει η αγροδιατροφή. Αυτό θα το προλάβουμε; Να βοηθήσουμε επιχειρήσεις που κι εμείς στην Ελληνική Λύση τι λέμε; Νέες καλλιέργειες αρώνια, ιπποφαές, βατόμουρα, κράνα, λουλούδι του Δαρβίνου. Έχουμε τις εδαφολογικές και κλιματολογικές συνθήκες που ενδείκνυνται. Γιατί δεν βοηθούμε τους αγρότες; Γιατί με τη συνθήκη ΚΑΠ που λέγαμε προηγουμένως, τι περιμένετε να πάρει τώρα το στάρι, από το κριθάρι, από το βαμβάκι;

Κανονισμός του ΕΛΓΑ. Άκουσα να λέτε ότι θα φέρετε καινούργιο νομοσχέδιο. Ωραία, εμείς μαζί σας. Θα αλλάξει ο κανονισμός του ΕΛΓΑ για αδικίες που γίνονται; Αυτό που λέγαμε, κύριε Υπουργέ, ακούγεται περίεργο. Ο ΕΛΓΑ αποζημιώνει, επαναλαμβάνω, για πλημμύρες και δεν αποζημιώνει για έντονη βροχόπτωση. Αν ο κ. Χήτας βάλει μήλα αύριο και είναι κατηφορικό το χωράφι και πάθουν ζημιά τα μήλα, αλλά δεν έχει νερά κάτω, θα πάει ο κ. Βιλιάρδος να ελέγξει ως ΕΛΓΑ και θα πει δεν έχει νερά κάτω, δεν αποζημιώνεσαι. Η παραγωγή του κ. Χήτα, όμως, έχει καταστραφεί. Τι θα κάνει μετά ο κ. Χήτας; Θα βάλει τους υπόλοιπους εκεί, τον κ. Παπαδάκη, που είναι και νομικός και θα τρέχει να πάρει με το de minimis αυτά που πρέπει να του δώσουν. Πείτε μου τώρα, μπορεί ο αγρότης και δη ο νέος αγρότης να ελπίζει;

Πάμε λίγο στην ιχθυοκαλλιέργεια. Διαλύσαμε τις σχολές ιχθυοκαλλιέργειας. Λένε οι μελέτες ότι η διατροφή μελλοντικά κατά 70% θα καλύπτεται από την ιχθυοκαλλιέργεια. Η σχολή της Μηχανιώνας που έκλεισε, πήγε στο Μεσολόγγι. Με αυτό που κάνατε στο ΣΥΡΙΖΑ για την τριτοβάθμια εκπαίδευση ενσωμάτωση -τα ΤΕΙ ήταν πάντα ανώτατη εκπαίδευση, μην το μπερδεύουμε, δεν ήταν πανεπιστήμια ναι- η Σχολή Ιχθυοκαλλιέργειας του Μεσολογγίου δεν γινόταν αποδεκτή από το Πανεπιστήμιο Πατρέων και έτρεχαν μετά. Τώρα δεν ξέρω τι έχει γίνει, ειλικρινά. Επενδύστε λίγο και σε αυτές τις σχολές, να δημιουργήσουμε και τράπεζες σπόρων. Μία τράπεζα σπόρων υπάρχει, το Αρχιπελάγος της Σάμου. Τα διαλύσαμε όλα, δεν έχουμε σπόρο. Να φανταστείτε στις ζωοτροφές τον μπετονίτη, είναι αυτό που κάνει καραμέλα τις ζωοτροφές, τα λεγόμενα..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Τα μείγματα, τα φυράματα, τα εισάγουμε από τους Σκοπιανούς. Οι Σκοπιανοί μας δίνουν μπετονίτη για να γίνει καραμέλα αυτό. Μπορεί ο αγρότης τώρα μέσα σε αυτό να ελπίζει;

Σε ό, τι αφορά αυτό που λέτε για την ιχθυοκαλλιέργεια, κύριε Υπουργέ, που είναι οι λίμνες και τα ποτάμια, δεν βλέπω διαχείριση. Ξέρετε τι γίνεται στη Δοϊράνη και στην Κερκίνη από Σκοπιανούς και Βουλγάρους, που παράνομα αλιεύουν ψάρια από τη λίμνη; Και δεν βλέπω αυτός ο Οργανισμός Συλλογικών Δραστηριοτήτων Αλιευτικής, θα λέγαμε αλιευτικών δραστηριοτήτων, ο ΟΣΠΑ ο περιβόητος ή οι ερασιτεχνικές άδειες αλιείας καταργήθηκαν το 2014. Δώστε, λοιπόν, ξανά αυτές τις άδειες, πάρτε και το παράβολο για να υπάρχουν έσοδα, αλλά ελέγξτε την κατάσταση. Δεν είναι μόνο η θάλασσα, είναι και τα ποτάμια που εκβάλλουν, είναι και οι λίμνες και είναι ανεξέλεγκτη η παράνομη αλιεία εκεί.

Θέλω επίσης να ολοκληρώσω με κάτι το οποίο εμείς στην Ελληνική Λύση το φέραμε, αλλά είχα τη στιχομυθία και εγώ προσωπικά με τον Άδωνι Γεωργιάδη πριν αλλάξει Υπουργείο. Εδώ υπάρχουν και αυτά που υποσχεθήκαμε και στον κ. Αυγενάκη. Υπάρχουν δεκαέξι αγροτικοί σύλλογοι. Από πού είναι αυτοί; Από Χανιά, Ηράκλειο, Λασίθι, Δωδεκάνησο, Μεσσηνία, Καστοριά, Ημαθία, Πέλλα, Κοζάνη, Θεσσαλονίκη, Καβάλα και Έβρο. Τι λένε αυτοί; Αλλάξτε τους όρους πρόσληψης στους εργάτες γης, μέσω του πρώην ΟΑΕΔ. Γιατί το λένε αυτό; Διότι, όπως επιδοτείται αυτός που είναι στο τουρισμό με μεροκάματο αντί 20 ευρώ, 50 και 60 ευρώ, μη λέμε a priori ότι τα Ελληνόπουλα είναι τεμπέληδες. Αυτές τις καραμέλες αφήστε τις, υπάρχουν και τεμπέληδες. Άλλο να παίρνεις 20 ευρώ μεροκάματο για οκτάωρο, κι άλλο να παίρνεις 60 ευρώ. Με τα 20 ευρώ σε 20 μέρες είναι 400 ευρώ. Με τα 60 ευρώ, είναι 1.200 ευρώ. Θα πάει το Ελληνόπουλο. Αυτό το κάνατε στον τουρισμό, να το κάνετε και στους εργάτες γης.

Και τι λένε, λοιπόν, αυτοί οι αγροτικοί σύλλογοι; Διυπουργική σύσκεψη, διότι δεν εμπλέκεται μόνο το Υπουργείο Αγροτικής Ανάπτυξης. Θέλουν, δεκαέξι μεγάλοι εναπομείναντες αγροτικοί σύλλογοι στην Ελλάδα, να διευθετηθεί αυτό το πρόβλημα. Άρα, λοιπόν, πρέπει να αφουγκραστούμε τη δική τους ανησυχία.

Ολοκληρώνω με αυτό που σας είπε και ο κύριος Πρόεδρός μας. Σύμφωνα με το καταστατικό, το άρθρο 143, δεν είναι επειδή το είπε η Ελληνική Λύση, εδώ, κύριοι, πρέπει να γίνει μια συζήτηση απ’ όλο το κοινοβουλευτικό τόξο για τα προβλήματα του αγροτικοκτηνοτροφικού τομέα και των αλιέων -έχουν άλλο πρόβλημα εκεί, οι βιντζότρατες, για παράδειγμα, γιατί με πήραν με αγωνία απ’ την Κεφαλονιά, περιμένουν ακόμα οι άνθρωποι εκεί να πάρουν την επιδότηση, αλλά τίποτα.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κυρία Πρόεδρε.

Ζητήσαμε, σύμφωνα με το άρθρο 143, που βάσει του Κανονισμού έχουμε δικαίωμα ένα το χρόνο, και θεωρήσαμε, ως Ελληνική Λύση, να το αφιερώσουμε για τους αγρότες, να γίνει επιτέλους, αυτό που ζητάμε, μία συζήτηση εκτός ημερήσιας διάταξης στη Βουλή. Να την αποδεχθείτε -ήταν και ο Πρόεδρος της Βουλής ο κ. Τασούλας μόλις πριν λίγο εδώ- για να γίνει επιτέλους μια συζήτηση με συγκεκριμένες προτάσεις.

Είναι ένα θέμα εθνικού χαρακτήρα το αγροτικοκτηνοτροφικό. Δεν είναι θέμα της εκάστοτε κυβέρνησης, ανάλογα με το χρώμα των αγροτοπατεράδων και αγροτοσυνδικαλιστών. Αλλιώς, η ύπαιθρος είναι ήδη εγκαταλελειμμένη και θα ερημώσει κι άλλο. Αυτό ζητούμε στην Ελληνική Λύση. Μαζί σας, αλλά ένας σοβαρός, εμπεριστατωμένος στρατηγικός σχεδιασμός.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι επτά μαθήτριες και μαθητές και τρεις συνοδοί εκπαιδευτικοί τους, από το Γυμνάσιο Περαχώρας Κορινθίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κυρία Πρόεδρε.

Πριν λίγη ώρα, σύσσωμη η Κοινοβουλευτική Ομάδα του ΠΑΣΟΚ, με επικεφαλής τον Πρόεδρο Νίκο Ανδρουλάκη, αποχαιρέτησε τον Λεωνίδα Γρηγοράκο, τον γιατρό, τον πολιτικό, τον καθηγητή, τον λειτουργό της υγείας, έναν άνθρωπο ευθύβολο, ασυμβίβαστο, αγωνιστή, έναν άνθρωπο που για δεκαεννέα συναπτά έτη οι πολίτες της Λακωνίας τίμησαν με την επιλογή και σίγουρα το αποτύπωμα που αφήνει είναι πολύ ισχυρό. Θέλω και από αυτό το Βήμα να εκφράσω τα ειλικρινή συλλυπητήρια στην οικογένειά του και βεβαίως, ιδιαιτέρως, στην κόρη του και συνάδελφο, την Νάγια Γρηγοράκου.

Κυρίες και κύριοι συνάδελφοι, το νομοσχέδιο του Υπουργείου Αγροτικής Ανάπτυξης χαρακτηρίζεται από αποσπασματικές ρυθμίσεις, που εξαντλούνται στη διεκπεραίωση, κυρίως, διοικητικών εκκρεμοτήτων των υπηρεσιών του Υπουργείου. Κι όλα αυτά, ενώ η χώρα έχει μπει σε μία περιδίνηση σε όλα σχεδόν τα επίπεδα, για τη σύγκρουση της Κυβέρνησης με την πραγματικότητα, που πολλοί προεξοφλούσαν, μετατρέπεται σε σύγκρουση της ελληνικής κοινωνίας με την πραγματικότητα που διαμόρφωσε η ίδια η Κυβέρνηση.

Και σταδιακά βλέπουμε να καταρρέουν όλα, μα όλα τα αφηγήματα, τα οποία έχει στήσει η Κυβέρνηση για να υφαρπάξει την ψήφο των πολιτών. Ο απόηχος της ομιλίας του Πρωθυπουργού στο Κογκρέσο και οι αυτάρεσκοι κυβερνητικοί πανηγυρισμοί διαλύθηκαν μπροστά σε μια νέα πραγματικότητα που αναδύεται. Και ποια είναι αυτή; Η παραχώρηση των F-16 στην Τουρκία χωρίς καμμία προϋπόθεση, χωρίς η Τουρκία να έχει ανακαλέσει το casus belli ή να έχει αποσύρει επεκτατικές και εδαφικές βλέψεις απέναντι στην Ελλάδα.

Και όπως όλοι διαπιστώνουν, το να είναι κάποιος δεδομένος σύμμαχος και να τρέχει να μπει πρώτος στη σωστή πλευρά της ιστορίας, πολλές φορές δεν επιβραβεύεται με τον κατάλληλο τρόπο. Αντίθετα, μπορεί να επιβραβεύεται αυτός που δεν είναι δεδομένος σύμμαχος, που δεν συμμετέχει στις κυρώσεις που αποφασίζει η Δύση, που εκβιάζει και απειλεί. Κι όλα αυτά ενώ κανείς μας δεν ξέρει τι ακριβώς ζητά και διαπραγματεύεται η ελληνική Κυβέρνηση με την Τουρκία. Και όλα αυτά ενώ είναι εμφανές ότι η Ελλάδα έχει βάλει στο ράφι το Κυπριακό, ένα διεθνές πρόβλημα παράνομης εισβολής και κατοχής μιας ανεξάρτητης χώρας, πανομοιότυπο με αυτό της ρωσικής εισβολής στην Ουκρανία.

Την ίδια στιγμή, η καταδικαστική για την Ελλάδα απόφαση του Ευρωπαϊκού Κοινοβουλίου, συνιστά αντικειμενικά μια ντροπιαστική εξέλιξη για τη χώρα μας. Το πιο ανησυχητικό όμως ,είναι η ρητορική πολλών κυβερνητικών στελεχών, που έφθασαν στο σημείο μάλιστα να χαρακτηρίζουν ως και γελοιότητα την απόφαση του Ευρωπαϊκού Κοινοβουλίου, γιατί μάλλον δεν έχουν αντιληφθεί ότι με το ψήφισμα του Ευρωπαϊκού Κοινοβουλίου καταδικάστηκε η Κυβέρνηση της Ελλάδας για τις συνθήκες που επικρατούν στη χώρα και συνιστούν ωμή παραβίαση του κράτους δικαίου. Για τις υποκλοπές, για την παρεμπόδιση και χειραγώγηση της έρευνας ανεξάρτητων αρχών, για το χαμηλό δείκτη ελευθερίας του Τύπου ναι, για την κωλυσιεργία για τα εμπόδια στην απόδοση ευθυνών για το τραγικό δυστύχημα στα Τέμπη, για την αδιαφάνεια στην κατανομή κρατικού χρήματος στα μέσα ενημέρωσης.

Η Ελλάδα, λοιπόν, μπήκε στο στόχαστρο και αυτό αποτελεί ευθύνη της Κυβέρνησης της Νέας Δημοκρατίας. Προφανώς, όμως, δεν υπάρχει συναίσθηση αυτής της ευθύνης. Δεν υπάρχει συναίσθηση των ευθυνών που έχει η Κυβέρνηση της Νέας Δημοκρατίας. Κι αυτό το διαπιστώνουμε και στο αγροτικό ζήτημα, γιατί η Κυβέρνηση πιστεύει ότι με χάντρες και καθρεφτάκια θα μπορέσει να κερδίσει χρόνο ως τις ευρωεκλογές.

Και εύχομαι να διαψευστώ, αλλά πολύ φοβάμαι ότι και η συζήτηση που τώρα διεξάγεται, μεταξύ του Πρωθυπουργού και εκπροσώπων των αγροτών, δεν είναι τίποτε άλλο από μία προσπάθεια επικοινωνιακής απλά διαχείρισης, ενός πολύ σημαντικού προβλήματος. Διότι η Κυβέρνηση, το μόνο που ελπίζει είναι ότι θα σπρώξει σε βάθος, στο βάθος του χρόνου, μια κρίση που δυστυχώς είναι πλέον υπαρξιακή για τη χώρα. Διότι η χώρα δεν έχει καμμία προοπτική αν ερημωθεί η ύπαιθρος κι αν οι αγρότες σταματήσουν να καλλιεργούν τη γη.

Δεν είναι όλα όμως, κύριοι της Κυβέρνησης, προϊόν ή στόχος επικοινωνιακής διαχείρισης. Γιατί σήμερα η χώρα χρειάζεται μια δίκαιη και αποτελεσματική πολιτική για τον πρωτογενή τομέα, μια πολιτική που θα υποστηρίζει έμπρακτα αγρότες, κτηνοτρόφους, ιχθυοκαλλιεργητές, αλιείς, μελισσοκόμους, μια πολιτική που αντιμετωπίζει τις προκλήσεις της αγοράς και των διατροφικών αλυσίδων αξίας, μια πολιτική που επιτέλους διασφαλίζει τη βιωσιμότητα του αγροτικού επαγγέλματος στην Ελλάδα.

Όμως, αυτό σημαίνει ότι πρέπει να υπάρχουν απαντήσεις σε κρίσιμα ζητήματα, απαντήσεις που δυστυχώς δεν έχουν δοθεί σήμερα, γιατί πολύ απλά δεν υπάρχει στρατηγική από την Κυβέρνηση για να υπάρχουν λύσεις και απαντήσεις. Απαντήσεις σε ζητήματα όπως η μείωση, η διαρκής μείωση του αγροτικού εισοδήματος, όπως η προστασία αλλά και η ενίσχυση των νέων αγροτών, όπως η στρατηγική αξιοποίηση των διαθέσιμων ευρωπαϊκών αλλά και εθνικών πόρων για την ανάπτυξη του αγροτικού τομέα.

Σε αυτά επικεντρώνονται οι προτάσεις που καταθέτει το ΠΑΣΟΚ. Διότι ο πρωτογενής τομέας θα πρέπει κάποια στιγμή να αποτελέσει την πρώτη προτεραιότητα για την παραγωγική ανασυγκρότηση της χώρας. Γιατί ναι, πρέπει να συνειδητοποιήσουμε ότι πρέπει να παράγουμε για να έχουμε διατροφική αυτάρκεια. Γιατί πρέπει να εξάγουμε ποιοτικά και ανταγωνιστικά προϊόντα και για λόγους ενίσχυσης της εθνικής οικονομίας.

Τι κάνει όμως απέναντι σε όλες αυτές τις προκλήσεις η Κυβέρνηση; Εγκαταλείπει τους αγρότες, αδυνατεί εμφανώς να διαχειριστεί το μετασχηματισμό της ελληνικής γεωργίας και κτηνοτροφίας σε επίπεδο βελτιώσεων, αλλά και οικολογικών σχημάτων. Δεν έχει προχωρήσει, ενώ το λέει πολύ καιρό, σε αλλαγή κανονιστικού πλαισίου, ώστε να καλύπτονται οι καταστροφές φυτικού κεφαλαίου και η πολύχρονη απώλεια εισοδήματος στις καλλιέργειες μετά από ακραία φυσικά φαινόμενα. Έχουμε το παράδειγμα της Θεσσαλίας. Έχει μιλήσει κανένας για απώλεια εισοδήματος των ανθρώπων που αυτή τη στιγμή έχουν καταστραφεί;

Έχουμε την περιοχή μου, την Ηλεία από το 2021, ανθρώπους που έχασαν τις περιουσίες τους. Κανένας δεν μπορεί να δώσει απάντηση στο πώς θα ζήσουν όλα τα χρόνια μέχρι να υπάρχει αποκατάσταση φυτικού κεφαλαίου. Και η Κυβέρνηση αδυνατεί να παρέμβει σε θέματα που στρεβλώνουν τον ανταγωνισμό, που επιτρέπουν την αισχροκέρδεια, όχι απλά την κερδοσκοπία των ενδιάμεσων, με αποτέλεσμα οι τιμές στο χωράφι να είναι χαμηλές και βεβαίως, οι τιμές στο ράφι του σουπερμάρκετ να είναι πολύ υψηλές.

Αδυνατεί η Κυβέρνηση να αντιμετωπίσει το κόστος παραγωγής, το ενεργειακό κόστος τα οποία έχουν εκτιναχθεί τα τελευταία τρία χρόνια. Αδυνατεί ακόμα να διεκπεραιώσει με ορθό τρόπο διαδικαστικά τις μειωμένες ενισχύσεις, στις οποίες συμφώνησε σε ευρωπαϊκό επίπεδο και οι οποίες φτάνουν πετσοκομμένες στους αγρότες, ενισχύσεις που έχουν μειωθεί στα 1,7 δισεκατομμύριο ανά έτος. Το ανέλυσε ο εισηγητής μας, ο Μανώλης Χνάρης. Το μικρότερο ποσό ενισχύσεων που έχει δοθεί ποτέ στη χώρα, δόθηκε φέτος με την υπογραφή της Κυβέρνησης του κ. Μητσοτάκη. Μειωμένες οι ενισχύσεις, καθυστερημένα δίνονται, όπως μειωμένες και καθυστερημένες είναι και οι αποζημιώσεις που δίνονται από τον ΕΛΓΑ. Και η Κυβέρνηση για όλα αυτά, όταν δεν ψεύδεται, τι κάνει; Πολύ απλά επιρρίπτει τις ευθύνες στον ΟΠΕΚΕΠΕ, λες και ο ΟΠΕΚΕΠΕ είναι εκτός της κυβερνητικής λειτουργίας. Λες και η Νέα Δημοκρατία δεν είναι Κυβέρνηση τα τελευταία πέντε χρόνια που έχει αλλάξει τέσσερις Υπουργούς Αγροτικής Ανάπτυξης; Και γιατί άραγε τους άλλαξε; Ήταν τόσο πετυχημένοι και πήγαινε σε καλύτερη επιλογή;

Την ίδια στιγμή που οι αγρότες βιώνουν αυτό το πρωτοφανές αδιέξοδο, είναι αντιμέτωποι με κατασχέσεις γης, το μοναδικό μέσο δηλαδή που έχουν για να επιβιώσουν. Θυμάστε, μήπως, την τροπολογία που φέρατε άρον άρον, λίγο πριν τα Χριστούγεννα το 2020, για να μην κατασχεθούν οι κορωνοενισχύσεις κύριε Υπουργέ; Διότι τότε διαπιστώσετε ότι πάνω από επτά στους δέκα αγρότες χρωστούν, με αποτέλεσμα οι ενισχύσεις λόγω του κορωνοϊού να κατάσχονται. Τόση επαφή είχατε με τους αγρότες κτηνοτρόφους.

Έχετε συνειδητοποιήσει ότι η μεγάλη πλειοψηφία των κτηνοτρόφων σήμερα παίρνουν κατασχετήρια από την εφορία, γιατί αδυνατούν να πληρώσουν, λόγω του ότι φορολογούνται με την υψηλότερη φορολογική κλίμακα; Ένας μικρομεσαίος κτηνοτρόφος σε όλες τις περιοχές της χώρας, σήμερα φορολογείται με την υψηλότερη κλίμακα.

Και μάλλον, το επόμενο βήμα που κάποιοι προετοιμάζουν, είναι να αναλάβουν την ευθύνη για όλα αυτά τα funds, να περάσει η αγροτική γη ναι, η γη των αγροτών μας, των γεωργών, των κτηνοτρόφων, στα χέρια λίγων και ισχυρών.

Κι αυτό είναι ένα σχέδιο εφιάλτης για τη χώρα, στο οποίο πρέπει να μπει ένα τέλος, αν αποφασίσετε κάποια στιγμή να δείτε τι γίνεται με τα δάνεια των αγροτών και πώς αυτά έχουν βαλτώσει στην PQH, με αποτέλεσμα ολοένα και περισσότεροι αγρότες να είναι αυτή τη στιγμή δεσμευμένοι και να μην μπορούν να ξέρουν τι θα γίνει με την περιουσία τους.

Γι’ αυτό λοιπόν το ΠΑΣΟΚ έχει ως θεμελιακή αρχή μιας νέας πρότασης διακυβέρνησης, την προστασία της αγροτικής γης από κατασχέσεις, το αφορολόγητο και ακατάσχετο ενισχύσεων και αποζημιώσεων και το πιο σημαντικό μια νέα εθνική στρατηγική μια νέα κυβερνητική πολιτική για την αναγέννηση, την πραγματική αναγέννηση του πρωτογενούς τομέα. Είναι μια πρόταση που περιλαμβάνει τη συνολική επαναδιαπραγμάτευση αλλά και επικαιροποίηση του στρατηγικού σχεδίου της Κοινής Αγροτικής Πολιτικής, λύση στην οποία αναγκαστικά θα στραφεί και η Ευρώπη γιατί διαφορετικά απειλείται η ίδια η υπόσταση και το μέλλον της.

Εκεί η χώρα μας θα πρέπει να είναι όχι μόνο παρούσα ή ωσεί παρούσα, όπως στη διαπραγμάτευση, αλλά θα πρέπει να πάρει πρωτοβουλίες και να έχει δική της πρόταση.

Με τη δημιουργία ενεργειακών κοινοτήτων και συμμετοχή αγροτών για τη μείωση του κόστους, με την κατάργηση του ειδικού φόρου κατανάλωσης στο αγροτικό πετρέλαιο -κατάργηση και όχι επιστροφή!- με αυστηρούς ελέγχους, για να αποτραπούν ελληνοποιήσεις προϊόντων και βεβαίως, ένα αυστηρό πλαίσιο για τις εισαγωγές προϊόντων από τρίτες χώρες που πρέπει να έχουν και ευρωπαϊκή πιστοποίηση. Επιτέλους, με την αλλαγή του παρωχημένου κανονισμού του ΕΛΓΑ, ώστε να ανταποκρίνεται σε «ακραία» καιρικά φαινόμενα, τα οποία δεν είναι και τόσο ακραία, γιατί δυστυχώς -και το βιώνουν οι Έλληνες αγρότες- συμβαίνουν πολύ συχνά λόγω κλιματικής κρίσης.

Κυρίες και κύριοι συνάδελφοι, η Κυβέρνηση συμπεριφέρεται ως κακός διαχειριστής. Έχει την αίσθηση ότι δεν χρειάζεται να λογοδοτεί σε κανέναν και αγνοεί επιδεικτικά πολλές φορές την πλειοψηφία των πολιτών. Αντί να λύνει προβλήματα, τα κρύβει και τα μεταθέτει στο μέλλον. Αντί να αποδίδει ευθύνες, τις συγκαλύπτει, συντηρώντας τη διαφθορά.

Με όλα όσα συμβαίνουν και όλα όσα δεν αλλάζουν, η Ελλάδα μοιάζει όλο και λιγότερο με μια σύγχρονη ευρωπαϊκή χώρα. Γι’ αυτό χρειάζεται ανασύνταξη. Χρειάζεται να βρει και πάλι τον δρόμο που οδηγεί στο κράτος δικαίου, στις σύγχρονες ευρωπαϊκές αξίες. Χρειάζεται νέα πρότυπα πολιτικής συμπεριφοράς και μία πρόταση διακυβέρνησης που να δείχνει σεβασμό αλλά και συμπόνια για τους ανθρώπους. Χρειάζεται μια στρατηγική που να επενδύει στην παραγωγική ανασυγκρότηση της χώρας και την αλλαγή ενός παρωχημένου αναπτυξιακού μοντέλου.

Εμείς αυτή τη στρατηγική υπηρετούμε. Εμείς με αυτή τη στρατηγική θα πετύχουμε την αλλαγή που θέλουμε για την Ελλάδα. Αυτή είναι η δική μας θέση. Αυτή είναι η δική μας ευθύνη απέναντι στη χώρα και τους πολίτες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα τρεις μαθήτριες και μαθητές και τρεις συνοδοί εκπαιδευτικοί από το Γυμνάσιο Οβρυάς Αχαΐας.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Τον λόγο έχει τώρα η κ. Κυριακή Μάλαμα, Βουλευτής του ΣΥΡΙΖΑ - Προοδευτική Συμμαχία.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κυρίες και κύριοι Βουλευτές, ο αγροτικός κόσμος δίνει αυτό το διάστημα μία υπαρξιακή μάχη. Δεν αγωνίζεται για μία φοροαπαλλαγή ή για μία προκαταβολή επιδότησης. Αγωνίζεται για τη συνέχεια, για να συνεχίσει πραγματικά να υπάρχει η ελληνική ύπαιθρος. Εάν εξοντωθεί ο αγροτικός κόσμος, τότε η περιφέρεια θα μετατραπεί σε έρημη χώρα κυριολεκτικά. Εάν βγει ο αγρότης από το χωράφι, εάν εγκαταλείψει τις κυψέλες ο μελισσοκόμος, εάν παραδώσει το κοπάδι ο κτηνοτρόφος, τότε δεν υπάρχει οικολογική αλυσίδα, δεν υπάρχει παραγωγική βάση, δεν υπάρχει κοινωνία, δεν υπάρχει διατροφική ποιότητα και ασφάλεια.

Η Κοινή Αγροτική Πολιτική δομείται σε λάθος βάση. Ευνοεί τη συσσώρευση στις μεγάλες αγροδιατροφικές εταιρείες και οδηγεί κυριολεκτικά σε ασφυξία τον μικρό αγρότη. Η εφαρμογή της δε είναι άκρως γραφειοκρατική. Στην περίπτωση του ΟΠΕΚΕΠΕ βλέπουμε να πολλαπλασιάζονται οι παθογένειες και η κακοδιαχείριση και απλώς το βλέπουμε. Δεν κάνουμε τίποτα.

Απαντάει, όμως, σε αυτά τα κομβικά ζητήματα το νομοσχέδιο; Προφανώς και όχι. Τι κάνει; Συνεχίζει ένα στρεβλό μοντέλο, εισάγοντας ανεδαφικές και αντιεπιστημονικές -θα έλεγα- προσεγγίσεις, για να εξυπηρετηθούν μεγάλα συμφέροντα που πιέζουν προς την κατεύθυνση της ακόμα μεγαλύτερης συμπίεσης της θέσης του κτηνοτρόφου, του αλιέα, του μελισσοκόμου, του αγρότη, ο οποίος, παραδείγματος χάριν, στη Χαλκιδική αντιμετωπίζει το πρόβλημα της ακαρπίας εδώ και τρία χρόνια, το πρόβλημα των εργατών γης. Το έχουμε φέρει το ζήτημα στη Βουλή. Συνέχεια το φέρνουμε στη Βουλή, αλλά δεν έχετε κάνει τίποτα. Τίποτα απολύτως.

Εισάγετε, επίσης, τις διατάξεις για τη χωροθέτηση των κτηνοτροφικών πάρκων, γνωρίζοντας ότι το μοντέλο αυτό είναι πολύ δύσκολο να εφαρμοστεί στις περισσότερες σχεδόν περιοχές της χώρας μας. Στις περιοχές με μικρή κτηνοτροφία, με εκτατική κτηνοτροφία, με μεικτό περιβάλλον δάσους και βοσκότοπους, είναι αδύνατον αυτή η χωροθέτηση να γίνει εφικτή.

Εμείς, αντίθετα, σας λέμε -εδώ και τέσσερα χρόνια το λέμε αυτό- να δώσετε άδεια σε κτηνοτροφικές εγκαταστάσεις in situ, στη θέση δηλαδή που βρίσκονται, που είναι εδώ και δεκαετίες, όπως στην περίπτωση της Συκιάς Χαλκιδικής και όλης της Χαλκιδικής γενικότερα. Τα μαντριά βρίσκονται στα σημεία όπου παραδοσιακά υπάρχουν εδώ και πάρα πολλές γενεές. Δεν αδειοδοτούνται!

Όμως, γιατί δεν υπάρχουν διαχειριστικά σχέδια βόσκησης και τοπικά πολεοδομικά σχέδια; Γιατί έχετε αδιαφορήσει εντελώς εδώ και πέντε χρόνια. Ο λόγος που δεν υπάρχουν αυτά είναι η υποστελέχωση των υπηρεσιών της Περιφερειακής Ενότητας Χαλκιδικής, του Δασαρχείου Πολυγύρου, του Δήμου Σιθωνίας. Τι θα κάνετε, λοιπόν, με αυτό το πρόβλημα; Δεν απαντάτε.

Δεύτερο σοβαρό ζήτημα, η εκκρεμότητα με τους αγρούς της Χαλκιδικής που εσφαλμένα έχουν χαρακτηριστεί ως δάσος. Μεγάλες εκτάσεις ελαιοκαλλιέργειας -Βραστά Μεταγγίτσι είναι παραδείγματα, αλλά και σε άλλες περιοχές- συμπεριλήφθηκαν στους δασικούς χάρτες, λόγω εσφαλμένων χρήσεων των αεροφωτογραφιών του 1945! Σήμερα αυτοί οι αγρότες που καλλιεργούν δεν έχουν τη δυνατότητα και καμμία πρόσβαση σε καμμία χρηματοδότηση.

Τρίτο ζήτημα η οπτική σας για τις υδατοκαλλιέργειες. Το νομοσχέδιο περιγράφει τις υδατοκαλλιέργειες ως ένα τουριστικό αξιοθέατο. Όμως, τα πράγματα είναι τελείως διαφορετικά. Η χωροθέτηση των υδατοκαλλιεργειών δημιουργεί περιβαλλοντική υποβάθμιση επιπέδου βαριάς βιομηχανίας. Τα υδάτινα και τα στερεά απόβλητα από την εκτροφή και την επεξεργασία έρχονται σε ευθεία αντίθεση με την τουριστική ανάπτυξη. Αν κάποιες εταιρείες υδατοκαλλιεργειών θεωρούν τους κλωβούς ως ατραξιόν, δεν ισχύει το ίδιο για την κοινωνία, παραδείγματος χάριν της Ολυμπιάδας της Χαλκιδικής, όπου το 2014 η κυβέρνησή σας, χωροθετήθηκε γιγαντιαία ΠΟΑΥ, εκτιμώμενη σε όλο το μήκος της ακτής, σε άμεση οπτική επαφή με τα Αρχαία Στάγειρα και την ακτή του, όπου στην κυριολεξία εκεί χιλιάδες τουρίστες παραθερίζουν.

Η Κυβέρνησή σας πριν από μερικούς μήνες σε μια κοινοβουλευτική μας παρέμβαση-ερώτηση για τον αποχαρακτηρισμό της περιοχής απάντησε ότι εξετάζει το θέμα. Εσείς εδώ, όμως, κινείστε σε τελείως διαφορετική κατεύθυνση.

Τι λέτε, λοιπόν, στους ανθρώπους της Ολυμπιάδας; Ότι μπορούν να χαίρονται, επειδή αυτές οι φαραωνικές υδατοκαλλιέργειες στη σκανδαλώδη -ας πούμε- χαρακτηρισμένη ΠΟΑΥ είναι τουριστική ατραξιόν;

Τροπολογίες για τις θέσεις μας έχουν κατατεθεί και έχει αναφερθεί και ο εισηγητής μας. Δεν θα αναφερθώ σε αυτές. Θα αναφερθώ, όμως, στο θέμα της τροπολογίας που κατέθεσα για το ζήτημα της μεταβίβασης των τριών οικοπέδων εντός του οικισμού της Νέας Τρίγλιας στον Δήμο Προποντίδας, ώστε να διασωθεί το μοναστηριακό μνημειακό συγκρότημα που βρίσκεται εκεί εγκαταλελειμμένο. Θα ήθελα να επαναλάβω από το Βήμα της Ολομέλειας ότι πρόκειται για ένα μετοχικό συγκρότημα του 19ου αιώνα, χαρακτηρισμένο ως νεότερο μνημείο, το οποίο βρίσκεται στην κυριότητα του Υπουργείου Αγροτικής Ανάπτυξης και Τροφίμων. Το Υπουργείο, όμως, δεν ενδιαφέρθηκε ποτέ του για τη συντήρηση αλλά ούτε καν και για τη δημόσια ασφάλεια.

Ο πύργος του μνημείου κατέρρευσε, ενώ το σύμπλεγμα συνολικά είναι έτοιμο να διαλυθεί τελείως, παρατημένο εδώ και πάρα πολλά χρόνια. Ο Δήμος Προποντίδας σάς ζητά να του το μεταβιβάσετε ως μνημείο, ώστε να το εντάξει σε προγράμματα χρηματοδότησης για μελέτες αποκατάστασης, αναστήλωσης και επαναχρήσης του.

Έχω αναλύσει διεξοδικά το ζήτημα στην επιτροπή. Άφησα τον πλήρη φάκελο στους συνεργάτες σας, υπογράμμισα ότι στο άρθρο 42 του νομοσχεδίου ικανοποιείται παραπλήσιο αίτημα του Δήμου Νεάπολης - Συκεών. Σας ζητάμε να πράξετε και το ίδιο για τη Νέα Τρίγλια. Το Υπουργείο Πολιτισμού, επίσης, σας έχει στείλει σοβαρές προειδοποιήσεις για το μνημείο. Ο δήμος σάς έχει ενοχλήσει πάρα πολλές φορές. Το ζήτημα έχει απασχολήσει την επικαιρότητα.

Πρέπει να κάνετε δεκτή αυτή την τροπολογία για να σωθεί το μνημείο. Η τοπική κοινωνία αναμένει να κάνετε δεκτή τη διάταξη και αν δεν θέλετε να το πιστωθεί ο ΣΥΡΙΖΑ -γιατί το πρόβλημά σας πάντα είναι αυτό- αν πραγματικά δεν το θέλετε αυτό, φέρτε μέχρι το βράδυ τη δική σας νομοθετική προσθήκη του νομοσχεδίου στο ίδιο πνεύμα! Κάντε το, όμως! Εμείς δεν λειτουργούμε μικροπολιτικά, το θέμα για εμάς είναι να σωθεί το μνημείο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Εμμανουήλ Συντυχάκης από το Κομμουνιστικό Κόμμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Οι αγωνιζόμενοι αγροτοκτηνοτρόφοι κάνουν έναν υποδειγματικό αγώνα με τις μεγαλειώδεις κινητοποιήσεις σε όλη τη χώρα από τον Έβρο έως και την Κρήτη, έναν αγώνα δίκαιο, για να κρατήσουν τα χωράφια και το βιός τους, για να μπορούν να ζουν με αξιοπρέπεια από τη δουλειά τους, για να παραμείνουν στα χωριά τους. Με τον αγώνα τους γκρέμισαν το αφήγημα που έστησε η Κυβέρνηση, ότι τάχα πέτυχε την ίδια χρηματοδότηση από τη νέα Κοινή Αγροτική Πολιτική, ενώ στις άλλες χώρες υπήρξε μείωση, ότι υπερασπίζεται -τάχα μου- τα συμφέροντα του Έλληνα αγρότη και άλλα τέτοια παραμύθια.

Στη σημερινή συνάντηση οι εκπρόσωποι των μπλόκων πάνε με συγκεκριμένα αιτήματα ρεαλιστικά, διότι διασφαλίζουν τη στοιχειώδη επιβίωσή τους και συγκεκριμένες πρέπει να είναι και οι δεσμεύσεις από την κυβερνητική πλευρά επί των συγκεκριμένων αιτημάτων που θέτουν και όχι με κριτήριο τις δημοσιονομικές αντοχές της οικονομίας, τις οποίες δεν μπορεί η Κυβέρνηση και ο Πρωθυπουργός να τις επικαλείται αλά καρτ, δηλαδή «κόψ’ τες για τις ανάγκες του λαού και απλοχεριά στα μονοπώλια, στις νατοϊκές, στρατιωτικές, επιθετικές ανάγκες, στους τραπεζίτες και στους εφοπλιστές!».

Τα όσα έχουν διαρρεύσει μέχρι στιγμής στα μέσα μαζικής ενημέρωσης για όσα δίνει ο Πρωθυπουργός στους αγρότες δεν ανταποκρίνονται ούτε στο ελάχιστο στα αιτήματά τους. Ο πάτος του βαρελιού, που τους είπε ο Πρωθυπουργός, αφορά τα μονοπώλια και όχι τους ίδιους τους βιοπαλαιστές αγρότες.

Δεν δικαιούται κανείς, όχι μόνο η Νέα Δημοκρατία, αλλά και τα υπόλοιπα κόμματα του ΣΥΡΙΖΑ, του ΠΑΣΟΚ, της Ελληνικής Λύσης να χτυπούν φιλικά την πλάτη των αγροτών, όταν σύσσωμοι στο Ευρωπαϊκό Κοινοβούλιο ψήφισαν τη νέα Κοινή Αγροτική Πολιτική 2023 - 2027. Μόνο το ΚΚΕ καταψήφισε και είχε έγκαιρα ενημερώσει τους βιοπαλαιστές αγροτοκτηνοτρόφους για τις αρνητικές συνέπειες.

Συστηματικά και σκόπιμα όλο αυτό τον καιρό η Κυβέρνηση και ο Υπουργός αποπροσανατολίζουν σχετικά με το κόψιμο των επιδοτήσεων, ρίχνοντας το φταίξιμο στην κακοδιαχείριση του ΟΠΕΚΕΠΕ, κρύβοντας, όμως, ότι η μείωση των επιδοτήσεων είναι το αποτέλεσμα της Κοινής Αγροτικής Πολιτικής. Αυτή η πονηρή, επαναλαμβανόμενη υπόσχεση για επαναδιαπραγμάτευση της ΚΑΠ είναι για να ξεγελάσει τους αγρότες, ξεχνώντας την πικρή πείρα των επαναδιαπραγματεύσεων των ΚΑΠ εδώ και είκοσι χρόνια από όλους τους Υπουργούς Ανάπτυξης όλων των αστικών κομμάτων.

Κοροϊδεύουν τους αγρότες και η Κυβέρνηση και ο Πρωθυπουργός και ο Υπουργός της Κυβέρνησης. Φορτώνουν τις κυβερνητικές ευθύνες στη διοίκηση του ΟΠΕΚΕΠΕ, στις δικές τους δηλαδή διοικήσεις, για να εκτονώσουν την αγανάκτηση των αγροτών και να αθωώσουν την πολιτική τους. Βέβαια, πέφτουν στο κενό όλες οι προσπάθειες που κάνουν, κοροϊδεύοντας τους αγρότες ότι φταίνε οι δικές τους διοικήσεις και όχι η ίδια η κυβερνητική πολιτική, η Ευρωπαϊκή Ένωση και η ΚΑΠ που εφάρμοσαν πιστά όλες οι κυβερνήσεις.

Κατά συνέπεια, δεν είμαστε όλοι στην ίδια μεριά της όχθης, όπως ισχυρίστηκε ο κ. Αυγενάκης προχθές στη σύσκεψη που διοργάνωσε με τη στήριξη της Περιφέρειας Κρήτης στο Επιμελητήριο Ηρακλείου. Παρουσιάστηκε ως υπερασπιστής των συμφερόντων των αγροτών, έχοντας στο πλευρό του τους γνωστούς αγροτοπατέρες υποστηριχτές του, τους θιασώτες της Ευρωπαϊκής Ένωσης, ευχαριστώντας τους μάλιστα επειδή -λέει- δεν πήραν μέρος στα μπλόκα, εξαφανίζοντας την ίδια στιγμή από τη σύσκεψη αγροτικούς συλλόγους και επιτροπές αγώνα, τους διοργανωτές δηλαδή των αγροτικών μπλόκων στα Πεζά Ηρακλείου και στα μεγάλα χωράφια στα Χανιά.

Και αφού δεν έπιασε το επιχείρημα των υποκινούμενων κινητοποιήσεων, ο Υπουργός, σε μία απέλπιδα προσπάθεια για να μην τρωθεί το γόητρό του, το γόητρο της Κυβέρνησης της Νέας Δημοκρατίας, στη γενέτειρά του, βρήκε στήριξη στους γνωστούς δικούς του χειροκροτητές, οι οποίοι -δύο φορές ντροπή τους, μία του Υπουργού και δύο των αγροτοπατέρων- απέτρεπαν μπροστά στον φακό των τοπικών μέσων ενημέρωσης τους αγροτοκτηνοτρόφους να πάνε στα μπλόκα, διότι, όπως είπαν, η Κυβέρνηση και ο Αυγενάκης τούς έλυσε τα προβλήματα. Σαν δεν ντρέπονται! Μόνο και μόνο για αυτή τους την ανέντιμη και αντισυναδελφική τους στάση οι αγρότες πρέπει να κατέβουν σύσσωμοι και να πλαισιώσουν τα μπλόκα.

Η Κυβέρνηση και ο Υπουργός δεν μπορούν πλέον να κρύψουν ότι βρίσκονται στριμωγμένοι από τις μαζικές κινητοποιήσεις δεκάδων αγροτικών μπλόκων σε όλη τη χώρα. Έχουν ενώσει τη φωνή τους και συντονίζουν αυτό τον αγώνα με τους βιοπαλαιστές αγροτοκτηνοτρόφους όλης της Ελλάδας.

Το τσουνάμι ακρίβειας στα καύσιμα, στα λιπάσματα, στις ζωοτροφές, στα είδη πρώτης ανάγκης, το υψηλό κόστος παραγωγής, η φοροληστεία, τα χαράτσια, οι ασφαλιστικές εισφορές στον ΕΛΓΑ και στον ΕΦΚΑ, ο τσουχτερός ΕΝΦΙΑ για τα σπίτια, σε στάβλους, χωράφια, αποθήκες, που ισοπεδώνουν τους βιοπαλαιστές αγρότες, κτηνοτρόφους, ψαράδες, μελισσοκόμους είναι και το αποτέλεσμα αυτής της πολιτικής της Ευρωπαϊκής Ένωσης.

Μας έχουν φουσκώσει τα μυαλά και ιδιαίτερα στον αγροτικό κόσμο της Κρήτης για το μεταφορικό ισοδύναμο στα αγροτικά προϊόντα, το οποίο, όμως, μεταφορικό κόστος έχει εκτιναχθεί και η Κυβέρνηση πουλάει φύκια για μεταξωτές κορδέλες. Ακόμα χρωστάει την επιδότηση του δεύτερου εξαμήνου του 2022, ενώ για το πρώτο εξάμηνο του 2023 η επιδότηση προβλέπεται να είναι μόνο 20% στην καθαρή αξία μεταφοράς χωρίς τον ΦΠΑ, σύμφωνα με τις πρόσφατες ρυθμίσεις και όχι το 40% έως 50% στην καθαρή αξία μεταφοράς χωρίς τον ΦΠΑ που ίσχυε μέχρι σήμερα. Η ζημιά από τη μείωση της επιδότησης είναι ακόμα μεγαλύτερη με τις συνεχείς αυξήσεις του κόστους μεταφοράς από τους εφοπλιστές.

Πλήρης, λοιπόν, η αδιαφορία σας ακόμα και για την πρωτοφανή ακαρπία και την έλλειψη εισοδήματος στους ελαιοπαραγωγούς! Και μέχρι σήμερα ούτε το μέγεθος του προβλήματος έχει εκτιμηθεί και αποδέχεστε αναμφίβολες εκτιμήσεις ότι η ζημιά είναι περίπου στο 30%. Η τιμή του λαδιού στα ράφια έχει εκτιναχθεί, αλλά κουβέντα για τη μειωμένη φετινή παραγωγή, για τη ζημιά από την ακαρπία, για την πτωτική τάση που έχει το ελαιόλαδο στον παραγωγό, για τις τεράστιες ζημιές που έχει η φετινή παραγωγή σε όλες τις δενδρώδεις καλλιέργειες λόγω της ανομβρίας. Η παραγωγή είναι μειωμένη σε σχέση με πέρυσι σχεδόν στο σύνολο των προϊόντων.

Στην Κρήτη είναι τεράστια η μείωση που ξεκινάει από το 55% και φτάνει έως και το 90%. Στη Μεσσαρά είναι μειωμένη πάνω από 50%, στη Βιάννο, στην Έμπαρο φτάνει το 85% με 90%. Στα Χανιά η ζημιά φθάνει στο 70%. Για αυτή, λοιπόν, την κατάσταση δεν έχετε πει απολύτως τίποτα μέχρι σήμερα.

Βιαστήκατε, λοιπόν, κύριοι της Κυβέρνησης, να χαρακτηρίσετε υποκινούμενους τους αγωνιζόμενους βιοπαλαιστές αγροτοκτηνοτρόφους και να βάλετε τους «σφουγγοκωλάριούς σας» να λένε ότι έχουν λυθεί τα προβλήματα των Κρητικών και όταν στριμώχτηκε η Κυβέρνηση και άρχισε να τρίζει η καρέκλα και του Υπουργού, τότε θυμήθηκαν να κάνουν, τρεις μέρες πριν, τη συνάντηση στην Κρήτη, σε σχέση με τη σημερινή, με τον Πρωθυπουργό.

Ο υποκινητής είναι τα ίδια τα προβλήματα, είναι η πολιτική σας, που τους γονατίζει. Γι’ αυτό είναι δίκαιο να διεκδικούν να στηριχθεί το εισόδημά τους που συρρικνώνεται από το υπέρογκο κόστος παραγωγής, τις χαμηλές τιμές που επιβάλλουν στα προϊόντα τους οι βιομήχανοι, οι μεγαλέμποροι, με τις περικοπές που προβλέπει η νέα ΚΑΠ, αλλά και τις απανωτές καταστροφές στην παραγωγή.

Οι αγρότες έχουν αποδείξει ότι ξέρουν να παλεύουν και να κερδίζουν. Δεν πρόκειται να συμβιβαστούν με τα ψίχουλα και τις ψεύτικες δικαιολογίες περί δημοσιονομικών δεδομένων. Είναι κοροϊδία μεγατόνων σε βάρος τους. Γιατί; Διότι τα δημοσιονομικά δεδομένα δεν αποτελούν εμπόδιο για τη στήριξη των επιχειρηματικών ομίλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κυρία Πρόεδρε.

Το ΚΚΕ καλεί τους αγροτοκτηνοτρόφους, τους μελισσοκόμους, τους αλιείς να γυρίσουν την πλάτη σε παλιούς και νέους κυβερνητικούς σωτήρες και προστάτες και αναλαμβάνει τη μεγάλη ευθύνη να ενώσει τις λαϊκές διεκδικήσεις κάτω από το σύνθημα «μόνο ο λαός μπορεί να σώσει τον λαό», στον δρόμο της ανατροπής, για να μπορεί να γίνει αφέντης του πλούτου που παράγει και να ζήσει σύμφωνα με τις σύγχρονες δυνατότητες της εποχής.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κύριε Κελέτση, την ταινία «Ο φυγάς» με πρωταγωνιστή τον Χάρισον Φορντ την έχετε δει;

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Πολλές φορές.

**ΠΑΡΑΣΧΟΣ ΠΑΠΑΔΑΚΗΣ:** Ωραία. Την αφιερώνω, λοιπόν, και σε εσάς και στον κ. Αυγενάκη, διότι δύο μέρες πριν στην Αλεξανδρούπολη αποφύγατε φεύγοντας από την πίσω πόρτα να συναντήσετε τους πυρόπληκτους αγρότες του Έβρου για να σας αναφέρουν τα προβλήματά τους. Τους απαξιώσατε πλήρως, ενώ είχατε ραντεβού το οποίο είχε οργανωθεί και είχε προγραμματιστεί σε συγκεκριμένο ξενοδοχείο. Τώρα, αν θέλετε να μου πείτε μετά από την ομιλία μου, παίρνοντας τον λόγο ότι δεν ήταν προγραμματισμένη συνάντηση, ή ψεύδεσθε εσείς ή ψεύδονται οι αγρότες οι οποίοι δεν έχουν κανένα όφελος να το κάνουν. Ακόμα όμως και ραντεβού να μην είχατε, όταν μαζεύονται εκατό, εκατόν πενήντα τρακτέρ, γύρω στους διακόσιους και παραπάνω αγρότες έξω από ένα ξενοδοχείο διαδηλώνοντας ειρηνικά, θέλοντας να αναφέρουν τα προβλήματά τους, και εσείς δεν τους δέχεστε, τότε αν αυτό δεν είναι απαξίωση, πείτε μου εσείς τι είναι.

Σας θυμίζω την πρότερη κατάσταση την προεκλογική, να σκεφτείτε, όταν πηγαίνοντας στις λαϊκές και στα παζάρια και παρακαλούσατε να σας δώσουν μία ψήφο ή διεκδικούσατε -να το πω καλύτερα για να μη σας προσβάλω- μία ψήφο και θέλατε να είστε δίπλα τους λέγοντας και κάνοντας συναντήσεις με τους προέδρους των συνεταιρισμών για να σας ψηφίσουν οι υπόλοιποι και τώρα πρέπει να κλείσουν ραντεβού. Είναι απαξίωση για τον Εβρίτη παραγωγό και αγρότη να τρέχει από πίσω σας -τους ελαιοπαραγωγούς εννοώ και όλους τους αγρότες- και να σας συναντά σε μια αίθουσα του αεροδρομίου, όπως πολύ καλά ακούτε! Φεύγατε από το ξενοδοχείο από την πίσω πόρτα και έτρεχαν από πίσω οι αγρότες και κλείσατε ένα ραντεβού για να μιλήσετε πέντε λεπτά, το επαναλαμβάνω, στο αεροδρόμιο.

Αναρωτιέμαι, κύριοι της Κυβέρνησης: Αυτό αξίζουν οι Έλληνες αγρότες, οι Εβρίτες, οι περήφανοι Εβρίτες, οι οποίοι τον Μάρτιο του 2020 ήταν εκεί στην υβριδική επίθεση των Τούρκων; Αυτό αξίζουν οι πυρόπληκτες αγρότες του Έβρου, να επαιτούν μια συνάντηση μαζί σας; Τόση έπαρση; Τόση αλαζονεία;

Ξεχνάμε την προεκλογική περίοδο. Καταστράφηκαν τα πάντα στον Έβρο, κάηκαν ένα εκατομμύριο στρέμματα και αμέσως τρέξατε μέσα σε μια βδομάδα με κλιμάκια και από το δικό σας Υπουργείο και από το Υπουργείο Κλιματικής Κρίσης να υποσχεθείτε με ημερίδες και συναντήσεις και διάφορες διασκέψεις γρήγορες αποζημιώσεις.

Ενημερώνω, λοιπόν, επίσημα από το Βήμα της Βουλής τον ελληνικό λαό ότι έξι μήνες μετά οι ελαιοπαραγωγοί στον Έβρο δεν έχουν πάρει ούτε 1 ευρώ, έχουν πάρει μόνο «θα» και πληρώθηκαν 180 ευρώ το στρέμμα οι ακακίες οι οποίες δεν παράγουν τίποτα και δεν καλύπτονται από τον ΕΛΓΑ και μάλιστα και εκεί με προβλήματα, γιατί κάποιοι τους συμβούλευαν να μην δηλώνουν τις ζημιές και πληρώθηκαν οι μισοί και λιγότεροι. Και εκεί λάθος κάνατε.

Στους κτηνοτρόφους δώσατε κάτι ψίχουλα και ενώ η Ευρωπαϊκή Επιτροπή έχει απαντήσει στον Ευρωβουλευτή μας τον κ. Φράγκο, ότι για τη Θεσσαλία προβλέπονται 200 χιλιάρικα ανά αγρότη και προβλέπεται ως μέτρο κρατικής ενίσχυσης το αφορολόγητο στις πληγείσες περιοχές, πέραν του γεγονότος ότι η Θράκη είναι ιδιαίτερη από μόνη της και με την καταστροφή των πυρκαγιών τον Αύγουστο του 2023.

Τι πράξατε γι’ αυτό; Θεσπίσατε το αφορολόγητο που το προβλέπει η Ευρωπαϊκή Επιτροπή;

Σας το διαβάζω όπως ακριβώς το αναφέρει η Ευρωπαϊκή Επιτροπή: «Εναπόκειται στα κράτη-μέλη να αποφασίσουν αν θα χορηγήσουν κρατική ενίσχυση και, εφόσον το πράξουν, να σχεδιάσουν μέτρα κρατικής ενίσχυσης και να καθορίσουν τη μορφή της ενίσχυσης. Ωστόσο τα κράτη-μέλη θα πρέπει να το πράττουν σύμφωνα με τους ισχύοντες κανόνες της Ευρωπαϊκής Ένωσης για τις κρατικές ενισχύσεις». Από την άποψη αυτή η φορολογική απαλλαγή για ορισμένες οικονομικές δραστηριότητες συνιστά κρατική ενίσχυση και ως εκ τούτου πρέπει να τηρούνται οι εν λόγω κανόνες. Πράξατε κάτι επ’ αυτού; Κάτι εξάμηνες και τρίμηνες αναστολές φορολογικών υποχρεώσεων. Σε τέσσερις, πέντε μήνες θα αναγκαστούν οι άνθρωποι, εφόσον έχουν συσσωρευτεί, να τα πληρώσουν.

Επιπλέον, αναφέρει η Ευρωπαϊκή Επιτροπή: «Στις 28 Νοεμβρίου 2023 η επιτροπή ενέκρινε καθεστώς με προϋπολογισμό 80 εκατομμύρια ευρώ το οποίο θα διαρκέσει έως τις 31 Δεκεμβρίου 2027. Στόχος του είναι να στηρίξει με άμεσες επιχορηγήσεις ύψους έως 200 χιλιάδες ευρώ ανά δικαιούχο γεωργούς, των οποίων επλήγη η φυτική και ζωική παραγωγή». Τι πράξατε; Στον ελαιοπαραγωγό 50 ευρώ που ακόμα δεν έχουν πάρει, δεν έχουν πάρει μία.

Φέρατε σε δημόσιο διάλογο τους αγρότες, ενώ από το Βήμα της Βουλής ο Κυριάκος Μητσοτάκης ανέφερε ότι για τους αγρότες λεφτά δεν υπάρχουν. Λεφτά δεν υπάρχουν, αλλά θέλετε να συζητήσετε. Τι να συζητήσετε; Να πείτε τι καιρό θα κάνει αύριο; Να δείτε ποιος θα κερδίσει το «Survivor»; Για ποιον λόγο ακριβώς να συζητήσετε όταν από πριν λέτε ότι λεφτά δεν υπάρχουν; Λεφτά για την Ουκρανία όμως υπάρχουν. Λεφτά για τα pass υπάρχουν. Λεφτά για τις επιστρεπτέες και τις αποζημιώσεις στον κορωνοϊό υπήρχαν. Αναφέρω μόνο, κυρίες και κύριοι συνάδελφοι, ότι η Ελλάδα έχει στείλει όπλα στην Ουκρανία 260 εκατομμυρίων ευρώ και με την υπ’ αριθμόν 123763/2022 υπουργική απόφαση του κ. Σκυλακάκη εγγυηθήκαμε για την Ουκρανία, για δάνειο 4 δισεκατομμυρίων που πήρε από την Ευρωπαϊκή Ένωση, το ποσό των 45 εκατομμυρίων ευρώ. Έχω μπροστά μου την υπουργική απόφαση: «Η εγγύηση της Ελλάδος στο συνολικό εγγυημένο ποσό των 3,66 δισεκατομμυρίων ευρώ αντιστοιχεί σε 45.269.735 ευρώ». Αν λοιπόν, αυτά τα 300 εκατομμύρια τα διαθέταμε στους Έλληνες αγρότες, τα πράγματα θα ήταν διαφορετικά. Για τους αγρότες όμως χρήματα δεν υπάρχουν. Υπάρχουν για κάποιους άλλους, για την Ουκρανία.

Ο αγρότης που παράγει πλούτο και είναι νυχθημερόν στο χωράφι παρακαλάει για αφορολόγητο. Αν θα δείτε τους αγρότες από τις περιοχές σας, είναι σαράντα χρονών και μοιάζουν για ογδόντα, γιατί είναι νυχθημερόν στο χωράφι, μέσα στον ήλιο, μέσα στο λιοπύρι και παράγουν πλούτο. Αυτούς όμως εσείς δεν τους στηρίζετε. Παρακαλούν για αφορολόγητο πετρέλαιο και μείωση ρεύματος. Τουναντίον τι κάνετε; Θεσπίζετε αφορολόγητο σε ποιους; Στους εφοπλιστές, που δεν υπόκεινται ούτε σε ΦΠΑ ούτε σε ειδικό φόρο καυσίμων. Στο 1 ευρώ παραγωγής του Έλληνα αγρότη, τα 0,90 πάνε εκτός χώρας σε σπόρους που εισάγονται από ΗΠΑ και Ολλανδία, σε μηχανήματα και ανταλλακτικά από τη Γερμανία, σε λιπάσματα από Ιταλία, Ισραήλ, Γερμανία.

Η Ελλάδα, κυρίες και κύριοι συνάδελφοι και κύριοι της Κυβέρνησης, δεν χρειάζεται ασπιρίνη, γιατί είναι μεγάλο το πρόβλημα της αγροτιάς, χρειάζεται κεντρικό σχεδιασμό για τον πρωτογενή τομέα και όχι προχειρότητες και επικοινωνιακά παιχνίδια: «Θα δώσω 1 δισεκατομμύριο, θα δώσω κάποια χρήματα και κάποιες ασπιρίνες». Έτσι δεν λύνεται το πρόβλημα.

Επιβάλλεται ουσιαστική αποκλιμάκωση του κόστους παραγωγής -αυτό για το οποίο χτυπιούνται οι αγρότες από την πρώτη στιγμή-, αφορολόγητο στα καύσιμα και στα μηχανήματα, στα λιπάσματα και να μειωθεί το αγροτικό ρεύμα, ούτως ώστε να μπορούμε να παραγάγουμε πλούτο.

Επιβάλλεται η στήριξη του πρωτογενούς τομέα, η ενίσχυση των εξαγωγών και όχι των εισαγωγών. Δεν μπορεί η Ελλάδα να εισάγει ροδάκινα, να εισάγει βερίκοκα, μια τέτοια χώρα που έχει προικιστεί και από τον Θεό.

Επιβάλλεται να επιδοτηθούν οι νέοι που θέλουν να ασχοληθούν με τη γεωργία, να τους ενισχύσουμε τεχνολογικά και όχι να αναζητούμε χέρια παρανόμων μεταναστών εν έτει 2024.

Πείτε ξεκάθαρα στον λαό ότι η απόφαση ελήφθη στην Ευρωπαϊκή Ένωση για την αγροτική παραγωγή και γι’ αυτό έχετε απαξιώσει τους αγρότες. Η αλήθεια είναι ότι όλα βασίζονται στην «πράσινη» μεταρρύθμιση των Βρυξελλών έχοντας μοναδικό στόχο τη μείωση της αγροτικής παραγωγής, την αγρανάπαυση, ούτως ώστε να μπαίνουν φωτοβολταϊκά, ανεμογεννήτριες και τίποτε άλλο.

Η Ελληνική Λύση από την πρώτη στιγμή ήταν, είναι και θα είναι, διά στόματος του Προέδρου και κάθε Βουλευτή της Ελληνικής Λύσης που από το Βήμα του ελληνικού Κοινοβουλίου μιλάει κάθε φορά, για τη στήριξη του πρωτογενούς τομέα σε μια Ελλάδα που δεν παράγει ούτε βίδα ούτε αυτοκίνητο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μία μαθήτριες και μαθητές και τρεις συνοδοί εκπαιδευτικοί από το Γυμνάσιο Οβρυάς Αχαΐας (δεύτερο τμήμα).

(Χειροκροτήματα από όλες τις πτέρυγες της Βουλής)

Σας καλωσορίζουμε στη Βουλή. Να έχετε μια ευχάριστη παραμονή στην Αθήνα.

Έχει ζητήσει τον λόγο για μια μικρή παρέμβαση ο Υφυπουργός Αγροτικής Ανάπτυξης κ. Κελέτσης.

Ορίστε, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κυρία Πρόεδρε, ζήτησα τον λόγο για μία μικρή παρέμβαση επειδή προκλήθηκα.

Θα ήθελα να πω κατ’ αρχάς στον συνάδελφο της Ελληνικής Λύσης ότι θα πρέπει να συνειδητοποιήσει πως πλέον είναι Βουλευτής του ελληνικού Κοινοβουλίου και θα πρέπει οι συζητήσεις και οι τοποθετήσεις του στο ελληνικό Κοινοβούλιο να μην είναι καφενειακού επιπέδου και να μην απευθύνεται με επιχειρήματα όπως στα καφενεία όταν ζητούσε προεκλογικά την ψήφο των συμπολιτών του. Αυτό είναι το πρώτο.

Δεύτερον, αναφερθήκατε δήθεν σε ένα ραντεβού που είχε κλειστεί του Υπουργού με αγρότες, τους οποίους δεν τους είδε, τους απέφυγε ή ακύρωσε το ραντεβού. Πρώτα απ’ όλα μιλάτε για κάτι το οποίο δεν γνωρίζετε. Ας ρωτούσατε να σας πουν.

Να βάλουμε τα πράγματα σε μία σειρά. Ο Υπουργός ήρθε προσκεκλημένος του Περιφερειάρχη Ανατολικής Μακεδονίας και Θράκης για μία σύσκεψη με τους αγροτικούς φορείς όλης της Περιφέρειας Ανατολικής Μακεδονίας και Θράκης, από την Δράμα, τη Καβάλα μέχρι τον βόρειο Έβρο, η οποία έγινε στην Κομοτηνή, στην έδρα της περιφέρειας και στην οποία συμμετείχαν όλοι οι εκπρόσωποι των αγροτικών φορέων από όλη την περιφέρεια.

Δεν υπήρχε ραντεβού προγραμματισμένο στην Αλεξανδρούπολη για συνάντηση με εκπροσώπους των μπλόκων. Οι εκπρόσωποι αυτοί που διαμαρτύρονται ότι τελικώς δεν έγινε το ραντεβού εκπροσωπήθηκαν στη συνάντηση της Κομοτηνής, πήραν τον λόγο και όπως όλοι οι συνάδελφοί τους ανέπτυξαν τα επιχειρήματά τους.

Μία συνάντηση στο περιθώριο αυτής της επίσκεψης είχε όντως κανονιστεί και την είχα κλείσει εγώ, μετά από παράκληση των ίδιων των ανθρώπων που μου τηλεφώνησαν. Ήταν εκπρόσωποι των πληγέντων ελαιοπαραγωγών από τη Μάκρη, οι οποίοι μου ζήτησαν να δουν τον Υπουργό. Ο Υπουργός στο πρόγραμμά του είχε στην επιστροφή βάλει να μείνει για λίγο σε ξενοδοχείο στην Αλεξανδρούπολη μέχρι να πάει στην πτήση, μέχρι να πετάξει το αεροπλάνο. Εκεί λοιπόν, στο περιθώριο, θα έβρισκε αυτούς τους ανθρώπους, θα έβλεπε αυτούς τους ανθρώπους. Επειδή όμως η σύσκεψη στην Κομοτηνή κράτησε παραπάνω από το αναμενόμενο, τέσσερις ώρες, γι’ αυτό και αναγκαστήκαμε να φύγουμε από την Κομοτηνή και να πάμε κατευθείαν στο αεροδρόμιο για να προλάβουμε την πτήση. Ζήτησε, λοιπόν, ο Υπουργός και μου είπε αυτούς τους ανθρώπους που είχαμε προγραμματίσει να τους δει όντως στο ξενοδοχείο, να τους δει στο αεροδρόμιο, σε μια μικρή αίθουσα του αεροδρομίου.

Άρα, λοιπόν, κανέναν δεν έστησε ο Υπουργός. Αυτούς που ήταν να δει και είχαμε προγραμματίσει να τους δει τους είδε. Επαναλαμβάνω, ήταν εκπρόσωποι των ελαιοπαραγωγών που είχαν καεί οι ελιές τους, συνοδευόμενοι από έναν εκπρόσωπο της Ενώσεως Γεωργικών Συνεταιρισμών Αλεξανδρούπολης. Και αυτό το είχα κάνει εγώ, για να υπάρχει και ένας θεσμικός φορέας των αγροτών στη συνάντηση αυτή. Όλα τα υπόλοιπα, λοιπόν, είναι παραπληροφόρηση, όλα τα υπόλοιπα είναι ψέμα. Δεν υπήρχε καμμία συνάντηση, δεν ακυρώθηκε καμμία συνάντηση και το πρόγραμμα ακολουθήθηκε όπως είχε διαμορφωθεί.

Δεν θα πω περισσότερα. Επί της ουσίας στα υπόλοιπα θα απαντήσω όταν τοποθετηθώ.

Ευχαριστώ πολύ.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Γιατί ζητάτε τον λόγο; Για παρέμβαση Κοινοβουλευτικού Εκπροσώπου;

**ΚΩΝΣΤΑΝΤΙΝΟΣ ΧΗΤΑΣ:** Ναι, κυρία Πρόεδρε, για μία μικρή παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ήθελα πρώτα να δώσω τον λόγο, γιατί είχα κανονίσει, στον κ. Θεοχάρη για να μιλήσει επί τροπολογίας.

**ΚΩΝΣΤΑΝΤΙΝΟΣ ΧΗΤΑΣ:** Δεν θα καθυστερήσω καθόλου. Να μου επιτρέψετε, κύριε Θεοχάρη.

**ΠΡΟΕΔΡΕΥΟΥΣΑ (Όλγα Γεροβασίλη):** Ελάτε, έχετε τον λόγο. Σύντομα, όμως, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ τον κ. Θεοχάρη.

Κύριε Κελέτση, πρέπει να πηγαίνουμε πολύ καλά στον Έβρο, η Ελληνική Λύση. Μεγάλο πολιτικό ζόρι βλέπω ότι τραβάτε και ασχολείστε με την Ελληνική Λύση με το παραμικρό. Καλό είναι αυτό. Φαίνεται ότι ο κόσμος του Έβρου σιγά-σιγά ξυπνάει.

Θα ήθελα απλά να πω στον Υπουργό ότι δεν δεχόμαστε μαθήματα κοινοβουλευτισμού. Δεν σας είπε τίποτα. Εγώ και όλοι μας προεκλογικά πηγαίναμε, συναντούσαμε τον κόσμο και ζητούσαμε την ψήφο τους. Τι σας είπε; Αυτό κάνατε και εσείς. Κάνατε κάτι άλλο εσείς; Δεν ζητάτε την ψήφο; Τι τους λέτε «παιδιά, μην με ψηφίζετε εμένα, ψηφίστε κάτι άλλο»; Σοβαρά μιλάτε τώρα; Στα καφενεία πάμε, στις λαϊκές πάμε, στα μαγαζιά πάμε, παντού πάμε, βλέπουμε τον κόσμο. Δηλαδή τι κάνει διαφορετικό ο κ. Παπαδάκης που τον κατηγορήσατε για απρεπή κοινοβουλευτική συμπεριφορά; Αν είχε απρεπή κοινοβουλευτική συμπεριφορά σε κάτι, πιστέψτε με, πρώτο το κόμμα μας θα το είχε εντοπίσει. Δεν υπάρχει τέτοιος λόγος.

Και κάτι τελευταίο. Πραγματικά πώς τον αδικήσαμε έτσι αυτόν τον άγιο τον άνθρωπο, τον πολιτικό, τον κ. Αυγενάκη! Να βγουν διακόσιοι άνθρωποι τρελοί ότι είχαν ραντεβού με έναν αόρατο άνθρωπο ή ένα ραντεβού το οποίο δεν υπήρξε ποτέ και τελικά είχε δίκιο ο Υπουργός! Τώρα σοβαρά μιλάτε, κύριε Κελέτση, δεν βρήκε πέντε λεπτά να τους βρει; «Άργησε να πάει στο ξενοδοχείο», «τους είδε». Καλά που δεν τους πήγε και στο μπάνιο του ξενοδοχείου κάτω, «παιδιά, πάω να πλύνω τα χέρια μου, ελάτε εκεί». Μα, είναι δυνατόν η Ελλάδα να βράζει, οι αγρότες να είναι στον δρόμο και ο Υπουργός να το παίζει «βαρύ πεπόνι», μιας και είναι και αγροτικής καλλιέργειας το πεπόνι; Αλήθεια τώρα, κύριε Κελέτση; Αλλά γι’ αυτά θα σας κρίνει ο κόσμος. Αυτό που δεν θέλουμε από εσάς είναι μαθήματα κοινοβουλευτικής συμπεριφοράς!

Ευχαριστούμε πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός κ. Χάρης Θεοχάρης έχει τον λόγο επί της τροπολογίας με γενικό αριθμό 93 και ειδικό 8.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πάρα πολύ, κυρία Πρόεδρε. Δεν θα πάρω πολύ από τον χρόνο σας.

Έχουμε καταθέσει μια τροπολογία με τέσσερα άρθρα, τέσσερα λογικά, αυτονόητα άρθρα που πιστεύω ότι όλο το Κοινοβούλιο μπορεί να τα στηρίξει και να τα ψηφίσει.

Με το άρθρο 1 επεκτείνουμε την απαλλαγή για τον ΕΝΦΙΑ σε περιπτώσεις καταστροφών -το κάνουμε μάλιστα αναδρομικά από 1ης Ιουλίου του 2023- εκτός από τα κτήρια μαζί με το οικόπεδο, στις περιπτώσεις που έχουμε τέτοιου είδους καταστροφές, και στα αγροτεμάχια με τα κτίσματα αυτών. Έχουμε περιπτώσεις με πλημμύρες, φωτιές, δεν χρειάζεται να τις απαριθμήσουμε. Νομίζω τις ζήσαμε και δυστυχώς από ό,τι φαίνεται θα τις ζούμε όλο και πιο έντονα, όλο και πιο συχνά τα επόμενα χρόνια. Αυτό ήταν ένα πάγιο αίτημα, το οποίο το λύναμε συνήθως με αποσπασματικό τρόπο. Τώρα πια ερχόμαστε να δώσουμε μια γενναία γενική και μόνιμη λύση σε αυτό το ζήτημα.

Τα υπόλοιπα που περιέχει είναι διαδικαστικά. Επεκτείνουμε μαζί στο ίδιο άρθρο και τις απαλλαγές που έχουν θεσπιστεί από το 2018 και μετά για το Μάτι και τις περιοχές της Κορινθίας, οι οποίες επλήγησαν μαζί, και για το 2024 και αυτό νομίζω ότι είναι αυτονόητη διάταξη.

Όσον αφορά το άρθρο 2, στο άρθρο 2 και στο άρθρο 3 ουσιαστικά ερχόμαστε να επεκτείνουμε τον αριθμό των δόσεων από δέκα που είναι αυτή τη στιγμή στον ΕΝΦΙΑ σε δώδεκα δόσεις. Θέλουμε -και είναι αυτονόητο- όταν υπάρχει δυνατότητα να δώσουμε τον μέγιστο αριθμό δόσεων στους συμπολίτες μας για την καταβολή των φόρων, δώδεκα ιδανικά, ώστε να μειώνουν το ποσό το οποίο πρέπει να καταβάλλουν κάθε μήνα. Προφανώς κάποιος ο οποίος έχει τη δυνατότητα να πληρώσει εφάπαξ ή σε λιγότερες δόσεις αυτό μπορεί να το κάνει, σε αυτόν όμως ο οποίος δεν έχει τη δυνατότητα να πληρώσει σε δέκα δόσεις πρέπει να του δώσουμε αυτή τη δυνατότητα. Για να συμβεί αυτό, με το άρθρο 3 αλλάζουμε την ημερομηνία υποβολής, που ήταν μέχρι τα τέλη Μαρτίου, των στοιχείων αλλαγών, μεταβιβάσεων κ.λπ. και την μεταφέρουμε στα τέλη Ιανουαρίου, ώστε να υπάρχει η δυνατότητα μέσα στον Φεβρουάριο να γίνονται αυτοί οι υπολογισμοί και να ξεκινάνε οι δόσεις από τον Μάρτιο. Όμως μεταβατικά για φέτος η ημερομηνία λήξης της υποβολής -διότι προφανώς πρέπει να δώσουμε ικανό χρόνο στους πολίτες- είναι η 8η Μαρτίου του 2024 και οι δόσεις είναι έντεκα, ειδικά για αυτή τη χρονιά, για να μπορέσουμε να δώσουμε χρόνο να καταβληθούν αυτές οι δόσεις.

Τέλος, με το άρθρο 4 κάνουμε μια μικρή αλλαγή στον τρόπο χρηματοδότησης της οικονομικής ενίσχυσης για τη στήριξη του τουρισμού της Ρόδου. Μεταφέρουμε από το ΠΔΕ στον τακτικό προϋπολογισμό, απλώς και μόνο για να υπάρχει η χρηματοδότηση εκεί από το σημείο στο οποίο θα γίνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Κατρίνης, για τρία λεπτά.

**ΜΙΧΑΗΛ ΚΑΤΡΙΝΗΣ:** Πολύ λιγότερο, κυρία Πρόεδρε. Ευχαριστώ πάρα πολύ.

Κύριε Υπουργέ, κατ’ αρχάς είναι θετικές οι διατάξεις, αλλά δεν ξέρω αν στο πρώτο άρθρο θα έπρεπε να συμπεριληφθούν και άλλες περιοχές που έχουν υποστεί φυσικές καταστροφές και έχουμε καταστροφή ακινήτων, εννοώ για την παράγραφο 7 που έχετε μόνο –δικαιολογημένα- το Μάτι και την Κορινθία, αλλά θα έπρεπε να το διανθίσετε αυτό και με άλλες περιοχές.

Δηλαδή από τη στιγμή που η Κυβέρνηση μπαίνει στη διαδικασία, ορθώς κατά την άποψή μας, να πει ότι σε αυτές τις περιπτώσεις που έχουμε ολοσχερή καταστροφή που πιστοποιείται απαλλάσσεται από τον ΕΝΦΙΑ, θα έπρεπε, νομίζω, να περιλαμβάνει όλες τις ομοειδείς περιπτώσεις και όχι να γίνεται μόνο αναφορά και στην εμβληματική περίπτωση –το καταλαβαίνουμε- που έγινε στο Μάτι, αλλά και στην Κορινθία την ίδια χρονιά.

Θέλω όμως, κυρία Πρόεδρε, να πω κάτι για το άρθρο 2 της τροπολογίας, κύριε Υπουργέ. Κατ’ αρχάς, είναι κακογραμμένη, ξεκινάτε από το 24, πάτε στο 22, μετά στο 14.

Είναι ενδεικτική αυτή η τροπολογία, όπως είναι γραμμένη και διατυπωμένη, που έχει όλες τις ημερομηνίες, που σε μια υφιστάμενη διάταξη κάθε χρόνο φέρνετε μια τροπολογία όπου κάθε χρόνο έχετε διαφορετική καταληκτική ημερομηνία, όπου γίνεται η καταβολή της πρώτης δόσης του ΕΝΦΙΑ ή της τελευταίας, της απαράδεκτης διαδικασίας νομοθέτησης και του τρόπου με τον οποίο η φορολογική διοίκηση αντιμετωπίζει τους φορολογούμενους. Δηλαδή αν το διαβάσει κάποιος, θα δει πως προστίθεται κάθε χρονιά άλλη καταληκτική ημερομηνία.

Κυρία Πρόεδρε, νομίζω ότι είναι μνημείο κακής νομοθέτησης και δυστυχώς, δείχνει ότι παρά τη λειτουργία του επιτελικού κράτους, παρά την προσπάθεια που γίνεται σε κάποια πράγματα να έχουμε σοβαρότητα στις διαδικασίες νομοθέτησης, δυστυχώς, το μήνυμα που εκπέμπει αυτή η διάταξη είναι το μήνυμα της πολύ κακής νομοθέτησης και του «ράβε-ξήλωνε» κάθε χρονιά με διαφορετική πολιτική αφορμή διαφορετική ημερομηνία.

Αλλά θέλω να επιμείνω πιο πολύ στο πρώτο άρθρο και θέλω να σας παρακαλέσω μέχρι να τελειώσει η συζήτηση το βράδυ, να συμπεριλάβετε όλες τις περιπτώσεις που έχουμε φυσικές καταστροφές και καταστροφή κτισμάτων, που πρέπει ευλόγως να απαλλαγούν από την καταβολή του ΕΝΦΙΑ.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Κύριε Κατρίνη, δύο θέματα θέσατε, θα απαντήσω και στα δύο. Το πρώτο είναι σε σχέση με το άρθρο 1.

Μην μπερδεύουμε την επέκταση που κάνουμε στην παράγραφο 1, η οποία είναι σημαντική, ουσιαστική, οριζόντια και ξεκινάει από τον Ιούλιο του 2023 και θα ισχύει μόνιμα από δω και μπρος, ανάλογα με τις συνθήκες φυσικά και το είδος της καταστροφής. Άλλο είναι οι καταστροφές που είναι στην ύπαιθρο, άλλο σε αστικό ιστό κ.λπ. και άρα, μην την μπερδεύουμε -εδώ οριστικοποιούμε και δίνουμε εργαλεία στις δομές αντιμετώπισης και αποκατάστασης των καταστροφών για να παίρνονται τέτοιου είδους αποφάσεις, αυτό γίνεται σωστά και δεν έχει καμμία σχέση- και άλλο η παράγραφος 7.

Η παράγραφος 7 -είναι παράγραφος που έρχεται από το παρελθόν- υπήρξε λόγω της ειδοποιού διαφοράς των θανόντων. Η απαλλαγή γίνεται ακριβώς λόγω της ύπαρξης αυτών των θυμάτων. Διαβάστε το τι λέει. Απαλλάσσονται τα δικαιώματα επί του συνόλου της ακίνητης περιουσίας των θανόντων, εξαιτίας των πυρκαγιών του προηγούμενου εδαφίου.

Είναι λοιπόν μια πολύ συγκεκριμένη απαλλαγή, την οποία δεν την εισάγουμε…

**ΜΙΧΑΗΛ ΚΑΤΡΙΝΗΣ:** Έχει και την Κορινθία, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Βεβαίως. Μιλάει όμως ότι είναι για τους θανόντες.

Δεν την εισάγουμε, την επεκτείνουμε απλώς από το 2023 και στο 2024. Είναι μια απαλλαγή που ξεκινά από το 2018, σας λέω, και κατέληγε στο 2023. Απλώς επεκτείνουμε χρονικά για μια χρονιά ακόμα την απαλλαγή αυτή.

Τώρα όσον αφορά το άρθρο 2, είναι κατανοητό αυτό που λέτε και αυτό που διαβάσατε είναι το άρθρο ως έχει. Δεν είναι κάτι το οποίο εισάγουμε τώρα και φυσικά ξεκινάει και από το 2015 που δεν είχαμε επιτελικό κράτος. Οπότε, μην συγχέουμε. Στην προσπάθειά μας να τα φορτώσουμε όλα, έχουμε βρει το επιτελικό κράτος και πρέπει να τα φορτώσουμε όλα. Το 2015 δεν είχαμε επιτελικό κράτος.

Τελικά, αν θέλετε, αυτό ακριβώς είναι η ειδοποιός διαφορά αυτής της Κυβέρνησης, ότι ακριβώς επειδή βλέπουμε ένα ζήτημα, βλέπουμε τις αποσπασματικές λύσεις που δίναμε κάθε χρόνο και κάθε χρόνο λίγο διαφορετικές, κάποια στιγμή έξι δόσεις, τρεις διμηνιαίες, κάθε φορά δίναμε διαφορετική λύση, εδώ σε αυτήν την περίπτωση του ΕΝΦΙΑ, ερχόμαστε πια να οδηγήσουμε στη λογική κατάληξη και να μην χρειάζεται κάθε χρόνο να εισάγουμε τίποτα.

Από εδώ και μπρος από το 2025 που έχουμε χρόνο, θα είναι δώδεκα οι δόσεις, τέλος Ιανουαρίου οι δηλώσεις και από κει και πέρα Μάρτιο θα ξεκινάς να πληρώνεις ΕΝΦΙΑ σε δώδεκα δόσεις μέχρι Φεβρουάριο του επόμενου έτους. Και ειδικά για φέτος, επειδή δεν υπάρχει χρόνος ώστε οι πολίτες να κάνουν αυτές τις δηλώσεις μέχρι το τέλος Ιανουαρίου, εφόσον το ψηφίζουμε τώρα, δίνουμε λίγο παραπάνω χρόνο στους πολίτες μέχρι 8 Μαρτίου και οι δόσεις είναι έντεκα προσωρινά.

Συνεπώς, κατανοώ μια κριτική προς άλλες νομοθετήσεις παλαιότερων αλλαγών. Δεν υπάρχει όμως ίχνος κριτικής που θα πρέπει να απευθυνθεί στη νομοθέτηση σε αυτό που εισάγουμε εμείς σήμερα με αυτήν την τροπολογία σε αυτό το άρθρο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Διονύσιος Βαλτογιάννης, Βουλευτής των Σπαρτιατών και θα ακολουθήσει ο Κοινοβουλευτικός Εκπρόσωπος της Νέας Αριστεράς ο κ. Ευκλείδης Τσακαλώτος.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κυρία Πρόεδρε.

Όλες τις προηγούμενες μέρες πήγα στα μπλόκα και πήγα και σε πολλούς αγρότες που δεν είναι στα μπλόκα, που είναι στα σπίτια τους, και όλοι μου είπαν ότι μέσα στη Βουλή κάποια στιγμή πρέπει να ακουστούν κάποιες αλήθειες. Λοιπόν, να ξεκινήσουμε σήμερα να πούμε κάποιες αλήθειες.

Σήμερα που ο Πρωθυπουργός έχει ραντεβού με τους αγρότες, το μόνο που θα πάρουν οι αγρότες είναι πολλή συμπάθεια και πολύ δίκαιο, αλλά θα βγουν και κάποιοι κερδισμένοι. Καλό είναι να μάθουν όλοι ποιοι θα είναι οι κερδισμένοι.

Υπάρχουν λοιπόν, τρεις κατηγορίες αγροτών: οι μεγαλοαγρότες, οι μικρομεσαίοι αγρότες και οι κομπιναδόροι αγρότες. Μεγαλοαγρότες είναι αυτοί που η κάθε κυβέρνηση τους βοηθάει να αποκτήσουν περισσότερα. Ό,τι νομοσχέδιο και πρόγραμμα βγαίνει ευνοεί τους μεγάλους. Ένα παράδειγμα είναι τα σχέδια βελτίωσης που βγήκαν πριν από λίγες μέρες και κανένα παιδί μικρομεσαίου αγρότη δεν είναι μέσα σε αυτά τα σχέδια, γιατί κανένα παιδί από τους μικρομεσαίους δεν μπορεί να πιάσει πάνω από εξήντα έξι μόρια.

Κομπιναδόροι αγρότες είναι αυτοί που δεν καλλιεργούν και παίρνουν επιδοτήσεις. Οι μισοί από τις δεκαέξι χιλιάδες ΑΦΜ που είναι μπλοκαρισμένα είναι οι κομπιναδόροι, οι άλλοι μισοί τα δικαιούνται.

Ο ΟΠΕΚΕΠΕ και ο ΕΛΓΑ λειτουργούν σαν τα καλύτερα γραφεία προεκλογικών κέντρων της κάθε κυβερνήσεως. Οι μικρομεσαίοι αγρότες είναι αυτοί που έχουν τα κόκκινα δάνεια και μόλις θα τους δώσετε τον επιστρεφόμενο φόρο πετρελαίου, θα πάρουν 30 ευρώ κάθε αγρότης.

Κόκκινα δάνεια έχουν μόνο οι μικρομεσαίοι αγρότες. Εσείς δημιουργήσατε με τις κυβερνήσεις τα κόκκινα δάνεια και με τις πολιτικές σας. Άρα, δεν μπορείτε να τους σώσετε. Οι νόμοι που εφαρμόζονται είναι μόνο για τους μεγάλους αγρότες.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Ποιο θα λέγατε ότι είναι το βασικό πρόβλημα που αντιμετωπίζει η ανθρωπότητα που το έχουν καταλάβει οι αριστεροί, οικολόγοι, ακόμη και δεξιοί; Είναι η κλιματική κρίση. Αυτό είναι κάτι υπαρξιακό, κάτι που αν δεν το αντιμετωπίσουμε όλες οι άλλες πολιτικές, ίσως, δεν έχουν κάποια σημασία. Άρα αυτό κάθε Υπουργός, για κάθε νομοσχέδιο πρέπει να το έχει στο πάνω μέρος του κεφαλιού του.

Το κάνει αυτό η Κυβέρνηση; Είναι πραγματικά μια Κυβέρνηση πράσινη; Όταν ακούω τον κ. Μητσοτάκη, καμμιά φορά θεωρώ ότι πιστεύει ότι είναι ο πιο πράσινος Υπουργός, η πιο πράσινη κυβέρνηση που έχει ζήσει η χώρα, ίσως η πιο πράσινη κυβέρνηση παγκοσμίως. Είναι έτσι όμως τα πράγματα; Εμείς στη Νέα Αριστερά, δεν μιλάμε πολύ για κλιματική κρίση, μιλάμε για δίκαια μετάβαση γιατί το βασικό σε όλους τους τομείς αν πρέπει να αντιμετωπίσουμε αυτή την κρίση είναι ποιος θα την πληρώσει. Η βαθιά μας πίστη είναι ότι αν δεν μπορούμε να συμφωνήσουμε ποιοι θα το πληρώσουν τότε δεν είναι μόνο θέμα δικαιοσύνης, ότι πρέπει να αρχίσουμε από τους πιο φτωχούς, είτε στον αγροτικό τομέα είτε σε άλλους τομείς, για τη στέγαση για παράδειγμα και πώς θα κάνουμε τα σπίτια πιο οικολογικά, δεν θα είναι και αποτελεσματικό. Δεν θα πάρουμε τον κόσμο μαζί μας και όσους και όσες θέλουν να αντιμετωπίσουν αυτή τη μεγάλη πρόκληση.

Στον αγροτικό τομέα αυτόν τον τελευταίο χρόνο έχουμε μεγάλο πρόβλημα. Το βλέπετε από τις κινητοποιήσεις εδώ, το βλέπετε από τις κινητοποιήσεις σε όλη την Ευρώπη.

Αρχίζω από την Ευρωπαϊκή Ένωση. Λέει η Ευρωπαϊκή Ένωση, τώρα τα μαζεύει λίγο-λίγο ότι για λόγους κλιματικής κρίσης πρέπει να μειώσουμε τα φυτοφάρμακα, τα λιπάσματα, πρέπει να κάνουμε μια ψηφιοποίηση για να ξέρουμε ποιος χρησιμοποιεί, πόσα λιπάσματα και πόσα φυτοφάρμακα. Το οργάνωσε αυτό η Ευρωπαϊκή Ένωση κατά τη δική σας άποψη; Έβγαλε τα λεφτά που χρειάζεται για τους αγρότες γιατί όπως καταλαβαίνετε όταν μειώσεις τα φυτοφάρμακα και τα λιπάσματα η απόδοση κάποιου χωραφιού θα μειωθεί, άρα θα έχει κόστος στο εισόδημα.

Τι έγινε στον προϋπολογισμό γι’ αυτά τα αγροτικά ζητήματα; Το λέει η Ευρωπαϊκή Κεντρική Τράπεζα, δεν το λέει κάποια αριστερή οργάνωση ότι γίνεται αυτή η μετάβαση και σε πραγματικούς όρους, τα χρήματα που υπάρχουν για τον αγροτικό τομέα έχουν μειωθεί. Κοιτάξτε την έκθεση της Ευρωπαϊκής Κεντρικής Τράπεζας γι’ αυτό το θέμα.

Άρα η ίδια η Ευρωπαϊκή Ένωση κάνει κάποιες παρεμβάσεις σε οικολογική κατεύθυνση για τα λιπάσματα, για τα φυτοφάρμακα χωρίς να προβλέπει τις δαπάνες για να είναι δίκαια η μετάβαση. Γιατί πώς θα είναι δίκαιη η μετάβαση και πώς θα πείσουμε τον κόσμο, αν λέμε ότι ο αγροτικός τομέας πρέπει να πληρώσει το μεγάλο κόστος που προκύπτει από τη μείωση της απόδοσης της γης τους.

Πάμε τώρα στην Ελλάδα. Κύριε Υπουργέ, είσαστε ευχαριστημένοι ότι μετά από αυτές τις κατευθύνσεις της Ευρωπαϊκής Ένωσης; Ενημερώσατε τους αγρότες τι γίνεται με τα φυτοφάρμακα και με τα λιπάσματα; Κάνετε μια πλήρη ενημέρωση για να ξέρει ο κάθε αγρότης; Δεν το κάνατε. Δεν ξέρουν τίποτα, έτσι μας λένε όπου έχουμε πάει μας λένε ότι ήρθαν αυτές τις αλλαγές και άλλες αλλαγές, όχι μόνο αυτές που λέω εγώ τώρα, που δεν κάνατε μια ενημέρωση.

Άρα, το επιτελικό κράτος δεν έχει ούτε την ικανότητα να ενημερώνει τον κόσμο ότι έρχονται αλλαγές και άρα σας ενημερώνουμε γι’ αυτό, για εκείνο και για το άλλο. Ανίκανο το επιτελικό κράτος να κάνει αυτό, ανίκανο το επιτελικό κράτος να σχεδιάζει από την αρχή.

Έχω πει πολλές φορές ότι εγώ δεν πιστεύω ότι η Θεσσαλία θα ανακάμψει χωρίς ένα μεγάλο οργανισμό που θα τα σχεδιάζει όλα, όπως, το παράδειγμα που έχω δώσει πολλές φορές είναι το Tennessee Valley Authority, αυτό που έκανε ο Ρούσβελτ το 1933 για μια άλλη πεδιάδα του Tennessee. Τα σχεδίασε όλα από την αρχή τι παραγωγή θα έχει, ποιες υποδομές χρειάζονται, ποιες δραστηριότητες μεταποίησης θα μπορούν να υπάρχουν. Αυτό δεν χρειάζεται η Θεσσαλία; Δεν χρειάζεται ένα κεντρικό σχεδιασμό; Μου λένε όλοι οι επιστήμονες του αγροτικού τομέα ότι η Θεσσαλία δεν θα επιζήσει τα επόμενα δέκα πέντε χρόνια μόνο με το σιτάρι και το καλαμπόκι. Είναι κάποιος που σχεδιάζει ποια είναι τα εναλλακτικά; Πού θα βρει χρήματα για να το σχεδιάσει μαζί με όλα αυτά που χρειάζονται για τις υποδομές; Δεν νομίζω. Έχουμε αφήσει όλο το σχέδιο ανάκαμψης της Θεσσαλίας πάνω στον Υπουργό Οικονομικών, αντί να φτιάξουμε έναν οργανισμό που θα είναι μέσα και τα επιμελητήρια και οι επιστήμονες και ο κοινωνικός τομέας και ο ιδιωτικός τομέας και ο δημόσιος τομέας για να σχεδιάζει την ανάκαμψη και να σχεδιάζει επιπλέον την πράσινη μετάβαση και το πώς θα αντιμετωπίσουμε την ανάγκη να μειώσουμε τα φυτοφάρμακα, να μειώσουμε τα λιπάσματα πώς θα πρέπει να σχεδιάσουμε την ψηφιακή μετάβαση για να γίνουν αυτά πραγματικά.

Αυτό χρειάζεται ένα αναπτυξιακό κράτος, όχι μόνο δεν σχεδιάζεται για το μέλλον αλλά ξεχνιούνται παλιοί σχεδιασμοί.

Ήμουνα πρόσφατα στην Ηλεία και μου είπαν ότι το 2018 ο ΕΛΓΑ είχε κάνει ένα σχέδιο για τα όψιμα πορτοκάλια και για τη βιομηχανική τομάτα πώς να προστατεύεται από το χαλάζι με δίχτυα τα οποία θα μπορέσουν να εγκατασταθούν. Έγινε αυτό από τη προηγούμενη κυβέρνηση ούτε σας αφορά ούτε σας ενδιαφέρει. Αυτό σημαίνει σχεδιασμός. Μπορούσατε να πείτε ότι αυτό το μέτρο, αυτή η προσέγγιση από τον ΕΛΓΑ δεν ήταν η κατάλληλη και εμείς έχουμε ένα καλύτερο σχέδιο να προστατέψουμε τους ανθρώπους από το χαλάζι. Αλλά δεν κάνατε ούτε κι αυτό απλώς ξεχάστηκε, το είπε η προηγούμενη κυβέρνηση, δεν έχει καμμία συνέχεια το κράτος, ξαναρχίζουμε από την αρχή.

Ξέρουμε ότι έχει ένα μοντέλο η Ελλάδα. το μοντέλο που έχει η Ελλάδα τα τελευταία χρόνια, από τη Μεταπολίτευση και μετά, είναι ότι περιμένουμε τις καταστροφές. Κάνουμε τα ελάχιστα, δίνουμε κάποιες επιδοτήσεις, δίνουμε κάποιες αποζημιώσεις, φτιάχνουμε κάποια έργα δεν παίρνουμε στα σοβαρά τι λένε οι επιστήμονες και όταν διαφωνούν οι επιστήμονες μαζί μας τους βγάζουμε την αυτονομία και τους βάζουμε σε κάποιο Υπουργείο προς συμμόρφωση και όταν γίνεται μετά μια κρίση χρειάζονται χρήματα, εκ των υστέρων. Εκ των υστέρων για να μπαλώσουμε. Αυτό είναι το ελληνικό μοντέλο. Μήπως είναι καιρός να σκεφτούμε ένα άλλο μοντέλο που η έμφαση είναι σε δαπάνες εκ των προτέρων για να μη χρειάζονται οι δαπάνες εκ των υστέρων ή να μειωθούν τέλος πάντων οι δαπάνες εκ των υστέρων.

Αυτή είναι η δική μας πρόταση και αυτό έχει σχέση και με τις επιδοτήσεις, και με τις αποζημιώσεις, αλλά έχει και σχέδιο για όλες τις υποδομές και πώς αντιμετωπίζουμε την κλιματική κρίση.

Ποια είναι, όμως, η βασική ιδιαιτερότητα της ελληνικής οικονομίας και του αγροτικού τομέα; Αν ένα προϊόν κοστίζει 100 ευρώ στο σουπερμάρκετ, πόσο παίρνει ο παραγωγός στην Ελλάδα μέσο όρο; 18%. Πόσο παίρνουν τα σουπερμάρκετ; 40%. Αυτό είναι μια ελληνική ιδιαιτερότητα και αλλού οι αγρότες και οι παραγωγοί δεν παίρνουν αυτό που τους αναλογεί αλλά όχι με τόσο ακραία μορφή όπως στην Ελλάδα. Αυτό είναι το βασικό. Η ερώτηση που πρέπει να απαντήσουμε για τον αγροτικό τομέα είναι αυτό, πώς αλλάζουμε αυτό το 18%, 40% στα σουπερμάρκετ και οι άλλοι μεσάζοντες το υπόλοιπο 40%. Αυτό χρειάζεται μια συμμαχία, χρειάζεται μια κοινωνική συμμαχία ανάμεσα στους παραγωγούς και τους καταναλωτές για να αλλάξει αυτούς τους συσχετισμούς. Αυτό πρέπει να είναι από κάτω και να υπάρχει μια Κυβέρνηση από πάνω που καταλαβαίνει την έννοια του προγραμματισμού, του σχεδιασμού του εκ των προτέρων παρέμβαση, κάτι που δεν καταλαβαίνετε.

Νομίζω ότι η Νέα Αριστερά σε αυτή την κατεύθυνση πολεμά. Πολεμάει, δηλαδή, να δημιουργηθεί μια συμμαχία παραγωγών και καταναλωτών, η οποία θα αντιμετωπίσει τα προβλήματα της αγροτικής πολιτικής, θα αντιμετωπίσει τα προβλήματα της ακρίβειας και θα σπρώξει για μια κυβέρνηση, η οποία θα μπορέσει να δημιουργήσει το πλαίσιο και για την αγροτική πολιτική και να αντιμετωπίσει την ακρίβεια και να σχεδιάσει το μέλλον.

Σας λέω ότι το αγροτικό κομμάτι είναι σημαντικότατο για ό,τι λέμε για τη δίκαιη μετάβαση και η δίκαιη μετάβαση αρχίζει από κάτω, αρχίζει από αυτούς που είναι σε λιγότερο ισχυρή θέση για να πειστούν όλοι ότι είναι όντως υπαρξιακό πρόβλημα η κλιματική κρίση και ο μόνος τρόπος να λυθεί είναι η κλιματική δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα εννέα μαθήτριες και μαθητές και τέσσερις εκπαιδευτικοί συνοδοί τους από το 3ο Γενικό Λύκειο Πύργου.

Η Βουλή σάς καλωσορίζει.

Να έχετε μια ευχάριστη παραμονή στη Βουλή, αλλά και στο διήμερό σας.

(Χειροκροτήματα από όλες τις πτέρυγες της Βουλής)

Επόμενη ομιλήτρια είναι η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, σκοπός του υπό ψήφιση σχεδίου νόμου είναι η στήριξη του αγροτικού κόσμου, η ενίσχυση της πρωτογενούς παραγωγής μέσω της βελτίωσης του νομοθετικού πλαισίου, της επιτάχυνσης των διοικητικών διαδικασιών, της αντιμετώπισης εκκρεμοτήτων και της εν γένει προώθησης του πρωτογενούς τομέα σε μια εποχή ιδιαίτερα κρίσιμη για αυτόν, αφού έρχεται αντιμέτωπος με τις έκτακτες ανάγκες και τις συνέπειες των πρόσφατων φυσικών καταστροφών.

Θα σταθώ στις σημαντικές μεταρρυθμίσεις του σχεδίου νόμου, όπως η δυνατότητα εγκατάστασης αγροφωτοβολταϊκών συστημάτων. Επισημαίνω εδώ ότι για τους μεμονωμένους αγρότες θα ξεκινήσει άμεσα νέο πρόγραμμα αποκλειστικά για αγρότες με τίτλο «Φωτοβολταϊκά στο Χωράφι» ύψους 30 εκατομμυρίων ευρώ για τη μείωση του ενεργειακού κόστους της παραγωγής τους, ενώ ορίζεται σαφής διαδικασία για την απόδοση ενισχύσεων σε κληρονόμους δικαιούχων, καθώς σήμερα δεν υπάρχει ειδική ρύθμιση, στοιχείο που δυσχεραίνει σημαντικά τους κληρονόμους και τη συνέχιση της παραγωγικής δραστηριότητας αυτών.

Πρόκειται για μια ρύθμιση που θα ανακουφίσει τον αγροτικό κόσμο και τις ζημιές που αυτός υπέστη από τα ακραία καιρικά φαινόμενα είναι η δυνατότητα αποζημίωσης από τον ΕΛΓΑ έως το 100% της προϋπολογιζόμενης αξίας, η οποία είναι αφορολόγητη και ακατάσχετη.

Προς τον σκοπό της ελάφρυνσης του κτηνοτροφικού τομέα είναι η ρύθμιση για την ειδική εισφορά στο γάλα, ώστε να αναστέλλεται η είσπραξη των ποσών σε περιπτώσεις φυσικών καταστροφών.

Σημαντική, επίσης, είναι η διάταξη περί λειτουργίας αγροτικών τμημάτων στα επιμελητήρια της χώρας, ώστε να προωθούνται τα αιτήματα των αγροτών συλλογικά και επισταμένως και να υπάρχουν τα απαραίτητα στοιχεία για την άσκηση της αγροτικής πολιτικής και της λήψης ειδικών και τοπικών μέτρων για την αντιμετώπιση των εκάστοτε προβλημάτων.

Ως προς τις διαδικαστικές διατάξεις είναι καίριες εκείνες για την παράταση των προθεσμιών επικαιροποίησης των καταστατικών των αγροτικών συνεταιρισμών και της άδειας λειτουργίας των κτηνοτροφικών εγκαταστάσεων, καθώς λόγω των δυσχερειών της πανδημίας, αλλά και των φυσικών καταστροφών, κατέστη ανέφικτη η εμπρόθεσμη συμμόρφωση των φορέων.

Ως προς τα διαχειριστικά σχέδια απόσυρσης, των οποίων η σύνταξη μέχρι τώρα ανήκει ως αρμοδιότητα στις περιφέρειες, το σχέδιο νόμου, προκειμένου να καταστεί εφικτή η κατάθεση αυτών και η εφαρμογή τους, ιδρύει αρμοδιότητα το Υπουργείο Αγροτικής Ανάπτυξης εφόσον οι περιφέρειες δεν ανταποκριθούν σε αυτό.

Το παρόν σχέδιο νόμου είναι αλήθεια ότι δεν λύνει όλα τα προβλήματα του πρωτογενούς τομέα παραγωγής. Ωστόσο, επιχειρεί να αντιμετωπίσει πολλά από αυτά, να θέσει ένα νέο πλαίσιο πιο ευέλικτο για τη ρύθμιση των δραστηριοτήτων και να στηρίξει τον Έλληνα παραγωγό, ιδίως μετά τις φυσικές καταστροφές του 2023.

Στο πλαίσιο αυτό η Κυβέρνηση στηρίζει έμπρακτα τον πρωτογενή τομέα, καθώς αποτελεί αυτός έναν κομβικό πυλώνα για την ελληνική οικονομία. Ως εκ τούτου, επιδιώκουμε να στηρίξουμε τους Έλληνες αγρότες στις δύσκολες συγκυρίες που βιώνουν, να ενισχύσουμε τους παραγωγούς που επλήγησαν από τις φυσικές καταστροφές, να ενισχύσουμε επιπλέον τους νέους αγρότες, να άρουμε χρόνιες στρεβλώσεις και ανισότητες θέτοντας δίκαιους κανόνες για όλους.

Είναι σημαντικό εδώ να επισημάνουμε ότι κατά την έκτακτη σύνοδο του Ευρωπαϊκού Συμβουλίου συμφωνήθηκαν πρόσθετοι φόροι για τους αγρότες μας. Στα βασικά σημεία των αποφάσεων αυτών περιλαμβάνονται τροποποιήσεις για το έτος 2024 σχετικά με το καθεστώς αγρανάπαυσης, το οποίο έχει επιβληθεί από την Κοινή Αγροτική Πολιτική ήδη από το 2020 και να τονίσουμε ότι η Ελλάδα από την πρώτη στιγμή είχε ταχθεί υπέρ της πρότασης, η οποία προωθείται από την Ευρωπαϊκή Επιτροπή, ώστε να υπάρχει παύση στο καθεστώς αγρανάπαυσης για εκτάσεις οι οποίες καλλιεργούνται σε ευρωπαϊκό επίπεδο.

Αυτό σημαίνει, πρώτον, ότι απελευθερώνονται παραπάνω από ένα εκατομμύριο στρέμματα για Έλληνες αγρότες για συγκεκριμένες καλλιέργειες και, δεύτερον, πρόσθετο εισόδημα για συνδεδεμένες ενισχύσεις για τα στρέμματα αυτά τα οποία θα καλλιεργηθούν.

Ξεκινά σε επίπεδο Ευρωπαϊκής Επιτροπής ένας βαθύς και στρατηγικός διάλογος για Κοινή Αγροτική Πολιτική και για τους σημαντικούς περιορισμούς που αυτή επιβάλλει στην προσπάθεια την οποία κάνουμε για «πράσινη» μετάβαση.

Το ένα τρίτο του προϋπολογισμού της Ευρωπαϊκής Ένωσης αφορά την Κοινή Αγροτική Πολιτική. Υπάρχουν προβλήματα σχετικά με το πώς οι Ευρωπαίοι αγρότες και, κατά συνέπεια, οι Έλληνες αγρότες είναι εκτεθειμένοι στον παγκόσμιο ανταγωνισμό, τα οποία θα πρέπει να συζητηθούν από το Ταμείο Αλληλεγγύης. Ήδη όσον αφορά τον πρωτογενή τομέα αποσπάστηκαν πρόσθετοι πόροι για αποζημιώσεις, οι οποίοι αφορούν ζημιές οι οποίες έγιναν στη Θεσσαλία.

Ωστόσο, τονίζω ότι το μεγαλύτερο ποσοστό των αγροτικών αποζημιώσεων καλύπτονται από τον κρατικό προϋπολογισμό. Τα τελευταία τέσσερα χρόνια έχουν εκταμιευθεί παραπάνω από 1 δισεκατομμύριο ευρώ από τον ΕΛΓΑ σε ενισχύσεις σε αγρότες για αντιμετώπιση φυσικών καταστροφών και ζημιών από έκτακτα καιρικά φαινόμενα. Το ποσό αυτό είναι διπλάσιο από το ποσό που αντιστοιχεί στις εισφορές που κατέβαλαν οι αγρότες για να ασφαλιστούν έναντι φυσικών καταστροφών μέσω του ΕΛΓΑ.

Θα ήθελα εδώ να πω ότι ειδικά για την περιοχή των Χανίων όπου η παραγωγή είναι μειωμένη κατά 50% σε σχέση με τα περσινά δεδομένα είναι απαραίτητη η ενίσχυση της παραγωγής, η προστασία της υπαίθρου και η μείωση του κόστους παραγωγής. Η Κυβέρνηση έχει λάβει ήδη μέτρα, όπως η μείωση του κόστους ηλεκτρικής ενέργειας και το παρόν σχέδιο νόμου είναι αλήθεια ότι περιλαμβάνει ρυθμίσεις που μπορούν να συντελέσουν στην άμβλυνση αυτών των προβλημάτων. Φυσικά πάντοτε υπάρχουν περιθώρια λήψης επανορθωτικών και προληπτικών μέτρων, όπως, για παράδειγμα, θα μπορούσε να είναι η θέσπιση ενός ολοκληρωμένου προγράμματος δακοκτονίας με κρατική ευθύνη, το οποίο θα ανακουφίσει σημαντικά τους αγρότες.

Σεβόμενη πάντοτε τους ανθρώπους του πρωτογενούς τομέα, τόσο η Κυβέρνηση γενικά όσο και το αρμόδιο Υπουργείο ειδικά θα συνεχίζουν να τους στηρίζουν φροντίζοντας την περαιτέρω ενίσχυσή τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε,κύριοι Υφυπουργοί, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Αγροτικής Ανάπτυξης και Τροφίμων με θέμα: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Η προώθηση της βιώσιμης κτηνοτροφίας και αλιείας, η ενίσχυση της προστασίας της φυσικής παραγωγής, της εποπτείας της ποιότητας των τροφίμων είτε μέσω ανάληψης ουσιαστικών πρωτοβουλιών είτε σε οργανωτικό επίπεδο μέσω της ρύθμισης ζητημάτων επιμέρους φορέων και διαδικασιών του Υπουργείου Αγροτικής Ανάπτυξης και Τροφίμων αποτελεί σκοπό του συγκεκριμένου νομοσχεδίου.

Έτσι περνώντας στην ουσία των ζητημάτων της νομοθετικής πρωτοβουλίας στην περίπτωση της κτηνοτροφικής εγκατάστασης αυτή κατασκευάζεται από τον ενδιαφερόμενο κτηνοτρόφο και χρησιμοποιείται με βάση το καταστατικό.

Η διαχείριση αυτής αποτελεί ατομική ευθύνη κάθε κτηνοτρόφου. Η βοσκή εντός των βοσκίσιμων γαιών, ασκείται επί τη βάσει διαχειριστικού σχεδίου της περιοχής που ρυθμίζονται οι ώρες χρήσης των εν λόγω εκτάσεων για βόσκηση, σύμφωνα με τις υφιστάμενες και τις προκύπτουσες συμβατές με τη δασική νομοθεσία και τη βοσκή, παράλληλες χρήσεις και την βοσκοϊκανότητα της κάθε περιοχής, διασφαλίζοντας την αειφόρο διαχείριση και απρόσκοπτη αξιοποίηση των βοσκίσιμων γαιών.

Συστήνεται στο Υπουργείο τριμελές συμβούλιο εξέτασης αλιευτικών προσφυγών με έδρα το ίδιο και με αρμοδιότητα την εξέταση των ενδικοφανών προσφυγών κατά αποφάσεων, με τις οποίες επιβάλλονται διοικητικές κυρώσεις για αλιευτικές παραβάσεις. Καθορίζεται ο τρόπος οργάνωσης και λειτουργίας του συμβουλίου με απόφαση του Υπουργού. Οι πάνω ποινές επιβάλλονται από τα κεντρικά λιμεναρχεία για παραβάσεις σε θαλάσσιες περιοχές και λιμνοθάλασσες, δασικές υπηρεσίες για παραβάσεις σε ορεινά ρέοντα ύδατα, αστυνομικών αρχών για λίμνες, ποτάμια και υδάτινα συστήματα.

Οι όροι και οι προϋποθέσεις για την άσκηση του αλιευτικού τουρισμού, ρυθμίζονται με κοινή υπουργική απόφαση. Κατά παρέκκλιση από τις εκάστοτε ισχύουσες διατάξεις επιτρέπεται σε αλιευτικά ή σπογγαλιευτικά σκάφη εφοδιασμένα με επαγγελματική άδεια αλιείας ή σε βοηθητικά σκάφη υδατοκαλλιέργειας να επιβιβάζουν επισκέπτες, τουρίστες για τη συμμετοχή τους μόνο σε δραστηριότητες αλιευτικού τουρισμού.

Φυτοϋγεία. Η μη συμμόρφωση με τις υποχρεώσεις προστασίας της φυτοϋγείας, η άρνηση επίσημου ελέγχου, η παροχή ψευδών στοιχείων, μη εγγραφή στο μητρώο, εισαγωγή, εξαγωγή ή διακίνηση φυτών χωρίς την έκδοση φυτοϋγειονομικού διαβατηρίου και πιστοποιητικό φυτοϋγείας. Μη ενημέρωση των αρμοδίων αρχών σε υπόνοια ύπαρξης επιβλαβούς οργανισμού και άλλες περιπτώσεις που περιγράφονται, επιβάλλονται σημαντικά πρόστιμα. Βαθμός επικινδυνότητας η σοβαρότητα της παράβασης, η συχνότητα, η διάρκεια κι η πολλαπλότητα των μη συμμορφώσεων, το οικονομικό μέγεθος της επιχείρησης αποτελούν κριτήρια επιβολής διοικητικών κυρώσεων.

Κυρίες και κύριοι συνάδελφοι, η Κυβέρνηση αποσκοπεί στην ολοκλήρωση σε σύντομο χρονικό διάστημα του απαιτητικού έργου της στήριξης των πληγέντων που περιήλθαν προσωρινά ή μόνιμα σε κατάσταση έκτακτης ανάγκης, ειδικά για τις ζημιές που προκλήθηκαν σε αγροτικές καλλιέργειες, πάγιο και έγγειο ζωικό κεφάλαιο, αποθηκευμένα προϊόντα και εξοπλισμό των αγροτικών εκμεταλλεύσεων από τις πυρκαγιές του Ιουλίου και του Αυγούστου του 2023 και από την κακοκαιρία «Ντάνιελ» και «Ηλίας» στις περιφέρειες που επλήγησαν.

Εξασφαλίζεται ότι οι ενισχύσεις είναι αφορολόγητες, ακατάσχετες και ανεκχώρητες στους δικαιούχους. Αντιμετωπίζεται το ζήτημα της αποκομιδής και υγειονομικής ταφής ζώων, ορίζονται έτσι η λειτουργία χώρων υγειονομικής ταφής των ζώων σε κάθε δήμο στο πλαίσιο προστασίας της δημόσιας υγείας. Σε αγροτεμάχια που χαρακτηρίζονται από την Διεύθυνση Αγροτικής Ανάπτυξης της οικείας περιφερειακής ενότητας ως αγροτική γη υψηλής παραγωγικότητας απαγορεύεται η άσκηση οποιασδήποτε άλλης δραστηριότητας εκτός από την αγροτική εκμετάλλευση, αγροτική δραστηριότητα και την παραγωγή ηλεκτρικής ενέργειας από σταθμούς ανανεώσιμων πηγών ενέργειας.

Φωτοβολταϊκοί σταθμοί μεγαλύτεροι ίσοι στο 1 MW απαγορεύονται σε αγροτική γη υψηλής παραγωγικότητας χαρακτηρισμένη από τα γενικά πολεοδομικά σχέδια και τα τοπικά χωρικά σχέδια. Σταθμοί ισχύος μικρότερης ή ίσης από 1 MW, επιτρέπεται σε γη υψηλής παραγωγικότητας υπό την προϋπόθεση ότι δεν υπερβαίνουν το 0,8% του συνόλου των καλλιεργήσιμων εκτάσεων της κάθε περιφερειακής ενότητας.

Αγροτική εκμετάλλευση είναι μονάδα που εκτός από την παραγωγή των προϊόντων, δικαιούται και την αποθήκευση, τυποποίηση, συσκευασία, τοποθέτηση μέχρι της χονδρικής και λιανικής πώλησης προϊόντων που παράγει η μονάδα ή στην περίπτωση των ομάδων παραγωγών των προϊόντων τους, που και την πρώτη μεταποίησή τους αλιεία, υδατοκαλλιέργεια, και η διαχείριση ανανεώσιμων πηγών ενέργειας μικρότερη των 500 KW και η λειτουργία αγροτουριστικών μονάδων.

Κάθε ομάδα παραγωγών εγγράφεται στο Εθνικό Μητρώο Αγροτικών Συνεταιρισμών και άλλων συλλογικών φορέων. Λειτουργεί ως όφελος των μελών της, εξομοιώνονται με την αγροτική εκμετάλλευση ανεξάρτητα από την αξιοποίηση γεωργικής γης ή την εκτροφή παραγωγικών ζώων και μελισσοσμηνών με απαλλαγή από τον ΦΠΑ σε αγορές γεωργικών μηχανημάτων και εξοπλισμού και ως προς την ηλεκτροδότησή τους με αγροτικό ρεύμα.

Στις πόλεις Αθήνα, Θεσσαλονίκη, Κοζάνη, Πάτρα, Λάρισα, Ηράκλειο, Μυτιλήνη, Καβάλα, Αλεξανδρούπολη και Γιάννενα, ιδρύονται περιφερειακά παραρτήματα του ΓΕΩΤΕΕ. Συνιστώνται πρωτοβάθμιο και δευτεροβάθμιο πειθαρχικό συμβούλιο για την εκδίκαση των πειθαρχικών παραπτωμάτων των μελών του επιμελητηρίου. Διαμορφώνεται το νομοθετικό πλαίσιο για τη σύνθεση αγροτικών τμημάτων στα επιμελητήρια προς ενίσχυση των αγροτών.

Η ενισχυμένη εποπτεία και οι κυρώσεις για την προστασία της φυτοϋγείας και των βιοκτόνων προϊόντων, είναι απαραίτητες για την προστασία των τροφίμων. Αντιμετωπίζουμε δυσκαμψίες, οι οποίες κωλύουν την άμεση στήριξη και τη λήψη μέτρων για την ενίσχυση και προστασία των δραστηριοποιημένων στον πρωτογενή τομέα. Στο σχέδιο νόμου περιγράφεται και η σύσταση Σχολής Επαγγελμάτων Κρέατος Κρήτης.

Κυρίες και κύριοι συνάδελφοι, με αυτό το σχέδιο νόμου η Κυβέρνηση Μητσοτάκη τηρώντας τις δεσμεύσεις της, δημιουργεί τις κατάλληλες προϋποθέσεις για την αντιμετώπιση χρόνιων αγκυλώσεων, διευθετώντας λειτουργικά, κανονιστικά και νομοθετικά ζητήματα πάσης φύσεως, εξασφαλίζοντας τη βελτίωση της λειτουργίας οργανισμών, την παράλληλη παραγωγή αγροτικών προϊόντων, τη λειτουργία φωτοβολταϊκών σε γη υψηλής παραγωγικότητας, στηρίζει τη βιωσιμότητα των μικρών κτηνοτροφικών επιχειρήσεων με τα κτηνοτροφικά πάρκα και τον σταβλισμό ζώων. Προωθεί τον αλιευτικό τουρισμό και τις υδατοκαλλιέργειες.

Η Κυβέρνηση στοχεύει στη στήριξη του πρωτογενούς τομέα, στην άμβλυνση των οικονομικών επιπτώσεων εξαιτίας των κρίσεων και των ακραίων καιρικών φαινομένων, γνωρίζοντας ότι αποτελεί έναν από τους βασικότερους πυλώνες ανάπτυξης της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Γεώργιος Κωτσός, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριοι Υπουργοί, αγαπητές και αγαπητοί συνάδελφοι, συζητούμε σε μια ιδιαίτερη συγκυρία ένα νομοσχέδιο του Υπουργείου Αγροτικής Ανάπτυξης και Τροφίμων, την ώρα που οι αγρότες έχουν βγει στις κινητοποιήσεις, επίκειται η συνάντηση με τον Πρωθυπουργό Κυριάκο Μητσοτάκη, προκειμένου να συζητηθούν όλα αυτά τα ζητήματα, που αν μη τι άλλο καταδεικνύει το πολύ μεγάλο ενδιαφέρον και την προτεραιότητα που έχει η Κυβέρνησή μας απέναντι στον πρωτογενή τομέα.

Στο υψηλότερο δυνατό επίπεδο, στο επίπεδο του Πρωθυπουργού θα γίνει η συνάντηση, η συζήτηση, και θα επιχειρηθεί η απάντηση σε όλες τις ανησυχίες και τα ζητήματα που αφορούν τους ανθρώπους της παραγωγής, του μόχθου, της λάσπης, της βροχής, που αγωνιούν για την ύπαρξή τους και για το μέλλον τους.

Συνάδελφοι, ο πρωτογενής τομέας είναι ένας δομικός πυλώνας ανάπτυξης της χώρας μας και μάλιστα θα τον χαρακτήριζα τον πιο ουσιαστικό πυλώνα ανάπτυξης της χώρας μας. Πρώτον, διότι είναι ανθεκτικός απέναντι σε κρίσεις, ενώ άλλοι τομείς όπως ο τουρισμός παρουσιάζουν μια ιδιαίτερη μεγάλη ευαλωτότητα σε εξωγενείς παράγοντες -πανδημία, φυσικές καταστροφές, διεθνείς κρίσεις- αλλά παράλληλα με την ανθεκτικότητα ο πρωτογενής τομέας έχει και το πλεονέκτημα να κινητοποιεί ένα τεράστιο ανθρώπινο δυναμικό και μάλιστα έχει τη δυνατότητα να κρατά όρθια, ζωντανή, ενεργή την ύπαιθρο χώρα μας, την ύπαιθρο Ελλάδα.

Ιδιαίτερα γνωρίζετε με το δημογραφικό πρόβλημα να βρίσκεται σε πολύ μεγάλη εξέλιξη τι τεράστιο πρόβλημα πληθυσμιακής αφαίμαξης και ερημοποίησης αντιμετωπίζει το σύνολο της περιφέρειας της Ελλάδος και ιδιαίτερα τα ορεινά αλλά και τα μικρά αγροτικά χωριά. Χωρίς αγρότες, χωρίς κτηνοτρόφους, η ύπαιθρος Ελλάδα δεν υπάρχει και χωρίς ύπαιθρο Ελλάδα, δεν θα υπάρχει Ελλάδα, είναι η καρδιά, ο πνεύμονας, η σπονδυλική στήλη της χώρας μας.

Άρα, επιβάλλεται να στηρίξουμε στον μέγιστο δυνατό βαθμό αυτούς τους ανθρώπους της παραγωγής, του μόχθου και της προσπάθειας και να τους δώσουμε τη δυνατότητα μέσα από τον εξορθολογισμό και την αναδιάρθρωση του πρωτογενούς τομέα, να απολαύσουν και την προστιθέμενη αξία των παραγόμενων από αυτούς προϊόντων.

Και αναφέρομαι σε αυτό ιδιαίτερα το κομμάτι, διότι μέχρι στιγμής κατά κύριο λόγο εστιάζουμε στον αγρότη παραγωγό, στον αγρότη εργάτη της γης και ενώ τα παραγόμενα από εμάς προϊόντα συνήθως φεύγουν στο εξωτερικό ανεπεξέργαστα ή σε χαμηλό επίπεδο επεξεργασίας, για να τα εισάγουμε στη συνέχεια τυποποιημένα και επεξεργασμένα σε πολλαπλάσια αξία, με αποτέλεσμα να χάνουμε όλη αυτή την προστιθέμενη αξία που θα μπορούσε να μείνει στην εγχώρια αγορά, να ενισχύσει το ΑΕΠ της χώρας μας, αλλά κυρίως να ενισχύσει και την οικονομία των αγροτών και των κτηνοτρόφων μας.

Χαρακτηριστικό παράδειγμα το βαμβάκι όπου το παράγουμε είμαστε κυρίαρχα βαμβακοπαραγωγός χώρα ιδιαίτερα η Θεσσαλία και η πατρίδα μου η Καρδίτσα, το φτάνουμε στο επίπεδο του εκκοκκισμένου βαμβακιού και το εξάγουμε εκκοκκισμένο, εισπράττει η χώρα μας περίπου 500 με 700 εκατομμύρια ευρώ τον χρόνο από την εξαγωγή εκκοκκισμένου βαμβακιού, για να εισάγουμε στη συνέχεια τελικά προϊόντα βαμβακιού ίνες, υφάσματα και ρούχα που ξεπερνάνε τα 4 δισεκατομμύρια ευρώ.

Άρα επιβάλλεται να δούμε και να βρούμε τους τρόπους εκείνους, ώστε τα προϊόντα μας, τα εξαιρετικής ποιότητας προϊόντα μας, να τυποποιηθούν, να συσκευαστούν και να γίνουν τελικό προϊόν στη χώρα μας, ανοίγοντας και μάλιστα υψηλού επιπέδου οικονομικές αγορές.

Έγινε πολύ μεγάλη συζήτηση για το αν η Κυβέρνηση ακούει, είναι κοντά στους αγρότες, ή σέρνεται από τις κινητοποιήσεις των αγροτών. Αγαπητοί συνάδελφοι, νομίζω ότι η πραγματικότητα είναι πολύ συγκεκριμένη και δίνει απαντήσεις πολύ συγκεκριμένες για το πόσο ευαισθητοποιημένη είναι η Κυβέρνησή μας απέναντι στο θέμα των αγροτών και των κτηνοτρόφων και πόσο υψηλά στην ατζέντα της τους έχει.

Τα προηγούμενα χρόνια και ιδιαίτερα σε μία περίοδο που περάσαμε με πολύ μεγάλες κρίσεις, όπως ήταν η πανδημία, η ενεργειακή κρίση, η μεταναστευτική κρίση, ο πόλεμος στην Ουκρανία, η Κυβέρνησή μας στάθηκε δίπλα, στο πλευρό των αγροτών, ενισχύοντάς τους σοβαρά και σημαντικά: Μείωση της φορολογίας 50% για τους αγρότες που είναι συνεταιρισμένοι, που είναι συμβολαιακοί, για τους νέους αγρότες. Ενίσχυση στα λιπάσματα όταν οι τιμές είχαν ξεφύγει. Πάνω από 75 εκατομμύρια ευρώ διέθεσε η Κυβέρνηση προς αυτή την κατεύθυνση. Ενίσχυση στις ζωοτροφές των κτηνοτρόφων μας. Ενίσχυση στην ενέργεια με κάλυψη 80% της ρήτρας αναπροσαρμογής. Επίσης, ένταξη των αγροτών, θεωρώντας τους ως επιχειρηματίες -γιατί έτσι πρέπει να τους αντιμετωπίζουμε- στην επιστρεπτέα ή μη επιστρεπτέα προκαταβολή.

Και βέβαια, κατά την περίοδο των πολύ μεγάλων καταστροφών, ιδιαίτερα στη Θεσσαλία, από την πρώτη στιγμή η Κυβέρνησή μας ήταν εκεί, δίνοντας ανάσα, δίνοντας απάντηση, δίνοντας λύση στο πρόβλημα της μη καλλιέργειας επί της ουσίας και της μη ύπαρξης εισοδήματος. Πάνω από 1 δισεκατομμύριο ευρώ έχει δώσει ο ΕΛΓΑ για αποζημιώσεις όλη αυτή την περίοδο, εκ των οποίων τα 500 εκατομμύρια ευρώ, το μισό δηλαδή αυτού του ποσού, ήταν ενίσχυση από το Πρόγραμμα Δημοσίων Επενδύσεων. Και βεβαίως, γρήγορες καταβολές της πρώτης αρωγής για το βαμβάκι, για το καλαμπόκι, για τη ντομάτα. Επίσης, για πρώτη φορά ο ΕΛΓΑ χρηματοδότησε τα μη ασφαλισμένα προϊόντα -κοτόπουλα, άλογα, χοίρους- και μάλιστα με ισχυρά ποσά. Μου έλεγε χθες ένας κτηνοτρόφος στην Καρδίτσα ότι για τις πουλάδες, που συνήθως η τιμή τους είναι στα 7 έως 9 ευρώ, η αποζημίωση είναι 9 ευρώ. Στους δε κτηνοτρόφους, πέρα από τη χρηματοδότηση για την απώλεια του ζωικού κεφαλαίου 140 έως 150 ευρώ για τα μικρά ζώα, 800 για τα μεγάλα ζώα, η δυνατότητα επαναγοράς και επανάκτησης του ζωικού κεφαλαίου με 100% χρηματοδότηση από το Υπουργείο.

Καταλαβαίνετε ότι όλα αυτά καταδεικνύουν, αν μη τι άλλο, και την ευαισθησία και την αξία και τη σημασία που δίνει η Κυβέρνησή μας στον πρωτογενή τομέα.

Ποια είναι τα μεγάλα ζητήματα που αντιμετωπίζει σήμερα ο αγρότης και ο κτηνοτρόφος και που -αν θέλετε- είναι και τα κυρίαρχα αιτήματά τους στις κινητοποιήσεις που κάνουν; Το ενεργειακό κόστος, το κόστος άρδευσης που είναι το μεγαλύτερο κόστος που επιβαρύνει το κόστος παραγωγής. Και εδώ η Κυβέρνηση για τρίτη συνεχόμενη χρονιά επιστρέφει τον ειδικό φόρο κατανάλωσης στα καύσιμα, μείωση στην ενέργεια στο ρεύμα. Και το κυριότερο, που το αναγνωρίζουν οι αγρότες ότι είναι ένα σημαντικό μέτρο; Net metering, αυτοπαραγωγή ενέργειας για την κάλυψη των ενεργειακών αναγκών των αγροτών μας και μηδενισμός του ενεργειακού κόστους, μια σημαντικότατη πρωτοβουλία που σίγουρα θα δώσει απάντηση στο μεγάλο πρόβλημα που δημιουργείται πολλές φορές, είτε από ενεργειακές είτε από γεωπολιτικές κρίσεις, στην αύξηση του ενεργειακού κόστους, δεδομένου ότι η χώρα μας εξαρτάται πολλές φορές σε μεγάλο βαθμό από την εισαγωγή ενέργειας.

Να σημειώσω εδώ την πολύ μεγάλη αξία που έχει η τροπολογία που μηδενίζει τον ΕΝΦΙΑ για τις κατεστραμμένες οικίες των συμπολιτών μου.

Βεβαίως, να κλείσω με μια πολύ σημαντική πρόβλεψη και επισήμανση του νομοσχεδίου, που είναι η εκπαίδευση των αγροτών. Η εκπαίδευση των αγροτών θα πρέπει όχι μόνο να εστιαστεί στο επίπεδο της καλής παραγωγής αλλά και στο επίπεδο να ενσωματώσουν τη νοοτροπία και την άποψη ότι λειτουργούν επιχειρηματικά, να αποκτήσουν επιχειρηματική συνείδηση.

Θεωρώ, λοιπόν, ότι γίνονται σημαντικότατα βήματα -και όχι μόνο βήματα- αλλά και αποφάσεις γενναίες στην κατεύθυνση της στήριξης του πρωτογενούς τομέα. Διότι θεωρούμε, όπως είπα και στην αρχή -για να κλείσω με αυτό-, ότι είναι ένας δομικός, αποφασιστικός και ουσιαστικός πυλώνας ανάπτυξης της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Χρήστος Καπετάνος, Βουλευτής της Νέας Δημοκρατίας.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, έρχεται σήμερα στη Βουλή ένα νομοσχέδιο για τις ρυθμίσεις για την ανάπτυξη του πρωτογενούς τομέα. Την ίδια ώρα που έρχεται στη Βουλή αυτό το νομοσχέδιο με τις πολύ σημαντικές του ρυθμίσεις, στο Μέγαρο Μαξίμου τελείωσε μια σύσκεψη του Πρωθυπουργού με εκπροσώπους των αγροτών μας.

Το κύριο αίτημα των αγροτών μας -επειδή προέρχομαι από τη Θεσσαλία, από τον Νομό Λάρισας- ήταν και είναι το αγροτικό ρεύμα και το πετρέλαιο. Για το πετρέλαιο η επιστροφή του ειδικού φόρου κατανάλωσης από τον ΣΥΡΙΖΑ το 2016 μηδενίστηκε. Ήρθε η Κυβέρνηση της Νέας Δημοκρατίας και προ διετίας το επανέφερε και για τρίτη χρονιά ο Πρωθυπουργός ανακοίνωσε τη συνέχιση της επιστροφής του ειδικού φόρου κατανάλωσης στο πετρέλαιο.

Το άλλο θέμα που είναι πολύ σημαντικό και που σήμερα μόλις τελείωσε η σύσκεψη ανακοινώθηκε, αφορά στο ρεύμα. Για δύο συν οκτώ χρόνια φθηνότερο ρεύμα για όλους τους αγρότες. Τα δύο πρώτα χρόνια, μάλιστα, θα είναι η KWh κάτω από τα 10 λεπτά, 9,3 και για τα υπόλοιπα οκτώ χρόνια θα είναι ακόμα χαμηλότερη. Να προστεθεί στο net metering των αγροτικών φωτοβολταϊκών που ανακοίνωσε ο Πρωθυπουργός πριν από λίγες ημέρες, δίνοντας 30 εκατομμύρια ευρώ και η δυνατότητα να μπορεί ένας αγρότης από δέκα KWh που είχε από ένα αγροτικό φωτοβολταϊκό να ποτίζει κάποια στρέμματα, να τις πενταπλασιάσει, ήτοι μπορεί ένας αγρότης, ακόμα και σε εκτατικές μεγάλες καλλιέργειες, να ποτίζει περίπου μέχρι τριακόσια πενήντα, τετρακόσια στρέμματα, χωρίς να έχει κόστος.

Εγώ δεν θυμάμαι καμμία άλλη κυβέρνηση τα τελευταία χρόνια να έχει επενδύσει τόσα πολλά στον πρωτογενή τομέα. Εάν θέλουμε να είμαστε μεμψίμοιροι και να λέμε ότι δεν έγινε τίποτα για στους αγρότες, ας γυρίσουμε πίσω να δούμε τα προηγούμενα χρόνια τι είναι αυτά που έχει κάνει η Κυβέρνηση της Νέας Δημοκρατίας για τους αγρότες. Να ξεκινήσει κανείς από τη μείωση των φορολογικών συντελεστών που ήταν στο 22% επί ΣΥΡΙΖΑ και τις προκαταβολές φόρου για την επόμενη χρονιά που πληρώναμε που πήγε στο 9% από αυτή την Κυβέρνηση; Ήταν ένα από τα πρώτα μέτρα που πήρε η Κυβέρνηση Μητσοτάκη. Να πάμε στις ασφαλιστικές εισφορές που μείωσε; Να πάμε στα σχέδια βελτίωσης που ενέταξε ακόμα και αυτούς οι οποίοι ήταν επιλαχόντες ή στα προγράμματα των νέων αγροτών; Ένα σωρό μέτρα, τα οποία είναι προς την κατεύθυνση να κρατήσουν τον αγρότη και τον κτηνοτρόφο στο χωράφι του ή στη μονάδα του.

Στη Θεσσαλία και στη Λάρισα αυτό που βιώσαμε τους τελευταίους μήνες πρέπει να σας πω ότι σαφώς ήταν κάτι το οποίο εύχομαι να μην το ζήσει κανένας. Όμως, θα συνεχίσω να το λέω, όση κριτική και αν ακούγεται, ότι αυτή η Κυβέρνηση ήταν δίπλα. Και ο Λευτέρης Αυγενάκης και ο Διονύσης Σταμενίτης και ο Σταύρος Κελέτσης και όλη η ηγεσία ήταν εκεί. Είναι πρωτόγνωρο σε τόσο σύντομο χρονικό διάστημα να αντιμετωπίζονται προβλήματα. Αντιμετωπίστηκαν όλα; Έχουν πληρωθεί όλοι; Όχι. Γίνονται, όμως, προσπάθειες που τα προηγούμενα χρόνια σε παρόμοιες καταστροφές, σε παρόμοιες καταστάσεις ούτε σε μία τετραετία, πενταετία δεν είχαν πληρωθεί οι άνθρωποι. Τώρα βρισκόμαστε εδώ πέντε, πεντέμισι μήνες μετά και ένα μεγάλο ποσοστό αυτών έχουν πληρωθεί.

Έρχεται σήμερα και ένα νομοσχέδιο επιπλέον, που τι λέει μεταξύ των άλλων και πού υπάρχει, αν θέλετε, γκρίνια ή ότι «να το ψηφίσουμε ή να μην το ψηφίσουμε»;

Έρχεται και λέει: Δημιουργία κτηνοτροφικών πάρκων για τον κτηνοτρόφο μας, δημιουργία των ομάδων σταβλισμού, να μπορούν τα ζώα να σταβλίζονται μαζί σε έναν συγκεκριμένο χώρο.

Έρχεται και λέει αυτό το νομοσχέδιο, επίσης, για το «De Minimis», για την ήσσονα αποζημίωση που μπορεί να πάρει κάποιος, που μπορεί να πηγαίνει και στον κληρονόμο του, διότι το αντιμετωπίσαμε και τώρα με τις καταστροφές. Πέθαινε κάποιος που είχε μέχρι τώρα το χωράφι και δεν μπορούσαν οι κληρονόμοι του να πάρουν τα χρήματα. Ακατάσχετο των αποζημιώσεων!

Επίσης, απαλλαγή από τον ΕΝΦΙΑ -και θέλω πραγματικά να συγχαρώ και την ηγεσία του Υπουργείου Οικονομικών- και για τα χωράφια και για τα κτίσματα στις πληγείσες περιοχές από τον Ιούλιο του 2023 και μετά.

Πάμε και παρακάτω.

Στις κτηνοτροφικές εγκαταστάσεις που ήταν χωρίς άδεια λειτουργίας και που ενδεχομένως αυτοί οι άνθρωποι κινδύνευαν να χάσουν τη δουλειά τους, να χάσουν το επάγγελμα που έκαναν και τα ζώα τα οποία είχαν, γιατί δεν είχαν άδεια λειτουργίας, δίνεται μία παράταση μέχρι τις 30-9-2024 να την εκδώσουν και να συνεχίσει ο κτηνοτρόφος να είναι στον πρωτογενή τομέα. Και αναστέλλονται, παράλληλα, όλα τα διοικητικά πρόστιμα και η κατεδάφιση αυτών των στάβλων, διότι μέχρι τώρα αυτό το οποίο ίσχυε ήταν να αποβάλλουν τον κτηνοτρόφο από εκεί και να γκρεμίζουν τη σταβλική του εγκατάσταση. Αυτός ο άνθρωπος θα τελείωνε. Έρχεται αυτό το νομοσχέδιο σήμερα και επιλύει και αυτό το θέμα.

Ένα άλλο θέμα: Η εκπόνηση των διαχειριστικών σχεδίων βόσκησης, που έρχεται και λέει η Κυβέρνηση «δίνω στις περιφέρειες την αρμοδιότητα να τα εκπονήσουν, γιατί ξέρει καλύτερα κάθε περιφέρεια τον τόπο της». Αν, όμως -γιατί το είδαμε και αυτό τα προηγούμενα χρόνια- κάποιες περιφέρειες είτε δεν θέλουν είτε δεν μπορούν, τότε το Υπουργείο θα αναλάβει να τα εκπονήσει, γιατί πρέπει να προχωρήσουν.

Ρυθμίσεις, επίσης, επιφέρει για τις ομάδες παραγωγών με απαλλαγή ΦΠΑ για την αγορά αγροτικών μηχανημάτων, όταν είσαι σε ομάδες παραγωγών.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κυρία Πρόεδρε, σε ένα λεπτό.

Και δίνει παράταση στην τροποποίηση του καταστατικού των αγροτικών συλλόγων. Μέχρι τώρα δεν θα μπορούσαν να είναι στο αρμόδιο Μητρώο αυτοί οι αγροτικοί συνεταιρισμοί και τώρα δίνεται μία παράταση μέχρι τις 30-6-2024.

Αυτά και πολλά άλλα θέματα που ρυθμίζονται δείχνουν ότι η Κυβέρνηση σε ό,τι αφορά τον πρωτογενή τομέα έχει κάνει σοβαρά βήματα και όχι αποσπασματικά. Και σας είπα και πριν ότι όλα δεν γίνονται ούτε υπάρχει κάποιο μαγικό ραβδί να το πάρει κάποιος και να κάνει τον μαθητευόμενο μάγο. Δεν πράττει έτσι αυτή η Κυβέρνηση. Με πρόγραμμα, με σοβαρή σκέψη και με γνώσεις -θέλω να σας πω και- και με διάλογο -διότι έγινε πολλές φορές ο διάλογος και στη Θεσσαλία με τους αγρότες και τους κτηνοτρόφους- εκπονεί ένα σχέδιο για τον πρωτογενή τομέα, που είμαι βέβαιος ότι θα βάλει τον Έλληνα αγρότη και κτηνοτρόφο σε μια νέα μορφή παραγωγής και εκμετάλλευσης της παραγωγής του για τα επόμενα χρόνια. Αυτό, λοιπόν, γίνεται από αυτή την Κυβέρνηση και γι’ αυτό σας ζητώ να στηρίξετε και αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και επτά συνοδοί εκπαιδευτικοί από το Δημοτικό Σχολείο Άλλης Μεριάς Μαγνησίας.

Παιδιά, σάς καλωσορίζουμε και εσάς και τους εκπαιδευτικούς, βεβαίως!

(Χειροκροτήματα από όλες τις πτέρυγες της Βουλής)

Επόμενος ομιλητής ο κ. Γεώργιος Μουλκιώτης, Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πόσα θαύματα έγιναν σήμερα! Πόσα θαύματα έκανε αυτή η Κυβέρνηση σήμερα! Δηλαδή με τόσο άγχος και τόσο ασθμαίνουσα να προσέρχεται υπό το βάρος της καθοδικής μορφής των δημοσκοπήσεων, να πει ό,τι πει, αντιλαμβάνεστε πόσο υπεύθυνη Κυβέρνηση είναι απέναντι στους αγρότες.

Όχι δούλεμα οι αγρότες, κύριοι Υπουργοί! Οι αγρότες θέλουν έργα, θέλουν πράξεις, θέλουν πολιτική. Οι αγρότες θέλουν να εκπονήσετε μια εθνική στρατηγική για την αγροτική ανάπτυξη και για τον πρωτογενή τομέα. Δεν θέλουν δούλεμα που κάνατε και συνεχίζετε να το κάνετε.

Με τις αγροτικές κινητοποιήσεις, κυρίες και κύριοι συνάδελφοι, τα πραγματικά περιστατικά είναι δεδομένα.

Βρίσκεται η επιτελική Κυβέρνηση του κ. Μητσοτάκη να επιλέγει σήμερα να φέρει ένα νομοσχέδιο, ένα διεκπεραιωτικό νομοσχέδιο, αλλά κατά την άποψή μας είναι εντελώς εκτός τόπου και χρόνου. Και είναι άξιο να αναρωτιέται κανείς: Έχει επίγνωση της κατάστασης αυτής η Κυβέρνηση; Και αν έχει, πιστεύει ότι αυτό το νομοσχέδιο θα επιλύσει τα φλέγοντα προβλήματα τα οποία ταλανίζουν τον αγροτικό κόσμο;

Έχετε, κύριοι Υπουργοί, εικόνα γιατί όλοι αυτοί οι άνθρωποι, οι αγρότες κινητοποιήθηκαν τόσες μέρες που είναι στους δρόμους; Έχετε εικόνα; Γιατί ο Υπουργός σας δεν είχε εικόνα, είχε πλασματική εικόνα, νόμιζε ότι τους είχαν υποκινήσει άλλοι έτσι ισχυρίστηκε και έτσι βγήκαν οι αγρότες στους δρόμους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ**)

Δεν έχουν οι αγρότες αξιοπρέπεια, δεν έχουν αυτογνωσία, δεν έχουν λογική και βγαίνουν στον δρόμο γιατί έχουν προβλήματα, αλλά ήταν υποκινούμενοι. Αυτή είναι η Κυβέρνησή σας και τόσο υποκριτικά έρχεστε σήμερα και ανακοινώνετε με τις διαρροές σας και με τις όποιες αποφάσεις όλα αυτά τα οποία ανακοινώνετε.

Γιατί αν είχατε, κύριε Υπουργέ, κατανοήσει πραγματικά τους λόγους για τους οποίους κινητοποιούνται οι αγρότες -και κινητοποιούνται καθημερινά- και έχουν όλο τον ελληνικό λαό μαζί τους, δεν θα είχατε καν τολμήσει να εισάγετε προς συζήτηση αυτό το σχέδιο νόμου.

Τα τελευταία πέντε έτη, κυρίες και κύριοι συνάδελφοι ,που αυτή η Κυβέρνηση της Νέας Δημοκρατίας είναι στην εξουσία, δεν έχουμε πάρει στα χέρια μας, τόσο εμείς όσο και ο αγροτικός κόσμος, ένα νομοθέτημα που να επιλύει τα μείζονα προβλήματα που αντιμετωπίζει ο πρωτογενής τομέας. Άρα, κάποια στιγμή θα έφτανε ο κόμπος στο χτένι για την ανεπαρκέστατη αγροτική πολιτική, αλλά και την υποκριτική στάση της Κυβέρνησης απέναντι σε όσους μοχθούν για να κρατήσουν ζωντανό τον πρωτογενή τομέα στη χώρα μας.

Και πώς τους το ανταποδίδετε αυτό, κύριε Υπουργέ, ειδικά σε αυτή την κρίσιμη στιγμή της κορύφωσης των κινητοποιήσεων; Με ένα νομοσχέδιο που μονάχα ο τίτλος του –επαναλαμβάνω, ο τίτλος του και έχω επίγνωση αυτού που λέω και έχουμε επίγνωση αυτού του οποίου διαβάζουμε- αναφέρεται στην ενίσχυση του πρωτογενούς τομέα. Τίποτα άλλο! Και με ανακοινώσεις του κυρίου Πρωθυπουργού, όπως συνήθως, με επικοινωνιακές τυμπανοκρουσίες, υποτίθεται ότι έρχεται να δώσει λύση στα προβλήματα των αγροτών. Πότε; Ρωτάω πότε. Τώρα που βλέπει ότι δεν μπορεί να κρυφτεί πίσω από την πλασματική εικόνα της υποτιθέμενης αποτελεσματικότητας της Κυβέρνησης στην αντιμετώπιση των προβλημάτων των αγροτών, όταν –επαναλαμβάνω- ο Υπουργός Γεωργίας μιλούσε για υποκινούμενες κινητοποιήσεις. Ντροπή! Και ακόμα δεν το έχει ανακαλέσει, άσχετα αν πηγαίνει στα μπλόκα και μιλάει. Και όσες ανακοινώσεις και αν κάνατε αυτή την ώρα, αυτή την έσχατη ώρα, η πραγματική σας πρόθεση προκύπτει από τις διατάξεις του νομοσχεδίου.

Είναι ένα νομοσχέδιο που ρυθμίζει μόνο δευτερεύοντα ζητήματα και δεν περιλαμβάνει ουσιαστικά μέτρα για τους παραγωγούς, διατάξεις αποσπασματικές, κενές και με πληθώρα ασαφειών.

Και ενώ υπάρχουν προτάσεις που μπορούν, εάν υλοποιηθούν, να ανταποκριθούν σε όλα τα εύλογα ερωτήματα των αγροτών, εσείς, όμως, κύριε Υπουργέ, δεν έχετε ώτα, δεν έχετε ευήκοα ώτα σε όλα αυτά τα θέματα.

Η παράταξή μας, το ΠΑΣΟΚ, έχει καταθέσει στοχευμένες, ξεκάθαρες προτάσεις για την ανασυγκρότηση του πρωτογενούς τομέα με όραμα την αναβάθμισή του και όχι την αποδιάρθρωσή του και όχι απλώς να τους καθησυχάσουμε, όπως κάνετε εσείς, αλλά προτάσεις συγκεκριμένες που έχουν ορίζοντα και έχουν μέλλον.

Συνοπτικά θα αναφερθώ, πρώτον, στην επαναδιαπραγμάτευση του σχεδίου της νέας Κοινής Αγροτικής Πολιτικής, της κατάπτυστης, δυστυχώς, σε βάρος των αγροτών, με προτεραιότητα στην απλοποίηση των οικολογικών σχημάτων, έτσι ώστε να προσαρμοστεί στις πραγματικές ανάγκες του αγροτικού τομέα.

Δεύτερον, στην άμεση κατάργηση –επαναλαμβάνουμε, στην άμεση κατάργηση!- του ειδικού φόρου στο αγροτικό πετρέλαιο.

Τρίτον, στη δημιουργία ενεργειακών κοινοτήτων αγροτών με μηδενισμό του κόστους ενέργειας. Αλήθεια, δεν ξέρετε -και συνάδελφοί μου της Συμπολίτευσης- δεν γνωρίζετε ότι για τους αγρότες δεν υπάρχει η δυνατότητα υλοποίησης και ικανοποίησης κανενός αιτήματος, προκειμένου να έχουν εγκαταστάσεις φωτοβολταϊκών ή «Net Metering», που άκουσα προηγουμένως; Δεν ξέρετε ότι η Κυβέρνηση φρόντισε με τον ΔΕΔΔΗΕ και λοιπά να «κουμπώσουν», όπως λένε κατά το κοινώς λεγόμενο, όλα τα συστήματα σε πέντε, δέκα μεγαλοεπιχειρηματίες και οι αγρότες να αποκλείονται από το να βάλουν φωτοβολταϊκά στα χωράφια τους, προκειμένου να έχουν ρεύμα για να μπορούν να ποτίζουν;

Δεν ξέρετε ότι έχουν μείνει μη υλοποιήσιμες εκατοντάδες χιλιάδες αιτήσεις αγροτών γι’ αυτόν τον τομέα;

Δεν ξέρετε ότι δεν έχετε κάνει τίποτα σε αυτό το δίκτυο που έχει κλείσει, για να αναπτυχθεί, εν πάση περιπτώσει, κάποια στιγμή; Δεν έχετε διαθέσει ούτε 1 ευρώ για να αναπτύξετε το δίκτυο προκειμένου τα νέα φωτοβολταϊκά που θέλουν να εγκαταστήσουν οι αγρότες να μπορέσουν να προχωρήσουν.

Ποιους κοροϊδεύετε; Ποιους εμπαίζετε αυτήν την ύστατη ώρα, όταν είναι αδύνατον να υλοποιηθούν οι οποιεσδήποτε αιτήσεις για εγκατάσταση φωτοβολταϊκών;

Και εν πάση περιπτώσει τι κάνετε όταν βλέπετε ότι στη γη υψηλής παραγωγικότητας αντί να σπέρνουμε σιτάρι, να θερίζουμε σιτάρι και να έχουμε αλεύρι, σπέρνετε φωτοβολταϊκά και θερίζουμε φωτοβολταϊκά; Δυστυχώς έχετε δώσει το δικαίωμα χωρίς κανέναν έλεγχο, ανεξέλεγκτα επιχειρηματικοί όμιλοι να προχωρούν και να εγκαθιστούν σε γη υψηλής παραγωγικότητας, παρά τον νόμο και τις προβλέψεις και τις απαγορεύσεις του, φωτοβολταϊκά πάρκα.

Άλλα μέτρα είναι ο εκσυγχρονισμός του ΕΛΓΑ που έχει παραμείνει σε αρχαιοελληνική εποχή, η προστασία της αγροτικής γης από κατασχέσεις, καθώς επίσης και η ρύθμιση κόκκινων δανείων με σκοπό την παροχή δεύτερης ευκαιρίας σε εκείνους που αποδεδειγμένα δοκιμάστηκαν από την κρίση ή υπέστησαν καταστροφές, για την εξασφάλιση της παραμονής τους στο επάγγελμα και, τέλος, η μόνιμη αυστηροποίηση και εντατικοποίηση του ελέγχου ελληνοποιήσεων και νοθείας αγροτικών προϊόντων για την προστασία των καταναλωτών και των παραγωγών.

Κύριε Υπουργέ, λέμε για τις ελληνοποιήσεις. Το βλέπετε και εσείς και ήρθε και ο ίδιος ο κύριος Υπουργός και είπε ότι θα κάνουν ελέγχους. Αλήθεια, ο Εθνικός Φορέας Ελέγχου Τροφίμων υπάρχει στην Ελλάδα; Υπάρχει φορέας που να λειτουργεί σε όλες τις περιφέρειες; Από τότε που έχει ιδρυθεί ο Εθνικός Φορέας Ελέγχου Τροφίμων δεν έχει γενική διεύθυνση, όπως έχει σε όλες τις περιφέρειες, στην Περιφέρεια Στερεάς Ελλάδας. Δεν λειτουργεί.

Θα σας φέρω ένα παράδειγμα: Εάν ένα καράβι έρθει στην Κύμη ή στη Χαλκίδα ή πάει στη Στυλίδα να ξεφορτώσει προϊόντα από την Αίγυπτο ή από άλλη χώρα, ποιος θα ελέγξει αυτά τα προϊόντα; Κανένας. Γιατί; Διότι δεν υπάρχει ΕΦΕΤ. Γιατί; Διότι δεν υπάρχουν και άλλες υπηρεσίες οργανωμένες, είναι υποστελεχωμένες και οι υπηρεσίες των περιφερειών είναι επίσης υποστελεχωμένες. Γι’ αυτό έρχονται τώρα οι περιφέρειες και οι υπάλληλοι και κάνουν απεργία πανελλαδική, γιατί είναι τόσο χάλια η κατάσταση, που δεν μπορούν να εξυπηρετούν τους πολίτες.

Και ρωτάω: Γιατί δεν υπάρχει ΕΦΕΤ; Και γιατί, αφού έχουμε ζητήσει κοινοβουλευτικά να απαντήσετε γιατί δεν υπάρχει ΕΦΕΤ στην Ελλάδα, αρνείστε να απαντήσετε; Γιατί αρνείται να απαντήσει το Υπουργείο για να μας πει τι συμβαίνει; Ποιος ο λόγος αποκλεισμού ή ποιος ο λόγος τέτοιας επιλογής για τη Στερεά Ελλάδα ανυπαρξίας αυτού του οργανισμού; Εκτός αν υπάρχει και δεν το έχει πάρει χαμπάρι κανένας!

Κύριε Πρόεδρε, δυο κουβέντες μόνο θα πω και καταλήγω για τον τρόπο που λειτουργεί το Υπουργείο Αγροτικής Ανάπτυξης σε σχέση και με την περιοχή μου, τη Βοιωτία.

Για μια ζώνη έκτασης διακοσίων είκοσι χιλιάδων στρεμμάτων που λέγεται Κωπαΐδα -ο «Κήπος της Αττικής», έτσι λέγεται- να πω ότι ουδέν ποσό εξασφαλίστηκε από το Ταμείο Ανάκαμψης. Δεν υπάρχει καμμία μέριμνα στο πρόγραμμα «Ύδωρ 2.0» με εικοσιένα έργα προϋπολογισμού 4,2 δισεκατομμυρίων ευρώ που καλύπτουν σχεδόν όλες τις περιφέρειες εκτός από τη Στερεά Ελλάδα. Θα πω ότι δεν συμπεριλαμβάνεται σε καμμία από τις προκηρύξεις του Προγράμματος Αγροτικής Ανάπτυξης και συγκεκριμένα της Δράσης 4.3.1 του υπομέτρου 4.3, με βάση το οποίο έχουν προκηρυχθεί εγγειοβελτιωτικά και αρδευτικά έργα σε διάφορες περιοχές της χώρας. Έξω η Κωπαΐδα. Απουσιάζει ακόμα και από την ανακοίνωση της διυπουργικής επιτροπής για τα μεγάλα έργα προϋπολογισμού 425,5 εκατομμυρίων ευρώ.

Γι’ αυτό και οι αγρότες εκπέμπουν SOS για την Κωπαΐδα και τις καλλιέργειες, καθώς η ξηρασία και η ανομβρία σήμερα -η λίμνη Υλίκη έχει τη χαμηλότερη στάθμη στο ιστορικό της, ούτε και πέρσι τον Αύγουστο του 2023 είχε τέτοια στάθμη, είναι ακόμα πιο χαμηλά- απαγορεύουν στους αγρότες να καλλιεργήσουν.

Είναι θέματα και ζητήματα τα οποία δυστυχώς έχουν γίνει γνωστά, έχουν κοινοποιηθεί, τα γνωρίζει το Υπουργείο, τα γνωρίζει η περιφερειακή αυτοδιοίκηση και δυστυχώς δεν γίνεται απολύτως τίποτα. Ο αγρότης θέλει κοντά τον Υπουργό και την Κυβέρνηση, όχι με λόγια και όχι με δήθεν και όχι με αποσπασματικές διαδικασίες. Θέλει οργανωμένα και συγκεκριμένα πράγματα, μόνιμα, σταθερά και, κύριε Υπουργέ, εθνική αγροτική πολιτική με την οποία ουδέποτε η Κυβέρνηση είχε ασχοληθεί και είστε υπόλογοι.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ευαγγελία Λιακούλη από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι μια μέρα πολύ σπουδαία σήμερα για τον αγροτικό κόσμο. Και αντί να ασχολείται με τα σοβαρά και τα σπουδαία, το Υπουργείο Αγροτικής Ανάπτυξης ασχολείται με τα δεύτερης τάξης ζητήματα. Γιατί; Διότι με αυτά μπορείτε. Δεν μπορείτε να λύσετε τα μεγάλα προβλήματα που αντιμετωπίζει ο αγροτικός τομέας της χώρας. Δεν έχετε την ικανότητα να κάνετε εθνικό σχέδιο ανασυγκρότησης των περιφερειών, της υπαίθρου και της αγροτικής παραγωγής. Τόσο απλό. Γι’ αυτό ασχολείστε με τα δεύτερα τεχνικά ζητήματα και φέρνετε τέτοιο νομοσχέδιο τη στιγμή που βράζει ο τόπος. Δεν προλαβαίνουμε να γυρίσουμε τα μπλόκα σε όλη την Ελλάδα. Στη Λάρισα, την εκλογική μου περιφέρεια, στην Κατερίνη, ήμουν προχθές, στην Πιερία, στη Χαλκιδική έφτασα. Τα ίδια πράγματα μας λένε όλοι, απόγνωση, δικοί σας φίλοι, ομογάλακτοι, δεν είναι αντιπολιτευόμενοι.

Πείτε στον κ. Αυγενάκη που τώρα έχει να κάνει το «savoir vivre» με τον αγροτικό κόσμο και δεν είναι στην Αίθουσα να συζητήσει το αγροτικό νομοσχέδιο ότι δεν είναι υποκινούμενα τα μπλόκα τελικώς, να την ανακαλέσει αυτή τη δήλωση, δεν ήταν σωστή. Πρέπει να παραδεχθεί ότι έκανε ένα λάθος. Και δεύτερο και πιο σημαντικό, ότι δεν ήταν κάποιοι πειναλέοι τύποι οι οποίοι αναζητούσαν ένα ξεροκόμματο για να συνεχίσουν και να ξαναπάνε στη σπορά που προσδοκάτε ότι στις αρχές του Μάρτη θα γίνει και άρα μοιραία θα αποχωρήσουν από τον δρόμο. Και αυτά τα λέτε στα μπλόκα.

Είναι, λοιπόν, πολύ πιο βαθύ, είναι πολύ πιο μεγάλο και είναι δυστυχώς και πολύ, πολύ σοβαρό. Είναι σοβαρό γιατί σκάει αυτή την στιγμή στα χέρια σας η χειροβομβίδα. Αυτοσχέδιος μηχανισμός είναι γιατί εσείς το δημιουργήσατε στην πραγματικότητα, καθώς δεν μπορέσατε να διαχειριστείτε τα προβλήματα ετών και ετών της δικής σας διακυβέρνησης κυρίως και τώρα ήρθε η ώρα του λογαριασμού και τώρα δεν μπορείτε να πείτε απολύτως τίποτα.

Και εξηγούμαι: Έχετε διαρκώς αποσπασματικές ρυθμίσεις για όλα. Αύξηση 25% στο κόστος παραγωγής του αγροτικού χώρου, της αγροτικής μας παραγωγής, της αγροτικής οικονομίας από το 2021 μέχρι το 2023. Είναι ή δεν είναι 25%; Υπουργοί είστε. Βγείτε στον κόσμο και πείτε την αλήθεια: Είναι. Τι κάνατε εσείς για το 25%; Απαντάτε με τις σημερινές ασπιρίνες, με το ότι την κιλοβατώρα, αφού τα έχετε βρει όπως είπατε με τους παρόχους, τη μειώνετε και την κάνετε περίπου στο 10 αν δεν έχεις ληξιπρόθεσμες οφειλές και μέσα σε ένα βάθος των επομένων ετών μπορεί και να γίνει και άμα; Και έχετε βάλει πρώτο τη τάξει το ότι εσείς οι «μεγαλόψυχοι» και «γενναιόδωροι» επιστρέφετε τον ειδικό φόρο κατανάλωσης στο πετρέλαιο -και δεν θα καταλαβαίνει και ο κόσμος τι λέμε-, φόρο που τον πλήρωσαν οι νέοι άνθρωποι και τον επιστρέφετε και φόρο που δεν ισχύει για άλλες επαγγελματικές τάξεις και για άλλες κατηγορίες ανθρώπων που εσείς θέλετε να τους εξαιρέσετε. Για πείτε γι’ αυτό. Γιατί δεν μιλάτε στους αγρότες με καθαρή φωνή, να τους πείτε γιατί δεν τους επιλέξατε να τους βοηθήσετε και λέτε συνέχεια και κάτι τσιτάτα του στυλ «ξύνω τον πάτο του βαρελιού» κ.λπ.; Μόνο αυτό το βαρέλι έχετε; Το άλλο το βαρέλι που έχετε δίπλα σας, δεν το βλέπετε; Το κοτζάμ γεμάτο βαρέλι δεν το βλέπετε με τα υπερκέρδη των διυλιστηρίων, των μεγάλων παρόχων της ενέργειας, των τραπεζιτών; Για πείτε μας οι τράπεζες πού έβαλαν πλάτη στον αγροτικό κόσμο; Και γιατί δεν είπατε σήμερα κουβέντα για την ταμπακέρα, για το ότι είναι υποθηκευμένος όλος ο κάμπος και τα βουνά μαζί; Δεν είπατε κουβέντα για τα κόκκινα δάνεια των αγροτών από την παλιά ΑΤΕ που τους έχουν υποθηκεύσει μέχρι και τα κοτέτσια και βγαίνουν τα σπίτια τους στον πλειστηριασμό και τα χωράφια μαζί.

Αλλά τα χωράφια εσείς δεν τα θέλετε έτσι κι αλλιώς, γιατί είτε είναι είτε δεν είναι υψηλής παραγωγικότητας, εκεί, τα έχετε βάλει στο μάτι, να τα κάνετε με φωτοβολταϊκά όλα, λέτε, και στη φάκα βάζετε και το τυρί, ότι δηλαδή αυτά θα τα προσφέρετε στους συνεταιρισμούς και στα μεγάλα συνεργατικά σχήματα. Μάλιστα. Και ποιος θα τα πληρώσει αυτά, για να γίνουν τα μεγάλα πάρκα της ενέργειας; Ο κύριος Πρωθυπουργός δεν μας είπε, όπως δεν μας είπε βεβαίως τι θα φτάσει, «τι ο κάβουρας και τι το ζουμί του», για τα 30 εκατομμύρια ευρώ και τα χωράφια των ατομικών παραγωγών. Χίλιοι διακόσιοι περίπου είναι να πάρουν αυτά τα λεφτά για να βάλουν την αυτόνομη ενέργεια στα δικά τους χωράφια. Και από τις υπόλοιπες τριακόσιες τριάντα χιλιάδες των παραγωγών, κύριε Υπουργέ, τι θα γίνουν οι υπόλοιπες τριακόσιες εικοσιοκτώ χιλιάδες, τι θα τους κάνετε αυτούς ακριβώς; Δεν μας είπατε ποιο είναι το σχέδιό σας. Έχετε κατ’ αρχάς σχέδιο;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Το σχέδιο «Απόλλων».

**ΕΥΑΓΓΕΛΙΑ ΛΙΑΚΟΥΛΗ:** Έχετε το σχέδιο «Απόλλων»; Για να πούμε και για το σχέδιο «Απόλλων», λοιπόν. Για πείτε μας, λοιπόν, για το σχέδιο «Απόλλων», σε ποιους αφορά, πόσες χιλιάδες παραγωγούς, και από τι τους έχει γλιτώσει από αυτά που έχω αναφέρει, αφού μου το λέτε κιόλας να το ακούσω; Στο κόστος παραγωγής έχει συμμετοχή; Έχει συμμετοχή στους πληγέντες παραγωγούς; Έχει συμμετοχή στις αποζημιώσεις; Έχει συμμετοχή στην επαναρρύθμιση της παραγωγής; Έχει συμμετοχή στην ανακατανομή τού προϊόντος ανά περιφέρεια; Σε τι έχει;

Και πείτε μου σας παρακαλώ ειλικρινά, γιατί είδα και κάποιες αναρτήσεις σας που λένε ότι με την ΚΑΠ τώρα εμείς που πήραμε 19,3 δισεκατομμύρια ευρώ -είναι ανάρτηση του ίδιου του Πρωθυπουργού και με εντυπωσίασε- πρέπει να είμαστε ευτυχείς διότι σε σχέση με τον αγροτικό κόσμο της Γαλλίας, της Γερμανίας, του Βελγίου και της Ιταλίας είμαστε προνομιούχοι, γιατί εκείνοι έχουν μείωση 10% έως 15% είπατε. Συμφωνεί ο κύριος Υπουργός.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Δεν είναι η πραγματικότητα αυτή;

**ΕΥΑΓΓΕΛΙΑ ΛΙΑΚΟΥΛΗ:** Θα σας πω ποια είναι η πραγματικότητα. Όταν λέτε το μισό και δεν λέτε το άλλο μισό, μπορεί να γίνει η πραγματικότητά σας ένα μεγάλο ψέμα για όλους μας. Η αλήθεια κατ’ αρχάς, την οποία κρύβετε από τον ελληνικό λαό, είναι ότι έχει εθνικοποιηθεί πλέον η ΚΑΠ. Δηλαδή κόβετε και ράβετε και μπορείτε να κάνετε σημαντικές παρεμβάσεις, τις οποίες παρεμβάσεις δεν τις έχετε κάνει και δεν δίνετε ολοκληρωμένο σχέδιο για τη νέα ΚΑΠ στον Έλληνα αγρότη. Αυτό είναι το ένα.

Δεύτερον, μιλάτε για μας ότι έχουμε προνόμιο σε σχέση, για παράδειγμα, με τη Γαλλία; Για να σας πω το παράδειγμα. Τετρακόσιες πενήντα έξι χιλιάδες αγροτικές εκμεταλλεύσεις έχει η Γαλλία και παίρνει μέσο όρο επιδοτήσεων 15.350 ευρώ ανά εκμετάλλευση. Συμφωνείτε και σ’ αυτό, έτσι δεν είναι; Η Ελλάδα παίρνει 3.000 ευρώ κατά μέσο όρο ανά εκμετάλλευση.

Και επίσης να σας πω ακόμη ένα για τη δική σας αλήθεια και πείτε μου, εγώ θα δεχθώ τα δικά σας στοιχεία, γιατί εμείς τα πήραμε από διεθνείς οργανισμούς -χώρια η καλημέρα μας. Για πείτε μου, το 17,1% συμμετοχής της Γαλλίας στον προϋπολογισμό της ΚΑΠ και 5,3% της Ελλάδας, αυτό πώς το εξηγείτε εσείς όταν εμείς οι σοσιαλδημοκράτες λέμε και στην Ευρώπη και παντού ότι πρέπει να εκτιμάται το πρόσωπο του παραγωγού και της παραγωγής και αυτό πρέπει να ενισχύεται, κύριε Υπουργέ;

Και τέλος, κύριε Πρόεδρε με την ανοχή σας, να πω μια κουβέντα για τη Θεσσαλία.

Τι είπατε σήμερα για τη Θεσσαλία, τι είπε ο κύριος Πρωθυπουργός; Ξέρετε πώς είμαστε στη Θεσσαλία, κυρίες και κύριοι συνάδελφοι. Ξέρετε ότι είμαστε πνιγμένοι, βουλιαγμένοι, απεγνωσμένοι και απελπισμένοι. Ξέρετε ότι δεν έχουμε πού να κοιτάξουμε, πουθενά. Ξέρετε ότι αυτός ο περιβόητος -που μας είπε ο κύριος Πρωθυπουργός από αυτό το Βήμα- Οργανισμός Διαχείρισης των Υδάτων δεν περιέλαβε μέσα ούτε τον Περιφερειάρχη κ. Κουρέτα;

(Στο σημείο αυτό κτυπάει το κουδούνι του χρόνου λήξεως ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, ευχαριστώ.

Δεν περιλάβατε ούτε τον εκπρόσωπο της Περιφέρειας Θεσσαλίας! Ό,τι κάνατε για τον Χάρη Δούκα με την «Ανάπλαση Α.Ε.» που τον πετάξατε από το διοικητικό συμβούλιο γιατί δεν ήταν προφανώς αρεστός, κάνατε τώρα και με τον Κουρέτα για τον περιβόητο Οργανισμό Διαχείρισης των Υδάτων. Σας τιμάει αυτό;

Ποιο είναι το ειδικό σχέδιο ανασυγκρότησης για τη Θεσσαλία; Τι θα κάνετε με τα διακόσιες χιλιάδες στρέμματα που είναι κάτω από το νερό, με τα χωριά που δεν υπάρχουν πια; Από τις εκατόν πενήντα οικογένειες οκτώ οικογένειες μένουν στο Σωτήριο. Η Μεταμόρφωση πάει, όπως κι άλλα επτά χωριά της Περιφερειακής Ενότητας της Λάρισας. Μπαίνουμε στον Μάρτη, αρχίζει η σπορά και οι άνθρωποι δεν ξέρουν πώς να βγάλουν το ίζημα από τα χωράφια τους. Κύριε Υπουργέ, ξέρετε ότι θέλουν οι μηχανές 3.000 και 5.000 ευρώ, ανάλογα με τα φερτά υλικά που υπάρχουν σε κάθε χωράφι, για να τραβήξουν τα φερτά υλικά; Συμφωνείτε πάλι. Και εσείς τι κάνετε που συμφωνείτε; Δεν μου αρέσει να συμφωνείτε. Δεν ήρθα εδώ για να συμφωνείτε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Λιακούλη, ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Ακούστε τι κάνετε. Κάνετε την ιστορία του ξακουστού εκείνου σκίτσου που είχε γίνει viral και αμφισβητείται κιόλας ποιος το έφτιαξε, που είναι πίσω από τα σίδερα ο φυλακισμένος -κύριε Πρόεδρε, φεύγω- και έχει μπροστά του τη δυνατότητα να φτάσει το κλειδί ή το καρβέλι. Και παίρνει το καρβέλι, δεν παίρνει το κλειδί που θα τον οδηγήσει στην ελευθερία! Αυτό κάνετε, βρίσκετε τους ανθρώπους που βρίσκονται σε κατάσταση απόγνωσης και πείνας και έχετε την ελπίδα ότι θα αρπάξουν το καρβέλι και θα ξεχάσουν το κλειδί.

Όχι, λοιπόν! Το κλειδί θα είμαστε πάντα εμείς εδώ, το ΠΑΣΟΚ, να τους θυμίζουμε ότι υπάρχει έξω από τα κάγκελα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Κοινοβουλευτικής Ομάδας «Σπαρτιάτες» κ. Κόντης και θα ακολουθήσει η κ. Σπυριδάκη, ο κ. Λοβέρδος κι ο κ. Πουλάς.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα με τη συγκυρία των κινητοποιήσεων των αγροτών και κτηνοτρόφων ένα νομοσχέδιο το οποίο ταλανίζει τον κλάδο αυτό, και όχι μόνο τον κλάδο, αλλά και τους Έλληνες οι οποίοι είναι αυτοί που εισπράττουν τα αποτελέσματα της καταστροφικής πολιτικής της Ευρωπαϊκής Ένωσης τα τελευταία δεκαπέντε με είκοσι χρόνια. Και τώρα τελευταία, με πρόσχημα την κλιματική αλλαγή, αυτή την περίφημη «πράσινη μετάβαση», και με όλα αυτά τα φληναφήματα οι χαρτογιακάδες της Ευρωπαϊκής Ένωσης, οι επιστημονικοί σύμβουλοι, έχουν γεμίσει οδηγίες, τις οποίες σιγά σιγά φαίνεται να παίρνουν πίσω μετά τις τελευταίες κινητοποιήσεις που υπάρχουν σε όλη την Ευρώπη και οι οποίες φυσικά μόνο στην Ελλάδα είναι άγνωστες σε τι βαθμό έχουν φτάσει και έχουν γιγαντωθεί. Γιατί κανείς δεν δείχνει το μέγεθος των κινητοποιήσεων, τα προβλήματα των αγροτών, τις συνέπειες των όσων έχουν εξαναγκάσει τους αγρότες μας με τις περίφημες αγραναπαύσεις, τις διάφορες μελέτες χωρίς να υπάρχει κανένα σοβαρό στήριγμα σε επιστημονικά δεδομένα, οι οποίες τους εξαναγκάζουν να περιορίζουν την παραγωγή τους.

Και την ίδια στιγμή που εμείς στην Ευρώπη «αυτοκτονούμε», και οι αγρότες και οι αλιείς, και οι κτηνοτρόφοι, στους οποίους επιβάλλουν έναν σωρό περιορισμούς, εισάγουμε από το Μαρόκο, από τις χώρες του Μαγκρέμπ, εισάγουμε από τις Ινδίες, εισάγουμε από την Κίνα προϊόντα τα οποία χωρίς κανέναν έλεγχο έχουν παραχθεί και τα οποία έρχονται εδώ να γεμίσουν τις αγορές μας. Και ποιο είναι το αποτέλεσμα; Ούτε οι τιμές των αγροτικών αυτών προϊόντων πέφτουν, αντίθετα λόγω της εισαγωγής αυξάνονται, και είναι λιγότερο προσιτά τα προϊόντα τα δικά μας, τα οποία έχουν γίνει πανάκριβα.

Για παράδειγμα, το Μαρόκο έχει αυξήσει την εξαγωγή ντομάτας στην Ευρωπαϊκή Ένωση κατά 60% τα τελευταία δύο χρόνια. Αντίθετα, έχει μειωθεί κατά 20% η παραγωγή και στην Ισπανία και στην Ελλάδα και στην Ιταλία και μάλιστα πενήντα αγροτοκτηνοτροφικές μονάδες ισπανικές έχουν μεταφερθεί στο Μαρόκο και παράγουν προϊόντα εκεί, γιατί δεν έχουν εκεί τον αυστηρό αυτό έλεγχο που υπάρχει στην Ευρωπαϊκή Ένωση.

Και τελικά τι κάνει η Ευρωπαϊκή Ένωση με το θέμα των αγροτών και των κτηνοτρόφων; Απλά τους καταδικάζει σε έναν αργό θάνατο και τις χώρες μας στο να τρώμε δηλητηριασμένα προϊόντα, τα οποία έρχονται από ανεξέλεγκτα λιπάσματα, ανεξέλεγκτη καλλιέργεια στις Ινδίες, στο Πακιστάν, στην Κίνα, στις χώρες της Βορείου Αφρικής, όπως το Μαρόκο;

Έχουμε επιβάλει μία αποστείρωση, υποτιθέμενη, των προϊόντων των δικών μας, των ελληνικών. Κάποτε γεμίζαμε εμείς τις ευρωπαϊκές αγορές με προϊόντα και σήμερα εισάγουμε. Βλέπουμε λεμόνια από την Αργεντινή. Πάει κανείς στο σουπερμάρκετ και βλέπει ντομάτες από το Βέλγιο, κάτι ωχρές ντομάτες οι οποίες, υποτίθεται, είναι βελγικές και έχουν έρθει με τη σειρά τους από το Μαρόκο και πατάτες Αιγύπτου. Κανένα προϊόν πλέον δεν είναι ελληνικό στην πλειοψηφία του.

Αυτό όλο χωρίς να υπάρχει κάποιος προορισμός. Διότι ο προορισμός που έθεσε η αγροτική πολιτική της Ευρωπαϊκής Ένωσης για το 2050 είναι να έχουμε σχεδόν εξαλείψει τον τρόπο που λειτουργεί για τα φυσικά προϊόντα και να μας φτάσει έντεχνα να τρώμε ακρίδες, αλεύρι από ακρίδες και κατσαρίδες. Μέχρι το γάλα της κατσαρίδας τώρα μας λένε ότι είναι κατάλληλο για θεραπεία πολλών ασθενειών και ετοιμάζουν εργοστάσια παραγωγής.

Αφανίζουν τους αγρότες μας με υπέρμετρα βάρη, τα οποία τους επιβάλουν με το κόστος τού πετρελαίου, στο οποίο δεν υπάρχει δραστική μείωση για την παραγωγή τους, με το κόστος των μηχανημάτων που κάποτε υπήρχε μια βοήθεια από το κράτος στα μηχανήματα αυτά και τα έπαιρναν σε τιμές χωρίς να πληρώνουν τους απαιτούμενους φόρους εισαγωγής και με το κόστος το οποίο επιβάλλουν στα λιπάσματα.

Σήμερα παράγουμε ψάρια και έχει σταματήσει η αλιεία σχεδόν, γιατί υποτίθεται με κάποιους κανονισμούς της Ευρωπαϊκής Ένωσης έχει περιοριστεί κατά 50% και βλέπουμε να παράγουμε ψάρια σε ιχθυοκαλλιέργειες αμφισβητούμενης υγειονομικής σιγουριάς για τους καταναλωτές.

Έγινε πρόπερσι ένα δικαστήριο γι’ αυτές τις ιχθυοκαλλιέργειες όπου παραδέχθηκαν άμεσα, όχι έμμεσα, ότι χρησιμοποιούν φορμόλη υποτίθεται για τον θάνατο των παρασίτων τα οποία πηγαίνουν στα ψάρια, ενώ τα ψάρια στην ανοικτή θάλασσα δεν έχουν αυτά τα παράσιτα. Τα έχουμε εγκλωβίσει τώρα σε κλουβιά και πλέον τους δίνουμε φορμόλη για να καταπολεμούμε τα παράσιτα που είναι πάνω τους.

Και αναγκαζόμαστε εμείς, για να έχει φθηνό ψάρι ο Έλληνας στην αγορά, να μειώνουμε την αλιεία και να παράγουμε σε ιχθυοτροφεία, τα οποία, ξαναλέω, μετά από καταγγελίες πρώην εργαζομένων και τα δικαστήρια που προέκυψαν, φάνηκε ότι είναι εμπλουτισμένα από βαρέα μέταλλα, τα οποία δεν θα έπρεπε να εμπεριέχονται στα ψάρια, και από φορμαλδεΰδη που είναι η φορμόλη, η οποία όλοι ξέρουμε τι σκοπό έχει.

Εάν, λοιπόν, δεν αφήσουμε τη φύση να λειτουργήσει όπως λειτουργούσε πριν, εάν δεν σταματήσουμε με τις βλακείες ότι τα κόπρανα των αγελάδων είναι οτιδήποτε άλλο που επί πέντε εκατομμύρια χρόνια δεν επέφεραν κανένα πρόβλημα, δημιουργούν το διοξείδιο του άνθρακα και πλέον κινδυνεύει ο πλανήτης μας, εάν δεν αφήσουμε τους αγρότες, εάν δεν προσελκύσουμε τους νέους μας στην αγροτική παραγωγή, εάν δεν τους βοηθήσουμε με διάφορες απαλλαγές από φόρους και από σοβαρά έξοδα στην παραγωγή και δεν μειώσουμε τα έξοδα αυτά, εάν δεν δώσουμε τη δυνατότητα να καλλιεργήσουν εκεί που πριν χρόνια έβγαλε καλλιέργειες η Ευρωπαϊκή Ένωση και επιδότησε τους αγρότες να μην καλλιεργούν, το μέλλον είναι αβέβαιο και δύσκολο και δεν θα μπορούμε να τραφούμε μετά με τα προϊόντα τα οποία έτρεφαν όλη τη γη επί χιλιάδες χρόνια και οι άνθρωποι επιβίωναν, ζούσαν και δεν είχαν τέτοια προβλήματα όπως έχουν σήμερα.

Βλέπουμε ότι αυξάνονται συνεχώς στην Ελλάδα οι εισαγωγές των κτηνοτροφικών προϊόντων. Έχουμε φτάσει να εισάγουμε εκατό χιλιάδες τόνους από τη Νότια Αμερική. Πριν χρόνια απαγορεύαμε την εισαγωγή κρέατος στην Ευρωπαϊκή Ένωση, λέγοντας ότι στη Νότιο Αμερική υπάρχει ο αφθώδης πυρετός στα κρέατα και σήμερα εισάγουμε αφειδώς χωρίς κανέναν έλεγχο, σαν να εξέλιπε τελείως και το πρόβλημα του αφθώδους πυρετού και οτιδήποτε άλλο, γιατί δεν έχουμε παραγωγή στην Ελλάδα.

Έχουμε μειώσει την κτηνοτροφία μας, προσπαθούμε να κάνουμε τώρα κτηνοτροφικά πάρκα. Τι θα γίνει στα κτηνοτροφικά αυτά πάρκα; Θα συνωστισθούν τα προϊόντα, τα ζώα και οτιδήποτε άλλο το ένα δίπλα στο άλλο, όπως έχουμε δει σε βιομηχανίες που παράγουν κοτόπουλα και το ένα τρώει το άλλο, όταν ψοφάνε δίπλα τους; Έχουμε δει κατά καιρούς να στριμώχνονται εκατομμύρια κοτόπουλα μέσα σε ένα μεγάλο δωμάτιο που υποτίθεται ότι είναι η περιοχή ή ο χώρος παραγωγής.

Τα ζώα έχουν μάθει να ζουν ελεύθερα. Οι κτηνοτρόφοι μας στην Ελλάδα εξέθρεψαν επί εκατοντάδες χρόνια και επιβίωσε η Ελλάδα από αυτό. Αν θα υπάρξει ένα τέτοιο πλάνο για να υπάρξουν αυτά τα πάρκα, θα πρέπει να το μελετήσουμε πολύ καλά και όχι να χωροθετήσουμε πάρκα, τα οποία στο μέλλον θα επιφέρουν την καταστροφή της κτηνοτροφίας μας.

Επίσης, το ίδιο ισχύει με τα διάφορα φυτοφάρμακα που χρησιμοποιούμε, αυτά τα δήθεν οικολογικά φυτοφάρμακα, τα οποία είναι συμβατά με την «πράσινη» μετάβαση. Δεν είναι τυχαίο ότι φέτος οι ελιές μας είχαν τη μισή παραγωγή από τα προηγούμενα χρόνια, γιατί δεν υπήρξε ούτε κλιματικό πρόβλημα σε μεγάλες περιοχές παραγωγής των ελαιόδεντρών μας ούτε υπήρξαν ο δάκος ή άλλες ασθένειες, όπως υπήρχαν τα παλαιότερα χρόνια σε τόσο μεγάλο βαθμό.

Έφεραν κάποια φάρμακα τα οποία έδωσαν τα τελευταία χρόνια οι γεωπόνοι στους αγρότες και βλέπουν την παραγωγή τους να έχει μειωθεί κατά 40% και 50%. Και βλέπεις αγρότες να διαμαρτύρονται χωρίς να ξέρουν για ποιον λόγο έχει μειωθεί η παραγωγή, την οποία επιστήμονες έχουν αποδώσει στα καινούργια φυτοφάρμακα, τα οποία συστήνει η Ευρωπαϊκή Ένωση.

Την ίδια στιγμή ο Καναδάς παράγει προϊόντα με απαγορευμένα χημικά όπως η γλυφοσάτη, την οποία σίγουρα έχουν απαγορεύσει σε όλη την Ευρωπαϊκή Ένωση, και μας στέλνουν από εκεί, ταυτόχρονα μαζί με την Ουκρανία, προϊόντα τα οποία δεν έχουν υποστεί κανέναν έλεγχο, δεν έχουν μπει σε καμμία μορφή επεξεργασίας στην οποία υποβάλλουν τους Ευρωπαίους και τους Έλληνες κι εμείς απλά τα ανεχόμαστε.

Από ογδόντα επτά χιλιάδες πεντακόσια στρέμματα το 2020, σήμερα καλλιεργούμε τα εξήντα επτά χιλιάδες οκτακόσια δεκαέξι και προτρέπουμε τους αγρότες μας να στραφούν εκεί που δεν μπορούν να καλλιεργήσουν, στα φωτοβολταϊκά και σε διάφορες άλλες μορφές οι οποίες έρχονται να κατακλύσουν την ύπαιθρό μας, μαζί με τις ανεμογεννήτριες.

Στα πλούσια μέρη που καλλιεργούσαμε πλέον βλέπουμε φωτοβολταϊκά και ανεμογεννήτριες. Ένα άθλιο φαινόμενο το οποίο δυστυχώς τείνει να αυξηθεί εν ονόματι της περίφημης πράσινης ενέργειας, η οποία θα είναι αυτή που μόνη της θα αυτοδιαλυθεί και θα αυτοκαταστραφεί τα επόμενα χρόνια, όταν οι άνθρωποι ξυπνήσουν και δουν πού τους οδηγεί.

Για την ενίσχυση των υδατοκαλλιεργειών, θα είναι καλό να μην ενταχθούν τα βοηθητικά σκάφη των υδατοκαλλιεργειών στον τομέα του τουρισμού και να αφήσουμε τους παραδοσιακούς ψαράδες να αλιεύσουν με τον πατροπαράδοτο τρόπο και να κάνουν αυτοί, ακόμα και αν χρειαστεί, τον τουρισμό που ζητάει αυτό το νομοσχέδιο, με τον παραδοσιακό τρόπο του ψαρέματος.

Στις ρυθμίσεις των θεμάτων του Οργανισμού Γεωργικών Ασφαλίσεων, σχετικά με τις ζημίες, ακούμε για αποζημιώσεις τόσο για του Αυγούστου, Ιουλίου, για τις πυρκαγιές και των πλημμυρών του Σεπτεμβρίου, αλλά ο κρατικός μηχανισμός δεν έχει ακόμα πραγματοποιήσει αυτά τα οποία έχει πει και τα έχει αφήσει όλα στην τύχη τους.

Λέμε ότι δίνουμε και ότι έχουν πάρει, αλλά οι αγρότες λένε τα αντίθετα. Και δεν είναι όλοι οι αγρότες μεγαλοαγρότες. Δυστυχώς, στην Ελλάδα οι περισσότεροι είναι μικρομεσαίοι, λίγοι είναι αυτοί οι ευνοούμενοι, οι οποίοι επί πολλά χρόνια κουμαντάριζαν το αγροτικό κίνημα. Σήμερα και αυτοί εκλείπουν γιατί ξύπνησαν και οι αγρότες και τους βλέπουμε να κινητοποιούνται, όχι στον βαθμό που κινητοποιούνται οι συνάδελφοί τους στην Ευρωπαϊκή Ένωση, αλλά σε ένα αρχικό στάδιο, το οποίο όμως ίσως είναι η απαρχή εξελίξεων για τον τρόπο με τον οποίο πλέον θα προσπαθούν να αναζητούν τα δίκαια αιτήματά τους, για να φτάσουν να επιβιώσουν και μαζί με αυτούς να επιβιώσουμε και εμείς.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Αικατερίνη Σπυριδάκη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω, επιτρέψτε μου να στείλω τα συλλυπητήριά μου, μιας και σήμερα χαιρετίσαμε με μεγάλη θλίψη έναν χαρισματικό πολιτικό, έναν πρώην Υπουργό του ΠΑΣΟΚ, έναν σπουδαίο γιατρό, σύζυγο και πατέρα, τον Λεωνίδα Γρηγοράκο. Στέλνω, λοιπόν, και από εδώ τα συλλυπητήριά μου. Οι σκέψεις μας αγκαλιάζουν τους συγγενείς του.

Κυρίες και κύριοι συνάδελφοι, συνήθως τονίζουμε ότι η χώρα πρέπει να πορευτεί με ένα νέο παραγωγικό μοντέλο στον δρόμο της βιώσιμης και αειφόρου ανάπτυξης, με κοινωνική δικαιοσύνη, με σεβασμό στον άνθρωπο και το περιβάλλον. Σε αυτόν τον δρόμο, βασικό όχημα κοινωνικοοικονομικής ανάπτυξης είναι ο πρωτογενής τομέας παραγωγής.

Η πρωτογενής οικονομική δραστηριότητα πέρα από ατομικό εισόδημα αποτελεί εθνική επένδυση γιατί καλύπτει τις καταναλωτικές ανάγκες των πολιτών, εξασφαλίζει την επισιτιστική ασφάλεια της χώρας, μειώνει τις εισαγωγές αγαθών που επιβαρύνουν την οικονομία. Τα τελευταία πέντε χρόνια, η Κυβέρνηση δεν χάραξε μια αναπτυξιακή πολιτική που θα ενίσχυε την παραγωγική εξωστρέφεια της χώρας και την αναγέννηση της υπαίθρου και της περιφέρειας.

Τέσσερις Υπουργοί πέρασαν από το Υπουργείο Αγροτικής Ανάπτυξης και Τροφίμων, εξαγγελίες και διαπραγματεύσεις στις Βρυξέλλες αλλά το αποτέλεσμα μηδενικό. Η Κυβέρνηση ολιγώρησε και αδιαφόρησε και τώρα έφτασε η ώρα της πληρωμής της δυστυχώς, όμως, το πληρώνει και η χώρα.

Η Κυβέρνηση προσπαθεί να καλύψει τις ευθύνες της μέσα από τις πανευρωπαϊκές αγροτικές κινητοποιήσεις. Όμως, δεν φταίνε οι Βρυξέλλες για την κατάσταση του ΕΛΓΑ, δεν φταίνε οι Βρυξέλλες για την αδυναμία των αποζημιώσεων, δεν φταίνε οι Βρυξέλλες για τις καθυστερήσεις και τα χρέη στις τράπεζες.

Το 2023 ήταν η χειρότερη χρονιά πληρωμών από την εφαρμογή της κοινής αγροτικής πολιτικής στη χώρα μας, μιας ΚΑΠ που η χώρα μας παραμένει ο φτωχός συγγενής. Βιώνουμε την εγκατάλειψη της υπαίθρου και του πρωτογενή τομέα παραγωγής, την απουσία προστασίας του από τις επιπτώσεις της κλιματικής κρίσης και την έλλειψη στήριξης των ανθρώπων του. Είμαστε μάρτυρες ενός εγκλήματος αφού οι αγρότες μας, οι κτηνοτρόφοι μας, οι αλιείς μας και κάθε πολίτης που ασχολείται με τον πρωτογενή τομέα αποτελούν δημιουργική δύναμη και ασπίδα προστασίας στη σημερινή δύσκολη εποχή.

Την περίοδο 2009 έως 2020 οι γεωργικές εκμεταλλεύσεις μειώθηκαν 26,6% και οι εκμεταλλευόμενες γεωργικές εκτάσεις 18%. Δαπανούμε ετησίως πάνω από 10 δισεκατομμύρια ευρώ για εισαγωγές τροφίμων. Δεν απορούμε, λοιπόν, γιατί οι αγρότες διαμαρτύρονται και κατεβαίνουν με τρακτέρ στους δρόμους. Βρίσκονται στο σημείο μηδέν, κυριολεκτικά, βρίσκονται σε απόγνωση.

Δεν είναι μόνο το χωρίς όραμα και διαβούλευση σχέδιο τροποποιήσεων της ΚΑΠ που κατέθεσε η Κυβέρνηση. Το υψηλό κόστος παραγωγής και η ακρίβεια, ο δυσβάσταχτος ειδικός φόρος κατανάλωσης στο αγροτικό πετρέλαιο, η έλλειψη εργατικών χεριών, οι προβληματικές και καθυστερημένες πληρωμές, η έλλειψη προστασίας της αγροτικής γης από ξένα funds και η ανοχή στις παράνομες ελληνοποιήσεις προϊόντων είναι και κάτι ακόμα είναι ότι αφήνονται μόνοι τους να αντιμετωπίσουν ακόμα και την κλιματική κρίση και τις επιπτώσεις της. Χαρακτηριστικό παράδειγμα οι αγρότες της Θεσσαλίας. Έχουν χάσει τα πάντα και δεν έχουν πάρει τίποτα.

Η Κυβέρνηση προσπαθεί με ασπιρίνες να θεραπεύσει τον καρκίνο. Το μέτρο της έκπτωσης 10% στο αγροτικό ρεύμα δεν περιλαμβάνει τους χειμερινούς μήνες, λες και δεν λειτουργούν το χειμώνα θερμοκήπια και κτηνοτροφικές μονάδες. Ας έρθει ο κύριος Υπουργός να τα πει αυτά στην Ιεράπετρα και στο Λασίθι.

Η επιστροφή του ειδικού φόρου κατανάλωσης 82 εκατομμύρια ευρώ για το 2024 δεν είναι επιδότηση γιατί οι αγρότες τα έχουν ήδη πληρώσει. Ο χαμηλός προϋπολογισμός του προγράμματος «Φωτοβολταϊκά στο Χωράφι» μόλις 30 εκατομμύρια προοιωνίζει τον ελάχιστο αριθμό τελικών δικαιούχων. Φαίνεται να φορτώνεται το κόστος της πράσινης μετάβασης στους παραγωγούς ενώ η πρόβλεψη νομοσχεδίου για εγκατάσταση μονάδων ΑΠΕ σε γεωργική γη υψηλής παραγωγικότητας είναι ασαφής και δεν προστατεύει τη γη.

Σήμερα έχει εγκαταλειφθεί συνολικά η ύπαιθρος και η ελληνική περιφέρεια στην τύχη της. Συρρικνώνονται και υπολειτουργούν όλες σχεδόν οι δομές και υπηρεσίες, καθυστερούν ή κολλάνε έργα και χρηματοδοτήσεις που απλά τα έργα μπαινοβγαίνουν στο Ταμείο Ανάκαμψης.

Οι πολίτες της περιφέρειας στερούνται επαρκούς ιατροφαρμακευτικής περίθαλψης, επαρκών εκπαιδευτικών και άλλων υπηρεσιών, κατάλληλων οδικών δικτύων, σύγχρονων λιμένων και αεροδρομίων, εγγειοβελτιωτικών και αντιπλημμυρικών έργων. Είναι αναπόφευκτο, λοιπόν, να μαραζώνει τόσο η περιφέρεια όσο και η αγροτική παραγωγή.

Στο Λασίθι έχουμε συνεχείς συγχωνεύσεις και μεταφορές δημοσίων υπηρεσιών και αρμοδιοτήτων, υποστελέχωση των νοσοκομείων και κάθε είδους δημόσιας υπηρεσίας ακόμα της Πυροσβεστικής, του ΕΚΑΒ, υποβαθμισμένο αεροδρόμιο, λιμάνια, και όλα αυτά σε μια περιοχή με ένα πάρα πολύ δύσκολο οδικό δίκτυο.

Καρκινοβατούν αντιπλημμυρικά και εγγειοβελτιωτικά έργα, όπως, αυτό του Ταμιευτήρα Μπραμιανών και αντιπλημμυρικών έργων Γρα Λυγία και Φράγματος Μύρτου που θα απαντούσαν σε ένα τεράστιο πρόβλημα λειψυδρίας που αντιμετωπίζει η περιοχή τις επιπτώσεις της κλιματικής κρίσης. Μιλάμε για ένα φράγμα που εξυπηρετεί δεκαέξι χιλιάδες έως δεκαεπτά χιλιάδες στρέμματα θερμοκηπίων και είκοσι οκτώ χιλιάδες έως είκοσι εννέα στρέμματα ελιάς, πορτοκαλιάς και άλλων καλλιεργητών. Οι πρώτοι που θίγονται, λοιπόν, είναι οι αγρότες και κτηνοτρόφοι. Αυτό είναι η πρόληψη που έχει φροντίσει η Κυβέρνηση για την κλιματική κρίση και την Ιεράπετρα και το Λασίθι, που να πούμε ότι είναι μία από τις πιο ξυροθερμικές περιοχές της Ευρώπης.

Οι ελαιοπαραγωγοί του Λασιθίου βιώνουν δραματική μείωση εισοδήματος. Λόγω του ξηρού και θερμού κλίματος και της λειψυδρίας, διαπιστώνεται μια πτώση από 70% έως και 90% της παραγωγής του λαδιού. Η εφαρμογή του μεταφορικού ισοδύναμου για την ανταγωνιστικότητα των κρητικών αγροτικών προϊόντων με εκείνη των χερσαίων παρουσιάζει υστέρηση και καθυστερήσεις στις καταβολές των ποσών.

Ακόμη δεν έχει καταβληθεί στους δικαιούχους αγρότες και επιχειρήσεις το ποσό ενίσχυσης του μεταφορικού ισοδύναμου για το δεύτερο εξάμηνο του 2022 ενώ η πρόσφατη ΚΥΑ μειώνεται δραματικά από τα 22 εκατομμύρια ευρώ στα 8 εκατομμύρια ευρώ.

Όσον αφορά τους αγρότες, παρά τις υποσχέσεις και τις όποιες ρυθμίσεις για τους εργάτες γης, το πρόβλημα δεν έχει επιλυθεί ακόμα με αποτέλεσμα απώλεια αγροτικής παραγωγής και οικονομική επιβάρυνση των αγροτών. Κάνουν αιτήσεις και αιτήσεις και αιτήσεις.

Η δυσαρέσκεια των Κρητών αγροτών εντείνεται γιατί δεν εκπροσωπήθηκαν στη σημερινή συνάντηση του Πρωθυπουργού. Οι αλιείς μας εκτός των χρόνιων προβλημάτων όπως ο καθορισμός επαγγελματικών κριτηρίων και επαναφορά των ερασιτεχνικών αδειών αλιείας, πλήττονται και από τον υπερπληθυσμό των λαγόψαρων και υφίστανται το κόστος καταστροφών του αλιευτικού τους εξοπλισμού. Το αρμόδιο Υπουργείο δεν αντιμετωπίζει το πρόβλημα, ασχολείται με την απόδοση δικαιώματος αλιευτικού τουρισμού στα βοηθητικά σκάφη των υδατοκαλλιεργειών και την αδειοδότηση υδατοκαλλιεργειών χωρίς τη συμμετοχή της τοπικής κοινωνίας.

Για τη βιώσιμη αλιεία, τίποτα ουσιαστικό, μόνο διοικητικές ρυθμίσεις. Όπως πολύ σωστά επισήμανε ο ειδικός αγορητής μας, ο κ. Μανώλης Χνάρης, το νομοσχέδιο δεν περιλαμβάνει μέτρα ενίσχυσης αγροτών και δεν επανορθώνει λάθη. Απλά ρυθμίζει δευτερεύοντα ζητήματα και τακτοποιεί διοικητικές εκκρεμότητες.

Κυρίες και κύριοι συνάδελφοι, η αγροτική γη, οι κτηνοτροφικές μονάδες, τα αλιευτικά σκάφη αποτελούν εθνικό κεφάλαιο.

(Στο σημείο αυτό κτυπάει το κουδούνι λήξεως του χρόνου ομιλίας της κ. Βουλευτού)

Ολοκληρώνω, κύριε Πρόεδρε.

Ο πρωτογενής τομέας μπορεί να ανακάμψει, με συγκεκριμένες πολιτικές και με μια οργανωμένη προσπάθεια που, παράλληλα, θα τονώσει την ύπαιθρο. Η ουσιαστική τροποποίηση της νέας ΚΑΠ, η προστασία της αγροτικής γης από κατασχέσεις και η ρύθμιση των κόκκινων δανείων των αγροτών, ο εκσυγχρονισμός του ΕΛΓΑ και η διεύρυνση των ασφαλιστικών καλύψεων για καταστροφές φυτικού και ζωικού κεφαλαίου, ο μηδενισμός του Ειδικού Φόρου Κατανάλωσης στο αγροτικό πετρέλαιο, ο έλεγχος του κόστους παραγωγής, ιδιαίτερα στα αγροτικά εφόδια, οι έλεγχοι και παράνομες ελληνοποιήσεις προϊόντων είναι μόνο μερικά από τα αναγκαία μέτρα.

Είναι μέτρα τα οποία θα έπρεπε να έχετε μεριμνήσει πολύ πριν φτάσει ο κόμπος στο χτένι και χωρίς να χρειαστεί οι αγρότες να βγουν στους δρόμους για να τους ακούσετε. Οφείλετε ακόμα και τώρα να δεχθείτε τα δίκαια αιτήματά τους και ας μην είχατε προνοήσει για αυτά. Είναι το ελάχιστο που μπορείτε να κάνετε τώρα.

Σήμερα θα έπρεπε όλα αυτά να έχουν λυθεί. Θα έπρεπε να μιλάμε για εξέλιξη και όχι για επιβίωση του πρωτογενούς τομέα, θα έπρεπε να συζητάμε τώρα τη στρατηγική διασύνδεση του πρωτογενή τομέα με τον τουρισμό και την προώθηση των προϊόντων τόσο του πρωτογενούς όσο και του δευτερογενούς τομέα στο εξωτερικό, οργανωμένα και με πλάνο και όχι μόνο με ατομική πρωτοβουλία ιδιωτών.

Αλλά προϋπόθεση για αναπτυξιακή πολιτική, αποτελεί ένα ολοκληρωμένο σχέδιο ανασυγκρότησης του πρωτογενούς τομέα παραγωγής αλλά και η απαραίτητη πολιτική βούληση. Δυστυχώς, η παρούσα Κυβέρνηση δεν διαθέτει ούτε το ένα, ούτε το άλλο, ούτε σχέδιο, ούτε βούληση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Τον λόγο τώρα έχει ο κ. Ιωάννης - Μιχαήλ Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ήθελα και εγώ με τη σειρά μου να εκφράσω, προς το ΠΑΣΟΚ και την οικογένειά του, τα βαθιά μου συλλυπητήρια για την απώλεια του Λεωνίδα Γρηγοράκου, ενός πολιτικού ο οποίος κοσμούσε το ελληνικό Κοινοβούλιο.

Σήμερα, κυρίες και κύριοι συνάδελφοι, συζητάμε ένα νομοσχέδιο για τον αγροτικό τομέα. Εγώ δεν εκπροσωπώ κάποια αγροτική περιφέρεια. Στη δυτική Αθήνα δεν έχουμε ούτε αγροτικές εκτάσεις ούτε κτηνοτροφία, αλλά εδώ βρισκόμαστε γιατί είμαστε εκπρόσωποι του έθνους, δεν είμαστε εκπρόσωποι της περιφέρειάς μας και λυπάμαι που μεταξύ των ομιλητών δεν βλέπω άλλους ομιλητές από τις αστικές περιοχές. Γιατί η αγροτική παραγωγή και ο πρωτογενής τομέας είναι καθοριστικής σημασίας για τη χώρα μας και για το μέλλον της πατρίδας μας.

Όπως πολύ σωστά και αναλυτικά παρουσίασε και η εξαιρετική μας εισηγήτρια, η κ. Σούκουλη, το νομοσχέδιο αυτό φέρνει πολλές αλλαγές και σημαντικές βελτιώσεις σε θέματα που αφορούν τον αγροτικό τομέα και διαψεύδει κάτι που συστηματικά, ειδικά τον τελευταίο καιρό, προσπαθεί η Αντιπολίτευση να μας πει, ότι δήθεν -γιατί υπάρχει μια συνωμοσιολογία και μια μυθολογία που αναπτύσσεται- η Κυβέρνηση αυτή θέλει να εξαντλήσει τους αγρότες, θέλει να σταματήσει την αγροτική παραγωγή.

Κάνει μεγάλο λάθος όποιος το υποστηρίζει αυτό. Αντιθέτως, εμείς θέλουμε μεγαλύτερη αγροτική παραγωγή, καλύτερη αγροτική παραγωγή και περισσότερες εξαγωγές στο εξωτερικό με προϊόντα τα οποία θα παίζουν σημαντικό ρόλο στον εξαγωγικό τομέα της χώρας. Αυτή είναι η πρόθεση της Κυβέρνησης του Κυριάκου Μητσοτάκη και αυτή την πρόθεση, όσο και αν την αμφισβητείτε, δεν μπορείτε να την ανατρέψετε.

Σήμερα το νομοσχέδιο αυτό -σήμερα είναι Τρίτη και δεκατρείς- συμπίπτει με τις κινητοποιήσεις των αγροτών, οι οποίες έγιναν ανεξάρτητα. Το νομοσχέδιο θα ερχόταν ούτως ή άλλως. Συμπίπτει, λοιπόν, με τις κινητοποιήσεις των αγροτών που πλήττουν όλους μας και πλήττουν την κοινωνική ειρήνη σε ολόκληρη την Ελλάδα. Πρόκειται για κινητοποιήσεις οι οποίες σε μεγάλο βαθμό μπορεί να είναι και δικαιολογημένες. Εγώ ποτέ δεν αρνήθηκα ότι οι αγρότες δεν έχουν σοβαρά και σεβαστά αιτήματα.

Αντίθετα, για εμάς την Κυβέρνηση του Κυριάκου Μητσοτάκη και της Νέας Δημοκρατίας οι αγρότες δεν είναι αντίπαλοί μας, είναι συνεργάτες μας, είναι συνεργάτες μας στην κοινή προσπάθεια όλων μας για την κοινωνική και οικονομική ανάπτυξη, για το καλό της πατρίδας και για αυτό από την πρώτη στιγμή έλεγα ότι πρέπει να ακούμε με πολύ μεγάλο σεβασμό τα αιτήματα των αγροτών, να σκύβουμε στα προβλήματά τους και να προσπαθούμε να βρούμε λύσεις.

Δεν λέω ότι τα έχουμε κάνει όλα τέλεια. Προς Θεού! Έχουν γίνει και λάθη και λάθη και σε επίπεδο δηλώσεων και εντυπώσεων, όπως ήταν ότι οι αγροτικές κινητοποιήσεις είναι υποκινούμενες από κάποιο κόμμα. Δεν είναι υποκινούμενες από κανένα κόμμα. Και να ήθελαν τα κόμματα της Αντιπολίτευσης να τις υποκινήσουν, δεν μπορούν. Δεν έχουν τη δυνατότητα αυτή και πάρα πολλοί από τους αγρότες που σήμερα κινητοποιούνται είναι προερχόμενοι από τον χώρο της Νέας Δημοκρατίας, ίσως οι περισσότεροι, και πάρα πολλοί από αυτούς θα ψηφίσουν και στις επόμενες εκλογές -το εύχομαι και το ελπίζω- μετά και τη σημερινή συνάντηση με τον Πρωθυπουργό και πάλι τη Νέα Δημοκρατία.

Ασφαλώς και υπάρχουν προβλήματα στους αγρότες. Ασφαλώς και πολλά από τα προβλήματα αυτά πρέπει και να λυθούν και να δοθούν δίκαιες λύσεις και απαντήσεις. Και αυτό προσπαθούμε. Υπάρχουν, βέβαια, και υπερβολικά αιτήματα. Πάντα σε μια διαπραγμάτευση μπαίνουν και υπερβολικά αιτήματα. Σήμερα, όμως, η συνάντηση που έγινε για πρώτη φορά απ’ όσο θυμάμαι είμαι από το 1985 δημοσιογράφος- σπανίως ο Πρωθυπουργός δεχόταν τους εκπροσώπους των αγροτών στο Μέγαρο Μαξίμου και συζητούσε μέσα σε ένα ήπιο και αμοιβαίας κατανόησης κλίμα τα αιτήματα των αγροτών.

Αντίθετα, θυμάμαι πάρα πολλές κινητοποιήσεις αγροτών που κατέληγαν σε οξείες καταστάσεις με κλείσιμο και αποκλεισμό δρόμων και σε κωμικοτραγικά επεισόδια, όπως αυτά που θυμάμαι επί ΠΑΣΟΚ και Υπουργίας του φίλου μου, του Στέφανου Τζουμάκα, που έσκιζαν τα λάστιχα των τρακτέρ.

Αυτά δεν έχουν γίνει για πρώτη φορά. Έχουν γίνει άπειρες φορές. Όποιος ξέρει την πολιτική ιστορία του τόπου θα γνωρίζει. Σήμερα, όμως, εμείς λέμε ότι «έχετε δίκιο σε πολλά από αυτά, ελάτε να τα συζητήσουμε» και τα συζητήσαμε.

Σε κάποια έχουν δίκιο σε ό,τι αφορά την Κοινή Αγροτική Πολιτική, δηλαδή κυρίως στο πράσινο κομμάτι της πράσινης μετάβασης στην Κοινή Αγροτική Πολιτική και γι’ αυτό δίνουμε και μάχη, η οποία νομίζω θα καταλήξει και σήμερα σε απόφαση για να σταματήσει η υποχρεωτική αγρανάπαυση τμήματος των κτημάτων των αγροτών.

Δίνουμε μεγάλη μάχη για να αυξηθούν ή να κρατηθούν στο ίδιο επίπεδο, όπως και κρατήθηκαν, οι επιδοτήσεις προς τους αγρότες, που, όπως υποσχέθηκε ο Πρωθυπουργός, θα έχουν δοθεί μέχρι τον Μάιο μέσω του ΟΠΕΚΑ σε όλους. Δίνουμε μεγάλη μάχη για τα δίκαια αιτήματά τους που αφορούν τη χαμηλή τιμή στο ρεύμα και στο αγροτικό πετρέλαιο.

Σήμερα ξύνοντας τον πάτο του βαρελιού, όπως είπε ο Μητσοτάκης, έδωσε απαντήσεις σε ό,τι αφορά το ρεύμα και τον ειδικό φόρο κατανάλωσης στο αγροτικό πετρέλαιο και ήδη προχωρούμε στην εφαρμογή αυτών των μέτρων και ελπίζω ότι μετά από αυτή τη συνάντηση με τη σύνεση και τη λογική που διακρίνει το αγροτικό κίνημα θα υπάρξει μια υποχώρηση σε ό,τι αφορά την πρόθεση κάποιων να κλείσουν τους δρόμους με τα τρακτέρ.

Θέλουμε συνεργασία, θέλουμε συνεννόηση, θέλουμε να λυθούν όσο το δυνατόν περισσότερα προβλήματα των αγροτών. Δεν θέλουμε σε καμμία περίπτωση να επαναληφθεί αυτό που είχε συμβεί τόσες φορές στο παρελθόν, να κλείνουν οι δρόμοι και να αποκλείεται η κοινωνία, διότι οι καταλήψεις των δρόμων δεν πλήττουν ούτε τον Μητσοτάκη ούτε εμένα ούτε κανέναν άλλο από εδώ μέσα. Πλήττουν την κοινωνία και η κοινωνία δεν μπορεί ούτε να διχάζεται ούτε να συγκρούεται με οποιονδήποτε.

Θέλουμε πάνω απ’ όλα, λοιπόν, ηρεμία, σοβαρότητα, λογική και σύνεση και αυτό είναι το μήνυμα που εκπέμπει η Κυβέρνηση του Κυριάκου Μητσοτάκη και της Νέας Δημοκρατίας και πάνω σε αυτό το μήνυμα θα συνεχίσουμε όλοι μας να αγωνιζόμαστε για το καλό της γεωργικής παραγωγής, για το καλό των αγροτών, για το καλό της πατρίδας μας.

Και θα παρακαλέσω και τους εκπροσώπους των κομμάτων της Αντιπολίτευσης να εγκαταλείψουν αυτή την λαϊκίστικη στάση που κρατούν. Το θυμάμαι από το 1985 πάντα τα κόμματα της αντιπολίτευσης πλειοδοτούσαν στα αιτήματα των αγροτών και οι Κυβερνήσεις έλεγαν ότι δεν υπάρχουν άλλα πόσα για να δοθούν. Επιτέλους, ας το καταλάβουμε. Οι κυβερνήσεις πρέπει να συμπεριφέρονται υπεύθυνα και το ίδιο πρέπει να συμπεριφέρονται και τα κόμματα της αντιπολίτευσης για το καλό του αγροτικού τομέα, για το καλό όλων μας και πάνω απ’ όλα για το καλό της πατρίδας μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 10ο Δημοτικό Σχολείο Καλαμάτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τον λόγο τώρα στον Υφυπουργό Αγροτικής Ανάπτυξης και Τροφίμων κ. Κελέτση.

**ΑΝΔΡΕΑΣ ΠΟΥΛΑΣ:** … (δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε ο Υπουργός τον λόγο, κύριε Πουλά. Οι Υπουργοί δεν μίλησαν μέχρι τώρα καθόλου. Μετά είστε εσείς και συνεχίζουμε.

Ορίστε, κύριε Υφυπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, η συζήτηση του νομοσχεδίου που αφορά την αγροτική οικονομία μας και τον αγροτικό μας τομέα γίνεται μέσα σε ένα πλαίσιο ανάδειξης των αγροτικών προβλημάτων της χώρας και των κινητοποιήσεων των αγροτών μας. Ήδη η συνάντηση της αντιπροσωπείας των αγροτών με τον Πρωθυπουργό έχει ολοκληρωθεί και νομίζω ότι αποδείχθηκε μέσα από τη συνάντηση αυτή ότι η Κυβέρνηση από την πλευρά της και ο Πρωθυπουργός εξάντλησε όλα τα περιθώρια, τα οποία μας δίνουν σήμερα οι δημοσιονομικές προϋποθέσεις και οι δυνατότητες της χώρας, προκειμένου να ικανοποιήσει στον μεγαλύτερο δυνατό βαθμό τα αιτήματα των αγροτών μας, ανακοινώνοντας μέτρα που έχουν να κάνουν με το κόστος κυρίως παραγωγής, το οποίο είναι ένα από τα δομικά προβλήματα όχι μόνον της ελληνικής αγροτικής οικονομίας, αλλά και της ευρωπαϊκής γενικότερα αγροτικής οικονομίας, το κόστος παραγωγής που έχει να κάνει με την ενέργεια, το κόστος της ενέργειας, τις τιμές της ενέργειας και βέβαια των καυσίμων.

Θεωρώ πως πλέον είναι η σειρά των αγροτών να αξιολογήσουν με υπευθυνότητα τα δεδομένα, τις προτάσεις του Πρωθυπουργού, τα μέτρα που εξήγγειλε η Κυβέρνηση και ο Πρωθυπουργός, καθώς και τις δημοσιονομικές δυνατότητες της χώρας, έτσι ώστε και αυτοί με υπευθυνότητα να συμπεριφερθούν και να επιστρέψουμε στην ομαλότητα σε ό,τι αφορά τη λειτουργία της αγροτικής μας οικονομίας.

Όμως, τα δομικά προβλήματα της αγροτικής οικονομίας δεν έχουν να κάνουν μόνο με κάποιες παροχές ενδεχομένως που κανείς θα θεωρούσε ότι ικανοποιούν πρόσκαιρα την οποιαδήποτε κοινωνική ή οικονομική ομάδα.

Κατά την άποψή μου, ειδικά τα προβλήματα της αγροτικής οικονομίας έχουν να κάνουν με δομικά προβλήματα που, όπως είπα και προηγουμένως, αναφέρονται κυρίως στο κόστος της παραγωγής, δηλαδή, καύσιμα, ενέργεια, εφόδια, φάρμακα, λιπάσματα, ζωοτροφές αλλά και τις τιμές παραγωγού το ότι, δηλαδή, οι αγρότες σε πολλές περιπτώσεις δεν απολαμβάνουν δίκαιες τιμές, τιμές που αξίζουν να απολαύσουν τα προϊόντα τους και όντως υπάρχει μία απόκλιση από την τιμή του παραγωγού μέχρι την τιμή που οι καταναλωτές αγοράζουν τα προϊόντα από το ράφι των σουπερμάρκετ.

Επιπλέον, βέβαια, η νέα ΚΑΠ, η οποία έχει συγκεκριμένες στοχεύσεις σε σχέση με το περιβάλλον και την ψηφιοποίηση, έχει δημιουργήσει ένα νέο πλαίσιο, μας έχει φέρει μπροστά σε νέα δεδομένα, τα οποία είναι αλήθεια ότι δυσκολεύουν, αν θέλετε, τη λειτουργία της αγροτικής οικονομίας και πρέπει και εμείς η ελληνική Κυβέρνηση και το Υπουργείο Γεωργίας -γνωρίζετε και έχει ανακοινωθεί αυτό- να λειτουργούμε ακριβώς στην κατεύθυνση της ομαλότερης μετάβασης στη νέα περίοδο, στη νέα ΚΑΠ έτσι ώστε να μην πληρώσουν οι Έλληνες αγρότες και οι Ευρωπαίοι αγρότες συνολικά, αυτό το κόστος της μετάβασης, την οποία κληθήκαμε να εφαρμόσουμε με βίαιο τρόπο.

Η μείωση του κόστους παραγωγής, στην οποία αναφέρθηκα προηγουμένως, αναρωτιέμαι είναι μόνο μείωση του φόρου ή με οποιονδήποτε τρόπο ενίσχυση πρόσκαιρη του αγρότη ή η μείωση της τιμής του ρεύματος; Σίγουρα είναι κι αυτό, αλλά νομίζω ότι δεν είναι μόνο αυτό.

Κατά την άποψή μου, κυρίες και κύριοι συνάδελφοι, εκείνο που χρειάζεται η αγροτική οικονομία, ο αγροτικός τομέας είναι πρώτον, έργα αγροτικών υποδομών όπως είναι οι αναδασμοί, όπως είναι τα εγγειοβελτιωτικά έργα και τα αρδευτικά έργα, έργα αγροτικής οδοποιίας, τα διαχειριστικά σχέδια βόσκησης, τα κτηνοτροφικά πάρκα, τα αγροφωτοβολταϊκά για εξασφάλιση ενεργειακής αυτονομίας, η εκμετάλλευση της βιομάζας, η αξιοποίηση της σχολάζουσας αγροτικής γης, ξεκινώντας πρώτα από τη γη που ανήκει στο Υπουργείο Αγροτικής Ανάπτυξης.

Σε δεύτερο επίπεδο, νομίζω ότι το κόστος έχει να κάνει με την οργάνωση των συλλογικοτήτων και της συλλογικής οικονομικής δραστηριότητας. Δηλαδή, πρέπει να προχωρήσουμε γρηγορότερα στις ομάδες παραγωγών, στους συνεταιρισμούς, σε νέες σύγχρονες βάσεις, στις διεπαγγελματικές οργανώσεις, να πάμε, δηλαδή, σε οικονομίες κλίμακας. Αυτό είναι απαραίτητο ακριβώς για τη μείωση του κόστους παραγωγής. Οι οικονομίες κλίμακας είναι απαραίτητη προϋπόθεση για τη δημιουργία οικονομιών κλίμακας και την αύξηση της διαπραγματευτικής ισχύος των αγροτών μας.

Τα λέω αυτά, διότι θεωρώ ότι πλέον εκεί πρέπει να επικεντρώσουμε τη συζήτηση και από την πλευρά της πολιτείας, αλλά και από την πλευρά των αγροτών μας. Η δουλειά που κάνουμε στο Υπουργείο Αγροτικής Ανάπτυξης σε καθημερινή βάση, στοχεύει ακριβώς σε αυτό, δηλαδή στην αντιμετώπιση των δομικών προβλημάτων της ελληνικής αγροτικής οικονομίας σε αυτά τα δύο επίπεδα. Κατά την άποψή μου, δεν αρκούν οι όποιες παροχές που μπορούν να δίδονται κατά καιρούς για ικανοποίηση κάποιων αιτημάτων, αλλά χρειάζεται να προχωρήσουμε με καλό σχεδιασμό στο να αντιμετωπίσουμε τα δομικά προβλήματα της αγροτικής οικονομίας.

Φυσικά στον σχεδιασμό και την οργάνωση της αγροτικής μας οικονομίας σε νέες βάσεις, θα πρέπει να ληφθούν οπωσδήποτε υπ’ όψιν νέοι παράγοντες που έχουν με ένταση εμφανιστεί τα τελευταία χρόνια και αφορούν στις συνέπειες της κλιματικής αλλαγής, που τις ζήσαμε στη Θεσσαλία αλλά και σε άλλες περιοχές όπως τον Έβρο το τελευταίο διάστημα.

Αυτός πρέπει να είναι, λοιπόν, ο σχεδιασμός μας για το μέλλον και σ’ αυτή την κατεύθυνση οφείλουμε να κινηθούμε και κινούμαστε στο Υπουργείο Αγροτικής Ανάπτυξης και αυτό ξεκινάμε να κάνουμε και με το παρόν νομοσχέδιο που σήμερα συζητάμε. Από κάποιους χαρακτηρίστηκε ως ερανιστικό νομοσχέδιο. Νομίζω ότι αυτός ο χαρακτηρισμός το αδικεί, διότι σε πάρα πολλά άρθρα γίνονται παρεμβάσεις και υπάρχουν ρυθμίσεις που αφορούν σε ζητήματα στα οποία αναφέρθηκα προηγουμένως και έχουν να κάνουν με τα δομικά προβλήματα της ελληνικής αγροτικής οικονομίας, όπως ας πούμε στα άρθρα 3 έως 6, όπου ορίζονται και προβλέπονται οι έννοιες της κτηνοτροφικής ζώνης, του κτηνοτροφικού πάρκου και του ομαδικού χώρου σταυλισμού. Στο άρθρο 6 παρατείνουμε την προθεσμία έκδοσης άδειας λειτουργίας κτηνοτροφικών εγκαταστάσεων.

Στα άρθρα 7 έως 8 αναφερόμαστε στα διαχειριστικά σχέδια βόσκησης με στόχο την επιτάχυνση της διαδικασίας και δίνουμε νέα προθεσμία ολοκλήρωσης των σχεδίων την 31-12-2025. Εδώ πρέπει να πούμε ότι είχε παρατηρηθεί μία καθυστέρηση στην ολοκλήρωση των διαχειριστικών σχεδίων βόσκησης από τις περιφέρειες στις οποίες καλώς -κατά την άποψή μου- είχε ανατεθεί το συγκεκριμένο έργο, οι οποίες όμως στην πλειοψηφία τους -παρά μόνον δύο εξ αυτών, εξαιρέσεις- δεν μπόρεσαν να ανταποκριθούν στην ολοκλήρωση των έργων αυτών, έργων πολύ σημαντικό για να μπορεί να υπάρξει σχεδιασμός μιας ολοκληρωμένης κτηνοτροφικής πολιτικής, αλλά όχι μόνο αυτό, στο να μπορούν πάνω σε αυτά τα διαχειριστικά σχέδια να στηριχτούν τα οποιαδήποτε σχέδια για την επιδότηση και να οργανωθούν οι δράσεις επιδότησης της ελληνικής κτηνοτροφίας από τη νέα ΚΑΠ.

Επίσης, στο άρθρο 36 προβλέπεται η εγκατάσταση μονάδων Ανανεώσιμων Πηγών Ενέργειας σε γεωργική γη υψηλής παραγωγικότητας ενός μεγαβάτ, σε συνδυασμό όμως με την καλλιέργεια προϊόντων. Ταυτόχρονα, το όριο του 8% που έχει θεσπιστεί για τη γη υψηλής παραγωγικότητας παραμένει.

Στο άρθρο 37 γίνεται επικαιροποίηση του ορισμού της αγροτικής εκμετάλλευσης, λαμβάνοντας υπ’ όψιν πλέον και τα νέα δεδομένα που έχουν δημιουργηθεί με την ύπαρξη των ομάδων παραγωγών.

Αναφέρθηκα προηγουμένως ότι πρέπει να ενισχύσουμε τις συλλογικότητες, όπως είναι οι ομάδες παραγωγών, έτσι ώστε να μπορέσουμε να λειτουργήσουμε μειώνοντας το κόστος της παραγωγής.

Υπάρχουν και άλλες ρυθμίσεις στο σχέδιο αυτό που αφορούν κυρίως τους πληγέντες αγρότες στις περιοχές που υπέστησαν τις καταστροφές, όπως το άρθρο 32 για τον ΕΛΓΑ, όπου προβλέπεται για τις ζημιές του 2023 οι αποζημιώσεις να καλύπτουν το 100% της ζημιάς από τα έσοδα του οργανισμού από την εισφορά του 2024.

Το άρθρο 33 αφορά τις ενισχύσεις ήσσονος σημασίας που δίνουμε στους αλιείς που επλήγησαν από τον «Ντάνιελ» στη Θεσσαλία, που τις εξασφαλίζουμε ώστε αυτές οι καταβολές, αυτές οι ενισχύσεις να είναι αφορολόγητες, ακατάσχετες, ανεκχώρητες.

Στο άρθρο 34 προβλέπεται η ρύθμιση για την αναστολή της εισφοράς για το γάλα στον «ΕΛΓΟ-ΔΗΜΗΤΡΑ» που θα ρυθμιστεί με ΚΥΑ. Είναι εξουσιοδοτική η διάταξη.

Βέβαια, υπάρχει και η τροπολογία η οποία κατατέθηκε από το Υπουργείο των Οικονομικών και την οποία ανέπτυξε ο συνάδελφος από το Υπουργείο Οικονομικών, ο κ. Θεοχάρης, που αφορά κυρίως στα ζητήματα της απαλλαγής του ΕΝΦΙΑ στις κατεστραμμένες εγκαταστάσεις των πληγέντων αγροτών.

Όπως βλέπετε, το συγκεκριμένο νομοσχέδιο έχει φυσικά και άλλες διατάξεις. Δεν αναφέρομαι στα θέματα που είναι αρμοδιότητας του συναδέλφου, του παρισταμένου άλλου Υφυπουργού, του κ. Σταμενίτη, ούτε βέβαια σε αυτές που είναι αμιγώς του Υπουργού, ο οποίος θα μιλήσει αργότερα. Είναι διατάξεις οι οποίες αφορούν σε έναν μεγάλο βαθμό δομικά ζητήματα και δίνουν λύσεις σε ζητήματα και εκκρεμότητες που αφορούν την ομαλή λειτουργία της αγροτικής μας οικονομίας και αφορούν στο κόστος της παραγωγής, αλλά και ρυθμίσεις πιο εξειδικευμένες που αφορούν στην αντιμετώπιση των σοβαρών προβλημάτων που έχει δημιουργήσει η κλιματική κρίση και οι συνέπειές της.

Με αυτά τα λόγια, σας καλώ να ψηφίσετε το συγκεκριμένο νομοσχέδιο, διότι το θεωρώ ως μια πολύ καλή αρχή για να ξεκινήσουμε αυτόν τον σχεδιασμό στον οποίο αναφέρθηκα προηγουμένως και να μπορέσουμε να πάμε μπροστά την αγροτική μας οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ανδρέας Πουλάς από το ΠΑΣΟΚ. Ελάτε.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Αγροτικής Ανάπτυξης και Τροφίμων σε μια χρονική περίοδο που οι αγρότες έχουν βγει στους δρόμους και διαμαρτύρονται έντονα για την αντιαγροτική πολιτική της Κυβέρνησης, ενώ κανείς θα περίμενε ότι η σημερινή νομοθετική πρωτοβουλία θα έδινε λύσεις στα μεγάλα προβλήματα των αγροτών και θα έδινε τουλάχιστον, έστω και αργά, τις κατευθύνσεις για τον σχεδιασμό μιας μακροπρόθεσμης αγροτικής πολιτικής. Στην ουσία πρόκειται, λοιπόν, για ένα νομοσχέδιο χωρίς αρχή, μέση και τέλος, το οποίο κατά κύριο λόγο διεκπεραιώνει διοικητικές εκκρεμότητες των υπηρεσιών του Υπουργείου Αγροτικής Ανάπτυξης και αγροτικών φορέων που δήθεν κόπτονται για τους αγρότες, χωρίς να επιλύει τα φλέγοντα προβλήματα που ταλανίζουν τον αγροτικό κόσμο.

Η Κυβέρνηση της Νέας Δημοκρατίας στην αγροτική πολιτική έχει αποτύχει παταγωδώς και απόδειξη γι’ αυτό είναι το γεγονός ότι στα τεσσεράμισι χρόνια κυβερνητικής θητείας ο τωρινός Υπουργός Αγροτικής Ανάπτυξης είναι ο τέταρτος και στον σημαντικότερο οργανισμό για την άσκηση της Κοινής Αγροτικής Πολιτικής, στον ΟΠΕΚΕΠΕ, ο τωρινός πρόεδρος είναι ο πέμπτος κατά σειρά. Έχουμε κουραστεί και εμείς και οι αγρότες να μετράμε αλλαγές στο τιμόνι του Υπουργείου και του ΟΠΕΚΕΠΕ. Καμμία συνέχεια στο έργο των δύο αυτών φορέων και κανένα όραμα για την αναγέννηση της αγροτικής παραγωγής της χώρας.

Παρά τις αγωνιώδεις προσπάθειές σας να αποδείξετε ότι όλα καλά τα κάνετε, οι αγρότες αντιδρούν, γιατί ξέρουν και βιώνουν τα αποτελέσματα της πολιτικής σας, το υψηλό κόστος των καυσίμων, της ηλεκτρικής ενέργειας, των λιπασμάτων, των αγροτικών εφοδίων, των μηχανημάτων. Οι δυσκολίες διάθεσης βασικών προϊόντων σε καλές τιμές και η μείωση των κοινοτικών ενισχύσεων έχουν συρρικνώσει το εισόδημα των Ελλήνων παραγωγών που αδυνατούν πλέον να ανταποκριθούν στις βασικές τους υποχρεώσεις. Οι νέοι που επέλεξαν να μείνουν στα χωριά τους και να ασχοληθούν με την αγροτική παραγωγή και θα μπορούσαν να δώσουν πνοή και ζωή στην ελληνική ύπαιθρο βιώνουν ανασφάλεια, αβεβαιότητα και έλλειψη προοπτικής για το μέλλον.

Κύριοι της Κυβέρνησης, είναι εδώ και τώρα η ώρα να αναγνωριστεί με έργα και πράξεις ο σημαντικός και αναντικατάστατος ρόλος των γεωργών, των κτηνοτρόφων, των αλιέων για τη διασφάλιση της επάρκειας των τροφίμων. Να πληρώνονται στην ώρα τους και όχι με τις γνωστές καθυστερήσεις την αξία των προϊόντων τους, τις ενισχύσεις και τις αποζημιώσεις. Να προστατεύονται από τον αθέμιτο ανταγωνισμό των εισαγόμενων προϊόντων, που λόγω απουσίας ελέγχων ελληνοποιούνται από τα κερδοσκοπικά κυκλώματα που απομυζούν τον ιδρώτα τους, αλλά και τα εισοδήματα των καταναλωτών. Να υπάρξει ένα δίχτυ ασφάλειας και προστασίας της αγροτικής παραγωγής από τις επιπτώσεις της κλιματικής κρίσης. Να μην ταλαιπωρούνται από τη γραφειοκρατία, που αντί να μειώνεται, κάθε φορά γίνεται χειρότερη. Να μη συναντούν κλειστές πόρτες στις τράπεζες και να γίνεται η ζωή τους δύσκολη προκειμένου να αποκτούν πρόσβαση στις απαραίτητες χρηματοδοτήσεις.

Η πρόχειρη προετοιμασία του εθνικού στρατηγικού σχεδίου για τη νέα ΚΑΠ, η έλλειψη εποικοδομητικού διαλόγου με τους γεωργούς, τους κτηνοτρόφους, τους αλιείς, αλλά και τους αρμόδιους φορείς, η απίστευτης προχειρότητας έμπνευση των λεγόμενων οικολογικών σχημάτων για το «πρασίνισμα», που ακόμη δεν είναι σαφές πώς θα εφαρμοστούν στην πράξη, οδήγησαν στο τραγικό αποτέλεσμα να μειωθούν οι ενισχύσεις στους αγρότες.

Γι’ αυτές τις ανεπάρκειες και τα προβλήματα ο Πρωθυπουργός και η Κυβέρνηση έχουν ακέραιη την ευθύνη. Ο Πρωθυπουργός και η Κυβέρνηση ξύνουν τον πάτο του βαρελιού και εξαγγέλλουν πολύ λίγα μέτρα για τους αγρότες, πολύ αργά, με το σταγονόμετρο, και έχουν την απαίτηση οι αγρότες να γυρίσουν ικανοποιημένοι στα χωράφια τους. Η καταστροφή των αγροτών είναι προ των πυλών. Επιτέλους σταματήστε να τους κοροϊδεύετε και ικανοποιήστε στο ακέραιο τα δίκαια αιτήματά τους.

Κύριε Υπουργέ, οι αγρότες της Αργολίδας αντιμετωπίζουν ακόμη δύο σημαντικά προβλήματα εκτός των προαναφερθέντων. Γνωρίζετε πολύ καλά ότι η πηγή που τροφοδοτεί με νερό την Αργολίδα είναι ο Ανάβαλος, που αυτή τη στιγμή είναι στη χειρότερή του κατάσταση. Κανείς δεν ενδιαφέρεται, ούτε η περιφερειακή αρχή αλλά ούτε και η Κυβέρνηση και το Υπουργείο, για να δοθεί λύση στο πρόβλημα της υφαλμύρωσης του νερού και της ανεπαρκούς άντλησής του.

Δουλεύει μισή αντλία από τις πέντε που υπάρχουν και στο κεντρικό αντλιοστάσιο περιμένουν οι αγρότες ότι μπορεί να καταστραφεί και αυτή η αντλία που δουλεύει ακόμη και οι αγρότες να μείνουν χωρίς νερό. Δεν μπορείτε να φανταστείτε τι θα συμβεί εάν το καλοκαίρι δεν έχουν νερό να ποτίσουν τα χωράφια τους. Τότε πλέον μιλάμε για ολοκληρωτική καταστροφή.

Ο ΓΟΕΒ, ο ΤΟΕΒ της Αργολίδας έχουν συσσωρευμένα χρέη, τα οποία πρέπει άμεσα να ρυθμιστούν με βάση όσα έχετε εξαγγείλει. Επιπλέον επιβλήθηκε ένα χαράτσι από τον ΔΕΔΔΗΕ στους αγρότες της Αργολίδας ως επιστροφή της κρατικής επιδότησης που είχαν λάβει για την υπέρμετρη αύξηση του κόστους της ενέργειας και είναι 800.000 στον ΓΟΕΒ, στο κεντρικό αντλιοστάσιο, και 450.000 στους ΤΟΕΒ, που έχουν αντλιοστάσια.

Ζητάμε από την Κυβέρνηση να πάρει πίσω αυτό το χαράτσι και να δώσει το δικαίωμα στον ΓΟΕΒ και στους ΤΟΕΒ να φτιάξουν φωτοβολταϊκά και ανεμογεννήτριες για να μπορούν να μειώσουν το κόστος της ενέργειας.

Το άλλο μεγάλο πρόβλημα των παραγωγών των εσπεριδοειδών είναι ότι περιμένουν την κοινοποίηση των ενστάσεων από τον ΕΛΓΑ για τις ζημιές από τον παγετό του 2022. Δώσατε πανηγυρικά προκαταβολές για να χρυσώσετε το χάπι τότε στους αγρότες, τους παρακρατήσατε τα χρήματα από επόμενες πληρωμές και τώρα τους έχετε στην αναμονή για τις ενστάσεις. Δώστε μια εντολή στον πρόεδρο του ΕΛΓΑ να βγάλει τις ενστάσεις. Με τη μέθοδο των προκαταβολών που χρησιμοποιείτε προσπαθείτε να καλύψετε την αδυναμία του ΕΛΓΑ να ανταποκριθεί έγκαιρα και αποτελεσματικά στις ασφαλιστικές απαιτήσεις των αγροτών, οι οποίοι στο τέλος και ένσταση κάνουν αλλά δεν θα δικαιωθούν ποτέ.

Από την άλλη πλευρά ο ΕΛΓΑ αποψιλώνεται από προσωπικό, και εσείς αντί να προχωρήσετε σε προσλήψεις, τι κάνετε; Νομοθετείτε αποζημιώσεις, που θα τις λαμβάνει το υπάρχον προσωπικό, το οποίο διενεργεί ένα απαιτητικό έργο, των εκτιμήσεων και των αποζημιώσεων.

Κύριε Υπουργέ, οι αγρότες μας έχουν φτάσει στα όριά τους, διότι βιώνουν έναν διαχρονικό εμπαιγμό με δικαιολογία τη δημοσιονομική κρίση και την οικονομική σταθερότητα. Έχουν επωμιστεί το σύνολο της ενεργειακής μετάβασης στην πράσινη γεωργία χωρίς καμμία πραγματική και ουσιώδη ενίσχυση από την ελληνική πολιτεία.

Το ΠΑΣΟΚ είναι παραδοσιακά δίπλα στον Έλληνα αγρότη. Στοίχημά μας είναι να γνωρίσουν όλοι οι πολίτες πόσο δυσβάσταχτος είναι ο αγώνας του και πόσο εθνικά κρίσιμο είναι να στηριχθεί για να αντέξει. Και γι’ αυτό απαιτούμε λύσεις και όχι ευχολόγια, ουσιαστικά μέτρα και όχι ημίμετρα και υποσχέσεις. Οι αγρότες δεν μπορούν να περιμένουν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Πουλά.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας «Νέα Αριστερά» κ. Χαρίτση.

(Χειροκροτήματα από την πτέρυγα της Νέας Αριστεράς)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, επειδή αυτή τη στιγμή σε διπλανή αίθουσα εδώ στην Εθνική Αντιπροσωπεία συνεχίζονται οι εργασίες της Εξεταστικής Επιτροπής για το έγκλημα στα Τέμπη και επειδή σήμερα εξετάζεται ως μάρτυρας ο πρώην Υπουργός Υποδομών και Μεταφορών κ. Καραμανλής, θα μου επιτρέψετε να ξεκινήσω με μερικά σχόλια για αυτή την υπόθεση.

Βρισκόμαστε πλέον έναν χρόνο μετά το τραγικό δυστύχημα και τρεις περίπου μήνες από τότε που ξεκίνησε τις εργασίες της η εξεταστική επιτροπή. Δυστυχώς αυτό που φάνηκε με το καλημέρα και επιβεβαιώνεται συνεχώς με τις καταθέσεις των μαρτύρων είναι η εργώδης προσπάθεια συγκάλυψης από πλευράς Κυβέρνησης σε ό,τι αφορά τα αίτια του δυστυχήματος.

Η απόφαση της κυβερνητικής πλειοψηφίας για σύσταση εξεταστικής αντί προανακριτικής επιτροπής, ο αποκλεισμός κρίσιμων μαρτύρων και παράλληλα η εξέταση μαρτύρων που δεν έχουν να εισφέρουν απολύτως τίποτα στη διαδικασία, το γεγονός ότι έχουν εξεταστεί ήδη Υπουργοί τριών δεκαετιών και μόλις σήμερα, μετά από τρεις μήνες, κλήθηκε στην επιτροπή ο κ. Καραμανλής αλλά και το γεγονός ότι πολλοί εκ των μαρτύρων, με τις ασαφείς, ακόμα και ψευδείς απαντήσεις τους, προκάλεσαν μεγαλύτερη σύγχυση, παρά ξεκαθάρισαν το τοπίο, δείχνοντας ακριβώς αυτό, την προσπάθεια δηλαδή της Κυβέρνησης να μη βγει στο φως η αλήθεια.

Η Κυβέρνηση από το 2019 μέχρι και σήμερα ευθύνεται για την απαξίωση του σιδηροδρόμου, που άφησε ένα δίκτυο του οποίου η κατάσταση είναι εδώ και χρόνια οριακή και επιδεινώνεται συνεχώς, χωρίς έργα συντήρησης, εξαγγέλλοντας μόνο κάποια ΣΔΙΤ, τα οποία τελικά εγκατέλειψε, που σε σχέση με τα νέα έργα είχαμε τις πιο χαμηλές απορροφήσεις στην ιστορία της «ΕΡΓΟΣΕ», που έλαμψε μόνο με απευθείας αναθέσεις -ούτε λόγος βεβαίως για διαγωνισμούς- που σε κρίσιμες καταστάσεις παρενέβη παίρνοντας ξεκάθαρα το μέρος της ιδιωτικής «HELLENIC TRAIN» σε βάρος του κρατικού ΟΣΕ και που σε σχέση με το τραγικό δυστύχημα, εκτός από την αδράνειά της βεβαίως την ολοκλήρωση όλων των ηλεκτρονικών συστημάτων ασφαλείας, ξήλωσε και όλες τις δικλίδες ασφαλείας που ήδη υπήρχαν. Μία από αυτές να λειτουργούσε το ατύχημα θα είχε αποφευχθεί.

Αυτό, λοιπόν, που έχω να πω σε όλους όσοι επιχειρούν τη συγκάλυψη, σε όλους όσοι προσπαθούν να πείσουν ότι όλοι φταίνε για όλα, άρα επί της ουσίας κανείς δε φταίει για τίποτα, να τους πω, λοιπόν, πως ό,τι κι αν κάνουν, όσες μεθοδεύσεις κι αν χρησιμοποιήσουν, όσες προσπάθειες συσκότισης κι αν επιχειρήσουν, σε όση χυδαιότητα κι αν καταφύγουν, όπως δυστυχώς βλέπουμε να συμβαίνει αυτές τις μέρες από το προεδρείο της εξεταστικής, τελικά η αλήθεια θα λάμψει. Η αλήθεια θα λάμψει. Το ζητάνε οι οικογένειες των θυμάτων. Το ζητάει ολόκληρη η ελληνική κοινωνία να λάμψει η αλήθεια για το έγκλημα στα Τέμπη.

(Χειροκροτήματα από την πτέρυγα της Νέας Αριστεράς)

Έρχομαι τώρα στο αγροτικό ζήτημα. Πριν μιλήσω για το υπό συζήτηση νομοσχέδιο δεν μπορώ να μη σχολιάσω όσα ανακοίνωσε ο Πρωθυπουργός πριν από λίγο, μετά τη συνάντησή του με την αντιπροσωπεία των αγροτών. Κατ’ αρχάς να πω ότι εδέησε επιτέλους ο κ. Μητσοτάκης να συναντήσει τους αγρότες.

Δυστυχώς όμως για μια ακόμη φορά άνθρακες ο θησαυρός. Ήδη απ’ ό,τι φαίνεται από τις πρώτες αντιδράσεις των αγροτών αποδεικνύεται η αποσπασματική αντιμετώπιση που επέλεξε η Κυβέρνηση για να κατευνάσει τις δυναμικές αντιδράσεις του αγροτικού κόσμου. Τα μέτρα που εξήγγειλε ο κ. Μητσοτάκης σήμερα δεν αντιμετωπίζουν σε καμμία περίπτωση τα σοβαρά προβλήματα που αντιμετωπίζει ο αγροτικός κόσμος και δεν διασφαλίζουν τη βιωσιμότητα της ελληνικής γεωργίας. Περιορίστηκε μάλιστα ο κ. Μητσοτάκης να αναφερθεί στους δύο μόνο από τους συντελεστές του κόστους παραγωγής, στο αγροτικό ρεύμα και το πετρέλαιο, και αγνόησε όλα τα άλλα αιτήματα των αγροτών.

Επί των συγκεκριμένων όμως κάποια σχόλια. Πρώτον, σε σχέση με το αγροτικό πετρέλαιο, ο κ. Μητσοτάκης υποσχέθηκε προκαταβολή 40 εκατομμύρια για το 2024 και έναρξη διαλόγου για δίκαιη επιστροφή από το 2025, καμμία με άλλα λόγια σταθερή, βιώσιμη αντιμετώπιση του υψηλότερου κόστους αγροτικού πετρελαίου αυτή την στιγμή σε ολόκληρη την Ευρώπη, του ελληνικού.

Δεύτερον, σχετικά με το ηλεκτρικό ρεύμα, ο κ. Μητσοτάκης εξήγγειλε σταθερές τιμές για δύο χρόνια μέσω προγράμματος διμερών μακροχρόνιων συμβάσεων, λίγο πάνω από τα 0,9 λεπτά την κιλοβατώρα, σε μέλη συνεργατικών σχημάτων και συμμετεχόντων στη συμβολαιακή καλλιέργεια, χωρίς να διευκρινίζει τι ποσοστό τελικά των αγροτών ωφελείται από μια τέτοια ρύθμιση, αν αφορά όλους τους αγρότες ή αφορά μόνο τους κατά κύριο επάγγελμα. Και εδώ, λοιπόν, σκοτάδι.

Τρίτον, για τα επόμενα οκτώ χρόνια ο κ. Μητσοτάκης εξήγγειλε αντίστοιχη χρέωση ανά κιλοβατώρα μόνο για το ένα τρίτο της συνολικής κατανάλωσης των αγροτών. Για τα υπόλοιπα δύο τρίτα της υπόλοιπης κατανάλωσης οι αγρότες θα είναι βεβαίως -θα παραμείνουν, όπως είναι και σήμερα- έρμαια της ελεύθερης αγοράς. Κοντολογίς, πολύ κακό για το τίποτα από τις σημερινές ανακοινώσεις του Πρωθυπουργού. Και πάλι προσωρινά μπαλώματα και πάλι στάχτη στα μάτια, ενδεικτικά ακριβώς της απουσίας ενός ολοκληρωμένου συνεκτικού σχεδίου αντιμετώπισης της κρίσης.

Οι σημερινές όμως εξαγγελίες του κ. Μητσοτάκη είναι απολύτως συμβατές με τη συνολικότερη λογική της Κυβέρνησης και του ιδίου όσον αφορά τις κινητοποιήσεις. Ας δώσουμε ένα «τυράκι» σε αυτούς που σήμερα διαμαρτύρονται, να εκτονωθεί η κατάσταση, να σταματήσουν οι κινητοποιήσεις, αλλά επί της ουσίας να κρύψουμε τα πραγματικά προβλήματα κάτω από το χαλί.

Αυτή είναι η λογική της Κυβέρνησης. Αυτή η λογική επιβεβαιώνεται και με το σημερινό νομοσχέδιο, διότι συζητάμε ένα πολυνομοσχέδιο που σύμφωνα με τον τίτλο του, ήδη στον τίτλο του μιλάει για τί; Για την τόνωση της αγροτικής ανάπτυξης. Η τόνωση της αγροτικής ανάπτυξης όμως είναι ακριβώς το ζήτημα το οποίο δεν συζητάμε ούτε σε αυτό το νομοσχέδιο ούτε όλο το προηγούμενο διάστημα, με ευθύνη ακριβώς της Κυβέρνησης, ενώ θα έπρεπε να είναι το βασικό θέμα της συζήτησης μετά τις μεγάλες καταστροφές στη βόρεια Εύβοια. Θα έπρεπε να είναι το βασικό θέμα της συζήτησης μετά τις μεγάλες καταστροφές στον Έβρο.

Θα έπρεπε να είναι το βασικό θέμα της συζήτησης μετά την πρωτοφανή βεβαίως καταστροφή του θεσσαλικού κάμπου. Θα έπρεπε τέλος να είναι η πρώτιστη προτεραιότητα όταν οι αγρότες, με τις κινητοποιήσεις τους, μας λένε ένα πολύ σαφές πράγμα, το παραγωγικό μέλλον της χώρας κινδυνεύει. Η συρραφή διατάξεων ήσσονος σημασίας, καμμία από τις οποίες δεν αφορά τα πραγματικά προβλήματα του πρωτογενούς τομέα, δεν ταιριάζει, δεν αναλογεί στην κρισιμότητα της σημερινής κατάστασης.

Μοιάζει σαν η Βουλή και το νομοθετικό της έργο να κινείται σε ένα σύμπαν παράλληλο και ασύμπτωτο με τα πραγματικά προβλήματα και έτσι ακριβώς είναι. Η Κυβέρνηση της Νέας Δημοκρατίας ζει στο δικό της σύμπαν, όπου κάνει ό,τι καλύτερο μπορεί, όπως μας λέει ο κ. Μητσοτάκης και η κοινωνία οφείλει να της πει από πάνω και «ευχαριστώ».

Είναι ενδεικτικό άλλωστε για την ποιότητα της διακυβέρνησης ότι η συζήτηση για τη βιωσιμότητα και το μέλλον του πρωτογενούς τομέα άνοιξε όχι με πρωτοβουλία της Κυβέρνησης, άνοιξε ακριβώς λόγω των κινητοποιήσεων των ίδιων των αγροτών. Οι ίδιοι είναι αυτοί οι οποίοι έφεραν στο προσκήνιο τα προβλήματα. Οι παραγωγοί μας, ένα δυναμικό το οποίο εν πολλοίς ήταν αόρατο και κατασυκοφαντημένο μέχρι πρότινος, διεκδικεί σήμερα το αυτονόητο, την επιβίωσή του.

Η Κυβέρνηση επέλεξε αρχικά να τους πατρονάρει, να τους αγνοήσει, να τους καταστείλει, να επιστρατεύσει τη γνωστή κατηγορία περί υποκινούμενων, λες και οι άνθρωποι δεν έχουν άποψη, δεν έχουν γνώμη, δεν έχουν ακόμα περισσότερο το βίωμα της κρίσης την οποία περνάει ο αγροτικός τομέας στη χώρα μας. Ακόμα και τώρα η Κυβέρνηση και στελέχη της Νέας Δημοκρατίας επιμένουν να εμφανίζουν την κινητοποίηση ως ενδοοικογενειακή παρεξήγηση, προβάλλοντας τη δεξιά κομματική ταυτότητα σε μια ολόκληρη παραγωγική τάξη.

Ακόμη και τώρα, μετά από εβδομάδες κινητοποιήσεων, παραμένει απρόθυμη η Κυβέρνηση να αποδεχτεί ότι το ζήτημα του πρωτογενούς τομέα δεν είναι ένα ζήτημα μιας αγοραίας πλειοδοσίας και φθηνής παροχολογίας. Είναι ζήτημα ανασφάλειας και επισφάλειας. Είναι ένα ζήτημα που απαιτεί δομικές μεταρρυθμίσεις.

Οι κινητοποιήσεις των παραγωγών, λοιπόν, είναι δίκαιες και εκφράζουν την αγωνία της επιβίωσης.

(Χειροκροτήματα από την πτέρυγα της Νέας Αριστεράς)

Δίνουν έναν αγώνα υπαρξιακό και η Νέα Αριστερά στέκεται δίπλα τους σε αυτόν τον αγώνα που δίνουν. Στηρίζουμε τις κινητοποιήσεις τους και τους καλούμε να μην υποκύψουν στην καταστολή, αλλά και στην προσπάθεια εξαγοράς των συνειδήσεών τους, γιατί η διεκδίκησή τους αφορά ολόκληρη την ελληνική κοινωνία, αφορά το μέλλον της χώρας, αφορά τη διατροφική της επάρκεια, αφορά την οικονομική της βιωσιμότητα, αφορά το αναπτυξιακό της μέλλον, αφορά τη δυνατότητα να έχουμε μια χώρα ζωντανή και παραγωγική.

Αυτή την στιγμή ο πρωτογενής τομέας αντιμετωπίζει πολλαπλές προκλήσεις. Θα μου επιτρέψετε να αναφερθώ όσο πιο συνοπτικά μπορώ στις πιο κεντρικές από αυτές.

Πρόκληση πρώτη, κόστος παραγωγής. Η Κυβέρνηση αρνείται να απαντήσει σε μερικά πολύ απλά και συγκεκριμένα ερωτήματα. Θεωρεί το μέσο αγροτικό εισόδημα αυτή την στιγμή σε αυτή τη χώρα αξιοπρεπές; Θεωρεί ότι οι παραγωγοί πωλούν στους μεταποιητές σε τιμές που ανταποκρίνονται στο κόστος παραγωγής; Θεωρεί πως έχει κάνει ό,τι είναι εφικτό προκειμένου να μειωθεί το κόστος παραγωγής, λιπάσματα, καύσιμα, σπόροι, φυτοφάρμακα, το οποίο παραμένει από τα υψηλότερα σε ολόκληρη την Ευρώπη; Θεωρεί ότι έχει κάνει ό,τι μπορεί για να αποτρέψει τις εξωφρενικές αυξήσεις από το χωράφι μέχρι το ράφι; Γιατί αυτές είναι οι πρακτικές οι οποίες υποσκάπτουν σήμερα το αγροτικό εισόδημα.

Θα περιμέναμε τουλάχιστον, λοιπόν, μια έκτακτη φορολόγηση στα υπερκέρδη των μεσαζόντων και των καρτέλ του αγροδιατροφικού συμπλέγματος για λόγους δημοσιονομικής, αλλά και ηθικής τάξης. Θα περιμέναμε ενίσχυση της διαπραγματευτικής δύναμης των παραγωγών με θεσμικές παρεμβάσεις. Θα περιμέναμε ενίσχυση των ελεγκτικών μηχανισμών για την αντιμετώπιση των καρτέλ. Θα περιμέναμε ενδυνάμωση των τοπικών δικτύων παραγωγών - καταναλωτών.

Θα περιμέναμε -το περιμένουν άλλωστε εδώ και χρόνια οι αγρότες- ένα γενναίο πρόγραμμα επενδύσεων για παραγωγή ενέργειας μέσω φωτοβολταϊκών με Net Metering σε δημόσιες δομές, αγροτικές υποδομές, αξιοποίηση ενεργειακών αγροτικών κοινοτήτων. Τώρα έρχεται ο κ. Μητσοτάκης και μιλάει για φωτοβολταϊκά σε γη υψηλής παραγωγικότητας, γη διπλής χρήσης δηλαδή, μια ρύθμιση που δικαιολογημένα εγείρει ανησυχίες, ενώ πριν από λίγες μέρες σε επίκαιρη ερώτηση που του είχα καταθέσει, ο Πρωθυπουργός ανακοίνωνε για πρώτη φορά αγροτικά φωτοβολταϊκά και ότι θα προσπαθήσει να δοθεί και κάποιος χώρος στο ηλεκτρικό δίκτυο. Πολύ λίγα και πολύ αργά!

Θα βρίσκονταν όμως -μιας και μιλάμε για το κόστος παραγωγής- οι παραγωγοί σε όλη την Ευρώπη αυτή την στιγμή σε αναβρασμό, αν η φιλελεύθερη Δεξιά σε όλη την Ευρώπη δεν είχε στηρίξει με τόσο πάθος τις εισαγωγές αδασμολόγητων προϊόντων από τρίτες χώρες που δεν είναι υποχρεωμένες να εφαρμόζουν κανονιστικά πρότυπα στην παραγωγή; Θα ένιωθαν να απειλούνται δηλαδή παραγωγοί τόσο πολύ από έναν αθέμιτο εν πολλοίς ανταγωνισμό;

Δεύτερη πρόκληση, ευρωπαϊκή, περιβαλλοντική. Η αρχιτεκτονική της νέας ΚΑΠ, η οποία εξαρτά σε σημαντικό βαθμό τις αγροτικές επιδοτήσεις από την υιοθέτηση περιβαλλοντικών πρακτικών, έχει εύλογα δημιουργήσει δυσαρέσκειες. Ναι, υπάρχουν πολύ σοβαρές αστοχίες και στην ΚΑΠ και ακόμα περισσότερες και στο εθνικό σχέδιο για την υλοποίησή της. Και ναι, η ελληνική Κυβέρνηση που τα διαπραγματεύτηκε όλα αυτά δεν φρόντισε να προετοιμάσει την ελληνική διοίκηση για την εφαρμογή της ούτε τους παραγωγούς για να ξέρουν τι να περιμένουν.

Το αποτέλεσμα; Ότι έχουμε μια νέα ΚΑΠ η οποία είναι αυτή τη στιγμή και γραφειοκρατική και άδικη. Το εθνικό στρατηγικό σχέδιο πρέπει να αναθεωρηθεί προς περισσότερο αναδιανεμητικές πολιτικές υπέρ μικρών και μεσαίων εκμεταλλεύσεων, προς την απλούστευση των πολύπλοκων διαδικασιών και σχημάτων.

Εδώ όμως εγείρεται και ένα πολύ σοβαρό πολιτικό ζήτημα. Για εμάς το πρόβλημα δεν είναι η περιβαλλοντική διάσταση. Η πράσινη μετάβαση πρέπει να διασφαλιστεί και να μην εμποδιστεί, όπως επιδιώκει η ευρωπαϊκή και η ελληνική Δεξιά. Και άκουσα με μεγάλη ανησυχία τον Πρωθυπουργό στη Βουλή πριν από λίγες μέρες να κλείνει το μάτι σε όσους αρνούνται την πράσινη μετάβαση.

Για την Αριστερά και τη Νέα Αριστερά δεν υπάρχει αμφιταλάντευση. Η πράσινη μετάβαση πρέπει να γίνει. Πώς όμως; Πώς θα επιμεριστεί το κόστος της; Ποιος θα πληρώσει το κοινωνικό και οικονομικό κόστος αυτής της μετάβασης; Αυτό το κόστος πρέπει να το επωμιστούν πρωτίστως οι μεγάλοι παίκτες.

Πρόσφατα, οι Ευρωπαίοι Πράσινοι ζήτησαν την επιβολή windfall tax στις μεγάλες πολυεθνικές αλυσίδες σουπερμάρκετ, για να στηριχθεί ακριβώς ο Ευρωπαίος παραγωγός, να στηριχθούν οι αγρότες.

Θα τολμήσει αυτό η Κυβέρνηση Μητσοτάκη να το κάνει εδώ, στην Ελλάδα;

Και βεβαίως, αυτό με φέρνει στην τρίτη πρόκληση, την κλιματική, που είναι η πραγματικά μεγάλη πρόκληση και δεν πρέπει να υπαναχωρήσουμε από τον στόχο της ανάσχεσής της. Δεν θέλουμε, όμως, οι αγρότες μας να είναι οι πρώτοι κλιματικοί πρόσφυγες στη χώρα, όπως υπάρχει αυτός ο κίνδυνος να συμβεί αυτή τη στιγμή στη Θεσσαλία, με τους αγρότες οι οποίοι επλήγησαν βαριά από την καταστροφή. Διότι οι εκμεταλλεύσεις τους στις παρακάρλιες περιοχές εξακολουθεί να είναι πλημμυρισμένες, με τόνους φερτών υλικών και αδυνατούν, σχεδόν πέντε μήνες μετά, να αποκτήσουν έστω και μια αίσθηση για το πότε θα μπορέσουν να καλλιεργήσουν ξανά.

Είναι ένα ζήτημα το οποίο αφορά την ερήμωση ολόκληρων περιοχών. Δεν μπορεί η κλιματική κρίση να οδηγήσει σε εσωτερικούς πρόσφυγες και στην ερημοποίηση περιοχών της Θεσσαλίας.

Τέταρτη πρόκληση, διοικητική, γραφειοκρατική: Ας το παραδεχτούμε όλοι, κυρίες και κύριοι συνάδελφοι και κυρίως, οι συνάδελφοι της Νέας Δημοκρατίας ότι το Υπουργείο Αγροτικής Ανάπτυξης και οι φορείς του ΟΠΕΚΕΠΕ και ΕΛΓΑ δεν έχουν στελεχωθεί, δεν έχουν εκσυγχρονιστεί και έχουν αποδειχθεί παντελώς απροετοίμαστοι τόσο για την κλιματική κρίση όσο και για την εφαρμογή και την υλοποίηση της νέας ΚΑΠ. Και βεβαίως, η Κυβέρνηση φέρει ακέραια την ευθύνη για τις καθυστερήσεις σε δηλώσεις και πληρωμές.

Πρόκειται για ένα ζήτημα -το γνωρίζετε πάρα πολύ καλά- το οποίο δημιουργεί πάρα πολύ μεγάλη ανησυχία στους αγρότες μας. Η χαμηλή αποτελεσματικότητα του συστήματος δηλώσεων-πληρωμών-διασταυρωτικών ελέγχων σήμερα δεν αντιμετωπίζεται και ούτε μπορεί να αντιμετωπιστεί με διοικητικά μπαλώματα, όπως αυτά που περιλαμβάνονται στο σημερινό νομοσχέδιο.

Άμεση, λοιπόν, αναθεώρηση του κανονισμού του ΕΛΓΑ, με γενναία κρατική χρηματοδότηση, ώστε να ανταποκρίνεται στις νέες συνθήκες που δημιουργεί η κλιματική κρίση και όχι βεβαίως όπως συμβαίνει σήμερα, να ωθεί ουσιαστικά με την πολιτική της η Κυβέρνηση τους αγρότες στην ιδιωτική ασφάλιση, για να μπορέσουν να καλυφθούν απέναντι στις επερχόμενες καταστροφές.

Πέμπτη πρόκληση, η ψηφιακή. Η υιοθέτηση μεθόδων ευφυούς γεωργίας μπορεί να συμβάλει στην αύξηση της παραγωγικότητας, στη βελτιωμένη εφαρμογή εισροών, στην εξοικονόμηση πόρων. Είναι, όμως, αυτή τη στιγμή -αν θέλουμε να είμαστε ειλικρινείς- πέραν των οικονομικών δυνατοτήτων του Έλληνα παραγωγού.

Απαιτείται, λοιπόν, αξιοποίηση των διαθέσιμων χρηματοδοτήσεων. Απαιτείται η δημιουργία νέων προγραμμάτων για τη δυνατότητα πρόσβασης των Ελλήνων αγροτών σε χαμηλότερο δανεισμό με εγγύηση του ελληνικού δημοσίου. Διαφορετικά, το εισοδηματικό χάσμα ανάμεσα στον Έλληνα και στον Ευρωπαίο αγρότη θα συνεχίσει να διευρύνεται. Οι διαρθρωτικές αδυναμίες της ελληνικής γεωργίας θα συνεχίσουν να εντείνονται.

Και αυτό με φέρνει στην έκτη και τελευταία, αλλά εξαιρετικά κρίσιμη πρόκληση, που είναι το δημογραφικό. Το ποσοστό απασχόλησης στη χώρα μας του πληθυσμού στον πρωτογενή τομέα είναι μονοψήφιο. Η γήρανση του αγροτικού πληθυσμού, μιας και η πλειονότητα των ιδιοκτητών των εκμεταλλεύσεων είναι πάνω από πενήντα πέντε ετών, μοιάζει να μην είναι αναστρέψιμη και θα παραμείνει μη αναστρέψιμη, εφόσον η στήριξη προς τους νέους αγρότες, η στήριξη προς νέες μορφές συλλογικής οργάνωσης παραμένει ανύπαρκτη, εφόσον οι παραγωγοί του πρωτογενούς τομέα συνεχίζουν να στιγματίζονται, όπως γίνεται πολλές φορές στα μέσα ενημέρωσης, όπως γίνεται πολλές φορές από την ίδια την Κυβέρνηση, ως παρασιτικοί καταναλωτές ευρωπαϊκών επιδοτήσεων, όσο το κύρος του επαγγέλματός τους παραμένει χαμηλό, εφόσον δεν επιδιώξουμε να αποκτήσουν πολιτικά δικαιώματα και την προοπτική να μείνουν στη χώρα ως παραγωγοί και ως εργαζόμενοι οι οικονομικοί μετανάστες, που θα μπορούσαν να αναζωογονήσουν την ελληνική ύπαιθρο. Και αυτό, βεβαίως, δεν θα γίνει με μπαλώματα, όπως έγινε με την πρόσφατη νομοθετική ρύθμιση της Κυβέρνησης. Θα γίνει με ένα στρατηγικό σχέδιο που θα έχει στον ορίζοντά του την ενίσχυση του αγροτικού τομέα, τη δημιουργία νέων χρηματοδοτικών εργαλείων για νέους αγρότες και την οργανική ένταξη των μεταναστών εργατών γης.

Και βεβαίως, σε περιπτώσεις μεγάλων καταστροφών, όπως η πρόσφατη στη Θεσσαλία, για να κρατήσουμε τους αγρότες στον τόπο τους και για να μην έχουμε την εσωτερική μετανάστευση στην οποία αναφέρθηκα νωρίτερα, είναι αναγκαίο να θεσπιστεί για κάποιο χρονικό διάστημα ενός ή δύο ετών, με χαρακτήρα κατεπείγοντος, ένα ελάχιστο εγγυημένο αγροτικό εισόδημα, για να μπορέσουν οι άνθρωποι να επιβιώσουν μέχρι να αντιμετωπίσουν την καταστροφή.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, αυτή τη στιγμή αυτό το οποίο διακυβεύεται, αυτό το οποίο βρίσκεται στον πυρήνα των αγροτικών κινητοποιήσεων είναι η ίδια η βιωσιμότητα, η ίδια η ύπαρξη του πρωτογενούς τομέα στη χώρα μας. Αυτό που βλέπουμε γύρω μας -και όσοι προερχόμαστε και από την επαρχία το γνωρίζουμε πάρα πολύ καλά- είναι η πλήρης παρακμή της ελληνικής υπαίθρου, η εκμετάλλευση των παραγώγων από προμηθευτές, από μεσάζοντες, από μεγάλους πολυεθνικούς ομίλους που λυμαίνονται το λιανεμπόριο. Δεν πρόκειται για διεκδικήσεις απλώς και μόνο μιας κοινωνικής ομάδας, όπως δυστυχώς ισχυρίζεται ο Πρωθυπουργός. Πρόκειται για έναν αγώνα που αφορά όλους τους πολίτες, για έναν αγώνα που αφορά το ίδιο το μέλλον της χώρας.

Η Κυβέρνηση δεν είναι, δυστυχώς, διατεθειμένη να δει το βάθος και την κρισιμότητα του προβλήματος. Το αποδεικνύουν τα παλαιοκομματικού τύπου μέτρα που προτείνει, η προσπάθεια εξαγοράς των αγροτών, η ταξική υπεροψία κυβερνητικών στελεχών, Υπουργών, που τους αντιμετωπίζουν ως ενοχλητικά παιδιά που θα σωπάσουν με μια καραμέλα.

Αν συνεχίσουμε, όμως, να αγνοούμε την ανάγκη για ουσιαστική αναβάθμιση του πρωτογενούς τομέα και να αντιμετωπίζουμε με απαξίωση και αποσπασματικές, προσβλητικές ενίοτε, παροχές της τελευταίας στιγμής τους παραγωγούς, φοβάμαι ότι η επόμενη πρόκληση, μετά απ’ αυτές στις οποίες αναφέρθηκα νωρίτερα, την οποία θα έχουμε να αντιμετωπίσουμε όχι μόνο ως πρωτογενής τομέας, αλλά συνολικά, ως κοινωνία, θα είναι η διατροφική πρόκληση για ολόκληρο τον πληθυσμό.

Εμείς, λοιπόν, θα επιμείνουμε στην ανάγκη για ένα νέο εθνικό σχέδιο για την ελληνική γεωργία, που θα βάζει στο επίκεντρο τις ανάγκες του Έλληνα αγρότη και την ανάπτυξη των αγροτικών περιοχών, που θα συνδέει την αγροτική παραγωγή με τις τεράστιες δυνατότητες που δημιουργούν οι δύο μεγάλες επαναστάσεις της εποχής μας, η περιβαλλοντική και η ψηφιακή, που θα ανοίγει τον δρόμο για ένα νέο αναπτυξιακό μοντέλο, με περιβαλλοντικά βιώσιμες καλλιέργειες και παραγωγή ποιοτικών προϊόντων, έτσι ώστε να είναι η ελληνική αγροτική παραγωγή ανταγωνιστική στο σύνθετο και δύσκολο διεθνές περιβάλλον, για να είναι όμως διασφαλισμένη και η επισιτιστική ασφάλεια ολόκληρου του πληθυσμού της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Θα δώσουμε τώρα τον λόγο στον Πρόεδρο του Δημοκρατικού Πατριωτικού Κινήματος- ΝΙΚΗ, τον κ. Νατσιό.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, για μισό λεπτό μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Κατρίνη;

**ΜΙΧΑΗΛ ΚΑΤΡΙΝΗΣ:** Μια παρέμβαση πριν μιλήσει ο κύριος Πρόεδρος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, να προηγηθεί μια παρέμβαση του κ. Κατρίνη;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ναι, κύριε Πρόεδρε, μπορεί.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κατρίνη, έχετε τον λόγο. Μετρώ, ούτε μισό λεπτό!

**ΜΙΧΑΗΛ ΚΑΤΡΙΝΗΣ:** Θυμάμαι την προηγούμενη Τρίτη, όταν ξεκίνησε το νομοσχέδιο, πριν ξεκινήσει η συζήτηση, ο κ. Αυγενάκης πήρε τον λόγο και έκανε έκκληση στους αγρότες να προσέλθουν στον διάλογο για να ανασταλούν οι κινητοποιήσεις.

Εγώ απορώ, κύριε Πρόεδρε, με το εξής: Πού είναι ο κ. Αυγενάκης, ο οποίος λείπει από την Αίθουσα; Προφανώς, ήταν στο ραντεβού με τους αγρότες. Να έρθει να ενημερώσει την Αντιπροσωπεία να μας πει…

**ΑΘΑΝΑΣΙΟΣ ΠΛΕΥΡΗΣ:** Θα έρθει.

**ΜΙΧΑΗΛ ΚΑΤΡΙΝΗΣ:** Όχι να έρθει. Να έρθει τώρα. Έχουμε νομοσχέδιο.

Συγγνώμη, κύριε Πρόεδρε. Ήταν παρών στη συζήτηση του Πρωθυπουργού με τους αγρότες…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατρίνη, αυτό θέλετε;

**ΜΙΧΑΗΛ ΚΑΤΡΙΝΗΣ:** Ναι. Θέλω να τον καλέσω να έρθει εδώ να μας πει…

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Σε λίγο θα είναι εδώ!

**ΠΡΟΕΔΡΕΥΩΝ (Γεώργιος Λαμπρούλης):** Εκκρεμεί η ομιλία του για το νομοσχέδιο για τα αγροτικά, άρα θα ενημερώσει και γι’ αυτό.

**ΜΙΧΑΗΛ ΚΑΤΡΙΝΗΣ:** Όχι, δεν θέλω να μας πει για το νομοσχέδιο…

**ΠΡΟΕΔΡΕΥΩΝ (Γεώργιος Λαμπρούλης):** Αν μου επιτρέπεται εμένα…

Δεν ξέρω, κύριοι Υπουργοί. Έχετε άλλη ενημέρωση εσείς;

Δεν νομίζω ότι είναι ζήτημα αυτό που θα πρέπει… Θα έρθει ο Υπουργός. Προφανώς, θα έρθει.

**ΜΙΧΑΗΛ ΚΑΤΡΙΝΗΣ:** Γι’ αυτό, λοιπόν, τον καλούμε να έρθει τώρα να μας πει…

**ΠΡΟΕΔΡΕΥΩΝ (Γεώργιος Λαμπρούλης):** Έχουν συναντήσεις. Δεν είναι μόνο με…

**ΜΙΧΑΗΛ ΚΑΤΡΙΝΗΣ:** …το περιεχόμενο της συζήτησης που είχε ο Πρωθυπουργός…

**ΠΡΟΕΔΡΕΥΩΝ (Γεώργιος Λαμπρούλης):** Με τους εκπροσώπους των αγροτών…

**ΜΙΧΑΗΛ ΚΑΤΡΙΝΗΣ:** …στην αντιπροσωπεία ο ίδιος ο Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, θα παραπέμψω, εν πρώτοις, εισαγωγικώς, σε ένα ωραίο φιλοσοφικό έργο της αρχαιότητας, μια παραπομπή μικρή, στον «Οικονομικό» του Ξενοφώντα. Είναι μια τετραλογία έργων, όπου αναφέρει -βέβαια, με το στόμα του Σωκράτη- κάτι ωραίο.

Αναφερόμενος στη γεωργική τέχνη, ο Ξενοφώντας-Σωκράτης λέει: «Και είναι ωραίος ο λόγος εκείνου που είπε ότι η γεωργία είναι των άλλων τεχνών μητέρα και τροφός. Διότι, αν η γεωργία πάει καλά, καλά πηγαίνουν και οι άλλες τέχνες. Και όπου, αντιθέτως, η γη κατ’ ανάγκην μείνει χέρσα, δηλαδή δεν πάει καλά η γεωργία, εκεί σχεδόν σβήνουν και άπασαι οι άλλες τέχνες και στεριανές και θαλασσινές. Όπου προοδεύει η γεωργία και οι γεωργοί, εκεί πιστεύω ανασαίνει και ο τόπος και όλη η πατρίδα μας».

Σήμερα καλούμαστε να ψηφίσουμε ένα νομοσχέδιο το οποίο υποτίθεται ότι ενισχύει κατά τον φερόμενο τίτλο του και την αιτιολογική έκθεση την πρωτογενή παραγωγή και ειδικότερα την κτηνοτροφία, την αλιεία και τις υδατοκαλλιέργειες, την προστασία της φυτοϋγείας, των βιοκτόνων προϊόντων, των ίδιων των τροφίμων και ό,τι στηρίζει δήθεν την αγροτική ανάπτυξη. Μα, ποια αγροτική ανάπτυξη; Μήπως εννοείτε υπανάπτυξη;

Πόσο προκλητικοί μπορεί να είστε, όταν εν μέσω των αυξανόμενων κινητοποιήσεων των αγροτών -οι οποίες, όπως διαβάσαμε και μετά τη συνάντηση με τον Πρωθυπουργό, θα συνεχιστούν και είναι σκληροτράχηλοι οι γεωργοί- οι οποίοι παλεύουν καθημερινά για να επιβιώσουν και να κρατήσουν ζωντανό τον πρωτογενή τομέα, εσείς συνεχίζετε να αδιαφορείτε παντελώς αφήνοντάς τους κυριολεκτικά αβοήθητους και δίνοντάς τους λίγα ψίχουλα;

Πώς θα παραμείνει ζωντανή η ύπαιθρος με τα ημίμετρα που ανακοίνωσε ο Πρωθυπουργός, ο οποίος δεν ντράπηκε να αποκαλέσει ακόμη και εκβιαστές τους αγρότες αντί να δώσει ουσιαστικές λύσεις στα χρόνια προβλήματά τους τα οποία αυξάνονται συνεχώς τα τελευταία ιδίως έτη, επί κυβερνήσεώς σας βέβαια, με την εκτόξευση του κόστους παραγωγής των αγροτών και την πώληση των προϊόντων σε εξευτελιστικές τιμές, σε τιμές που οδήγησαν στην αισχροκέρδεια και στο εμπόριο των αγροτικών προϊόντων εις βάρος των παραγωγών και των καταναλωτών με τη δική σας ανοχή;

Δεν μπορεί να μην είχε πέσει στην αντίληψη της Κυβέρνησής σας το φαινόμενο του πληθωρισμού, της απληστίας, όπως προσφυώς ονομάστηκε. Και τι κάνατε γι’ αυτό; Τίποτε. Και έρχεστε σήμερα να επιβάλλετε κάποια μικροπρόστιμα μπροστά στα τεράστια κέρδη που καρπώθηκαν οι προμηθευτές όλο αυτό το διάστημα λόγω της αδράνειάς σας, ενώ τα μέτρα που προαναγγείλατε για την αντιμετώπιση της ακρίβειας στα σουπερμάρκετ γνωρίζετε πολύ καλά ότι δεν αφορούν τους αγρότες.

Πανηγυρίζετε για το φθηνότερο ρεύμα στους αγρότες, αλλά για άλλη μια φορά κινείστε στη λογική «καθρεφτάκια στους ιθαγενείς». Ξέρετε πραγματικά για τι ποσά μιλάμε; Γιατί δεν λέτε ξεκάθαρα στους αγρότες τι όφελος θα έχουν; Ή μήπως το όφελος θα είναι στην ουσία μηδενικό; Πόσο πετρέλαιο απαιτείται για είκοσι πέντε στρέμματα δενδροκαλλιέργειας; Το ξέρετε αυτό, κύριε Υπουργέ; Να σας πω εγώ. Οι αγρότες θέλουν 2.000 - 2.500 ευρώ τον χρόνο σε καύσιμα για να καλλιεργήσουν είκοσι πέντε στρέμματα δενδροκαλλιέργειας. Και ξέρετε πόσα λεφτά θα πάρει αυτός ο αγρότης; Θα πάρει εξήντα πέντε ευρώ για το πετρέλαιο που χρησιμοποίησε, λες και μπορούσε να πάει στο χωράφι του με το λεωφορείο.

Ζορίζεστε και το κάνετε θέμα να δώσετε πετρέλαιο στους αγρότες και επικαλείστε τα δημοσιονομικά ελλείμματα, ενώ σε αντίστοιχη περίπτωση επιδοτήσατε τα μεταφορικά κόστη που εξαρτώνται άμεσα από την τιμή του πετρελαίου για τις εφημερίδες και τα περιοδικά, λόγω του πολέμου στην Ουκρανία.

Με το αφορολόγητο τι κάνετε; Ωραίο ακούγεται το αφορολόγητο, αλλά θέλει έσοδα για να έχει υπόσταση το αφορολόγητο. Πώς θα έχουν αφορολόγητο οι δενδροκαλλιεργητές, αφού δεν έχουν έσοδα; Τι θα γίνει με τους εγκλωβισμένους αγρότες που δεν έχουν να πληρώσουν τον ΕΦΚΑ, τον πρώην ΟΓΑ, και έχουν χάσει τις ρυθμίσεις τους; Αυτό περιμένουν να ακούσουν από εσάς οι χιλιάδες αγρότες στην Ελλάδα και όχι ότι είναι εκβιαστές. Τι θα γίνει με τις τράπεζες και τους χιλιάδες πλειστηριασμούς της περιουσίας των αγροτών; Μιλάμε για πλειστηριασμούς που έρχονται. Πώς γίνεται με ένα πάγωμα έξι μηνών να ορθοποδήσει ο αγρότης, αφού θέλει έναν χρόνο για να κάνει τον κύκλο της η αλυσίδα της παραγωγικής του διαδικασίας και αν βέβαια πάει καλά η χρονιά;

Μετατρέψατε τον ΕΛΓΑ σε πολιτικό όργανο που δίνει αποζημιώσεις με το τσουβάλι, αλλά σε περιοχές που θέλετε ψήφους. Τα ξέρουμε τα κόλπα σας με τα πορίσματα χωρίς έλεγχο. Καταγόμαστε από αγροτικές περιοχές και το ξέρουμε.

Επιτέλους, πείτε για μια φορά την αλήθεια στους αγρότες και αφήστε πια την καραμέλα για αποζημιώσεις στο 100% της αξίας του πορίσματος, όπως κουτοπόνηρα αναφέρετε στα μέτρα για τους αγρότες. Αυτό το 100% της αξίας του πορίσματος, σύμφωνα με τους άδικους συντελεστές του ΕΛΓΑ, μεταφράζεται σε αποζημίωση στο 61,6% της ζημιάς για παγετό σε δέντρα και στο 74,8% για βροχή και χαλάζι. Ξέρετε πόση είναι η εισφορά στον ΕΛΓΑ; Πώς να δώσει ένας αγρότης 1.000 ευρώ για να πάρει αποζημίωση 4.000 ευρώ, που σε κάθε περίπτωση δεν είναι και η πραγματική αξία της ζημιάς;

Τι λέτε για το πάγιο αίτημα των αγροτών στις εισφορές τους να γίνεται συμψηφισμός με τα χρήματα των αποζημιώσεων που έχουν να λαμβάνουν, ώστε να μπορούν να επιβιώσουν; Εκτός αν στόχος είναι να μην μπορούν.

Πείτε μας για τους πλειστηριασμούς των ασυγκόμιστων καρπών πάνω από τα δέντρα ή μήπως δεν το γνωρίζετε και αυτό; Ή ακόμη χειρότερα, μήπως το θεωρείτε και δίκαιο κιόλας; Πιθανόν, αφού, όπως προείπαμε, χαρακτηρίζετε τους αγρότες εκβιαστές.

Είστε τόσο σίγουροι ότι θα χρεωκοπήσουν οι αγρότες και ψηφίσατε αυτόν τον νόμο; Έχω στη διάθεσή μου το σχετικό ΦΕΚ. Πώς γίνεται ένα φυτοφάρμακο της ίδιας επώνυμης εταιρείας στην Ελλάδα να κάνει 50 ευρώ και στη Βουλγαρία που είναι μέλος της Ευρωπαϊκής Ενώσεως να κάνει 15 ευρώ και την ίδια ώρα στους αγρότες να απαγορεύεται να το αγοράσουν από τη Βουλγαρία;

Πείτε μας, κύριε Πρωθυπουργέ και κύριε Υπουργέ, εσείς που ενδιαφέρεστε για την καταπολέμηση της αισχροκέρδειας, πώς γίνεται η ίδια εταιρεία στην Τουρκία να πουλάει φάρμακο για τις ψείρες ούτε 30 ευρώ το κιλό και στην Ελλάδα 120 ευρώ και μάλιστα η ίδια εταιρεία; Υπάρχουν και ψείρες πολυτελείας που ζουν στην πατρίδα μας;

Και τέλος ας μας πει κάποιος με τι κριτήρια ορίστηκαν οι συμμετέχοντες στην επιτροπή παρακολούθησης του στρατηγικού σχεδιασμού της νέας ΚΑΠ 2023 - 2027; Ποιοι είναι τελικά αυτοί που σχεδίασαν για τους αγρότες, χωρίς βέβαια τους αγρότες; Εδώ σας προλαβαίνω, κύριε Υπουργέ, γιατί αν μου απαντήσετε για την Εθνική Ένωση Αγροτικών Συνεταιρισμών και την Πανελλήνια Ένωση Νέων Αγροτών, αυτές ξέρετε ότι εκπροσωπούν ένα μικρό κομμάτι των Ελλήνων αγροτών.

Το παρόν νομοσχέδιο, λοιπόν, όχι μόνο δεν προάγει την πρωτογενή παραγωγή, αλλά ενεργεί εις βάρος της. Πέφτετε σε αντιφάσεις, κύριε Υπουργέ. Πώς είναι δυνατόν να διατείνεστε ότι αγωνιάτε για την ενίσχυση της αγροτικής παραγωγής και από την άλλη να περιορίζετε την παραγωγή προφασιζόμενοι την ενεργειακή κρίση; Για την επισιτιστική κρίση δεν αγωνιάτε, η οποία καραδοκεί με τις πολιτικές της Ευρωπαϊκή Ένωση που υιοθετείτε και οι οποίες είναι αποτρεπτικές για την αύξηση της παραγωγής από τους αγρότες, όπως είναι η αγρανάπαυση, για την οποία θυμηθήκατε να εναντιωθείτε, αφού βγήκαν πρώτα στους δρόμους οι αγρότες, αλλά και η εισαγωγή αγροτικών προϊόντων από την Ουκρανία σε τιμές που βεβαίως δημιουργούν αθέμιτο ανταγωνισμό για τα εγχώρια προϊόντα εις βάρος των αγροτών;

Όπως γνωρίζετε, τέτοιες πολιτικές, όπως είναι και η πολιτική των ανανεώσιμων πηγών ενέργειας, ενέχουν τον κίνδυνο του φαινομένου της αναπήδησης το οποίο δρα εντελώς αντίθετα στον αρχικό στόχο και το οποίο πολλές φορές λειτουργεί ως μπούμερανγκ. Κάνατε μοναδική κερδοφόρα δραστηριότητα και για τους αγρότες τη δημιουργία φωτοβολταϊκών. Θα τρώμε φωτοβολταϊκά στο τέλος; Είναι βρώσιμα και αυτά;

Γι’ αυτό και η προστασία της γης υψηλής παραγωγικότητας πρέπει να είναι προτεραιότητα και να αποφεύγεται κάθε αλλαγή της χρήσεώς της. Θα πρέπει να απαγορεύεται κάθε εγκατάσταση ανανεώσιμων πηγών σε περιοχές υψηλής γεωργικής παραγωγικότητας. Διαφορετικά, πώς θα παράγει ο παραγωγός; Η καλλιεργήσιμη γη θα πρέπει να παραμείνει προς όφελος του πρωτογενούς τομέα και όχι προς όφελος της ενεργειακής αισχροκέρδειας. Οι εκτάσεις γης υψηλής παραγωγικότητας είναι περιορισμένες στη χώρα μας και δεν περισσεύουν για «πράσινες» επενδύσεις. Η εγκατάσταση των εν λόγω φωτοβολταϊκών σταθμών, ακόμη και με παραγωγή μικρότερη ή ίση με ένα μεγαβάτ σε εύφορες εκτάσεις, θα μειώσει την παραγόμενη ποσότητα εγχώριων προϊόντων στον πρωτογενή τομέα, με άμεσο κίνδυνο να καταστεί η χώρα μας αποκλειστικά εισαγωγέας νωπών προϊόντων. Είναι προφανές ότι η έκταση που τα φωτοβολταϊκά πάνελ καλύπτουν μειώνει σημαντικώς τη φωτοσυνθετική ικανότητα και τον επαρκή αερισμό των φυτών, καθιστώντας τα υποανάπτυκτα και ευπαθή σε προσβολές παθογόνων, γεγονός που οδηγεί σε σοβαρή υποβάθμιση του τελικού προϊόντος.

Είναι αξιοσημείωτο και δεν θα πρέπει να το παραβλέπετε, κύριε Υπουργέ και κύριοι Υφυπουργοί, πως τα τελευταία χρόνια παρατηρείται αξιοσημείωτη προσπάθεια νέων μικρών παραγωγών προς αειφόρο αύξηση της γεωργικής παραγωγικότητας. Ως φαίνεται ακόμα και από μικρές σε μέγεθος καλλιεργητικές εκτάσεις είναι δυνατή η παραγωγή υψηλών ποιοτικά προϊόντων για την κάλυψη των εγχώριων αναγκών μας, αλλά και για εξαγωγές που συμβάλλουν σημαντικά στην οικονομική ανάπτυξη της χώρας μας.

Γιατί, λοιπόν, θέλετε να βάλετε εμπόδια στις προσπάθειες των νέων αγροτών οι οποίοι έχουν όραμα, διάθεση και ιδέες, περιορίζοντας περαιτέρω τις διαθέσιμες προς καλλιέργεια εκτάσεις και μάλιστα υψηλής παραγωγικότητας; Η εύφορη γη θα πρέπει να προστατευθεί και να αξιοποιείται αποκλειστικά σε καλλιέργειες παραγωγικές και αποδοτικές για την κάλυψη των αναγκών διατροφής του πληθυσμού. Τα φωτοβολταϊκά συστημάτων θα πρέπει να επιτρέπονται μόνο σε μη παραγωγικές εκτάσεις για όσους θέλουν να επενδύσουν σε πράσινη ανάπτυξη. Το κόστος παραγωγής δεν θα μειωθεί με τις πολυδάπανες εγκαταστάσεις ΑΠΕ ούτε και με μείωση φόρων και εκπτώσεις στο ρεύμα, αλλά με ουσιαστική μείωση στο αγροκτηνοτροφικό ρεύμα.

Και, επιτέλους, ξέρουμε όλοι τι εννοούμε με τον όρο πράσινη ανάπτυξη και τι αυτό σημαίνει για τους χιλιάδες Έλληνες αγρότες. Αν μιλάμε για πράσινη ανάπτυξη έτσι όπως την έχει ορίσει σήμερα η Ευρώπη, μιλάμε για αναγκαστική μείωση του αγροτικού πληθυσμού. Μήπως αυτός είναι ο στόχος;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου)

Και πάμε στην κτηνοτροφία και στα ανύπαρκτα διαχειριστικά σχέδια βόσκησης, για την εκπόνηση των οποίων από το έτος 2015 μέχρι και σήμερα δίνονται αλλεπάλληλες παρατάσεις. Μάλιστα, το 2020, αν και εκδώσατε υπουργική απόφαση διά της οποίας το Υπουργείο Αγροτικής Ανάπτυξης συνήψε προγραμματικές συμβάσεις με οκτώ περιφέρειες, παρ’ όλα αυτά ακολούθησε περίοδος εσφαλμένων χειρισμών του Υπουργείου σας, με αποτέλεσμα ο διαγωνισμός για τον ανάδοχο για τη δημιουργία της Εθνικής Γεωπληροφοριακής Βάσης να μην ολοκληρωθεί ποτέ.

Από εκείνο το σημείο και χωρίς να γνωρίζουμε τι μεσολάβησε, δεν υπήρξε καμία ουσιαστική πρόοδος στο εν λόγω ζήτημα. Μετά την αλλαγή στην ηγεσία του Υπουργείου, επικράτησε μια κατάσταση που χαρακτηρίστηκε από παλινωδίες χωρίς κάποιο ουσιαστικό αποτέλεσμα. Ελπίζουμε μόνο η πρόσφατη χορήγηση παράτασης να είναι και η τελευταία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Προβληματισμό, ωστόσο, γεννά το γεγονός ότι οι εκπρόσωποι των περιφερειών δήλωσαν αδυναμία υλοποίησής τους για διάφορους λόγους. Μήπως τελικά υπάρχει καταπάτηση περιουσιών; Μήπως οι βοσκότοποι βρίσκονται κυρίως σε δασικές εκτάσεις; Μήπως δηλώνονται αδικαιολόγητα μεγάλες ιδιόκτητες εκτάσεις βοσκοτόπων και συνακόλουθα και αιγοπρόβατα που σχετίζονται με παράνομες ενισχύσεις;

Δεν είναι δυνατόν να μη γνωρίζει ακόμη το κράτος ποιες είναι οι βοσκήσιμες εκτάσεις στην επικράτεια. Πρέπει, επιτέλους, να γίνει νοικοκύρεμα, να υπάρξει αντικειμενική απογραφή της φυσιογνωμίας, του καθεστώτος χρήσεως και του παραγωγικού δυναμικού του βοσκήσιμων γαιών σε όλες τις περιφέρειες της Ελλάδας, προκειμένου να γίνει ο χωρικός προσδιορισμός και να είναι γνωστή η ακριβής επιφάνειά τους, η αξιόπιστη εκτίμηση της βοσκοϊκανότητάς τους, η λειβαδική κατάσταση και να καταστεί δυνατή η διαίρεσή τους σε λειβαδικές μονάδες, οι οποίες θα κατανεμηθούν στη συνέχεια στους κτηνοτρόφους και θα εξατομικευτεί η χρήση τους.

Όσον αφορά την υποτιθέμενη ενίσχυση της υδατοκαλλιέργειας, είναι προφανής η επιδίωξή σας για την προϊόντος του χρόνου εξαφάνιση του επαγγελματία αλιέα. Τα σωματεία διαμαρτύρονται για την καθοδική πορεία του κλάδου σε ό,τι αφορά στη διάθεση των προϊόντων, μετά και την εμφάνιση αλιευμάτων προελεύσεως ιχθυοκαλλιέργειας στην αγορά λόγω ιδίως της πολύ χαμηλής τιμής των ιχθύων υδατοκαλλιέργειας. Η συνεχής οικονομική κρίση έχει αναγκάσει τους καταναλωτές -με το δίκιο τους βέβαια- να στραφούν στα ψάρια ιχθυοκαλλιέργειας, με αποτέλεσμα η ζήτηση στα λιμάνια, αλλά και στα ιχθυοπωλεία όσον αφορά στα αλιεύματα να μειωθεί δραματικώς.

Συνεπώς οι παράκτιοι αλιείς αντιμετωπίζουν ήδη ένα σοβαρό πλήγμα από την καλλιέργεια και τη δραστηριότητα των ιχθυοκαλλιεργειών όχι μόνο στην αγορά, αλλά και στη θάλασσα, καθώς οι επιχειρηματίες των ιχθυοκαλλιεργειών επιλέγουν τα ίδια απόμερα και βραχώδη μέρη με τους παράκτιους αλιείς. Ως εκ τούτου υπάρχει ένας αθέμιτος ανταγωνισμός μεταξύ των άλλων δραστηριοτήτων.

Ο αλιευτικός τουρισμός, λοιπόν, θα μπορούσε να λειτουργήσει ως ελιξίριο για ένα σημαντικό ποσοστό παράκτιων αλιέων δεδομένου ότι ο αλιέας διαθέτει πείρα πολλών ετών στη θάλασσα. Πέρα από τις αλιευτικές του ικανότητες, έχει φάει με το κουτάλι, θα έλεγα, τη θάλασσα, γνωρίζει κάθε παράμετρό της, τις συνήθειες κάθε ιχθύος, τις ιδιαιτερότητες κάθε τόπου, διαθέτει πιστοποίηση υποχρεωτικά άδειας πηδαλιούχου και ως εκ τούτου μπορεί υπεύθυνα να προσφέρει υπηρεσίες αλιευτικού τουρισμού.

Επιπλέον, ο αλιευτικός τουρισμός ως εναλλακτική μορφή τουρισμού στην Ελλάδα πρέπει να διατηρήσει το παραδοσιακό στοιχείο του τρόπου ζωής και διαβίωσης του Έλληνα αλιέα στον χώρο της εργασίας του που είναι το καΐκι του. Η πρόβλεψη τα βοηθητικά σκάφη ιχθυοκαλλιέργειας να διενεργούν αλιευτικό τουρισμό προσβάλλει κατάφωρα τα δικαιώματα των επαγγελματιών αλιέων που διενεργούν αλιευτικό τουρισμό, διότι τα αλιευτικά επαγγελματικά σκάφη διαθέτουν άδεια επαγγελματικής αλιείας σύμφωνα με τις απαιτούμενες προδιαγραφές, σε αντίθεση με τα βοηθητικά σκάφη τα οποία υπάρχουν μόνο ως βοηθητικά σκάφη ιχθυοκαλλιέργειας, για τη μεταφορά δηλαδή του προσωπικού σε μονάδες και όχι για να αλιεύουν ψάρια.

Επίσης -και τελειώνω- τα επαγγελματικά αλιευτικά σκάφη τα κυβερνούν οι ίδιοι οι ιδιοκτήτες αλιείς και φέρουν την πλήρη ευθύνη για τους επιβάτες. Είναι δε εφοδιασμένοι με ατομική επαγγελματική άδεια αλιείας και δίπλωμα ιδιοκτήτη αλιευτικού σκάφους. Αντιθέτως, τα βοηθητικά σκάφη ιχθυοκαλλιέργειας πρέπει να τα κυβερνήσει οποιοσδήποτε έχει άδεια χειριστή ταχύπλοου ή χειριστή ιδιωτικού σκάφους για δύο έτη.

Κύριε Πρόεδρε, να κλείσω όπως ξεκίνησα, με τον «Οικονομικό» του Ξενοφώντος.

**ΑΘΑΝΑΣΙΟΣ ΠΛΕΥΡΗΣ:** Ναι, ναι, του Ξενοφώντος.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είναι ωραίο βιβλίο, αγαπητέ μου κύριε Πλεύρη, τετραλογία, από τα νεανικά μας αναγνώσματα.

Έλεγε, λοιπόν, ο Σωκράτης «Ξενοφών, η γεωργία είναι πηγή τέρψεως και της περιουσίας αύξηση και του σώματος άσκηση, ώστε να μπορεί το σώμα να κάνει όσα αρμόζουν, να κάνεις έναν άνθρωπο ελεύθερο, διότι των σωμάτων θηλυνομένων και αι ψυχαί πολύ αρρωστότεραι γίγνονται».

Η γεωργία είναι η βάση της ελληνικής οικονομίας. Όταν πήγαν το 1940 να πολεμήσουν εκείνα τα δεκατρείς χιλιάδες ελληνόπουλα, ξεκίνησαν από τα χωράφια -όπως και ένας παππούς μου- για να υπερασπιστούν ιδιοκτησία γης. Η ιδιοκτησία της γης προσφέρει στον άνθρωπο αυτοπεποίθηση, αυξάνει το αίσθημα φιλοπατρίας και βοηθάει, όπως ορθώς ειπώθηκε, από προλαλήσαντες στη δημογραφική μας σήμερα πανωλεθρία. Όσο βοηθάμε τους αγρότες, όσο βοηθάμε τους γεωργούς, βοηθάμε την πατρίδα μας και το μέλλον της.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Συνεχίζουμε με τον κατάλογο ομιλητών και καλούμε στο Βήμα τον κ. Ιωάννη Δελή από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Πρόκειται ασφαλώς για ένα ακόμα νομοθέτημα, με το οποίο η αγροτική και κτηνοτροφική παραγωγή ωθείται σε ακόμα μεγαλύτερη συγκέντρωση, σε όφελος βέβαια των ομίλων της μεταποίησης, οι οποίοι έτσι εξασφαλίζουν φθηνές πρώτες ύλες από το ξεζούμισμα των αγροτών.

Άλλωστε, σταθερά και διαχρονικά, κεντρικός στόχος όλων των κυβερνήσεων και της σημερινής ασφαλώς, παραμένει η ενίσχυση των εμποροβιομηχάνων και των μεγάλων καπιταλιστικών αγροτικών επιχειρήσεων που λυμαίνονται την αγροτική παραγωγή. Και ακριβώς αυτή η πολιτική των κυβερνήσεων και της Ευρωπαϊκής Ένωσης είναι που διαρκώς υπονομεύει τα συμφέροντα των αγροτών, των κτηνοτρόφων, των ψαράδων, των μελισσοκόμων και είναι βέβαια αυτή η πολιτική που προκαλεί και τις μεγαλειώδεις τις συγκλονιστικές αγροτικές κινητοποιήσεις που βρίσκονται σε εξέλιξη σε όλη την Ευρώπη, όχι μονάχα στη χώρα μας, στη Γερμανία, την Ιταλία, τη Γαλλία την Ισπανία, το Βέλγιο, τη Ρουμανία, την Πολωνία. Και εδώ, όμως, κινητοποιήσεις που αποδεικνύουν ότι κοινή είναι η ρίζα των προβλημάτων της αγροτιάς και δεν είναι άλλη από την Κοινή Αγροτική Πολιτική και τη στρατηγική βέβαια, της γκριζοπράσινης στην πραγματικότητα μετάβασης της Ευρωπαϊκής Ένωσης, αποκαλύπτοντας έτσι και το μέγα ψέμα όλων σας -μιλώ για τα κόμματα βεβαίως του ευρωμονόδρομου- ότι τάχα η Ευρωπαϊκή Ένωση των είκοσι επτά αγορών και η ανταγωνιστικότητα του κεφαλαίου θα διασφάλιζε το εισόδημα και την ευημερία για τους φτωχούς αγρότες, όπως και για τον λαό.

Οι παλιότεροι τα ακούμε αυτά από τη δεκαετία του ’70 ακόμα, για τη μεγάλη ΕΟΚ τότε που οι αγρότες θα είχαν μια τεράστια αγορά να πουλούν τα προϊόντα τους. Έγινε το ακριβώς αντίθετο. Αυτές οι κατευθύνσεις είναι που επιβάλλουν περαιτέρω εμπόδια στις καλλιέργειες, στην κτηνοτροφία και τις ανατροπές στις επιδοτήσεις, ενισχύσεις των βιοπαλαιστών αγροτών, προς όφελος, βεβαίως, των καπιταλιστών και των επιχειρηματικών ομίλων και τελικά, αυτές οι πολιτικές είναι που αποδεικνύονται και σκέτο φαρμάκι για τους μικροπαραγωγούς και όχι φάρμακο, όπως προκλητικά ισχυρίζεστε, μαζί με την Ευρωπαϊκή Ένωση φυσικά, τα κτίρια της οποίας έχουν ζώσει τον τελευταίο καιρό και τα τρακτέρ των αγωνιζόμενων ευρωπαίων αγροτών. Είναι οι κατευθύνσεις, με λίγα λόγια, τις οποίες ψηφίσατε στο Ευρωκοινοβούλιο όλοι σας! Οι Ευρωβουλευτές όλων των κομμάτων, οι Ευρωβουλευτές της Νέας Δημοκρατίας, οι Ευρωβουλευτές του ΣΥΡΙΖΑ, οι Ευρωβουλευτές του ΠΑΣΟΚ, ο Ευρωβουλευτής της Ελληνικής Λύσης. Ψηφίσατε την Κοινή Αγροτική Πολιτική και έρχεστε εδώ και χύνεται κροκοδείλια δάκρυα για τους αγρότες.

Εμείς, οι Ευρωβουλευτές, δηλαδή, του ΚΚΕ, όχι μονάχα καταψηφίσαμε αυτή την Κοινή Αγροτική Πολιτική, αλλά έγκαιρα και με ευθύνη προειδοποιήσαμε τους αγρότες και τον λαό για όσα βρίσκει μπροστά του σήμερα και με τις περικοπές των ενισχύσεων και με τις λεγόμενες πράσινες προδιαγραφές που τους πετούν από το χωράφι και τον τόπο τους και φουντώνουν, βέβαια, την ακρίβεια για τον λαό. Είναι η πολιτική εκείνη της Κοινής Αγροτικής Πολιτικής που την εφαρμόζει τώρα η Νέα Δημοκρατία, όπως τα προηγούμενα χρόνια την εφάρμοζαν οι προηγούμενες κυβερνήσεις, που καταδικάζει τους αγρότες και τους κτηνοτρόφους να πουλάνε τα προϊόντα τους σε τιμές εξευτελιστικές, την ώρα που έχει εκτοξευθεί, μάλιστα, το κόστος παραγωγής στο πετρέλαιο, το ρεύμα, τα αγροεφόδια, ενώ οι ίδιοι είναι εκτεθειμένοι, χωρίς αποζημιώσεις ουσιαστικά, απέναντι στις καταστροφικές πλημμύρες και τις ζημιές που προκαλούν οι διάφορες ασθένειες στις καλλιέργειες τα ζώα και ούτω καθεξής. Τον ιδρώτα αυτών των αγροτών, των βιοπαλαιστών και των κτηνοτρόφων έρχονται και τον κλέβουν οι βιομήχανοι, οι μεγαλέμποροι και οι σουπερμαρκετάδες, οι οποίοι θησαυρίζουν με την εκτίναξη των τιμών από το χωράφι στο ράφι, όπως λέτε, φέρνοντας σε απόγνωση τα εργατικά λαϊκά νοικοκυριά που πλήττονται από την ακρίβεια που καλπάζει.

Να, γιατί οι βιοπαλαιστές αγρότες έχουν όλο το δίκιο με το μέρος τους. Να, γιατί στις κινητοποιήσεις τους έχουν τη συμπαράσταση και την αλληλεγγύη πλατιά του λαού και κάπως έτσι, ακόμα και εκείνη η γνωστή από παλιά η προσφιλής σας τακτική του κοινωνικού αυτοματισμού, αχρηστεύθηκε και δεν λειτουργεί πια, όπως θα θέλατε. Και αφού εσείς, εκεί στην Κυβέρνηση, λέτε ότι ξύνετε τον πάτο εκείνου του βαρελιού του προϋπολογισμού, γιατί δεν μας λέτε αλήθεια και ποιος το άδειασε αυτό το βαρέλι; Μήπως το άδειασαν οι επιχειρηματικοί όμιλοι, οι εφοπλιστές και οι τραπεζίτες; Γιατί το ποιος το γέμισε και ποιος το γεμίζει πάντα το βαρέλι του κρατικού προϋπολογισμού, όλοι το ξέρουμε. Είναι ο λαός που το γεμίζει με τη φοροληστεία του. Τι ζητούν, λοιπόν, οι αγρότες; Αφορολόγητο στα εφόδια και το πετρέλαιο. Ίση μεταχείριση, δηλαδή -μια που μιλάμε και για δικαιώματα- στο πετρέλαιο, όπως έχουν και οι Έλληνες εφοπλιστές, οι μεγαλοκλινικάρχες, οι μεγαλοξενοδόχοι, για να μην ξεχνιόμαστε. Ζητούν, επίσης, πλαφόν στο ρεύμα, κόντρα και ενάντια στο ευρωενωσιακό Χρηματιστήριο της Ενέργειας. Απαιτούν αποζημιώσεις 100% οι άνθρωποι από τις πλημμύρες και τις φωτιές, όπως εκείνοι οι έρμοι οι μελισσοκόμοι του Έβρου μετά τη μεγάλη φωτιά στη Δαδιά. Ζητούν κατώτατες εγγυημένες τιμές ενάντια πάλι σε εκείνη τη στρατηγική της Ευρωπαϊκής Ένωσης που λέγεται από το αγρόκτημα στο πιάτο -υπάρχει μια παραλλαγή εδώ- και η οποία ορίζει ότι αυτοί οι αγρότες θα πωλούν τα προϊόντα τους σε τιμές εξευτελιστικές και οι αγροτοβιομήχανοι βέβαια και οι μεγαλέμποροι. Τα παράσιτα, δηλαδή -διότι περί παρασίτων πρόκειται- θα θησαυρίζουν πουλώντας πολλαπλάσια και απογειώνοντας την ακρίβεια για τον λαό. Και εδώ ξέρετε, κύριοι της Κυβέρνησης, κόλπα δεν χωράνε. Αφορολόγητο πετρέλαιο. Δεν μπορεί να το πει κανείς αλλιώς, αφορολόγητο, όπως όλες οι κυβερνήσεις δώσατε και δίνετε στους εφοπλιστές, τους μεγαλοξενοδόχους και στα μεγάλα συμφέροντα.

Μείωση της τιμής της KWh στα 7 λεπτά του ευρώ. Είναι πάρα πολύ συγκεκριμένα. Μείωση της τιμής των αγροεφοδίων των λιπασμάτων, όλων αυτών που οδηγούν στη χειροτέρευση της κατάστασης των βιοπαλαιστών αγροτών και βέβαια, ναι, ασφαλώς και είναι δίκαιο το αίτημα για την αναπλήρωση του χαμένου εισοδήματος των αγροτών, καθώς και το να είναι εγγυημένες οι τιμές από το κράτος -γιατί όχι αλήθεια;- ώστε να μην μπορούν να τους εκβιάζουν οι μεγαλέμποροι και οι βιομήχανοι, όλοι αυτοί δηλαδή που αρπάζουν τα αγροτικά προϊόντα και τον μόχθο του αγρότη πάμφθηνα από το χωράφι και τον φτάνουν πανάκριβα στα σουπερμάρκετ και τα μανάβικα στις πόλεις.

Εδώ, απ’ ό,τι φαίνεται, κάτω και από το πρόσχημα εκείνου του περιβόητου δημοσιονομικού χώρου, κανένα από τα αιτήματα δεν ικανοποιείται με έναν τρόπο ουσιαστικό και μιλώ βέβαια για τα αποτελέσματα της σημερινής συνάντησης, οπότε η οργάνωση και η συνέχιση του αγώνα με τις μορφές που θα αποφασίσουν οι ίδιοι οι αγρότες, είναι μπροστά, αν θέλουν να υλοποιηθούν τα δίκαια αιτήματά τους για την επιβίωσή τους. Στο πλευρό τους να είναι σίγουροι οι αγρότες ότι θα βρίσκονται οι εργαζόμενοι, οι βιοπαλαιστές αυτοαπασχολούμενοι, όλοι όσοι καταστράφηκαν από φυσικά αίτια και ασφαλώς το ΚΚΕ, στηρίζοντας και τα αιτήματά τους και τις μορφές του αγώνα που εκείνοι θα επιλέξουν σταθερά.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Χριστίνα Σταρακά από το ΠΑΣΟΚ.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητείται σήμερα στη Βουλή αυτό το νομοσχέδιο και ταυτόχρονα, την ίδια ημέρα, αντιπροσωπεία των αγροτών συνάντησε τον Πρωθυπουργό στο Μαξίμου. Γι’ αυτή τη συνάντηση ο κ. Βορίδης συγκεκριμένα μας είχε προϊδεάσει ότι ο Πρωθυπουργός θα έκανε μία εξαιρετικά θετική πρόταση για την ενέργεια στους αγρότες, υπονοώντας ότι δεν θα μπορέσουν και να την αρνηθούν. Ξέρετε τι μου θύμισε; Την περιβόητη φράση από την ταινία «Ο Νονός», που την είχε πει ο Δον. Και τι είχε πει; «Θα του κάνω μία προσφορά, την οποία δεν θα μπορεί να αρνηθεί».

Είναι, άραγε, συμπτωματική η οποιαδήποτε ομοιότητα με πρόσωπα και καταστάσεις; Από τη Δεξιά που λύνονταν όλα με εντολή Σαμαρά, έχουμε περάσει στη Δεξιά που λύνονται όλα με παρέμβαση Μητσοτάκη. Μια απαξίωση των θεσμών ένας δρόμος και τίποτα άλλο! Και ερωτώ: Έτσι εξαγοράζονται οι ψυχές και οι συνειδήσεις των ανθρώπων; Και αν είναι η πάλαι ποτέ περήφανη αγροτιά που μετατρέπεται σήμερα σε επαίτες έξω από την πόρτα του Μαξίμου και του Αγά, του κ. Μητσοτάκη, αύριο, αναρωτιέμαι, ποιος θα είναι άραγε;

Ο Πρωθυπουργός μας ενημέρωσε μάλιστα ότι θα «ξύσει» για χάρη των αγροτών τον πάτο του βαρελιού. Ένα είναι σίγουρο, ότι ο Πρωθυπουργός και η κυβερνητική πολιτική της Νέας Δημοκρατίας έχουν φτάσει στον πάτο τον αγροκτηνοτροφικό μας κόσμο!

Και δεν φθάνει που χρωστάτε κοντά στο 1 δισεκατομμύριο ευρώ στους αγρότες από τις ενισχύσεις του περασμένου έτους, καθιστώντας το 2023, που είναι και η πρώτη χρονιά εφαρμογής της νέας ΚΑΠ, ως τη χειρότερη που έχει συμβεί ποτέ στις πληρωμές ιστορικά όλων των χρόνων, δεν φθάνει που φορτώσατε όλη την ανεπάρκειά σας στον αποδιοπομπαίο τράγο, τον λεγόμενο ΟΠΕΚΕΠΕ -γιατί αυτός ήταν ο αποδιοπομπαίος τράγος-, προκειμένου να καλύψετε την ανεπάρκεια σας, υπάρχει και ένα περίσσιο θράσος να μιλάτε για ανοιχτούς δρόμους, να μιλάτε για μαξιμαλιστικά αιτήματα και κομματικά υποκινούμενες κινητοποιήσεις.

Πρέπει να σταματήσει αυτός ο εμπαιγμός προς τους αγρότες και τους κτηνοτρόφους, γιατί το μόνο που θα καταφέρετε -και ψεύτρα να βγω- είναι να γεμίσετε με πετρέλαιο και οργή τα τρακτέρ τους! Τίποτα άλλο δεν θα καταφέρετε. Μακάρι, να βγω ψεύτρα από τις αποφάσεις που θα βγάλουν τώρα στο συντονιστικό τους.

Σε όλη την Ευρώπη, μετά τη δικαιολογημένη εξέγερση των αγροτών, οι εθνικές κυβερνήσεις πραγματικά έσπευσαν να υιοθετήσουν φιλικές προς τη γεωργία πολιτικές και η Ευρωπαϊκή Ένωση κάνει σοβαρές παραχωρήσεις και όχι μέτρα- χάδια. Σε όλο αυτό το διεθνές περιβάλλον, λοιπόν, αναρωτιέμαι, τι κάνουμε εμείς εδώ; Έρχεται, λοιπόν, σήμερα το Υπουργείο Αγροτικής Ανάπτυξης και τι μας φέρνει; Ένα νομοσχέδιο καθαρά διεκπεραιωτικού χαρακτήρα, χωρίς καμμία, μα καμμία αναπτυξιακή προοπτική. Αποδεικνύει απλά ότι είναι εκτός τόπου και χρόνου. Τόσο απλά!

Επί τη ευκαιρία που το συζητούμε και το είπε πριν ο Κοινοβουλευτικός μας Εκπρόσωπος, ο κ. Κατρίνης, δεν έχω δει τον κ. Αυγενάκη σήμερα. Βέβαια, δεν μου φαίνεται παράξενο, γιατί τον ψάχνουν ακόμα και οι αγρότες της Αλεξανδρούπολης. Δεν μου έρχεται, λοιπόν, καθόλου παράξενο που τον ψάχνουμε και εμείς εδώ. Γιατί, φαίνεται, ο κύριος Υπουργός επέλεξε το στρίβειν διά του Κοινοβουλίου. Αυτό μάλλον επέλεξε.

**ΜΑΡΙΑ ΑΝΤΩΝΙΟΥ:** Είναι στο Μέγαρο Μαξίμου για τις συζητήσεις.

**ΧΡΙΣΤΙΝΑ ΣΤΑΡΑΚΑ:** Απαράδεκτο να συζητείται σήμερα, με αυτή τη συγκυρία, νομοσχέδιο του Υπουργείου Αγροτικής Ανάπτυξης και να λείπει ο Υπουργός όλη την ημέρα, να μην έχει έρθει εδώ. Δοξάζεται, δήθεν, κρυπτόμενος ανάμεσά μας, αλλά από την άλλη καταποντίζεται εμφανιζόμενος μπροστά στους αγρότες.

Ας περάσουμε, όμως, στο νομοσχέδιο. Θα σταθώ στα σημεία που αποτυπώνουν την παντελή έλλειψη του αναπτυξιακού αποτυπώματος και των πραγματικών αναγκών. Θα ξεκινήσω με έναν τομέα, που δεν πολυσυζητήθηκε σήμερα εδώ μέσα και δεν ακούστηκε, από τον τομέα της αλιείας και των υδατοκαλλιεργειών. Μιλάμε για έναν κλάδο, που δίνει το δεύτερο εξαγωγικό προϊόν στη χώρα, στον πρωτογενή τομέα. Μιλάμε για έναν κλάδο, που απασχολεί είτε με άμεση είτε με έμμεση μορφή δώδεκα χιλιάδες θέσεις εργασίας, κυρίως στην περιφέρεια, σε παράκτιες και απομακρυσμένες περιοχές.

Πρόσφατη, λοιπόν, έκθεση της Ευρωπαϊκής Ένωσης επισημαίνει ότι η παραγωγή στην Ελλάδα παραμένει τραγική και την ίδια στιγμή το επιχειρησιακό πρόγραμμα αλιείας 2014 - 2020 βρίσκεται στην τελευταία θέση σε απορρόφηση, ενώ το καινούργιο αντίστοιχο πρόγραμμα, τρία χρόνια μετά την έναρξή του, έχει μηδενική απορροφητικότητα.

Πάνω σε αυτό -γιατί είναι σημαντικός κλάδος οι ιχθυοκαλλιέργειες και πρέπει να το αναφέρουμε- θέλω να τονίσω ότι από την περιοχή μου, την Αιτωλοακαρνανία, προέρχεται το 10% της εγχώριας παραγωγής. Δώδεκα ολόκληρα χρόνια μετά το 2011 -το 2011 που μέσα και παρά την κρίση καταφέραμε να προσδιορίσουμε τις ΠΟΑΥ, τις περιοχές δηλαδή οργανωμένης ανάπτυξης υδατοκαλλιεργειών και να τις προβλέψουμε στο χωροταξικό- από τα είκοσι πέντε αιτήματα ίδρυσής τους, έχουν εγκριθεί μόνο τα έξι. Έξι ΠΟΑΥ έχουμε εγκεκριμένες στη χώρα μας και να ξέρετε ότι αυτό παίζει πολύ σπουδαίο ρόλο, γιατί χωρίς ΠΟΑΥ δεν μπορεί να γίνει καμμία αναπτυξιακή κίνηση πάνω στις υδατοκαλλιέργειες και αυτή τη στιγμή είναι «νταβανιασμένες» οι συγκεκριμένες ΠΟΑΥ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βέβαια, όλα αυτά να μην ξεχνάμε ότι πρέπει να γίνονται σε άμεση συνεννόηση με τις τοπικές κοινωνίες.

Άρα, λοιπόν, για να καταλήξω, η επαγγελματική αλιεία, οι υδατοκαλλιέργειες είναι στον πάτο και αντί να βάλουμε εδώ σε αυτό το νομοσχέδιο κάτι για να βοηθήσουμε αυτόν τον παραγωγικό κλάδο, ερχόμαστε και φέρνουμε άρθρα διεκπεραιωτικού χαρακτήρα.

Καλό είναι να αναφερθούμε, μιας και είμαστε στο νομοσχέδιο, στο άρθρο 36 -έχει αναφερθεί και από τους συναδέλφους- σχετικά με τη δυνατότητα και τις ομάδες φωτοβολταϊκών έως 1 MW στα χωράφια. Αυτό το 1 MW, εκ των πραγμάτων, αφαιρεί την ιδιότητα του κατά κύριο επάγγελμα αγρότη, λόγω του εισοδήματος που προσφέρει. Άρα εμείς τι λέμε; Αυτό να γίνει 500 KW, έτσι ώστε να διατηρήσει το φυσικό πρόσωπο-αγρότης και την ιδιότητά του ως κατά κύριο επάγγελμα αγρότης και να δοθεί αυτή η δυνατότητα, αν δύναται, σε συνεταιρισμούς ή σε ομάδες παραγωγών.

Δεν θέλω να αγγίξω τα αγροτικά τμήματα. Στην επιτροπή, ο εισηγητής μας, ο κ. Χνάρης, ζήτησε διευκρίνιση, την οποία ποτέ δεν λάβαμε για τα αγροτικά τμήματα στα επιμελητήρια. Και ερωτώ: Μήπως αυτή η ασαφής ρύθμιση, η οποία δεν μας έχει έρθει ποτέ, που θα φέρει ταυτόχρονα σε μειοψηφική θέση τους αγρότες των τμημάτων των διοικητικών συμβουλίων των επιμελητηρίων, είναι μία τακτική περαιτέρω διχασμού, θα πω εγώ, ή ακόμα και ενός μαντρώματος;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΧΡΙΣΤΙΝΑ ΣΤΑΡΑΚΑ:** Δεν θα αργήσω πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μιλάτε ήδη εννέα λεπτά. Όχι, δεν θα αργήσω πάρα πολύ. Έχετε είκοσι δευτερόλεπτα, για να ολοκληρώσετε.

**ΧΡΙΣΤΙΝΑ ΣΤΑΡΑΚΑ:** Κύριε Πρόεδρε, δεν θα αργήσω.

Σε γενικές γραμμές, λοιπόν, το νομοσχέδιο δεν επιλύει τρέχοντα θέματα. Για εμάς, είναι σημαντικό να έχουμε υπ’ όψιν τη μεγάλη εικόνα. Και ποια είναι η μεγάλη εικόνα; Αυτή τη στιγμή, τα τελευταία χρόνια έχει καταπέσει, έχει υποχωρήσει η αποκλειστική απασχόληση με τη γεωργία και την κτηνοτροφία κατά 30%. Ποια άλλη είναι η μεγάλη εικόνα; Έχουμε έναν γερασμένο αγροτικό πληθυσμό, που καταπιέζεται εισοδηματικά και οδηγείται με μαθηματική ακρίβεια στη φτώχεια. Και για όλα αυτά δεν έχει να πει κανείς τίποτα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επειδή με πιέζει ο Πρόεδρος, θα πω λίγο πιο γρήγορα για τις θέσεις μας τις οποίες….

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κυρία συνάδελφε. Μην με φέρνετε σε δύσκολη θέση. Ανοχή, ανοχή, φτάσαμε στα δέκα λεπτά και ζητάτε και άλλο χρόνο να μιλήσετε!

Σας παρακαλώ! Αυτό είναι προσβολή απέναντι στους συναδέλφους που έπονται.

**ΧΡΙΣΤΙΝΑ ΣΤΑΡΑΚΑ:** Ο βαθμός ενεργειακής και διατροφικής επισιτιστικής αυτονομίας μιας χώρας, είναι ένας βασικός παράγοντας ισχύος της στο διεθνές στερέωμα. Δηλαδή, όση περισσότερη ενέργεια παράγουμε μόνοι μας και την καταναλώνουμε και όσο περισσότερα τρόφιμα παράγουμε μόνοι μας, τόσο πιο υπολογίσιμοι θα είμαστε στο διεθνές στερέωμα και θα έχουμε την ανεξαρτησία μας…

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται τίποτα άλλο στα Πρακτικά.

**ΧΡΙΣΤΙΝΑ ΣΤΑΡΑΚΑ:** …

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, τον λόγο έχει ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, ο πρωτογενής τομέας είναι ένας από τους κεντρικούς στατικούς πυλώνες της αναπτυξιακής στρατηγικής που χαράζουμε για την Ελλάδα της επόμενης μέρας. Είναι μία από τις μεγάλες προκλήσεις της Κυβέρνησης στη δεύτερη θητεία της, ένα στοίχημα για την παραγωγή ανταγωνιστικών προϊόντων, τόσο στις εγχώριες όσο και στις διεθνείς αγορές.

Οι επαγγελματίες του κλάδου ήρθαν και πάλι στην επικαιρότητα τις τελευταίες εβδομάδες -όπως και σε όλη την Ευρώπη άλλωστε- στη σκιά του αναμφίβολα υψηλού κόστους παραγωγής, αλλά θα έλεγα και των προβληματικών αποφάσεων της Ευρωπαϊκής Ένωσης. Η Κυβέρνηση για μία ακόμη φορά, όπως συμβαίνει διαρκώς από το 2019, στέκεται στο πλευρό τους, παρέχοντας κάθε δυνατή βοήθεια πάντα εντός των επιτρεπτών δημοσιονομικών περιθωρίων. Έχουμε, λοιπόν, μια Κυβέρνηση που και ξέρει και μπορεί να λύσει τα προβλήματα των αγροτών και των κτηνοτρόφων.

Σήμερα, ο Πρωθυπουργός Κυριάκος Μητσοτάκης κυριολεκτικά «έξυσε τον πάτο του βαρελιού» ανακοινώνοντας επιπλέον μέτρα στήριξης, όπως φθηνότερο ρεύμα για όλους τους αγρότες για δέκα χρόνια και προκαταβολή του 50% του ειδικού φόρου κατανάλωσης στα τέλη Μαρτίου. Είναι μέτρα που πιστεύω ότι στο τέλος της ημέρας θα οδηγήσουν σε λευκό καπνό.

Όσα έχουμε πράξει, παρά τη γνωστή στείρα άρνηση της Αντιπολίτευσης, είναι πολλά και σημαντικά, όπως πολλά είναι και αυτά που έχουμε να κάνουμε για την περαιτέρω αναβάθμιση του αγροτικού τομέα και των ανθρώπων που ζουν απ’ αυτόν. Κάποια εξ αυτών περιλαμβάνονται στο παρόν σχέδιο νόμου που συζητάμε σήμερα εδώ, με στόχο την ανάπτυξη της βιώσιμης κτηνοτροφίας και αλιείας, την προστασία της φυτικής παραγωγής και την εποπτεία της ποιότητας των τροφίμων. Δεν θα προχωρήσω, όμως, σε περαιτέρω ανάλυση του νομοσχεδίου, άλλωστε αυτό έχει αναπτυχθεί εξαιρετικά από την εισηγήτρια μας την κ. Σούκουλη.

Όμως, με αφορμή κάποια σημεία του νομοσχεδίου, θα ήθελα να συμβάλω στον δημόσιο διάλογο προχωρώντας σε κάποια σχόλια διατυπώνοντας συγκεκριμένες σκέψεις και προτάσεις. Για παράδειγμα, το νομοσχέδιο προβλέπει τη δημιουργία αγροτικών τμημάτων στα επιμελητήρια, με στόχο την ενίσχυση των επαγγελματιών αγροτών. Θα προτιμούσα -και το προτείνω να το δείτε για το μέλλον, κύριε Υπουργέ- τη δημιουργία ενός και μόνου ανεξάρτητου αγροτικού επιμελητηρίου, προκειμένου να προστατέψει και να θεσμοθετήσει το επάγγελμα του γεωργού, αγρότη ή κτηνοτρόφου και να αναδείξει τον σπουδαίο ρόλο του. Το να δημιουργήσουμε αγροτικά τμήματα στα επιμελητήρια, είναι -κατά την προσωπική μου άποψη τουλάχιστον- δώρο άδωρον. Άλλωστε, τα φυσικά πρόσωπα, οι γεωργοί και οι επιχειρήσεις τους, είναι ήδη εγγεγραμμένα στο Μητρώο Αγροτών και Αγροτικών Εκμεταλλεύσεων(ΜΑΑΕ), επομένως δεν υπάρχει ανάγκη εγγραφής τους πουθενά αλλού. Θυμίζω, επίσης, ότι οι αγρότες που ασκούν εξαγωγικές δραστηριότητες, είναι ήδη εγγεγραμμένοι στα επιμελητήρια.

Επιπρόσθετα, σήμερα στο Υπουργείο Αγροτικής Ανάπτυξης και Τροφίμων υπάρχει μητρώο αγροτών. Το ερώτημα που τίθεται είναι αν αρνηθούν να εγγραφούν κάποιοι από τους αγρότες σε αυτά τα αγροτικά τμήματα, θα δικαιούνται ή όχι να παίρνουν επιδοτήσεις; Και εδώ θα ήθελα, κύριοι Υπουργοί, μία απάντηση.

Κυρίες και κύριοι συνάδελφοι, κοινή είναι η διαπίστωση ότι η εθνική μας οικονομία είναι εξαρτώμενη σε μεγάλο βαθμό -σχεδόν 70% του ΑΕΠ- από τον τριτογενή κλάδο, δηλαδή τον κλάδο των υπηρεσιών όπως ο τουρισμός. Την ίδια στιγμή η παραγωγική διαδικασία, η γεωργία, η βιομηχανία και η βιοτεχνία συμμετέχουν σε ελάχιστο βαθμό.

Είναι εικόνα που θα πρέπει να αλλάξει, εφόσον επιθυμούμε μια πιο ισορροπημένη οικονομία, μεγαλύτερη ασφάλεια και μακροπρόθεσμες προοπτικές, με επίκεντρο την ελληνική ύπαιθρο. Είναι αυτή που μπορεί να προσφέρει διεξόδους με πιστή τήρηση των κανόνων ποιότητας, εξέλιξη των παραδοσιακών καλλιεργειών και εφαρμογή καινοτόμων ιδεών, προκειμένου ο πρωτογενής τομέας να αποκτήσει ακόμα μεγαλύτερη δυναμική. Απαιτείται η σταθερή πορεία των μεταρρυθμίσεων της οικονομικής μόχλευσης και των επενδύσεων, η στροφή -θα έλεγα- του παραγωγικού μοντέλου προς την εξωστρέφεια και στην κατανάλωση.

Επιπρόσθετα, οφείλουμε να επιδείξουμε επιμονή στην προσπάθεια σύνδεσης της πρωτογενούς παραγωγής με τις ανανεώσιμες πηγές ενέργειας, στο πλαίσιο της κυκλικής οικονομίας και της προστασίας του περιβάλλοντος, με ταυτόχρονη σύνδεση με τον τουρισμό και τη χημική φαρμακευτική- βιομηχανία. Είναι σχεδόν δεδομένο ότι από το 2028 - δηλαδή στην ΚΑΠ 2028 - 2035- δεν θα υπάρχουν επιδοτήσεις σε χρήμα, παρά μόνο δάνεια με επιδοτούμενο έως και μηδενικό επιτόκιο. Αυτό που σας λέω, δεν είναι απλώς συζητήσεις, αλλά papers της Ευρωπαϊκής Ένωσης, το οποίο καταθέτω στα Πρακτικά.

Αυτό, λοιπόν, επιτάσσει μία νέα έγκαιρη νομοθεσία, επιτάσσει χρηματιστήριο αγροτικών προϊόντων, επιτάσσει πιστοποιημένες αποθήκες προϊόντων που βρίσκονται σε ενέχυρο, προκειμένου στα δάνεια αυτής της μορφής το collateral να είναι το γεωργικό προϊόν, όπως γίνεται σε όλες τις προηγμένες χώρες με ισχυρό πρωτογενή τομέα. Χωρίς αυτά, οι γεωργοί μας δεν θα μπορούν να παράξουν.

Θα μπορούσαμε, επίσης, να εξετάσουμε την άμεση ένταξη της γεωργίας, της κτηνοτροφίας και της πρώτης μεταποίησης στην αναπτυξιακή τράπεζα και στον χαμηλότοκο δανεισμό των προγραμμάτων της Ευρωπαϊκής Ένωσης και της EBRD, καθώς και την είσοδο των ιδιωτικών ασφαλιστικών εταιρειών στον γεωργικό τομέα. Φυσικά, κύριοι Υπουργοί, απαιτούνται σαρωτικές αλλαγές στον απαρχαιωμένο, αναχρονιστικό και προβληματικό κανονισμό του ΕΛΓΑ. Και μάλιστα άμεσα!

Είναι κάποιες μόνο σκέψεις μου αναφορικά με τις δυνατότητες περαιτέρω ενίσχυσης του πρωτογενούς τομέα, των αγροτών και των κτηνοτρόφων, με αφορμή το παρόν σχέδιο νόμου. Δυνατότητες υπάρχουν. Πολιτική βούληση, επίσης, υπάρχει. Ικανή ηγεσία, υφίσταται. Άπαντες βρισκόμαστε στην ίδια πλευρά του ποταμού με τους αγρότες και τους κτηνοτρόφους. Η κρίση που διανύουμε και οι λύσεις που προκρίνονται, ας αποτελέσουν την αφορμή για τη μεγάλη αντεπίθεση της ελληνικής υπαίθρου. Στο χέρι όλων μας είναι να το πετύχουμε και είμαι πεπεισμένος ότι θα τα καταφέρουμε.

Σας ευχαριστώ πολύ.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΠΑΣΟΚ κ. Ανδρουλάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, η Κυβέρνηση της Νέας Δημοκρατίας πέντε χρόνια τώρα πορεύεται χωρίς μακροπρόθεσμο σχέδιο και αναπτυξιακή πολιτική για τον πρωτογενή τομέα. Το αποτέλεσμα της περιφρόνησης της προς τον αγροτικό κόσμο, πληρώνει η ελληνική περιφέρεια.

Είναι χαρακτηριστικό ότι σε πέντε χρόνια έχετε αλλάξει τέσσερις Υπουργούς Αγροτικής Ανάπτυξης και πέντε Προέδρους στον ΟΠΕΚΕΠΕ. Ο Πρωθυπουργός κατά την προσφιλή τακτική του, προσπαθεί να ρίξει αλλού τις ευθύνες υποστηρίζοντας και έχοντας ως κεντρικό αφήγημα ότι όλα τα προβλήματα του αγροτικού τομέα στη χώρα προκύπτουν από τη νέα Κοινή Αγροτική Πολιτική.

Αν φταίνε οι Βρυξέλλες κύριε Μητσοτάκη, τότε γιατί διώξατε τον πρόεδρο του ΟΠΕΚΕΠΕ; Αν το πρόβλημα είναι ευρωπαϊκό, γιατί χρειάστηκαν τρεις μήνες και πάνω από είκοσι μπλόκα για να προωθήσει η Κυβέρνηση μια απλή τροπολογία για να μην κόβεται το ηλεκτρικό ρεύμα στους πληγέντες αγρότες της Θεσσαλίας, όπως είχατε υποσχεθεί από τον Νοέμβριο;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Η αλήθεια είναι ότι φέτος βλέπουμε κινητοποιήσεις αγροτών που συμπίπτουν και σε αντίστοιχες περιοχές της Ευρώπης. Όμως, όσο κι αν θέλετε να ταυτίσετε τα προβλήματα εδώ με τα πανευρωπαϊκά προβλήματα, τότε οδηγείστε σε λάθος συμπεράσματα και το κάνετε μόνο για επικοινωνιακούς λόγους. Άλλωστε, στη νέα Κοινή Αγροτική Πολιτική που άρχισε να εφαρμόζεται τώρα δίνεται μια πολύ μεγάλη ευελιξία στα κράτη-μέλη για την εφαρμογή της. Στα στρατηγικά σχέδια της ΚΑΠ που έχουν καταθέσει τα κράτη αποφασίζεται ποιοι κλάδοι της αγροτικής οικονομίας είναι αυτοί που θα ενισχυθούν. Όμως, το στρατηγικό σχέδιο που κατέθεσε η χώρα μας στην Ευρωπαϊκή Ένωση δεν ήταν τίποτα περισσότερο από ένα ευχολόγιο με αυτονόητες διαπιστώσεις, χωρίς προτάσεις για ουσιαστικές αλλαγές του παραγωγικού μοντέλου της αγροτικής οικονομίας. Δεν υπάρχουν καν μετρήσιμοι στόχοι και δεν αντιμετωπίζεται καμμία από τις χρόνιες στρεβλώσεις και τις χρόνιες παθογένειες. Αντιθέτως, επιβαρύνει τους παραγωγούς με επιπλέον κόστος για την είσπραξη μειωμένων επιδοτήσεων και κατανέμει τη βασική ενίσχυση με ρουσφετολογικά και όχι αναπτυξιακά κριτήρια.

Η πρώτη εμπειρία από την εφαρμογή του έδειξε, επίσης, ότι καμμία από τις εμπλεκόμενες υπηρεσίες του Υπουργείου δεν ήταν έτοιμη να εφαρμόσει το σχέδιο. Το αποτέλεσμα; Το 2023 να έχουμε ιστορικά τη χειρότερη χρονιά πληρωμών από την πρώτη εφαρμογή της Κοινής Αγροτικής Πολιτικής. Ειδικότερα, για την περίοδο 2023 - 2027 οι άμεσες ενισχύσεις που αντιστοιχούν για κάθε έτος ανέρχονται σε 1,7 δισεκατομμύριο ευρώ. Το έτος 2023, αντί για 1,7 δισεκατομμύριο ευρώ, πληρώθηκαν στους δικαιούχους μόνο 939 εκατομμύρια και σε σχέση με το 2022 αυτό σημαίνει 563 εκατομμύρια ευρώ λιγότερα, καθώς 245 εκατομμύρια ευρώ από τις συνδεδεμένες ενισχύσεις και 425 εκατομμύρια ευρώ από τα Οικολογικά Σχήματα παραμένουν δεσμευμένα. Αυτό αποδεικνύει την αναποτελεσματικότητά σας και είναι αυτή η αναποτελεσματικότητα που σήμερα πνίγει τον αγροτικό τομέα, γιατί πολύ απλά δεν μειώθηκαν παρά ελάχιστα τα κονδύλια που δικαιούται η χώρα μας από την Κοινή Αγροτική Πολιτική. Άρα, λοιπόν, πώς φταίνε οι Βρυξέλλες όταν μειώθηκαν κατά ελάχιστο τα χρήματα της Κοινής Αγροτικής Πολιτικής για την Ελλάδα, ενώ συγχρόνως είδαν τόσα εκατομμύρια λιγότερα στους λογαριασμούς τους; Φταίει η δική σας λανθασμένη πολιτική, γι’ αυτό και παραιτήσατε τον πρόεδρο του ΟΠΕΚΕΠΕ.

Επίσης, καθυστερήσατε την έναρξη υποβολής δηλώσεων ενιαίας ενίσχυσης για το 2023, με αποτέλεσμα οι υποβολές να αρχίσουν στα τέλη του Ιουνίου, ενώ κάθε χρόνο ολοκληρώνονταν στις 15 Ιουνίου. Οι εφαρμοστικές εγκύκλιοι για τα Οικολογικά Σχήματα καθυστέρησαν να δημοσιευθούν κατά οκτώ μήνες και οι αγρότες, ενώ πληρώνονταν μέχρι τα Χριστούγεννα, τώρα η εξόφληση θα γίνει μέχρι το Πάσχα και αν.

Οι αστοχίες συνεχίστηκαν και κατά την πληρωμή της βασικής αναδιανεμητικής ενίσχυσης και του εθνικού αποθέματος. Όλα αυτά επιβεβαιώνουν την αποτυχία του εθνικού στρατηγικού σχεδίου που εσείς ετοιμάσατε και εσείς καταθέσατε. Όλα αυτά είναι μία ακόμα αποτυχία του επιτελικού κράτους της Νέας Δημοκρατίας. Και καθώς πλησιάζουμε προς τις ευρωπαϊκές εκλογές, είναι καλό να ξέρουν οι Έλληνες πολίτες ποιοι πραγματικά ευθύνονται για τα προβλήματα τους. Η αλήθεια, λοιπόν, είναι μία και την επαναλαμβάνω, ώστε να μην μπορούν κάποιοι να ρίχνουν τις ευθύνες εκεί που δεν πρέπει, όπως έκαναν σε πολλά άλλα θέματα, και το καλοκαίρι στις πυρκαγιές και σε θέματα με την ακρίβεια. Πάντα κάποιος άλλος φταίει. Στη δική μας περίπτωση αυτή τη φορά φταίνε οι Βρυξέλλες και η Κοινή Αγροτική Πολιτική.

Δεν είναι, η Ευρωπαϊκή Πράσινη Συμφωνία το πρόβλημα, όπως υπαινίσσεστε, την οποία άλλωστε εσείς διαπραγματευτήκατε, αλλά η δική σας ανικανότητα. Η Ευρωπαϊκή Ένωση θέτει μόνο τους βασικούς στόχους πολιτικής, μεταξύ αυτών και τις ελάχιστες υποχρεωτικές υποχρεώσεις της υλοποίησής της. Τα κράτη-μέλη αναλαμβάνουν την ευθύνη στον σχεδιασμό του εθνικού στρατηγικού σχεδίου της ΚΑΠ για κάθε χώρα. Η διαβούλευση που κάνατε δεν συμπεριέλαβε τους άμεσα ενδιαφερόμενους αγρότες. Το σχέδιο διαμορφώθηκε για τους αγρότες αλλά χωρίς τους αγρότες, με αποτέλεσμα την έλλειψη ενημέρωσης, αλλά και την αδυναμία κατανόησης της Κοινής Αγροτικής Πολιτικής από την πλειονότητα του αγροτικού κόσμου. Γι’ αυτόν τον λόγο απαιτείται διαφάνεια, όσο κι αν αυτή η έννοια, αυτή η λέξη είναι ξένη προς τις πρακτικές σας.

Σας ζητώ, λοιπόν, σήμερα να καταθέσετε στη Βουλή τα στοιχεία που αφορούν τα Οικολογικά Σχήματα, τις εκτάσεις που καλύπτουν και τον αριθμό των δικαιούχων που έχουν ενταχθεί σε αυτά. Να δώσετε μια ξεκάθαρη απάντηση για τη διαμόρφωση της αξίας των δικαιωμάτων ανά περιφέρεια και τον πρώτο χρόνο εφαρμογής του στρατηγικού σχεδίου ΚΑΠ. Επιβάλλεται, επίσης, να δώσετε ξεκάθαρες απαντήσεις για την κατανομή των αδιάθετων δικαιωμάτων και πόρων και για το χρονοδιάγραμμα υλοποίησης των υπόλοιπων πληρωμών των άμεσων ενισχύσεων του 2023. Επίσης, απαιτούμε να δοθεί στη δημοσιότητα η πρόταση της χώρας για την αναθεώρηση του στρατηγικού σχεδίου της Κοινής Αγροτικής Πολιτικής.

Η αβελτηρία σας όμως δεν σταματά εδώ. Η Κυβέρνηση εξακολουθεί να είναι απλός θεατής στην αύξηση του κόστους παραγωγής, το οποίο για τη χρονική περίοδο ’21 - ’23 είναι 25% παρακαλώ. Ενδεικτικά, για λιπάσματα έχει καταγραφεί αύξηση κατά 62%, για αναλώσιμα 28%, για ενέργεια και λιπαντικά 38%, για ζωοτροφές 26%. Εσείς, όμως, αντί για ουσία, επιμένετε στην επικοινωνιακή διαχείριση του προβλήματος. Η εξαγγελία του Πρωθυπουργού για την επιστροφή του ειδικού φόρου κατανάλωσης ύψους 82 εκατομμυρίων ευρώ για το έτος 2024, ότι τα μισά χρήματα θα κατατίθενται τον Μάρτιο, δεν είναι τίποτε άλλο από τη μερική επιστροφή ενός φόρου που οι αγρότες έχουν ήδη πληρώσει. Αλλά και τα 76 εκατομμύρια ευρώ που η Κυβέρνηση μοίρασε στους αγρότες τον Δεκέμβριο του 2023 ως επιστροφή του ειδικού φόρου κατανάλωσης στο πετρέλαιο είναι μία σταγόνα στον ωκεανό σε σχέση με την άνοδο τιμής των καυσίμων.

Επίσης, τα 30 εκατομμύρια ευρώ που εξαγγείλατε για το πρόγραμμα «Φωτοβολταϊκά στο Χωράφι» -αυτό και αν είναι περιφρόνηση της νοημοσύνης- αφορούν πραγματικά έναν ελάχιστο, έναν πολύ μικρό αριθμό αποδεκτών, χωρίς μάλιστα να έχετε διασφαλίσει ελεύθερο ηλεκτρικό χώρο. Συγκεκριμένα, αν λάβουμε υπ’ όψιν μας τις τρέχουσες τιμές για την κατασκευή ενός φωτοβολταϊκού 50 KW και με βάση την επιδότηση που δόθηκε σε σχέση με αντίστοιχο πρόγραμμα «Φωτοβολταϊκά στη Στέγη», καταλαβαίνουμε και οδηγούμαστε στο συμπέρασμα ότι οι τελικοί δικαιούχοι δεν θα ξεπεράσουν σε εθνικό επίπεδο τους δύο χιλιάδες, άρα ένας πάρα πολύ μικρός αριθμός.

Επιπλέον, είδαμε ότι την προηγούμενη εβδομάδα είχατε εξαγγείλει μία έκπτωση 10% στο αγροτικό ρεύμα για συγκεκριμένες περιόδους. Υπό την πίεση των αγροτών αναθεωρήσετε, αφού η ουσιαστική έκπτωση ήταν μικρότερη του 15 λεπτού ανά KWh, με μέση τιμή τα 17 λεπτά ανά KWh και εξαιρούσε για τους χειμερινούς μήνες αγροτικές μονάδες όπως θερμοκήπια και κτηνοτροφικές εγκαταστάσεις που έχουν πολύ αυξημένες ανάγκες.

Όμως, όσο κι αν το νέο αυτό μέτρο που προτείνατε υπό πίεση μπορεί να είναι ένα θεωρητικό βήμα, σε καμία περίπτωση δεν διασφαλίζει ότι οι αγρότες μας θα είναι μόνιμα προστατευόμενοι από τις αυξομειώσεις του κόστους ενέργειας λόγω της πράσινη» μετάβασης. Γι’ αυτόν τον λόγο το ΠΑΣΟΚ έχει προτείνει πολλές φορές για τη μείωση του κόστους παραγωγής τα εξής: Τον μηδενισμό του ειδικού φόρου κατανάλωσης στο αγροτικό πετρέλαιο με εύκολο και εφαρμόσιμο τρόπο. Υποστήριξη της εγκατάστασης ανανεώσιμων πηγών ενέργειας και της δημιουργίας ενεργειακών κοινοτήτων μεταξύ αγροτών με προτεραιότητα στους οργανισμούς άρδευσης, τις ομάδες παραγωγών, τα νησιά μας και τις απομακρυσμένες και ορεινές περιοχές.

Επίσης έλεγχο του κόστους παραγωγής και κυρίως των αγροτικών εφοδίων, λιπασμάτων, ζωοτροφών, φυτοφαρμάκων και κτηνιατρικών εφοδίων.

Επίσης θα πρέπει, ειδικά για τα λαχανικά, να εκσυγχρονίσουμε τον τρόπο εμπορίας των προϊόντων με σύγχρονες μορφές, όπως τα ηλεκτρονικά δημοπρατήρια, τα οποία θα πρέπει να δημιουργηθούν σε όλες τις περιφέρειες ώστε οι αγρότες να μπορούν να πουλούν τα προϊόντα τους με διαφάνεια.

Και βέβαια, σαν να μην έφταναν όλα αυτά, οι αγρότες βρίσκονται αντιμέτωποι με επιθετικές πρακτικές είσπραξης κόκκινων δανείων, κάτι που κάνει ορατό τον κίνδυνο αφελληνισμού της ελληνικής αγροτικής γης. Προϋπόθεση όμως για την οικονομική και κοινωνική επανένταξη ενός υπερχρεωμένου οφειλέτη είναι αυτός να παραμείνει παραγωγικός και συγχρόνως να μπορεί να καλύψει τις εύλογες δαπάνες διαβίωσης της οικογένειάς του.

Εμείς θεωρούμε -και αυτό πρέπει να το θεωρούμε όλοι μας- ότι η γεωργική γη είναι ένα κρίσιμο εθνικό κεφάλαιο. Γι’ αυτό έχουμε προτείνει και γι’ αυτό το θέμα την καθολική προστασία της αγροτικής γης, επίσης μια δεύτερη ευκαιρία αξιοπρέπειας για τον Έλληνα αγρότη που είναι συνεπής στις δανειακές του υποχρεώσεις και βέβαια το ακατάσχετο και αφορολόγητο των επιδοτήσεων, των ενισχύσεων και των αποζημιώσεων.

Για όλα αυτά υπάρχει μια μόνιμη επωδός, «φταίνε οι άλλοι». Όποια διαχείριση κρίσης κι αν έχει γίνει με τρόπο που δείχνει μια κυβερνητική αποτυχία, πάλι φταίνε οι άλλοι. Ακρίβεια; Εξωχώρια, χωρίς κανόνες, χωρίς έλεγχο. Ακριβώς τα ίδια συμβαίνουν και σήμερα και στην αγροτική πολιτική.

Δεν υπάρχει κανένα μακρόπνοο σχέδιο ανταγωνιστικότητας και εξωστρέφειας που να θωρακίζει τον Έλληνα αγρότη, την οικονομία και συγχρόνως τον καταναλωτή. Σε μια περίοδο παγκόσμιας ανάπτυξης της αγροτικής παραγωγής αυτή είναι η πραγματικότητα. Υπάρχει τεράστια αύξηση ζήτησης τροφίμων παγκοσμίως. Οι Έλληνες, αντί να μπαίνουν στο επάγγελμα αυτό, φεύγουν από το επάγγελμα του αγρότη.

Το αποτέλεσμα για τη χώρα μας; Η κατακόρυφη αύξηση εισαγωγών τροφίμων, με αποτέλεσμα την επιδείνωση του εμπορικού ισοζυγίου. Σύμφωνα με την ΕΛΣΤΑΤ τη δεκαετία 2009 - 2020 οι γεωργικές εκμεταλλεύσεις μειώθηκαν κατά 26%, ενώ οι καλλιεργούμενες εκτάσεις κατά 18%. Παράλληλα, η αξία εισαγωγών των αγροτικών προϊόντων παρουσίασε αύξηση της τάξεως του 62% σε βάθος οκταετίας. Σήμερα που μιλάμε η Ελλάδα δαπανά περισσότερο από 10 δισεκατομμύρια ευρώ τον χρόνο σε εισαγωγές τροφίμων, ενώ εισαγάγει ακόμη και προϊόντα στα οποία θεωρητικά έχει το συγκριτικό πλεονέκτημα, όπως είναι τα κηπευτικά.

Την ώρα που η συνολική αξία της αγοράς ευρωπαϊκών προϊόντων με συστήματα ποιότητας και γεωγραφική ένδειξη ανέρχεται στα 77 εκατομμύρια ευρώ. Μιλάμε για μια ειδική αγορά. Σε αυτή λοιπόν την ειδική αγορά των 77 εκατομμυρίων ευρώ η Ελλάδα έχει μόνο το 1,3% της αγοράς, ενώ συγκριτικά με άλλες χώρες έχει πολύ περισσότερα προϊόντα προέλευσης καταχωρισμένα.

Αυτό δεν δείχνει μια τεράστια αδυναμία και έλλειψη σχεδίου διαμόρφωσης εξωστρέφειας σε αυτόν τον ειδικό τομέα που μπορούμε να παίξουμε έναν πολύ σημαντικό ρόλο πανευρωπαϊκά; Τώρα, έστω και την ύστατη στιγμή, έχουμε χρέος να συζητήσουμε, να σχεδιάσουμε και να υλοποιήσουμε ένα πραγματικά στρατηγικό σχέδιο, που θα καταγράφει τα δυνατά και τα αδύνατα σημεία της ελληνικής αγροτικής οικονομίας, με στόχο να εκμεταλλευτούμε τα πρώτα και να αντιμετωπίσουμε τα δεύτερα.

Επιπλέον πρέπει να δώσουμε ιδιαίτερη βάση και βάρος στην αξιοποίηση της έρευνας και της καινοτομίας. Ενώ στη χώρα μας διεξάγεται πολύ μεγάλη έρευνα, σημαντική έρευνα στον αγροδιατροφικό τομέα, αυτή δεν βρίσκει εφαρμογή, με αποτέλεσμα να χάνουμε την υπεραξία που θα μπορούσαμε να δώσουμε στα εγχώρια αγροτικά προϊόντα.

Κυρίες και κύριοι Βουλευτές, για το ΠΑΣΟΚ η στήριξη του πρωτογενούς τομέα δεν είναι μια σημαία ευκαιρίας. Δεν τα λέμε αυτά σήμερα γιατί οι αγρότες είναι στους δρόμους και στα μπλόκα. Τα λέμε γιατί πιστεύουμε ότι αυτή η χώρα έχει χρέος να επενδύσει στην αγροδιατροφή, στη μεταποίηση, ώστε να διασυνδέσει αυτούς τους κρίσιμους τομείς με τον τουρισμό και μέσα από την άμεση διασύνδεση να έχουμε μετρήσιμους στόχους δεκαετίας, ό,τι συνέβη στην Ισπανία και συμβαίνει σήμερα και στην Πορτογαλία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν μπορεί ο τουρισμός να ένας τομέας που αιωρείται από τη μεταποίηση, που αιωρείται από την αγροδιατροφή, ακόμη και σε περιοχές όπως είναι η Κρήτη, η Πελοπόννησος. Πρέπει λοιπόν αυτό το στρατηγικό σχέδιο να σχεδιάσουμε και να υλοποιήσουμε.

Για εμάς ο πρωτογενής τομέας είναι ένας θεμέλιος λίθος, που μπορεί να οικοδομήσουμε ένα όραμα ανάπτυξης της ελληνικής περιφέρειας. Αυτό αφορά το δημογραφικό, και την ισόρροπη ανάπτυξη της χώρας. Δεν νοείται αγροτικός τομέας χωρίς περιφέρεια και περιφέρεια χωρίς αγροτικό τομέα.

Γι’ αυτό βλέπετε τους Ευρωπαίους αγρότες στον δρόμο. Διότι εκεί -για να πούμε τα πράγματα με το όνομά τους- έχουν πολύ μεγάλους κλήρους, με αποτέλεσμα η πολιτική της Ευρωπαϊκής Ένωσης να τους πλήττει πραγματικά. Αυτό το πρόβλημα τους οδήγησε να πάνε στις Βρυξέλλες.

Τι σχέση λοιπόν έχει αυτό το πρόβλημα με την ελληνική αγροτική οικονομία, που αυτό που κάποτε ήταν το μειονέκτημά μας, στην πράσινη αυτή μετάβαση μπορεί να γίνει το πλεονέκτημά μας σε σχέση με άλλες ευρωπαϊκές χώρες. Ούτε αυτό μπορούμε να εντοπίσουμε και να σχεδιάσουμε;

Όλα αυτά είναι πολύ κρίσιμα και σημαντικά και δεν μπορούν να γίνονται πεδίο συζήτησης μόνο κάτω από συνθήκες πίεσης. Γιατί κάτω από συνθήκες πίεσης δίνετε κάποια πράγματα με στόχο όχι τον στρατηγικό σχεδιασμό, αλλά να σταματήσουν οι αγρότες να είναι στον δρόμο. Δεν ακολουθούμε εμείς αυτή την επικοινωνιακή διαχείριση, η οποία δεν βοηθάει τον αγροτικό τομέα, τον αγροτικό κόσμο να σταθεί με αξιοπρέπεια και προοπτική.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κατά τη διάρκεια της ομιλίας μου σας παρουσίασα μια δέσμη συγκεκριμένων επτά προτάσεων, ρεαλιστικών μέτρων που αφορούν τους αγρότες. Επαναλαμβάνω: Πρώτον, επαναδιαπραγμάτευση του στρατηγικού σχεδίου της Κοινής Αγροτικής Πολιτικής, με απλοποίηση των Οικολογικών Σχημάτων και προσαρμογή του στις ανάγκες της ελληνικής υπαίθρου, ώστε ωφελούμενοι να είναι οι πραγματικοί αγρότες.

Δεύτερον, δημιουργία ενεργειακών κοινοτήτων σε αγροτικές περιοχές για μηδενισμό του κόστους ενέργειας και μείωση του κόστους του αγροτικού ρεύματος. Το λέμε χρόνια, δεν μπορεί η μετάβαση να είναι κόστος για τον φτωχό και τον αγρότη και κέρδος για την ολιγαρχία. Πρέπει κατά προτεραιότητα μεταποιητές, κτηνοτρόφοι, αγρότες, συνεταιρισμοί να συμμετέχουν σε αυτές τις ενεργειακές κοινότητες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τρίτον, κατάργηση του ειδικού φόρου κατανάλωσης στο αγροτικό πετρέλαιο.

Τέταρτον, αναθεώρηση του κανονισμού ΕΛΓΑ για δικαιότερες αποζημιώσεις βάσει των σύγχρονων προκλήσεων της κλιματικής αλλαγής.

Πέμπτον, προστασία της αγροτικής γης από κερδοσκοπικές πρακτικές και ξένα funds. Ξέρουμε πολύ καλά τι συμβαίνει με πολλούς συνεταιρισμούς σε όλη την Ελλάδα.

Έκτον, απαραίτητη προϋπόθεση για την εισαγωγή τροφίμων και αγροτικών προϊόντων από τρίτες χώρες είναι η πιστοποίησή τους σύμφωνα με τα ευρωπαϊκά και εθνικά πρότυπα.

Έβδομον, μηδενική ανοχή σε πρακτικές παράνομων ελληνοποιήσεων, που υπονομεύουν τον Έλληνα αγρότη.

Σας καλούμε, έστω και καθυστερημένα, να τα υιοθετήσετε, όχι γιατί τα λέμε εμείς, αλλά γιατί πιστεύουμε ότι είναι κοινή λογική οποιουδήποτε Έλληνα Βουλευτή προσεγγίζει στρατηγικά το θέμα του αγροτικού τομέα και της μεταποίησης.

Γι’ αυτό λοιπόν πρέπει να υπηρετήσουμε όλοι ένα σχέδιο που δίνει ευημερία και προοπτική στην ελληνική περιφέρεια και αυτή η ευημερία και προοπτική δεν μπορεί να μην είναι άμεσα διασυνδεδεμένη με την αξιοπρέπεια και την προοπτική του Έλληνα αγρότη, του Έλληνα κτηνοτρόφου.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

Καλείται στο Βήμα ο κ. Ελευθέριος Αυγενάκης, ο Υπουργός Αγροτικής Ανάπτυξης.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητοί συνάδελφοι στην Κυβέρνηση, για πάρα πολλά χρόνια όλοι μας, λίγο ή πολύ, ζούσαμε με την πεποίθηση ότι η Ελλάδα μας είναι πολύ μακριά από τα μεγάλα ζητήματα ή πολύ μικρή για να μπορεί να κάνει κάτι. Όταν δεν τρωγόμαστε μεταξύ μας, τρωγόμαστε με την πραγματικότητα.

Η πραγματικότητα όμως είναι κάτι πολύ πιο δυνατό. Μας έδειξε τη δύναμή μας, τη δύναμη στην αδιανόητη παγκόσμια πανδημία, στον πόλεμο της Ουκρανίας, στις πρωτόγνωρες φυσικές καταστροφές στη Θεσσαλία, τον Έβρο, αλλά και την Εύβοια, φωνάζοντάς μας ότι ούτε πολύ μακριά είμαστε ούτε πολύ μικρή είναι η Ελλάδα μας.

Κυρίες και κύριοι συνάδελφοι, η κλιματική αλλαγή είναι πλέον μια καθημερινή και πολυεπίπεδη κρίση, που σε μεγάλο βαθμό θυμίζει τρικυμία σε αχαρτογράφητα νερά. Με σκληρό και βίαιο τρόπο αλλάζει και πολλές φορές συνθλίβει ζωές, όνειρα, αλλά και στρατηγικές.

Η υγεία του εδάφους, με τη διαρκή συρρίκνωση των διαθεσίμων εδαφών για καλλιέργεια και τη λειψυδρία και με την παράλληλα ολοένα μεγαλύτερη αύξηση των αναγκών για παραγωγή τροφίμων, δημιουργεί μια εκρηκτική διεθνή απειλή, με απίστευτες συνέπειες για την παγκόσμια οικονομία και την κοινωνική συνοχή. Την ίδια στιγμή ο νέος ψηφιακός κόσμος, η τέταρτη βιομηχανική επανάσταση και η τεχνητή νοημοσύνη δημιουργούν νέα εργαλεία, μεθόδους αλλά και απειλές και, μάλιστα, απειλές που μας αφορούν τελικά όλους.

Τέλος, οι παγκόσμιες γεωπολιτικές και γεωοικονομικές ισορροπίες αναδεικνύουν διαρκώς νέα πεδία κρίσεων γύρω από την ενέργεια, τις εφοδιαστικές αλυσίδες και τελικά την οικονομία σε κάθε επίπεδο, από τα σπίτια μας μέχρι και την ίδια μας την πατρίδα.

Ο κόσμος μας έχει αλλάξει και παραδοσιακές κλαδικές διαχωριστικές γραμμές ή έννοιες δεν υπάρχουν πια. Από τον πρωτογενή τομέα, τη μεταποίηση, τον τουρισμό και τις εξαγωγές μέχρι την ανάπτυξη των επενδύσεων, την οικονομία, το περιβάλλον και τα γεωπολιτικά, όλα πλέον συνδέονται αλλά και αλληλεπιδρούν μεταξύ τους.

Σε αυτό το νέο περιβάλλον, εδώ και πέντε χρόνια έχουμε όλοι μαζί ξεκινήσει μια προσπάθεια να αφήσουμε πίσω κάθε τι που μας έχει πληγώσει, να ξεπεράσουμε διαχρονικές παθογένειες, ξεπερασμένες αντιλήψεις και περιορισμένα μικροσυμφέροντα και να συνθέσουμε ένα νέο αναπτυξιακό, αλλά κυρίως παραγωγικό μοντέλο, κοιτώντας μόνο μπροστά, με τον πρωτογενή τομέα δομικό πυλώνα για την ευρύτερη ανάπτυξη, την ασφάλεια και την προκοπή όλων μας.

Δεν σας κρύβω ότι, μολονότι προέρχομαι όπως ξέρετε από την αγροτική περιφέρεια, το Ηράκλειο και γνωρίζω βιωματικά τον καθημερινό κόπο, τις αγωνίες και τις μάχες των ανθρώπων της γης, από την ημέρα που ανέλαβα από τον Πρωθυπουργό το χαρτοφυλάκιο του Υπουργείου Αγροτικής Ανάπτυξης και Τροφίμων νιώθω ότι ανακαλύπτουμε, μαζί με την πολιτική ηγεσία συνολικά του Υπουργείου μας, κάθε μέρα τη δύναμη, τις προοπτικές και τις δυνατότητες που κρύβει ο πρωτογενής τομέας και κυρίως οι άνθρωποί του, μαζί βέβαια και με πολλά προβλήματα και προκλήσεις που διαρκώς διορθώνουμε.

Βλέπετε, αγαπητοί συνάδελφοι, η γεωργία δεν είναι απλά ένας ιστορικά θεμελιώδης πυλώνας της εθνικής οικονομίας, της περιφερειακής ανάπτυξης και της κοινωνικής προόδου του τόπου μας, αλλά είναι ένα σταυροδρόμι όπου συναντιέται η παραγωγή με την επιστήμη της καλλιέργειας, οι εξαγωγές με τη μεταποίηση, ο νέος ψηφιακός κόσμος με νέα εργαλεία και μεθόδους υψηλής ακρίβειας, η ενεργειακή μετάβαση με την αειφόρο διαχείριση των υδάτινων πόρων, ο καθημερινός μόχθος με την ακαδημαϊκή έρευνα και την εκπαίδευση.

Σήμερα, όμως, με την ξεκάθαρη βούληση του Πρωθυπουργού μας, προχωράμε με τόλμη και συνέπεια μέσα από ένα πλέγμα πολιτικών, δράσεων και συνεργασιών, με στόχο την κεφαλαιοποίηση των σημαντικών προοπτικών που δημιουργούνται για τον τόπο μας, αλλά και την αντιμετώπιση των απειλών και των κρίσεων. Μέσα από την αξιοποίηση, αλλά και τις παρεμβάσεις μας στο στρατηγικό σχέδιο της Κοινής Αγροτικής Πολιτικής, αλλά και υιοθετώντας σύγχρονες και καινοτόμες αντιλήψεις όσον αφορά την επιχειρηματικότητα και τις σχέσεις της με την αγροτική παραγωγή, συνθέτουμε έναν νέο, έξυπνο, βιώσιμο, ανταγωνιστικό, ανθεκτικό και έντονα αναπτυξιακό αγροτικό τομέα, κάτι που για να επιτευχθεί χρειαζόμαστε τα σημαντικά κοινοτικά κονδύλια της ΚΑΠ.

Γιατί, κυρίες και κύριοι, αυτό που πολλοί ζητάτε, να μην εφαρμοστεί η ΚΑΠ, αυτόματα σημαίνει ότι θα στερήσει πάνω από 19,3 δισεκατομμύρια από τον πρωτογενή τομέα μέχρι το 2027. Και δεν μιλάω μόνο για τις άμεσες ενισχύσεις, αλλά και για τα χρήματα που θα διοχετευθούν σε δράσεις της αγροτικής ανάπτυξης. Όπως καταλαβαίνετε, αυτό δεν πρέπει να συμβεί.

Αυτό που μπορεί να γίνει όμως και γίνεται είναι η τροποποίηση της ΚΑΠ, που επιβάλλεται να γίνει παρεμπιπτόντως, ώστε να είναι ακόμη πιο αποτελεσματική αλλά και πιο στοχευμένη στις ανάγκες των αγροτών μας. Πήραμε πρωτοβουλίες ως κράτος-μέλος, ενώ παράλληλα χτίσαμε συμμαχίες με εννέα μεσογειακές χώρες της Νότιας Ευρώπης, που για πρώτη φορά ασχολούμαστε συντονισμένα για τα θέματα γεωργίας και αλιείας και συνεχίζουμε την προσπάθεια αυτή.

Δουλέψαμε μαζί με την Ισπανία, τη Γαλλία, την Πορτογαλία, την Ιταλία, τη Μάλτα, την Κροατία, τη Σλοβενία, την Κύπρο και φυσικά την Ελλάδα και έχουμε μια δεύτερη συνάντηση προγραμματίσει για τις 26 Φεβρουαρίου. Αξιοποιούμε πλήρως τις δυνατότητες του ψηφιακού μετασχηματισμού, αλλά και τον εξορθολογισμό της οικονομίας μας, της οικονομίας που πέτυχε η Κυβέρνηση του Κυριάκου Μητσοτάκη, εκσυγχρονίζοντας δύο θεμελιώδη εργαλεία για την ανάπτυξη του αγροτικού τομέα, τον ΟΠΕΚΕΠΕ και τον ΕΛΓΑ, ώστε με απόλυτα δίκαιο και διαφανή τρόπο να αποτελούν πολλαπλασιαστές στις προσπάθειες των ίδιων των αγροτών.

Για τον ΟΠΕΚΕΠΕ ξεκινά -σύντομα πιστεύω- η λειτουργία του τηλεφωνικού κέντρου, που θα παρέχει υπηρεσίες προς διευκόλυνση της καθημερινότητας προς κάθε δικαιούχο ενισχύσεων, ενώ πριν το Πάσχα θα γίνει η πληρωμή οικολογικών σχημάτων, συνδεδεμένων ενισχύσεων, αλλά και η διορθωτική πληρωμή ενιαίας ενίσχυσης, με συνολικά ποσά να ανέρχονται περίπου στα 760 εκατομμύρια.

Ειδικά τώρα όσον αφορά τον ΕΛΓΑ, που πολλοί αναφέρεστε ορθώς στην ανάγκη εκσυγχρονισμού του Κανονισμού του, είναι κατά 99% έτοιμος και σύντομα θα είμαστε πάλι εδώ, αφού κάνουμε μια διαβούλευση με όλους τους εμπλεκόμενους φορείς, να συζητήσουμε και να ψηφίσουμε τον νέο Κανονισμό, τον νέο, σύγχρονο, δίκαιο Κανονισμό του ΕΛΓΑ, που θα ανταποκρίνεται πλήρως στις ανάγκες της εποχής της κλιματικής κρίσης.

Την ίδια στιγμή, για πρώτη φορά μετά από δεκαετίες, προσεγγίζουμε το ζήτημα της αγροτικής εκπαίδευσης με έναν διαφορετικό και ρηξικέλευθο τρόπο, ώστε να μπορέσουμε να κάνουμε τα αναγκαία άλματα γνώσης και τεχνολογικής επάρκειας, γιατί η γνώση είναι η δύναμη, είναι ένα πανίσχυρο εργαλείο που πρέπει να εκμεταλλευτούμε στο ακέραιο.

Φίλες και φίλοι, αγαπητοί συνάδελφοι, σε όλον τον κόσμο ο πρωτογενής τομέας βρίσκεται στην καρδιά των συζητήσεων, μελετών, στρατηγικών για το αύριο κάθε κοινωνίας. Οι αγρότες σε κάθε γωνιά του τόπου μας, της Ευρώπης, αλλά και σε ολόκληρο τον κόσμο, βρίσκονται μπροστά σε απειλές, σύνθετα προβλήματα και προκλήσεις που θυμίζουν θεριά που μοιάζουν ανίκητα, απειλές, προβλήματα και προκλήσεις που, εάν θέλουμε να είμαστε ειλικρινείς μεταξύ μας, δεν αντιμετωπίζονται με πυροσβεστικά μέτρα, μόνο με επιδοτήσεις και οικονομικά βοηθήματα από την όποια κυβέρνηση ή με αντιδράσεις που ζημιώνουν το σύνολο της κοινωνίας. Απαιτούν έναν νέο τρόπο σκέψης και πράξης, κοιτώντας κατάματα αλλά και σφαιρικά τις προκλήσεις, έχοντας στον νου μας όχι μόνο την ανακούφιση ενός αναμφισβήτητα δύσκολου ή άδικου σήμερα αλλά και την εξασφάλιση του αύριο.

Να είστε σίγουροι ότι και εγώ και οι συνάδελφοι στο Υπουργείο ακούμε με πολλή προσοχή τις προτάσεις, τις απόψεις, ακόμα και τις φωνές όλων. Έχουμε αποδείξει ότι συζητάμε, συνθέτουμε και λύνουμε προβλήματα μαζί με τους ανθρώπους του πρωτογενούς τομέα, μέσα από τον διάλογο και τη συνέπεια λόγων, δεσμεύσεων και έργων. Αυτό κάνουμε καθημερινά όλη η πολιτική ηγεσία, αλλά και σε κάθε γρανάζι της δημόσιας διοίκησης. Αυτό κάναμε από την πρώτη στιγμή στη Θεσσαλία και στον Έβρο. Αυτό κάνουμε και τις τελευταίες εβδομάδες, με τις διαμαρτυρίες και την κραυγή αγωνίας του αγροτικού κόσμου της χώρας.

Βρεθήκαμε και βρισκόμαστε καθημερινά δίπλα τους, στα χωράφια, στους δρόμους, στα μπλόκα, ώστε να συζητήσουμε αναλυτικά τα ζητήματα που τους προβληματίζουν, να τους ενημερώσουμε με αδιαμφισβήτητα στοιχεία για όλα όσα κάνουμε και όλα όσα έχουμε δρομολογήσει και να βρούμε ουσιαστικές και βιώσιμες λύσεις στη δίκαιη αγωνία τους, χωρίς όμως θεατρινισμούς και επικοινωνιακές κορώνες, με σεβασμό στην αγωνία και τον πόνο των πληγέντων, αλλά και με την εμπιστοσύνη στην τεκμηριωμένη επιστημονική γνώση, ώστε να θωρακίσουμε την επόμενη μέρα του πρωτογενή τομέα, της μεταποίησης και της τοπικής βιομηχανίας.

Αυτό θα συνεχίσουμε να κάνουμε απέναντι σε κάθε κρίση, αλλά απέναντι και σε κάθε δομικό παγκόσμιο ζήτημα, όπως το ενεργειακό κόστος, η υγεία του εδάφους και η κλιματική κρίση. Είναι ζητήματα που δεν γνώριζαν και δεν γνωρίζουν σύνορα και επιδρούν καταλυτικά σε χώρες-οικονομικούς κολοσσούς, αλλά και σε παραδοσιακές παγκόσμιες δυνάμεις στον αγροδιατροφικό τομέα, όπου οι αγρότες διαμαρτύρονται και εκεί για τα ίδια ζητήματα, όπως, φυσικά, και οι Έλληνες συνάδελφοί τους.

Είναι ζητήματα, όμως, που δεν λύνονται εν μία νυκτί, που απαιτούν χρόνο, σύνθεση, σχέδιο και στοχοπροσήλωση.

Κυρίες και κύριοι συνάδελφοι, κοιτάμε την επόμενη μέρα του αγροδιατροφικού τομέα της πατρίδας μας, με επίγνωση των προκλήσεων αλλά και των προοπτικών που στέκουν μπροστά μας. Αξιοποιούμε τις νέες τεχνολογίες με καινοτόμες δράσεις, όπως το «αγροτικό 112», που θα προειδοποιεί τους αγρότες για ακραία καιρικά φαινόμενα τα οποία θα πλήξουν την περιοχή τους, άρα και την καλλιέργειά τους, αλλά και με τεχνολογίες και μεθόδους αιχμής, όπως η τεχνητή νοημοσύνη, η έξυπνη γεωργία και η γεωργία ακριβείας, που θα απαντούν σε ρεαλιστικά και καθημερινά προβλήματα του κάθε αγρότη, προφυλάσσοντάς τους από τους κινδύνους της κλιματικής κρίσης -και όχι αλλαγής απλώς- ενισχύοντας την ίδια στιγμή την ανταγωνιστικότητα των προσπαθειών τους, αλλά και τελικά των προϊόντων τους.

Παράλληλα, αναπτύσσουμε ισχυρά αναπτυξιακά εργαλεία, δράσεις, όπως ο τριπλασιασμός του προϋπολογισμού του Ταμείου Μικρών Δανείων στα 61,5 εκατομμύρια ευρώ, που αποτελεί μια ακόμα δυνατότητα για ενίσχυση του επιχειρείν στον αγροδιατροφικό τομέα, επιτρέποντας τη διαφοροποίηση του εισοδήματος των παραγωγών στο ανταγωνιστικό περιβάλλον που διαμορφώνουμε.

Και, φυσικά, ο λόγος που βρισκόμαστε εδώ σήμερα είναι η ψήφιση του νομοσχεδίου, του πρώτου από τη μέρα που αναλάβαμε τη διακυβέρνηση του Υπουργείου Αγροτικής Ανάπτυξης. Πολύ συνοπτικά, με το παρόν σχέδιο νόμου δημιουργούμε κτηνοτροφικά πάρκα για σταυλισμό των ζώων, στηρίζοντας τη βιωσιμότητα των μικρών κτηνοτροφικών επιχειρήσεων. Αντιμετωπίζουμε τη γραφειοκρατία και δίνουμε λύσεις στον χρόνιο πρόβλημα των ενδικοφανών αλιευτικών προσφυγών. Εισάγουμε ρυθμίσεις για τον αλιευτικό τουρισμό και τις υδατοκαλλιέργειες. Δημιουργούμε επαρκές πλαίσιο για την παράλληλη παραγωγή αγροτικών προϊόντων και λειτουργία φωτοβολταϊκών σε γη υψηλής παραγωγικότητας. Βοηθάμε την καθημερινότητα των παραγωγών και επιλύουμε χρόνια προβλήματά τους, εξασφαλίζοντας την εν γένει βιωσιμότητά τους. Ρυθμίζουμε ζητήματα των πληγέντων από πυρκαγιές και πλημμύρες των τελευταίων μηνών, που περιήλθαν προσωρινά ή μόνιμα σε κατάσταση έκτακτης ανάγκης. Διευθετούμε και εξορθολογίζουμε λειτουργικά, κανονιστικά και νομοθετικά ζητήματα πάσης φύσεως, εξασφαλίζουμε τη βελτίωση της λειτουργίας οργανισμών, ενώ συστήνουμε τα αγροτικά τμήματα στα επιμελητήρια της χώρας μας, ενισχύοντας την αγροτική επιχειρηματικότητα μέσα από μια -πλέον- δεκαετία ατελείωτων συζητήσεων.

Στο σημείο αυτό, να θυμίσουμε πως πριν από δέκα ημέρες, ο Πρωθυπουργός Κυριάκος Μητσοτάκης ανακοίνωσε επιστροφή του ειδικού φόρου κατανάλωσης στο πετρέλαιο, για τρίτη συνεχόμενη χρονιά, με κόστος στον κρατικό προϋπολογισμό 83 εκατομμύρια ευρώ. Ανακοίνωσε τη ρύθμιση των χρεών προς τη ΔΕΗ των Τοπικών και Γενικών Οργανισμών Εγγείων Βελτιώσεων, ΤΟΕΒ-ΓΟΕΒ, που φτάνουν σήμερα στα 87 εκατομμύρια ευρώ.

Παράλληλα, από το 2019, η Κυβέρνηση της Νέας Δημοκρατίας θυμίζω ότι έχει προχωρήσει σε μείωση της φορολογίας στους αγρότες, στη θεσμοθέτηση νέας φορολογικής κλίμακας για φυσικά πρόσωπα, χορήγηση εφάπαξ ενίσχυσης με το 2% του τζίρου για τις κτηνοτροφικές εκμεταλλεύσεις, μείωση του ΦΠΑ και στα λιπάσματα και στις ζωοτροφές από το 13% στο 6%, ενώ ο ΕΛΓΑ από το 2019 και μέχρι τον Φεβρουάριο του 2024 έχει καταβάλει τις ακόλουθες αποζημιώσεις: Για ζημιές απώλειας φυτικής παραγωγής και απώλειας ζωικού κεφαλαίου κατεβλήθησαν 1,142 δισεκατομμύρια σε αποζημιώσεις.

Προγράμματα κρατικών ενισχύσεων -οι ΚΟΕ, προγράμματα κρατικής αρωγής- όπου αξίζει να σημειωθεί ότι οι ζημιές από πυρκαγιές του έτους 2017 σε ελαιοκαλλιέργειες εξοφλήθησαν στις 31 Δεκεμβρίου του 2021, με συνολικό τίμημα ανά δέντρο τα 61 ευρώ, συμπεριλαμβανομένου και του κόστους απώλειας εισοδήματος.

Τρίτον, πληρωμές καταβολών για τις ζημιές των καιρικών φαινομένων «Ντάνιελ» και «Ηλίας». Παρά το γεγονός ότι μετά τη 10η Σεπτεμβρίου, όταν τελείωσαν τα ακραία καιρικά φαινόμενα στη Θεσσαλία, εδόθησαν συνεχείς παρατάσεις χρονικής διάρκειας για την υποβολή δηλώσεων ζημιών από τους παραγωγούς, έχουν καταβληθεί προκαταβολές ύψους 160 εκατομμυρίων ευρώ, εκ των οποίων 133 εκατομμύρια για περίπου τριάντα χιλιάδες δηλώσεις ζημίας, απώλειας φυτικής παραγωγής και 17 περίπου εκατομμύρια για περίπου δυόμισι χιλιάδες δηλώσεις απώλειας ζωικού κεφαλαίου.

Το πρόγραμμα για την πληρωμή αποζημιώσεων στη Θεσσαλία και τις άλλες περιφερειακές ενότητες των οποίων οι καλλιέργειες επλήγησαν από τον «Ντάνιελ» έχει αρχικώς εκτιμηθεί ως κόστος αποζημιώσεων περίπου στα 260 εκατομμύρια. Το Υπουργείο Οικονομικών διέθεσε αμέσως, πριν το τέλος του έτους, τα 150 εκατομμύρια, τα οποία, όπως ανέφερα, ήδη διατέθηκαν στους παραγωγούς και την 8η Φεβρουαρίου, προχθές δηλαδή, μέσω της Τράπεζας της Ελλάδος υπάρχουν ήδη στο Ταμείο του ΕΛΓΑ τα επιπλέον 110 εκατομμύρια, τα οποία θα καταβάλουμε έως τις 30 Ιουνίου, τις εξοφλήσεις δηλαδή.

Τη 14η Φεβρουαρίου, αύριο, καταβάλλονται επιπλέον 5,5 εκατομμύρια προκαταβολές σε παραγωγούς των οποίων οι καλλιέργειες δεν έλαβαν προκαταβολή και καλύπτουν περίπου τριάντα χιλιάδες στρέμματα έναντι ενός εκατομμυρίου εκατόν τριάντα τριών χιλιάδων στρεμμάτων, οι οποίοι ήδη έχουν λάβει προκαταβολή. Και έτσι κλείνουμε τον κύκλο των προκαταβολών και οδεύουμε ολοταχώς προς τις εξοφλήσεις στο τέλος Ιουνίου.

Σήμερα, όμως, είχαμε και δύο ενδιαφέρουσες συναντήσεις. Ο Πρωθυπουργός, λοιπόν, ανακοίνωσε επιπλέον μετά τη συνάντηση με τους εκπροσώπους της πανελλήνιας επιτροπής μπλόκων στο Μέγαρο Μαξίμου, φθηνότερο ρεύμα για όλους τους αγρότες για τα επόμενα δύο συν οκτώ χρόνια.

(Χειροκροτήματα από την πτέρυγα της Νέας Δημοκρατίας)

Η πρωτοβουλία ουσίας αλλά και ευθύνης, που εξασφαλίζει πολύ χαμηλές τιμές στο αγροτικό ρεύμα, εκτιμάται ότι θα διορθώσει την κιλοβατώρα στα δύο πρώτα χρόνια κάτω από 10 λεπτά για τους αγρότες που συμμετέχουν σε συνεργατικά σχήματα ή είναι συνεπείς και κάτω από 11 λεπτά για όσους έχουν ληξιπρόθεσμες οφειλές, ρυθμίζοντας ταυτόχρονα και τα χρέη τους. Για τα επόμενα οκτώ χρόνια, για το ένα τρίτο της κατανάλωσης η εκτιμώμενη τιμή θα είναι ενιαία στα 9 λεπτά, επιτρέποντας έτσι σε όλους τους αγρότες να κάνουν τον προγραμματισμό. Αυτό, δηλαδή, που ζητούσαν γίνεται πράξη.

Και επειδή πολλές είναι οι ερωτήσεις και οι απορίες, καταθέτω στα Πρακτικά σχετικό αναλυτικό σημείωμα του Υπουργείου Περιβάλλοντος, που εκ των πραγμάτων θα καλύψει όλες τις απορίες που πιθανότατα να υπάρχουν στην Αίθουσα.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ελευθέριος Αυγενάκης καταθέτει για τα Πρακτικά το προαναφερθέν σημείωμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα, ο Πρωθυπουργός ανακοίνωσε και την προκαταβολή της επιστροφής του ειδικού φόρου κατανάλωσης στο αγροτικό πετρέλαιο, που ανέρχεται σε 83 εκατομμύρια ευρώ, με προκαταβολή ύψους 40 εκατομμυρίων έως τα τέλη Μαρτίου. Η σχετική διάταξη κατατίθεται στη Βουλή άμεσα.

Η Κυβέρνησή μας είναι, επίσης, διατεθειμένη, όπως συζητήθηκε και σήμερα στις δύο συναντήσεις, να ανοίξει διάλογο -όπως ακούστηκε και από αρκετούς παρευρισκόμενους, όχι από όλους- για έναν πιο δίκαιο τρόπο επιστροφής του ειδικού φόρου για το αγροτικό πετρέλαιο από το 2025 και μετά, με στοιχεία μόνιμης αντιμετώπισης σχετικά με το πώς κατανέμεται το ποσό επιστροφής, ποιοι και πότε θα το λαμβάνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε, όμως, επίσης -και τελειώνω, κύριε Πρόεδρε- σε εξέλιξη Μέτρο 5.2: Επιχορήγηση 100% για την ανασύσταση απολεσθέντος ζωικού κεφαλαίου και την επισκευή σταυλικών εγκαταστάσεων και υποστηρικτικών υποδομών που έχουν υποστεί ζημιά. Πρόγραμμα ύψους 45 εκατομμυρίων άνοιξε.

Μέτρο Απονιτροποίησης: Για την πρόσκληση του μέτρου 100 εκατομμύρια και 50 εκατομμύρια για την παράταση στους δικαιούχους της υφιστάμενης πρόσκλησης.

Και μέτρο για τα παρακάρλια της Θεσσαλίας, δηλαδή για τις εκτάσεις που βρίσκονται κάτω από το νερό και για δύο χρόνια ενεργοποιείται μέτρο που εντάσσεται στο Πρόγραμμα Αγροτικής Ανάπτυξης για την κάλυψη του απολεσθέντος εισοδήματος.

Όλα αυτά είναι ένα μέρος μόνο των όσων σχεδιάζουμε, αλλά και υλοποιούμε, πάντα με μόνο γνώμονα την ουσιαστική ενίσχυση του κάθε αγρότη σε έναν κόσμο που δεν αλλάζει, αλλά έχει ήδη αλλάξει. Αντιμετωπίζουμε, λοιπόν, με τον πλέον άμεσο τρόπο, στο πλαίσιο των διαθέσιμων δυνατοτήτων, με συνέπεια, διαφάνεια και κυρίως, δημοσιονομικό έλεγχο, τις ανάγκες του σήμερα, κοιτώντας με τόλμη το αύριο, με άξονα την απελευθέρωση του δυναμικού και των προοπτικών που κρύβει κάθε αγρότης της πατρίδας μας και το σύνολο του πρωτογενούς τομέα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει τον λόγο για μία μικρή παρέμβαση ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Κατρίνης και μετά θα ακολουθήσει ο κ. Κόκκαλης για την ομιλία του.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε, όπως και τον συνάδελφο κ. Κόκκαλη.

Εγώ, πραγματικά, αναρωτιέμαι πώς μπορεί να αισθάνονται σήμερα οι Έλληνες αγρότες, όταν μετά τη συνάντηση με τον Πρωθυπουργό ακούν τον αρμόδιο Υπουργό να αναφέρεται σε αυτό και στα προβλήματα που τους καίνε στο δέκατο έκτο λεπτό της παρέμβασής του, δύο λεπτά πριν τελειώσει.

Και αναρωτιέμαι πώς είναι δυνατόν να έρχεται σήμερα στη Βουλή ο Υπουργός, ο ίδιος Υπουργός που πριν από μία εβδομάδα ζήτησε να μη γίνουν κινητοποιήσεις για να γίνει διάλογος, που το πρόβλημά του τον έχει υπερβεί και έχει πάει σε επίπεδο Πρωθυπουργού, που σήμερα οι αγρότες απαντούν ότι δεν πείστηκαν από αυτά τα οποία τους είπε ο Πρωθυπουργός και ο κύριος Υπουργός, για να μας βγάλει έναν πολύ ωραίο λόγο, μία πολύ ωραία έκθεση ιδεών, η οποία όμως προκαλεί, κύριε Πρόεδρε. Όταν ο κύριος Υπουργός λέει ότι λύνουμε τα προβλήματα και στη Θεσσαλία έχουν πληρωθεί εκατόν τριάντα από τους τριάντα χιλιάδες αιτούντες, όταν ο Υπουργός λέει ότι εδώ και πέντε χρόνια έχουμε ξεκινήσει αγώνα να ξεπεράσουμε τις παθογένειες και έχει αλλάξει τέσσερις Προέδρους και τέσσερις Υπουργούς, νομίζω ότι προκαλεί την κοινή λογική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι σαφές -και τελειώνω- ότι ο κ. Αυγενάκης έχει αποτύχει στον ρόλο του αξιόπιστου συνομιλητή με τον αγροτικό τομέα. Αυτό είναι εμφανές και δεν το λέμε εμείς, το λέει η πρωτοβουλία του Πρωθυπουργού που, δυστυχώς, για τον αγροτικό κόσμο δεν είναι επαρκής. Και κάποια στιγμή η Κυβέρνηση πέρα από τις ωραίες εκθέσεις που θα κάνει, θα πρέπει να δώσει και πειστικές λύσεις και απαντήσεις, κάτι το οποίο δεν έχει κάνει μέχρι σήμερα και, δυστυχώς, δεν έκανε ούτε ο ίδιος ο κύριος Υπουργός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Έχει, επίσης, ζητήσει τον λόγο για μία μικρή παρέμβαση ο κ. Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, τι ωραία! Σας ακούσαμε δεκαεννέα λεπτά, πάρα πολύ ωραία. Αυτό είναι δικό μου σχόλιο, αλλά θα περίμενα να μιλάτε από στήθους για τόσο σημαντικά θέματα που αφορούν τους αγρότες μας και όχι να κάνετε ανάγνωση ενός κειμένου με το οποίο ήρθατε σήμερα, γιατί τα θέματα αυτά που απασχολούν τους αγρότες είναι πάρα πολύ σημαντικά.

Μιλήσατε κάποια στιγμή για την κραυγή αγωνίας των αγροτών. Τελικά αποφασίστε: είναι κραυγή αγωνίας των αγροτών ή είναι υποκινούμενες οι κινητοποιήσεις τους; Πρέπει να αποφασίσετε τι από τα δύο ισχύει. Θα πρέπει να μας πείτε αν έχουν δίκιο οι άνθρωποι και σωστά εκφράζουν μια κραυγή αγωνίας ή αν είναι υποκινούμενες οι κινητοποιήσεις τους.

Μιλήσατε δήθεν για το φοβερό μέτρο ότι θα μπουν τηλεφωνικά κέντρα στον ΟΠΕΚΕΠΕ. Φοβερό! Θα μπουν και τηλέφωνα! Εκεί έφτασε η τεχνολογία!

Μιλάτε για μεταποίηση, κύριε Υπουργέ, γιατί στα λόγια είμαστε όλοι καλοί. Μεταποίηση, μεταποίηση, μεταποίηση. Τι έχετε κάνει για το θέμα της μεταποίησης, όταν η Ευρώπη μάς το ζητάει και το πρόγραμμα λήγει το 2027; Αυτά είναι ερωτήματα που πρέπει να απαντηθούν τώρα και δεν έχουμε κάνει τίποτα ως χώρα.

Μιλάτε για νέες τεχνολογίες. Κύριε Υπουργέ, κάντε εικόνα τις νέες τεχνολογίες. Ο αγρότης να περιμένει από τα μεγάφωνα της κοινότητας πότε θα έρθει ο ανταποκριτής του ΕΛΓΑ για να δηλώσουν τις ζημιές. Με την ντουντούκα! Αυτές είναι οι εκθέσεις για τις νέες τεχνολογίες; «Ήρθε του ΕΛΓΑ, ελάτε να δηλώσετε τις ζημιές σας»! Αυτή είναι η τεχνολογία τού σήμερα; Γελάτε, αλλά αυτή είναι η πραγματικότητα.

Μιλάτε, επίσης, για κτηνοτροφικά πάρκα. Ωραία τα λέτε, ωραία τα διαβάζετε, αλλά κτηνοτροφικά χωρίς να έχουν ολοκληρωθεί ακόμα τα διαχειριστικά σχέδια στα βοσκοτόπια. Πώς γίνεται αυτό; Είναι σαν να μας λέτε να πάμε να παίξουμε ποδόσφαιρο και να μην έχουμε μπάλα. Αυτό μας λέτε τώρα.

Θα επανέλθω και στην κεντρική μου ομιλία, αλλά ακούγοντάς σας λέμε «O.K., φτάνει»!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Κύριε Υπουργέ, ζητήσατε τον λόγο για να απαντήσετε.

**ΜΙΧΑΗΛ ΚΑΤΡΙΝΗΣ:** Ας απαντήσει συνολικά, κύριε Πρόεδρε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Δεν πειράζει, κύριε Πρόεδρε, θα απαντήσω συνολικά μετά.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Κόκκαλη, έχετε τον λόγο. Θα απαντήσει μετά ο κύριος Υπουργός.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, σήμερα συμπληρώνεται ένας χρόνος από την απώλεια του Νεκτάριου Σαντορινιού, τον οποίο και θα θυμόμαστε πάντα.

Έρχομαι τώρα σε ένα μικρό σχόλιο για την εξεταστική επιτροπή. Σήμερα, δυστυχώς, είδαμε την αλαζονεία και το ψέμα του κ. Καραμανλή που ενώ γνώριζε, εντούτοις δεν έπραξε τίποτα.

Πρωτογενής τομέας, αγροτικές κινητοποιήσεις. Ξέρετε ποιο είναι το πιο άσχημο; Δυστυχώς θυμόμαστε τον πρωτογενή τομέα εξ αφορμής και μόνο των αγροτικών κινητοποιήσεων. Όμως, ένα είναι το δεδομένο. Ότι αυτή τη φορά η κοινωνία αναγνωρίζει τα δίκαια αιτήματα των αγροτών, τα δίκαια αιτήματα των κτηνοτρόφων, παρά τις επανειλημμένες προσπάθειες δήθεν, πρώτον, για κομματική υποκίνηση και, εν συνεχεία, αφού αυτή απέτυχε, για κοινωνικό αυτοματισμό, η οποία και πάλι απέτυχε.

Κυρίες και κύριοι συνάδελφοι, το 2023 ήταν ένα κομβικό έτος για τον πρωτογενή τομέα. Ήταν το έτος κατά το οποίο εφαρμόστηκε η νέα Κοινή Αγροτική Πολιτική, μία Κοινή Αγροτική Πολιτική την οποία αρκετοί τη θεωρούν άδικη. Εγώ θα χρησιμοποιούσα την έκφραση «διαφορετική και πιο δύσκολη». Εάν είναι άδικη, δεν είναι μόνο για τον Έλληνα αγρότη αλλά για όλους τους Ευρωπαίους αγρότες. Την ίδια ώρα, την ίδια στιγμή που απαιτούνται αυστηροί περιβαλλοντικοί όροι για την παραγωγή τροφίμων σε όλη την Ευρωπαϊκή Ένωση, την ίδια ώρα εισάγονται προϊόντα από τρίτες χώρες χωρίς φυτοϋγειονομικούς ελέγχους. Όμως, επαναλαμβάνω ότι είναι μία διαφορετική και πιο δύσκολη Κοινή Αγροτική Πολιτική. Δίνει, όμως, τη δυνατότητα, την ευχέρεια, σε σχέση με άλλες περιόδους στα κράτη-μέλη να ασκήσουν μια πιο εθνική αγροτική πολιτική προς όφελος των παραγωγών.

Ακούσαμε και ακούμε τα κυβερνητικά στελέχη να λένε ότι είναι μεγάλη η επιτυχία του Πρωθυπουργού, εξασφαλίσαμε τα ίδια χρήματα. Ξέρετε ότι μιλάω πάντα, όπως έχουν τα πράγματα. Πράγματι, σχεδόν ήταν τα ίδια χρήματα. Η διαφορά, όμως, είναι ότι στα βιβλιάρια των τραπεζών ήταν κατά πολύ λιγότερα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τι έγινε;

**ΒΑΣΙΛΕΙΟΣ ΚΟΚΚΑΛΗΣ:** Τι έγινε τώρα; Στον δρόμο, κύριε Παναγιωτόπουλε; Τι να έγινε άραγε; Ακούστηκε ότι φταίει ο κακός ο ΟΠΕΚΕΠΕ. Δεν υπερασπιζόμαστε κανέναν. Εννοείται ότι ο ΟΠΕΚΕΠΕ έχει παθογένειες και ότι έγιναν και λάθη. Στην αρχή, πιο νωρίς ειπώθηκε -από την Κυβέρνηση πάντα- ότι φταίει η προηγούμενη διαπραγμάτευση από την προηγούμενη ηγεσία το 2021.

Ακούω κι άλλα κόμματα να λένε ότι θέλουν αναθεώρηση της ΚΑΠ και αν τους ρωτήσετε σε ποια σημεία, θα σου πουν ότι δεν ξέρουν. Το πρώτο πράγμα που όφειλε να κάνει η Κυβέρνηση και η ηγεσία του Υπουργείου Αγροτικής Ανάπτυξης και το οποίο έχουμε ζητήσει από τον Νοέμβριο είναι και ήταν -μακάρι να έχει γίνει- να φωνάξει αυτούς που έφτιαξαν το στρατηγικό σχέδιο και να τους πει «ελάτε εδώ, βρε παιδιά, να δούμε πόσα δικαιώματα ενεργοποιήθηκαν στη χώρα μας, πόσες δηλώσεις έγιναν και ποιοι αδικήθηκαν. Αδικήθηκαν περισσότερο οι κτηνοτρόφοι, οι αγρότες και σε τι ποσοστό και σε ποιες περιοχές» και κατόπιν να κάνει μια διαβούλευση με τους ανθρώπους που εφαρμόζουν την Κοινή Αγροτική Πολιτική, δηλαδή με τους αγρότες και τους κτηνοτρόφους, και μετά να προτείνει την αναθεώρηση, να γίνει η τροποποίηση. Προφανέστατα αυτό δεν έγινε, με αποτέλεσμα ποσά τα οποία έπρεπε να είχαν καταβληθεί μέσω των οικολογικών σχημάτων και τα οποία αντικατέστησαν το πρασίνισμα να μην έχουν καταβληθεί.

Αναρωτήθηκε ποτέ το Υπουργείο για ποιον λόγο οι κτηνοτρόφοι έχουν τις μεγαλύτερες μειώσεις; Για ποιον λόγο δεν απορροφώνται τα χρήματα σε όλα τα οικολογικά σχήματα που αφορούν τους κτηνοτρόφους, παρά μόνο στο ένα το οποίο λέγεται «βιολογική κτηνοτροφία»; Απλούστατα, διότι δεν έχει λυθεί το θέμα των βοσκοτόπων. Αυτό όταν έγινε η διαπραγμάτευση, δεν το γνώριζε η τότε ηγεσία; Δεν γνώριζε τότε η ηγεσία όταν κατέθετε το στρατηγικό σχέδιο να πει: «Συνάδελφοι Ευρωπαίοι, έχω θέμα με τα βοσκοτόπια. Τι μπορούμε να κάνουμε ώστε να μη μειωθούν;». Προφανώς και το γνώριζε, αλλά το άφησε.

Εμείς ως κόμμα από τότε, από το 2021 είχαμε αναδείξει τα λάθη του στρατηγικού σχεδίου εγκαίρως και είχαμε πει ότι δεν πρέπει να αδικηθεί η περιφέρεια των κτηνοτρόφων. Είχαμε πει -και το λέμε και τώρα που κάποιοι λένε για αναθεώρηση της Κοινής Αγροτικής Πολιτικής- σε ποια κατεύθυνση, σε ποιους τομείς. Εάν ρωτήσετε έναν αγρότη, έναν κτηνοτρόφο, τις έξι τροποποιήσεις που έγιναν τον Οκτώβριο, ούτε ένας δεν θα γνωρίζει σε ποιους τομείς. Τομεακά, γεωργική πρακτική…

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Πείτε τα. Δεν τα ξέρετε.

**ΒΑΣΙΛΕΙΟΣ ΚΟΚΚΑΛΗΣ:** Τώρα βρήκατε άνθρωπο, κύριε Αυγενάκη, να μου πείτε αν ξέρω ή όχι τις τροποποιήσεις.

Κύριε Αυγενάκη, ακούστε. Όλοι μας θέλουμε το καλό. Προτάσεις κάνουμε. Όταν σας έλεγα από τον Νοέμβριο «Ελάτε, κύριε Αυγενάκη, φωνάξτε αυτούς που κάνουν το στρατηγικό σχέδιο». Είπαμε, τη διαπραγμάτευση δεν την κάνατε εσείς. Ο κ. Λιβανός την έκανε. Φωνάξτε αυτούς που έκαναν το στρατηγικό σχέδιο και πείτε τους: «Ελάτε εδώ, βρε παιδιά. Τι πήγε λάθος;». Σε μία νέα ΚΑΠ είναι λογικό να υπάρχουν και λάθη, εκτός από τη διαπραγμάτευση, τα βασικά λάθη που έγιναν. Είναι λογικό. Το κάνατε αυτό; Όχι. Θα το κάνετε, άραγε; Όχι. Και πώς θα λυθεί η εξίσωση τώρα για τα βοσκοτόπια και τα οικολογικά; Πώς θα απορροφηθούν τα χρήματα;

Από τον Νοέμβριο εγκαίρως έχουμε υποβάλει συγκεκριμένες προτάσεις. Επαναλαμβάνω, όταν άλλα κόμματα εδώ και τρεις, τέσσερις μέρες, μιλάνε για αναθεώρηση και τροποποίηση, από τον Νοέμβριο έχουμε ζητήσει συγκεκριμένες προτάσεις και συζήτηση στην Επιτροπή Παραγωγής και Εμπορίου της Βουλής και ζητάμε να αναθεωρήσει η χώρα μας τις συνδεδεμένες ενισχύσεις. Να γίνει διάλογος!

Ακούστε και τις προτάσεις μας. Μπορεί να είναι λάθος. Ακούστε. Για παράδειγμα, να αυξηθεί η συνδεδεμένη στο αιγοπρόβειο κρέας. Για ποιον λόγο; Δεν το ζητάμε τυχαία. Το ζητάμε διότι αδικήθηκαν περισσότερο οι κτηνοτρόφοι. Συνεπώς, αν θέλουμε πραγματικά να βοηθήσουμε τον πρωτογενή τομέα, πρέπει να αφήσουμε στην άκρη τους εγωισμούς και να πάμε με προτάσεις.

Μπορεί οι προτάσεις μας να μην είναι καλές, κύριε Υπουργέ. Μπορεί από τις έξι να είναι καλές οι δύο, η μία ή καμμία. Όμως, να γίνει κουβέντα. Και αυτό ως θεσμική παρέμβαση -και έπρεπε ήδη να έχει αποφασιστεί- δεν κοστίζει ούτε 1 ευρώ να ξεκινήσει ένας ουσιαστικός διάλογος άμεσα.

Τη δυνατότητα για την τροποποίηση την έχει η χώρα μας μία φορά κάθε ημερολογιακό έτους και κατ’ εξαίρεση άλλες δύο, αρκεί να είναι τεκμηριωμένη. Το άρθρο 119 του Κανονισμού για το Στρατηγικό Σχέδιο το αναφέρει.

Το 2023, όμως, βρήκε ως νέο έτος εφαρμογής της ΚΑΠ τους αγρότες και τους κτηνοτρόφους με βασικά θέματα στο κόστος παραγωγής. Ως προς τις τιμές ακούγεται η άποψη ότι πουλάμε κάτω από το κόστος παραγωγής, πουλάμε με ανοιχτές τιμές, δεν μας λένε τις τιμές.

Να ξεκαθαρίσουμε κάποια πράγματα. Τι δυνατότητες έχει μία πολιτεία και ένα κράτος στις τιμές; Να διαμορφώσει την τιμή δεν μπορεί. Τι μπορεί να κάνει, όμως;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Κελέτση, θυμάστε στην ερώτηση εδώ που λέγαμε για τις αθέμιτες εμπορικές πρακτικές; Αυτό που είχε φτιάξει ο κ. Γεωργαντάς για τις αθέμιτες εμπορικές πρακτικές, ένα παρατηρητήριο για καταγγελίες όταν υπάρχει καρτέλ, όταν δεν γνωστοποιείται η τιμή, ξέρετε πόσο καλά λειτούργησε; Μέχρι σήμερα έχει τέσσερις καταγγελίες στα δύο χρόνια! Τέσσερις! Τι είχαμε πει τότε; Τι έλεγε το 2021 η ίδια η Ευρωπαϊκή Ένωση; Προσέξτε. Έλεγε ότι μπορείτε να προστατεύσετε τον αδύναμο κρίκο της αλυσίδας με επιπλέον μέτρα. Δηλαδή, το φαινόμενο των ανοιχτών τιμών πώς καταπολεμιέται; Με γραπτή σύμβαση. Είναι η οδηγία 2019/633. Κυρώθηκε με τον ν.4792/2021. Η χρήση γραπτών συμβάσεων στην αλυσίδα εφοδιασμού γεωργικών προϊόντων μπορεί να συμβάλει στην αποφυγή αθέμιτων εμπορικών πρακτικών. Κοστίζει; Όχι. Τι προϋποθέτει; Πολιτική βούληση, προτάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άλλα τρία λεπτά θα ήθελα, κύριε Πρόεδρε.

Ακούμε, επίσης, από διάφορα κόμματα ότι πρέπει να γίνουν ενεργειακές κοινότητες. Εμείς ήμασταν αυτοί που το ψηφίσαμε για τις ενεργειακές κοινότητες το 2018 και αν πραγματικά είχαν προχωρήσει οι ενεργειακές κοινότητες προς όφελος των ΤΟΕΒ, ΓΟΕΒ και των δήμων και των αγροτών, σήμερα οι αγρότες δεν θα απαιτούσαν -και δικαίως το απαιτούν- το πλαφόν στο αγροτικό ρεύμα. Πράγματι, έτσι είναι, διότι το δίκτυο, δυστυχώς, έχει καταληφθεί από τους μεγάλους ομίλους και δεν υπάρχει δίκτυο για τους αγρότες και τις ενεργειακές κοινότητες.

Τώρα που είπα για ΤΟΕΒ, ΓΟΕΒ, διαμαρτύρονται σε όλη την Ελλάδα την ώρα που ανακοινώνει η Κυβέρνηση δέκα χρόνια ρύθμιση, η ΓΟΕΒ Ορεστιάδας, η ΤΟΕΒ Στέρνας, η ΤΟΕΒ Βύσσας στην Ορεστιάδα, γιατί ζητά πίσω το Υπουργείο Περιβάλλοντος και η ΔΕΗ το ποσό των 442.000 ευρώ, το οποίο σημαίνει ότι θα αυξηθούν τα αρδευτικά τέλη. Άρα, από τη μία λέτε για δεκαετή ρύθμιση και από την άλλη ζητάτε πίσω τις επιδοτήσεις.

Έχουμε καταθέσει συγκεκριμένες προτάσεις που αφορούν το κόστος παραγωγής. Η πρώτη είναι η θεσμοθέτηση του αγροτικού πετρελαίου, η δεύτερη το πλαφόν στο ηλεκτρικό ρεύμα, η τρίτη το πλαφόν στο κέρδος στα αγροεφόδια. Όμως, και ο συμψηφισμός εισφορών είναι κάτι το οποίο πρέπει να το έχετε στο επόμενο νομοσχέδιο για τον ΕΛΓΑ, με την αποζημίωση στον ΕΛΓΑ.

Επίσης, έχουμε καταθέσει -θα συζητηθεί κάποια στιγμή- η πρόταση νόμου για τα υγιή συνεργατικά σχήματα.

Θέλω να τη δείτε με προσοχή, κύριε Υπουργέ, όχι σήμερα. Πιθανόν κάποια να είναι σωστά. Εκεί προτείνουμε λύσεις για τα περιουσιακά στοιχεία των συνεταιρισμών. Εκεί προτείνουμε λύσεις για τα χρέη των συνεταιρισμών. Είναι εφικτές, πιστέψτε με, πάρα πολύ εφικτές και ρεαλιστικές. Προτείνουμε λύσεις για τη φορολογία. Και ακούστε το εξής παράδοξο. Λέτε ότι μειώθηκε ο φόρος στους συνεταιρισμένους αγρότες. Πράγματι, αλλά την ίδια ώρα υπάρχει μείωση 50% και σ’ αυτούς που κάνουν συμβολαιακή γεωργία, με αποτέλεσμα στην πράξη -εγώ τουλάχιστον αυτό εκλαμβάνω- επιλέγουν οι περισσότεροι αγρότες το προνόμιο να μην πάνε στον συνεταιρισμό, αλλά στη συμβολαιακή γεωργία.

Είναι μία πρόταση νόμου η οποία πιστεύουμε ότι θα συμβάλει στην εξυγίανση αφ’ ενός του συνεταιρισμού διότι ο συνεταιρισμός πρέπει να έχει κοινωνικό πρόσημο και δεν είναι ανώνυμη εταιρεία. Αυτό ήταν το μέγα λάθος του νόμου Βορίδη. Μπέρδεψε τη φύση του συνεταιρισμού με τις ανώνυμες εταιρείες.

Γι’ αυτό και αναφέρει, σε ένα συγκεκριμένο άρθρο, «ότι οποιαδήποτε διαφορά περί του συνεταιρισμού, θα λύεται σύμφωνα με τις διατάξεις των ανωνύμων εταιρειών». Άλλο «ανώνυμες εταιρείες», «άλλο συνεταιρισμοί».

Θέλω να ολοκληρώσω με τη Θεσσαλία. Θέλω να εκφράσω την κοινή λογική. Ακούστε, κύριε Πλεύρη, η αποζημίωση δεν προϋποθέτει πόρισμα; Και το πόρισμα, τι προϋποθέτει; Αυτοψία. Πώς θα πάνε να κάνουνε αυτοψία σε εκατόν ογδόντα χιλιάδες στρέμματα γη; Εμένα αυτό μου λένε. Δεν ανακοινώθηκε μέχρι σήμερα που μιλάμε ένα σχέδια πώς και πότε θα φύγουν τα νερά; Σε έξι μήνες, σε έναν χρόνο, σε δύο χρόνια; Ποτέ; Περιμένουμε την πρόταση των Ολλανδών; Και αν οι Ολλανδοί δεν φέρουν την πρόταση τον Μάρτιο και τη φέρουν τον Απρίλιο ή τον Μάιο, δεν πρέπει οι πολίτες εκεί να νιώσουν ότι έχουν το κράτος δίπλα τους; Να ανακοινώσει ένα συγκεκριμένο σχέδιο, πότε θα αποκατασταθούν;

Κλείνω με αυτό που ανακοινώθηκε για το αγροτικό ρεύμα.

**ΠΡΟΕΔΡΕΥΩΝ (Βασίλειος Βιλιάρδος):** Έχετε πάρει και την δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ναι, ναι.

Τα διμερή συμβόλαια, τα οποία ανακοίνωσε ο Πρωθυπουργός, πρώτον, δεν είναι υποχρεωτικά. Δύναται! Κρατήστε το. Δεύτερον, αφορά το 1/3 της κατανάλωσης και, τρίτον, από πού θα χρηματοδοτείται το συγκεκριμένο μέτρο; Από το Ταμείο Ενεργειακής Μετάβασης. Ποιος πληρώνει σε αυτό το Ταμείο; Όλος ο κόσμος. Οι καταναλωτές.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Έχει ζητήσει τον λόγο ο κύριος Υπουργός, για να κάνει μία παρέμβαση για τις νομοτεχνικές μελέτες.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Θέλω να πω δυο πράγματα, γιατί άκουσα με πολλή προσοχή τις τοποθετήσεις των τριών συναδέλφων από τα κόμματα της Αντιπολιτεύσεως.

Πρώτα απ’ όλα, αγαπητέ κύριε Κατρίνη, μπερδευτήκατε. Φαντάζομαι, όταν λέγατε για «έκθεση ιδεών» αναφερόσασταν στον κ. Ανδρουλάκη και όχι στον Αυγενάκη. Και οι δύο σε «-άκης» είμαστε, από το Ηράκλειο, αλλά άλλο το ένα και άλλο το άλλο. Εμείς μιλήσαμε με νούμερα. Προσέξτε ποια είναι η διαφορά μας. Με συγκεκριμένες ενέργειες, με κόστος και ποσά που έχουν καταβληθεί ή με χρονοδιάγραμμα ενεργειών και ποσών που θα καταβληθούν. Αλλά, πάρτε το από την αρχή.

Δεύτερον, περί των υποκινουμένων ή μη. Έχουμε μιλήσει πάρα πολλές φορές, αλλά όταν δεν έχετε κάτι να πείτε, έχετε μια «καραμέλα» -που τη μασάτε συνέχεια- και λέτε τα ίδια και τα ίδια.

Οι αγρότες, είτε αυτοί που είναι στα μπλόκα είτε αυτοί που είναι μέσα από θεσμικά όργανα -βρεθήκαμε σε συναντήσεις-συζητήσεις- είτε αυτοί που δεν ενεργοποιήθηκαν, δεν σημαίνει ότι έχουν δεύτερη ή τρίτη σκέψη. Έχουν αγωνίες. Κι εμείς, ως υπεύθυνη παράταξη, είμαστε διαχρονικά δίπλα τους. Όχι, τώρα ευκαιριακά, αλλά διαχρονικά. Η Νέα Δημοκρατία, η παράταξή μας, ο Κυριάκος Μητσοτάκης, η Κυβέρνησή μας, ήμασταν, είμαστε και θα είμαστε δίπλα στους αγρότες. Σας αρέσει, δεν σας αρέσει, αυτή είναι η πραγματικότητα. Γι’ αυτόν, λοιπόν, τον λόγο και μιλούμε μαζί τους. Μιλάμε με τους πάντες. Και σήμερα ομολογώ ότι η συζήτηση ήταν πολύ ενδιαφέρουσα. Κατ’ αρχάς, των δεκαπέντε εκπροσώπων από το Πανελλήνιο Συντονιστικό των Μπλόκων, αλλά και σε δεύτερο επίπεδο η συνάντηση που έγινε με την ΕΘΕΑΣ, ένα όργανο που η Κυβέρνηση της Νέας Δημοκρατίας θέσπισε και λειτουργεί πλέον οργανωμένα, σωστά, όλο το συνεταιριστικό οικοδόμημα, το οποίο για πάρα πολλά χρόνια ήταν διαλυμένο και κατακερματισμένο.

ΤΟΕΒ-ΓΟΕΒ. Κύριε Κόκκαλη, για τη Θεσσαλία ειδικά, έχουμε πενήντα τρία ΓΟΕΒ, ένα ΤΟΕΒ και έχουμε 15 εκατομμύρια στο ταμείο, το αναφέραμε και σήμερα στη συνάντηση. Παρά, όμως, τις παρακινήσεις, στείλτε μας όλα αυτά που ζητήσαμε: Νομοθετικά έγγραφα, προϋπολογισμούς κ.λπ.. Μόλις δέκα ΤΟΕΒ έχουν ενεργοποιηθεί, έχουν απευθυνθεί και έχουν καταλήξει σε εμάς. Οι υπόλοιποι δεν έχουν δείξει κανένα ενδιαφέρον. Μάλιστα, την Πέμπτη το πρωί, όπως ενημέρωσα και σήμερα στη σύσκεψη, έχουμε προγραμματισμένη συνάντηση με την αντιπροσωπεία της ΤΟΕΒ της Θεσσαλίας με τον κ. Σκυλλακάκη, με τον κ. Τριαντόπουλο, για να καταλήξουμε σε ένα μοντέλο. Και με τον κ. Κουρέτα, παρεμπιπτόντως. Άρα η καθυστέρηση δεν οφείλεται στην Κυβέρνηση, οφείλεται σε ένα μέρος των εκπροσώπων των ΤΟΕΒ, οι οποίοι για κάποιον λόγο δεν έχουν ανταποκριθεί σε όλο αυτό που έχουμε ζητήσει.

Θα περιμένουμε με ενδιαφέρον να δούμε την πρότασή σας, αλλά για να μην περιμένουμε, κάνουμε και κάτι άλλο, παράλληλα. Έχουμε ήδη συνεργασία με την ΕΘΕΑΣ, που είμαστε θεσμικοί συνομιλητές και αναθέσαμε και στη «ΔΙΑΝΟΗΣΙΣ», -έναν οργανισμό με πραγματικά πολύ σοβαρή δουλειά, διαχρονικά- να επικαιροποιήσουν μία πολύ ωραία μελέτη που έχουν κάνει, σε συνεργασία με την ΕΘΕΑΣ και με άλλους παράγοντες, για τα συνεργατικά σχήματα στη χώρα μας, πώς πρέπει να εξελιχθούν, γιατί πιστεύουμε στην αναγκαιότητα συνεργατικών σχημάτων και πώς πρέπει εμείς να κινηθούμε από εδώ και στο εξής.

Θέλω να πω δυο κουβέντες ακόμα, επειδή δεν είναι «έκθεση ιδεών», κύριε Κατρίνη, είναι γεγονότα με στοιχεία. Έχουμε κάτι πολύ ενδιαφέρον που μου διέφυγε στην τοποθέτησή μου και αφορά τον Δομοκό, βόρεια Φθιώτιδα δηλαδή.

Μόλις εχθές έκανα δεκτό το αίτημα των αγροτών της βόρειας Φθιώτιδας, που έχουν πληγεί και θα ενταχθούν όλοι οι επιλαχόντες στα σχέδια βελτίωσης, όπως έγινε και στη Θεσσαλία και τον Έβρο, αφού και οι συγκεκριμένοι αγρότες επλήγησαν από τον «Ντάνιελ». Άρα συζητάμε για επιπλέον 2,5 εκατομμύρια για την περιοχή για να καλυφθούν οι επιλαχόντες των σχεδίων βελτίωσης. Θα ισχύσει και στην πληγείσα πληγή του Δομοκού, η ρύθμιση του Υπουργείου Περιβάλλοντος και Ενέργειας, για τα χρέη του ηλεκτρικού ρεύματος, ενώ θα λάβουν και οι μελισσοκόμοι της περιοχής την ανάλογη ενίσχυση που έλαβαν οι μελισσοκόμοι της Θεσσαλίας.

Ολοκληρώνοντας την παρέμβασή μου -που σαφώς δεν αποτελεί μέρος «έκθεσης ιδεών», αλλά πραγματικότητα και στοιχεία- θα σας παρακαλούσα, για να μην μπαίνω σε λεπτομέρειες και τρώω χρόνο πολύτιμο κι από τους συναδέλφους που θέλουν να πάρουν τον λόγο, να διαβάσετε προσεκτικά το σημείωμα το οποίο παρέδωσα στα Πρακτικά, για να σας κατανεμηθεί, σίγουρα θα σας λύσει απορίες. Ξέρω ότι θα τα βρείτε όλα «μαύρα και άραχνα», θα μηδενίσετε τα πάντα, αλλά αυτή τη στιγμή, το Υπουργείο Περιβάλλοντος, με εντολή του ίδιου του Πρωθυπουργού, έχει κάνει μια πολύ γενναία πράξη στήριξης στους αγρότες, όχι μόνο ρυθμίζοντας τα χρέη των ΤΟΕΒ και ΓΟΕΒ, αλλά συμπεριλαμβάνοντας όλους τους αγρότες ή έχοντες αγροτικά ρολόγια, αγροτικούς λογαριασμούς. Βεβαίως, μέσα και τα συνεργατικά σχήματα και η συμβολαιακή γεωργία και οι συνεταιρισμοί -που το δέχτηκαν με μεγάλη χαρά- και οι ομάδες παραγωγών. Και είμαι βέβαιος ότι στο βάθος-βάθος κάτι λογικό, δίκαιο και σωστό θα βρείτε.

Με αυτά, λοιπόν, θέλω να καταθέσω στα Πρακτικά και τις νομοτεχνικές βελτιώσεις, οι οποίες στην ουσία είναι δύο. Στη μία διευκρινίσαμε, όπως ζητήθηκε κατά την ακρόαση των φορέων, τα περί του αλιευτικού τουρισμού, σχετικά με τα σκάφη από τις ιχθυοκαλλιέργειες, όπου το προσδιορίζουμε επακριβώς, ώστε να μην υπάρχει καμμία μα καμμία χαραμάδα. Και στη δεύτερη, διευκρινίσαμε με τον πιο σαφή τρόπο, τον ρόλο και τη λειτουργία των αγροτικών τμημάτων και φυσικά του μητρώου των κατ’ επάγγελμα αγροτών. Είναι δύο δομές, που στην ουσία έρχονται να συμπληρώσουν και να ενισχύσουν το εργαλείο στρατηγικής ανάπτυξης στον αγροτικό τομέα.

Παρακαλώ πολύ, για τα Πρακτικά.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο με τις νομοτεχνικές βελτιώσεις, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 349α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυγενάκη.

Θα συνεχίσουμε με τον κατάλογο των ομιλητών.

Τον λόγο έχει ο κ. Αλέξανδρος Ζερβέας, Βουλευτής των Σπαρτιατών.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, κατ’ αρχάς θέλω να εκφράσω τους αγωνιστικούς μου χαιρετισμούς στην ψυχή του ελληνικού έθνους, στους Έλληνες αγρότες και Έλληνες κτηνοτρόφους, οι οποίοι βρίσκονται στους δρόμους, γιατί πλέον αντιμετωπίζουν προβλήματα επιβίωσης.

Εύχομαι, λοιπόν, να συνεχίσουν δυναμικά τον αγώνα τους, μέχρι να ικανοποιηθεί το σύνολο των αιτημάτων τους και να μην υποκύψουν «στα ψεύτικα τα λόγια τα μεγάλα» της νεοφιλελεύθερης Κυβέρνησης του κ. Μητσοτάκη.

Το παρόν σχέδιο νόμου ασχολείται -δήθεν- με την ενίσχυση της κτηνοτροφίας και την τόνωση της αγροτικής ανάπτυξης. Και, όμως, μόνο με αυτά τα φλέγοντα ζητήματα δεν ασχολείται!

Στο άρθρο 36 γίνεται λόγος για τις προϋποθέσεις εγκαταστάσεως ανανεώσιμων πηγών ενέργειας σε γη υψηλής παραγωγικότητας. Προσέξτε, σε «γη υψηλής παραγωγικότητας»! Αντί, λοιπόν, να φυτεύουμε ελιές, αμπέλια ή να καλλιεργούμε σιτάρι, θα φυτεύουμε προφανώς φωτοβολταϊκά. Έτσι θα προοδεύσει ο γεωργικός τομέας; Είναι δυνατόν η εύπορη γη να μετατρέπεται σε περιοχή απόθεσης φωτοβολταϊκών; Με τι θα διατρέφεται ο ελληνικός λαός; Με πράσινη ενέργεια ή μήπως με τα αμφιβόλου ποιότητας γεωργικά προϊόντα της αλλοδαπής;

Το παρόν νομοσχέδιο θα έπρεπε να ασχολείται με τα ζητήματα που καίνε τους κτηνοτρόφους και γεωργούς μας. Και ποια είναι αυτά; Το υψηλό κόστος παραγωγής και οι χαμηλές τιμές διάθεσης του αγροτικού και κτηνοτροφικού προϊόντος.

Και λόγω της εγκληματικής στάσης της Ευρωπαϊκής Ενώσεως στο θέμα της Ουκρανίας, στάση που επικροτείται και από την ελληνική Κυβέρνηση, το κόστος παραγωγής έχει εκτοξευθεί. Το πάμφθηνο ρωσικό φυσικό αέριο και πετρέλαιο αποτελούν πλέον παρελθόν. Στα ύψη βρίσκονται το πετρέλαιο, τα λιπάσματα, οι ζωοτροφές και το ρεύμα.

Τι ζητούν, λοιπόν, αυτοί οι άνθρωποι; Τα αυτονόητα. Τη μείωση του κόστους παραγωγής με μέτρα, όπως θέσπιση ανώτατου ορίου επτά λεπτών ανά κιλοβατώρα για το αγροτοκτηνοτροφικό ρεύμα, τη θεσμοθέτηση του αγροτικού αφορολόγητου πετρελαίου, την επιδότηση μέσων, εφοδίων και ζωοτροφών και την κατάργηση του ΦΠΑ αυτών.

Απαιτούν, όμως, ορθώς και τη μη εφαρμογή και την επαναδιαπραγμάτευση της Κοινής Αγροτικής Πολιτικής, η οποία έχει ως πυρήνα της όχι την πράσινη ανάπτυξη αλλά υπανάπτυξη. Πρέπει να οδηγηθούμε σε μία νέα κοινή αγροτική πολιτική, όπου επίκεντρο του ενδιαφέροντος θα είναι η προστασία του Ευρωπαίου και κατ’ επέκταση του Έλληνα αγρότη και κτηνοτρόφου. Δεν είναι δυνατόν να έχουν πλημμυρίσει η ευρωπαϊκή και η ελληνική αγορά με προϊόντα αμφιβόλου ποιότητας, τα οποία λόγω χαμηλού εργατικού κόστους ασκούν αθέμιτο ανταγωνισμό στα αντίστοιχα ευρωπαϊκά και ελληνικά προϊόντα.

Ας επαναφέρουμε την αρχή της κοινοτικής προτίμησης. Ας επαναφέρουμε τους δασμούς για τα αγροτικά και κτηνοτροφικά προϊόντα εκτός Ευρωπαϊκής Ενώσεως.

Στο σημείο αυτό, θα ήθελα να σταθώ στο φλέγον ζήτημα των ελληνοποιήσεων αγροτικών και κτηνοτροφικών προϊόντων. Είμαι ερασιτέχνης μελισσοκόμος και γνωρίζω από πρώτο χέρι την υψηλότατη ποιότητα του ελληνικού μελιού. Αντί η ελληνική πολιτεία να προστατεύει αυτό το δημιούργημα της ελληνικής φύσεως και του Έλληνα μελισσοκόμου, επιτρέπει την εισαγωγή μελιού αμφιβόλου ποιότητας από την Κίνα και την Ουκρανία, το οποίο βαφτίζεται από τους χονδρέμπορους ελληνικό, προξενώντας ζημιά τόσο στον Έλληνα μελισσοκόμο όσο και στον Έλληνα καταναλωτή. Ας στελεχωθούν, επιτέλους, οι αρμόδιες υπηρεσίες με το κατάλληλο προσωπικό και ας αρχίσουν εντατικοί έλεγχοι κατά των κυκλωμάτων ελληνοποίησης γεωργικών και κτηνοτροφικών προϊόντων.

Επίσης, οι αγρότες και οι κτηνοτρόφοι μας απαιτούν να πάψουν να είναι θύματα των χονδρεμπόρων και όλων των μεσαζόντων. Οι τιμές παραγωγού πρέπει να είναι αξιοπρεπείς. Η πολιτεία μέσω των ελεγκτικών της μηχανισμών πρέπει να πατάξει την αισχροκέρδεια μεσαζόντων, εμπόρων και πολιτών.

Ο αγώνας των αγροτών είναι ιερός. Ως εκ τούτου, είναι και δίκαιος. Εάν νικήσουν οι αγρότες, θα νικήσουν όλοι οι εργαζόμενοι, δηλαδή η συντριπτική πλειοψηφία του ελληνικού λαού. Εάν νικήσουν οι αγρότες, θα χάσουν οι χονδρέμποροι, οι επιχειρηματικοί όμιλοι στην ενέργεια, οι μεγαλοβιομήχανοι. Θα χάσουν όλοι όσοι μετέτρεψαν την κρίση σε ευκαιρία για υπερκέρδη εις βάρος τόσο των παραγωγών, όσο και των καταναλωτών.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Επόμενος ομιλητής είναι ο κ. Γεώργιος Στύλιος, Βουλευτής της Νέας Δημοκρατίας και θα ακολουθήσει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που συζητούμε σήμερα αφορά τον πρωτογενή τομέα, τους επτακόσιους χιλιάδες Έλληνες αγρότες και κτηνοτρόφους μας. Αφορά την παραγωγική Ελλάδα, την ύπαιθρο και τις μεγάλες προκλήσεις της επισιτιστικής ασφάλειας και την κλιματική κρίση. Με απλά λόγια, αφορά το μέλλον της πατρίδας μας.

Είμαι Βουλευτής Άρτας, ενός νομού που η οικονομία του βασίζεται στον αγροτοδιατροφικό τομέα. Έχω θητεύσει στο Υπουργείο Αγροτικής Ανάπτυξης και Τροφίμων. Θεωρώ, λοιπόν, ευθύνη και υποχρέωσή μου να συνεισφέρω με την παρέμβασή μου, με τη γνώση μου και την εμπειρία μου. Το κάνω και θα συνεχίσω να το κάνω.

Σήμερα συζητούμε ένα νομοσχέδιο με παρεμβάσεις σε μία σειρά από θέματα. Συγκεκριμένα, είναι μέτρα για τη στήριξη περιοχών που επλήγησαν από τα καιρικά φαινόμενα «Ντάνιελ» και «Ηλίας», εξασφαλίζοντας στους παραγωγούς πως θα αποζημιωθούν στο 100%. Για να γίνει πράξη το ταχύτερο δυνατό δίνει κίνητρα στο προσωπικό του ΕΛΓΑ για την ολοκλήρωση των διαδικασιών. Επιπλέον, απαλλάσσει από τον ΕΝΦΙΑ αυτές τις περιοχές.

Πριν λίγο, ανακοινώθηκαν νέες πρωτοβουλίες στήριξης των παραγωγών. Φθηνότερο ρεύμα για όλους τους αγρότες για τα επόμενα δύο συν οκτώ χρόνια, σταθερές τιμές στην τιμή της κιλοβατώρας. Για το αγροτικό πετρέλαιο θα δοθούν 80 εκατομμύρια ευρώ, εκ των οποίων τα 40 εκατομμύρια θα δοθούν μέχρι τα τέλη Μαρτίου. Είναι πρωτοβουλίες που έρχονται ως συνέχεια των πέντε συν ένα μέτρων, που είχε ανακοινώσει ο Κυριάκος Μητσοτάκης πριν από δέκα ημέρες.

Κυρίες και κύριοι συνάδελφοι, το παρόν νομοσχέδιο καθορίζει, πρώτον, αρμοδιότητες των υπηρεσιών του Υπουργείου για τη διεξαγωγή ελέγχων και την ασφάλεια των τροφίμων.

Δεύτερον, εισάγει νέο πλαίσιο για την εξέταση των αλιευτικών παραβάσεων και για τον αλιευτικό τουρισμό.

Τρίτον, κωδικοποιεί ποινές και πρόστιμα για παραβάσεις σε θέματα φυτοϋγείας.

Τέταρτον, ρυθμίζει διοικητικά θέματα του ΕΛΓΟ-«ΔΗΜΗΤΡΑ» και του ΓΕΩΤΕΕ.

Πέμπτον, θεσμοθετεί τα κτηνοτροφικά πάρκα, που βελτιώνουν τις συνθήκες εκτροφής και δημιουργούν οικονομίες κλίμακος, συμβάλλοντας στην ανταγωνιστικότητα της ελληνικής κτηνοτροφίας.

Έκτον, θέτει ρυθμίσεις για την ολοκλήρωση των διαχειριστικών σχεδίων βόσκησης. Χάθηκε πολύτιμος χρόνος. Για πέντε χρόνια, κύριοι του ΣΥΡΙΖΑ, στη θητεία σας δεν κάνατε τίποτα και στη συνέχεια ούτε οι περιφέρειες κατάφεραν να ανταποκριθούν. Έρχεται, λοιπόν, τώρα το Υπουργείο να δώσει λύση, με στόχο να αποκτήσουμε ένα ολοκληρωμένο πλαίσιο για τους βοσκοτόπους, ώστε να δίνονται οι επιδοτήσεις στους παραγωγούς με δίκαιο, διαφανή και άμεσο τρόπο και στην ώρα τους.

Έβδομον, η πρόβλεψη για την εγκατάσταση ΑΠΕ σε γαίες υψηλής παραγωγικότητας απαντά στο κύριο ζήτημα που αντιμετωπίζουν οι αγρότες. Η άρδευση, η λειτουργία των γεωτρήσεων, τα θερμοκήπια έχουν μεγάλο ενεργειακό κόστος. Η εγκατάσταση των αγροφωτοβολταϊκών είναι ένα ουσιαστικό βήμα για την αποντιζελοποίηση του πρωτογενούς τομέα.

Όγδοον, οι ρυθμίσεις για τις ομάδες παραγωγών και τα συλλογικά σχήματα.

Τέλος, ένατη και βασική παρέμβαση αποτελεί η εισαγωγή του θεσμού των αγροτικών επιμελητηρίων. Οργανώνει ομάδες, συστάδες, κλάστερς διαφορετικών επιχειρήσεων του αγροτοδιατροφικού τομέα, ικανές να αναλάβουν δράσεις για την προώθηση των προϊόντων, την ανάδειξη κλαδικών ζητημάτων, τη διασύνδεση παραγωγών και αγοράς και τη μεταξύ τους συνεργασία.

Κυρίες και κύριοι συνάδελφοι, η Νέα Δημοκρατία, σταθερά δίπλα στους γεωργούς, τους κτηνοτρόφους, τους αλιείς και τους μελισσοκόμους, από το 2019 ξεδίπλωσε ένα σχέδιο για την ανασυγκρότηση της ελληνικής παραγωγής. Γι’ αυτό και σε συνθήκες δύσκολες, όπως η πανδημία και ο πόλεμος στην Ουκρανία, πήραμε άμεσα μέτρα στήριξής τους. Οι αγρότες το αναγνώρισαν και στις περασμένες εκλογές η πλειοψηφία τους ψήφισε τη Νέα Δημοκρατία.

Αυτό δεν έγινε τυχαία. Εφαρμόσαμε συγκεκριμένα μέτρα, μειώσαμε τη φορολογία των μελών των συνεργατικών σχημάτων και της συμβολαιακής γεωργίας κατά 50%. Θεσμοθετήσαμε νέα φορολογική κλίμακα για τους αγρότες στο 9%, αντί στο 22%. Μειώσαμε τον ΦΠΑ στα λιπάσματα και στις ζωοτροφές από το 13% στο 6% και στα αγροτικά μηχανήματα από το 24% στο 13%. Μειώσαμε τη γραφειοκρατία με καινοτομίες, όπως ο ηλεκτρονικός φάκελος στα προγράμματα του Υπουργείου. Διπλασιάσαμε την απορροφητικότητα των ευρωπαϊκών κονδυλίων, από τα 600 εκατομμύρια ευρώ στο 1,2 δισεκατομμύριο ευρώ. Προσελκύσαμε δεκαέξι χιλιάδες νέους στην παραγωγή. Χρηματοδοτήσαμε τον ΕΛΓΑ και εξασφαλίσαμε πως θα αποζημιώνει εντός του ίδιου έτους τους παραγωγούς. Πάνω από 1 δισεκατομμύριο ευρώ δόθηκε στην τετραετία από τον ΕΛΓΑ στους Έλληνες αγρότες. Αυστηροποιήσαμε τις ποινές και αυξήσαμε τους ελέγχους απέναντι στις παράνομες ελληνοποιήσεις. Σήμερα που μιλούμε, η τιμή του γάλακτος είναι στο 1,5 ευρώ το λίτρο, ενώ με την πολιτική των ανοικτών συνόρων, που είχε εφαρμοστεί επί ημερών ΣΥΡΙΖΑ, ήταν στα 0,65 ευρώ.

Το σχέδιο μας, όμως, απαιτεί συνέχεια και ευελιξία. Τώρα, οι παραγωγοί μας χρειάζονται άμεση στήριξη και ρευστότητα για να αντιμετωπίσουν την εισαγόμενη πληθωριστική κρίση.

Κύριοι Υπουργοί, πρέπει να λυθεί το ζήτημα των πληρωμών του ΟΠΕΚΕΠΕ, να δοθούν τα χρήματα των ενισχύσεων του 2023 το συντομότερο δυνατό. Μιλάω για τα οικολογικά σχήματα, το γνωστό πρασίνισμα για τις συνδεδεμένες ενισχύσεις. Άκουσα τις εξαγγελίες -και είναι θετικές- που έκανε πριν λίγο από αυτό εδώ το Βήμα ο Υπουργός ότι θα γίνουν μέχρι το τέλος Μαρτίου.

Να προχωρήσουν οι μεταρρυθμίσεις στον ΕΛΓΑ και στα ΤΟΕΒ, ΓΟΕΒ. Να χρηματοδοτηθούν οι επενδύσεις σε net metering και ΑΠΕ. Να ενεργοποιηθεί ταχύτερα το Μέτρο 5-2 του ΕΛΓΑ.

Κυρίες και κύριοι συνάδελφοι, η στρατηγική μας για το μέλλον οφείλει να παραμείνει σταθερή. Χρειάζεται η δημιουργία ενός σύγχρονου, ψηφιακού, βιώσιμου, ανθεκτικού, ανταγωνιστικού και πράσινου πρωτογενή τομέα, ικανού να εξασφαλίσει το εισόδημα των αγροτών και να προσελκύσει νέους στην αγροτική οικονομία. Στηρίζουμε την ελληνική περιφέρεια. Στηρίζουμε τους παραγωγούς. Δίνουμε μέγεθος και διάσταση στη χώρα. Είναι μία πατριωτική πολιτική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Και εμείς ευχαριστούμε τον κ. Στύλιο.

Επόμενος ομιλητής ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

Μετά θα ακολουθήσει ο κ. Λαμπρούλης και ο κ. Παππάς.

Ορίστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Μην τους πιστεύετε! Απευθυνόμαστε μόνο στους Έλληνες αγρότες αυτή τη στιγμή, μην τους πιστεύετε. Ξέρετε, η ιστορία επαναλαμβάνεται ως φάρσα και θα σας πω σε λιγάκι το γιατί.

Από το πρωί παρακολουθώ το πόσο πολύ ενδιαφέρονται τα κόμματα που κυβέρνησαν την Ελλάδα για σας, φίλοι αγρότες. Πόσο σας νοιάζονται! Πόσο πολύ έχουν τον νου τους! Πόσο τους ενδιαφέρει ο πρωτογενής τομέας!

Κοιτάξτε, όλη η ιστορία επαναλαμβάνεται. Εγώ δεν απευθύνομαι εδώ στο Κοινοβούλιο στην Εθνική Αντιπροσωπεία σήμερα. Απευθύνομαι σε σας που είστε έξω. Όσοι κυβερνούν τώρα, πετσοκόβουν, σας ρημάζουν. Αυτοί που κυβερνούσαν, τρέχουν τώρα στα μπλόκα και ανεβαίνουν στα τρακτέρ και σας χτυπάνε την πλάτη ότι είναι μαζί σας. Όταν κυβερνούσαν αυτοί που τώρα ανεβαίνουν στα τρακτέρ και δεν μπορούσαν να πάνε στα μπλόκα, ανέβαιναν στα τρακτέρ οι άλλοι, μέχρι να φύγουν αυτοί, να έρθουν οι άλλοι και να συνεχίσει η κουβέντα έτσι. Αυτό γίνεται και θα το αποδείξουμε σε λίγο. Η ιστορία επαναλαμβάνεται!

Υπάρχουν αυτοί, λοιπόν, που νομοθετούν και συρρικνώνουν, διαλύουν, τσαλαπατούν τον πρωτογενή τομέα και υπάρχουν και οι άλλοι, οι συμπαραστάτες, που έρχονται με κροκοδείλια δάκρυα, «πόσο πολύ υποφέρετε αγρότες, εμείς είμαστε εδώ, στηριχτείτε πάνω μας». Ποιοι τα λένε αυτά; Αυτοί που κυβέρνησαν επί σειρά ετών και δεν έκαναν τίποτα. Τίποτε! Είναι οι ίδιοι. Δεν τους βλέπετε;

Άρα, φίλοι αγρότες -γιατί δεν μπορεί να ισχύει αυτό για το σύνολο των αγροτών- ή λειτουργείτε κάποιοι τελείως συντεχνιακά και ανήκετε σε κομματικές ομάδες ή δεν βλέπετε το καλό σας. Πραγματικά, δεν υπάρχει κάτι άλλο. Αυτό ακριβώς γίνεται.

Κοιτάξτε, ποιοι κλαίνε τώρα. Ποιοι φωνάζουν; Τι λέει το ΠΑΣΟΚ; Α, φοβερά πράγματα. Να κάνετε αυτό, να κάνετε εκείνο. Εμείς θα κάνουμε αυτό, θα κάνουμε το άλλο. Επί κυβέρνησης Σαμαρά - Βενιζέλου, Νέας Δημοκρατίας και ΠΑΣΟΚ, στις 18 Φεβρουαρίου 2013: «Επίσκεψη αγροτών στη Βουλή. Προηγήθηκαν επεισόδια με τέσσερις αγρότες τραυματίες». Δέκα χρόνια πριν. Τα ίδια θα λέμε, όσα χρόνια και να περάσουν. Μην τους πιστεύετε.

Ακούγαμε τον κ. Κόκκαλη προηγουμένως να λέει πώς θα λύσουμε τα προβλήματα. Δεν τα έλυσαν όταν κυβερνούσαν, θα τα λύσουν τώρα. Τώρα θα τα λύσουν. Έχουν τον τρόπο τώρα. Πριν δεν τον είχαν. Επί κυβέρνησης ΣΥΡΙΖΑ το 2015: «Περισσότεροι από τρεις χιλιάδες πεντακόσιοι γεωργοί, κτηνοτρόφοι και αλιείς από όλα τα μέρη της Ελλάδας συγκεντρώθηκαν στο Σύνταγμα στη μαζικότερη κινητοποίηση των αγροτών». Πάλι τα ίδια είχαμε τότε. Τα ίδια! Γίνονταν επί ΣΥΡΙΖΑ. Τότε, έτρεχαν αυτοί στα μπλόκα και ανέβαιναν στα τρακτέρ. Τώρα είναι αυτοί Κυβέρνηση και πάτε εσείς στα μπλόκα και στα τρακτέρ.

Φεβρουάριος 2016 -είναι ο μήνας. Κάθε Φεβρουάριο έχουμε κινητοποιήσεις- «Μπλόκο στο σχέδιο της Κυβέρνησης να εμποδίσει τα τρακτέρ να μπούνε στην Αθήνα». Αυτό ήταν στις 9 Φεβρουαρίου. Στις 12 Φεβρουαρίου, τα τρακτέρ μπαίνουν στο Σύνταγμα. Το 2016 αυτά. Δεν αλλάζει κάτι. Και τι ζητούσαν τότε οι αγρότες; Απόσυρση του ασφαλιστικού σχεδίου, κατάργηση της φορολόγησης από το πρώτο ευρώ, κατάργηση του ειδικού φόρου κατανάλωσης στο κρασί, αφορολόγητο πετρέλαιο, αποτροπή κατάσχεσης της πρώτης κατοικίας. Τα ίδια και τα ίδια.

Στις 3 Φεβρουαρίου του 2017: «Μπήκαν στη Θεσσαλονίκη τα τρακτέρ». Το έχω μπροστά μου. Θέλω να πω ότι δεν πρόκειται να αλλάξει κάτι. Θα πρέπει να πάρετε την κατάσταση στα χέρια σας και να ψηφίσετε σωστά, αυτούς που πραγματικά νοιάζονται για τον πρωτογενή τομέα, όποιους πιστεύτε εσείς. Εμείς λέμε ότι νοιαζόμαστε. Το 2018 είναι τυπωμένο αυτό το πρόγραμμα της Ελληνική Λύσης και υπάρχει ένα τεράστιο κεφάλαιο, περίπου εκατό σελίδων, που είναι μόνο για τον πρωτογενή τομέα.

Μπείτε τώρα -εμείς σας προκαλούμε και σας προσκαλούμε, σας ενθαρρύνουμε- στο elliniki-lisi.gr να δείτε το πρόγραμμά μας για την αγροτική παραγωγή, για τον πρωτογενή τομέα. Διότι, όταν μιλούσαμε εμείς το 2019 εδώ στη Βουλή των Ελλήνων ότι έρχεται επισιτιστική κρίση, ότι είναι εθνικό θέμα ο πρωτογενής τομέας, ότι πρέπει να υπάρχει σύμπραξη των κομμάτων, ένα μεγάλο εθνικό σχέδιο για να σώσουμε την πρωτογενή παραγωγή, λέγατε για τον Κυριάκο Βελόπουλο ότι ονειροβατεί, ότι βλέπει φαντάσματα, ότι δεν ισχύουν αυτά, ότι όλα βαίνουν καλώς. Από τότε τα λέγαμε.

Είναι εθνική υπόθεση ο πρωτογενής τομέας. Έχουμε σχέδιο, έχουμε πλάνο. Σας έχουμε προσκαλέσει όλους να συμπράξουμε όλοι μαζί. Δεν είναι θέμα ενός κόμματος. Έχουμε πρόγραμμα, σχέδιο και όραμα. Ελάτε να το συζητήσουμε, να βάλουμε και τα δικά σας για να φτιάξουμε τον πρωτογενή τομέα, εάν είμαστε από την ίδια πλευρά της ιστορίας. Εάν είστε με αυτή που δεν θέλει να διαλύσει τον πρωτογενή τομέα, είστε σε λάθος δρόμο, αλλά πρέπει να το δει επιτέλους ο κόσμος αυτό. Δεν γίνεται να συνεχιστεί αυτό. Δεν γίνεται! Θα πεινάσουμε. Δεν υπάρχει κάτι άλλο. Τα λέω όσο πιο απλά μπορώ για να καταλάβετε το τι ακριβώς συμβαίνει.

Τι άλλο να κάνουμε για τον πρωτογενή τομέα; Έχει μαλλιάσει η γλώσσα μας ότι είναι ο πυλώνας της οικονομίας μας, ότι είναι λάθος να έχουμε μονοθεματικό μόνο τον τουρισμό, ότι είναι υπάρχει μεγάλη επισφάλεια στον τουρισμό. Ναι στον τουρισμό, αλλά εδώ είναι η δουλειά, ο πρωτογενής τομέας. Μάλλιασε η γλώσσα μας!

Τι ακούτε τώρα; Ακούτε αυτά εδώ τα τρία κόμματα; Σας τα είπανε. Σας λένε τριάντα-σαράντα χρόνια τα ίδια, γιατί να τους πιστέψετε; Τι θα σας προσφέρουν άλλο; Εγώ λέτε να έχω κάποια εμπάθεια με τον Υπουργό ή γέμισα το στομάχι μου με δηλώσεις του Υπουργού; Είπα προηγουμένως στον κύριο Υπουργό, τελικά τι είναι; Είναι κραυγή αγωνίας των αγροτών όπως είπε τώρα ή είναι υποκινούμενες κινητοποιήσεις όπως είχε πει πριν δέκα μέρες ο κ. Αυγενάκης; Μας λέτε ότι είναι μία καραμέλα που την έχουμε πάρει. Εγώ έχω πάρει την καραμέλα; Σας έχω εδώ. Έκατσα και το έψαξα. «Τους κάλεσα να είναι προσεκτικοί κ.λπ.. Όλα αυτά έχουν κομματικό πρόσημο. Είναι υποκινούμενη όλη η προσπάθεια». Λευτέρης Αυγενάκης. Είναι δηλώσεις που τις έκανε στο Βερολίνο, όπου συμμετείχε στην Παγκόσμια Διάσκεψη Υπουργών Γεωργίας. Να το! Τις γεννήσαμε τις δηλώσεις; Βάλαμε στο στόμα του πράγματα που δεν είπε; Του Υπουργού σας οι δηλώσεις είναι αυτές και έρχεται σήμερα εδώ να το παίξει συμπονετικός. «Κραυγή αγωνίας οι αγρότες» και το διαβάζει από ένα κείμενο, γιατί δεν νιώθει. Δεν ξέρει τον χώρο. Δεν ξέρει τον αγροτικό τομέα για να μιλήσει για πέντε βασικά πράγματα στους αγρότες. Πήγε και παπαγάλισε ένα κείμενο. Αυτό θα σας λύσει τα προβλήματα; Αυτή η Κυβέρνηση;

Απευθύνομαι προς τους αγρότες, πραγματικά αναρωτιόμαστε εάν αυτοί θα σας λύσουν τα προβλήματα. Εμείς είμαστε ξεκάθαροι, όχι τώρα που βγήκατε στα μπλόκα και στους δρόμους, είναι πάγια θέση μας. Για μας, ο αγροτογενής τομέας είναι ο πνεύμονας της πατρίδας μας. Τελεία και παύλα. Δεν υπάρχει κάτι άλλο. Γι’ αυτόν θα αγωνιστούμε και γι’ αυτόν θα δώσουμε λύσεις.

(Χειροκροτήματα από την πτέρυγα της Ελληνικής Λύσης)

Κλείνω, κύριε Πρόεδρε, επειδή σήμερα κάναμε αρκετές διακοπές και σέβομαι τη διαδικασία και πρέπει να μιλήσουν όλοι οι συνάδελφοι.

Θέλω να κλείσω με κάτι άσχετο. Αυτοί που θα λάβουν το μήνυμα, ξέρουν. Οι υπόλοιποι μην αναρωτιέστε τι λέει αυτός ο τρελός εδώ πάνω.

Κοιτάξτε λίγο, η Ελληνική Λύση στον πέμπτο χρόνο στο ελληνικό Κοινοβούλιο -και να τα πούμε στις ευρωεκλογές- έχει κάνει μια πάρα πολύ μεγάλη συμφωνία. Έχει κάνει ένα πάρα πολύ μεγάλο deal, όπως λένε κάποιοι. Κάπου διάβαζα σήμερα ότι έχουμε, λέει, ένα deal. Έχουμε κάνει deal με την Ελληνίδα και τον Έλληνα. Έχουμε υποσχεθεί, έχουμε ορκιστεί ότι θα δώσουμε ό,τι έχουμε μέσα μας, δεν θα ξεφύγουμε γραμμή από τις θέσεις μας, για να υπηρετήσουμε την Ελληνίδα και τον Έλληνα στις θέσεις μας επάνω. Το μοναδικό deal, λοιπόν, που έχει κάνει η Ελληνική Λύση είναι με τις Ελληνίδες και τους Έλληνες. Και καλούμε τους Έλληνες και τις Ελληνίδες στις επικείμενες εκλογές που έρχονται, στις ευρωεκλογές, όσοι είναι και νιώθουν πατριώτες και αγαπάνε την Ελλάδα, την πατρίδα τους, είτε είναι αριστεροί είτε είναι δεξιοί είτε είναι κεντρώοι -πατριώτες είναι από παντού- να συμπράξουν σε αυτό για να μπορέσουμε να αναγεννήσουμε την πατρίδα μας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Επόμενος ομιλητής είναι ο κ. Γιώργος Λαμπρούλης, Βουλευτής του Κομμουνιστικού Κόμματος Ελλάδας. Θα ακολουθήσει μετά ο κ. Παπάς, στη συνέχεια ο κ. Σταμενίτης, ο Υφυπουργός, μετά η κ. Χρηστίδου, η κ. Οικονόμου και μετά η κ. Μανωλάκου, η Κοινοβουλευτική Εκπρόσωπος.

Παρακαλώ πολύ, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα περίμενε κανείς την ώρα που οι αγρότες και κτηνοτρόφοι, μελισσοκόμοι, αλιείς σε όλη τη χώρα αγωνίζονται για την ικανοποίηση των δίκαιων αιτημάτων τους, δίνουν έναν αγώνα επιβίωσης, εσείς, η Κυβέρνηση, έρχεστε και νομοθετείτε όχι μέτρα που θα λύσουν τα αυξημένα προβλήματά τους, αλλά με περίσσιο πολιτικό θράσος, κυνισμό, τους εμπαίζετε, αφού οι ρυθμίσεις του νομοσχεδίου αφορούν την ενίσχυση των καπιταλιστικών αγροτικών επιχειρήσεων και αντίστοιχα των εμποροβιομηχάνων, δηλαδή όλων αυτών που λυμαίνονται διαχρονικά την αγροτική παραγωγή. Ποιος ο στόχος σας; Η ακόμα μεγαλύτερη συγκέντρωση της παραγωγής για λογαριασμό των μονοπωλίων μεταποίησης και εμπορίας μέσω της εξασφάλισης φθηνότερων πρώτων υλών από το ξεζούμισμα των αγροτών. Όλα αυτά, στο όνομα της βιώσιμης ανάπτυξης και της ανταγωνιστικότητας, δηλαδή της αύξησης της κερδοφορίας μιας χούφτας εκμεταλλευτών του κόπου και του μόχθου των αγροτοκτηνοτρόφων, των αλιέων κ.λπ..

Όμως, πλέον σας έχουν πάρει χαμπάρι. Δεν τους ξεγελάτε, τόσο εσείς της Νέας Δημοκρατίας όσο και εσείς, όσοι κυβερνήσατε, ΣΥΡΙΖΑ, ΠΑΣΟΚ, αλλά και τα υπόλοιπα κόμματα που έχετε όλοι σας ιερό ευαγγέλιο, το «άγιο δισκοπότηρο», την ΚΑΠ, την πολιτική της Ευρωπαϊκής Ένωσης, την πολιτική δηλαδή που εξυπηρετεί τα κέρδη των μονοπωλίων και οδηγεί στο ξεκλήρισμα αγρότες, κτηνοτρόφους, αλιείς, μελισσοκόμους κ.λπ.. Μιλάμε για απύθμενο θράσος όλων σας που γυρνάτε τα μπλόκα, μοιράζετε λόγια συμπάθειας, χτυπάτε τους αγρότες στην πλάτη με κατανόηση, παριστάνετε τους φίλους, υπόσχεστε λύσεις, ενώ είστε αυτοί που στηρίξατε και στηρίζετε την εγκληματική αντιαγροτική πολιτική της Ευρωπαϊκής Ένωσης. Είστε όλοι εσείς που ψηφίσατε στο Ευρωκοινοβούλιο την Κοινή Αγροτική Πολιτική.

Όλοι εσείς δεν ήσασταν που φορτώνατε έναν σωρό κανονισμούς διαχρονικά; Φλομώσατε τους αγρότες στο ψέμα για καλύτερες μέρες, για πολλά χρήματα, για χρυσά κουτάλια, για μεγάλες αγορές των «είκοσι επτά» στην Ευρωπαϊκή Ένωση; Μαζί δεν ήσασταν Νέα Δημοκρατία - ΣΥΡΙΖΑ - ΠΑΣΟΚ που ψηφίσατε την κατάργηση επιστροφής φόρου κατανάλωσης στο πετρέλαιο, απογειώνοντας το κόστος παραγωγής; Την ίδια ώρα, όμως, όλοι σας διατηρήσατε το αφορολόγητο εκατοντάδων εκατομμυρίων -πάνω από τριακόσια κοντά εκατομμύρια- στο πετρέλαιο για τους εφοπλιστές, μήπως και φτωχύνουν προφανώς, ενώ για τους αγρότες δίνετε ψίχουλα, όπως αυτά που ανακοινώθηκαν, που είχαν ανακοινωθεί ούτως ή άλλως τις προηγούμενες μέρες. Μαζί δεν ήσασταν που στηρίζετε τη στρατηγική της Ευρωπαϊκής Ένωσης για την απελευθέρωση της ενέργειας που συρρικνώνει το εισόδημα του βιοπαλαιστή αγρότη και έχει οδηγήσει σε ενεργειακή φτώχεια τον λαό μας; Να μην πούμε για το ξεφτισμένο παραμύθι της «πράσινης» γεωργίας που στο «έδαφός» της φυτρώνουν διάφορα «παράσιτα» που «πνίγουν» τους αγρότες και το εισόδημά τους, ενώ ούτε ο λαός απολαμβάνει καλύτερα και φθηνότερα προϊόντα.

Έως εδώ, λοιπόν, τα ψέματα, η κοροϊδία και ο εμπαιγμός. Αυτό λένε οι αγρότες στα μπλόκα. Καλό είναι να πάτε και στα μπλόκα. Και, ξέρετε, δεν «μασάνε» πια ούτε από την τρομοκρατία και τον αυταρχισμό που δείξατε με τα ΜΑΤ, το ξύλο και τα χημικά, ούτε από τις συκοφαντίες που επιστρατεύσατε και δεν σας βγήκε, αλλά ούτε από το «καρότο» των δήθεν μέτρων ενίσχυσης των λεγόμενων ορίων της οικονομίας που επικαλείστε και πριν αλλά και σήμερα, που επικαλέστηκε για ακόμα μία φορά ο Πρωθυπουργός, ή οι μεσομακροπρόθεσμες λύσεις που προτείνετε απέναντι στα οξυμμένα, τεράστια προβλήματα των αγροτών. Ζήσε, Μάη μου, να φας τριφύλλι! Και αποφεύγετε «σαν τον διάολο το λιβάνι» να απαντήσετε, όπως δεν απάντησε και σήμερα ο Πρωθυπουργός ευθέως στα δίκαια αιτήματα των αγροτών, των κτηνοτρόφων, των αλιέων κ.λπ..

Και τι έγινε, λοιπόν, στη σημερινή συνάντηση; Ακούσαμε και τον Υπουργό, που στο τέλος της ομιλίας του αναφέρθηκε σε κάποια συγκεκριμένα ζητήματα. Στην πραγματικότητα η Κυβέρνηση αρνήθηκε να ικανοποιήσει το σύνολο των αιτημάτων των αγωνιζόμενων αγροτών. Ρεύμα: Ανακοίνωσε μεν τη μείωση της τιμής του ρεύματος, όχι ενιαία για όλους τους αγρότες και όχι στα 7 λεπτά την κιλοβατώρα που διεκδικούν. Αντίστοιχα στο πετρέλαιο πρόκειται για κοροϊδία, αφού είναι γνωστό ότι οι αγρότες διεκδικούν αφορολόγητο πετρέλαιο, ενώ το ποσό που τους δίνετε είναι το μισό από αυτό που τους δινόταν πριν καταργηθεί η επιστροφή του φόρου -να θυμίσουμε ξανά- με το τρίτο μνημόνιο που ψηφίσατε ΣΥΡΙΖΑ - ΠΑΣΟΚ - Νέα Δημοκρατία.

Αλήθεια, θα παρθούν ουσιαστικά μέτρα στήριξης των πλημμυροπαθών στη Θεσσαλία, αγροτών, κτηνοτρόφων, μελισσοκόμων κ.λπ.; Εκατόν ογδόντα χιλιάδες στρέμματα είναι κάτω από το νερό ακόμα. Εκατόν εβδομήντα χιλιάδες στρέμματα είναι μη καλλιεργήσιμα λόγω φερτών υλικών και πάει λέγοντας. Πέντε μήνες μετά τις καταστροφικές πλημμύρες συνεχίζουν να έχουν απέναντί τους όμως το κράτος, που αφού τους έπνιξε, τώρα δεν παίρνει τα κατάλληλα μέτρα για να προχωρήσει η αποκατάσταση των ζημιών, η αποζημίωση πληγέντων, η θωράκιση της περιοχής από νέα πλημμυρικά φαινόμενα.

Θα κοινοποιήσετε χρονοδιάγραμμα της αποστράγγισης των πλημμυρισμένων χωριών και χωραφιών και κατασκευής όλων των απαραίτητων αντιπλημμυρικών έργων για να μην πνιγεί ξανά η Θεσσαλία; Πέντε μήνες πέρασαν. Θα αποζημιώσετε στο 100% της αξίας του παγίου κεφαλαίου που καταστράφηκε και τις τελικές τιμές αποζημιώσεων για όλες τις καλλιέργειες που χτυπήθηκαν από τη θεομηνία, που θα καλύπτουν τουλάχιστον το πραγματικό κόστος της καλλιέργειας και μέσω του ΕΛΓΑ, αλλά και αναπλήρωση παράλληλα του εισοδήματος για όσα χρόνια χρειαστεί;

Όμως, εσείς τι κάνετε; Τους πετάτε μεν μερικά ψίχουλα και έρχεστε και με τις περιοδείες στη Θεσσαλία κυβερνητικών κλιμακίων και τι τους τάζετε; Νέα σχέδια, λέει, ανασυγκρότησης -και μάλιστα σε αυτό είστε και λαλίστατοι- για να αποσπάσετε τι; Τη συναίνεση στο ξεκλήρισμά τους, αφού μεταξύ των άλλων τα σχέδιά σας τι προβλέπουν; Περαιτέρω εμπορευματοποίηση του νερού που θα χρυσοπληρώνουν και οι αγρότες, αλλαγές στη χρήση γης και αλλαγές στην αγροτική καλλιέργεια, επενδυτικά σχέδια της λεγόμενης «πράσινης ενέργειας» που χρυσοπληρώνουν οι εργαζόμενοι και οι αγρότες στα τιμολόγια ρεύματος, την ιδιωτική ασφάλιση, ιδιαίτερα στους αγρότες και κτηνοτρόφους αλλά και στις κατοικίες τους κ.λπ..

Το ΚΚΕ στέκεται στο πλευρό των αγροτών, δίνει μαζί τους τη μάχη για τα δίκαια αιτήματά τους, μπορεί να κοιτάει τους αγρότες στα μάτια, επειδή είναι το μόνο κόμμα που καταψήφισε την ευρωπαϊκή αγροτική πολιτική σε όλες της τις εκδοχές, προειδοποίησε για τις συνέπειές της και πρωτοστάτησε για να δοθεί οργανωμένη απάντηση από τους βιοπαλαιστές αγρότες και κτηνοτρόφους. Προπάντων, όμως, οι βιοπαλαιστές αγρότες και κτηνοτρόφοι μπορούν να εμπιστεύονται το ΚΚΕ, γιατί με την πολιτική και τη δράση του φωτίζει την προοπτική, την πραγματική διέξοδο από το βάσανο της επιβίωσης, το άγχος της καθημερινής επιβίωσης με τους κινδύνους και τις φυσικές καταστροφές, τον βραχνά του εισοδήματος που μικραίνει και του κόστους παραγωγής που μεγαλώνει. Όλα αυτά στην προοπτική της κοινωνικοποιημένης μεγάλης παραγωγής με κρατικό εμπόριο, τη συνδεδεμένη συνεταιριστική παραγωγή που μπορεί ο αγροτοπαραγωγός να προστατευτεί από τις καταστροφές, από τις σκληρές συνθήκες της δουλειάς στην ύπαιθρο, να ανέβει συνολικά το βιοτικό επίπεδο της αγροτικής οικογένειας, εξασφαλίζοντας ταυτόχρονα φθηνά και ποιοτικά τρόφιμα για όλο τον λαό. Στο χέρι όχι μόνο των αγροτών, όλου του λαού είναι αυτός ο δρόμος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Τον λόγο τώρα έχει ζητήσει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Σήμερα είναι μια μέρα στην οποία συνέπεσαν πολλές σημαδιακές συγκυρίες, πολλά σημαδιακά γεγονότα. Στο Τριμελές Πλημμελειοδικείο Αθηνών ξεκίνησε η αγόρευση του εισαγγελέα για την υπόθεση για το έγκλημα στο Μάτι, που στοίχησε τη ζωή σε εκατόν τέσσερις συνανθρώπους μας, εκ των οποίων μικρά παιδιά, νέοι άνθρωποι, μεγαλύτεροι άνδρες και γυναίκες και γέροντες και γερόντισσες, σε εκατόν τέσσερις ψυχές, που ζητούν δικαίωση.

Η δίκη γίνεται σε βαθμό πλημμελήματος, σαν να ήταν ένα αυτοκινητικό ατύχημα, δυστύχημα, και με κομμένη την ανάσα σήμερα οι επιζώντες, οι επιζώσες, οι συγγενείς, θύματα και αυτοί, η κοινότητα του Ματιού, του Νέου Βουτζά, της Ραφήνας, άκουσε τον εισαγγελέα της Έδρας, εισαγγελέα πλημμελειοδικών, να αναπτύσσει τις πρώτες προτάσεις του και να περιγράφει πώς οι τρεις εφέτες, που με περίεργο τρόπο επελήφθησαν της υπόθεσης όταν το αρμόδιο συμβούλιο είχε αποφανθεί ότι πρόκειται για κακούργημα, πώς λοιπόν αυτοί οι τρεις εφέτες, που από μηχανής απέρριψαν την κρίση του συμβουλίου πλημμελειοδικών για κακούργημα –την ίδια κρίση είχε και ο ανακριτής- και έκριναν ότι δεν υπάρχει κακούργημα, μάλλον έκριναν ότι δεν υπήρχε αρμοδιότητα να γίνει κρίση για κακούργημα και τελικώς παρέπεμψαν για πλημμελήματα, πώς έκαναν πάρα πολλά λάθη.

Αυτά μέχρι αυτή τη στιγμή περιέχει η εισαγγελική πρόταση, που δεν ολοκληρώθηκε, αλλά που σε όποιον παρακολουθεί και γνωρίζει την υπόθεση αμέσως εγείρει την πολύ οχληρή σκέψη ότι παρακολουθούμε για άλλη μια φορά να εκτυλίσσεται το χρονικό μιας συγκάλυψης ενός βαρύτατου εγκλήματος με αθώα θύματα, το χρονικό μιας υπόθαλψης ενός βαρύτατου εγκλήματος με θύτες πολιτικά πρόσωπα, κυβερνητικά πρόσωπα που δεν δικάστηκαν ποτέ γιατί κανείς δεν κατέθεσε ούτε πρόταση για τη σύσταση εξεταστικής επιτροπής ούτε πρόταση για τη σύσταση προανακριτικής επιτροπής την περίοδο 2019 - 2023, με θύτες μέλη του πολιτικού προσωπικού, που εξακολουθούν να περιφέρουν την ύπαρξή τους κομπάζοντας για την υποτιθέμενη αθωότητά τους.

Την ίδια ημέρα, σήμερα, ήταν προσδιορισμένη στον Άρειο Πάγο η δεύτερη κατά σειρά αναίρεση της Εισαγγελέως του Αρείου Πάγου για την υπόθεση δολοφονίας του δεκαπεντάχρονου Αλέξανδρου Γρηγορόπουλου, πριν από περισσότερα από δεκαπέντε χρόνια, μία υπόθεση που δεν λέει να ολοκληρωθεί, αφού δίνουν και παίρνουν οι μηχανισμοί της συσκότισης, οι μηχανισμοί της συγκάλυψης, οι μηχανισμοί της προστασίας, της υπόθαλψης και της ατιμωρησίας για ένα ειδεχθές, αποκρουστικό, κρατικό έγκλημα, που μένει αυτή τη στιγμή ατιμώρητο σε επίπεδο αμετάκλητης κρίσης και που με περίεργο τρόπο διευκόλυνε την παραμονή του καταδικασμένου δολοφόνου του δεκαπεντάχρονου Αλέξανδρου, Επαμεινώνδα Κορκονέα, ποιος; Η προεδρεύσασα του τμήματος του Αρείου Πάγου πριν από λίγους μήνες, όταν από μόνη της ζήτησε αναβολή της υποθέσεως.

Τρίτη σημαδιακή συγκυρία βέβαια –όλοι φυσικά γνωρίζετε ότι με αυτή θα κλείσω την αναφορά μου στις σημαδιακές συγκυρίες- η εξέταση στην επιτροπή για το έγκλημα των Τεμπών, υπό συνθήκες προκλητικής προστασίας, έναν χρόνο μετά το έγκλημα, τρεις και πλέον μήνες από την έναρξη διαδικασιών για τη σύσταση εξεταστικής επιτροπής, τρεις μήνες από όταν και εγώ, ως επικεφαλής της Πλεύσης Ελευθερίας, εδώ μέσα, ζήτησα να κληθεί ο κ. Καραμανλής και ο κ. Μητσοτάκης στην εξεταστική επιτροπή, σήμερα λοιπόν η συγκυρία αυτή ήθελε την εξέταση υπό προστασία του κ. Καραμανλή, αφού πρώτα εξοβελίσθηκε κάθε περίπτωση ουσιαστικής διείσδυσης στα πάρα πολύ σοβαρά αποδεικτικά στοιχεία και ζητήματα, αφού εξοικονομήθηκε με τη σύμπραξη του ΣΥΡΙΖΑ και της Νέας Δημοκρατίας η δική μου εξαίρεση από την εξεταστική επιτροπή, αφού ροκανίστηκε ο χρόνος κατά τρόπο σκανδαλώδη, που προκαλεί κάθε κοινό νου και βγάζει από τα ρούχα τους όχι μόνον τους γονείς, τα παιδιά, τους πατεράδες, τις μανάδες, τα αδέρφια, τους συζύγους, τους συγγενείς, αλλά βγάζει από τα ρούχα τους όλους τους απλούς πολίτες της χώρας αυτής και έξω από τη χώρα αυτή.

Αφού παρακολουθήσαμε τον προκλητικό και προσβλητικό για την κοινοβουλευτική τάξη κ. Μαρκόπουλο, από τη μία να χαρακτηρίζει την επιτροπή «γουρλίδικη», από την άλλη να επιχαίρει ότι διασκεδάζει στην εξεταστική επιτροπή για το έγκλημα των Τεμπών, εκ τρίτου να επιτίθεται με τρόπο αήθη, σεξιστικό, εμπρηστικό, κακοποιητικό σε όποιον Βουλευτή και όποια Βουλευτή –κατά προτίμηση στη Βουλευτίνα μας κ. Καραγεωργοπούλου- ενοχλούσε διά της παρουσίας, διά των προτάσεων, διά των ερωτήσεων και αφού έφτασε στο σημείο και σήμερα, αυτή τη μέρα εξέτασης του κ. Καραμανλή να προσπαθεί να δημιουργήσει κλίμα προσκαλώντας σε στήριξη στο πρόσωπό του, επικαλούμενος απειλητικά μηνύματα που ισχυρίζεται ότι δέχθηκε.

Ξέρετε, έχω καλή μνήμη και θυμάμαι και έναν άλλον πρόεδρο επιτροπής, πάλι της Νέας Δημοκρατίας, που πάλι ω, του θαύματος όταν στριμώχθηκε, επικαλέστηκε ότι δέχθηκε απειλητικά μηνύματα, πάλι βάζοντας μπροστά την οικογένειά του.

Θα μου επιτρέψετε να πω, προς το κυβερνών κόμμα και προς την κοινοβουλευτική Πλειοψηφία της Νέας Δημοκρατίας, ότι είναι ντροπή, κύριοι, να κρατάτε αυτόν τον άνθρωπο στην προεδρία μιας τόσο σημαντικής επιτροπής. Είναι ντροπή να αφήνετε αυτόν τον άνθρωπο να περιφρονεί και να ονειδίζει τη μνήμη των νεκρών και τον πόνο και τη συνείδηση και την αγωνία των ζωντανών. Και είναι ντροπή, επίσης, να υπαινίσσεται καθ’ οιονδήποτε τρόπο ότι μπορεί άνθρωποι που πενθούν τα παιδιά τους, με οποιονδήποτε τρόπο να απείλησαν τα δικά του παιδιά.

Οι άνθρωποι αυτοί που έχασαν τα παιδιά τους, τη μόνη αγωνία που έχουν και την εξέφρασε η Μαρία Καρυστιανού με τον πιο συγκλονιστικό τρόπο, είναι να μη βρεθεί άνθρωπος να ζήσει αυτό που έζησε εκείνη, να μη βρεθεί άνθρωπος στη θέση να παρακαλάει να είναι το παιδί του τραυματισμένο για να μην είναι νεκρό.

Είναι ντροπή αυτό το πρόσωπο, ο κ. Μαρκόπουλος να παραμένει σε αυτή τη θέση. Θα έπρεπε προ πολλού να έχει, από το κόμμα σας, απομακρυνθεί και περιμένω ακόμη να το πράξετε. Είναι ντροπή πραγματικά για το έγκλημα που ερευνάται και για τη βαρύτητα των συνθηκών, να ανατίθεται αυτός ο άχαρος και βρώμικος ρόλος στο συγκεκριμένο πρόσωπο.

Ο κ. Μαρκόπουλος και σήμερα ακόμη, που παραπονιόταν ότι απειλήθηκε ο ίδιος και τα παιδιά του, βρήκε παρ’ όλα αυτά το χιούμορ να ειρωνευτεί την κ. Καραγεωργοπούλου, γιατί έκανε μία εξαιρετικά εύστοχη ερώτηση, να τη ειρωνευθεί, λοιπόν, λέγοντας ότι υπάρχει ένα πολύ ενδιαφέρον σύγγραμμα, το Σύνταγμα της χώρας και το συστήνει στη Βουλευτίνα μας για να το διαβάσει. Έτσι διασκεδάζει ο κ. Μαρκόπουλος στη διαδικασία διερεύνησης των ευθυνών για το έγκλημα των Τεμπών. Και οπωσδήποτε αυτή η θυμηδία και αυτό το πνεύμα δεν συνάδει καθόλου με όσα ο ίδιος είπε για τον εαυτό του το πρωί.

Πάντως το σίγουρο είναι ότι σε αυτές τις συνθήκες υψηλής προστασίας, με καθυστέρηση ενός έτους, με εγγυήσεις πάσης φύσεως, ο κ. Καραμανλής σήμερα ομολόγησε και είπε ότι «πριν το έγκλημα των Τεμπών γνωρίζαμε και τα είχαμε συζητήσει με τον κ. Μητσοτάκη για τις φοβερές ελλείψεις που υπάρχουν, αλλά» -είπε επί λέξει- «τραγικά δυστυχήματα πάντα θα γίνονται».

Αυτό έχω να πληροφορήσω τον κ. Καραμανλή ότι είναι ο ορισμός του ενδεχόμενου δόλου. Γνωρίζεις το ενδεχόμενο -αφήνοντας τις ελλείψεις, τις οποίες επίσης γνωρίζεις- να υπάρχουν τραγικά δυστυχήματα και το αποδέχεσαι, ενώ είσαι επιφορτισμένος να κάνεις το παν προκειμένου να μη συμβεί, βεβαίως, κανένα δυστύχημα και είσαι και υποχρεωμένος να εγγυάσαι ότι δεν θα συμβεί κανένα δυστύχημα. Η θέση, όμως, που εξέφρασε σήμερα ο κ. Καραμανλής είναι του ενδεχόμενου δόλου, όχι μόνο για το παρελθόν, αλλά και για το παρόν και αυτό είναι το πιο ανησυχητικό και το πιο εξοργιστικό.

Και σήμερα ο κ. Καραμανλής ως Βουλευτής της Κοινοβουλευτικής Ομάδας της Νέας Δημοκρατίας αποδέχεται ότι θα γίνουν και άλλα δυστυχήματα και μάλιστα και αεροπορικά μας είπε. Αποδέχεται, δηλαδή, ότι μπορεί να μην υπάρχει ασφάλεια των μεταφορών ούτε των σιδηροδρομικών ούτε των αεροπορικών. Αποδέχεται ένα εγκληματικό αποτέλεσμα, το οποίο έχει ιδιαίτερη νομική υποχρέωση η Κυβέρνηση να αποτρέψει και ουσιαστικά δι’ αυτού του τρόπου, ομολογείται ο δόλος διάπραξης του εγκλήματος των Τεμπών.

Να επαναλάβω ότι είναι έγκλημα και όχι ατύχημα ή καταστροφή, όπως επιμένει να το αναφέρει ο πρόεδρος της εξεταστικής επιτροπής και όπως είδα πρόσφατα να αναφέρεται και σε ένα δικαστικό έγγραφο, μια ανακοίνωση μάλλον της ηγεσίας της Εισαγγελίας του Αρείου Πάγου και του Αρείου Πάγου.

Τα Τέμπη δεν ήταν ατύχημα. Ήταν έγκλημα και μάλιστα κακούργημα. Οι, δε, παραλείψεις που οδήγησαν στο κακούργημα αυτό, όπως φαίνεται είναι παραλείψεις με τις οποίες είναι συμφιλιωμένος και ο κ. Καραμανλής, που υπό στενή προστασία κατέθεσε σήμερα και η Κυβέρνηση της Νέας Δημοκρατίας. Και αυτό βέβαια γεμίζει ανασφάλεια τους πολίτες, αλλά και προκαλεί οργή και αγανάκτηση.

Προκαλεί ομοίως οργή και αγανάκτηση ο πραγματικά προπετής τρόπος με τον οποίο τοποθετήθηκε ο υπόλογος και υπαίτιος κ. Καραμανλής στην επιτροπή διερεύνησης των αιτιών που αφορούν το έγκλημα των Τεμπών.

Λέγοντας αυτά και επιφυλασσόμενη βέβαια να πω και άλλα, έρχομαι στο θέμα των αγροτών, στο θέμα και του νομοσχεδίου δηλαδή και της ημέρας.

Κύριε Υφυπουργέ, είστε παρών από ό,τι είδα από το πρωί. Ο κ. Υπουργός μας έκανε για λίγο την τιμή να εμφανιστεί και…

**ΔΗΜΗΤΡΙΟΣ ΚΥΡΙΑΖΙΔΗΣ:** Έχει και άλλες υποχρεώσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει και άλλες υποχρεώσεις, λέει ο κ. Κυριαζίδης. Το φαντάζομαι. Και ξέρετε γιατί το φαντάζομαι; Γιατί όταν λες, κύριε Κυριαζίδη, ότι θα ξύσω τον πάτο του βαρελιού, σημαίνει ότι έχεις την κουτάλα. Και αν έχεις την κουτάλα, έχεις κι άλλες υποχρεώσεις. Είναι λοιπόν δεδομένο…

**ΔΗΜΗΤΡΙΟΣ ΚΥΡΙΑΖΙΔΗΣ:** Με την κουτάλα δεν μπορείς να ξύσεις…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κυριαζίδη, παρακαλώ μην ενοχλείτε. Μη διακόπτετε, παρακαλώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Με την κουτάλα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κυριαζίδη, παρακαλώ! Δεν είναι τρόπος αυτός.

Συνεχίστε, κυρία Πρόεδρε. Ζητώ συγγνώμη εκ μέρους του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν χρειάζεται, κύριε Πρόεδρε, να ζητάτε συγγνώμη εκ μέρους του. Ο καθένας είναι υπεύθυνος για τις πράξεις, τις παραλείψεις του, τις μεθόδους του και τις ιδιότητες με τις οποίες παρίσταται. Υπάρχει και η ιδιότητα του πελταστή από αρχαιοτάτων χρόνων. Ο συγκεκριμένος Βουλευτής την υιοθετεί εδώ και χρόνια.

Έρχομαι, λοιπόν, στο θέμα των αγροτών για να πω τα εξής. Οι αγρότες, οι κτηνοτρόφοι, οι μελισσοκόμοι, οι αλιείς δεν είναι προνομιούχα μέλη της κοινωνίας. Είναι, όμως, εκείνοι που στηρίζουν τη δική μας ύπαρξη, την ελληνική οικογένεια, τον καθένα και την καθεμιά μας, εκείνοι στους οποίους στηριζόμαστε για τη διατροφή μας και τη διαβίωσή μας, για τα ελληνικά προϊόντα, τα τόσο υποβαθμισμένα και παραγκωνισμένα. Ακόμα και με τη Συμφωνία των Πρεσπών ξεχάστηκαν τα προστατευόμενα προϊόντα.

Οι αγρότες είναι εκείνοι οι οποίοι με τον ιδρώτα του προσώπου τους, με τα χέρια τους, με το κορμί τους αγωνίζονται και παλεύουν καθημερινά. Είναι εκείνοι οι οποίοι γνωρίζετε ότι αντιμετωπίζουν πρόβλημα επιβίωσης, πρόβλημα επιβίωσης! Δεν μάχονται ούτε αγωνίζονται για κάτι πολυτελές.

Αγωνίζονται και αγωνιούν για τα αυτονόητα, για να μπορούν να ζήσουν, για να μπορούν στο τέλος του μήνα να ανταποκριθούν στα έξοδά τους, για να μπορούν στην αρχή του μήνα να εγγυηθούν ότι θα καλλιεργήσουν.

Διότι, όπως έχει η κατάσταση αυτή τη στιγμή, κύριε Υφυπουργέ, οι αγρότες δεν μπορούν να ανταποκριθούν ούτε στο κόστος παραγωγής -γιατί είναι στα ύψη και το ρεύμα, που είναι εντελώς επιδερμικές και ουσιαστικά, κατ’ επίφασιν παραχωρήσεις αυτές που ανακοινώθηκαν- ούτε στο κόστος του πετρελαίου ούτε στο υψηλότατο κόστος για πάρα πολλά προϊόντα της άρδευσης ούτε στο κόστος των ζωοτροφών, των λιπασμάτων, όλων αυτών δηλαδή για τα οποία σας ζητούν να δώσετε λύσεις.

Σας ζητούν την κατάργηση του ΦΠΑ, δεν το συζητάτε. Σας ζητούν προστασία από πλειστηριασμούς και από καταδιωκτικά μέτρα και μέτρα αναγκαστικής εκτέλεσης σε βάρος των χωραφιών τους και των περιουσιών τους, δεν το συζητάτε. Σας ζητούν αφορολόγητο πετρέλαιο, δεν το συζητάτε. Σας ζητούν πραγματικές μειώσεις στην τιμή του ρεύματος για να μπορούν να ανταποκριθούν, δεν το συζητάτε και τους κοροϊδεύετε, στην ουσία, διότι τους βάζετε σε μια διαρκή ομηρία και σε υπολογισμούς, τι είναι αυτά που λέτε.

Τελικώς, σήμερα, ο κ. Μητσοτάκης είπε ότι από αυτά που εξήγγειλε πριν από δέκα μέρες, για τα οποία ξεκίνησαν εντατικές κινητοποιήσεις, θα δώσει τα μισά τώρα και τα άλλα μισά έχει ο Θεός στο τέλος του χρόνου! Αυτά τους είπε. Και να περιμένουν εις τις ελληνικές καλένδες να φτιαχτούν επιτροπές για τη Θεσσαλία, να κοστολογηθούν πράγματα και βλέπουμε!

Με τους ανθρώπους αυτούς, κύριε Υφυπουργέ -ακούστε με- δεν ξέρω πόσο έχετε συζητήσει μαζί τους. Εγώ, όμως, έχω συζητήσει πολύ, όχι μόνο τώρα, όλα αυτά τα χρόνια. Και τώρα, αυτές τις μέρες, έχω βρεθεί και στο μπλόκο του Στεφανοβικείου και στο μπλόκο του Πλατυκάμπου και στο μπλόκο επάνω στην Επανομή και στην «AGROTICA» και έχω μιλήσει διά μακρόν με τους ανθρώπους, διότι δεν διεκπεραιώνω τη σχέση μου με τους ανθρώπους που αγωνίζονται.

Υπάρχουν ξεραμένα δέντρα για τα οποία δεν έχουν λύση πώς θα επαναφυτευτούν. Υπάρχουν καλλιέργειες κατεστραμμένες, για τις οποίες δεν έχουν κονδύλια για να τις αποκαταστήσουν. Στη Θεσσαλία υπάρχουν πλημμυρισμένα κτήματα στα οποία πηγαίνουν με βάρκες. Υπάρχουν μπαζωμένα κτήματα που δεν έχουν καθαριστεί και είναι απροσπέλαστα. Υπάρχουν χιλιάδες άνθρωποι που έχουν χάσει και τα σπίτια τους, όχι μόνο τα κτήματά τους. Υπάρχουν περιοχές όπου έχουν σκάσει τα αρδευτικά συστήματα και είναι, επίσης, κατεστραμμένο το δίκτυο άρδευσης. Υπάρχουν άνθρωποι που πουλάνε κάτω από το κόστος παραγωγής και βλέπουν σε τετραπλάσια τιμή τα προϊόντα τους να πωλούνται. Οι άνθρωποι αυτοί είναι απροστάτευτοι, δεν είναι προνομιούχοι. Δεν είναι κάποιοι ενοχλητικοί που αποφάσισαν να αφήσουν τις οικογένειές τους, να αφήσουν τα κτήματά τους και να τους τρώει το αγιάζι ή να τους τρώει ο ήλιος ή να τους τρώει η βροχή σε τέντες και να ζεσταίνονται με κάρβουνα. Είναι άνθρωποι που δεν έχουν άλλη λύση.

Και ξέρετε, ο άνθρωπος κρίνεται από το τι κάνει, όταν έχει εξουσία επάνω στον άλλον, όταν είναι σε θέση ισχύος έναντι του άλλου. Είστε σε θέση ισχύος έναντι των ανθρώπων αυτών και δεν τιμά εκείνον που είναι σε θέση ισχύος, να κοροϊδεύει εκείνον που δίνει μάχη ζωής και επιβίωσης.

Θα κλείσω αυτή μου την ομιλία, αφ’ ενός, ευχόμενη στους αγρότες με φρόνημα υψηλό να διεκδικήσουν και να πετύχουν αυτά που δικαιούνται και που αξίζουν και που οι αγρότες όλης της Ευρώπης, που επίσης αγωνίζονται, τα έχουν δεδομένα. Οι δικοί μας αγρότες, οι Έλληνες αγρότες, αγωνίζονται για πράγματα τα οποία οι αγρότες άλλων χωρών, της Γαλλίας, της Γερμανίας, της Ισπανίας, που είναι στους δρόμους τα έχουν και συνεχίζουν και αγωνίζονται.

Τους εύχομαι, λοιπόν, με φρόνημα υψηλό να κατακτήσουν αυτά που δικαιούνται. Σας προσκαλώ να τους τα εγγυηθείτε εσείς. Αυτό θα σας τιμήσει από θέση ισχύος και κυβερνητική.

Και θα κλείσω, ενθυμούμενη το εξής. Διότι πώς να το κάνουμε; Είμαι και δικηγόρος και τους αγρότες τους υπερασπίστηκα και όταν διώκονταν απηνώς επί κυβέρνησης ΣΥΡΙΖΑ, πάλι για τις κινητοποιήσεις τους, με βροχή κλητεύσεων και παραπομπών στα δικαστήρια για τα μπλόκα τους.

Δεν θα ξεχάσω ποτέ σε εκείνη τη δίκη που διήρκησε δύο ημέρες και ήταν πάρα πολύ σημαντική για το αγροτικό κίνημα, τον εκπρόσωπο των αγροτών στο εδώλιο του κατηγορουμένου να λέει στην εισαγγελέα και στον πρόεδρο του δικαστηρίου: «Κύριε Πρόεδρε, κυρία εισαγγελέα, εμείς είμαστε εικοσιπέντε χρόνια στους αγώνες». Και εκείνη η εισαγγελέας σε εκείνη τη δίκη θεώρησε καλό να σηκωθεί όρθια και να ρωτήσει τους αγρότες: «Και τι καταλάβατε πού είστε τόσα χρόνια στους αγώνες;».

Η απάντηση που θα δώσω είναι η απάντηση που έδωσα και στο δικαστήριο, στην αγόρευσή μου: «Το τι κατάλαβαν και το τι καταλαβαίνουν οι άνθρωποι που αγωνίζονται το ξέρουν οι άνθρωποι που αγωνίζονται. Το τι κατάλαβαν και τι καταλαβαίνουν οι άνθρωποι που αγωνίζονται το ξέρουν με τη ζωή τους, με την ψυχή τους και το βίωμά τους, αλλά το ξέρουμε και όλοι εμείς που απολαμβάνουμε τις κατακτήσεις εκείνων που διαχρονικά αγωνίζονται, όταν όλοι τους λένε να αποδεχθούν τη μοίρα τους και να σκύψουν το κεφάλι».

Η Πλεύση Ελευθερίας θα είναι πάντα με εκείνους που αγωνίζονται, πάντα με εκείνους που δεν σκύβουν το κεφάλι και που, ακόμη και αν δεν νικούν αμέσως, δεν είναι ποτέ ηττημένοι.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Έχει ζητήσει τον λόγο για μια παρέμβαση ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, ζήτησα μια σύντομη παρέμβαση για μια αναφορά στον λόγο της Πρόεδρου της Πλεύσης Ελευθερίας.

Προφανέστατα -και όπως έχει αναφαίρετα δικαίωμα- η Πρόεδρος μπορεί να κρίνει και τα θέματα τα οποία υπάρχουν, είτε αφορούν την εισαγγελική πρόταση είτε αφορούν και την κατάθεση μάρτυρα στην εξεταστική επιτροπή και μπορεί φυσικά, όπως κάνει και το μέλος που έχει στην εξεταστική επιτροπή, να κρίνει και την παρουσία του προεδρείου και τον ίδιο τον πρόεδρο, τον κ. Μαρκόπουλο.

Όμως, εδώ πέρα, υπήρξε από την πλευρά της Προέδρου μια τοποθέτηση που πιστεύω ότι θα πρέπει να την ανακαλέσει. Ο κ. Μαρκόπουλος χθες δέχτηκε μια επίθεση ως προς τα πρόσωπα της οικογένειάς του, τα παιδιά του και τη γυναίκα του.

Ως προς αυτή την επίθεση την οποία δέχτηκε, ουσιαστικά υπήρξε εκβίαση όχι προς τον ίδιο, αλλά προς την οικογένειά του, πού είναι απόρροια και πολλών στοχοποιήσεων που δέχεται από το διαδίκτυο, όταν πολλές φορές γίνεται κοπτοραπτική σε δηλώσεις η οποία υπάρχει.

Η κυρία Πρόεδρος έχει δικαίωμα να μην την καταδικάσει. Και δεν την καταδίκασε και από το Βήμα εδώ πέρα. Μπορεί να μην την ενοχλεί να εμπλέκονται οικογένειες στις στοχοποιήσεις που μπορεί να γίνονται.

Δεν έχει, όμως, δικαίωμα να διαστρεβλώνει αυτό που ειπώθηκε. Η κυρία Πρόεδρος υπονόησε ότι ο κ. Μαρκόπουλος είπε ότι δέχθηκε την επίθεση από συγγενείς των θυμάτων. Δεν είπε ποτέ κάτι τέτοιο ο κ. Μαρκόπουλος. Δεν είπε ότι η συγκεκριμένη επίθεση και ο εκβιασμός έγινε από συγγενείς των θυμάτων. Αναφέρθηκε στο διαδίκτυο που του επιτίθεται.

Δεν είναι δυνατόν να ακούγεται αυτή τη στιγμή εδώ πέρα ότι ο πρόεδρος της εξεταστικής επιτροπής, που έχει δεχτεί μία επίθεση στο πρόσωπο των παιδιών του και της γυναίκας του, άφησε υπονοούμενο ότι η επίθεση γίνεται από τους συγγενείς των θυμάτων. Όχι, κυρία Πρόεδρε! Ποτέ δεν ειπώθηκε αυτό από τον κ. Μαρκόπουλο. Ο κ. Μαρκόπουλος ανέφερε ότι εκβιάστηκε μέσω των παιδιών και της γυναίκας του με φωτογραφία που του έστειλαν, δηλαδή σε φωτογραφία τα παιδιά του και τη γυναίκα του, και ποτέ δεν ανέφερε ότι αυτό έγινε από συγγενείς. Ούτε υπονόησε ποτέ ότι είναι από συγγενείς. Αναφέρθηκε σε έναν οχετό που μπορεί να υπάρχει από το διαδίκτυο. Και, δυστυχώς, δεν είναι δυνατόν αυτό να το αφήνουμε έστω και ως υπονοούμενο.

Αν θέλετε, μπορείτε να κάνετε και πρόταση μομφής στον κ. Μαρκόπουλο. Το έχετε αυτό το δικαίωμα. Αν θέλετε, μπορείτε και στις πορισματικές σας θέσεις να πείτε ένα προς ένα, ότι διαφωνείτε με τον τρόπο που προήδρευσε. Όμως, δεν μπορείτε να τον αδικείτε και να λέτε ότι στράφηκε στους συγγενείς των θυμάτων για τη στοχοποίηση της οικογένειάς του, ενώ αναφέρθηκε ξεκάθαρα σε οχετό που υπάρχει από troll ουσιαστικά του διαδικτύου. Εκεί και μόνο αναφέρθηκε και ποτέ σε συγγενείς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Δυστυχώς εγώ δεν έχω εικόνα από το γεγονός, οπότε δεν μπορώ να απαντήσω. Θα απαντήσει η κυρία Πρόεδρος.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, νομίζω ότι επιβεβαιώνεται με τον πιο περίτρανο τρόπο πως επιδιώκεται ο αποπροσανατολισμός και η αντιμετάθεση. Και τώρα θα φτάσουμε να συζητάμε όχι για τις ευθύνες τού υπό προστασία καταθέσαντος κ. Καραμανλή, αλλά για όσα ο κ. Πλεύρης, πρώην εισηγητής της Νέας Δημοκρατίας, νυν μάρτυρας στην επιτροπή, ισχυρίζεται ότι έχουν λάβει χώρα σε σχέση με τον πρόεδρο της επιτροπής που είναι πράγματι σε δεινή θέση, διότι είναι βαρύτατα εκτεθειμένος. Η παρουσία του και ο τρόπος διεξαγωγής των συνεδριάσεων της επιτροπής προσβάλλει τη μνήμη των θυμάτων και το αντικείμενο εξέτασης της επιτροπής και θα έπρεπε από την ίδια τη Νέα Δημοκρατία να έχει εκπέσει από τη θέση αυτή στην οποία τον τοποθέτησε το κυβερνητικό κόμμα.

Είναι περίτρανη απόδειξη, λοιπόν, αυτά που μόλις έγιναν. Κύριε Πλεύρη, μιλάτε τώρα ως Κοινοβουλευτικός Εκπρόσωπος της Νέας Δημοκρατίας, μετά από κάποιες μέρες θα καταθέσετε στην επιτροπή ως μάρτυρας για την υπόθεση και πριν από κάποιους μήνες ήσασταν εισηγητής που εισηγηθήκατε την εξαίρεσή μου ακύρως και μετά αυτοεξαιρεθήκατε…

**ΣΤΑΥΡΟΣ ΚΑΛΑΦΑΤΗΣ:** Η οποία, όμως, έγινε δεκτή.

**ΑΘΑΝΑΣΙΟΣ ΠΛΕΥΡΗΣ:** Για τα παιδιά και τη γυναίκα του κ. Μαρκόπουλου θα μας πείτε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, παρακαλώ! Μην κάνετε διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …συνομολογώντας ουσιαστικά ότι δεν έπρεπε να είστε στην επιτροπή ούτε να επιτελέσετε αυτό το οποίο επιτελέσατε, για να μην είμαι μέλος της επιτροπής και σίγουρα για να μην εξετάσω τον κ. Καραμανλή. Έτσι δεν είναι;

Άρα, ας μην κοροϊδευόμαστε άλλο. Αναλάβετε την ευθύνη, βγάλτε τον κ. Μαρκόπουλο από αυτή την επιτροπή, γιατί προσβάλλει τη μνήμη των θυμάτων, όπως προσβάλλει και τον ρόλο…

**ΑΘΑΝΑΣΙΟΣ ΠΛΕΥΡΗΣ:** Για τη γυναίκα του και τα παιδιά του θα μας πείτε;

**ΣΤΑΥΡΟΣ ΚΑΛΑΦΑΤΗΣ:** Θα καταδικάσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη με διακόπτετε!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, τι είναι αυτό τώρα; Μην κάνετε διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …του Προέδρου της Εξεταστικής Επιτροπής για το έγκλημα των Τεμπών. Θα έπρεπε να μη βρίσκεται σε αυτή τη θέση, θα έπρεπε προ πολλού να τον έχετε αποσύρει οι ίδιοι από αυτή τη θέση και σε καμμία περίπτωση δεν θα επιτύχετε την αντιμετάθεση του ζητήματος και τον αποπροσανατολισμό.

Και επαναλαμβάνω, γιατί δεν ήσασταν στην Αίθουσα και πιθανώς να μην το ακούσατε…

**ΑΘΑΝΑΣΙΟΣ ΠΛΕΥΡΗΣ:** Σας άκουσα από την τηλεόραση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...ότι θυμάμαι κι άλλον έναν πρόεδρο εξεταστικής επιτροπής, κύριε Πλεύρη, πάλι της Νέας Δημοκρατίας που πάλι όταν βρέθηκε σε δύσκολη θέση και εκτέθηκε, επικαλέσθηκε επιθέσεις που του έγιναν, για την οικογένειά του κ.ο.κ.. Ξέρετε, έχουμε εμπειρία, έχουμε δυστυχώς πλούσια εμπειρία μηχανισμών και του πώς αυτοί δρουν και οτιδήποτε άλλο επιχειρείται για τη συσκότιση και τη συγκάλυψη θα προσκρούει στη δική μας παρέμβαση. Διότι μπορεί να καταφέρατε την προστατευμένη σκανδαλώδη τοποθέτηση σήμερα του κ. Καραμανλή που θύμισε την εικόνα τού να κουνάει το δάχτυλο προπετώς και να λέει «δεν ντρέπεστε, δεν ντρέπεστε», μπορεί να το πετύχατε αυτό σε μία κλειστή αίθουσα, αλλά ευτυχώς για όλους μας -ακόμα και για σας ευτυχώς- ο κόσμος δεν εξαντλείται σε αυτή την κλειστή αίθουσα που αισθάνεστε ότι ελέγχετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου.

Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Για ακόμα μία φορά χωρίς να απευθύνομαι σε εσάς προσωπικά, αλλά απευθυνόμενη στο Προεδρείο, θα ήθελα να βάλετε στη σκέψη σας τους Έλληνες και της Ελληνίδες Βουλευτές και Βουλεύτριες, οι οποίοι και οι οποίες υπομένουν κάθε φορά να έρθει η σειρά τους για να τοποθετηθούν στο ελληνικό Κοινοβούλιο. Αντιλαμβανόμαστε το ότι μία εννιακομματική Βουλή έχει άλλες απαιτήσεις και άλλους χρόνους. Ωστόσο, δεν είναι σωστό, κατά τη γνώμη μας, οι Βουλευτές και οι Βουλεύτριες να αντιμετωπίζονται με έναν τρόπο που να τους στερεί στην καλύτερη περίπτωση χρόνο για να τοποθετηθούν στο ελληνικό Κοινοβούλιο.

Κυρίες και κύριοι συνάδελφοι, συζητάμε σήμερα στην Ολομέλεια της Βουλής το σχέδιο νόμου αρμοδιότητας του Υπουργείου Αγροτικής Ανάπτυξης και Τροφίμων με φόντο τις τεράστιες κινητοποιήσεις του αγροτικού κόσμου στη χώρας μας, αλλά και πανευρωπαϊκά.

Παρά τις μεθοδεύσεις της Κυβέρνησης για να υποβαθμίσει τα δίκαια αιτήματα των αγροτών και των κτηνοτρόφων, κάνοντας λόγο για υποκινούμενες διαμαρτυρίες και προσπαθώντας να καλλιεργήσει ένα κλίμα αντιπαράθεσης με άλλες επαγγελματικές και κοινωνικές ομάδες, ο δίκαιος αγώνας του αγροτικού κόσμου έχει καταστήσει σαφές πως ο εμπαιγμός από την πλευρά της Κυβέρνησης έχει φτάσει πια στα όριά του, έχοντας εμφανώς σύμμαχο τη συντριπτική πλειοψηφία της κοινωνίας.

Θα περίμενε κανείς πως εν μέσω ενός τέτοιου πρωτοφανούς αναβρασμού που είναι πλέον ζήτημα επιβίωσης για τον αγροτικό κόσμο, η Κυβέρνηση θα έφερνε ένα νομοσχέδιο που θα απαντούσε έστω και στοιχειωδώς στα αιτήματα και τις προτάσεις που έχει καταθέσει με κάθε τρόπο ο αγροκτηνοτροφικός κόσμος. Αντιθέτως, εσείς εισάγετε προς ψήφιση ένα σχέδιο νόμου που έρχεται να διεκπεραιώσει -για διεκπεραίωση συζητάμε- διάφορες διοικητικές εκκρεμότητες, ένα σχέδιο νόμου με αποσπασματικές διατάξεις, χωρίς σαφή προσανατολισμό, χωρίς ουσιαστική διαβούλευση και φυσικά χωρίς κανέναν μακροπρόθεσμο στρατηγικό σχεδιασμό. Αλίμονο!

Ο ΣΥΡΙΖΑ - Προοδευτική Συμμαχία και ο Πρόεδρος Στέφανος Κασσελάκης έχουμε βρεθεί από την πρώτη στιγμή στο πλευρό του αγροκτηνοτροφικού κόσμου με άμεσα εφαρμόσιμες και κοστολογημένες προτάσεις που δεν ξεπερνούν τα 360 εκατομμύρια, ενώ εσείς συνεχίζετε να βάζετε φραγμούς στον απαιτούμενο διάλογο, επικαλούμενοι τη δημοσιονομική σταθερότητα. Επαναλαμβάνετε διαρκώς με ιδιαίτερη ένταση πως είστε ανοιχτοί στη γόνιμη διαβούλευση. Μάλιστα. Όμως, αλήθεια, ποια από τις προτάσεις του κόμματος της Αξιωματικής Αντιπολίτευσης έχετε κάνει δεκτή; Απάντηση; Καμμία! Καμμία απολύτως!

Σε αντιδιαστολή, ο Πρωθυπουργός εξήγγειλε κάποια μέτρα τα οποία από την πρώτη στιγμή κρίθηκαν από το σύνολο του αγροτικού κόσμου ως ανεπαρκή. Και ξέρετε κάτι; Το κόστος της πράσινης και ενεργειακής μετάβασης δεν μπορεί να γίνει σε βάρος ούτε των παραγωγών, αλλά ούτε και της επάρκειας τροφίμων της χώρας.

Και θέλω να θέσω κάποια ερωτήματα με «λογική», με «συνέπεια» και με «σύνεση». Είναι λέξεις που σας αρέσει να τις εισάγετε στην κομματική προπαγάνδα σας.

Πώς θα προχωρήσετε στη δημιουργία κτηνοτροφικών πάρκων χωρίς την ολοκλήρωση της εκπόνησης των διαχειριστικών σχεδίων βόσκησης, η οποία έχει αναιτιολόγητα καθυστερήσει; Και πώς οι πόροι, άραγε, θα διατεθούν προς υλοποίηση και από πού θα έρθουν αυτοί οι πόροι; Θα επιβαρυνθούν οικονομικά περαιτέρω οι αγρότες;

Τίποτα από τα παραπάνω δεν απαντάται στο παρόν σχέδιο νόμου, γεγονός που μαρτυρά ξανά λειτουργίες κακής νομοθέτησης και κακοδιοίκησης, όπως άλλωστε μας έχετε συνηθίσει.

Η κατ’ εξαίρεση στην εγκατάσταση μονάδων ανανεώσιμων πηγών ενέργειας κατά μέγιστο στο 1% της γης υψηλής παραγωγικότητας πρέπει να χρησιμοποιείται με την τήρηση όλων των προϋποθέσεων της εξαίρεσης και, φυσικά, του ελέγχου της μη υπέρβασης σε κάθε περιοχή του 1%. Το κατάλληλο έδαφος για την κατάλληλη γεωργική παραγωγή αποτελεί φυσικό πόρο που δεν αντικαθίσταται. Επιπλέον είναι απαραίτητο να επενδυθούν πόροι στη δημιουργία ενεργειακών αγροτικών κοινοτήτων, με την εξασφάλιση για τον παραγωγό χαμηλής τιμής ρεύματος και ρύθμισης του δικτύου που αυτή τη στιγμή αποκλείει χιλιάδες παραγωγούς.

Αναφέρατε, δε, την ίδρυση αγροτικών τμημάτων στα βιομηχανικά επιμελητήρια –μάλιστα- και την παραχώρηση της δυνατότητας τήρησης των αρχείων μητρώου αγροτών και αγροτικών εκμεταλλεύσεων στα επιμελητήρια. Πολύ ωραία. Ανησυχούμε, όμως, διότι θεωρούμε πως με αυτές τις διατάξεις θα καταφέρετε απλώς να αυξήσετε επιπροσθέτως τις δαπάνες των αγροτών και το μοναδικό τους αποτέλεσμα θα είναι η πλήρης καταγραφή της αγροτικής παραγωγής και των γεωργικών εκμεταλλεύσεων, ώστε να είναι υπό πλήρη έλεγχο των εμπορικών καρτέλ που αυξάνουν δύο και τρεις φορές την τιμή των γεωργικών προϊόντων από το χωράφι στο ράφι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Σας καλούμε, λοιπόν, να αποδείξετε στην πράξη την περιβόητη ρητορική σας περί συναίνεσης και να αποδεχθείτε τις τέσσερις τροπολογίες που έχουμε προτείνει για την ουσιαστική πολιτική και νομοτεχνική βελτίωση του παρόντος κειμένου. Θεσμοθετήστε, λοιπόν, πλαφόν στο αγροτικό ηλεκτρικό ρεύμα που προτείνεται ορισμός ειδικής έκπτωσης 50% στην εκάστοτε τελική βασική τιμή προμήθειας ηλεκτρικής ενέργειας, την κάρτα πετρελαίου στον αγρότη με σκοπό την κάλυψη τού κατά περίπτωση μέγιστου μέρους του αυξημένου κόστους για την αγορά πετρελαίου κίνησης.

Θεσμοθετήστε πλαφόν κέρδους στα αγροεφόδια για τη γεωργία και την κτηνοτροφία, με στόχο τη διασφάλιση ελέγχου στη διαρκή αύξηση τιμών που παρατηρείται την τελευταία τριετία.

Τέλος, θεσμοθετήστε τη διμερή χρηματοδότηση του ΕΛΓΑ, τον συμψηφισμό εισφορών-αποζημιώσεων και καταβολή 100% αποζημιώσεων σε περίπτωση θεομηνιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε, λέγοντας το εξής: Κυρίες και κύριοι της Κυβέρνησης, σταματήστε να κλείνετε τα μάτια και τα αυτιά σας μπροστά στην πραγματικότητα. Ο αγροτικός και ο κτηνοτροφικός κόσμος, ο κόσμος του πρωτογενούς τομέα και της παραγωγής βρίσκεται σε κρίση επιβίωσης και σας καλεί να λάβετε εδώ και τώρα καθοριστικά μέτρα και όχι εκπτώσεις. Οι καθημερινές κινητοποιήσεις και τα μπλόκα αποτελούν μόνο μία εικόνα από το μέλλον, αν συνεχίζετε να διαλύετε τον παραγωγικό ιστό της χώρας.

Η Θεσσαλία και οι υπόλοιπες αγροτικές περιοχές δεν μπορούν να περιμένουν τις δημοσιονομικές σας προτεραιότητες. Αποδεχθείτε τις τροπολογίες του ΣΥΡΙΖΑ - Προοδευτική Συμμαχία και τολμήστε τώρα, πριν είναι πολύ αργά για ολόκληρη τη χώρα.

Και αλήθεια, πώς σας φαίνεστε που είστε και σήμερα πρωταγωνιστές σε ντοκιμαντέρ του ραδιοφωνικού σταθμού του BBS περί ολίσθησης του κράτους δικαίου στην Ελλάδα; Καμαρώνετε; Καμαρώνετε και σήμερα που είστε πρωταγωνιστές ή το καμάρι σας εξαντλείται στα «α και ου, ΔΑΠ-ΝΔΦΚ»;

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Επόμενος ομιλητής είναι ο κ. Παπάς Θεοφάνης, Βουλευτής της Νέας Δημοκρατίας.

Θα ακολουθήσει ο Υφυπουργός κ. Σταμενίτης, μετά η κ. Οικονόμου, η κ. Μανωλάκου, η κ. Τζάκρη και ο κ. Χαλκιάς.

Ορίστε, κύριε Παπά, έχετε τον λόγο.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριε Υπουργέ, κατ’ αρχάς να αναφερθώ λίγο σε αυτό που αναφέρθηκε η κυρία Πρόεδρος της Πλεύσης Ελευθερίας, διότι τυχαίνει να είμαι μέλος της εξεταστικής επιτροπής και ουδέποτε ο Πρόεδρος, ο κ. Μαρκόπουλος, αναφέρθηκε στους γονείς και είναι κρίμα, πραγματικά, τη δυστυχία που έχουν αυτοί οι γονείς να την κάνουμε χρήση και πράξη ο καθένας μας όπως μας ταιριάζει και όπως μας βολεύει.

Όσον αφορά τώρα το θέμα του πρωτογενούς τομέα που συζητάμε σήμερα –και βέβαια είδα ότι πολύ λίγο αναφέρθηκε σε αυτό το πολύ βασικό κομμάτι- θέλω να πω ως ένας άνθρωπος που ζει στην περιφέρεια με την οικογένειά μου, που ασχολούμαι με τον πρωτογενή τομέα, που τυχαίνει να έχω μία επιχείρηση και συνεργάζομαι καθημερινά κυρίως με τους κτηνοτρόφους, ξέρω, καταλαβαίνω και βιώνω την καθημερινότητά τους και τα προβλήματά τους.

Επίσης, όμως, είναι κρίμα και άδικο να ακούγονται μέσα σε αυτή τη Βουλή πολλά τα οποία δεν έχουν καμμία σχέση με την πραγματικότητα, και κυρίως καμμία σχέση με την αλήθεια.

Να θυμίσω στην κ. Χρηστίδου που είναι εδώ μπροστά –και δεν έχει να κάνει με προσωπική αναφορά- ότι επί ΣΥΡΙΖΑ, ξέρετε, αφαιρέθηκαν πάρα πολλά δικαιώματα από τον αγροτικό κόσμο. Να σας θυμίσω ότι δώσατε τη δυνατότητα να ενεργοποιούνται μέσω του εθνικού αποθέματος –αν καταλαβαίνετε τι είναι το εθνικό απόθεμα- για τη βασική ενίσχυση μόνο με τη χρήση βοσκοτόπων, κάτι το οποίο σταμάτησε επί Νέας Δημοκρατίας και επί της προηγούμενης κυβερνήσεως και συνεχίζεται και σήμερα.

Να σας θυμίσω –το είπαν πολύ σωστά και άλλοι προηγούμενοι- ότι επί ημερών του ΣΥΡΙΖΑ η τιμή του γάλακτος ήταν κάτω από 0,80 ευρώ, δηλαδή στα 0,60 ευρώ και αυτή τη στιγμή είναι 1,5 ευρώ. Φθάνει; Όχι, δεν φθάνει.

Να σας θυμίσω ότι μέσα απ’ αυτή την Κυβέρνηση έγιναν προσπάθειες πραγματικά για να ενισχυθεί ο αγροτικός κόσμος, κυρίως ο επαγγελματίας κτηνοτρόφος και ο επαγγελματίας γεωργός, γιατί αυτούς οφείλουμε να ενισχύσουμε, διότι –επειδή αναφέρθηκε η κ. Κωνσταντοπούλου- ο άνθρωπος που ασχολείται πλέον με τον αγροτικό χώρο δεν είναι ένα επάγγελμα κατ’ ανάγκη. Είναι ένα επάγγελμα κατ’ επιλογή. Και ξέρετε ότι υπάρχουν πάρα πολλοί αγρότες και κτηνοτρόφοι που έχουν τελειώσει τα πανεπιστήμιά τους, άλλοι γεωπόνοι, άλλοι κτηνίατροι, άλλοι μηχανολόγοι μηχανικοί ή του Πολυτεχνείου και παρ’ όλα αυτά έχουν αποφασίσει να ασκήσουν αυτό το συγκεκριμένο επάγγελμα.

Και ακόμα έγινε μία συζήτηση. Δεν θυμάμαι πολλές φορές ο Πρωθυπουργός της χώρας να έχει καλέσει τους ανθρώπους μέσα από τις οργανωμένες κινητοποιήσεις που κάνουν για τα δίκαια αιτήματά τους, τα οποία δεν είναι αιτήματα του παρελθόντος. Και εδώ οφείλουμε να δώσουμε συγχαρητήρια σε αυτόν τον αγροτικό χώρο, σε αυτόν τον αγροτικό κόσμο. Δεν είναι τα αιτήματα του παρελθόντος «όλα τα κιλά, όλα τα λεφτά». Είναι αιτήματα που έχουν να κάνουν με την πραγματική βιωσιμότητά τους. Είναι αιτήματα που έχουν να κάνουν με το πραγματικό κόστος παραγωγής.

Τι ήρθαν και έβαλαν δύο από τα πρώτα; Κυρίως αυτό που θέλουν είναι να είναι ανταγωνιστικοί στις διεθνείς αγορές, γιατί για τα προϊόντα που μίλησε τόσο υποτιμητικά η κ. Κωνσταντοπούλου να σας πω ότι τα τελευταία χρόνια η αύξηση των εξαγωγών στον πρωτογενή τομέα διαρκώς είναι και περισσότερο. Διαρκώς τα προϊόντα μας κερδίζουν και μεγαλύτερο μερίδιο στις νέες αγορές, στις διεθνείς αγορές.

(Στο σημείο αυτό την Προεδρική Έδρα καταλαμβάνει ο E΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Άρα μην τα υποτιμάτε τα προϊόντα και κυρίως να μην υποτιμούμε αυτούς τους ανθρώπους που δίνουν τη μάχη, γιατί πολύ σωστά το νέο νομοσχέδιο έρχεται και τους ορίζει να μπουν μέσα στα επιμελητήρια, γιατί, ξέρετε, πολλές φορές ερχόμαστε να μιλήσουμε με υποτιμητικό τρόπο για κάποιον αγρότη, για κάποιον κτηνοτρόφο. Θέλω να σκεφτεί ο καθένας από εσάς και να αναλογιστεί τι κεφάλαιο διαθέτει ένας αγρότης ή ένας κτηνοτρόφος. Το κεφάλαιο που διαθέτει ένας αγρότης ή ένας κτηνοτρόφος είναι πολλαπλάσια μεγαλύτερο σχεδόν από οποιονδήποτε ελεύθερο επαγγελματία.

Εάν αυτός ο άνθρωπος δεν πρέπει να είναι εκεί, τότε ποιος; Και δεν μιλάμε μόνο για το επαγγελματικό επιμελητήριο, αλλά οφείλει να είναι στο βιομηχανικό επιμελητήριο, γιατί πραγματικά ο κάθε αγρότης και ο κάθε κτηνοτρόφος έχει μία βιομηχανία.

Το κακό, ξέρετε ποιο είναι; Ότι έχει μια βιομηχανία που τη δημιούργησε μέσα από τον κόπο πολλών γενεών. Δεν είναι δημιούργημα μιας γενιάς. Και συν τοις άλλοις, εάν φύγει από αυτόν τον χώρο, δυστυχώς, δεν μπορεί να κεφαλαιοποιήσει την υποδομή που υπάρχει από πίσω. Απλώς, θα τα παρατήσει και θα φύγει. Είναι κρίμα και άδικο!

Επίσης, να θυμίσουμε σε αυτή την Αίθουσα ότι αυτή η Κυβέρνηση κάνει μια μεγάλη προσπάθεια, ώστε να εμπιστευτεί ξανά ο αγροτικός κόσμος τις ομάδες παραγωγών, τους συνεταιρισμούς στη σχέση τους με τη γεωργία, διότι μέσα από αυτή θα μπορούν να παραγάγουν καλύτερα τελικό προϊόν και κυρίως να έχουμε καλύτερο κόστος παραγωγής, για να είμαστε ακόμη πιο ανταγωνιστικοί στις διεθνείς αγορές. Δεν είναι τυχαίο ότι δίνουμε τη δυνατότητα στις ομάδες παραγωγών να έχουν κατά 50% μειωμένο τον φόρο εισοδήματος, δεν είναι τυχαίο ότι τους δίνεται η δυνατότητα να συμμετέχουν με σχέδιο στο Ταμείο Ανάκαμψης, δεν είναι τυχαίο ότι ακόμη και οι ανακοινώσεις που έγιναν σήμερα και τις προηγούμενες ημέρες από τον ίδιο τον Πρωθυπουργό και από το σύνολο της ηγεσίας του Υπουργείου, έχουν να κάνουν κυρίως με το τι ζητάνε για το ενεργειακό κόστος και έρχονται με αποφάσεις που δεν έχουν να κάνουν με το σήμερα, δίνοντας κάποιο χρηματικό ποσό για να κοροϊδέψουμε κάποιους, γιατί πλέον οι αγρότες δεν κοροϊδεύονται. Ευτυχώς, ξέρουν πολλά περισσότερα από εμάς εδώ μέσα που είμαστε στο ελληνικό Κοινοβούλιο.

Τι έρχεται και λέει ο Πρωθυπουργός μας, ο κ. Κυριάκος Μητσοτάκης; Έρχεται και λέει το εξής: Ότι η επιστροφή του φόρου κατανάλωσης στο πετρέλαιο δεν θα ισχύει μόνο για το 2024, θα ισχύει και για το 2025. Και το 2025 να καθίσουμε μαζί με τους αγρότες να δούμε πώς πρέπει να γίνει η πραγματική διανομή αυτού του χρηματικού ποσού, γιατί πολύ πιθανόν να πηγαίνει σε κάποιον που απλώς δηλώνει ότι είναι αγρότης και να μην είναι πραγματικός αγρότης. Οφείλουμε να προστατεύσουμε στο σύνολο τον αγροτικό κόσμο.

Επίσης, δεν είναι τυχαίο για το ρεύμα, που είναι μια μεγάλη πληγή, γιατί το ρεύμα αυξάνει κατά πολύ το κόστος παραγωγής. Είπε ότι θα μειωθεί κάτω από 0,10 η κιλοβατώρα. Άρα ερχόμαστε στην ουσία των προβλημάτων του αγροτικού κόσμου και κυρίως με διάρκεια σε βάθος χρόνου. Δεν ήρθαμε να μιλήσουμε για το σήμερα, αλλά ήρθαμε να μιλήσουμε για την επόμενη δεκαετία.

Βλέπετε ότι μέσα και από αυτό το νομοσχέδιο που καταθέτει το Υπουργείο, προσπαθούν να φέρουν μέτρα και αποφάσεις που θα διευκολύνουν την καθημερινότητα του αγρότη, του κτηνοτρόφου και του αλιέα. Το πιο σημαντικό από όλα είναι ότι βλέπετε ότι υπάρχει ένας ορθολογικός διάλογος μεταξύ όλων των πλευρών. Και εδώ οφείλουμε, ο καθένας που κάθεται σε αυτό το τραπέζι -είτε λέγεται «μεμονωμένος παραγωγός» είτε λέγεται «συνεταιρισμός» είτε λέγεται «ομάδα παραγωγών» είτε οποιοσδήποτε φορέας του αγροτικού τομέα- να μιλήσουμε με ειλικρίνεια.

Θα πρέπει όλοι εμείς να δώσουμε δυνατότητα σε αυτά τα νέα παιδιά που έχουν αποφασίσει να ασχοληθούν με τον αγροτικό τομέα, διότι ο αγροτικός κόσμος είναι αυτός που πραγματικά βοηθάει σε πολύ σημαντικά προβλήματα που έχει η ελληνική οικονομία. Πρώτον, έρχεται και ενισχύει την ύπαιθρο, γιατί οι οικογένειες που αποφασίζουν να μείνουν στην ύπαιθρο, είναι κυρίως αυτές οι οικογένειες που ασχολούνται με τον αγροτικό τομέα. Ακόμη και στο κομμάτι της υπογεννητικότητας, όσο και αν σας φαίνεται παράξενο, αν δείτε όλες αυτές τις οικογένειες, θα διαπιστώσετε ότι αυτές είναι οι οικογένειες που αποφασίζουν να κάνουν πέρα από δύο και τρία παιδιά. Ίσως είναι από τις μεγαλύτερες οικογένειες και βοηθούν σε ένα από τα μεγαλύτερα προβλήματα που έχει η χώρα μας και λέγεται «δημογραφικό». Άρα οφείλετε, κύριε Υπουργέ, να συνεχίσετε προς την ίδια κατεύθυνση και να συζητάτε κυρίως με αυτούς τους ανθρώπους, γιατί έχετε διαπιστώσει και εσείς και όλοι μας ότι οι προτάσεις τους είναι ορθολογικές. Καλό είναι, λοιπόν, κάποιοι άνθρωποι μέσα στον αγροτικό κόσμο να δώσουν χώρο στα νέα παιδιά, γιατί βλέπουμε πόσο διαφορετικός είναι ο διάλογος σε σχέση με τους παλιούς συνδικαλιστές, που λέγονται «αγροτοπατέρες» και που πολλές φορές αν ψάξουμε αυτούς τους «αγροτοπατέρες» θα διαπιστώσουμε ότι μπορεί να μην έχουν ούτε ένα αγροτικό μηχάνημα στο όνομά τους και αφήνουν στην άκρη παιδιά που έχουν αποφασίσει να επενδύσουν πάνω σε αυτόν τον τομέα, που τον αγαπούν και μας κάνουν καθημερινά υπερήφανους.

Πέρα από Πρόεδρος στον ΟΠΕΚΕΠ, διατέλεσα και Αντιπεριφερειάρχης Κεντρικής Μακεδονίας στην Αγροτική Ανάπτυξη και έχω πολύ καλή άποψη. Μιλάμε για μια περιοχή που παράγει πάνω από το 25% του ακαθαρίστου αγροτικού προϊόντος της χώρας μας, μία περιοχή που έχει κάνει χρήση της ευφυούς γεωργίας εδώ και πάρα πολλά χρόνια.

Εγώ με την οικογένειά μου ζω στον Σοκό. Ο Σοκός είναι μια περιοχή που παράγει αυτή τη στιγμή το περισσότερο αγελαδινό γάλα σε όλη την Ελλάδα. Και ξέρετε γιατί έχει γίνει; Δεν είναι γιατί αυξήθηκε ο αριθμός των κτηνοτρόφων, αλλά γιατί οι κτηνοτρόφοι έγιναν πιο επαγγελματίες. Κάποτε στον τόπο μου, στο χωριό μου μπορεί ο καθένας να είχε από πέντε ζώα και να θεωρούσε ότι ήταν κτηνοτρόφος. Σήμερα, μια κτηνοτροφική μονάδα μπορεί να παράγει είκοσι τόνους γάλα. Καταλαβαίνετε, λοιπόν, ότι όταν μιλάμε γι’ αυτούς τους ανθρώπους πρέπει να μιλάμε με πολύ μεγάλο σεβασμό. Να ξέρετε ότι δεν είναι κάποια ειδική κατηγορία και δεν θέλουν καμμία ελέηση από εμάς. Απλώς θέλουν έναν ειλικρινή διάλογο, που με αυτή την Κυβέρνηση υπάρχει.

Να είστε καλά και ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Υφυπουργός, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ηγεσία του Υπουργείου Αγροτικής Ανάπτυξης και Τροφίμων, με επικεφαλής τον Υπουργό, κ. Λευτέρη Αυγενάκη, την πρώτη ημέρα ανάληψης των καθηκόντων μας, θέσαμε ως κεντρικό στόχο τον εκσυγχρονισμό του πρωτογενούς τομέα, το πέρασμά του στην επόμενη ημέρα των νέων τεχνολογιών, της καινοτομίας, αλλά και στη βελτίωση της θέσης του παραγωγού.

Το παρόν σχέδιο νόμου είναι μία απτή απόδειξη της βούλησής μας να πετύχουμε τους στόχους που έχουμε θέσει, καθώς πρόκειται για ένα νομοθετικό κείμενο που περιλαμβάνει διατάξεις για την ενίσχυση της κτηνοτροφίας. Περιλαμβάνει ρυθμίσεις για την αλιεία και τις υδατοκαλλιέργειες, για τα αγρο-φωτοβολταϊκά και την ποιότητα των τροφίμων. Περιλαμβάνει ακόμα και άλλες διατάξεις για την τόνωση συνολικά της αγροτικής ανάπτυξης.

Επιγραμματικά, θα αναφερθώ στα κυριότερα σημεία που είναι η δημιουργία κτηνοτροφικών πάρκων για τον σταβλισμό των ζώων, στηρίζοντας τη βιωσιμότητα των μικρών κτηνοτροφικών επιχειρήσεων. Σήμερα, ένα από τα μεγαλύτερα στοιχήματα που καλούμαστε να κερδίσουμε στην πρωτογενή παραγωγή, είναι η διατήρηση και η ανάπτυξη του κτηνοτροφικού τομέα. Είναι ένα ζήτημα που το έχουμε εντοπίσει από πολύ νωρίς και έχουμε διακρίνει την αναγκαιότητα στήριξης των κτηνοτρόφων μέσα από τη διαμόρφωση ενός θεσμικού πλαισίου, που θα ενισχύσει κυρίως τις μικρές εκμεταλλεύσεις.

Οι διατάξεις που εισάγουμε, λοιπόν, στοχεύουν ακριβώς στην εξυπηρέτηση αυτών των αναγκών, δημιουργώντας όπως φιλοδοξούμε να εξασφαλίσουν τη βιωσιμότητα των μικρών εκμεταλλεύσεων, την αύξηση της παραγωγικότητας των ζώων για την κάλυψη των αυξημένων αναγκών σε προϊόντα κτηνοτροφικής παραγωγής, αλλά και στη βελτίωση της ποιότητας των προϊόντων.

Μια ακόμη σημαντική ρύθμιση αποτελεί η αντιμετώπιση της γραφειοκρατίας, προκειμένου να βρεθεί λύση στο χρόνια πρόβλημα των ενδικοφανών αλιευτικών προσφυγών. Επίσης, η αγωγή ρυθμίσεων για τον αλιευτικό τουρισμό και τις υδατοκαλλιέργειες. Εδώ, σε αυτό το σημείο, θα αναφερθώ στη διάταξη για τη δημιουργία επαρκούς πλαισίου για την παράλληλη παραγωγή αγροτικών προϊόντων και λειτουργία φωτοβολταϊκών πάρκων σε γη υψηλής παραγωγικότητας.

Στόχος μας, ως ηγεσία του Υπουργείου Αγροτικής Ανάπτυξης και Τροφίμων, είναι η αξιοποίηση των νέων τεχνολογιών, εις όφελος του αγροτικού κόσμου, αλλά και η καλύτερη αξιοποίηση των αγροτικών εκμεταλλεύσεων. Η νέα τεχνολογία των κατασκευών ΑΠΕ και τα λεγόμενα «αγρο-φωτοβολταϊκά» είναι μια τέτοια περίπτωση. Η χρήση τους προσφέρει σημαντικές ωφέλειες γι’ αυτό και πιστεύουμε ότι πρέπει να αξιοποιήσουμε αυτή την τεχνολογία. Πρώτον, γιατί διασφαλίζουν τη βιωσιμότητα των εκμεταλλεύσεων και δεύτερον, γιατί μειώνουν τον ανταγωνισμό για τη χρήση διαθέσιμης γης και τρίτον, γιατί διασφαλίζουν την επισιτιστική ασφάλεια της χώρας.

Η διπλή χρήση που προσφέρουν τα φωτοβολταϊκά νέας γενιάς είναι μια πρώτης τάξεως λύση υψηλής παραγωγικότητας από τα φωτοβολταϊκά πάρκα. Είναι μια παρέμβαση που κρίνεται ιδιαίτερα σημαντική και απαραίτητη, καθώς θα ανοίξει τον δρόμο για ταυτόχρονη συνύπαρξη καλλιεργειών και εγκαταστάσεων ανανεώσιμων πηγών ενέργειας σε γαίες υψηλής παραγωγικότητας.

Επιπρόσθετα, το παρόν σχέδιο νόμου περιλαμβάνει ρυθμίσεις με σκοπό να διευθετήσει και να εξορθολογίσει λειτουργικά κανονιστικά νομοθετικά ζητήματα πάσης φύσεως, καθώς επίσης και να διασφαλίσει τη βελτίωση της λειτουργίας των οργανισμών. Να βοηθήσει στην καθημερινότητα των παραγωγών και να επιλύσει χρόνια προβλήματά τους, εξασφαλίζοντας την εν γένει βιωσιμότητά τους. Να ρυθμίσει ζητήματα των πληγέντων από πυρκαγιές και πλημμύρες των τελευταίων μηνών που προήλθαν προσωρινά ή μόνιμα σε κατάσταση έκτακτης ανάγκης.

Τέλος, περιλαμβάνει τις διατάξεις για τη σύσταση των αγροτικών τμημάτων στα επιμελητήρια, μία βασική μας φιλοδοξία για να ενισχυθεί η αγροτική επιχειρηματικότητα και να ανοίξουν νέοι ορίζοντες για τους παραγωγούς μας.

Κυρίες και κύριοι συνάδελφοι, από το 2019 οι κυβερνήσεις της Νέας Δημοκρατίας λαμβάνουν αποφάσεις, εφαρμόζουν πολιτικές και παρεμβαίνουν, όπου κριθεί απαραίτητο, προκειμένου να στηρίξουν τους ανθρώπους της πρωτογενούς παραγωγής. Παίρνοντας την σκυτάλη από τις ηγεσίες του Υπουργείου Αγροτικής Ανάπτυξης και Τροφίμων των προηγούμενων τεσσερισήμισι χρόνων, εργαζόμαστε για να φέρουμε περισσότερα αποτελέσματα στη συνολική αυτή προσπάθεια ανασύστασης και ανασύνταξης του πρωτογενούς τομέα με τις παρεμβάσεις που προηγήθηκαν για μείωση της φορολογίας των αγροτών, με την κατάργηση του νόμου Κατρούγκαλου και την αποσύνδεση των ασφαλιστικών εισφορών από το εισόδημα και μετά με την επαναφορά του μέτρου για την επιστροφή του ειδικού φόρου κατανάλωσης στο αγροτικό πετρέλαιο, που θυμίζω ότι είχε καταργηθεί το 2016. Η Κυβέρνηση του Κυριάκου Μητσοτάκη και το 2022 και το 2023, αλλά και το 2024 το επαναφέρει και επιστρέφει τον ειδικό φόρο κατανάλωσης.

Μετά τη γενναία επιχορήγηση του ΕΛΓΑ με 400 εκατομμύρια, ενεργοποιώντας ουσιαστικά το δικαίωμα που μας έδινε ο νόμος και δεν το αξιοποίησε αυτό ποτέ κανένας από τις προηγούμενες κυβερνήσεις, μετά τον εξορθολογισμό του συστήματος πληρωμών σε μία εφάπαξ πληρωμή, μετά τις έκτακτες παρεμβάσεις με άμεσες ενισχύσεις για την αντιμετώπιση των συνεπειών της πανδημίας και της ενεργειακής κρίσης, ερχόμαστε να προσθέσουμε ως νέα ηγεσία του ΥΠΑΑΤ, πέραν του παρόντος σχεδίου νόμου και των εξαιρετικών σημαντικών ρυθμίσεών του, μεγάλες τομές στη λειτουργία του ΕΛΓΑ και στον εξορθολογισμό του κανονισμού του, που θα δείτε πάρα πολύ σύντομα.

Ερχόμαστε, με πρώτο τον Υπουργό, να πάρουμε δύσκολες αποφάσεις και να συγκρουστούμε με στόχο την ανασυγκρότηση του ΟΠΕΚΕΠΕ και τη μετατροπή του σε έναν οργανισμό που διασφαλίζει τα συμφέροντα των παραγωγών. Ερχόμαστε να σχεδιάσουμε το αγροτικό «112», που θα αποτελέσει ένα χρήσιμο εργαλείο στα χέρια των παραγωγών και ένα όπλο απέναντι στα έντονα καιρικά φαινόμενα που απειλούν ολοένα και περισσότερο τις καλλιέργειες της χώρας, ενώ παράλληλα δρομολογούμε τα projects που θα ενισχύσουν την εξωστρέφεια της αγροτικής παραγωγής, αλλά και θα αξιοποιήσουν τα ευφυή συστήματα πάνω στην παραγωγική διαδικασία.

Ερχόμαστε να δράσουμε άμεσα και οργανωμένα, για να αντιμετωπίσουμε τις σφοδρές συνέπειες της κλιματικής κρίσης σε φαινόμενα, όπως αυτά που έπληξαν τη Θεσσαλία, τον Έβρο, τη Ρόδο και την Εύβοια. Βεβαίως, και όπου αλλού κριθεί απαραίτητο, παρεμβαίνουμε για να λύσουμε έκτακτα προβλήματα και να καλύψουμε νέες ανάγκες.

Κυρίες και κύριοι συνάδελφοι, μπορεί το κλίμα των ημερών να δημιουργεί εντυπώσεις και μπορεί ορισμένοι στην Αντιπολίτευση να επιθυμούν να εκμεταλλευτούν πολιτικά την πίεση που νιώθουν οι αγρότες και οι κτηνοτρόφοι μας από τις συνέπειες της κλιματικής κρίσης, οι οποίες έχουν αρχίσει να αφήνουν έντονο το αποτύπωμά τους στις καλλιέργειες, αλλά και από την πίεση που ασκείται συνολικά από την αύξηση του κόστους παραγωγής εξαιτίας της ενεργειακής κρίσης και του πληθωρισμού. Όμως, οι ίδιοι οι παραγωγοί μας γνωρίζουν πολύ καλά ότι οι κυβερνήσεις της Νέας Δημοκρατίας και πρώτος ο Πρωθυπουργός Κυριάκος Μητσοτάκης στάθηκαν πάντοτε στο πλευρό τους και το αυτό θα κάνουν και τώρα. Με ανοικτές πόρτες, ανοικτά αυτιά, αστείρευτη θέληση για διάλογο και συνεννόηση είμαστε εδώ, για να βρούμε από κοινού με τους παραγωγούς ρεαλιστικές λύσεις.

Ήδη, από τον Πρωθυπουργό έχουν ανακοινωθεί η ρύθμιση χρεών προς τη ΔΕΗ για τους ΤΟΕΒ και ΓΟΕΒ, προϋπολογισμού 87 εκατομμυρίων ευρώ, η μακροπρόθεσμη μείωση του κόστους ηλεκτρικού ρεύματος τουλάχιστον κατά 30% επί μία δεκαετία σε αγρότες συνεταιριστικών σχημάτων και σε πλαίσιο συμβολαιακής γεωργίας. Είναι, επίσης, το Πρόγραμμα «Φωτοβολταϊκά στο Χωράφι» για μεμονωμένους αγρότες, προϋπολογισμού 30 εκατομμυρίων ευρώ. Είναι και το Πρόγραμμα «ΑΠΟΛΛΩΝ», που αφορά μειωμένα ενεργειακά κόστη άρδευσης κατά 50% για τα μέλη όλων των ΓΟΕΒ και ΤΟΕΒ από το 2026 και μετά και προφανώς και ιδιωτικές αρδεύσεις. Σήμερα ανακοινώθηκε φθηνότερο ρεύμα για τους αγρότες για δύο συν οκτώ χρόνια και προκαταβολή της επιστροφής του ειδικού φόρου κατανάλωσης, που θα είναι 40 εκατομμύρια στα τέλη Μαρτίου.

Προσωπικά είμαι αισιόδοξος, γιατί πιστεύω στην ειλικρινή και ευθεία σχέση που έχει καλλιεργήσει όλα αυτά τα χρόνια το κόμμα της Νέας Δημοκρατίας με τους αγρότες και τους κτηνοτρόφους αλλά και οι κυβερνήσεις μας με την αγροτική παραγωγή. Είμαι βέβαιος ότι η επόμενη μέρα θα είναι καλύτερη και θα μπορούμε να αντιμετωπίσουμε σε βάθος και ουσιαστικά τα προβλήματα και της κλιματικής κρίσης και της ενεργειακής κρίσης αλλά και τα σημαντικά ζητήματα από την πρώτη εφαρμογή του στρατηγικού σχεδίου της ΚΑΠ.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί η κ. Οικονόμου Θωμαΐς από τη Νέα Δημοκρατία και μετά είναι η κ. Μανωλάκου, η κ. Τζάκρη και ο κ. Χαλκιάς.

Κυρία Οικονόμου, σας παρακαλώ να είστε εντός του χρόνου σας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η σημερινή συνάντηση του Πρωθυπουργού με τους εκπροσώπους των αγροτών επιβεβαίωσε την εποικοδομητική στάση της Κυβέρνησης και της Νέας Δημοκρατίας απέναντι στα προβλήματα που αντιμετωπίζουν.

Φθηνότερο ρεύμα, λοιπόν, για όλους τους αγρότες που θα έχει διάρκεια δέκα χρόνια, εξήγγειλε ο Πρωθυπουργός. Βεβαίως, είναι και η πρόσθετη των παραγωγών για τη μείωση του ενεργειακού τους κόστους, την οποία εξήγγειλε ο Κυριάκος Μητσοτάκης και η οποία έρχεται σε συνέχεια άλλων πρόσφατων μέτρων, όπως είναι η επιστροφή στους αγρότες για μία ακόμη χρονιά και το 2024 του ειδικού φόρου κατανάλωσης στο πετρέλαιο. Πρόκειται για μία ετήσια οικονομική ενίσχυση ύψους 83 εκατομμυρίων ευρώ, η οποία θα δοθεί με προκαταβολή 40 εκατομμυρίων ευρώ, που θα καταβληθεί μέχρι το τέλος Μαρτίου, όπως εξήγγειλε ο Πρωθυπουργός, την οποία να θυμίσω ότι ο ΣΥΡΙΖΑ είχε καταργήσει το 2016.

Η προνομιακή τιμολόγηση από τη ΔΕΗ για τους παραγωγούς μας με πρόσθετη έκπτωση 10% στο αγροτικό ρεύμα είναι ένα μέτρο που έρχεται σε συνέχεια της επιδότησης της αγροτικής κατανάλωσης ηλεκτρισμού, που επίσης έφερε την προηγούμενη τετραετία η Νέα Δημοκρατία.

Παράλληλα, η Κυβέρνηση της Νέας Δημοκρατίας έχει ήδη προχωρήσει από το 2023 σε μείωση του ΦΠΑ στα αγροτικά εφόδια από το 13% στο 6%, σε μεγάλες φοροελαφρύνσεις για το σύνολο της πρωτογενούς παραγωγής και βελτίωση της ασφαλιστικής συνταξιοδοτικής κατάστασης των αγροτών και των οικογενειών τους με την προνομιακή αντιμετώπιση από τον ΕΦΚΑ.

Βεβαίως, θα αναφερθώ και στη χορήγηση αποζημιώσεων, προκαταβολών και άλλων, σε πληγέντες αγρότες, άνω του 1 δισεκατομμυρίου. Βεβαίως, φυσικά, μένουν πολλά ακόμα να δοθούν.

Αυτό που μένει τώρα να δούμε είναι και την ίδια εποικοδομητική στάση από όλα τα κόμματα, χωρίς λαϊκισμούς και ανέξοδες πλειοδοσίες, γιατί τα προβλήματα λύνονται μόνο από υπεύθυνους πολιτικούς που εργάζονται συστηματικά για τα συμφέροντα των πολλών, όχι από όσους κάνουν αγροτουρισμό, σκαρφαλώνοντας σε τρακτέρ, για να υποσχεθούν πράγματα που γνωρίζουν ότι δεν θα κάνουν.

Η Νέα Δημοκρατία παραμένει με διαφορά η μόνη παράταξη ευθύνης που έχει πραγματοποιήσει ό,τι υποσχέθηκε και μπορεί να δεσμευθεί ουσιαστικά για το μέλλον, να κάνει πράξη όλα όσα υποσχέθηκε στον ελληνικό λαό.

Κύριε Υπουργέ, είναι σαφές πως το νομοσχέδιο που συζητούμε σήμερα κινείται ακριβώς στην κατεύθυνση επίλυσης των προβλημάτων των αγροτών μας. Θα μείνω σε δύο χαρακτηριστικές περιπτώσεις, οι οποίες αφορούν ιδιαίτερα στον πρωτογενή τομέα της Ευρυτανίας, την οποία εκπροσωπώ.

Ξεκινώ με τα άρθρα 7 και 8, με τα οποία επιταχύνουμε τη διαδικασία εκπόνησης διαχειριστικών σχεδίων βόσκησης. Είναι μία εξαιρετικά κρίσιμη διαρθρωτική αλλαγή, που θα βοηθήσει στη μακροπρόθεσμη ανάπτυξη της κτηνοτροφίας στην περιφέρεια. Και αυτό, γιατί, όπως είναι γνωστό, τα σχέδια αξιοποίησης της βοσκήσιμης γης είναι άρρηκτα συνδεδεμένα με τη μελλοντική ενεργοποίηση δικαιωμάτων ενίσχυσης των κτηνοτρόφων μας από την Ευρωπαϊκή Ένωση.

Πρέπει σε αυτό το σημείο, κύριε Πρόεδρε, να υπογραμμίσω τη σημασία της πρόσφατης δέσμευσης του Πρωθυπουργού για την καταβολή μέχρι τον Απρίλιο από τον ΟΠΕΚΕΠΕ του συνόλου των ενισχύσεων προηγουμένων ετών που δικαιούνταν οι παραγωγοί, κάτι που σημαίνει ότι το αγροτικό εισόδημα θα ενισχυθεί άμεσα με 750 εκατομμύρια ευρώ, μέρος των οποίων φυσικά θα διατεθεί και για τους κτηνοτρόφους της Ευρυτανίας.

Έρχομαι τώρα και σε μία άλλη σημαντική παρέμβαση του Υπουργείου, η οποία αφορά στην αξιοποίηση σκαφών που ανήκουν σε μονάδες υδατοκαλλιέργειας για την παροχή τουριστικών υπηρεσιών. Η εφαρμογή, λοιπόν, των άρθρων 15 και 16 και σε παραλίμνιες περιοχές, θα επιτρέψει την ανάπτυξη του περιηγητικού και αλιευτικού τουρισμού σε πανέμορφους υδάτινους όγκους, όπως της Ευρυτανίας. Βέβαια, αναφέρομαι στη μοναδική λίμνη των Κρεμαστών, μια τεχνητή λίμνη με τεράστιες δυνατότητες για δράσεις αναψυχής που θα δημιουργήσουν νέες θέσεις εργασίας και θα φέρουν καινοτόμες οικονομικές δραστηριότητες στο νομό μας.

Εδώ θα ήθελα, κύριε Υπουργέ, να καταθέσω μερικές βελτιωτικές προτάσεις για τις επερχόμενες προκλήσεις του Προγράμματος «ΑΛΙΕΙΑ» του ΕΣΠΑ που αφορούν τις ιχθυοκαλλιέργειες, όπως η παροχή ειδικών κινήτρων για το ξεκίνημα τέτοιων επενδύσεων, ειδικά σε απομονωμένες και μειονεκτικές περιοχές, καθώς και η αύξηση της ποσοστιαίας συμμετοχής του δημοσίου στις παραπάνω επενδύσεις, προκειμένου να γίνουν ελκυστικές σε νέους ανθρώπους και μακροπρόθεσμα βιώσιμες.

Κυρίες και κύριοι συνάδελφοι, προχωρώντας στο άρθρο 32, εισάγεται μια εξαιρετική ρύθμιση για το 2023, με στόχο την κάλυψη των ζημιών που προκλήθηκαν τόσο σε γεωργικές καλλιέργειες όσο και σε κτηνοτροφικές εκμεταλλεύσεις ανεξαρτήτως αιτίου. Συγκεκριμένα, κατά παρέκκλιση των σχετικών κανονισμών του ΕΛΓΑ, θα καλυφθεί μέχρι και το 100% των ασφαλιστικών ζημιών των αγροτών που καταγράφηκαν το 2023.

Θα ήθελα εδώ, κύριε Υπουργέ, να σας θέσω ξανά ένα ιδιαίτερο αίτημα των κτηνοτρόφων της Ευρυτανίας που έχει να κάνει με την καταστροφή των κοπαδιών τους από αγέλες λύκων. Πρόκειται, βέβαια, για απώλειες που σήμερα καλύπτονται ασφαλιστικά από τον ΕΛΓΑ, όμως εξαιτίας του ισχύοντος κανονισμού προβλέπεται μία πολύ περίπλοκη διαδικασία απόδειξης των ζημιών στα εκτρεφόμενα ζώα, στην οποία οι κτηνοτρόφοι αντικειμενικά δεν μπορούν να ανταποκριθούν. Επομένως απαιτείται εν όψει της ολοκλήρωσης της μελέτης για το νέο ασφαλιστικό κανονισμό του ΕΛΓΑ, να απλοποιηθεί η σχετική διαδικασία και να αυξηθεί η ασφαλιστική αποζημίωση των κτηνοτρόφων.

Θα ήθελα κλείνοντας, κύριε Πρόεδρε, να θέσω δύο συναφή θέματα που απασχολούν έντονα τους κτηνοτρόφους μας. Πρώτα απ’ όλα, για το γάλα θέλω να αναγνωρίσω την ουσιαστική παρέμβαση που γίνεται με το άρθρο 34 στην ειδική εισφορά του γάλακτος. Λόγω, όμως, των έκτακτων περιστάσεων τις οποίες αντιμετωπίζει σήμερα η ελληνική κτηνοτροφία, αλλά και του προβλήματος τιμολόγησης του γάλακτος, είναι απολύτως αναγκαία η αναστολή της υποχρέωσης καταβολής από τους παραγωγούς της ειδικής αυτής εισφοράς στο γάλα που τελικά επιβαρύνει και τους καταναλωτές.

Τελειώνω αναφερόμενη στις ελληνοποιήσεις εισαγόμενων κτηνοτροφικών προϊόντων που συχνά επηρεάζουν τόσο τους παραγωγούς όσο και εμάς τους πολίτες που τα πληρώνουμε. Είμαι βέβαιη ότι τα συναρμόδια Υπουργεία γνωρίζουν το πρόβλημα και θα πάρουν άμεσα και μακροπρόθεσμα μέτρα για τον περιορισμό του φαινομένου αυτού και φυσικά των οικονομικών συνεπειών του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Τελείωσε σήμερα και αυτή η περιβόητη συνάντηση του Πρωθυπουργού με εκπροσώπους των αγωνιζόμενων αγροτών και η Κυβέρνηση αρνήθηκε να ικανοποιήσει το σύνολο των αιτημάτων τους, όπως επιβεβαιώθηκε και από την ομιλία του κυρίου Υπουργού κ. Αυγενάκη. Είχαν υποσχεθεί να ξύσουν τον πάτο του βαρελιού.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Τον ξύσαμε.

**ΔΙΑΜΑΝΤΩ ΜΑΝΩΛΑΚΟΥ:** Το πιθανότερο είναι ότι δεν υπήρχε πάτος για να ξύσετε, γιατί το βαρέλι ολόκληρο το έχετε δώσει στους λεφτάδες, στο κεφάλαιο. Δεν βρέθηκε βαρέλι.

Τελικά, η κοροϊδία σας δεν έχει πάτο. Αλλά να σας πω, θα το βρείτε μπροστά σας να είσαστε βέβαιοι, όχι μόνο από τους αγρότες, αλλά και από πολλούς περισσότερους που δεν μπορούν να ζήσουν, όταν το μηνιάτικο τελειώνει στις δεκαεννέα μέρες. Συσσωρεύεται οργή και αγανάκτηση και θα ξεσπάσει οργανωμένα. Να είστε βέβαιοι γι’ αυτό.

Και όμως, η ικανοποίηση των αιτημάτων των αγροτών, είναι επιτακτική κοινωνική ανάγκη. Είναι απαίτηση, όχι μόνο γιατί είναι δίκαια αιτήματα που έχουν τη συμπαράσταση της πλειοψηφίας του λαού αλλά και γιατί θα συμβάλουν στη μείωση της τιμής των τροφίμων για τον λαό. Τα ίδια τα στοιχεία το μαρτυρούν. Το 73% περίπου των νοικοκυριών, μείωσε δαπάνες εξαιτίας της αύξησης των τιμών στα τρόφιμα. Βέβαια, οι επιχειρηματικοί όμιλοι των σουπερμάρκετ, έχουν εκτινάξει τα κέρδη τους ξεπερνώντας τα 11 δισεκατομμύρια μόνο το 2023. Πόσο μαρτυριάρικα είναι αυτά τα νούμερα για την αντιλαϊκή πολιτική σας;

Ωστόσο, η Κυβέρνηση φέρνει δικαιολογίες για δημοσιονομικές αντοχές. Αλήθεια, το ότι έχετε αφορολόγητο πετρέλαιο σε εφοπλιστές, βιομηχάνους, αεροπορικές εταιρείες που ξεπερνούν τα 500 εκατομμύρια κάθε χρόνο -μισό δισεκατομμύριο- έχει δημοσιονομικές επιπτώσεις; Αυτή, όμως, είναι η ταξική σας πολιτική, γιατί είσαστε υπέρ των επιχειρηματικών ομίλων και όχι των λαϊκών στρωμάτων.

Η ευθύνη είναι αποκλειστικά και μόνο της Κυβέρνησης. Διότι τα συγκεκριμένα αιτήματα ακούστηκαν και συζητήθηκαν εδώ και τρεις βδομάδες στους δρόμους του αγώνα και δεν είναι τυχαίο ότι αφορούν την πολιτική της Κοινής Αγροτικής Πολιτικής που φτωχοποιεί τους μικρομεσαίους αγρότες, καθώς και την πράσινη μετάβαση που τους χρεοκοπεί και ας υμνείτε όλοι σας την πράσινη ή δίκαιη μετάβαση, όπως την έλεγε ο Κοινοβουλευτικός Εκπρόσωπος της Νέας Αριστεράς και προβάλλετε την κλιματική κρίση για κάθε νόσο και άλλοθι.

Βέβαια, μιλήσατε και για δομικές αλλαγές σήμερα και για ελλείψεις μάλιστα δομικών αλλαγών. Να ξέρετε ότι από το 1981 που εντάχθηκε η Ελλάδα στην τότε ΕΟΚ και δομικές και διαρθρωτικές αλλαγές έγιναν και γίνονται στον αγροτικό τομέα. Έχουν, όμως, τη σφραγίδα της ευρωκοινοτικής αγροτικής πολιτικής που οδηγεί στο ξεκλήρισμα των μικρομεσαίων, αλλού πιο γρήγορα αλλού με πιο αργά βήματα.

Αυτό είναι το παραγωγικό σας μοντέλο, κύριε Υπουργέ. Δεν χωράνε όλοι οι αγρότες, αλλά μόνο οι μεγαλοκληρούχοι. Αυτό εξυπηρετούν και οι επιδοτήσεις του ευρωκοινοτικού προϋπολογισμού. Γι’ αυτό όλες οι επιδοτήσεις, όλα αυτά τα χρόνια –ναι, είναι δισεκατομμύρια κάθε χρόνο και ίσως και περισσότερο από άλλες χώρες, εμείς συμφωνούμε- βελτίωσαν τη θέση της αγροτιάς; Όχι, βέβαια, την εξόντωσαν. Γιατί; Διότι στους μεγάλους πηγαίνουν. Αλλά έτσι είναι. Την Ευρωπαϊκή Ένωση και την ΚΑΠ όχι μόνο δεν την ενοχοποιείτε, αλλά την προστατεύετε, την περιφρουρείτε. Και τι κάνετε; Ο ένας τα ρίχνει στον άλλο ότι είναι ανίκανος να τη διαχειριστεί σωστά. Το ακούσαμε και σήμερα.

Ωστόσο, γιατί αυτή τη χρονιά ξεχύθηκαν τόσο μαζικά, τόσο αποφασιστικά οι αγρότες, οι μελισσοκόμοι με τα τρακτέρ τους αφήνοντας τα χωράφια τους και έφτασαν μέχρι τις μεγάλες πόλεις;

Και δεν αναφερόμαστε μόνο στην Ελλάδα, αλλά και στις άλλες χώρες της Ευρωπαϊκής Ένωσης. Επίσης, γιατί έμοιαζαν τόσο πολύ τα αιτήματα και τα συνθήματά τους, αλλά και ο στόχος που είχαν, δηλαδή η ικανοποίηση αιτημάτων που συσχετίζονται με την ίδια την επιβίωσή τους; Η αναγνώριση του αγώνα τους έγινε αποδεκτή, γι’ αυτό και η αλληλεγγύη παντού ήταν πολύ μεγάλη. Ναι, αυτή η μάχη των αγροτών είχε νέα ποσοτικά και ποιοτικά χαρακτηριστικά το 2024. Ήταν πολύ περισσότεροι σχεδόν σε όλες της χώρες της Ευρωπαϊκής Ένωσης, αμφισβητώντας τη νέα Κοινή Αγροτική Πολιτική.

Πιέστηκαν οι κυβερνήσεις και η ελληνική. Αναγκάστηκε ο Πρωθυπουργός να δεχτεί τους αγρότες και να συζητήσει και τα προβλήματα και τα αιτήματα επιβίωσης, και ας κορόιδεψε, για να κερδίσει χρόνο. Αυτές είναι τελικά οι ανοικτές πόρτες για τους αγρότες που λέτε. Γιατί, όμως, τόσο οξυμένα πνεύματα στα κράτη-μέλη της Ευρωπαϊκής Ένωσης και γιατί αυτός ο παναγροτικός ξεσηκωμός; Μα γιατί φάνηκαν πολύ γρήγορα και πιεστικά τα αποτελέσματα των κανονισμών που καθορίζουν το νομοθετικό πλαίσιο της ΚΑΠ για το 2021 - 2027, προσαρμόζοντας ακόμα πιο βίαια, πιο γρήγορα την Κοινή Αγροτική Πολιτική στην κοινή στρατηγική της Ευρωπαϊκής Ένωσης για την ενίσχυση της κερδοφορίας των ομίλων με τη λεγόμενη «πράσινη ανάπτυξη» και την ψηφιοποίηση. Το άμεσο αποτέλεσμα ήταν η μείωση των άμεσων ενισχύσεων για τους βιοπαλαιστές αγρότες και ας τα ρίχνετε στον ΟΠΕΚΕΠΕ. Και ποιος είναι ο στόχος; Η ακόμα μεγαλύτερη στήριξη των καπιταλιστικών επιχειρήσεων του γεωργικού τομέα και όσων συνδέονται με αυτές. Δηλαδή οι όροι και οι προϋποθέσεις ήταν τέτοιοι που να μπορούν να ανταποκριθούν στα οικολογικά καθεστώτα, εξασφαλίζοντας έτσι περισσότερες ενισχύσεις από τον δεύτερο πυλώνα της αγροτικής ανάπτυξης με προγράμματα δράσεων για το κλίμα, την ψηφιοποίηση της γεωργίας, την έρευνα και καινοτομία.

Αυτά όλα μάς τα υμνούσε πριν λίγο ο κύριος Υπουργός, βεβαίως και εσείς όλοι ψηφίζατε στο Ευρωκοινοβούλιο, Νέα Δημοκρατία, ΣΥΡΙΖΑ, ΠΑΣΟΚ, το κόμμα του Βελόπουλου και ας παριστάνετε τώρα τους συντρέχοντες στην αγροτιά και χύνετε –δήθεν- μαύρο δάκρυ για τα βάσανά τους που η πολιτική η δική σας και της Ευρωπαϊκής Ένωσης δημιούργησε. Φτάνει πια η υποκρισία! Είστε συνένοχοι. Να γιατί τα συνθήματα και τα αιτήματα ήταν για την επιβίωση και το υψηλό ενεργειακό κόστος στο πλαίσιο της πράσινης μετάβασης που με πάθος υπερασπίζεστε, αν και υπάρχουν εγχώριες φτηνότερες ενεργειακές λύσεις, αλλά δεν εξασφαλίζουν κέρδη στους ομίλους των ΑΠΕ.

Ωστόσο, η αλήθεια είναι ότι ζούμε στην εποχή του ραγδαία αναπτυσσόμενου ψηφιοποιούμενου καπιταλισμού. Είναι ο ψηφιακός μετασχηματισμός που είπε ο κ. Αυγενάκης των συνεχών τεχνολογικών αλμάτων που επιδρούν στις παραγωγικές δυνάμεις, μεταβάλλουν προς το χειρότερο τις εργασιακές σχέσεις και κάθε πτυχή της καθημερινής μας ζωής, γιατί πηγή των κοινωνικών δεινών δεν είναι οι μηχανές ούτε τα αυτοματοποιημένα ψηφιοποιημένα συστήματα, αλλά πηγή δεινών είναι το ότι η ιδιοκτησία τους είναι στα χέρια των εκμεταλλευτών, της αστικής τάξης, που τα αξιοποιούν για να διαιωνίζουν την εκμετάλλευση της εργατικής τάξης και των λαϊκών στρωμάτων, στα οποία συμπεριλαμβάνονται και οι μικρομεσαίοι αγρότες, πάντα βέβαια για την κερδοφορία τους. Σε αυτή την κατεύθυνση είναι προσαρμοσμένη και η Κοινή Αγροτική Πολιτική, εξοντώνοντας όσους από τους αυτοαπασχολούμενους αγρότες έχουν απομείνει.

Συνεπώς το νομοσχέδιό σας καμμία σχέση δεν έχει με όλα αυτά, καμμία σχέση δεν έχει με την ανάπτυξη της παραγωγικότητας, τον πρωτογενή τομέα και κυρίως δεν έχει σχέση με τα αιτήματα των αγροτών που η Κυβέρνηση ωμά και ψυχρά τα περιφρόνησε, γιατί ουσιαστικά αφορούν τη μείωση του κόστους παραγωγής και κατ’ επέκταση μείωση τιμής στα τρόφιμα.

Ο κύριος Υπουργός μάς είπε ότι κοιτάμε το αύριο και τον νέο ψηφιακό κόσμο και βέβαια στις επιτροπές μάς ανέλυσε ως μεγάλη τομή τα διάφορα άρθρα του νομοσχεδίου. Κι όμως, τα περισσότερα επιδεινώνουν την οικονομική θέση των γεωργών και κτηνοτρόφων. Τα είπε αναλυτικά στις επιτροπές ο εισηγητής μας, ο Βασίλης Μεταξάς. Οι κτηνοτρόφοι θα επωμιστούν νέα οικονομικά βάρη για κτηνοτροφικά πάρκα, σχέδια διαχείρισης και ούτω καθ’ εξής. Τις εκτάσεις βόσκησης, στην εκτατική κτηνοτροφία τις βλέπετε σαν τροχοπέδη, σαν εμπόδιο. Ουσιαστικά τις αρπάζετε για να τους δώσετε βορά σε μια χούφτα ομίλων για να τοποθετήσουν τα αιολικά και φωτοβολταϊκά πάρκα και να εξασφαλίσουν νέα κέρδη. Βάζετε ειδική εισφορά στο γάλα, όταν η τιμή του στον καταναλωτή είναι στα ύψη.

Και για τον ΕΛΓΑ τα είπε αναλυτικά και με υπαρκτά παραδείγματα ο εισηγητής μας. Ωστόσο αυτά που λέει ο κύριος Υπουργός για τον εκσυγχρονισμό του ΕΛΓΑ είναι η περαιτέρω ιδιωτικοποίηση. Έτσι κάνετε σε όλα τα ασφαλιστικά συστήματα και θα επιβαρυνθούν ακόμα πιο πολύ οι αγρότες.

Αυτός ο σχεδιασμός υπάρχει εδώ και χρόνια. Είναι κατεύθυνση της ΚΑΠ. Δεν προχώρησε ακόμα χάρη και στους αγροτικούς αγώνες. Αυτή είναι η πολιτική σας και γι’ αυτό και στο παρόν νομοσχέδιο δεν αγγίζετε προβλήματα του αγροτικού τομέα και της αγροτιάς και κυρίως δεν ενδιαφέρεστε για παραγωγή ποιοτικών και φτηνών τροφίμων για τον λαό. Αυτό είναι το σάπιο σύστημά σας, σύμφυτο με τη φτώχεια, τη δυστυχία, τους πολέμους, τα βάσανα, που όμως εξασφαλίζουν κέρδη στο κεφάλαιο.

Μερικοί καλλιεργούν και λένε: «Δεν υπάρχει αντιπολίτευση». Αντιπολίτευση υπάρχει και γίνεται στους δρόμους του οργανωμένου αγώνα. Εκεί που χρεοκοπούν τα ψέματα Κυβέρνησης και κομμάτων που προσκυνάνε, ψηφίζουν και υλοποιούν την Κοινή Αγροτική Πολιτική και καλλιεργούν αυταπάτες και εφησυχασμούς. Και γι’ αυτό επιστρατεύονται το «μαστίγιο», η καταστολή, ο κοινωνικός αυτοματισμός, όταν το μαζικό ταξικό κίνημα σηκώνει κεφάλι. Αυτή είναι η Αντιπολίτευση που οργανώνεται από τον ίδιο τον λαό και τους αγώνες του, βάζοντας στο στόχαστρο όχι μόνο την Κυβέρνηση της Νέας Δημοκρατίας αλλά και την Ευρωπαϊκή Ένωση, την πολιτική του κεφαλαίου, τα άλλα κόμματα που υπηρετούν την ίδια βάρβαρη στρατηγική, αυτή που ξεκληρίζει μικρομεσαίους αγρότες και φτωχαίνει τον λαό.

Ωστόσο εμείς λέμε και ξέρουμε ότι οι δυνατότητες είναι ακόμα μεγαλύτερες. Υπάρχουν περιθώρια για να στριμωχτούν κι άλλο η Κυβέρνηση, η Ευρωπαϊκή Ένωση και τα κόμματα του κεφαλαίου, να τα βρουν ακόμα περισσότερο σκούρα από την είσοδο νέων δυνάμεων στην οργανωμένη πάλη. Και ένα μεγάλο βήμα γίνεται με την πανελλαδική απεργία, το γενικό ξεσηκωμό στους δρόμους στις 28 Φλεβάρη, για τους χαμηλούς μισθούς που τελειώνουν στα μισά του μήνα, σε συνδυασμό με την ακρίβεια, το κόστος ζωής που εκτοξεύεται, τη δυσβάσταχτη φορολογία, την απαξίωση της ανθρώπινης ζωής στο βωμό του κέρδους, όπως εκφράστηκε ένα χρόνο πριν με το έγκλημα στα Τέμπη, αλλά και όπως εκφράζεται στα αλλεπάλληλα ατυχήματα στους χώρους δουλειάς, τη μετατροπή της υγείας και της παιδείας σε ακριβοπληρωμένα εμπορεύματα για όσους μπορούν να καταβάλουν το αντίτιμο, το ξεσπίτωμα λαϊκών οικογενειών με τους πλειστηριασμούς, τις εξώσεις, αλλά και τις πολεμικές δαπάνες που αυξάνονται, την ώρα που για το λαό και τις ανάγκες του δεν περισσεύει ούτε 1 ευρώ.

Να γιατί το κύριο σύνθημα στην πανελλαδική απεργία είναι: «Τα κέρδη τους ή οι ζωές μας», και αν το κάνουμε πράξη επιλέγοντας τις ανθρώπινες ζωές και τις ανάγκες, τότε θα είναι δυνατή η ανατροπή της καπιταλιστικής βαρβαρότητας και θα ανοίγεται ο δρόμος της λαϊκής ευημερίας με ένα ποιοτικά ανώτερο σύστημα, τον σοσιαλισμό - κομμουνισμό.

**ΜΑΡΙΑ ΑΝΤΩΝΙΟΥ:** Δεν γίνεται, κύριε Πρόεδρε, να υπερβαίνουμε τόσο πολύ τον χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να τα πείτε στο κόμμα σας, που είναι και στην Κυβέρνηση και έχει την πλειοψηφία. Η κ. Μανωλάκου είναι Κοινοβουλευτική Εκπρόσωπος, δεν μιλούσε ως Βουλευτής.

**ΔΙΑΜΑΝΤΩ ΜΑΝΩΛΑΚΟΥ:** Μίλησα και πολύ λιγότερο. Χρησιμοποίησα και τη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Μανωλάκου, μιλήσατε εντός του χρόνου.

Τον λόγο έχει τώρα η κ. Τζάκρη από τον ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, το νομοσχέδιο το οποίο συζητούμε σήμερα περισσότερο διεκπεραιώνει θέματα διοικητικής φύσης και μεταφέρει υποχρεώσεις στο μέλλον, όπως είναι τα σχέδια βόσκησης, παρά δίνει απαντήσεις και λύσεις στα καίρια προβλήματα που απασχολούν σήμερα τους αγρότες. Ακόμα και η σημερινή υπό το κράτος του πανικού των αγροτικών κινητοποιήσεων παρέμβαση του Πρωθυπουργού αποτελεί ένα νεφέλωμα υποσχέσεων, καθώς ανακοινώθηκαν μέτρα που θα ισχύσουν και θα έχουν ένα αποτύπωμα σε βάθος δεκαετίας.

Είναι προφανές ότι ορισμένα μπορούσε να τα έχει κάνει ήδη η Κυβέρνηση πολύ καιρό πριν διαμορφωθούν τα αγροτικά μπλόκα, όπως αυτό για το αγροτικό ρεύμα, αλλά είναι προφανές ότι μόνο όταν χάνει τον έλεγχο η Κυβέρνηση, τότε αναγκάζεται να ανακοινώσει κάποια μέτρα παυσίπονα.

Οι κινητοποιήσεις των αγροτών, στο πλευρό των οποίων βρέθηκε από την αρχή ο ΣΥΡΙΖΑ - Προοδευτική Συμμαχία και για τη μόνιμη λύση των οποίων ο Πρόεδρός μας Στέφανος Κασσελάκης ανακοίνωσε οκτώ συγκεκριμένα μέτρα, θορύβησαν επιτέλους την αδιάφορη Κυβέρνηση.

Τα προβλήματα όμως, κυρίες και κύριοι συνάδελφοι, των αγροτών έχουν βαθιές ρίζες, πραγματικά αίτια και δεν αντιμετωπίζονται με αποσπασματικές υποσχέσεις, όπως αυτές που έδωσε σήμερα ο κ. Μητσοτάκης, δηλαδή του Πρωθυπουργού που έπρεπε να απολογείται, γιατί επί πέντε χρόνια οι Έλληνες αγρότες αντιμετωπίζουν ως και το διπλάσιο κόστος παραγωγής σε σύγκριση με τους Ευρωπαίους συναδέλφους τους, γιατί οι αγρότες ως καταναλωτές πλήττονται ανελέητα από την ολιστική ακρίβεια, που έχει αφήσει ελεύθερη ο κ. Μητσοτάκης για να αποκομίσει υπερκέρδη το δημόσιο από τον ΦΠΑ, και τελικά γιατί επί πέντε χρόνια έχει επιτρέψει οι αγρότες να βρίσκονται τον μισό τους χρόνο στο χωράφι και τον υπόλοιπο χρόνο τους στα δικηγορικά γραφεία για να σώσουν τη γη τους από τους πλειστηριασμούς, γιατί αρνείται, όπως και σε όλους τους άλλους Έλληνες, μια ολιστική και οριστική ρύθμιση του ιδιωτικού χρέους, με προστασία της πρώτης κατοικίας και της αγροτικής γης.

Σε πέντε χρόνια, κυρίες και κύριοι συνάδελφοι, οι αγρότες μας έχουν χάσει ήδη το μεγαλύτερο μέρος του διαθέσιμου εισοδήματός τους, και αυτό το νομοσχέδιο δεν αντιμετωπίζει ούτε την κερδοσκοπία που πολλαπλασιάζει τις τιμές από το χωράφι στο ράφι, δεν αντιμετωπίζει ούτε τα μείζονα προβλήματα της επέκτασης και του εκσυγχρονισμού των αρδευτικών δικτύων, δεν αντιμετωπίζει ούτε το πρόβλημα της πρόσβασης των αγροτών στο Ταμείο Ανάκαμψης, ούτε τη δυνατότητα μεταποίησης και τυποποίησης για να αυξηθεί η εγχώρια προστιθέμενη αξία των προϊόντων και τέλος δεν αντιμετωπίζει ούτε καν τη δυνατότητα ιδιοπαραγωγής ρεύματος για χιλιάδες αγρότες, που αναγκάζονται να λειτουργούν γεωτρήσεις με ηλεκτροκινητήρες 150 και 200 ίππων ανά γεώτρηση.

Αν το κόστος παραγωγής λοιπόν είναι το μείζον ζήτημα σήμερα για τον αγροτικό και κτηνοτροφικό κόσμο, το νομοσχέδιο αυτό ούτε καν το αγγίζει, όπως δεν αγγίζει και όλα τα δομικά προβλήματα που ήδη προανέφερα. Το αυξημένο κόστος παραγωγής το οποίο ήρθε για να μείνει επηρεάζει άμεσα τους αγρότες, καθώς αυτοί είναι υποχρεωμένοι να επενδύσουν περισσότερα για να διατηρήσουν την ίδια παραγωγή.

Μεγάλες περιπέτειες επιφύλαξε για τους αγρότες και τους κτηνοτρόφους η κορύφωση της ενεργειακής κρίσης με τη ρήτρα αναπροσαρμογής από το καλοκαίρι του 2021, εκτινάσσοντας την τιμή του ρεύματος στους λογαριασμούς του αγροτικού τιμολογίου σε δυσθεώρητα επίπεδα. Συνέπεια αυτού ήταν οι χρεώσεις ηλεκτρικής ενέργειας στους λογαριασμούς των αγροτών να είναι διπλάσιες ή και τριπλάσιες σε σχέση με τα προ κρίσης επίπεδα.

Σήμερα οι αγρότες σάς ζητούν απλά 7 σεντς την κιλοβατώρα για το αγροτικό πετρέλαιο. Θα το κάνετε αυτό, κύριε Υπουργέ; Χωρίς προϋποθέσεις και χωρίς όρους.

Η αύξηση των τιμών στα αναγκαία, όπως είναι τα φάρμακα, τα λιπάσματα και οι σπόροι, το νερό ή τα καύσιμα και η αναγκαία αγροτική τεχνολογία δημιουργεί επίσης σημαντικές οικονομικές πιέσεις στο εισόδημά τους.

Ένα άλλο πρόβλημα είναι η κερδοσκοπία στην αγορά των τροφίμων. Δεν γίνεται οι διάφοροι ενδιάμεσοι να αγοράζουν τα προϊόντα 30 λεπτά στο χωράφι και τα ίδια προϊόντα να φτάνουν στα γειτονικά σουπερμάρκετ τρεις και τέσσερις φορές επάνω, με αποτέλεσμα να επωφελούνται σε βάρος των αγροτών. Η αύξηση του κόστους παραγωγής και η κερδοσκοπία από τους ενδιάμεσους οδηγούν σε μείωση των εσόδων των αγροτών, με αποτέλεσμα οι ίδιοι και οι οικογένειές τους να αδυνατούν να επιβιώσουν.

Και από την άλλη τι έχουμε; Έχουμε τη νέα ΚΑΠ. Τον Ιανουάριο του 2023 άνοιξε ένα νέο κεφάλαιο στην αγροτική πολιτική, που δυστυχώς οδηγεί σε μια ματαιοπονία, να παράγουν περισσότερα με λιγότερα μέσα. Ένα χρόνο μετά όλοι αντιλαμβάνονται ότι η ΚΑΠ αυξάνει περαιτέρω το κόστος παραγωγής για τους αγρότες, ενώ την ίδια στιγμή μια σειρά από εμπορικές συμφωνίες της Ευρωπαϊκής Ένωσης με τρίτες χώρες διευκολύνουν τις αθρόες εισαγωγές προϊόντων από χώρες που δεν έχουν υποχρέωση να τηρούν τα ευρωπαϊκά πρότυπα, διαθέτοντας επομένως ισχυρό ανταγωνιστικό πλεονέκτημα και θέτοντας τους Ευρωπαίους αγρότες στη γωνία.

Προβληματικό αποδείχτηκε το Εθνικό Στρατηγικό Σχέδιο για τη νέα ΚΑΠ 2023-2027, χωρίς εθνική στρατηγική, χωρίς προηγούμενη διαβούλευση με τους αγρότες και με μείωση των άμεσων ενισχύσεων, που πολλές φορές φτάνει και ξεπερνά το 50%. Αποδεικνύεται στην πράξη μια κακή διαπραγμάτευση και ένας κακός εθνικός σχεδιασμός.

Σιγά-σιγά αποκαλύπτονται και πολλά άλλα προβλήματα με πιο βασικό τα Οικολογικά Σχήματα, τα οποία αντιστοιχούν σε ποσό 425 εκατομμυρίων ευρώ. Το είπε και ο κ. Πεβερέτος, ότι οι επιδοτήσεις στην κτηνοτροφία μειώνονται από 25% ως 50% και αναφορικά με τα Οικολογικά Σχήματα οι κτηνοτρόφοι σε μεγάλο βαθμό χάνουν το πρασίνισμα. Και αναφέρομαι ειδικότερα στους αιγοπροβατοτρόφους και στον κλάδο της αιγοπροβατοτροφίας, έναν κλάδο που είναι πολύ σημαντικός γιατί αξιοποιεί τις ορεινές και μειονεκτικές περιοχές της χώρας μας και κατά κανόνα αποτελεί και τον κύριο παραγωγικό κλάδο και το αιγοπρόβειο γάλα αποτελεί την πρώτη ύλη για την παραγωγή φημισμένων, υψηλής ποιότητας γαλακτοκομικών προϊόντων, που μαζί με την υψηλή ποιότητα του παραγόμενου κρέατος είναι το αποτέλεσμα μιας σειράς παραμέτρων που χαρακτηρίζουν την ελληνική πραγματικότητα, όπως το εκτατικό σύστημα εκτροφής και οι εγχώριες φυλές.

Μιλάτε για ενίσχυση της πρότυπης κτηνοτροφίας. Η κτηνοτροφία όμως καταρρέει. Μια απλή ανάγνωση των στοιχείων δείχνει την πτωτική πορεία του κλάδου. Αποκαλυπτική είναι η τελευταία απογραφή της ΕΛΣΤΑΤ, που δείχνει ότι τόσο οι κτηνοτροφικές εκμεταλλεύσεις όσο και ο αριθμός των κοπαδιών έχουν μειωθεί σημαντικά την τελευταία δεκαετία. Από το 2009 μέχρι το 2020 οι αμιγώς κτηνοτροφικές εκμεταλλεύσεις μειώθηκαν κατά 20%. Από δεκαέξι χιλιάδες διακόσιες δέκα έφτασαν να λειτουργούν οι δώδεκα χιλιάδες εννιακόσιες εβδομήντα τέσσερις.

Δεν θυμάμαι επίσης πόσες φορές έχω ακούσει σε αυτήν εδώ την Αίθουσα για ρυθμίσεις αδειοδότησης κτηνοτροφικών μονάδων και ακόμη δεν έχουμε καταφέρει να έχουμε αδειοδοτημένες κτηνοτροφικές μονάδες. Δεν έχουμε σχέδια βόσκησης. Ακόμα και τα κτηνοτροφικά πάρκα πώς θα γίνουν, με ποιο χρονοδιάγραμμα;

Αποφεύγει δε ο κύριος Υπουργός τη δημόσια διαβούλευση με τους αγρότες, τους κτηνοτρόφους και με αυτούς δηλαδή που θα εφαρμόσουν την ΚΑΠ, αλλά το αποφεύγει και με τα κόμματα της Αντιπολίτευσης. Από 17 Νοεμβρίου έχουμε ζητήσει, κύριε Υπουργέ, σύγκληση της Επιτροπής Παραγωγής και Εμπορίου για τις αγροτικές επιδοτήσεις και τη νέα ΚΑΠ και ακόμα περιμένουμε. Θα μπορούσαμε να βοηθήσουμε, ίσως και να έχουμε καλύτερα αποτελέσματα.

Εσείς ο ίδιος, κύριε Υπουργέ, ομολογήσατε την αποτυχία και με τη διαπραγμάτευση της ΚΑΠ όσο και με τη λειτουργία του ΟΠΕΚΕΠΕ. Πέντε πρόεδροι τα τελευταία πέντε χρόνια της Νέας Δημοκρατίας και συνεχίζετε. Όλα αυτά, παρά το πόρισμα του συνηγόρου του πολίτη για τον ΟΠΕΚΕΠΕ, που περιγράφει τη σε μεγάλο βαθμό πλημμελή εφαρμογή των διαδικασιών.

Για τον ΕΛΓΑ, κυρίες και κύριοι της Κυβέρνησης, πάρτε επιτέλους μια ξεκάθαρη απόφαση, θα αποζημιώνετε επιτέλους το σύνολο των κινδύνων στο 100%, που ζητούν οι αγρότες; Είμαστε στα μέσα του Φλεβάρη και οι αγρότες της Πέλλας και της Ημαθίας δεν έχουν πάρει έναντι των ζημιών του 2023 ούτε 1 ευρώ. Δόθηκαν μόνο για τα μάτια τις προηγούμενες μέρες σε εννέα οικισμούς της Πέλλας και της Ημαθίας προκαταβολή –ακούστε- 15 Φλεβάρη 20% εν όψει των μελλοντικών να δοθούν αποζημιώσεων, όταν οι άνθρωποι που έχουν χάσει ολοσχερώς σε πέντε χωριά της Πέλλας το εισόδημά τους περίμεναν τώρα τον Φλεβάρη την ολοσχερή εξόφληση.

Τι να τις κάνουν τις προκαταβολές, κύριε Υπουργέ, οι κάτοικοι της Αραβησσού, του Αχλαδοχωρίου, του Ανύδρου, του Παλαιού και του Νέου Μυλοτόπου; Οι άνθρωποι εξόφληση περίμεναν! Δεν έχουν καθόλου εισόδημα από το 2023 και η Θεσσαλία, μετά τη βιβλική καταστροφή του περασμένου Σεπτεμβρίου, ακόμη μετρά τις πληγές της, πληγές βεβαίως που εσείς τις δημιουργήσατε, γιατί δεν υποβάλατε το 2021 τους χάρτες κινδύνων πλημμύρας στην Ευρωπαϊκή Ένωση.

Η Κυβέρνηση δεν έχει σχέδιο για τον αποστραγγισμό εκατόν ογδόντα χιλιάδων στρεμμάτων, που είναι ακόμη πλημμυρισμένα, την αποζημίωση των χωραφιών που δεν θα καλλιεργηθούν, καθώς και την εξασφάλιση της βασικής ενίσχυσης, την αποζημίωση του εγγείου κεφαλαίου και το συνολικό ποσό εξόφλησης για κάθε καλλιέργεια, το συνολικό σχέδιο αποκατάστασης των εδαφών, των νερών και των καλλιεργειών. Αυτά βασανίζουν τον αγροτικό κόσμο, κύριε Υπουργέ, αυτά πρέπει να λύσετε και εκεί πρέπει να στρέψετε τις προσπάθειές σας.

Κύριε Υπουργέ, η Κοινοβουλευτική Ομάδα του ΣΥΡΙΖΑ κατέθεσε τέσσερις τροπολογίες, με σκοπό την αντιμετώπιση του κόστους παραγωγής για τη γεωργία και την κτηνοτροφία. Η πρώτη αφορά το πλαφόν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ.

**ΘΕΟΔΩΡΑ ΤΖΑΚΡΗ:** …στο ποσό του 50%.

Αν μου δώσετε μισό δευτερόλεπτο, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας δώσω.

**ΘΕΟΔΩΡΑ ΤΖΑΚΡΗ:** Είναι ειδική έκπτωση 50% της εκάστοτε τελικής βασικής τιμής προμήθειας ηλεκτρικής ενέργειας για τους αγρότες.

Η δεύτερη τροπολογία αφορά την κάρτα πετρελαίου του αγρότη, με σκοπό την κάλυψη του μεγαλύτερου μέρους του αυξημένου κόστους από τον Ειδικό Φόρο Κατανάλωσης. Κοιτάξτε, αυτό που ανακοίνωσε σήμερα ο Πρωθυπουργός με την προκαταβολή του 50% της επιστροφής του Ειδικού Φόρου Κατανάλωσης, ύψους 40 εκατομμυρίων, είναι μόνο μια ελεημοσύνη, η οποία επ’ ουδενί δεν μπορεί να λύσει το μεγάλο πρόβλημα του κόστους παραγωγής στους αγρότες.

Το μέτρο που εισηγείται ο ΣΥΡΙΖΑ έχει κόστος, έχει προϋπολογισμό 188 εκατομμύρια. Πλαφόν κέρδους για αγροεφόδια με στόχο την εξασφάλιση ελέγχου στη διαρκή αύξηση τιμών που παρατηρείται την τελευταία τριετία…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φτάσει στα δέκα λεπτά.

**ΘΕΟΔΩΡΑ ΤΖΑΚΡΗ:** ...και τέλος, κύριε Πρόεδρε, την παρέμβαση στον κανονισμό του ΕΛΓΑ. Επιτέλους θα πρέπει να νομοθετηθεί η διμερής χρηματοδότηση από τις ασφαλιστικές εισφορές και τον κρατικό προϋπολογισμό κατά 50%, 170 εκατομμύρια από τις εισφορές και 170…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μου ζητήσατε ένα λεπτό, σας έδωσα τρία λεπτά.

**ΘΕΟΔΩΡΑ ΤΖΑΚΡΗ:** …από τον προϋπολογισμό, 100% αποζημίωση των αγροτών σε περίπτωση μεγάλων θεομηνιών και συμψηφισμός των ασφαλιστικών εισφορών με τις μελλοντικές αποζημιώσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τώρα τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω την ομιλία μου καταδικάζοντας τη στοχοποίηση της οικογένειας του κ. Δημήτρη Μαρκόπουλου. Είναι πάρα πολύ σημαντικό το πολιτικό σύστημα σε τέτοια φαινόμενα να είναι απέναντι σύσσωμο. Επίσης, θα καταδικάσω την οποιαδήποτε επίθεση μπορεί να γίνει απέναντι σε οποιονδήποτε από οποιοδήποτε κόμμα συνάδελφό μου ή την οικογένειά του, όπως ήταν πάρα πολύ σημαντικό -και δυστυχώς δεν έγινε- να καταδικαστεί η επίθεση στο πρόσωπο του Προέδρου των Σπαρτιατών Βασιλείου Στίγκα στην επιχείρησή του, αλλά και στο σπίτι του συναδέλφου μου Γιάννη Δημητροκάλλη, με την τοποθέτηση εμπρηστικού μηχανισμού, που μπορεί να είχε ολέθριες συνέπειες για αυτόν και την οικογένειά του. Διότι είναι πάρα πολύ σημαντικό το ότι εδώ δεν έχουμε προσωπικές διαφορές. Οι διαφορές μας είναι πολιτικές.

Στην πρώτη τοποθέτησή μου από το Βήμα της Βουλής, στις 8 Ιουλίου 2023, είχα αναφερθεί στο γεγονός ότι ο σχεδιασμός της Κυβέρνησης για το μετασχηματισμό της αγροτικής παραγωγής είναι ανύπαρκτος. Είχα καταθέσει συγκεκριμένες προτάσεις, ώστε να καταστεί ο πρωτογενής τομέας της χώρας μας και πάλι κυρίαρχη πηγή πλούτου για την Ελλάδα. Το αποτέλεσμα; Από το ένα αυτί μπήκε, από το άλλο βγήκε, όπως λέει και ο σοφός λαός μας, oπότε δεν μπορώ παρά να επαναλάβω ορισμένα από τα στοιχεία.

Στον πρωτογενή τομέα παραγωγής της Ελλάδας απασχολείται περίπου το 12% του εργατικού μας δυναμικού, 3% λιγότερο σε σχέση με πριν δύο δεκαετίες και χαμηλότερα από τον ευρωπαϊκό μέσο όρο. Η αγροτική παραγωγή συμβάλλει τα τελευταία χρόνια μόλις κατά 3,6% στη διαμόρφωση του Ακαθάριστου Εγχώριου Προϊόντος μας, ενώ οι ελληνικές εξαγωγές αγροτικών προϊόντων ανέρχονται σε μόλις 5 δισεκατομμύρια ετησίως. Αυτό γιατί δεν έχουμε μεταποιητικές και τυποποιητικές μονάδες, ώστε να μπορούμε να πουλάμε ακριβότερα το προϊόν μας. Χαρακτηριστικότερο παράδειγμα είναι το ελληνικό ελαιόλαδο, ο θησαυρός της ελληνικής γης, ο οποίος ούτε εμφιαλώνεται ούτε τυποποιείται, πράγμα που θα έδινε μία προστιθέμενη αξία προς όφελος των παραγωγών μας.

Τα τελευταία χρόνια παρατηρούμε με λύπη να εκτελείται ένα στρατηγικό σχέδιο εξόντωσης του πρωτογενούς μας τομέα. Βλέπουμε να μετασχηματίζεται το παραγωγικό μοντέλο της χώρας μας από μια χώρα με έντονο αγροτικό προσανατολισμό σε μια χώρα παροχής υπηρεσιών. Όλοι θυμόμαστε ότι κάποτε είχαμε τρία εργοστάσια ζάχαρης. Τώρα δεν έχουμε κανένα. Κάποτε φτιάχναμε τρακτέρ, ποτιστικές μηχανές. Δεν υπάρχει τίποτα. Πού είναι τα θερμοκήπια; Έχουν διαλυθεί όλα. Η θερμοκηπιακή κάλυψη της χώρας μας είναι πάρα πολύ μικρή απέναντι στις δυνατότητες που έχουμε ως χώρα.

Ειδικά οι νέοι εγκαταλείπουν τα χωριά. Ολόκληρες περιοχές ερημώνουν, καθώς συρρέουν στις μεγάλες πόλεις αναζητώντας ένα καλύτερο μέλλον για αυτούς και τα παιδιά τους, εντείνοντας το στεγαστικό πρόβλημα στα μεγάλα αστικά κέντρα. Και ποιος ο λόγος να μείνουν οι νέοι στα χωριά τους, όταν η άλλοτε επικερδής αγροτική δραστηριότητα πλέον αποφέρει ελάχιστα, ώστε να διασφαλιστεί σε αυτά τα παιδιά ένα καλό βιοτικό επίπεδο;

Και πώς ξέρουμε ότι πρόκειται για ένα στρατηγικό σχέδιο; Την προσοχή σας λίγο, κυρίες και κύριοι συνάδελφοι. Αρκεί να δει κανείς τα ποσοστά απορρόφησης των κονδυλίων από το Ταμείο Ανάκαμψης και Ανθεκτικότητας. Στα στοιχεία από την εκτέλεση του κρατικού προϋπολογισμού βλέπουμε ότι τα κονδύλια αυτά απορροφώνται κατά 29% από τις εταιρείες παραγωγής ενέργειας, κατά 26% από τουριστικές επιχειρήσεις και κατά 20% από τη βιομηχανία. Πόσο ποσοστό απορροφάται από τον αγροτικό τομέα; Άγνωστο.

Ο αγροτικός τομέας είναι, μαζί με τις αποκαλούμενες «λοιπές υπηρεσίες», με ποσοστό συνολικής απορρόφησης από όλες τις επιχειρήσεις αυτής της κατηγορίας κοντά στο 12%. Προφανώς ο πρωτογενής τομέας δεν αποτελεί προτεραιότητα της Κυβέρνησης. Η προσοχή της στρέφεται κυρίως στο πώς θα βάλουμε περισσότερες ανεμογεννήτριες εκεί που πριν είχαμε δάσος, περισσότερα φωτοβολταϊκά εκεί που πριν είχαμε φυτέψει σταφίδα, ελιές, βαμβάκι, καλαμπόκι και άλλα και εάν θα κάνει παράρτημα το Χάρβαρντ στα Φάρσαλα.

Το κόστος παραγωγής έχει εκτοξευθεί τα τελευταία χρόνια, ειδικά λόγω του αυξημένου κόστους ενέργειας, ενώ καμμία πρόβλεψη δεν υπάρχει για ειδικά τιμολόγια ή αγροτικό πετρέλαιο. Το κόστος νερού από τον ΤΟΕΒ απέναντι στους αγρότες μας έχει εκτοξευθεί σε δυσθεώρητα ύψη και κανείς δεν νοιάζεται πώς θα παράξουν και πώς θα πληρώσουν αυτό το νερό οι αγρότες μας. Ακόμη και η αισχροκέρδεια ορισμένων μεσαζόντων κυριολεκτικά πίνει το αίμα των αγροτών.

Πολύ πρόσφατα, δέκα μέρες μόλις πριν, είδα στις ειδήσεις ότι ένα κιλό αρακάς πωλείται από τον παραγωγό προς 0,34 λεπτά του ευρώ, αλλά φτάνει στο ψυγείο του σουπερμάρκετ σε τιμή κοντά στα 3 με 3,5 ευρώ. Σε ποιανού τσέπη πάει αυτή η τεράστια διαφορά; Σίγουρα όχι στον Έλληνα αγρότη.

Ο Έλληνας αγρότης είναι αυτή τη στιγμή στους δρόμους διεκδικώντας ένα καλύτερο μέλλον, ένα αξιοπρεπές εισόδημα και η απάντησή σας, κύριοι της Κυβέρνησης, είναι ημίμετρα που όχι μόνο δεν λύνουν το πρόβλημα, αλλά θα οδηγήσουν ακόμα περισσότερους αγρότες στην ανέχεια, ακόμα περισσότερους νέους μακριά από τη γη των γονιών τους.

Κατά τη συζήτηση για τον κρατικό προϋπολογισμό οι Σπαρτιάτες είχαμε καταθέσει επίσημα προτάσεις για τον μετασχηματισμό της αγροτικής παραγωγής, για τον εκσυγχρονισμό της και τη βελτίωση της ανταγωνιστικότητας των ελληνικών γεωργικών επιχειρήσεων. Μεταξύ άλλων προτείναμε απαλλαγή από κάθε φορολογία των Ελλήνων πολιτών για κατοχή αγροτικής γης, κατάργηση της φορολογίας του αγροτικού εισοδήματος έως του ύψους των 10.000 ευρώ το χρόνο και η φορολόγηση του επιπλέον εισοδήματος με σταθερό συντελεστή 9%. Δείτε τι έχει γίνει στη Ρουμανία όταν εφάρμοσαν 10% φορολόγηση στον αγροτικό τομέα ανεξαρτήτου ποσού. Εκτοξεύτηκε ο αγροτικός τομέας, η παραγωγή του και το δηλωθέν αγροτικό εισόδημα.

Θέσπιση μηδέν ΦΠΑ στα γεωργικά βιολογικά προϊόντα. Καθιέρωση ειδικής έκπτωσης στο ηλεκτρικό ρεύμα και στο πετρέλαιο των αγροτικών επιχειρήσεων. Διεκδίκηση εξαίρεσης της Ελλάδας από κανονισμούς της νέας ΚΑΠ που επιβάλλουν περιορισμούς αρδευόμενες καλλιέργειες. Και κάτι που ακόμα πρέπει να δείτε, κύριοι της Κυβέρνησης, είναι οι μικροί κλήροι και κάτι πρέπει να γίνει σε αυτό.

Οι περισσότεροι αγρότες μας έχουν λίγα στρέμματα. Σε όλη την Ευρώπη οι αγρότες έχουν πάρα πολλά στρέμματα. Ανεκμετάλλευτη και ακαλλιέργητη γη πρέπει να δούμε πώς θα δοθεί σε ανθρώπους που θέλουν να παράξουν, όπως και διεξαγωγή επιμορφωτικών προγραμμάτων για νέους αγρότες, ώστε να αποκτήσουν την απαραίτητη τεχνογνωσία, με βάση τις νέες τεχνολογίες παραγωγής.

Μάλιστα, το τελευταίο μέτρο έχει ένα πολύ μικρό κόστος σε σχέση με τα αναμενόμενα οφέλη, εάν η εκπαίδευση γίνει κατά τα πρότυπα άλλων εκπαιδεύσεων μέσω της ΔΥΠΑ. Για παράδειγμα, έχει γίνει για τη μελισσοκομία. Θα χρειαστούν μόλις 10 εκατομμύρια ευρώ για την εκπαίδευση πέντε χιλιάδων νέων αγροτών. Οι λύσεις υπάρχουν για όποιον έχει τη θέληση και το σθένος να κάνει αυτό που πρέπει για την Ελλάδα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, μιλάτε για κλιματική αλλαγή. Πού είναι τα έργα με φράγματα για να αυξήσουμε τις αρδευόμενες εκτάσεις; Οι αγρότες μας έχουν μεγάλο πρόβλημα με τους αγροτικούς δρόμους. Δεν μπορούν να πάνε στο χωράφι τους να καλλιεργήσουν.

Και μερικά ερωτήματα, κύριε Υπουργέ: Με τις τουρκικές μηχανότρατες, που μπαίνουν ακόμα και στα ελληνικά χωρικά ύδατα -και ξέρουν πολύ καλά οι ψαράδες μας στη Θάσο, στην Καβάλα, στην Κάλυμνο, στη Λέρο το τι τραβάνε από αυτούς- πού είναι η Ευρωπαϊκή Ένωση και πού είναι η Ελλάδα να σταματήσει αυτές τις τράτες που διαλύουν όλον τον βυθό και τον πλούτο της θάλασσας;

Και ένα πάρα πολύ σημαντικό ακόμα: Δείτε πολύ σοβαρά -και τελειώνω, κύριε Πρόεδρε και σας ευχαριστώ για τον χρόνο- το εξής. Επιδότηση στην παραγωγή. Να μη δίνεται σε όποιον κατέχει αγροτική γη και εκμετάλλευση, αλλά στην παραγωγή. Ο ελαιοπαραγωγός, όταν παράγει λάδι, να παίρνει επιδότηση. Παραδείγματος χάριν, ο βοσκός, όταν θα έχει κρέας και γάλα, εκεί να δίνεται η επιδότηση. Διότι υπάρχουν φαινόμενα που άλλα δηλώνουν και άλλα έχουν.

Και η διατροφική αυτάρκεια της χώρας είναι πάρα-πάρα πολύ σημαντικό.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Παπασωτηρίου και αμέσως μετά ο κ. Νικολαΐδης.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, ο Κυριάκος Μητσοτάκης αποδεικνύει σήμερα ότι η Νέα Δημοκρατία παραμένει δίπλα στους Έλληνες αγρότες. Η Κυβέρνηση από το 2019 μέχρι και σήμερα συνεχίζει να λύνει προβλήματα του πρωτογενούς τομέα και να στηρίζει οικονομικά τους αγρότες μας στον μέγιστο δυνατό βαθμό, παραμένοντας ανοιχτοί στον διάλογο μαζί τους.

Θυμίζω ότι η Νέα Δημοκρατία ήταν εκείνη που μείωσε τη φορολογία στους αγρότες, απαλλάσσοντας για πρώτη φορά κατά 50% από τον φόρο εισοδήματος όσους μετέχουν σε συλλογικά σχήματα. Είναι αυτή που άλλαξε τη φορολογική κλίμακα για τους κατ’ επάγγελμα αγρότες, μειώνοντας τον εισαγωγικό συντελεστή από 22% σε 9% και έδωσε εφάπαξ ενίσχυση το 2% του τζίρου για τις κτηνοτροφικές εκμεταλλεύσεις. Ήταν η Νέα Δημοκρατία εκείνη που μείωσε τον ΦΠΑ στα λιπάσματα και στις ζωοτροφές από το 13% στο 6% και από το 24% στο 13% για την αγορά αγροτικών μηχανημάτων.

Κυρίες και κύριοι συνάδελφοι, τα μέτρα ενεργειακής στήριξης των παραγωγών που ανακοίνωσε σήμερα ο Πρωθυπουργός φυσικά δεν είναι τα μόνα που έχει πάρει η Νέα Δημοκρατία. Ο Ειδικός Φόρος Κατανάλωσης στο πετρέλαιο, ύψους 82 εκατομμυρίων ευρώ, επιστρέφεται για τρίτη συνεχόμενη χρονιά στους αγρότες μας, μαζί με την πρόθεση έκπτωσης της ΔΕΗ 10% στο αγροτικό ρεύμα από τον Μάιο μέχρι τον Σεπτέμβριο και τη ρύθμιση των χρεών κατανάλωσης ενέργειας των Οργανισμών Εγγείων Βελτιώσεων, που φτάνουν σήμερα τα 87 εκατομμύρια ευρώ.

Κύριε Υπουργέ, κάποιος που μας ακούει θα αναρωτηθεί εδώ: Μα, έχουν λυθεί όλα τα προβλήματα των αγροτών, όσα προαναφέρθηκαν; Η απάντηση είναι ότι πάντα θα υπάρχουν θέματα προς επίλυση, γιατί πάντοτε η πραγματικότητα θα μας φέρνει αντιμέτωπους με νέες προκλήσεις. Αυτό που χρειάζεται είναι να είμαστε κοντά στην κοινωνία και να βρίσκουμε δημιουργικές λύσεις.

Το άρθρο 32 του νομοσχεδίου αποδεικνύει τη θέληση της Κυβέρνησης να στηρίξει τους αγρότες, ξεπερνώντας ακόμα και τους δημοσιονομικούς περιορισμούς. Έτσι γίνεται μια εξαιρετική ρύθμιση για το 2023, με στόχο την κάλυψη των ζημιών που προκλήθηκαν τόσο σε γεωργικές καλλιέργειες όσο και σε κτηνοτροφικές εκμεταλλεύσεις ανεξαρτήτως αιτίου.

Συγκεκριμένα, κατά παρέκκλιση των σχετικών κανονισμών του ΕΛΓΑ, θα καλυφθεί μέχρι και το 100% των ασφαλιστέων ζημιών των αγροτών που καταγράφηκαν το 2023. Αυτό, βέβαια, δεν αναιρεί την ανάγκη μόνιμων παρεμβάσεων στους κανονισμούς ασφάλισης και αποζημιώσεων του ΕΛΓΑ, τις οποίες γνωρίζω ότι έχετε δρομολογήσει και είμαι σίγουρος ότι η πολιτική ηγεσία του Υπουργείου Αγροτικής Ανάπτυξης θα τους συζητήσει με τους άμεσα ενδιαφερόμενους.

Από τις συνεργασίες που είχαμε, κύριε Υπουργέ, για θέματα του Νομού Φλώρινας μέχρι τώρα αποκόμισα τη βεβαιότητα ότι και εσείς λειτουργείτε ακριβώς με αυτόν τον τρόπο. Γι’ αυτό, είμαι σίγουρος ότι ζητήματα όπως οι de minimis αποζημιώσεις των ροδακινοπαραγωγών του Αμυνταίου για τις ζημιές που υπέστησαν το 2023, θα επιλυθούν άμεσα. Το ίδιο θεωρώ ότι θα συμβεί και με την οικονομική ενίσχυση των γεωργών του νομού για τις ζημίες λόγω παγετού το 2021 σε δενδρώδεις καλλιέργειες προανθικού σταδίου.

Πρέπει σε αυτό το σημείο να επισημάνω την πρόσφατη δέσμευση του Πρωθυπουργού για την καταβολή τον Απρίλιο από τον ΟΠΕΚΕΠΕ του συνόλου των ευρωπαϊκών ενισχύσεων προηγούμενων ετών, κάτι που σημαίνει ότι το αγροτικό εισόδημα θα ενισχυθεί άμεσα με 750 εκατομμύρια ευρώ, λύνοντας έτσι το πρόβλημα που -κακά τα ψέματα- απασχολούσε τους παραγωγούς μας εδώ και καιρό.

Κύριε Υπουργέ, αυτή ακριβώς η αμεσότητα άσκησης πολιτικής από την Κυβέρνηση της Νέας Δημοκρατίας ταυτίζεται και με την προσωπική μου προσέγγιση, ως Βουλευτή, στα προβλήματα της καθημερινότητας. Διότι το βασικό κριτήριό μας στην αντιμετώπιση όλων των προκλήσεων οφείλει να είναι πάντα το αποτέλεσμα.

Έχοντας αυτή την προτεραιότητα υπ’ όψιν, κατέθεσα την τροπολογία που έχετε στα χέρια σας για την τακτοποίηση υφιστάμενων κτηνοτροφικών εγκαταστάσεων. Πρόκειται για μονάδες που λειτουργούν κανονικά επί δεκαετίες και σίγουρα πριν το 2012, όταν πρωτοξεκίνησε η εφαρμογή του ν.4056. Αυτό που μένει να γίνει, όπως ακριβώς έγινε και πέρυσι στον ν.5043 για τις προϋφιστάμενες κτηνοτροφικές μονάδες, είναι να επεκταθεί η δυνατότητα ανανέωσης της μεταβίβασης ή τροποποίησης, έγκρισης και γνωστοποίησης λειτουργίας όλων των κτηνοτροφικών εγκαταστάσεων που λειτουργούσαν νόμιμα από το 2012.

Είμαι βέβαιος, κύριε Υπουργέ, ότι θα εξετάσετε την τροπολογία αυτή, λαμβάνοντας υπ’ όψιν όχι μόνο τις δυσκολίες που αντιμετωπίζουν σήμερα οι κτηνοτρόφοι μας, αλλά κυρίως τις προοπτικές προόδου της ελληνικής πρωτογενούς παραγωγής, μέσα από δημιουργικές ρυθμίσεις που θα της δίνουν τη δυνατότητα να συνεχίσει και να προσφέρει.

Κλείνοντας, κύριε Πρόεδρε, ήθελα να σταθώ στην εξαιρετικά σημαντική δέσμευση του Πρωθυπουργού για τη στήριξη των αγροτών μας που θέλουν να παράξουν ηλεκτρική ενέργεια με ανανεώσιμη πηγή, όπως τα φωτοβολταϊκά, τα οποία μπορούν παράλληλα να καλύψουν και τις ενεργειακές ανάγκες της ίδιας της πρωτογενούς παραγωγής. Έτσι, αυξάνεται άμεσα σε πάνω από 1,3 GW ο ελεύθερος ηλεκτρικός χώρος που θα είναι διαθέσιμος κατά προτεραιότητα στους αγρότες.

Αυτή η ανάγκη ενίσχυσης των τοπικών υποσταθμών του ΔΕΔΔΗΕ έχει απασχολήσει την κοινωνία της Φλώρινας και ιδιαίτερα, τους αγρότες μας, που βλέπουν την Κυβέρνηση να ανταποκρίνεται στα δίκαια αιτήματά τους.

Το ίδιο ερχόμαστε να κάνουμε και με τον ατομικό όρο «σύνδεση των φωτοβολταϊκών των αγροτών με το δίκτυο», το οποίο πενταπλασιάζεται, προκειμένου να τους δοθεί κατά προτεραιότητα πρόσβαση στον ηλεκτρικό χώρο.

Όλα αυτά αποδεικνύουν ότι η Νέα Δημοκρατία παραμένει η μόνη παράταξη που πραγματικά εργάζεται για τους αγρότες και πραγματοποιεί όσα υπόσχεται βήμα-βήμα, με νομοθετικές πρωτοβουλίες, όπως η σημερινή, αλλά και με νέες τις οποίες σχεδιάζουμε.

Με συστηματικότητα, σοβαρότητα και ευθύνη, θα συνεχίσουμε να δουλεύουμε για το καλό ολόκληρου του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο, κύριε συνάδελφε.

Ο κ. Νικολαΐδης έχει τον λόγο.

Και εσείς, επειδή έχετε αεροπλάνο, κύριε Νικολαΐδη, ελπίζω να βιαστείτε τώρα που θα είστε στο Βήμα.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο με το οποίο ρυθμίζονται ζητήματα του πρωτογενούς τομέα, κατατέθηκε προς ψήφιση σε μια περίοδο που οι αγρότες και οι κτηνοτρόφοι βρίσκονται στα μπλόκα, στους δρόμους, μακριά από τα σπίτια τους, για να αγωνιστούν με αυτόν τον τρόπο για την επίλυση των προβλημάτων τους.

Με τις κινητοποιήσεις των αγροτών και κτηνοτρόφων να κορυφώνονται, η Κυβέρνηση επέλεξε να καταθέσει το συγκεκριμένο νομοσχέδιο το οποίο χαρακτηρίζεται ως αποσπασματικό και πολύ μακριά από τις πραγματικές ανάγκες. Ο αγροτικός και κτηνοτροφικός κόσμος της χώρας μας θα περίμενε ότι η Κυβέρνηση θα φρόντιζε να φέρει προς ψήφιση ένα νομοσχέδιο που θα επίλυε τα πολύ σοβαρά προβλήματα που καλούνται να αντιμετωπίσουν οι άνθρωποι του πρωτογενούς τομέα. Θα αναμέναμε όλοι μας έναν υπεύθυνο σχεδιασμό αγροτικής πολιτικής, όπου θα λαμβάνονταν εξαρχής υπ’ όψιν οι προτάσεις των άμεσα εμπλεκομένων και όχι να υπάρχει μία εκ των υστέρων προσπάθεια για να καλυφθούν κάποια αιτήματα, ώστε να σταματήσουν οι κινητοποιήσεις και να μετριαστεί το πολιτικό κόστος.

Κυρίες και κύριοι συνάδελφοι, θα αναφερθώ εν τάχει στα σημαντικότερα ζητήματα που αντιμετωπίζουν οι άνθρωποι της υπαίθρου. Θεωρώ ότι δεν χρειάζεται λεπτομερής ανάλυση, καθώς όλοι οι συνάδελφοι, ειδικά όσοι προερχόμαστε από την επαρχία, γνωρίζουμε πολύ καλά πως πρόκειται για δίκαια αιτήματα, τα οποία όμως δεν αντιμετωπίστηκαν με τη δέουσα προσοχή εδώ και πολύ μεγάλο χρονικό διάστημα. Άλλωστε, αυτή η Κυβέρνηση έχει ήδη πέντε χρόνια θητείας, οπότε δεν μπορεί να σταθεί κάποιος ισχυρισμός ότι δεν γνώριζε και ότι δεν είχε ενημερωθεί για τα προβλήματα και τα αιτήματα των αγροτών.

Ως άμεσες νομοθετικές πρωτοβουλίες αποτελούν η αποτελεσματική αντιμετώπιση της αύξησης του κόστους παραγωγής, η ουσιαστική τροποποίηση της νέας ΚΑΠ, ο εκσυγχρονισμός του ΕΛΓΑ, η διαχείριση των κόκκινων δανείων και η προστασία της αγροτικής γης, η αντιμετώπιση των παράνομων ελληνοποιήσεων και το ζήτημα των εργατών γης.

Ο Πρόεδρός μας Νίκος Ανδρουλάκης παρουσίασε μια συγκεκριμένη δέσμη μέτρων που έρχεται να καλύψει μεγάλο μέρος από τις σύγχρονες ανάγκες των παραγωγών της χώρας μας. Συγκεκριμένα, πρότεινε επαναδιαπραγμάτευση του στρατηγικού σχεδίου της Κοινής Αγροτικής Πολιτικής με απλοποίηση των οικολογικών σχημάτων και προσαρμογή του στις νέες ανάγκες της ελληνικής υπαίθρου, ώστε ωφελούμενοι να είναι οι πραγματικοί αγρότες, δημιουργία ενεργειακών κοινοτήτων σε αγροτικές περιοχές για μηδενισμό του κόστους ενέργειας, κατάργηση του ειδικού φόρου κατανάλωσης στο αγροτικό πετρέλαιο, αναθεώρηση του κανονισμού του ΕΛΓΑ για δικαιότερες αποζημιώσεις, προστασία της αγροτικής γης από κερδοσκοπικές πρακτικές και ξένα funds. Απαραίτητη προϋπόθεση για την εισαγωγή τροφίμων και αγροτικών προϊόντων από τρίτες χώρες είναι η πιστοποίησή τους, σύμφωνα με τα ευρωπαϊκά και εθνικά πρότυπα. Μηδενική ανοχή σε πρακτικές παράνομων ελληνοποιήσεων.

Λειτουργώντας υπεύθυνα αξιόπιστα και θεσμικά, είμαστε εδώ όχι μόνο για να αναδεικνύουμε τα προβλήματα, αλλά και για να προτείνουμε λύσεις. Αυτό περιμένουν από εμάς οι Ελληνίδες και οι Έλληνες και αυτό πράττουμε ως ΠΑΣΟΚ - Κίνημα Αλλαγής.

Κυρίες και κύριοι συνάδελφοι, προέρχομαι από τη Δράμα, έναν νομό αγροτοκτηνοτροφικό. Οι συμπολίτες μου αγρότες και κτηνοτρόφοι τις τελευταίες μέρες βρέθηκαν στους δρόμους για να αγωνιστούν για το δίκιο τους. Πρόκειται για αγρότες και κτηνοτρόφους από το ακριτικό Νευροκόπι, από το ακριτικό Παρανέστι, από τους κάμπους του Δοξάτου, του Καλαμπακίου και της Προσοτσάνης, από τις ορεινές περιοχές του Δήμου Δράμας.

Τα προβλήματά τους είναι γνωστά και προσπαθούμε να τα αναδείξουμε μέσα από τις δυνατότητες που παρέχονται από τη διαδικασία του κοινοβουλευτικού ελέγχου. Όμως το αρμόδιο Υπουργείο φαίνεται πως δεν λαμβάνει υπ’ όψιν του καμμία άλλη φωνή. Καταθέσαμε επίκαιρη ερώτηση για τα προβλήματα των πατατοπαραγωγών στο Κάτω Νευροκόπι λόγω των έντονων βροχοπτώσεων την περίοδο του 2023 στη σπορά, αλλά καμμία ενέργεια δεν υπήρξε για ανθρώπους που αντιμετωπίζουν προβλήματα επιβίωσης.

Θίξαμε το θέμα των κτηνοτρόφων για τον υπολογισμό των ατομικών δικαιωμάτων της βασικής ενίσχυσης, αλλά ακόμα αναμένουμε απάντηση. Θέσαμε το ζήτημα με την εκμίσθωση ακινήτων από το δημόσιο μικρότερο των εκατό στρεμμάτων που αποτελούν τμήμα ακινήτων μεγαλύτερου των εκατό στρεμμάτων, αλλά ακόμη περιμένουμε την επίλυσή του. Στις 27 Νοεμβρίου του 2023 το Υπουργείο απάντησε ότι θα βρεθεί λύση στις αρχές του 2024. Ήδη πέρασε ενάμισης μήνας και δεν έγινε τίποτα. Γι’ αυτό και επανερχόμαστε με νέα ερώτηση. Είναι ένα θέμα που δεν έχει καμμία σχέση με τη νέα ΚΑΠ. Αφορά την κοινή λογική και την αγωνία που έχουν οι αγρότες για το αν θα μπορέσουν να επενδύσουν σε μία συγκεκριμένη έκταση μικρότερη από εκατό στρέμματα που αποτελεί τμήμα ακινήτου μεγαλύτερη των εκατό στρεμμάτων. Η διαδικασία έχει κολλήσει με ευθύνη της Κυβέρνησης και κανείς πραγματικά δεν μπορεί να καταλάβει τον λόγο.

Κύριε Υπουργέ, είναι ένα θέμα που πρέπει να το δούμε σοβαρά. Ξέρω ότι δεν είναι της αρμοδιότητάς σας, αλλά είναι ένα πολύ σοβαρό θέμα. Έχουν κολλήσει όλες οι αιτήσεις των αγροτών της περιφέρειάς μας και δεν επιλύονται από το Υπουργείο. Δώστε λύση για το καλό των συμπολιτών μας.

Κυρίες και κύριοι συνάδελφοι, στον τίτλο του νομοσχεδίου αναφέρεται πως περιλαμβάνονται διατάξεις για την τόνωση της αγροτικής ανάπτυξης. Αλήθεια, με το χέρι στην καρδιά, θεωρείτε πως οι ρυθμίσεις του νομοσχεδίου είναι αυτό που περιμένουν οι αγρότες μας, οι κτηνοτρόφοι μας, οι αλιείς μας, οι μελισσοκόμοι μας, ότι αποτελεί λύση στα προβλήματά τους και απαντά στα ζητήματα επιβίωσης που αντιμετωπίζει ο αγροτικός και κτηνοτροφικός κόσμος;

Πρέπει να ληφθούν άμεσα σοβαρές πρωτοβουλίες για την αναβάθμιση του πρωτογενούς τομέα στη χώρα μας. Σε διαφορετική περίπτωση, η ελληνική επαρχία θα συνεχίσει να ερημώνει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό υπό συζήτηση νομοσχέδιο έρχεται να υπηρετήσει τη στρατηγική στόχευση του Πρωθυπουργού Κυριάκου Μητσοτάκη και της ηγεσίας του Υπουργείου Αγροτικής Ανάπτυξης και Τροφίμων και ιδιαίτερα του Υπουργού κ. Λευτέρη Αυγενάκη για την απελευθέρωση των αναπτυξιακών δυνατοτήτων που έχει ο πρωτογενής τομέας στοχεύοντας στη διαρκή βελτίωση του οικονομικού, περιβαλλοντικού και κοινωνικού αποτυπώματός του πρωτίστως προς όφελος του αγροτικού κόσμου, αλλά φυσικά και της ελληνικής οικονομίας και κοινωνίας.

Στόχος του εν λόγω νομοσχεδίου είναι να κλείσουν εκκρεμότητες στον πρωτογενή τομέα και να δημιουργηθούν ευνοϊκές συνθήκες για την ανάπτυξη του αγροδιατροφικού τομέα προσφέροντας στους παραγωγούς μας τη μέγιστη δυνατή ασφάλεια. Προβλέπονται τομές στον τρόπο ανάπτυξης της κτηνοτροφίας, της αλιείας, των υδατοκαλλιεργειών, αλλά και η μεταρρύθμιση που δίνει τη δυνατότητα λειτουργίας αγροτικών τμημάτων στα επιμελητήρια της χώρας. Έτσι, καλύπτουμε το κενό εκπροσώπησης που υπάρχει από τη μεριά των αγροτών στα όργανα θεσμικής πολιτικής ιδρύοντας αγροτικά τμήματα στα επιμελητήρια της χώρας. Με αυτόν τον τρόπο, όχι μόνο ακούγεται η φωνή του αγρότη, αλλά παράλληλα υπάρχει η έμπρακτη στήριξή του σε διάφορα θέματα.

Ακόμη, διευθετούνται τα ζητήματα της υδατοκαλλιέργειας. Πιο συγκεκριμένα, δίνουμε τη δυνατότητα στους φορείς μονάδων υδατοκαλλιέργειας να χρησιμοποιούν τα επαγγελματικά βοηθητικά τους σκάφη για τη μετακίνηση τουριστών, εφόσον αυτοί θα συμμετάσχουν σε δραστηριότητες αλιευτικού τουρισμού στις εγκαταστάσεις τους.

Ρυθμίζουμε το πλαίσιο για την αναμίσθωση και ίδρυση εκτάσεων υδατοκαλλιέργειας, όπως και τις κυρώσεις για εκπρόθεσμες αιτήσεις ή για άσκηση υδατοκαλλιέργειας χωρίς την απαιτούμενη έγκριση. Ακόμη, ρυθμίζονται θέματα του ΕΛΓΑ σχετικά με τις ζημιές από τα ακραία καιρικά φαινόμενα, τον «Daniel» και τον «Elias».

Παράλληλα, σχετική κοινή απόφαση των Υπουργών Εθνικής Οικονομίας και Οικονομικών και Αγροτικής Ανάπτυξης και Τροφίμων καθορίζεται και η χρονική διάρκεια πέραν της διαδικασίας και του τρόπου καταβολής είσπραξης και απόδοσης στον ΕΛΓΟ-«ΔΗΜΗΤΡΑ» της εισφοράς στο γάλα, ενώ αντιμετωπίζεται και το ζήτημα της αποκομιδής και υγειονομικής ταφής ζώων με την πρόβλεψη για ορισμό και λειτουργία χώρων υγειονομικής ταφής των ζώων σε κάθε δήμο στο πλαίσιο προστασίας της δημόσιας υγείας.

Επιπλέον, με το νομοσχέδιο δίνεται η δυνατότητα στους αγρότες να μειώσουν το ενεργειακό κόστος της παραγωγής τους, αφού προβλέπονται κανόνες με βάση τους οποίους θα μπορούν να τοποθετούν φωτοβολταϊκά σε γη υψηλής παραγωγικότητας και να συνεχίζεται η αγροτική εκμετάλλευση των συγκεκριμένων εδαφών. Πρόκειται για μία πρακτική που χρησιμοποιείται ευρέως στο εξωτερικό και πλέον το κάνουμε υποχρεωτικό και στη χώρα μας, όταν μιλάμε για ζώνη υψηλής παραγωγικότητας. Τα φωτοβολταϊκά συστήματα αυξάνουν την αποτελεσματικότητα χρήσης, ενώ έχουν αποδεδειγμένα οφέλη τόσο για την καλλιέργεια, αλλά και για την παραγωγή ενέργειας με την αποτροπή της υπέρμετρης αύξησης της θερμοκρασίας των panel.

Αντί, λοιπόν, να γεμίζουν οι κάμποι μας φωτοβολταϊκά και να χάνεται πολύτιμη γη υψηλής παραγωγικότητας, ερχόμαστε να εφαρμόσουμε μία πρακτική που θα συμβάλλει και στην επισιτιστική ασφάλεια της χώρας μας, αλλά και στην παραγωγή πράσινης ενέργειας που τόσο έχουμε ανάγκη.

Ρυθμίζοντας, λοιπόν, αυτές τις διατάξεις του νομοσχεδίου ανοίγει τον δρόμο προς την αγροτική ανάπτυξη της χώρας, καθώς οι παρεμβάσεις του στη γεωργία, κτηνοτροφία και αλιεία προσφέρουν νέες δυνατότητες και προοπτικές στους απασχολούμενους στον πρωτογενή τομέα.

Θα ήθελα να υπενθυμίσω, γιατί δεν πρέπει να ξεχνάμε, μια σειρά από παρεμβάσεις της Κυβέρνησης της Νέας Δημοκρατίας στην προηγούμενη τετραετία και να διαπιστώσουμε αν όντως η Νέα Δημοκρατία στέκεται διαχρονικά δίπλα στον αγροτικό κόσμο και στον πρωτογενή τομέα.

Ενδεικτικά αναφέρω την καταβολή από τον ΕΛΓΑ αποζημιώσεων άνω του ενός δισεκατομμυρίου ευρώ, της δαπάνης άνω των 600 εκατομμυρίων ευρώ για άμεσα έκτακτα μέτρα στήριξης των αγροτών σε όλη τη διάρκεια της πανδημίας του COVID-19 με 473 εκατομμύρια ευρώ κατά τη διάρκεια της πανδημίας στους αγρότες και 141 εκατομμύρια ευρώ μέσω κρατικών ενισχύσεων.

Το ίδιο διάστημα, με παρεμβάσεις για την αντιμετώπιση της ενεργειακής κρίσης καταφέραμε την απορρόφηση του 80% έως 90% της αύξησης του ενεργειακού κόστους των αγροτικών τιμολογίων και μειώσαμε τον ΦΠΑ από το 13% στο 6% για τις ζωοτροφές και τα λιπάσματα.

Ακόμη χορηγήσαμε 264 εκατομμύρια ευρώ για την αντιμετώπιση των συνεπειών του πολέμου στην Ουκρανία. Θεσπίσαμε το πρόγραμμα των «Νέων Γεωργών» συνολικού ποσού άνω των 600 εκατομμυρίων ευρώ, δηλαδή έως 40.000 ευρώ ανά δικαιούχο, που είναι το μεγαλύτερο που έχει δοθεί. Εξαντλήσαμε κάθε χρηματοδοτική δυνατότητα μέσα από την ένταξη επιπλέον δύο χιλιάδων διακοσίων επιλαχόντων της τελευταίας πρόσκλησης με επιπλέον 81 εκατομμύρια ευρώ.

Παράλληλα, η Κυβέρνηση συνεχίζει να στηρίζει την ηλικιακή αναδιάρθρωση του πρωτογενή μας τομέα με την προδημοσίευση ύψους 410 εκατομμυρίων ευρώ για το τρέχον έτος του προγράμματος «Νέοι Γεωργοί». Μειώσαμε από το 24% στο 13% τον ΦΠΑ για αγορά αγροτικών μηχανημάτων.

Η Νέα Δημοκρατία θεσμοθέτησε νέα φορολογική κλίμακα για τα φυσικά πρόσωπα και τους κατ’ επάγγελμα αγρότες, η οποία τέθηκε για πρώτη φορά σε εφαρμογή το 2021, με συντελεστές που ξεκινούν από το 9%, αντί για το 22%. Με την κατάργηση του νόμου Κατρούγκαλου επαναφέραμε τις ασφαλιστικές εισφορές των αγροτών σε ασφαλιστικές κλάσεις αποσυνδέοντάς τες από το εισόδημα του παραγωγού, όπως και πολλά άλλα ακόμη τα οποία δεν έχουμε τον χρόνο να αναφέρουμε.

Επομένως, κυρίες και κύριοι συνάδελφοι, με βάση τα όσα έχουμε ήδη θεσμοθετήσει, αλλά και με τις καινοτόμες ρυθμίσεις όπως η δημιουργία κτηνοτροφικών πάρκων, ο αλιευτικός τουρισμός, το πλαίσιο και τις προϋποθέσεις για παράλληλη παραγωγή αγροτικών προϊόντων και λειτουργία αγροφωτοβολταϊκών, προχωράμε στην επίλυση χρόνιων προβλημάτων της καθημερινότητας των παραγωγών, εξασφαλίζοντας την εν γένει βιωσιμότητά τους ανοίγοντας νέους δρόμους για τους αγρότες μας.

Η Νέα Δημοκρατία στέκεται διαχρονικά δίπλα και όχι απέναντι στον αγροτικό κόσμο και στον πρωτογενή τομέα, με σκληρή εργασία και μεθοδικότητα. Αυτό πράττουμε και σήμερα με το συγκεκριμένο σχέδιο νόμου. Βελτιώνουμε το νομοθετικό πλαίσιο λύνοντας μικρά και μεγάλα προβλήματα των αγροτών μας.

Στην περίοδο της κλιματικής κρίσης όπου τα δεδομένα στην παραγωγική διαδικασία –και όχι μόνο- αλλάζουν με πρωτοφανή ταχύτητα, οφείλουμε να προσαρμοζόμαστε στις νέες προκλήσεις και να δίνουμε αποτελεσματικές απαντήσεις. Μαζί με τους αγρότες διεκδικούμε ένα καλύτερο μέλλον και να είστε σίγουροι ότι θα τα καταφέρουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, η κ. Αντωνίου έχει τον λόγο, η οποία ήταν βιαστική ότι δεν θα έρθει η ώρα της.

**ΜΑΡΙΑ ΑΝΤΩΝΙΟΥ:** Από τις δέκα η ώρα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό είναι. Να ξέρετε ότι εμείς σας περιμένουμε εδώ τόσες ώρες για να μιλήσετε.

**ΜΑΡΙΑ ΑΝΤΩΝΙΟΥ:** Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξέρετε πόσοι Πρόεδροι ήρθαν να μιλήσουν, για να μιλήσετε εσείς τώρα; Άλλαξαν. Μόνο αυτό να σκεφτείτε.

**ΜΑΡΙΑ ΑΝΤΩΝΙΟΥ:** Βεβαίως, σωστά.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

**ΜΑΡΙΑ ΑΝΤΩΝΙΟΥ:** Κύριοι Υπουργοί, κυρία και κύριοι συνάδελφοι, το νομοσχέδιο που συζητάμε σήμερα του Υπουργείου Αγροτικής Ανάπτυξης κατατίθεται σε μια κρίσιμη χρονική στιγμή όπου οι εκπρόσωποι του αγροτικού κόσμου της πρωτογενούς παραγωγής όχι μόνο στην Ελλάδα, αλλά και σε άλλες χώρες της Ευρωπαϊκής Ένωσης έχουν επιλέξει τον δρόμο των κινητοποιήσεων προκειμένου να διεκδικήσουν καλύτερες προϋποθέσεις παραγωγής και διάθεσης των προϊόντων τους. Δεν αποτελεί, λοιπόν, μόνο ζήτημα της Ελλάδας, αλλά αφορά την Ευρωπαϊκή Ένωση στο σύνολό της, καθώς και τις χώρες του στενού πυρήνα της.

Είναι αδιαμφισβήτητο, αγαπητές συναδέλφισσες και αγαπητοί συνάδελφοι, ότι ο πρωτογενής τομέας αποτελεί θεμελιώδη πυλώνα ανάπτυξης της ελληνικής οικονομίας, καθώς συμβάλλει καθοριστικά στη διαμόρφωση του ΑΕΠ, αυξάνει τον δείκτη εξαγωγών της χώρας με ανταγωνιστικά ελληνικά προϊόντα υψηλής ποιότητας που καταλαμβάνουν ήδη κορυφαίες θέσεις στην παγκόσμια αγορά, δίνει θέσεις εργασίας σε ένα μεγάλο μέρος του ανθρώπινου δυναμικού της χώρας. Συνεπώς, η οικονομία της Ελλάδος και η συνοχή της ελληνικής κοινωνίας συνδέονται απόλυτα με την εξέλιξη και την πρόοδο του πρωτογενούς τομέα.

Αυτόν ακριβώς τον κομβικό ρόλο του πρωτογενούς τομέα ο Πρωθυπουργός Κυριάκος Μητσοτάκης και η Νέα Δημοκρατία προτεραιοποίησαν ήδη από την πρώτη θητεία διακυβέρνησης. Θα αναφερθώ στα χρηματοδοτικά εργαλεία που αξιοποιήθηκαν, όπως το νέο ΕΣΠΑ, τα περιφερειακά προγράμματα, το καινούργιο πρόγραμμα αγροτικής ανάπτυξης το οποίο ο ίδιος ο Πρωθυπουργός διαπραγματεύθηκε προσωπικά στις Βρυξέλλες και εξασφάλισε να μην υπάρξουν μειώσεις στις βασικές επιδοτήσεις των αγροτών και, βέβαια, το σημαντικό πρόσθετο εργαλείο του Ταμείου Ανάκαμψης, το οποίο διοχετεύσαμε και θα διοχετεύσουμε πολλούς πόρους σε έργα τα οποία είναι εξαιρετικά σημαντικά για τον πρωτογενή τομέα, όπως αρδευτικά έργα, έργα παραγωγής φθηνής ενέργειας.

Και είναι ο ίδιος ο Πρωθυπουργός που έθεσε στόχο να κάνουμε τον πρωτογενή τομέα πρωταθλητή στην Ευρώπη. Ο πρωταθλητισμός, όμως, κυρίες και κύριοι συνάδελφοι, είναι μια μακρά, διαρκής, κοπιώδης προσπάθεια που συχνά έρχεται αντιμέτωπη με δυσχέρειες και αντιξοότητες. Και εμείς στεκόμαστε με σεβασμό και κατανόηση απέναντι στις ανησυχίες, τους προβληματισμούς και τις αγωνίες των αγροτών, των κτηνοτρόφων, των αλιέων, γιατί οι δικές τους αγωνίες για την αβεβαιότητα του μέλλοντος του πρωτογενούς τομέα αποτελούν αγωνίες όλων μας.

Προς την κατεύθυνση αυτή βρίσκεται το σημερινό νομοσχέδιο του Υπουργείου Αγροτικής Ανάπτυξης που συζητάμε και αντανακλά τον συγκεκριμένο πολιτικό σχεδιασμό της Κυβέρνησης να εισάγει ένα νέο ρυθμιστικό πλαίσιο, ένα πλαίσιο που τονώνει την αγροτική ανάπτυξη, στηρίζει τους αγρότες, τους κτηνοτρόφους και τους αλιείς, ρυθμίζει λειτουργικά ζητήματα, καθώς και την ενίσχυση των πληγέντων αγροτών από τις ζημιές που υπέστησαν λόγω των ακραίων καιρικών φαινομένων.

Πολλαπλοί είναι οι στόχοι του νομοσχεδίου, αντικατοπτρίζοντας την πολυεπίπεδη αντιμετώπιση του θέματος. Πρώτον, η δημιουργία του πλαισίου για τα κτηνοτροφικά πάρκα και τον σταυλισμό των ζώων, δεύτερον η στήριξη της βιωσιμότητας των μικρών κτηνοτροφικών επιχειρήσεων, τρίτον η αντιμετώπιση της γραφειοκρατίας, τέταρτον η λύση στο χρόνιο πρόβλημα των ενδικοφανών αλιευτικών προσφυγών, πέμπτον η εισαγωγή ρυθμίσεων για τον αλιευτικό τουρισμό και τις υδατοκαλλιέργειες, έκτον η δημιουργία επαρκούς πλαισίου για την παράλληλη παραγωγή αγροτικών προϊόντων, έβδομον η συνδρομή στην καθημερινότητα των παραγωγών και η επίλυση χρόνιων προβλημάτων διασφαλίζοντας τη βιωσιμότητά τους, όγδοον η ρύθμιση των ζητημάτων των πληγέντων αγροτών που περιήλθαν προσωρινά ή μόνιμα σε κατάσταση έκτακτης ανάγκης, ένατον η διευθέτηση κανονιστικών λειτουργικών και νομοθετικών προβλημάτων πάσης φύσεως, δέκατον η εξασφάλιση της βελτίωσης της λειτουργίας οργανισμών με την ίδρυση επίσης τμημάτων στα επιμελητήρια ενισχύοντας την αγροτική επιχειρηματικότητα.

Ως Βουλευτής Καστοριάς εκπροσωπώ μια ακριτική περιοχή που η γεωγραφική της θέση καθορίζει το είδος της πρωτογενούς παραγωγής. Τα προϊόντα της καστοριανής γης –πολλά από αυτά προϊόντα με ονομασία προέλευσης γεωγραφικής ένδειξης- αποτελούν τα θεμέλια της οικονομικής δραστηριότητας και είναι ρυθμιστικοί παράγοντες της οικονομικής ανάπτυξης του τόπου μας.

Ως εκ τούτου είμαι αυτόπτης μάρτυς και αυτήκοος μάρτυς των προβλημάτων που αντιμετωπίζουν οι συμπατριώτες μου παραγωγοί και αντιλαμβάνομαι ότι δικαίως διατυπώνουν σε κάθε τόνο την αγωνία τους. Ένα από τα μείζονα ζητήματα που απασχολεί τους αγρότες είναι αυτό των ελληνοποιήσεων διαφόρων προϊόντων με αποτέλεσμα να υφίστανται αθέμιτο ανταγωνισμό προϊόντα υψηλής προστιθέμενης αξίας, προϊόντα ΠΟΠ, ΠΓΕ.

Ένα τέτοιο προϊόν για την περιοχή μου, την Καστοριά, είναι τα όσπρια και τα μήλα.

Θέλω να κάνω μια αναφορά, κύριοι Υπουργοί. Θα ήθελα να σημειώσω ότι το Εργαστήριο Φυτικής Παραγωγής του Τμήματος Διοίκησης Επιχειρήσεων Αγροτικών Προϊόντων του Πανεπιστημίου Πατρών έχει παραδώσει και υλοποιεί το έργο: «Ανάπτυξη και εφαρμογή μεθοδολογίας ελέγχου αυθεντικότητας και πιστοποίησης γεωγραφικής προέλευσης και παραγωγής αγροτικών προϊόντων και τροφίμων», με στόχο τη δημιουργία ενός αποτελεσματικού πλέγματος προστασίας από τον αθέμιτο ανταγωνισμό των ελληνοποιήσεων αγροτικών προϊόντων υψηλής προστιθέμενης αξίας.

Κύριοι Υπουργοί, έχει ήδη παραδοθεί στη ΓΕΓΕΘ το συγκεκριμένο έργο και θα αποτελέσει ένα πολύ χρήσιμο εργαλείο για την πάταξη των ελληνοποιήσεων.

Κυρίες και κύριοι συνάδελφοι, σαφώς και η αγροτική παραγωγή του τόπου μου έχει πληγεί σημαντικά και έχει υποστεί ζημιές από τα ακραία καιρικά φαινόμενα. Σαφώς και οι συντοπίτες μου αγωνιούν για το μέλλον της παραγωγής τους και το μέλλον των παιδιών τους και είμαι δίπλα τους να τους ακούσω να μεταφέρω τα αιτήματά τους σε κεντρικό επίπεδο.

Πριν λίγες μέρες, είχα συνάντηση με τους εκπροσώπους των αγροτών Καστοριάς. Μου επέδωσαν ψήφισμα, το μετέφερα στον αρμόδιο Υπουργό κ. Σταμενίτη, γιατί αυτή ακριβώς είναι η εντολή που έχουμε από τον Πρωθυπουργό, να είμαστε τα αυτιά και η φωνή των συμπολιτών μας. Εδώ, αγαπητοί συνάδελφοι, είμαστε για να δίνουμε λύσεις σε δίκαια αιτήματα των παραγωγικών κλάδων και όχι για να κάνουμε άγονη αντιπολίτευση, με στείρο –δήθεν- καταγγελτικό λόγο, απλώς για τη δημιουργία εντυπώσεων, απουσία επιχειρημάτων. Και δεν δεχόμαστε να μας κουνούν το δάχτυλο, τα χέρια που στο παρελθόν με τις πολιτικές επιλογές τους αποτέλεσαν τροχοπέδη στην πρόοδο του πρωτογενούς τομέα.

Εμείς στη Νέα Δημοκρατία είμαστε ενάντια στον θόρυβο και τη φασαρία που προκαλούν οι οξείες αντιπαραθέσεις. Προτιμούμε τις ρεαλιστικές λύσεις που απορρέουν από το βασικό εργαλείο του δημοκρατικού πολιτεύματος, τον διάλογο, τη διαλεκτική επικοινωνία μεταξύ των αντιπαρατιθέμενων μελών, όπου εισακούγονται όλες οι απόψεις και λαμβάνονται αποφάσεις βασισμένες σε επιχειρήματα.

Η δική μας πολιτική για τον πρωτογενή τομέα είναι μονόδρομος και οδηγεί απαρέγκλιτα στην ενίσχυσή του, με ολοκληρωμένο και κοστολογημένο σχέδιο, όχι με αερολογίες και λεκτικά πυροτεχνήματα, ανεβαίνοντας σε ένα τρακτέρ, εντός φυσικά των ορίων που επιτρέπει η κοινή αγροτική πολιτική, χωρίς να υπονομεύεται η αναπτυξιακή προοπτική της χώρας μας.

Το εν λόγω, λοιπόν, νομοσχέδιο αποτελεί ένα εναρκτήριο λάκτισμα μιας μεγάλης νομοθετικής μεταρρύθμισης για τον πρωτογενή τομέα της χώρας που θα υλοποιηθεί εντός του 2024. Γι’ αυτό σας καλώ να δώσουμε τη θετική ψήφο. Και εκεί θα κριθούμε, κυρίες και κύριοι συνάδελφοι, από τις επιλογές μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο θα λάβει τώρα ο κ. Μιχαηλίδης από την όμορφη Χίο!

Για την οικονομία της συζήτησης, θα ήθελα να ζητήσω να ενημερώσουν το Προεδρείο οι εισηγητές που θέλουν να δευτερολογήσουν, για να οριοθετήσουμε λίγο τη διαδικασία.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η αγροτιά της Ελλάδας είναι στους δρόμους με τα τρακτέρ και με έκδηλη αγανάκτηση και θυμό για την ανικανότητα της Κυβέρνησης να ανταποκριθεί στην αντιμετώπιση των προβλημάτων τους και την ίδια στιγμή, εδώ στο Κοινοβούλιο, η Κυβέρνηση, προφανώς, τρολάρει την κοινή γνώμη και ιδιαίτερα, τους παραγκωνισμένους βιοπαλαιστές της γης, με ένα νομοσχέδιο απίστευτης προχειρότητας, χωρίς κανένα στοιχείο πραγματικής φροντίδας και προόδου του πρωτογενούς τομέα και των απασχολουμένων σε αυτόν.

Οι αγρότες, οι κτηνοτρόφοι, οι άνθρωποι της γης, της υπαίθρου, είναι στους δρόμους, γιατί ο κόμπος έχει φτάσει στο χτένι. Είναι πλέον θέμα επιβίωσης, το ένα χτύπημα έρχεται πίσω από το άλλο. Κάθε μορφής αλλεπάλληλων καταστροφών, αστοχίες και ανικανότητα σε όλο το φάσμα του πρωτογενούς τομέα. Ανικανότητα στην εξασφάλιση ευρωπαϊκών κονδυλίων, ανικανότητα στην πρόβλεψη εξασφάλισης βιώσιμου για τον πρωτογενή τομέα κόστους ενέργειας, ανικανότητα εξυγίανσης και εξασφάλισης δίκαιου ασφαλιστικού συστήματος, αδιαφορία για εξασφάλιση δίκαιου εισοδήματος στον αγρότη, τον κτηνοτρόφο, τον αλιέα. Σε τελευταία ανάλυση, όμως και στον καταναλωτή που δεν πληρώνει την πραγματική αξία του προϊόντος και τον κόπο του παραγωγού, αλλά του μεσάζοντα.

Όλα αυτά συσσωρευμένα, πραγματικά δεν αντέχονται. Δεν είναι δυνατόν να μην αντιδράτε στην Κυβέρνηση, να μην σας συνεγείρει όχι το ενδεχόμενο, αλλά η βεβαιότητα της εξαφάνισης της ελληνικής υπαίθρου. Με τους γεωργούς είναι φανερό ότι δεν θα ξεμπερδέψετε εύκολα, αλλά φοβάμαι ότι θα ακολουθήσουν και οι κτηνοτρόφοι μετά τα τρακτέρ. Θα έρθει η ώρα -φοβούμαι- που θα πλημμυρίσουν οι δρόμοι από κοπάδια. Θα το καταφέρετε κι αυτό;

Η κατακρήμνιση των επιδοτήσεων στην κτηνοτροφία είναι ραγδαία. Η μείωση αγγίζει ήδη το 36% με 50%. Αθετείτε απροκάλυπτα και αναίσχυντα υποσχέσεις σας, όπως την εξαγγελθείσα -πριν από αρκετούς μήνες- «Αμάλθεια», που μάταια περιμένουν οι κτηνοτρόφοι των νησιωτικών περιοχών, τέσσερις μήνες μετά το πέρας των προθεσμιών των ενστάσεων. Ψίχουλα έχετε υποσχεθεί, αλλά έστω και αυτό το ελάχιστο, είναι ζωτικής σημασίας γι’ αυτούς τους ανθρώπους. Διαρρέετε τώρα και την κατάργηση του μεταφορικού ισοδύναμου, που όμως ελάφρυνε λίγο το κόστος των ζωοτροφών. Αναλγησία και έλλειψη συναίσθησης της καταστροφής που έρχεται στον πρωτογενή τομέα.

Θα πω λίγα πράγματα για την αλιεία, γιατί δεν έχουν ακουστεί πολλά και σχεδόν τίποτα σε αυτή την Αίθουσα, αυτές τις ημέρες. Κύριε Υπουργέ, ασχολήθηκα δεκαετίες με την αλιευτική δραστηριότητα, τους αλιείς, την αλιευτική νομοθεσία και λοιπά. Αν ανακαλέσω μνήμες, δύο-τρία σημαντικά πράγματα θα αναφέρω.

Πρώτα-πρώτα, την απόλυτη αδιαφορία -για να είμαι ειλικρινής- διαχρονικά του Υπουργείου Αγροτικής Ανάπτυξης, γι’ αυτόν τον σημαντικό κλάδο, για την οικονομία της χώρας μας, την αλιεία και τους αλιείς, φυσικά, καθώς και το απαρχαιωμένο και μη λειτουργικό θεσμικό πλαίσιο φροντίδας, ελέγχου και ανάπτυξης του κλάδου, αλλά κυρίως την αίσθηση που αποκόμισα -ή μάλλον τη βεβαιότητα- ότι η αλιεία για το Υπουργείο Αγροτικής Ανάπτυξης είναι κάτι σαν αγγαρεία.

Δεν χρειάζεται πολλά να πει κανείς. Βλέπουμε το περιεχόμενο των διατάξεων στο νομοσχέδιο που συζητούμε. Καμμία αναπτυξιακή διάσταση, καμμία καινοτομία για την επίλυση προβλημάτων για την προστασία της παράκτιας, της μέσης της αλιείας στην ανοιχτή θάλασσα. Μόνη σας μια έγνοια τα διοικητικά πρόστιμα, πώς θα επιβάλλονται και πώς θα εισπράττονται, αλλά και σε αυτό το ελάχιστο φαίνεται η προχειρότητα. Δεν μου έχει τύχει πραγματικά ποτέ όλα αυτά τα χρόνια, σε περιπτώσεις επιβολής προστίμου η ανατρεπτική προθεσμία εκδίκασης ενδικοφανούς προσφυγής, να μην τρέχει υπέρ του προσφεύγοντος, αλλά να καταλήγει υπέρ του ανίκανου κράτους. Αναφέρομαι, προφανώς, στις διατάξεις του άρθρου 11, σχετικά με τις αποφάσεις του Συμβουλίου Εξέτασης Αλιευτικών Προσφυγών.

Κύριε Υπουργέ, αμφιβάλλω αν έχετε καλή ενημέρωση γι’ αυτό το πράγμα. Εγώ, πάντως, όσα χρόνια ασχολούμουν με προσφυγές, εάν δεν εκδικάζονταν στον χρόνο τους, ήταν υπέρ του προσφεύγοντος. Και δεν φτάνει που η προσφυγή δεν αναστέλλει την επιβολή προστίμου -συμβαίνει αυτό πολλές φορές- δεν φτάνει που δίνεται περιθώριο τεσσάρων μηνών στην επιτροπή να αποφανθεί για μια προσφυγή, βάναυσα και αδίκως προνοείτε ότι εάν η επιτροπή φανεί ανίκανη να εκδικάσει σε διάστημα τεσσάρων μηνών, όπως είπα, ο προσφεύγων δεν δικαιώνεται. Κατά την άποψή μου, είναι άδικο.

Τι άλλο ομολογούν; Επειδή, προφανώς, όλα αυτά τα χρόνια έχουν μαζευτεί χιλιάδες προσφυγές που δεν έχουν εξεταστεί, δεν φτάνει το Συμβούλιο Εξέτασης των Προσφυγών που συστήνετε, αλλά συστήνετε παράλληλα και μεταβατικές επιτροπές εξέτασης προσφυγών, οι οποίες θα έχουν διάρκεια ενός χρόνου, με εξάμηνες παρατάσεις.

Απορώ, επιπρόσθετα, όμως, και για ένα άλλο θέμα. Γιατί σπαταλιόνται και χρήματα για αποζημιώσεις, αφού τα μέλη των επιτροπών είναι δημόσιοι υπάλληλοι και θα μπορούσαν να δουλέψουν τις ώρες του ωραρίου; Πολυτέλειες!

Δυο-τρία πράγματα, για κάποια άλλα θέματα, που αφορούν την αλιεία. Αποζημιώσεις. Δεν έχω ακούσει ποτέ να αποζημιώνεται ένας τομέας της βιομηχανίας της αλιείας, όπως ο ΕΛΓΑ αποζημιώνει τους άλλους τομείς του πρωτογενούς τομέα. Είναι κάτι, που ίσως πρέπει να το δούμε.

Για την απαγόρευση τον Μάιο στις ανεμότρατες το ζητούν και οι ίδιοι. Όταν τον Μάιο απαγορεύεται ακόμα και με την πετονιά να ψαρεύει κάποιος, εμείς χρόνια στην Ελλάδα τον Μάιο αφήνουμε την ανεμότρατα να ψαρεύει, ενώ δεν ψαρεύει τον Αύγουστο και τον Σεπτέμβριο, που οι ελληνικές θάλασσες και κυρίως το Αιγαίο είναι πλημμυρισμένες από τουρκικές ανεμότρατες, οι οποίες και υπεραλιεύουν και δημιουργούν θέματα με τους Έλληνες αλιείς. Δικαίως, λοιπόν, παραπονιούνται.

Τεχνητοί ύφαλοι. Έχω δουλέψει πάνω σε αυτό το θέμα. Το ΕΛΚΕΘΕ έχει πάρει αποφάσεις. Θα μπορούσαν με μικρό κόστος να εγκατασταθούν για τον εμπλουτισμό των ιχθυαποθεμάτων.

Τελειώνω με το θέμα των ιχθυοκαλλιεργειών. Από το 1999 υπάρχει το πλαίσιο που ορίζει τον θαλάσσιο χωροταξικό σχεδιασμό, το οποίο μας υποχρεώνει να υπάρχει και το πλαίσιο για την ανάπτυξη και την οριοθέτηση των περιοχών οργανωμένης ανάπτυξης υδατοκαλλιεργειών. Είπε και η συνάδελφος κ. Σταρακά ότι έχουν προταθεί είκοσι έξι περιοχές και έχουν εγκριθεί μόνο έξι. Και όχι μόνο δεν έχουν οριοθετηθεί οι άλλες, δεν έχουν βγει αποφάσεις, αλλά δεν έχουν οριστεί και οι φορείς διαχείρισης αυτών των περιοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό τι σημαίνει; Σημαίνει ότι δεν μπορούμε να αναπτύξουμε ακόμα περισσότερες. Πού; Σε αυτή τη βιομηχανία, σε αυτή τη χώρα, όπου οι θερμοκρασίες της θάλασσας, η καθαρότητά της, τα δεκαοκτώ χιλιάδες χιλιόμετρα ακτών, τα τρεις χιλιάδες νησιά κ.λπ. θα μπορούσαν να έχουν πραγματικά εκτινάξει αυτό τον τεράστιο παραγωγικό φορέα.

Για εμάς, κυρίες και κύριοι, το ΠΑΣΟΚ, όπως προαναγγέλθηκε και από τον Πρόεδρό μας, σε αυτή την περίοδο, σε αυτές τις εποχές της μεγάλης κρίσης και των μεγάλων αλλαγών που έρχονται στον αγροτοδιατροφικό τομέα, αυτός ο σχεδιασμός θα αποτελέσει πράγματι στρατηγικό σχεδιασμό.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο για ένα λεπτό.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Η απόρριψη της διοικητικής προσφυγής να πω προς τον κύριο συνάδελφο ότι είναι με γενική διάταξη του Διοικητικού Δικαίου. Σε περίπτωση απράκτου παρελεύσεως της προθεσμίας που θέτει ο νόμος για την απόφαση επί της ενδικοφανούς προσφυγής ή σε περίπτωση μη υπάρξεως σχετικής προθεσμίας, μετά την άπρακτη πάροδο τριμήνου από την υποβολή της προσφυγής, τεκμαίρεται η σιωπηρή απόρριψη της προσφυγής.

**ΣΤΑΥΡΟΣ ΜΙΧΑΗΛΙΔΗΣ:** Είναι γενική αρχή, αλλά δεν εφαρμόζεται.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Είναι γενική αρχή του Διοικητικού Δικαίου και απλώς την επαναλαμβάνουμε εμείς εδώ και μάλιστα δίνουμε μεγαλύτερη προθεσμία.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, θα σας ενεχειρίσω διαφορετικές αποφάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, μετά.

Τον λόγο έχει ο κ. Κουκουλόπουλος από το ΠΑΣΟΚ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, όσα εξήγγειλε σήμερα ο Πρωθυπουργός θα μπορούσαν να αποτυπωθούν σε μία γνωστή, χιλιοειπωμένη φράση: «Πολύ λίγα, πολύ αργά». Γιατί το λέω αυτό; Θα το τεκμηριώσω ευθύς αμέσως. Λέω, πρώτα απ’ όλα, ότι είναι πολύ λίγα και πολύ αργά τα όσα είπε, γιατί απορρέουν από μία λογική της Κυβέρνησης και του Πρωθυπουργού, που είναι απόλυτα αδιέξοδη σε σχέση με το ζήτημα που απασχολεί όλη την κοινή γνώμη με τις κινητοποιήσεις των αγροτών.

Θα αναφερθώ μόνο σε δύο αιτήματα των αγροτών, κύριοι Υπουργοί, αυτά για τα οποία δεν υπάρχει η παραμικρή δυνατότητα επίκλησης διεθνούς ή ευρωπαϊκού προβλήματος, το οποίο μας συμπαρασύρει. Τουναντίον, υπάρχει προτροπή, ωστική δύναμη, θα έλεγα, από την Ευρώπη, για να κάνουμε κάτι που είναι στο νου μας να κάνουμε. Είναι το πετρέλαιο και το ρεύμα. Δεν υπάρχουν δικαιολογίες. Είναι απολύτως στα χέρια μας και όπως ξέρετε, σε αυτά που θα πω η Ευρώπη μας προτρέπει, δεν μας αποτρέπει. Το λέω αυτό, γιατί σε όλα τα άλλα υπάρχουν επικλήσεις, περισσότερο ή λιγότερο ειλικρινείς, υπαρκτές, βάσιμες ή οτιδήποτε άλλο.

Πετρέλαιο. Το αγροτικό πετρέλαιο -εγώ δεν θα πω καν χωρίς τον ειδικό φόρο- πρέπει να είναι όσο είναι των Γάλλων, των Βέλγων, των Αυστριακών, των Ιταλών αγροτών και ούτω καθεξής. Είναι το αγροτικό πετρέλαιο κάπου στα 0,80 και κάτι λεπτά του ευρώ. Εάν φθάνει ο ειδικός φόρος ότι πρέπει να βγάλουμε και ένα κομμάτι του ΦΠΑ, να το μετρήσουμε.

Είναι ζήτημα ανταγωνιστικότητας, ζήτημα σύγκλισης. Υπάρχει αγροτικό πετρέλαιο με ψηφιακή κάρτα και η Κυβέρνηση αφήνει να αιωρείται -δεν λέω ότι το λέτε- στον αστικό πληθυσμό, που είναι η πλειοψηφία της χώρας, η υποψία ότι δήθεν οι αγρότες θα σπαταλούν αγροτικό πετρέλαιο για ιδιωτικές μετακινήσεις.

Δεν υπάρχει τίποτα από όλα αυτά. Η χώρα έχει ΟΣΔΕ. Έχουμε, δηλαδή, ένα σύγχρονο σύστημα από το 2011, το οποίο αποτυπώνει με ακρίβεια την καλλιέργεια και τον αριθμό των ζώων, την εκτροφή του κάθε αγρότη, γεωργού ή κτηνοτρόφου και κατά συνέπεια, είναι απολύτως οριοθετημένο το αγροτικό πετρέλαιο που δικαιούται να καταναλώσει. Εάν καταναλώσει περισσότερο, το πληρώνει στην κανονική τιμή.

Η δε πλατφόρμα είναι έτοιμη από το 2014-2015. Γιατί δεν μπαίνει μπροστά; Είναι ζήτημα ανταγωνιστικότητας και σύγκλισης με την Ευρώπη. Δεν είναι η λογική των λεφτόδενδρων, με την οποία με ευκολία απαντάτε κάθε φορά, όταν μιλούμε για τέτοια ζητήματα. Είτε το κάνεις είτε δεν το κάνεις. Τα λεφτά που χρειάζονται για το αγροτικό πετρέλαιο είναι λιγότερα από αυτά που χαρίζετε. Από αυτά που χαρίζετε στις τράπεζες; Είναι το 1/10, το 1/100. Είναι σχεδόν αυτά που χαρίζετε στην «AEGEAN». Εάν προσθέσουμε αυτά που χαρίσατε πρόσφατα στην «AEGEAN» στο αγροτικό πετρέλαιο, στις επιστροφές που κάνετε τώρα, πάμε κατευθείαν στο αγροτικό πετρέλαιο. Αυτό σας το λέω, για να μη μας λέτε και από πού θα είναι τα λεφτά.

Πάω στο δεύτερο μέτωπο, που είναι πολύ πιο σημαντικό: ρεύμα. Τι είπε ο Πρωθυπουργός και στις πρώτες δηλώσεις και σήμερα; Ένα πράγμα αρνείται να δώσει. Λέει ο λαός για τους τσιγκούνηδες, «αυτός ούτε στον χάρο του δεν θα δώσει νερό». Ο Πρωθυπουργός ούτε στον χάρο του δεν θα δώσει ηλεκτρικό χώρο. Φρόντισε να δώσει όλο τον ηλεκτρικό χώρο, στις 12 Αυγούστου 2022, σε πέντε εταιρείες, στη ΔΕΗ και τέσσερις οικογένειες και έκλεισε ο ηλεκτρικός χώρος για την ανάπτυξη των ΑΠΕ για όλους τους άλλους Έλληνες. Ούτε η αυτοδιοίκηση, ούτε οι αγρότες, ούτε οι κοινωνικά ευάλωτοι, ούτε οι ενεργειακές κοινότητες, ούτε οι μικρομεσαίοι επενδυτές, δεν μπορεί κανένας να μπει στον ηλεκτρικό χώρο.

Μπαταρίες, λέει ο Πρωθυπουργός. Σήμερα μας προανακοίνωσε αυτό που ξέρουμε, το σχέδιο «Απόλλων». Θα κάνει, λέει, διμερή συμβόλαια περίπου στα 0,8 λεπτά. Οι αγρότες ζητούν 0,6 λεπτά. Εμείς, κύριε Υπουργέ, λέμε 0 λεπτά. Όχι, δεν είναι πλειστηριασμός, είναι η αντίληψή μας, που είναι ευρωπαϊκή αντίληψη, να κάνουν δικά τους φωτοβολταϊκά οι αγρότες και να έχουν δωρεάν όλο το ρεύμα. Τόσο απλό! Είναι τόσο απλό και το λέμε εδώ και τέσσερα χρόνια. Δεν είπε αυτό ο Πρωθυπουργός. Διμερή συμβόλαια, είπε για τους αγρότες, για να παίρνουν 0,8 λεπτά για τα επόμενα δέκα χρόνια. Δηλαδή, θα είναι αυτό, αντί για 0,11 με 0,12 λεπτά που πληρώνουν σήμερα. Αυτό είπε. Αναρωτιέται κανείς, γιατί να μην είναι μηδέν το κόστος;

Γιατί δίνει η Κυβέρνηση ηλεκτρικό χώρο; Θέλω να σταθώ σε κάτι, συνάδελφοι, για να το καταλάβετε όλοι. Η Κυβέρνηση έκλεισε τον ηλεκτρικό χώρο. Αυτή τη στιγμή, η χώρα έχει στόχο να αναπτύξει 30.000 μεγαβάτ, δηλαδή 30 γίγα ισχύ, μέχρι το 2030 στα πλαίσια του ενεργειακού της σχεδιασμού. Αυτή τη στιγμή λειτουργούν εγκαταστάσεις 12 γίγα και είναι αδειοδοτημένες εγκαταστάσεις για άλλα 16 γίγα, που είναι υπό κατασκευή ή προς κατασκευή αργότερα. Δεν είναι σίγουρο ότι θα κατασκευαστούν όλα.

Γιατί δεν δίνουν από αυτό τον χώρο, από όσα υπολείπονται στους αγρότες; Μέσω του προγράμματος αγροτικής ανάπτυξης μπορεί να χρηματοδοτήσει το Ταμείο Ανάκαμψης τους αγρότες, τους ΤΟΕΒ, συνεταιρισμούς, ενεργειακές κοινότητες, για να κάνουν δικά τους φωτοβολταϊκά με Net Metering και να έχουν το 100% της ενέργειας. Γιατί δεν το κάνετε αυτό;

Αυτό είναι, λοιπόν, όλο το ζήτημα. Και όπως σας είπα, δεν είναι εδώ πλειστηριασμός προσδοκιών και υποσχέσεων, πρόκειται για μία καθαρά ευρωπαϊκή λογική.

Αυτό είναι όλο το ζήτημα και όπως σας είπα, δεν είναι εδώ πέρα πλειστηριασμός προσδοκιών και υποσχέσεων. Πρόκειται για μια καθαρά ευρωπαϊκή λογική.

Εσείς, κύριε Υπουργέ, δίνετε τον ηλεκτρικό φόρο σε πέντε εταιρείες και η Ευρωπαϊκή Ένωση, στην Ενδιάμεση Έκθεση του Μαΐου του 2023, εγκαλεί τη χώρα για ολιγοπωλειακή πρακτική στην ανάπτυξη των ΑΠΕ και εμείς μιλάμε για το 50% τουλάχιστον σε αγρότες, κοινωνικά ευάλωτους, αυτοδιοίκηση, ενεργειακές κοινότητες, μικρομεσαίους επενδυτές, όπως ακριβώς γίνεται σε όλη την Ευρώπη. Εμείς μιλάμε ευρωπαϊκά. Εμείς προτείνουμε σύγκλιση και εσείς, όπως και στο πετρέλαιο, προτείνετε απόκλιση. Περί αυτού πρόκειται.

Είναι πολύ αργά, κυρίες και κύριοι συνάδελφοι, για τον Πρωθυπουργό γι’ αυτά που είπε, για τον απλό λόγο ότι η Κυβέρνηση εδώ και πέντε χρόνια ζει με μια ψευδαίσθηση ότι μπορεί να υπάρξει χώρα χωρίς ενδοχώρα, Ελλάδα χωρίς αγροτιά, αναπτυξιακή πολιτική χωρίς ίχνος αγροτικής και περιφερειακής πολιτικής, διευρύνοντας έτσι τις ανισότητες. Περί αυτού πρόκειται.

Η Κυβέρνηση επαίρεται κάθε τρεις και δύο το τελευταίο διάστημα με το ελληνικό θαύμα του «ECONOMIST». Γράφει ο Πρωθυπουργός στο Facebook κάθε Κυριακή, κάνει αναρτήσεις ο κ. Χατζηδάκης για μία ανάπτυξη η όποια έχει κοντά ποδάρια, γιατί βασίζεται στο real estate, στον τουρισμό και την κατανάλωση. Έχετε ακούσει τη λέξη αγροτιά τα τελευταία χρόνια εδώ στη Βουλή από τον Πρωθυπουργό και από την Κυβέρνηση της Νέας Δημοκρατίας; Πότε. Αυτό είναι το ζήτημα.

Αν υπήρχε στο επίκεντρο της πολιτικής σας, κύριε Υπουργέ, η αγροτική παραγωγή, θα είχατε κάνει άλλα πράγματα. Εσείς, όμως, αγνοείτε επιδεικτικά την πρόταση του ΠΑΣΟΚ εδώ και τρία χρόνια για το νέο ΕΚΑΣ. Το νέο ΕΚΑΣ για το οποίο μιλάμε για τους χαμηλοσυνταξιούχους, στο 95% απευθύνεται σε συνταξιούχους αγρότες που ζουν σε χωριά, μία πολύ σοβαρή ενίσχυση υπαίθρου.

Αδιαφορείτε για τον ΕΛΓΑ. Τον έχετε αφήσει στο έλεος του Θεού, κυριολεκτικά. Αφήσατε στην τύχη τους τα διαχειριστικά σχέδια βοσκοτόπων και έρχεστε εδώ με μικροδιατάξεις και μικροδιορθώσεις να κάνετε κάτι. Τι να κάνετε;

Δέκα χρόνια δεν έχουμε διαχειριστικά σχέδια. Αγνοήσατε για δύο χρόνια και φέρατε μία ελλιπή διάταξη για τους εργάτες γης, για το οποίο πιέζουν όλοι οι αγρότες για τη συγκομιδή. Συμβιβαστήκατε πέντε χρόνια τώρα με την απαράδεκτη, αδιανόητη ρύθμιση του ΣΥΡΙΖΑ να ονομάζει ομάδα παραγωγών τα πέντε άτομα και ενεργειακή κοινότητα τα πέντε άτομα. Δεν έχετε αλλάξει ούτε αυτό. Ομάδα παραγωγών πέντε άτομα; Πού το βρήκατε αυτό γραμμένο; Πέντε χρόνια δεν έφτασαν να αλλάξετε αυτό το απλό πράγμα;

Δεν σας έχει πει κανείς –κύριε Πρόεδρε, τελειώνω- ότι οι Γάλλοι, οι οποίοι είναι ουσιαστικά αυτοί που δίνουν τον τόνο στην ΚΑΠ, έχουν βάλει στο τραπέζι για την επόμενη ΚΑΠ να περάσει η βασική ενίσχυση και άλλες ενισχύσεις από τα κράτη-μέλη στις ομάδες παραγωγών των κρατών; Αυτό σημαίνει ότι πρέπει να οργανωθούμε να κάνουμε παντοδύναμες ομάδες παραγωγών και ενώσεις με χιλιάδες παραγωγούς. Εμείς είμαστε διεθνώς η καρικατούρα των πέντε. Ούτε αυτό δεν μπορέσατε να κάνετε.

Δεν τολμάτε ούτε να πιέσετε τις τράπεζες, γιατί τα ΑΤΜ που τα χωριά δεν έχουν. Έχει μόνο το κεφαλοχώρι και οι κωμοπόλεις και όταν δεν υπάρχει τράπεζα της οποίας να έχεις την κάρτα, πρέπει να…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Τελειώνω, κύριε Πρόεδρε, με μία σοβαρή καταγγελία και θέλω απάντηση γι’ αυτό.

Κύριε Υπουργέ, θέλω να μου πείτε ποιος μετράει το 1% της γης υψηλής παραγωγικότητας που κατά το νόμο της Νέας Δημοκρατίας επιτρέπεται να καταλαμβάνουν τα φωτοβολταϊκά; Ποιος το μετράει; Ρωτάμε τον ΔΕΔΔΗΕ και δεν ξέρει. Ο ΑΔΜΗΕ δεν ξέρει. Η ΡΑΕ δεν ξέρει. Η ΔΑΠΕΕ δεν ξέρει. Οι Περιφέρειες δεν ξέρουν. Το Υπουργείο Ενέργειας δεν ξέρει. Το Υπουργείο Αγροτικής Ανάπτυξης δεν ξέρει. Ποιος ξέρει;

Κύριε Πρόεδρε, στην Κοζάνη και την Φλώρινα να ξέρετε ότι το 1% της έκτασης του νομού σε καλλιεργούμενες και υψηλής παραγωγικότητας εκτάσεις, έχει ήδη καταληφθεί μόνο από τα φωτοβολταϊκά της ΔΕΗ. Αυτή η Κυβέρνηση είστε! Φαρ Γουέστ έχετε κάνει τη χώρα, ενώ η ανασυγκρότηση της υπαίθρου είναι μία εθνική προτεραιότητα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λιούτας από τη Νέα Δημοκρατία.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο πρωτογενής τομέας αποτελεί έναν βασικό και καθοριστικό πυλώνα οικονομικής ανάπτυξης κάθε τόπου.

Η πρωτογενής παραγωγή έχει πάρα πολύ μεγάλη σημασία και αποφασιστική -θα έλεγα- για την οικονομική στήριξη και την κοινωνική συνοχή στην περιφέρεια, με πολλαπλά οφέλη για ολόκληρη την πατρίδα μας. Οι αγρότες και οι κτηνοτρόφοι μας, αποτελούν τη βασική κινητήρια δύναμη παραγωγής στον τόπο μας διαχρονικά. Με συνέπεια, επιμονή και στόχευση, λοιπόν, εξαρχής κινηθήκαμε και πάντα εργαζόμαστε για την προάσπιση της ευημερίας τους, για τη στήριξη και την ενίσχυση της παραγωγικής διαδικασίας για προϊόντα ανώτερης ποιότητας και επαρκώς ανταγωνιστικά στη διεθνή αγορά.

Η αλήθεια είναι πως η στήριξη των παραγωγών μας είναι -και οφείλει να είναι- δυναμική, με δεδομένο ότι οι ανάγκες τους μεταβάλλονται εξαιτίας πολλών παραγόντων, εξαιτίας της κλιματικής κρίσης, καθώς και εξαιτίας διεθνών φαινομένων που επηρεάζουν και μεταβάλλουν τη ζήτηση και την προσφορά τους.

Ακόμη και στη διάρκεια της πανδημίας διαπιστώσαμε τις πολλές και μεγάλες ανάγκες που άμεσα γεννήθηκαν ως αποτέλεσμα των επιπτώσεων του περιορισμού των μετακινήσεων. Δεν υπήρξε, δεν υπάρχει και δεν θα υπάρξει επί των ημερών μας καμμία στιγμή κατά την οποία δεν βρεθήκαμε και δεν θα βρεθούμε στο πλευρό όλων των αγροτών και των κτηνοτρόφων. Και τώρα, μάλιστα, που οι παραγωγοί μας βρίσκονται στους δρόμους, εμείς προτάσσουμε την ανάγκη του διαλόγου. Είμαστε έμπρακτα και αποφασιστικά στο πλευρό τους.

Ο Πρωθυπουργός εξαρχής βρέθηκε στο πλευρό των παραγωγών και ανακοίνωσε καθοριστικά μέτρα στήριξης. Το Υπουργείο Αγροτικής Ανάπτυξης και Τροφίμων, υπό την εποπτεία του Πρωθυπουργού, εργάζεται συνειδητά για τον σχεδιασμό και την υλοποίηση της πολιτικής εκείνης που ως μόνο στόχο έχει την υπεράσπιση των δίκαιων συμφερόντων κάθε αγρότη και κτηνοτρόφου μας.

Κυρίες και κύριοι συνάδελφοι, το σημερινό νομοσχέδιο συμβάλλει καθοριστικά στη μεγάλη μας αναπτυξιακή στρατηγική για τον εθνικό πρωτογενή μας τομέα.

Υπεισέρχομαι τώρα, εν συντομία, σε βασικές του διατάξεις. Αρχικά ρυθμίζουμε τη λειτουργία των ομαδικών χώρων σταβλισμού, για τη βέλτιστη αξιοποίηση των κτηνοτροφικών εγκαταστάσεων και την περαιτέρω ανάδειξή τους. Προβλέπουμε προθεσμία εντός της οποίας οι κτηνοτροφικές εγκαταστάσεις που λειτουργούν χωρίς άδεια λειτουργίας ή εγκατάστασης, υποχρεούνται να λάβουν έγκριση ίδρυσης και λειτουργίας, καθώς και να προβούν σε γνωστοποίηση της λειτουργίας τους. Τροποποιούμε τη διαδικασία εκπόνησης διαχειριστικών σχεδίων βόσκησης και δίνεται η δυνατότητα στο Υπουργείο Αγροτικής Ανάπτυξης και Τροφίμων να έχει την ευχέρεια επιτάχυνσης αυτής της διαδικασίας. Επικαιροποιούμε και τροποποιούμε τον αλιευτικό κώδικα. Ενισχύουμε νομοθετικά τους φορείς μονάδων υδατοκαλλιέργειας. Επικαιροποιούμε κυρώσεις για τη μη συμμόρφωση με την κείμενη νομοθεσία, αναφορικά με την προστασία της φυτοϋγείας. Καθορίζουμε, με τον έλεγχο των βιοκτόνων προϊόντων, τις τεχνικές διαδικασίες για την επιβολή διοικητικών προστίμων για παραβάσεις. Συστήνουμε Σχολή Επαγγελμάτων Κρέατος. Ορίζουμε τη Γενική Διεύθυνση Γεωργίας ως αρμόδια αρχή για τη μικροβιακή ασφάλεια στα τρόφιμα φυτικής προέλευσης στο στάδιο πριν και κατά τη διάρκεια της συγκομιδής τους. Προβλέπουμε καταβολή ενισχύσεων ήσσονος σημασίας στους νόμιμους κληρονόμους του αποβιώσαντα δικαιούχου. Δημιουργούμε ηλεκτρονική εφαρμογή όπου θεσπίζεται η υποχρέωση υποβολής αιτημάτων που σχετίζονται με τα δημόσια ακίνητα που διαχειρίζεται το Υπουργείο Αγροτικής Ανάπτυξης. Τέλος, προβλέπουμε τη διαδικασία δημιουργίας αγροτικών τμημάτων μέσα στα επιμελητήρια. Συγκεκριμένα, η πρόβλεψη αυτή έχει πάρα πολύ μεγάλη σημασία, καθώς η διασύνδεση των αγροτών και των κτηνοτρόφων μας με το επιχειρείν, η ενημέρωση και η κατάρτισή τους αποτελούν κρίσιμα και ιδιαιτέρως ωφέλιμα και απαραίτητα ζητούμενα σήμερα.

Στο σημείο αυτό μάλιστα, θα ήθελα να μοιραστώ τη χαρά και την περηφάνια μου που πρώτο το Επιμελητήριο Τρικάλων, πριν από αρκετά χρόνια, τότε που και εγώ ως γενικός του γραμματέας εργάστηκα για τον σκοπό αυτό, ενέταξε το αγροτικό τμήμα στα τμήματά του.

Ερχόμενος τώρα σε ό,τι αφορά ειδικότερα στην περιοχή από την οποία προέρχομαι, τον Νομό Τρικάλων, όπου μαζί με ολόκληρη τη Θεσσαλία δοκιμάστηκε πρωτόγνωρα και πάρα πολύ σκληρά από τις θεομηνίες του Σεπτεμβρίου, πρέπει να τονίσουμε ότι στο παρόν νομοσχέδιο προβλέπονται αρχικά ρυθμίσεις και σε σχέση με τον ΕΛΓΑ.

Ειδικότερα, προβλέπεται ότι για τις ζημιές σε αγροτικές εκμεταλλεύσεις το έτος 2023 οι αποζημιώσεις του οργανισμού δύναται να ανέρχονται για πρώτη φορά στο 100% της προϋπολογιζόμενη αξίας, καθώς και ότι οι ενισχύσεις για τις ζημιές που προκλήθηκαν από τις θεομηνίες είναι αφορολόγητες, ακατάσχετες και ανεκχώρητες.

Κυρίες και κύριοι, στη Θεσσαλία η επόμενη ημέρα μετά από τις θεομηνίες υπήρξε αποκαλυπτική. Βυθισμένες καλλιέργειες, ζώα που χάθηκαν, δρόμοι που καταστράφηκαν, γέφυρες που έπεσαν, κτηνοτροφικές εγκαταστάσεις που γκρεμίστηκαν, άνθρωποι που έχασαν οικίες και μέσα παραγωγής αποτελούν μόνο κάποιες από τις δύσκολες καταστάσεις που και εμείς οι ίδιοι βιώσαμε καταγόμενοι από τη συγκεκριμένη περιοχή. Δεν τίθεται αμφιβολία ότι το πρόγραμμα στήριξης και, ουσιαστικά, επανεκκίνησης της πρωτογενούς παραγωγής στη Θεσσαλία υπήρξε άμεσο. Ο Πρωθυπουργός εργάζεται πάντοτε καθιστώντας σαφή προς όλους την κρίσιμη σημασία της πρωτογενούς παραγωγής, καθώς και τη μεγάλη ανάγκη της πλήρους ανασυγκρότησης της Περιφέρειας Θεσσαλίας, όπως και άλλων περιοχών που έχουν καταστραφεί πρόσφατα.

Οι προκαταβολές των αποζημιώσεων, οι επιτόπιοι έλεγχοι, το μέτρο 5.2 για την αντικατάσταση του ζωικού κεφαλαίου, η μέριμνα για την επανεκκίνηση της παραγωγής αποτελούν μόνο κάποιους από τους πρωτόγνωρους και πολύ σοβαρούς πυλώνες στρατηγικής επούλωσης, στήριξης και ενίσχυσης της παραγωγής μας. Συνεχώς και με διάρκεια βρισκόμαστε, πάντοτε, σε έναν άμεσο διάλογο με τους αγρότες μας, πάντοτε ακούγοντάς τους και βασιζόμενοι στην ανάγκη για ενδεδειγμένες και ουσιαστικές λύσεις.

Εξαρχής των κυβερνητικών μας θητειών με εστίαση και επιμονή νομοθετήσαμε και συνεχίζουμε να νομοθετούμε για τη μείωση του κόστους παραγωγής, για τη στήριξη του διαθέσιμου εισοδήματος, καθώς και για τη θωράκιση του παρόντος και του μέλλοντός τους. Η μείωση της φορολογίας, τα κίνητρα, τα σχέδια βελτίωσης, το πρόγραμμα νέων αγροτών, η πρώτη αρωγή, καθώς και ένας νέος ΕΛΓΑ, που επί των ημερών μας βρίσκεται έμπρακτα στο πλευρό των αγροτών μας, αποτελούν μόνο κάποια από τα κρίσιμα και σημαντικά σημεία των παρεμβάσεων μας. Οι δομικές λύσεις, τις οποίες τόσο πολύ έχουμε ανάγκη στον πρωτογενή μας τομέα, αποτελούν τον στόχο της διαρκούς μας προσπάθειας. Η σκέψη αυτή, για την ενίσχυση της ανταγωνιστικότητας και συγχρόνως για τη συνεχή βελτίωση του επιπέδου διαβίωσης των αγροτών και των οικογενειών τους, αποτελεί τον πυρήνα κάθε πολιτικής μας.

Εμείς, από την καταγωγή μας και από όλες εκείνες τις περιοχές που προερχόμαστε, όπως είναι ο Νομός Τρικάλων, που ιστορικά βασίζονται στην πρωτογενή παραγωγή, έχουμε ως βίωμα την πεποίθηση ότι στηρίζοντας την, στηρίζουμε ολόκληρη την κοινωνία μας. Στηρίζουμε τους ανθρώπους του μόχθου που πορευτήκαμε μαζί όλα αυτά τα χρόνια. Στηρίζοντας τους ανθρώπους αυτούς με σεβασμό στον αξιοπρεπή τους αγώνα, στις μεγάλες τους θυσίες και στην ανεκτίμητη προσφορά τους προς την πατρίδα, η Κυβέρνηση της Νέας Δημοκρατίας του Κυριάκου Μητσοτάκη δίνει τον αγώνα για την ευημερία τους. Το έχουμε αποδείξει άλλωστε και συνεχίζουμε να το αποδεικνύουμε καθημερινά, ευρισκόμενοι πάντα στην πρώτη γραμμή της πρωτογενούς μας παραγωγής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Τσίμαρης από το ΠΑΣΟΚ, από τα Γιάννενα, έχει τον λόγο.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που άπτεται ενός πολύ σημαντικού και ευαίσθητου τομέα της ελληνικής οικονομίας, του αγροτικού τομέα και μάλιστα, σε μια χρονική συγκυρία που οι αγρότες είναι στους δρόμους με αναμμένες τις μηχανές των τρακτέρ τους, για να διατρανώσουν την απελπιστική κατάσταση στην οποία έχουν περιέλθει. Όμως, αυτό που οι αγρότες απαιτούν, προτάσεις και λύσεις των ζητημάτων τους, ουδόλως βρίσκει ανταπόκριση στο νομοσχέδιο που συζητάμε. Από τον τίτλο και μόνο του νομοσχεδίου καταλαβαίνει κάποιος ότι πρόκειται για διευθετήσεις θεμάτων σε πολλούς επιμέρους τομείς, χωρίς να αγγίζει το θέμα της συνολικής ανασυγκρότησης του αγροδιατροφικού μας τομέα. Και λέω συνολικής, γιατί ενώ σήμερα αντιμετωπίζουμε νέες προκλήσεις και γρήγορες οικονομικές, κοινωνικές, περιβαλλοντικές αλλαγές, οι αγρότες προσπαθούν να προσαρμοστούν με όπλα άλλων εποχών στη φαρέτρα τους.

Η Κυβέρνηση, όμως, της Νέας Δημοκρατίας, στο πλαίσιο της πολιτικής της επιβίωσης, χρησιμοποιεί επικοινωνιακά τρικ για να ξεγελάει με έκτακτα επιδόματα όλα τα κοινωνικά στρώματα. Κατά την προσφιλή της τακτική και στον αγροτικό τομέα αφήνει τα πράγματα να φτάσουν στο μη περαιτέρω για τους αγρότες και μετά εμφανίζεται ως ο σωτήρας δίνοντας κάτι, μη αναπτυξιακό βεβαίως, ως έναντι για να πει «εδώ είμαι και έχω και κοινωνικό πρόσωπο».

Κυρίες και κύριοι συνάδελφοι, οφείλουμε να παραδεχτούμε ότι για τον αγροτοδιατροφικό μας τομέα δεν υπάρχει ένα ολοκληρωμένο και μακροπρόθεσμο σχέδιο, τουλάχιστον, σε βάθος δεκαετίας ή και δεκαπενταετίας και αυτό δημιουργεί ανασφάλεια στον αγροτικό κόσμο. Απόρροια αυτού είναι το υπό ψήφιση νομοσχέδιο που περιλαμβάνει ατάκτως ερριμμένες διατάξεις. Η Νέα Δημοκρατία κυβερνά επί πέντε χρόνια και οι αγρότες μας, γεωργοί, κτηνοτρόφοι, αλιείς, μελισσοκόμοι βρίσκονται σε απόγνωση. Δεν μπορούμε να ακούμε από τους φορείς ότι έχουν φύγει από την πρωτογενή παραγωγή δέκα χιλιάδες κτηνοτροφικές επιχειρήσεις.

Η Κυβέρνηση αδυνατεί να αντιμετωπίσει καίρια ζητήματα που αποσταθεροποιούν το οικονομικό περιβάλλον μέσα στο οποίο ο αγρότης μπορεί να νιώσει ασφάλεια και να συνεχίσει να παράγει. Η αποτελεσματική αντιμετώπιση της αύξησης του κόστους παραγωγής, η ουσιαστική τροποποίηση της νέας Κοινής Αγροτικής Πολιτικής, ο εκσυγχρονισμός του ΕΛΓΑ, η διαχείριση κόκκινων δανείων και η προστασία της αγροτικής γης, οι παράνομες ελληνοποιήσεις των προϊόντων και το ζήτημα των εργατών γης είναι θέματα για τα οποία η Κυβέρνηση της Νέας Δημοκρατίας κωφεύει παρά τις διαμαρτυρίες των αγροτών. Το κόστος παραγωγής για τη χρονική περίοδο 2021-2023 έχει αυξηθεί κατά 25% και η Κυβέρνηση προσπαθεί με ημίμετρα να λύσει το θέμα, όπως η εξαγγελία του Πρωθυπουργού για την επιστροφή ειδικού φόρου κατανάλωσης 82 εκατομμυρίων ευρώ για το 2024, ο οποίος είναι ο φόρος που ήδη έχει πληρώσει ο αγρότης και δεν αποτελεί επιδότηση. Εμείς στο ΠΑΣΟΚ έχουμε ήδη προτείνει την κατάργηση του συγκεκριμένου φόρου στους κατ’ επάγγελμα αγρότες, όπως και τη δημιουργία ενεργειακών αγροτικών κοινοτήτων στο πλαίσιο πάντα της δίκαιης, πράσινης ενεργειακής μετάβασης.

Τα 30 εκατομμύρια ευρώ της εξαγγελίας του Πρωθυπουργού για το πρόγραμμα «Φωτοβολταϊκά στο Χωράφι» αναλογούν σε μικρό αριθμό αγροτικών εκμεταλλεύσεων και φυσικά, δεν δίνουν λύση στο δυσβάστακτο αγροτικό ενεργειακό κόστος. Εξάλλου, με το να υφίσταται το θέμα της ενεργειακής κρίσης εδώ και τρία χρόνια και η Κυβέρνηση να νομοθετεί σήμερα, καταλαβαίνουμε όλοι ότι η Κυβέρνηση δεν έχει προτεραιότητα τους αγρότες και τον πρωτογενή τομέα.

Αυτό ενισχύεται και από το γεγονός ότι ενώ η Κυβέρνηση επικαλείται το δημοσιονομικό κόστος που θα επιφέρει επίλυση των θεμάτων των αγροτών, δεν μας απαντάει γιατί, τουλάχιστον, δεν δίνει στους αγρότες τα κοινοτικά χρήματα τα οποία δικαιούνται. Από τα 1,7 δισ. ευρώ κοινοτικό χρήμα που έπρεπε να δοθούν από τον ΟΠΕΚΕΠΕ δόθηκαν μόνο 939 εκατομμύρια ευρώ και σε σχέση με το 2022 563 εκατομμύρια ευρώ λιγότερα. Επιπλέον, αδιάθετα παραμένουν τα 245 εκατομμύρια ευρώ από τις συνδεδεμένες ενισχύσεις, περίπου 90 εκατομμύρια ευρώ ενιαίας ενίσχυσης και 425 εκατομμύρια ευρώ από τα οικολογικά σχήματα.

Η Κυβέρνηση μετέθεσε τις ευθύνες της στον ΟΠΕΚΕΠΕ, αλλάζοντας τη διοίκησή του, που η ίδια διόρισε, σε έναν οργανισμό ο οποίος δεν είναι νεοσύστατος και έχει εμπειρία. Άρα, σε ποιον ανήκει η ευθύνη; Να θυμίσω ότι στα πέντε χρόνια διακυβέρνησής σας αλλάξατε πέντε Προέδρους στον ΟΠΕΚΕΠΕ. Επίσης, ο εκσυγχρονισμός στον ΕΛΓΑ. Πόσο χρόνο χρειάζεστε ακόμη για να κατανοήσετε ότι η κλιματική κρίση δεν αντιμετωπίζεται με έναν παλαιωμένο κανονισμό του ΕΛΓΑ; Ότι χρειάζεται διεύρυνση των ασφαλιστικών καλύψεων; Οι πρόσφατες καταστροφές στην αγροτική γη, σε φυτικό και ζωικό κεφάλαιο, στη Θεσσαλία και στον Έβρο είναι το ζωντανό παράδειγμα και δυστυχώς, ένας πολύ οδυνηρός τρόπος με τον οποίο μας δείχνει η κλιματική αλλαγή τις προθέσεις της.

Για το ΠΑΣΟΚ η αγροτική γη αποτελεί εθνικό κεφάλαιο. Πάγια θέση της παράταξής μας είναι η προστασία της αγροτικής γης από κατασχέσεις, καθώς επίσης και η ρύθμιση των κόκκινων δανείων. Ποια είναι η μέριμνα σας για τα κόκκινα δάνεια των αγροτών, ώστε να παραμείνουν στο επάγγελμα οι αγρότες; Το ζητούμενο, κυρίες και κύριοι της Κυβέρνησης, είναι η διεύρυνση της παραγωγικής βάσης και όχι η συρρίκνωσή της.

Επιπλέον, καταγεγραμμένη στο πρόγραμμά μας είναι και η διασφάλιση του αφορολόγητου, ακατάσχετου και ανεκχώρητου συνόλου των ενισχύσεων ανεξαρτήτως ποσού. Ο χορός των παράνομων ελληνοποιήσεων καλά κρατεί. Οι κρατικοί έλεγχοι απουσιάζουν, οι ενδιάμεσοι αισχροκερδούν, η τιμή του παραγωγού πέφτει, ο καταναλωτής παραπλανάται και ο αγρότης, αβοήθητος, προσπαθεί να βγει από τον φαύλο κύκλο. Όσο αυτό θα συνεχίζεται, ο αγρότης δεν θα απολαμβάνει ένα δίκαιο μερίδιο στην αλυσίδα της εμπορίας του ελληνικού αγροτικού προϊόντος. Και όσον αφορά στο υπό ψήφιση νομοσχέδιο, τα ωραία λόγια που ακούγονται για την ίδρυση κτηνοτροφικών πάρκων πρέπει να συνοδεύονται από εγγυήσεις ότι δεν θα έχουν την ίδια τύχη με την προσπάθεια που είχε γίνει παλιότερα και απέτυχε.

Τα αγροτικά τμήματα στα επιμελητήρια πόσο θα ωφελήσουν τον αγρότη; Τι επιπτώσεις στις καλλιέργειες έχει η εγκατάσταση φωτοβολταϊκών σε γη υψηλής παραγωγικότητας και πώς αυτή προστατεύεται; Έχουν τη δυνατότητα οι δήμοι να λειτουργήσουν χώρους υγειονομικής ταφής των ζώων; Και άλλα ερωτηματικά, που δυστυχώς, δεν απαντώνται στο παρόν νομοσχέδιο.

Κυρίες και κύριοι συνάδελφοι, είναι σαφές ότι πρόκειται για ένα νομοσχέδιο με αποσπασματικές ρυθμίσεις, σε μερικές εκ των οποίων παρατηρούνται ασάφειες και κενά και άλλες έχουν δημιουργήσει αντιδράσεις. Δεν μπορεί να συνεχιστεί η πολιτική του «δος ημίν σήμερον».

Στο ΠΑΣΟΚ - Κίνημα Αλλαγής θεωρούμε ότι το χρέος μας προς τον αγροτικό κόσμο της χώρας είναι η νομοθέτηση ενός ολοκληρωμένου και μακρόπνοου σχεδίου αγροτικής παραγωγικής ανασυγκρότησης της χώρας μας και μάλιστα, όχι ως άσκηση επί χάρτου, αλλά χρησιμοποιώντας τη μέθοδο των σεναρίων, απαραίτητη σε έναν κόσμο που αλλάζει συνεχώς, να εξετάσουμε δηλαδή, το εξωτερικό περιβάλλον στο οποίο κινείται η ελληνική γεωργία, να μελετήσουμε τα δυνατά και τα αδύνατά μας σημεία, τις ευκαιρίες και τις απειλές, να διαβουλευτούμε, να συζητήσουμε, να συμφωνήσουμε με γνώμονα πάντα το εθνικό συμφέρον.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Συρίγος ζητεί άδεια ολιγοήμερης απουσίας στο εξωτερικό για τις 15 και 16 Φεβρουαρίου 2024. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο έχει τώρα ο κ. Κυριαζίδης από τη Νέα Δημοκρατία.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Συναδέλφισσες και συνάδελφοι, θα συμφωνήσω με τον μόλις κατελθόντα συνάδελφο, αλλά αυτά, βεβαίως, στην πράξη.

Κύριοι Υπουργοί, το μεγαλύτερο μέρος του νομοσχεδίου ρυθμίζει λειτουργικά ζητήματα. Βελτιώνει την αποτελεσματικότητα του κράτους σε τομείς όπως η ασφάλεια των τροφίμων.

Συγκεκριμένα περιλαμβάνει άρθρα που καθορίζουν τις αρμοδιότητες της κάθε υπηρεσίας του Υπουργείου Αγροτικής Ανάπτυξης για τον έλεγχο της ασφάλειας των προϊόντων.

Εισάγουν ένα νέο πλαίσιο για την εξέταση των αλιευτικών παραβάσεων και τον αλιευτικό τουρισμό.

Κωδικοποιούν τις ποινές και τα πρόστιμα για παραβάσεις σε θέματα φυτοϋγείας και ρυθμίζουν διοικητικά θέματα του ΕΛΓΟ-«ΔΗΜΗΤΡΑ», κύριε Κουκουλόπουλε, και του ΓΕΩΤΕΕ. Θα ήθελα να γνωρίζετε -και προφανώς το γνωρίζετε- ότι ήδη έχει δρομολογηθεί ο νέος κανονισμός του ΕΛΓΑ, καθυστερημένα, βέβαια, που κι εσείς έχετε την ευθύνη. Βεβαίως είστε Αντιπολίτευση.

**ΠΑΡΙΣ ΚΟΥΚΟΥΛΟΠΟΥΛΟΣ:** Το 2014 δώσαμε αναλογιστική μελέτη στον ΣΥΡΙΖΑ.

**ΔΗΜΗΤΡΙΟΣ ΚΥΡΙΑΖΙΔΗΣ:** Βεβαίως, κύριε Κουκουλόπουλε.

Όμως, ήθελα να πω ότι -αφού ανοίξατε το θέμα- απορρόφηση κονδυλίων ή προγραμμάτων από πλευράς σας, ως κυβέρνηση, είχατε 10% με 15% των προγραμμάτων. Έτριβαν τα χέρια τους και χαιρόντουσαν οι Ιταλοί, οι Ισπανοί, οι Γάλλοι, οι Ολλανδοί, για τη δική σας αδυναμία. Διότι, πράγματι, από πλευράς Ευρωπαϊκής Ένωσης υπήρχε συγκεκριμένο ποσό εκατομμυρίων για κάθε χώρα.

Εμείς, όμως, αυτό που κάναμε ήταν να απορροφούμε μόνο το 10%-15% και βεβαίως, να, η κατάσταση αναφορικά με τον αγροτικό κόσμο.

Το ίδιο άκουσα και από πλευράς του ΣΥΡΙΖΑ -προ ολίγου κατήλθε και η κ. Τζάκρη- που αναφερόταν, παραδείγματος χάριν, στην κατάργηση του ειδικού φόρου κατανάλωσης, αναφέρθηκε ότι γεμίσαμε πληγές τον αγροτικό κόσμο, αλλά δεν μας είπε τι συνέβη από το 2015 με κυβέρνηση ΣΥΡΙΖΑ και ΑΝΕΛ βεβαίως, που φορολογούνταν οι επιδοτήσεις από το 2015 με φορολογικό συντελεστή από 22% έως 45%, με ταυτόχρονο υπερδιπλασιασμό των ασφαλιστικών εισφορών, με τον ΦΠΑ στο 24% και με επιστροφή του ειδικού φόρου κατανάλωσης, που από πλευράς της μνημονεύθηκε -για το πετρέλαιο εννοώ, για την αγροτική χρήση του πετρελαίου- με εισφορά αλληλεγγύης από 2,2% ως 10% και προκαταβολή φόρου 100%. Αυτό ήταν από πλευράς και των δύο πλευρών της Αξιωματικής Αντιπολίτευσης.

Γι’ αυτόν τον λόγο ο πυρήνας του σημερινού νομοσχεδίου είναι αναπτυξιακός. Οι σημαντικότερες διατάξεις του αφορούν στην κτηνοτροφία, στα αγροφωτοβολταϊκά, στους συνεταιρισμούς και στις ομάδες παραγωγών, στην οργάνωση αγροτικών τμημάτων στα επιμελητήρια και στη δημιουργία ηλεκτρονικών μητρώων αγροτών.

Εισάγουν παρεμβάσεις που υπογραμμίζουν την αποφασιστικότητα της Κυβέρνησης να οικοδομήσει έναν ανταγωνιστικό και βιώσιμο πρωτογενή τομέα. Βιώσιμος και ανταγωνιστικός πρωτογενής τομέας σημαίνει υποδομές που μειώνουν τα κόστη παραγωγής, κανόνες που εγγυώνται την υψηλή ποιότητα και ασφάλεια των ελληνικών προϊόντων, διασύνδεση με την αγορά και τη μεταποίηση για τη δημιουργία ενός ελληνικού brand name στην αγροδιατροφή.

Οι προβλέψεις για τα κτηνοτροφικά πάρκα και τους ομαδικούς και οργανωμένους χώρους σταυλισμού δημιουργούν το πλαίσιο για επενδύσεις και υποδομές αναγκαίες για την ελληνική κτηνοτροφία, που μειώνουν τα κόστη, ενισχύουν την ανταγωνιστικότητα, βελτιώνουν τις συνθήκες εκτροφής και την ευζωία των ζώων, δημιουργούν οικονομίες κλίμακος, αναβαθμίζουν ποιοτικά και ποσοτικά την παραγωγή.

Οι ρυθμίσεις για την ολοκλήρωση των διαχειριστικών σχεδίων βόσκησης ομοίως, η ανάληψη της ευθύνης ολοκλήρωσής τους από το ΥΠΑΑΤ, ώστε να μη χαθεί πολύτιμος χρόνος και κυρίως, να στηριχθεί η συμμετοχή των κτηνοτρόφων στα οικολογικά σχήματα είναι μια θετική παρέμβαση.

Το ίδιο και ο ορισμός στο άρθρο 36 των προϋποθέσεων και του πλαισίου για την εγκατάσταση των ΑΠΕ σε γαίες υψηλής παραγωγικότητας, βεβαίως διασφαλίζοντας αυτές τις περιοχές από αυθαίρετες εγκαταστάσεις φωτοβολταϊκών, που, δυστυχώς, στη δική μου περιοχή πλημμυρίζουν πλέον ανεξέλεγκτα. Οφείλω να το τονίσω, κύριοι Υπουργοί.

Παράλληλα οι ρυθμίσεις που ενισχύουν τις ομάδες παραγωγών και τα συλλογικά σχήματα έχουν ιδιαίτερη σημασία και σε συνδυασμό με την πρόβλεψη για τη δημιουργία των αγροτικών τμημάτων και μητρώων αγροτών στα επιμελητήρια ενισχύουν τη διασύνδεση των παραγωγών με την αγορά και επιτρέπουν στους παραγωγούς μας να γίνουν επιχειρηματίες της υπαίθρου.

Συναδέλφισσες και συνάδελφοι, προέρχομαι από αγροτικό νομό, κατ’ εξοχήν αγροτοκτηνοτροφικό, τη Δράμα. Γνωρίζω από πρώτο χέρι τις αγωνίες των παραγωγών. Στην Αυλακιά μεγάλωσα. Η θέλησή τους να εργαστούν και να δημιουργήσουν στον τόπο τους παραμένει ισχυρή. Οφείλουμε, όμως, να τους στηρίξουμε και να βρούμε λύσεις, λύσεις που έχουν να κάνουν με τις ελληνοποιήσεις, ακόμα και με το εσωτερικό βάπτισμα, πατάτα Νευροκοπίου σε όλη η Ελλάδα. Φέτος παρήχθη το 1/2 από άλλες χρονιές, από ογδόντα έως εκατό χιλιάδες τόνους καταλήξαμε σε σαράντα χιλιάδες τόνους, υπό την έννοια ότι υπήρχαν τρομερές βροχοπτώσεις, με αποτέλεσμα να καταστραφούν οι σπορές. Και εκεί υπάρχει ένα ζήτημα με την έννοια της παρουσίας του ΕΛΓΑ για ενισχύσεις.

Οφείλω να τονίσω, επίσης, ζητήματα που έχουν να κάνουν με τα αρδευτικά συστήματα, ειδικότερα στο λεκανοπέδιο Νευροκοπίου, όπως, επίσης, εδώ και μια δεκαετία η Νέα Δημοκρατία ενίσχυσε με περίπου πέντε χιλιάδες στρέμματα, που για λόγους υποχρεωτικής και αναγκαστικής αγρανάπαυσης μένουν ακαλλιέργητα, που για πολλούς αγρότες εκεί μέσα βρίσκεται η δική τους περιουσία. Και από πλευράς μας υπήρξαν ενισχύσεις τρεις χρονιές, στη συνέχεια και με δική μας ευθύνη -εννοώ τοπικά- δεν κάναμε εκείνο που έπρεπε να κάνουμε.

Κύριοι Υπουργοί, πρέπει επίσης το ζήτημα των πληρωμών, όπως τονίσθηκε σήμερα από πλευράς του ΟΠΕΚΕΠΕ, να δοθούν χρήματα για ενισχύσεις του 2023. Είναι σημαντικό και δίνετε ένα ιδιαίτερο μήνυμα στους αγρότες μας για τη συνέχεια, όπως, επίσης, και για τις συνδεδεμένες ενισχύσεις.

Τελειώνοντας, κύριε Πρόεδρε, συναδέλφισσες και συνάδελφοι, το σύγχρονο οικονομικό και γεωπολιτικό περιβάλλον απαιτεί πολιτικές ευέλικτες και δυναμικές για τον πρωτογενή τομέα, προσαρμογή στις νέες συνθήκες για άμεση ανταπόκριση στις προκλήσεις. Οι στρατηγικές επιλογές μας για το μέλλον ωστόσο πρέπει να είναι σταθερές. Στόχος πρέπει να είναι η δημιουργία ενός σύγχρονου, ψηφιακού, βιώσιμου, ανθεκτικού και πράσινου πρωτογενή τομέα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ξεκινήσουμε τώρα με τους εισηγητές αντίστροφα, δηλαδή με τον κ. Καζαμία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, στη διάρκεια της σημερινής συζήτησης ακούσαμε αρκετούς ομιλητές της Νέας Δημοκρατίας να μιλούν για ρεαλιστικές και κοστολογημένες προτάσεις και να προειδοποιούν τους αγρότες να μην κλείσουν τους δρόμους για να συνομιλήσουν μαζί τους και να εξετάσουν τα δίκαια αιτήματά τους.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Τελικά, όμως, αυτό που είδαμε σήμερα ήταν έναν Πρωθυπουργό, ο οποίος κάτω από την πίεση των αγροτικών κινητοποιήσεων και των συμβολικών αποκλεισμών στις εθνικές οδούς, να συνομιλεί με την επιτροπή των μπλόκων και να ανταποκρίνεται, έστω και λίγο, σε κάποια από τα αιτήματά της.

Φυσικά, οι προτάσεις του Πρωθυπουργού για μείωση της τιμής της κιλοβατώρας για δύο συν οκτώ χρόνια και για την απαλλαγή του φόρου από το πετρέλαιο, καθώς φαίνεται για έναν μόνον χρόνο, απέχουν πολύ από το να εκπληρώσουν τα έξι βασικά αιτήματα των αγροτών. Παραμένουν οι επιδοτήσεις σε εφόδια και ζωοτροφές, η ακύρωση και επαναδιαπραγμάτευση της νέας ΚΑΠ, το «όχι» των αγροτών στις παράνομες ελληνοποιήσεις, οι αποζημιώσεις 100% για την αναπλήρωση του χαμένου εισοδήματος στα προϊόντα και φυσικά, οι αγρότες ζητούσαν η κιλοβατώρα του ρεύματος να κατέβει στα 0,7 λεπτά και όχι στα 0,9 με 0,11 λεπτά που περιέχει η πρόταση που τους παρουσίασε σήμερα ο Πρωθυπουργός.

Οι πρώτες αντιδράσεις των εκπροσώπων των αγροτών δεν ήταν ιδιαίτερα θετικές, αφού προέβησαν σε δηλώσεις που τονίζουν το οφθαλμοφανές, δηλαδή ότι τα βασικά αιτήματά τους δεν ικανοποιήθηκαν, ενώ το μήνυμα που έρχεται τις τελευταίες ώρες από τα μπλόκα είναι ότι ο αγώνας των αγροτών συνεχίζεται.

Σε κάθε περίπτωση η Πλεύση Ελευθερίας βρίσκεται στο πλευρό των αγροτών και θα συνεχίσει να στηρίζει τους αγώνες τους. Επαναλαμβάνουμε ότι θεωρούμε τα αιτήματά τους και λογικά και ζωτικής σημασίας, γιατί αφορούν στην επιβίωσή τους.

Σε αντίθεση με τους Βουλευτές της Νέας Δημοκρατίας που μας είπαν ότι ο ρεαλισμός υπαγορεύει να μην επιβαρυνθεί άλλο ο προϋπολογισμός και ότι κάθε άλλη λύση συνιστά έναν δήθεν λαϊκισμό, η Πλεύση Ελευθερίας έχει να σας πει τα εξής:

Ρεαλισμός δεν είναι να λες ότι δεν υπάρχουν χρήματα, όταν αυτά τελικά μπορούν να βρεθούν και, μάλιστα, όταν η Κυβέρνηση μειώνει τον φόρο μεταβίβασης μετοχών στο Χρηματιστήριο και δίνει φοροαπαλλαγές και επιδοτήσεις στις μεγάλες κερδοφόρες επιχειρήσεις, όπως συνέβη με νομοσχέδιά της το περασμένο δίμηνο. Ρεαλισμός είναι να βλέπεις κατάματα τα δύσκολα προβλήματα της κοινωνίας, όπως εμείς βλέπουμε τα προβλήματα των αγροτών σήμερα και αντί να τα σπρώχνεις κάτω από το χαλί, παριστάνοντας ότι τάχα δεν υπάρχουν, να τα αντιμετωπίζεις και να τα αντιμετωπίζεις στη βάση τους, όχι με ψίχουλα της τάξης των 82 εκατομμυρίων ευρώ, που φαίνεται να πρότεινε ο Πρωθυπουργός.

Λαϊκισμός δεν είναι να υποστηρίζεις τον πρωτογενή τομέα που συρρικνώνεται, ζητώντας δομικές παρεμβάσεις, για να αποκτήσει η χώρα μια βιώσιμη και ανταγωνιστική γεωργία. Λαϊκισμός είναι να λες στην αρχή ότι δεν υπάρχουν χρήματα και μετά όταν αναγκάζεσαι, υπό πίεση, να συζητήσεις, να λες ότι έξυσες τον πάτο του βαρελιού και τα βρήκες.

Σχετικά με το νομοσχέδιο που συζητάμε, η Πλεύση Ελευθερίας επαναλαμβάνει ότι οι παρεμβάσεις που επιχειρεί με αυτό το Υπουργείο Αγροτικής Ανάπτυξης κινούνται, δυστυχώς, σε εντελώς αντίθετη κατεύθυνση από τα πραγματικά προβλήματα των καλλιεργητών, των αλιέων και των κτηνοτρόφων. Στο σύνολό του το νομοσχέδιο αποφεύγει να αντιμετωπίσει με οποιοδήποτε ουσιαστικό τρόπο τα τεράστια δομικά προβλήματα του πρωτογενή τομέα της χώρας.

Μέσα στο κοινωνικό και οικονομικό πλαίσιο της κρίσης που δεσπόζει στην πρωτογενή παραγωγή τα 54 άρθρα του νομοσχεδίου αυτού, δυστυχώς, δεν διέπονται από οποιονδήποτε στρατηγικό ή μεταρρυθμιστικό στόχο και από οποιοδήποτε μεταρρυθμιστικό ή στρατηγικό σχέδιο, παρά το γεγονός ότι οι κινητοποιήσεις των αγροτών, της τελευταίας εβδομάδας, θα έπρεπε να είχαν προκαλέσει μέσα στην Κυβέρνηση έναν σοβαρό προβληματισμό αυτού του είδους.

Αντιθέτως, το μόνο που φαίνεται να προκάλεσαν οι κινητοποιήσεις είναι μια εμφανή και έντονη κυβερνητική αμηχανία, καθώς και ένα γενικευμένο άγχος για το πώς θα μπορέσει η Κυβέρνηση να στείλει τους αγρότες πίσω στα χωράφια τους, δίνοντάς τους όσο γίνεται πιο λίγα για να κρατήσουν το στόμα τους κλειστό.

Αυτό με άλλα λόγια είναι το άγχος της Κυβέρνησης, που το μόνο που την απασχολεί είναι πώς θα συμπιέσει και θα αποσιωπήσει τα κοινωνικά και οικονομικά προβλήματα, αντί να προσπαθήσει να τα λύσει στη βάση τους. Γι’ αυτό εξάλλου το Ευρωπαϊκό Κοινοβούλιο καταδίκασε την περασμένη εβδομάδα -και με επτά ψήφους μελών του Ευρωπαϊκού Λαϊκού Κόμματος- τον περιορισμό της ελευθερίας του Τύπου και της πολυφωνίας στη χώρα μας.

Αυτό που ενδιαφέρει την Κυβέρνηση είναι το πώς θα σπρώξει γρήγορα τα μεγάλα προβλήματα της χώρας κάτω από το χαλί και πώς θα καταφέρει να κάνει την κοινωνία να πάψει να μιλά γι’ αυτά. Εκτός από την αδυναμία του να παρέμβει στρατηγικά για να λύσει τα προβλήματα του πρωτογενή τομέα, το νομοσχέδιο φαίνεται, σε κάποιες περιπτώσεις, να εντείνει τα προβλήματα αυτά, όπως για παράδειγμα με τις ρυθμίσεις του για τις υδατοκαλλιέργειες.

Συνολικά η Πλεύση Ελευθερίας θεωρεί το νομοσχέδιο ανεπαρκές, αποσπασματικό και σε μεγάλο βαθμό ξεκομμένο από την πραγματικότητα των ανθρώπων του πρωτογενή τομέα. Γι’ αυτό θα το καταψηφίσει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κύριο Καζαμία.

Ο ειδικός αγορητής από την Κοινοβουλευτική Ομάδα της Νίκης θέλει να δευτερολογήσει;

**ΚΟΜΝΗΝΟΣ ΔΕΛΒΕΡΟΥΔΗΣ:** Όχι, κύριε Πρόεδρε, έχω ολοκληρώσει.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Δελβερούδη.

Ο κ. Δημητροκάλλης από την Κοινοβουλευτική Ομάδα «Σπαρτιάτες» έχει τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Ήδη έχουμε διανύσει πάνω από δώδεκα ώρες ομιλίας. Νομίζω ότι έχουμε αναλύσει όλα τα θέματα και στις επιτροπές και εδώ. Περιμέναμε κάτι άλλο από την Κυβέρνηση μετά από τη συνάντηση με τους αγρότες. Δυστυχώς, δεν το είδα αυτό, πάλι ψίχουλα και μπαλώματα. Ελπίζω ότι θα το ξανασκεφτεί η Κυβέρνηση να φέρει κάτι, διότι δεν έκανε τίποτα από όλα αυτά που ζητούν οι αγρότες και για τα οποία βρίσκονται στους δρόμους.

Εμείς θα καταψηφίσουμε το νομοσχέδιο, γιατί δεν θεωρούμε ότι αυτό το νομοσχέδιο θα έλυνε τα προβλήματα των αγροτών. Ήταν μπαλώματα. Έχει κάποια θετικά σημεία και άρθρα μέσα, τα οποία θα υπερψηφίσουμε. Είμαστε στο πλευρό των αγροτών σε όλους τους τομείς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Ο κ. Ζεϊμπέκ Χουσεΐν από τη Νέα Αριστερά έχει τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καθ’ όλη τη διάρκεια της συζήτησης για το παρόν νομοσχέδιο, τόσο στις επιτροπές όσο και σήμερα στην Ολομέλεια, δυστυχώς, επιβεβαιωθήκαμε σε δύο πράγματα. Πρώτον, ότι ο Πρωθυπουργός σύρθηκε στη συνάντηση με τους αγρότες, τους αντιμετώπισε, όμως, περίπου σαν επαίτες, στάζοντας ψίχουλα, επενδύοντας πρώτα και κύρια όχι στην ουσία των προβλημάτων των αγροτών που αφορούν πια στην ίδια την επιβίωση, στην παραμονή αγροτών και κτηνοτρόφων στο πεδίο, στο χωράφι, στη διατροφική μονάδα.

Αναλώθηκε στην επικοινωνιακή διαχείριση του ζητήματος των μπλόκων και της κάμψης των αγροτικών κινητοποιήσεων. Σας είχαμε πει και νωρίτερα, μην πάτε να «μοιράσετε καθρεφτάκια». Ενδεικτικό το γεγονός ότι τα μέτρα που ανακοινώθηκαν αφορούν μόνο στο αγροτικό ρεύμα και αυτό με αλχημείες και αστερίσκους και μια μικρή προκαταβολή της επιστροφής του ειδικού φόρου κατανάλωσης.

Κουβέντα για το αφορολόγητο πετρέλαιο. Κουβέντα για τα δραστικά μέτρα μείωσης του κόστους παραγωγής που είναι στα ύψη. Κουβέντα για την προστασία των τιμών παραγωγού από τις αθέμιτες εμπορικές πρακτικές, τις παράνομες ελληνοποιήσεις, την καρτελοποίηση της αγοράς. Κουβέντα για τον μηδενικό ΦΠΑ σε γάλα, κρέας και ελαιόλαδο, για την προστασία με νόμο της γης των αγροτών και των σταυλικών εγκαταστάσεων. Καμμία δέσμευση της Κυβέρνησης, κανένα χρονοδιάγραμμα για την αποζημίωση των πληγέντων αγροτών και κτηνοτρόφων σε Έβρο και Θεσσαλία. Κανένα σχέδιο πώς θα κλείσουν οι πληγές, πώς θα βοηθήσουμε τους παραγωγούς να επανεκκινήσουν.

Περιμένουμε, κύριε Υπουργέ, να απαντήσετε άμεσα στην ερώτηση που σας καταθέσαμε για την εφαρμογή του μέτρου 2 του ΠΑΑ. Γιατί καθυστερείτε να εκδώσετε την ΚΥΑ; Γιατί εμπαίζετε παραγωγούς και κτηνοτρόφους;

Το δεύτερο στο οποίο δικαιωθήκαμε είναι πως αποδείχτηκε και στο σημερινό νομοσχέδιο ότι η Κυβέρνηση δεν έχει κανένα σχέδιο για να στηρίξει τον πρωτογενή τομέα και την ελληνική ύπαιθρο. Δεν αντιλαμβάνεστε την ανάγκη για άμεση αναθεώρηση του Εθνικού Στρατηγικού Σχεδίου για την εφαρμογή της νέας ΚΑΠ. Δεν κάνατε το παραμικρό για να διορθώσετε τις τραγικές πληρωμές στον ΟΠΕΚΕΠΕ ή τη δραματική κατάσταση στην οποία έχετε οδηγήσει τον ΕΛΓΑ.

Αντί να συζητάμε σήμερα για εκείνα τα μέτρα για τον στρατηγικό σχεδιασμό που απαιτείται, παραδείγματος χάριν για να προστατέψουμε τον αγρότη, τις καλλιέργειες, τα κοπάδια από τις συνέπειες της κλιματικής κρίσης, συζητάμε σχέδια άχρωμα και άοσμα όπως το σημερινό που κανένα πρόβλημα δεν λύνουν. Αντί να συζητάμε το πώς θα διασφαλίσουμε την επισιτιστική μας ασφάλεια, ως χώρα, τη μείωση των εξαρτήσεων από τις εισαγωγές σε τρόφιμα, ενέργεια και εφόδια στις σημερινές συνθήκες γενικευμένης αστάθειας, συζητούμε απλώς για την εγκατάσταση φωτοβολταϊκών, ακόμα και στη γη υψηλής παραγωγικότητας.

Ως Νέα Αριστερά, σας το είπαμε από την αρχή, οραματιζόμαστε ένα άλλο εναλλακτικό παραγωγικό μοντέλο ανάπτυξης, με επίκεντρο τον αγρότη και τις ανάγκες του, τον κτηνοτρόφο και τα κοπάδια του, τον μελισσοκόμο, τον παραγωγό, ένα μοντέλο στο οποίο η περιφέρεια της χώρας, η ελληνική ύπαιθρος, οι άνθρωποί της και οι ανάγκες τους θα βρίσκονται στο επίκεντρο.

Η δική σας Κυβέρνηση έχει προφανώς άλλες προτεραιότητες, όπως αποδεικνύεται και στο σημερινό νομοσχέδιο, γι’ αυτό και καταψηφίζουμε το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει για τη δευτερολογία του ο κ. Κωνσταντίνος Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, οι δικές μας επιφυλάξεις γιατί ψηφίζουμε «παρών» στο νομοσχέδιο, είναι ότι, φυσικά, θέλουμε νομοσχέδια για τον πρωτογενή τομέα -άλλωστε, είναι στο πρόγραμμά μας, είναι στην ιδεολογική μας πλεύση- γιατί πρέπει να τον ενισχύσουμε.

Σε κάποια άρθρα, όπως είναι το άρθρο 32, 33 και το 42 φυσικά, συμφωνούμε. Υπάρχουν ενδοιασμοί στα υπόλοιπα άρθρα.

Είχα ενδοιασμούς και εγώ προσωπικά, επειδή έχετε αυτό με το καταστατικό για τους συνεταιρισμούς. Εμείς πιστεύουμε, βέβαια, ως προς το συνεταιριστικό κίνημα ότι αρκεί για να είναι υγιές ένα συνεταιριστικό κίνημα, να είναι μικροί και ευέλικτοι οι συνεταιρισμοί, κατά τα ευρωπαϊκά πρότυπα. Όμως, πιστεύουμε ότι τουλάχιστον τούτη την ώρα, που είναι συσσωρευμένα και λιμνάζουν τα προβλήματα των αγροτοκτηνοτρόφων, είναι ένα νομοσχέδιο το οποίο δεν επιλύει την κατάσταση ως εξής.

Τουλάχιστον στα πρώτα άρθρα, αυτό που λέτε για τα κτηνοτροφικά πάρκα, από τη στιγμή που ο κτηνοτρόφος είναι υπεύθυνος για τη λειτουργία της δικής του μονάδας και πρέπει να οριοθετηθεί ένα κτηνοτροφικό πάρκο, θα πρέπει να ξέρει πόσα χρήματα θα πληρώσει στον ανάδοχο που θα οργανώσει το κτηνοτροφικό πάρκο. Μπαίνουν κάποια ερωτήματα ή τουλάχιστον, πάνω σε αυτό το σημείο τι θα γίνει και με τα διαχειριστικά σχέδια βοσκοτόπων. Πρέπει να επιλυθεί αυτό το ζήτημα, για έχουμε μια οργανωμένη κτηνοτροφία. Δηλαδή, χωρίς τους βοσκοτόπους, από τη μία, ή τους δασικούς χάρτες, αν δεν χαρτογραφήσουμε, αν αυτά δεν μπορέσουμε να τα οριοθετήσουμε, αντιλαμβάνεστε ότι δεν μπορούμε να πάμε σε μια οργανωμένη κτηνοτροφική παραγωγή.

Σε ό,τι αφορά στο θέμα των συνεταιρισμών, για μια ακόμα φορά έρχεται ένα νέο καταστατικό για να υπάρχουν στο μητρώο οι συνεταιρισμοί, αλλά εκεί θέλει πάρα πολλή δουλειά. Προφανώς, πρέπει να το σκεφτείτε στο Υπουργείο, να κατεβεί ένα νομικό πλαίσιο το οποίο να κατοχυρώνει τους συνεταιρισμούς, να διορθώσει λάθη του παρελθόντος, για να μπορούμε να πάμε σε ένα συνεταιριστικό κίνημα κατά τα ευρωπαϊκά πρότυπα, για να μπορούμε να έχουμε προϊόντα με ανταγωνιστικές τιμές και να είναι ικανοποιημένοι και οι αγρότες.

Από εκεί και πέρα, έχουμε ζητήσει και είναι στα σχέδιά σας αυτό το νέο νομοσχέδιο που θα έρθει για τον ΕΛΓΑ, διότι εκεί υπάρχουν κάποια σημεία που πρέπει να διευκρινιστούν, να διορθωθούν, για να μπορούν οι αποζημιώσεις να καταβάλλονται. Γι’ αυτό και εμείς ψηφίζουμε υπέρ των αποζημιώσεων που βάζετε μέσα σε ό,τι αφορά στο νομοσχέδιο. Το θέμα είναι, όμως, ότι πρέπει να επισπεύσουμε διαδικασίες χρονικά, για να μπορέσουν οι άνθρωποι να πάρουν τα χρήματα στην ώρα τους. Όμως, το πότε πρέπει να δούμε. Να δούμε ένα αυστηρό χρονοδιάγραμμα.

Αυτό το οποίο σήμερα ταλανίζει τους αγρότες και από την εκλογική μου περιφέρεια, τις Σέρρες, είναι ότι αργούν οι αποζημιώσεις και είναι ψαλιδισμένες. Και φυσικά, ο απώτερος σκοπός, το ιδεατό, είναι -το αντιλαμβάνεστε- ότι η ΚΑΠ με την αντιδιανεμητική, που στέλνετε συνέχεια διευκρινιστικές, πρέπει επιτέλους να τεθεί επί τάπητος. Διότι έχουμε μια πολύπλοκη ΚΑΠ, που δεν ενισχύει το εισόδημα των αγροτών, δεν τους προστατεύει. Με όλα αυτά που έχουν γίνει και στις προηγούμενες συνεχείς αναδιαρθρώσεις της ΚΑΠ, οι άνθρωποι χάνουν 20% των δικαιωμάτων αυτή την ώρα και δεν επενδύουμε σε αυτό που λέγεται γη.

Σε ό,τι αφορά στα φωτοβολταϊκά, απλώς επειδή έχει παραγίνει το θέμα και έχει περιοριστεί η καλλιεργήσιμη εύφορη γη και πολλά στρέμματα ήταν σε αγρανάπαυση για άλλους λόγους, να σας θυμίσω ότι έχουν γίνει ατασθαλίες. Για παράδειγμα, πριν από χρόνια, όχι πολλά -πρέπει να ήταν το 2013- ένας μεγάλος αγροτικός σύλλογος, ο Αγροτικός Σύλλογος της Λιβαδειάς, κατήγγειλε ότι πολλές αιτήσεις δεν είχαν μέσα τους τίτλους κυριότητας, οπότε αυτά πρέπει να τα προσέξουμε να μην επαναληφθούν. Δηλαδή, ναι μεν δεν χρειάζεται γραφειοκρατία, αλλά εμείς στο θέμα των φωτοβολταϊκών είπαμε να υπάρχει μια ευταξία. Δεν μπορεί η καλλιεργήσιμη γη να περιορίζεται και άλλο και να συρρικνώνεται το ποσοστό του αγροτοκτηνοτροφικού πληθυσμού εξαιτίας μεγάλων φωτοβολταϊκών πάρκων.

Σε λίγο και στη δική μου εκλογική περιφέρεια ετοιμάζεται ένα μεγάλο φωτοβολταϊκό πάρκο, το μεγαλύτερο ίσως στην Ελλάδα, με τετρακόσιες εξήντα έξι χιλιάδες πάνελ, όπου ενενήντα κτηνοτροφικές μονάδες θα αφανιστούν από τον χάρτη.

Και επιτέλους, σε ό,τι αφορά στην υλοποίηση των προϊόντων, που και εκεί τίθεται αυτή την ώρα από πλευράς των αγροτών και των κτηνοτρόφων, πρέπει κάτι να γίνει, διότι υπάρχει και παραπλάνηση του καταναλωτή και φυσικά, αυτή τη στιγμή ζημιώνεται ο αγρότης, ο κτηνοτρόφος και ο αλιέας.

Αυτή την ώρα, λοιπόν, που οι αγρότες είναι σε έκρυθμη κατάσταση και οι άνθρωποι είναι αγανακτισμένοι όχι για το ευ ζην -το έχουν ξεχάσει- απλώς, για να μπορέσουν να ζήσουν, για να μην είναι εγκαταλελειμμένη η ύπαιθρος, πρέπει να έχουμε κάποιες σοβαρές στρατηγικές. Το να δημιουργήσουμε μια πρότυπη κτηνοτροφία είναι καλό.

Ας κάνουμε, λοιπόν, θα λέγαμε, τη διαχείριση των βοσκοτόπων, ας ορίσουμε τους δασικούς χάρτες, ας δούμε πώς θα παίρνουν το λεγόμενο «πρασίνισμα» ανάλογα με τα ιδιαίτερα χαρακτηριστικά που έχουν οι κτηνοτρόφοι. Ας μειώσουμε και τον ΦΠΑ, όπως τις ζωοτροφές -το είπα και στην πρωτολογία μου- και στην παράδοση του γάλακτος, να φέρουμε ένα καλό ισοζύγιο στον αγρότη και στον κτηνοτρόφο, ας του δώσουμε και κάποια χαμηλότοκα δάνεια, ας τον αποζημιώνουμε σωστά για τη γαγγραινώδη μαστίτιδα. Ψάξτε το λίγο, για τη γαγγραινώδη μαστίτιδα δεν έχουν αποζημιωθεί, δεν ήταν μόνο καταρροϊκός πυρετός. Και ξέρετε, οι κτηνοτρόφοι, επειδή έχουν να κάνουν με ζωντανά, όταν πάει ο κτηνίατρος μετά από ημέρες -γιατί έχουμε έλλειψη προσωπικού- πάει και βρίσκει ένα κουφάρι.

Σε ό,τι αφορά στο ΓΕΩΤΕΕ, κύριε Υπουργέ -ακούστε το- παίρνετε εποχικούς γεωπόνους αυτή τη στιγμή, οι οποίοι για παράδειγμα από την Κρήτη πάνε στις Σέρρες. Εκεί τα χωράφια δεν τα ξέρουν. Παίρνουν άλλους από εκεί, τοπικούς και πάνε για να τους δείξουν τα χωράφια. Για τον ΕΛΓΑ μιλώ. Άρα, λοιπόν, είναι καλά. Το μόνιμο προσωπικό θα έχει μειωμένο κόστος έναντι του εποχικού προσωπικού και οι πολλές εργατοώρες που τους απασχολούμε, αν το δείτε.

Ακόμα και οικονομικά, θα πρέπει ο ΕΛΓΑ να στελεχωθεί με μόνιμο προσωπικό, για να μην έχουμε αυτό το πάνω-κάτω με εποχικούς, απλώς να κλείνουμε πληγές, αλλά τελικά το κόστος να είναι μεγαλύτερο.

Και τέλος, η ψηφιοποίηση του ΕΛΓΑ πρέπει να γίνει. Αν είναι δυνατόν σήμερα, στις μέρες μας, να περιμένει ο αγρότης πότε θα ακούσει να έρθει ο ανταποκριτής του ΕΛΓΑ, όπου θα δώσει και 1 ευρώ το στρέμμα για να δηλώσει τη ζημιά και να τρέχει για το «de minimis». Είναι αυτό που έλεγα πριν, ότι πρέπει να αλλάξει ο κανονισμός του ΕΛΓΑ, να είναι πιο δίκαιος για φυσικές καταστροφές.

Γι’ αυτό, είμαστε υπέρ κάθε νομοσχεδίου που είναι υπέρ του αγροτοκτηνοτροφικού τομέα και των αλιέων στον πρωτογενή τομέα, πλην όμως, τεκμαιρόμεθα, επιχειρηματολογώντας για τις επιφυλάξεις μας σε ό,τι αφορά στο παρόν.

Ως προς τα άρθρα που σχετίζονται με την άμεση καταβολή των αποζημιώσεων θα συμφωνήσουμε, όπως και γι’ αυτό επίσης, το οποίο είναι άσχετο, αλλά χρειάζεται να ανεγερθεί σχολείο στον Δήμο Συκεών και να στεγάσει εκεί τους μαθητές.

Το παρόν είναι, θα λέγαμε, μια προτροπή για να πάμε σε ένα ουσιαστικό στρατηγικό σχέδιο σε ό,τι αφορά στους αγρότες.

Και εν κατακλείδι, θα πρέπει όλα τα κόμματα να δείτε το άρθρο 143, που μας δίνει το κοινοβουλευτικό δικαίωμα να συζητήσουμε, ως Ελληνική Λύση, μια συζήτηση προ ημερήσιας διάταξης στη Βουλή. Δεν είναι θέμα ψηφοθηρικό αυτό. Και οι δικοί σας ψηφοφόροι, στην κάθε παράταξη που πρεσβεύετε ιδεολογικά, αυτό θα το επικροτήσουν, να δεχτείτε να γίνει μια συζήτηση επί της ουσίας εδώ, να βγει αποτέλεσμα και όλα τα κόμματα να κάνουν συγκεκριμένες προτάσεις, εμπεριστατωμένες, για να μπορέσει ο αγρότης, ο κτηνοτρόφος και ο αλιέας να αποκτήσουν μια ελπίδα για το αύριο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Μπούμπα.

Τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Βασίλειος Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, είναι προφανές ότι, παρά τις υπερπροσπάθειες του Υπουργού πριν λίγο να βαφτίσει το κρέας ψάρι, η Κυβέρνηση απάντησε με μέτρα-ψίχουλα κατά τη συνάντηση με τους αγρότες, αρνούμενη να ικανοποιήσει τα δίκαια αιτήματά τους, αιτήματα επιβίωσης για χιλιάδες και χιλιάδες οικογένειες.

Αυτό, όμως, δεν αναιρεί το γεγονός ότι είστε στριμωγμένοι, κύριοι της Κυβέρνησης, ότι οι φετινοί αγώνες των αγροτών σάς έχουν ανησυχήσει, γιατί είναι μαζικοί και μπορούν να γίνουν ακόμα πιο μαζικοί, με τη συμμετοχή και άλλων βιοπαλαιστών αγροτών, ιδιαίτερα νέων σε ηλικία, που κυριολεκτικά με τη βάρβαρη πολιτική σας, τους στερείτε το μέλλον, γιατί έχουν την πείρα της οργάνωσης όλων των προηγούμενων χρόνων, που μεταδίδεται στα μπλόκα σε όλη τη χώρα. Μαθαίνουν να αποκρούουν τις τακτικές σας, την καταστολή, τους μηχανισμούς σας, γιατί έχει κυλήσει αρκετό νερό στο αυλάκι.

Ο βασιλιάς είναι γυμνός! Η στρατηγική της Ευρωπαϊκής Ένωσης, η κοινή αγροτική πολιτική, η πράσινη ανάπτυξη έχουν αποκαλυφθεί και αμφισβητούνται, δηλαδή ο πυρήνας της στρατηγικής των μονοπωλίων και των κυβερνήσεών τους στον πρωτοβάθμιο αγροτικό τομέα.

Και τρέχετε όλα τα κόμματα που πίνετε νερό στο όνομα της Ευρωπαϊκής Ένωσης να καλύψετε αυτή τη στήριξή σας σε αυτή τη στρατηγική, γιατί ενισχύεται η πεποίθηση ότι τόσο στο ράφι όσο και στο χωράφι είναι η ίδια η πολιτική που τσακίζει τις λαϊκές οικογένειες. Εργαζόμενοι και αγρότες αντιλαμβάνονται ότι έχουν κοινό εχθρό και ότι χρειάζεται να αναπτύξουν κοινή πάλη. Αυτό εκφράζει η τεράστια στήριξη στα μπλόκα, παρά τις υπονομευτικές προσπάθειες της Κυβέρνησης. Και εμείς λέμε ότι αυτή η στήριξη μπορεί και πρέπει να γίνει κοινή δράση, να μετατραπεί σε μια μεγάλη συμμαχία που θα αποκτήσει τη δύναμη όχι μόνο να διεκδικεί και να αναγκάζει την κάθε αντιλαϊκή κυβέρνηση να υπαναχωρεί, αλλά και να ανοίξει δρόμο για συνολικές ανατροπές προς όφελος του λαού.

Στη σημερινή συζήτηση στη Βουλή λέμε ότι έγινε πολύ ξεκάθαρο το εξής: Όποιος προσπαθεί να παρουσιάσει δήθεν λύσεις για τη στήριξη του αγροτικού τομέα προς όφελος των βιοπαλαιστών αγροτών χωρίς να αγγίζει τους μονοπωλιακούς ομίλους, τους μεγαλεμπόρους, τους βιομήχανους, τα «αρπακτικά» της ενέργειας, είτε λέει ψέματα ή προσπαθεί να σπείρει τις ίδιες αυταπάτες που ο αγροτικός κόσμος τις έχει χορτάσει τα τελευταία τριάντα χρόνια, τις έχει πληρώσει ακριβά και πρέπει πια να βάλει ένα τέρμα.

Οι πλημμύρες, τα Τέμπη, η ακρίβεια έχουν αποκαλύψει τον χαρακτήρα του επιλεκτικά ανίκανου αστικού κράτους, ενός κράτους φτιαγμένου για να θωρακίζει την κερδοφορία των λίγων, ενός κράτους που υπηρετεί μια χούφτα παράσιτα, εκμεταλλευτές του μόχθου των ανθρώπων. Και γι’ αυτόν ακριβώς τον λόγο την ίδια ώρα είναι παντελώς ανίκανο και δυσκίνητο για να προστατεύσει την ανθρώπινη ζωή, τη λαϊκή περιουσία, να δώσει έστω και αυτά τα λίγα, το ξύσιμο στον πάτο του βαρελιού.

Είναι ταχύτατο και αποτελεσματικό μόνο στο να θυσιάζει εργατικά λαϊκά δικαιώματα προκειμένου να υπηρετήσει τις επενδύσεις, τα κέρδη, τα συμφέροντα της ολιγαρχίας και του πλούτου. Και φυσικά, μέρος αυτού του προβλήματος είναι και οι κυβερνήσεις που υπηρετούν αυτό το σύστημα και διαχειρίζονται την κρατική εξουσία.

Εμείς ξέρουμε, το συζητάμε στα μπλόκα, ότι οι αγρότες θέλουν ένα κράτος που να μπορεί να τους στηρίζει, να τους προσφέρει τα εφόδια για να μπορούν να καλλιεργούν, να τους προστατεύει από τα φυσικά φαινόμενα, να τους αποζημιώνει για την παραγωγή τους, ώστε να μπορούν να ζήσουν με αξιοπρέπεια με τις οικογένειές τους και να τους καλύπτει τις διευρυνόμενες ανάγκες τους. Όλα αυτά μόνο το εργατικό κράτος μπορεί να τους τα προσφέρει. Εκεί η αγροτική παραγωγή θα αξιοποιεί όλες τις παραγωγικές δυνατότητες που έχει η χώρα, τα συγκριτικά πλεονεκτήματά μας εδαφικά, κλιματικά, τεχνογνωσίας, επιστήμης, βιομηχανικής παραγωγής, επεξεργασίας πρώτων υλών, προστασίας του περιβάλλοντος και διαχείρισης των φυσικών πόρων, όπως γενικότερα η κοινωνικοποιημένη οικονομία θα αξιοποιεί τις πλουτοπαραγωγικές πηγές της χώρας, χωρίς τους περιορισμούς και τις απαγορεύσεις που βάζει το καπιταλιστικό κέρδος, που βάζουν οι διεθνείς ενώσεις των μονοπωλίων, όπως για παράδειγμα, στον λιγνίτη, στην παραγωγή ενέργειας, στο νικέλιο στη «ΛΑΡΚΟ» και ούτω καθεξής.

Σε αυτή, λοιπόν, την αγροτική παραγωγή θα έχουν θέση οι νέοι αγρότες με τεχνική ή επιστημονική ειδίκευση, με πραγματικά καλές σύγχρονες συνθήκες εργασίας και ζωής χωρίς χρέη και χωρίς τον κίνδυνο καταστροφής που έχουν ως ατομικοί παραγωγοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ενάμισι λεπτό ακόμα.

Είναι η λύση η οποία απαλλάσσει τους μικρομεσαίους αγρότες μια για πάντα από τις τράπεζες, από τους βιομήχανους, τους μεγαλεμπόρους, τους φόρους. Διασφαλίζει το αγροτικό εισόδημα, τη διάθεση, συγκέντρωση, αποθήκευση, συντήρηση, μεταφορά της αγροτικής παραγωγής μέσω του κεντρικού κρατικού μηχανισμού με καθορισμένες αναλογίες στην παραγωγή, με κρατικές τιμές στα προϊόντα και προστατεύει από φυσικές καταστροφές. Παρέχει τη δυνατότητα τα χωριά μας να αποκτήσουν μορφωτική, πολιτιστική ζωντάνια, σύγχρονες κρατικές υποδομές γενικής παιδείας, υγείας, πολιτισμού και φυσικής αγωγής.

Το κοινό μέλλον των πολλών μικρομεσαίων αγροτών με τους μισθωτούς εργαζόμενους στη βιομηχανία, στο εμπόριο, στις υπηρεσίες και αλλού βρίσκεται στην απαλλαγή τους από τη σημερινή καπιταλιστική ιδιοκτησία, στην οικοδόμηση σχέσεων πραγματικής κοινωνικής, σοσιαλιστικής δηλαδή ιδιοκτησίας και οικονομίας.

Στο ΚΚΕ λέμε ότι θα δώσουμε όλες μας τις δυνάμεις για να ισχυροποιηθεί αυτή η συζήτηση με τους αγωνιστές αγρότες και τους εργαζόμενους μέσα στις μεγάλες μάχες που δίνουμε για την επιβίωση, το μεροκάματο, το εισόδημα, την παιδεία και την υγεία αυτή την περίοδο με άμεσο σταθμό την 28η Φεβρουαρίου, έναν χρόνο μετά από το έγκλημα στα Τέμπη με σύνθημα της απεργίας: «Ή τα κέρδη τους ή οι ζωές μας».

Τέλος, θα πω λίγα λόγια για τις τροπολογίες που έχουν κατατεθεί.

Όσον αφορά, λοιπόν, στις τροπολογίες που κατέθεσε η Κυβέρνηση, τι να πούμε τώρα, όταν βαφτίζετε ως παροχή το να μην πληρώνει τον ΕΝΦΙΑ μια οικογένεια που έχει γκρεμισμένο σπίτι; Τα λόγια χάνουν πραγματικά την αξία τους. Μάλιστα, βάζετε και χρονικό όριο δύο χρόνια. Όπως και όταν αυξάνεις τις δόσεις στον ΕΝΦΙΑ, αλλά δεν τον καταργείς. Μάλιστα, όταν ο κ. Θεοχάρης ανακοίνωσε αυτό το μέτρο, αυτή τη φοβερή παροχή, πήρε τον λόγο ο κ. Κατρίνης από το ΠΑΣΟΚ και κάποιοι είχαν την αυταπάτη ότι το ΠΑΣΟΚ θα πρότεινε την κατάργηση του ΕΝΦΙΑ. Όμως, ο κ. Κατρίνης δεν είπε αυτό. Και αυτός, όπως κι εσείς, εκεί. Δεν λέτε κουβέντα για την κατάργηση του ΕΝΦΙΑ. Τι είπε ο κ. Κατρίνης; Ότι το συγκεκριμένο άρθρο, όπως είπε, δεν είναι καλά γραμμένο. Αυτό!

Αντίστοιχα, όσον αφορά στις τροπολογίες που κατέθεσε ο ΣΥΡΙΖΑ, πέρα από την πρόταση φυσικά για τη μεταβίβαση στον Δήμο Νέας Προποντίδας των ακινήτων του μετοχικού συγκροτήματος της Νέας Τρίγλιας -που προφανώς στηρίζουμε και μάλιστα, θέτουμε και το αίτημα να χρηματοδοτηθούν από τον κρατικό προϋπολογισμό τα έργα αναστήλωσης χωρίς συμπράξεις με τον ιδιωτικό τομέα-, οι υπόλοιπες τροπολογίες που καταθέσατε είναι η προώθηση της στρατηγικής της πράσινης ανάπτυξης από το παράθυρο στο αγροτικό ρεύμα -στην απέναντι όχθη από το αίτημα για 7 λεπτά πλαφόν-, ο αποκλεισμός της πλειοψηφίας των αγροτών από το αγροτικό πετρέλαιο με το κριτήριο του επαγγελματία-αγρότη και φυσικά, η απομάκρυνση από το αίτημα των αγροτών για φθηνά αγροτικά εφόδια με τις αυταπάτες για πλαφόν κέρδους στα αγροεφόδια, τα αντίστοιχα δηλαδή, που κάνει τώρα η Κυβέρνηση με τα μέτρα ενάντια στην ακρίβεια ή της απομάκρυνσης από το αίτημα για 100% αποζημίωση από τον ΕΛΓΑ για κάθε καταστροφή της παραγωγής με τον περιορισμό που βάλατε μέσα μόνο για τις λεγόμενες θεομηνίες.

Απ’ ό,τι φαίνεται, το επόμενο διάστημα θα τα πούμε στους δρόμους. Εκεί θα κριθεί και το δίκαιο των αγροτών, οι οποίοι ξέρουν πού θα είναι το ΚΚΕ.

Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Για την τροπολογία δεν μας είπατε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κοιτάξτε, σας είπα ότι είναι κοροϊδία αυτό που λέτε. Προφανώς θα ψηφίσουμε «παρών» έστω και σε αυτή την…

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ούτε την αναστολή δεν ψηφίζετε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κοιτάξτε να δείτε, κοροϊδεύετε τον κόσμο. Εμείς μιλάμε για κατάργηση του ΕΝΦΙΑ. Θα φέρετε τέτοια τροπολογία; Κατάργηση του ΕΝΦΙΑ!

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Επί του συγκεκριμένου απαντήστε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Επί του συγκεκριμένου σας απαντάω. Λέμε κατάργηση του ΕΝΦΙΑ. Θα φέρετε τέτοια τροπολογία; Φέρτε, λοιπόν, την τροπολογία για κατάργηση του ΕΝΦΙΑ, την οποία ζητάει και ο κόσμος.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Να πείτε στα μπλόκα ότι δεν υπερψηφίζετε την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα τα πείτε πολύ ωραία στο τέλος.

Τον λόγο έχει τώρα ο ειδικός αγορητής του ΠΑΣΟΚ κ. Χνάρης.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Θα ήθελα να σχολιάσω κυρίως τα αποτελέσματα της συνάντησης του Πρωθυπουργού με τους εκπροσώπους των αγροτών.

Το τελευταίο, λοιπόν, διάστημα για ακόμα μια φορά ο Πρωθυπουργός εξαναγκάζεται να εξαγγείλει νέα μέτρα για την αντιμετώπιση της εκρηκτικής αύξησης του κόστους παραγωγής. Άρα, παραδέχεται κατά κάποιο τρόπο την αποτυχία των προηγούμενων μέτρων. Ανέφερε την επιστροφή του ειδικού φόρου κατανάλωσης, προκαταβολή 40 εκατομμύρια ευρώ από τα 82 εκατομμύρια ευρώ που είχε δεσμευτεί τις προηγούμενες ημέρες, ενός ποσού που έχει καταβληθεί ήδη από τους αγρότες. Επιπλέον, είπε ότι θα ανοίξει τον διάλογο για δικαιότερη επιστροφή φόρου το 2025. Τίποτα, δηλαδή, καινούργιο και καμμία αποτελεσματική αντιμετώπιση.

Εμείς ως ΠΑΣΟΚ εμμένουμε στην κατάργηση του ειδικού φόρου κατανάλωσης ως του πιο ουσιαστικού μέτρου για τη συγκεκριμένη περίπτωση.

Όσον αφορά στο αγροτικό ρεύμα, η εξαγγελία των προηγούμενων ημερών για 10% μείωση του κόστους της κιλοβατώρας για μόνο μερικούς μήνες τον χρόνο, αγνοώντας τους χειμερινούς μήνες και τις αυξημένες ανάγκες των παραγωγών, αποτελεί ένα μέτρο που χαρακτηρίστηκε υποτιμητικό και απαξιωτικό από τους αγρότες.

Ο Πρωθυπουργός σε συνέχεια αυτού του μέτρου και υπό το βάρος των κινητοποιήσεων προέβη σήμερα, κατόπιν εορτής, σε μια εξαγγελία για τη μείωση του κόστους ενέργειας κάτω των 10 λεπτών ανά κιλοβατώρα, η οποία μόνο ως πρόχειρο μέτρο μπορεί να θεωρηθεί, γιατί αφορά σε χρονικό διάστημα δύο ετών. Δεν επιλύει το πρόβλημα σε βάθος χρόνου, δεδομένου ότι για τα επόμενα οκτώ χρόνια η μείωση αφορά το 1/3 της κατανάλωσης, αφήνοντας τα 2/3 στη βορά της ελεύθερης αγοράς, όπως συμβαίνει και τώρα.

Με αυτά τα αποσπασματικά μέτρα για άλλη μια φορά δεν δίνεται η δυνατότητα στον αγρότη και κτηνοτρόφο να σχεδιάσει μακροπρόθεσμα και κατ’ επέκταση να συνεχίσει την παραγωγική διαδικασία χωρίς το ασήκωτο βάρος του ενεργειακού κόστους.

Το ΠΑΣΟΚ σ’ αυτή τη δύσκολη συγκυρία για τον αγροτικό κόσμο της χώρας θα συνεχίσει να στέκεται δίπλα του και να στηρίζει τα δίκαια αιτήματά του. Άλλωστε, αυτό επιβεβαιώνει και η ολοκληρωμένη δέσμη μέτρων που έχουμε καταθέσει για τον πρωτογενή τομέα που αποσκοπεί στη συνέχιση της παραγωγικής διαδικασίας για τον αγρότη, σε συνδυασμό με τη διασφάλιση της κοινωνικής συνοχής της υπαίθρου.

Όσον αφορά τώρα στο παρόν νομοσχέδιο θα καταψηφίσουμε επί της αρχής, αλλά θα ψηφίσουμε άρθρα τα οποία θεωρούμε ότι είναι στη σωστή κατεύθυνση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Χνάρη.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία κ. Γιώργος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, φτάσαμε στο τέλος της συζήτησης ενός νομοσχεδίου που, όπως είπα και στην πρωτολογία μου –αυτή φαίνεται ότι είναι και η θέση όλων των κομμάτων της Αντιπολίτευσης- είναι ένα νομοσχέδιο εκτός τόπου και χρόνου, διότι όλα τα μέτρα, όλες οι ρυθμίσεις που περιλαμβάνονται σ’ αυτό δεν δίδουν απαντήσεις στα δίκαια αιτήματα του αγροτικού και κτηνοτροφικού κόσμου.

Κατ’ αρχάς, θα ήθελα να κάνω μία διευκρίνιση επειδή κάποιος συνάδελφος από τη Συμπολίτευση είπε ότι οι ενισχύσεις και οι επιδοτήσεις επί διακυβέρνησης ΣΥΡΙΖΑ φορολογούνταν από το πρώτο ευρώ. Αναφέρω, λοιπόν, ότι με τον ν.4328/2015 ότι οι ενισχύσεις και οι επιδοτήσεις μέχρι του ποσού των 12.000 ευρώ δεν φορολογούνται, οι δε αγροτικές αποζημιώσεις στο σύνολό τους δεν συνυπολογίζονται στον προσδιορισμό του κέρδους. Το γεγονός ότι αυτό ρυθμίστηκε και ίσχυσε από το 2015 αποδεικνύει ότι τροποποιήθηκε προγενέστερη ρύθμιση -της διακυβέρνησης Σαμαρά-Βενιζέλου-, για την οποία, μάλιστα, είχε καταθέσει τροπολογία και ο νυν Υπουργός Αγροτικής Ανάπτυξης, ζητώντας την κατάργηση αυτής της φορολόγησης. Αυτό είναι το ένα.

Σήμερα υπό την πίεση των αγροτικών κινητοποιήσεων έγινε τελικά, η συνάντηση του Πρωθυπουργού με τους αγρότες και τους κτηνοτρόφους που βρίσκονται σε αναβρασμό. Θα έλεγα ότι εδώ ισχύει το «ώδινεν όρος και έτεκεν μυν». Αυτά τα οποία εξήγγειλε ο Πρωθυπουργός υπό την πίεση των αγροτικών μπλόκων είναι υποσχέσεις κατ’ αρχάς και αποσπασματικά ημίμετρα. Συνεπώς, εξ αυτού του λόγου είμαι βέβαιος ότι οι αγρότες δεν θα «τσιμπήσουν» και θα συνεχίσουν να διεκδικούν με τον τρόπο που αυτοί επιλέξουν τα αιτήματα και τις διεκδικήσεις τους.

Είπα και προηγουμένως ότι τα ζέοντα ζητήματα του πρωτογενούς τομέα δεν αποτελούν αντικείμενο του υπό συζήτηση και προς ψήφιση νομοσχεδίου. Είναι ένα νομοσχέδιο εκτός τόπου και χρόνου. Θα έλεγα, όμως, ότι έγινε προσπάθεια από πλευράς του ΣΥΡΙΖΑ - Προοδευτική Συμμαχία να προταθούν άμεσες λύσεις, οι οποίες περιέχονται στις τέσσερις τροπολογίες που καταθέσαμε, που αγγίζουν το δυσθεώρητο κόστος παραγωγής και εκτροφής ζώων και επίσης αποσκοπούν στην ενίσχυση του ΕΛΓΑ.

Στις τέσσερις τροπολογίες προβλέπεται η καθιέρωση πλαφόν στο αγροτικό ηλεκτρικό ρεύμα με τη θεσμοθέτηση ειδικής έκπτωσης στη διάθεση του ρεύματος ύψους 50% της εκάστοτε τελικής βασικής τιμής προμήθειας του ρεύματος, η θέσπιση κάρτας πετρελαίου του αγρότη με σκοπό την κάλυψη του κατά περίπτωση μεγίστου μέρους του αυξημένου κόστους για την αγορά πετρελαίου κίνησης. Είναι γνωστό ότι η αύξηση οφείλεται στις επαναλαμβανόμενες κρίσεις, στην ακρίβεια απληστίας και στην αρρύθμιστη αγορά ενέργειας που οφείλεται στο γεγονός ότι το δημόσιο μετά και το ολοκληρωτικό ξεπούλημα της ΔΕΗ απώλεσε τον ρυθμιστικό ρόλο του στην αγορά ενέργειας. Και βέβαια, η αγορά του πετρελαίου θα προορίζεται μόνον για τη χρήση στην κατά είδος καλλιεργητική ή αναπαραγωγική περίοδο και θα πιστώνονται πριν από την έναρξη αυτής.

Επίσης, καθιερώνεται πλαφόν κέρδους στα αγροεφόδια. Απαγορεύεται η αποκόμιση μεικτού κέρδους, όταν το περιθώριο μεικτού κέρδους ανά μονάδα υπερβαίνει το αντίστοιχο μεικτό κέρδος ανά μονάδα προ της 31ης Δεκεμβρίου του 2021.

Και, τέλος, σημαντική ρύθμιση που προτείνεται είναι η διμερής χρηματοδότηση του ΕΛΓΑ, η χορήγηση προκαταβολών και ο συμψηφισμός εισφορών και αποζημιώσεων.

Όλα αυτά αποσκοπούν στην ανακούφιση των αγροτών και κτηνοτρόφων, οι οποίοι υφίστανται μεγάλες ζημιές ειδικά λόγω της κλιματικής κρίσης και όχι μόνον και λόγω του γεγονότος ότι κατασπαράσσονται ολόκληρα κοπάδια από άγρια ζώα. Ακόμα και όπου προβλέπεται ασφαλιστική κάλυψη από τον ΕΛΓΑ η καταβολή αποζημίωση είναι εξαιρετικά δύσκολη.

Όλα αυτά, λοιπόν, είναι προτάσεις που πρέπει να γίνουν αποδεκτές –δεν τρέφουμε αυταπάτες ότι θα γίνουν, κύριε Υπουργέ- διότι διαφορετικά τα προβλήματα του κόστους παραγωγής και η συνέχιση λειτουργίας του ΕΛΓΑ θα συνεχιστούν δριμύτερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος –και τελειώνω, κύριε Πρόεδρε-, όλα αυτά πρέπει να ενταχθούν σε έναν ευρύτερο σχεδιασμό για την ανασυγκρότηση της υπαίθρου, η οποία χαρακτηρίζεται από πληθυσμιακή αφαίμαξη, μαρασμό και ερημοποίηση.

Κυρίες και κύριοι συνάδελφοι, η ύπαιθρος πρέπει να ζήσει. Οι καιροί ου μενετοί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ολοκληρώνουμε τις δευτερολογίες με την εισηγήτρια της Νέας Δημοκρατίας κ. Μαριλένα Σούκουλη - Βιλιάλη.

Ορίστε, κυρία συνάδελφε, έχετε τον λόγο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Όντως ξεπεράσαμε τις δώδεκα ώρες σήμερα και συζητήσαμε ένα νομοσχέδιο πάρα πολύ σημαντικό. Να χαιρετίσουμε και την τροπολογία των τεσσάρων άρθρων που μας ανέλυσε ο αρμόδιος Υφυπουργός κ. Θεοχάρης και προστέθηκε στο σχέδιο νόμου που ήρθε τώρα στα χέρια μας βελτιωμένο και τροποποιημένο από τα άρθρα 54 έως 57 και αφορά στην απαλλαγή από τον ενιαίο φόρο ιδιοκτησίας ακινήτων 2024 των ακινήτων πληγέντων από φυσικές καταστροφές.

Επί της ουσίας, στο πρώτο του άρθρο μιλάει για τις περιοχές οι οποίες από την 1η Ιουλίου του 2023 και εφεξής με απόφαση του Γενικού Γραμματέα Πολιτικής Προστασίας έχουν κηρυχθεί σε κατάσταση εκτάκτου ανάγκης της Πολιτικής Προστασίας λόγω σεισμού, πυρκαγιάς ή πλημμύρας, απαλλάσσονται από τον ΕΝΦΙΑ του έτους εντός του οποίου επήλθε η καταστροφή και των δύο επόμενων ετών και για τα κτήρια που είναι σε οικόπεδα που είναι επικίνδυνα, ετοιμόρροπα ή έχουν καταστραφεί ολοσχερώς ή έχουν υποστεί ζημιές, αλλά και προστίθενται και κτήρια εντός αγροτεμαχίων.

Επίσης, στο άρθρο 55 -2 στην τροπολογία- αυξάνεται ο αριθμός των μηνιαίων δόσεων σε έως δώδεκα ισόποσες μηνιαίες δόσεις.

Το επόμενο άρθρο αφορά σε μία τροποποίηση της καταληκτικής ημερομηνίας υποβολής των δηλώσεων στοιχείων ακινήτων και το τέταρτο άρθρο της τροπολογίας έχει να κάνει με την αλλαγή του χρόνου χρηματοδότησης από το ΠΔΕ στον κρατικό προϋπολογισμό για την ενίσχυση της στήριξης του τουρισμού στη Ρόδο.

Επιπλέον, να αναφέρω ειδικά για τα έτη 2018, 2019, 2020, 2021, 2022, 2023 και 2024 ότι απαλλάσσονται τα ακίνητα στις περιοχές που επλήγησαν από τις πυρκαγιές της 23ης και 24ης Ιουλίου του 2018, δηλαδή τον νομό μου, τον Νομό Κορινθίας, καθώς επίσης και σε περιοχές της Περιφέρειας Αττικής.

Κυρίες και κύριοι συνάδελφοι, παραμένουμε προσηλωμένοι και απαντάμε με πράξεις στα δίκαια αιτήματα των αγροτών μας, στο μέτρο του εφικτού της ελληνικής οικονομίας. Με διάλογο, με τεκμηρίωση, με ειλικρίνεια και μεθοδικότητα, βρίσκουμε αποτελεσματικές και εφαρμόσιμες λύσεις. Λύσεις για να μειώσουμε το κόστος παραγωγής και ιδιαίτερα της ενέργειας, έτσι όπως ακούστηκε και από τον Πρωθυπουργό μας σήμερα. Λύσεις για τις έγκαιρες πληρωμές των αποζημιώσεων του ΕΛΓΑ, που αποτελεί μία πραγματικότητα. Λύσεις για την αναδιάρθρωση της ΚΑΠ, εξασφαλίζοντας, μάλιστα, το ίδιο ποσό, σε αντίθεση με άλλες χώρες, όπως είναι η Γερμανία, η Γαλλία και η Ιταλία που έχουν μείωση γύρω στο 10% με 15%. Λύσεις για τις παράνομες ελληνοποιήσεις προϊόντων. Λύσεις για να προωθήσουμε την συνεργατικότητα και με τον νόμο του 2020 που αφορά στους αγροτικούς συνεταιρισμούς, αλλά και όπως εξελίσσεται και όπως κινητροδοτείται, αλλά και με τις ομάδες παραγωγών και με τα άρθρα που έχει το παρόν νομοσχέδιο, αλλά και με τα κίνητρα που δίδονται και για τις φοροαπαλλαγές, αλλά και για τις επιδοτήσεις. Λύσεις για να συνδέσουμε τον πρωτογενή τομέα με άλλους τομείς εφαρμοσμένης πολιτικής, όπως είναι η μεταποίηση, όπως ο τουρισμός, όπως είναι οι ανανεώσιμες πηγές ενέργειας, όπως είναι οι εξαγωγές. Δεν καταργείς κάτι για να κάνεις κάτι άλλο. Συνθέτεις.

Κυρίες και κύριοι συνάδελφοι, όσον αφορά στην αποτελεσματική αντιμετώπιση των αλλεπάλληλων κρίσεων και στον πρωτογενή τομέα, τις ζήσαμε, τις βιώσαμε και τις διαχειριστήκαμε. Τις διαχειρίστηκε ο Πρωθυπουργός Κυριάκος Μητσοτάκης, τις διαχειρίστηκε η Κυβέρνησή του. Και η αντιμετώπιση αυτή αποδεικνύει γιατί οι αγρότες μας εμπιστεύτηκαν, μας εμπιστεύονται και θα συνεχίσουν να μας εμπιστεύονται. Διότι γνωρίζουν ότι είμαστε εδώ, για να προσπαθούμε να βρίσκουμε λύσεις για τα προβλήματά τους, με τρόπο ουσιαστικό και ωφέλιμο για τους ίδιους. Γιατί; Διότι για εμάς, αγαπητοί συνάδελφοι, ο αγροτικός κόσμος αξίζει να έχει μία καλύτερη ζωή. Και αυτό το σχέδιο νόμου που ζητώ να υπερψηφίσετε, καθώς και όλοι οι νόμοι των τελευταίων χρόνων πρωθυπουργίας Κυριάκου Μητσοτάκη -και δεν καταλαβαίνω γιατί τέτοια αναστάτωση για το αν αλλάζουν ή όχι οι Υπουργοί- κάνουν σημαντικά, ουσιαστικά και ωφέλιμα βήματα μπροστά, δημιουργώντας μεγαλύτερο χώρο, μεγαλύτερο πεδίο μέσα στο οποίο μπορούν να αναπτυχθούν οι αγρότες μας, ώστε να καλλιεργήσουν εκτός από τη γη τους, τις προσδοκίες τους, τις δικές μας προσδοκίες και τις προσδοκίες όλης της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο, προκειμένου να ολοκληρωθεί η συζήτηση του σχεδίου νόμου.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Τελικά, κύριε Μεταξά, θα υπερψηφίσετε την τροπολογία για αναστολή του ΕΝΦΙΑ; Γιατί το «παρών» ξέρετε μου θυμίζει μια έκφραση που χρησιμοποιεί ο λαός «στρίβετε διά του αρραβώνος». Εδώ στην πολιτική ένα και ένα κάνουν δύο, ένα και ένα δεν κάνει τρία.

Το παρόν σχέδιο νόμου είναι μια απτή απόδειξη της βούλησής μας να πετύχουμε όλους τους στόχους που έχουμε θέσει. Η ηγεσία του Υπουργείου Αγροτικής Ανάπτυξης, με επικεφαλής τον Λευτέρη Αυγενάκη, από την πρώτη ημέρα ανάληψης των καθηκόντων, έθεσε συγκεκριμένους στόχους που είναι ο εκσυγχρονισμός του πρωτογενούς τομέα, το πέρασμα στη νέα εποχή των νέων τεχνολογιών και της καινοτομίας και η βελτίωση της θέσης του παραγωγού.

Οι Έλληνες παραγωγοί γνωρίζουν πάρα πολύ καλά ότι οι Κυβερνήσεις της Νέας Δημοκρατίας, με πρώτο τον Πρωθυπουργό Κυριάκο Μητσοτάκη στάθηκαν στο πλευρό τους από το 2019 μέχρι και σήμερα και θα συνεχίσουν να στέκονται, για να μπορέσουμε να βρούμε συγκεκριμένες λύσεις.

Υπενθυμίζω ότι το 2019 κάναμε συγκεκριμένες παρεμβάσεις και μόνιμου χαρακτήρα, όπως ήταν η μείωση φορολογίας, η κατάργηση του ασφαλιστικού νόμου Κατρούγκαλου που συνόδευε το καθαρό ποσό με ασφαλιστικές εισφορές, αλλά και μέτρα στήριξης για την πανδημία, για την ενεργειακή κρίση. Οι αγρότες το είδαν, το επιβράβευσαν και έτσι, λοιπόν, θα συνεχίσουμε. Ανακοινώσαμε μέτρα για τη συνέχιση της επιστροφής του ειδικού φόρου κατανάλωσης και το 2024, όπως και μέτρα με τα οποία πραγματικά αντιμετωπίζεται σε μεγάλο βαθμό η επιβάρυνση που έχουν οι παραγωγοί στην ηλεκτρική ενέργεια.

Έχουμε ανοιχτές πόρτες, έχουμε ανοιχτά αυτιά, σταθερή θέληση για διάλογο, ώστε μαζί με τους παραγωγούς να μπορέσουμε να βρούμε ρεαλιστικές λύσεις σε κάθε πρόβλημα που αντιμετωπίζουν. Το παρελθόν δείχνει πώς θα κινηθούμε τώρα και πώς θα κινηθούμε και στο μέλλον. Προφανώς, έχουμε ανοίξει ένα συγκεκριμένο διάλογο εμείς η ελληνική πολιτική ηγεσία του Υπουργείου Αγροτικής Ανάπτυξης, συνομιλώντας με τις εννέα χώρες του Νότου, για να δούμε συγκεκριμένα ζητήματα της εφαρμογής του στρατηγικού σχεδίου της ΚΑΠ, ώστε να μπορέσουμε να έχουμε τα καλύτερα αποτελέσματα.

Η σημερινή απόφαση της Κομισιόν για αναστολή κατά έναν χρόνο της αγρανάπαυσης δείχνει ότι η ελληνική Κυβέρνηση μαζί με τις υπόλοιπες κυβερνήσεις κινείται στον σωστό δρόμο, ώστε να μπορέσουμε να εφαρμόσουμε ένα φιλόδοξο σχέδιο, αλλά πάντοτε λαμβάνοντας υπ’ όψιν της την κλιματική κρίση και την ενεργειακή κρίση που πραγματικά πιέζουν αρκετά τους παραγωγούς.

Να δώσω συγχαρητήρια στη συνάδελφό μας κ. Σούκουλη για την εξαιρετική υποστήριξη του νομοσχεδίου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, πενήντα τρία άρθρα, μια τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία... και άλλες διατάξεις για την τόνωση της αγροτικής ανάπτυξης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 93/8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 546α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 23.20΄ λύεται η συνεδρίαση για αύριο, ημέρα Τετάρτη 14 Φεβρουαρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργού Επικρατείας: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**